
UNUL DINTRE AUTORI A FOST ACOLO... CELĂLALT NU... 


pentru 

răposaţii Norman și Margaret Dorn 
Leo L. Bunch 

Elisabeth Rice Bunch 

răposata Helen Frances Guinan 

și 

numele înscrise pe Black Wedge 


Dar dacă pricina nu-i dreaptă, chiar şi regele o să dea strașnică 
socoteală în Ziua de Apoi, când s-or aduna laolaltă toate braţele și 
picioarele şi capetele tăiate într-o bătălie și or începe să strige: „Am 
pierit în cutare loc”; unii din noi înjurând, alții strigând după felcer, 
unii jeluindu-și nevestele rămase în sapă de lemn în urma lor, alții 
cu gândul la datoriile pe care le au, iar alţii la copiii lăsaţi golași. 
Teamă mi-e că dintre cei căzuţi în luptă prea puţini mor cum se 
cuvine. Cum o să aibă gânduri miloase și evlavioase, când ei nu 
urmăresc altceva decât să verse sânge? Așadar, dacă oamenii ăștia 
mor neîmpărtășiţi, o să fie o pată pentru regele care i-a îndemnat... 


Shakespeare, Henric al V-lea, actul IV, scena 1% 

Divizia 302, armata nord-vietnameză 


Dintre-ai lor, acolo sunt cam șapte mii. Ţărani zdraveni, 
majoritatea din regiunea nord-vietnameză Râul Roșu. De pregătirea 
lor se ocupă cinci sute de veterani trecuţi prin focul luptelor, ofițeri 
şi subofiteri, care au aparținut organizației Viet Minhi2. 

Mulţi dintre cei şapte mii sunt voluntari. Chiar și în 1967, Armata 
Guvernului Democratic al Vietnamului de Nord este capabilă să 
ofere o viață mai bună decât truda câmpului. Unii dintre ei, tineri 
fără căpătâi, lipsiţi de educaţie și relaţii, chiar dacă erau din orașe 
precum Hung Yen sau Hanoi, s-au înrolat fără prea multă tragere de 
inimă. Cu toate acestea, au ajuns să facă parte dintr-o divizie cu 
remarcabile tradiţii. 

Înfiinţată în 1947, Marea Unitate a luptat la Cao Bang și Lang 
Song. Șapte ani mai târziu, a fost una dintre cele dintâi unități 
angajate în infernul dezlănţuit în perimetrul restrâns de la Dien Bien 
Phu. Vo Nguyen Giap, în persoană, i-a desemnat să fie în fruntea 
valurilor de asalt împotriva avanpostului Beatrice, a cărui cădere a 
făcut să răsune primul clopot de alarmă al înfrângerii francezilor. 

După acel război, Divizia 302 și-a refăcut integral capacitatea de 
luptă și a participat la nenumăratele conflicte locale în jungla de la 
granița cu China, împotriva soldaţilor lui Mao. Din 1958 până în 
1960, Armata Nord-Vietnameză a trecut printr-un intens proces de 
revigorare morală. Un proces lung și neîntrerupt de purificare, în 
urma căruia au rămas numai cei devotați. 

Și de data asta, Divizia 302 a supravieţuit. Membrii săi se 
bucurau de atâta consideraţie în ochii Comitetului Central condus 
de Lao Dung, încât au fost infiltrați în Laos pentru a supraveghea 
recoltele de opiu, una dintre cele mai importante mărfuri de export 
ale combativei republici populare. 

În 1963 au fost retrași și li s-a încredințat misiunea de a apăra, 
încazarmaţi, aerodromul Yen Bai, din apropiere de Hanoi. Au 
vegetat acolo timp de patru ani, aparent lăsaţi uitării, în vreme ce 
răpăitul tobelor războiului din Sud se transforma într-un tunet. Dar, 
în primăvara anului 1967, Divizia 302 a primit semnale de bun 


augur. 

Comitetul Central nu-și uitase trupele de elită. Divizia a fost 
dislocată în tabere de pregătire, unde i s-a completat efectivul. 
Militarii au primit armament modern. Au fost numiţi noi ofițeri și 
subofițeri. Unii dintre ei deveniseră ușor supraponderali, pradă 
timpului petrecut la birou. Alții aveau paloarea datorată războiului 
perpetuu din junglă. Cu toţii aveau însă în ochi un permanent 
neastâmpăr. În ochii lor adumbriţi de ridurile săpate de nopţile fără 
sfârșit petrecute în păduri, nopți de veghe în întunericul de 
nepătruns. Ochi căliți de războiul început încă din 1944 și care avea 
toate șansele să mai continue vreme de alte două generaţii. 

Fiecare bărbat purta, ca încărcătură personală de bază, cam 
treizeci și cinci de kilograme: o raniță, o uniformă de schimb, de 
culoare verde-măsliniu, două perechi de sandale, un combinezon 
negru, o manta de ploaie, un cort de proastă calitate, ţesut din 
nailon, un hamac, o plasă împotriva ţânţarilor, câțiva metri de 
frânghie, o cască împletită din nuiele de răchită și o trusă de prim 
ajutor foarte simplă. Mai aveau asupra lor armamentul individual: 
copiile chinezești, model 56, ale automatelor rusești Kalaşnikov sau 
AK-47. Era una dintre cele mai reuşite arme ofensive construite de 
vreuna din națiunile acestei lumi. Fiecare soldat primise câte două 
sute de cartușe. Se mai cuvine de spus că oamenii selecționați după 
criterii riguroase cărau stațiile radio, mult încercatele mortiere de 
82 şi 120 de milimetri și mitralierele RPD, SGM sau Degtiarev. 

Divizia 302 era pregătită. 

În octombrie 1967 a primit ordinul să mărșăluiască spre sudul 
țării. 

Combatanţii ei urmau să constituie vârful de lance atât de 
așteptatei ofensive generale. Ofensivă care avea drept obiective 
răsturnarea guvernului marionetă de la Saigon și nimicirea atât de 
detestaților colonialiști americani. 

Atacul era planificat să înceapă în timpul Anului Nou vietnamez, 
sărbătorit, de obicei, în mod pașnic. 

Tet 

1968. 

Anul Maimuţei. 


In ultimele ore de dinaintea plecării, câţiva dintre soldaţii Diviziei 
302 și-au tatuat mesajul: „M-am născut în Nord... ca să mor în 
Sud...” 


Divizia 12 Infanterie, Armata Statelor Unite ale Americii 


Pe partea din spate a căștii cu învelișul de camuflaj albit de soare, 
infanteristul își scrisese literele FTA despre care, toată lumea știa că 
însemnau prescurtarea de la FUCK THE ARMY‘, 

Soldatul urca din greu panta de treizeci de grade, străduindu-se 
să calce pe urmele lăsate de cel de dinaintea lui. Un soldat ca orice 
soldat: rătăcit, sictirit, murdar, urât mirositor și zăpăcit. 

Este unul dintre cei aproape optsprezece mii de americani care 
poartă emblema Diviziei 12 Infanterie: o baionetă neagră în 
interiorul unui arc de cerc cu partea de jos aplatizată. Fiind soldat 
de rând, există circa patruzeci la sută șanse ca omul să fie negru. 
Aproape sigur are pregătire școlară de nivel mediu, dacă nu mai 
puţin. Foarte probabil este din Sud sau din Midwest. Și se prea poate 
să aibă nouăsprezece ani. 

Respectivul soldat, aflat sub arme de patru luni, îţi poate spune 
fără să clipească numărul zilelor, al orelor și, eventual, chiar al 
minutelor rămase în cuprinsul celor treisprezece luni înainte de a fi 
trimis înapoi în Țara Marelui PX. 

În același timp, soldatul n-a mai făcut un duş de trei săptămâni, 
nu a dezbrăcat uniforma douăzeci și două de zile, a avut parte de o 
masă caldă de două ori în același interval și nu a mai tras cu arma 
din dotare de o lună și jumătate. 

Habar nu are unde se află el sau ceilalți oameni din compania lui. 
Cu vreo treizeci de zile în urmă, elicopterele i-au debarcat 
batalionul într-o vale de undeva, de la poalele munţilor sud- 
vietnamezi. 

După care, unitatea, cu un efectiv de șase sute de oameni, s-a 
divizat în subunități de tăria unei companii, cu un efectiv de 
aproximativ o sută de oameni. Comandantul batalionului i-a 
încredințat ofițerului-comandant al acestui soldat o misiune: Vă 
deplasaţi atâţia kilometri pe direcţia cutare, până în punctul acesta 
(o topare de pix pe harta căpitanului) și formați un avanpost de 
acţiune pe timp de noapte. Se estimează că aproximativ două 
companii Viet Cong acționează în această zonă. (Pixul descrie cu 


ușurință o suprafață de douăzeci şi șase de kilometri pătrați.) 
Căutaţi şi distrugeţi. 

Ordinele au coborât pe scara ierarhică până la soldatul care s-a 
ridicat în picioare și a pornit la drum. Vreme de douăzeci și două de 
zile, el nu a văzut nimic altceva pe timp de lumină decât jungla și 
uniforma îmbibată de sudoare a celui din faţa sa. Şi doar liniștea 
neagră din faţa locașului individual de luptă, pe timpul nopții. 

În jurnalul de front al Diviziei 12, această misiune primise 
probabil un nume pompos, precum OPERAŢIUNEA LOVITURA 
FULGERĂTOARE, LIBERTATE. 

Soldatul nu va auzi niciodată de denumirea aceasta, în afară de 
cazul când, întorcându-se la bază, va da din întâmplare peste vreun 
număr din ziarul Stars and Stripes, aruncat la latrină. Pentru el, 
motoul diviziei, LUPTĂ ȘI DISTRUGE, nu mai era nici măcar o 
glumă răsuflată. 

Majoritatea celor optsprezece mii de oameni ai Diviziei 12 nu 
ajungea niciodată dincolo de perimetrul unităţii. De privilegiul 
acesta se bucurau îndeosebi bucătarii, scribălăii, şoferii, curierii, 
specialiștii, mecanicii şi alții din serviciile auxiliare necesare pentru 
a susține pe front un infanterist. 

Puţini dintre ei văzuseră vreodată drapelul de luptă al diviziei, 
păstrat de obicei într-o vitrină, la Cartierul General. Și tot atât de 
puţini cunoșteau semnificația fanioanelor de luptă ale diviziei, care 
aproape că acopereau drapelul propriu-zis:  Meuse-Argone... 
ocupaţia germană... Sicilia... Anzio... Cassino... St. LÔ... Pădurea 
Huertgen... Malmédy... Traversarea Rinului... Inchon... Punchbowl. 

Chiar și pentru veterani, acele onoruri nu însemnau decât 
amintirea unor oameni și a unor războaie uitate. Pentru Divizia 12 
nu exista decât Vietnamul. 

Zona operaţională a Marii Unităţi începea din preajma Cercului 
Saigonului (un arc cu raza de șaptezeci de kilometri ce înconjura 
capitala sud-vietnameză) și se întindea spre nord, până la graniţa cu 
Cambodgia, acoperind, practic, provincia Song Nhanh. 

A 12-a Divizie avea trei tabere de bază: Cartierul General și 
Brigada 2, la marginea satului Hue Duc, Brigada 1, la Lang Chu și 
Brigada 3, la Dau Tien. 


În luna octombrie a anului 1967, divizia se afla în teritoriu de 
șaptesprezece luni. Combatanţii care participaseră la operaţiunile 
iniţiale de desfășurare plecaseră acasă: unii, în coșciugele cenușii 
descărcate la Baza Davis a Forţelor Aeriene din California; alţii, în 
spitalele din Japonia, San Francisco sau Pennsylvania; cei foarte 
norocoși, cei ingenioși sau cei care, pur și simplu, au rămas departe 
de liniile frontului, încercau să se întoarcă în America și să uite că 
au avut vreodată de-a face cu Vietnamul. Înlocuitorii lor veneau și, 
pe rând, erau răniți, uciși sau supraviețuiau. 

Marea Unitate era instruită și gata de luptă. Acum nu mai avea 
nevoie decât de un inamic. Nu de cel care ucidea din tranșee sau în 
întunericul nopţii, ci de unul la teren deschis, unul de talia ei, cu 
care, folosindu-se de tăvălugul tehnologiei americane, să se poată 
lupta și pe care să-l distrugă. 

Inamicul cu pricina se îndrepta spre ei înșirat, în adâncime, pe 
mai bine de treizeci de kilometri. 


PARTEA I: 
3 — 12 OCTOMBRIE, 1967 


Vom câștiga războiul acesta, chiar de va fi nevoie să ne dăm viaţa 
pentru asta. 

- Lyndon Baines Johnson, citând un mesaj 

grafitti pe care susținea că l-ar fi văzut în Vietnam 


Începem să câştigăm această confruntare... facem progrese 
constante. 
-Vicepreşedintele Hubert H. Humphrey 


O dată cu 1968, începe o nouă fază. Am ajuns la acel punct 
important din care începe să se întrezărească sfârşitul. 

— General William C. Westmoreland, 

comandant al trupelor americane din Vietnam 


Trupele Viet Cong au fost respinse începând cu Da Nang până în 
zonele populate. 

— General Bruce Palmer, 

comandant adjunct, Armata Statelor Unite, Vietnam 


Tăticu”, io le-o zic la toți, gagiii ăștia în pijamale negre o să câștige 

războiu'. E tufișurile lor. E jungla lor. Ei spune „sari!“, tăticu”, noi 

sărim. Mai devreme sau mai târziu, ăștia o să iasă din tufișuri şi-o să 

ne tragă un şut în cur. Și-o să zicem c-am fost norocoşi dac-o s- 
ajungem numa-n Australia. 

— Militar anonim, 

Divizia 101 Aeropurtată 


1. SHANNON 


Maiorul Dennis Shannon stătea cu picioarele atârnând afară din 
elicopterul Huey. Sub el, cuprinsă de întunericul nopţii, jungla părea 
adormită. Se uită la cadranul fosforescent al ceasului Rollex, de pe 
partea interioară a încheieturii mâinii, și inima începu să-i bată mai 
tare. Două minute. 

La două sute de metri în faţă se profila silueta mătăhăloasă a 
aparatului UH-ID: nava-momeală. Deodată, simți cum i se usucă 
cerul gurii în momentul în care elicopterul își lăsă botul în jos și 
pilotul efectuă o manevră care-i aduse în linie cu prima aeronavă. 

Aruncă o privire către ceilalți militari din elicopter. Nimic 
deosebit. În afară poate de rânjetul neașteptat al lui Williams, 
comandantul grupei LRRP:*, care şedea lângă mitraliorul de la ușă. 
Unul din avantajele pisicilor negre, îşi zise Shannon, e că noaptea nu 
trebuie să-și facă griji cu camuflajul. 

Secundarul Rollexului ajunse la 12 și maiorul îi făcu semn 
pilotului. Elicopterul coborî brusc către un câmp cultivat cu orez: 
zona de aterizare. 

Teoria spune că dacă vrei să infiltrezi unsprezece soldaţi în 
„teritoriul indian” fără ca „băieţii răi” să prindă de veste, iei două 
elicoptere și zbori de nebun pe deasupra poziţiilor lor fortificate. 
Unul dintre elicoptere are misiunea să facă o hărmălaie cât mai 
mare, în timp ce al doilea se lasă la sol și permite coborârea patrulei 
LRRP. Pe urmă, al doilea aparat se înalță din nou în aer, cu speranţa 
că nimeni nu s-a prins. Patrula este lăsată să-și vadă de treabă. 

Și, ia spune, bătrâne Dennis, de câte ori s-a dovedit că istoria asta 
e plină de baligă de măgar? 

Dar jungla se apropia cu repeziciune și luminișul apăru sub el, iar 
elicopterul își semnaliză aterizarea... trei metri prea sus, bidon 
turtit! Shannon îşi ținu cu greu echilibrul pe talpa de aterizare a 
aparatului, mai-mai să se răstoarne, după care reuși să ajungă în 
poziţia de aterizare clasică, mai puţin rostogolirea, fiindcă orezăria, 
evaluă el imediat situaţia, nu-i chiar atât de părăsită pe cât pare pe 
hartă. Și cine are chef să-nghită căcaţi, dar dacă pământul o fi într- 


adevăr uscat s-ar putea să-mi rup și un picior și... 

Picioarele i se înfipseră într-un strat de nămol gros de un metru și 
jumătate. Cu tot vuietul turbinei și plescăitul apei din orezărie, 
agitată de palele elicopterului, îi auzi și pe ceilalți militari căzând în 
noroi. 

Și, pe urmă, slavă Domnului, uopuopuop, în timp ce scârba de 
pilot face semn cu degetul și pleacă cu rablamentul lui la dracu-n 
praznic și... 

Linişte. Întuneric. 

Shannon se lăsă pe vine, pregătindu-se. Deodată, își dădu seama: 
Isuse Cristoase! Trase încet de pârghia închizătorului automatului, 
până când îl armă. Te duci ca berbecu-n faţă, 'te-n nară de irlandez 
tâmpit, și nici măcar nu ești pregătit. Începi să fii prea ramolit 
pentru așa ceva. Aproape douășopt d-ani, nu? Lasă-i pe puști să se 
ocupe de șmecheriile astea. Sau, dacă nu, cineva o să-ți ciuruiască 
curu’ și-atunci, adio viaţă... 

Ia n-o mai face pe victima, odrasla mamei! 

Ar trebui să te afli acum la Clubul Ofiţerilor, așteptând veşti de 
la... și citez unităţile tale de cercetare în adâncime, pentru a încheia 
citatul. Așteptând şi bând bere. Ce dracu’ cauţi în orezăria asta, 
împotmolit în noroi până la cur, împreună cu o gașcă de puștani 
tâmpiţi, care n-au știut nici ei să se descurce? 

la mai taci dracului din gură. Eşti aici. În plus, Williams are 
cincizeci de ani. N-are a face. Ticălosul ăsta caraghios e cercetaș de 
vreo trei războaie încoace. Are creierii prăjiți. 

Termină! Uită-te la liziera pădurii, Shannon. Ce, ai uitat? Fii atent 
la copaci, tâmpitule. Adună-ţi minţile. Nu te mai crede mare sculă 
de Tembel-adjunct cu probleme de contrainformaţii pe divizie și 
apucă-te de jocul de-a cowboy-i şi gălbejiţii. Fiin'că asta se joacă 
acum. 

Unsprezece inși ghemuiți în nămol, așteptând. Shannon dădu să 
se miște, apoi se răzgândi. Ai uitat că ăsta nu e jocul tău? Se uită la 
Williams. Individul continua să stea în expectativă. Ce mă-sa o mai 
fi așteptând? 

Deodată, Williams ridică braţul. Delimită un arc din perimetrul 
minuscul de acţiune al patrulei de recunoaștere. Făcu semn grupei 


precursoare să se deplaseze către lizieră. 

Și Shannon se urni din loc, împroșcând noroi, fir-ar să fie! Dar-ar 
dracii-n ea de tehnologie americană! Cum se face că nu i-a trecut 
nimănui prin cap să fabrice o pereche de bocanci ca lumea, care să 
nu se umple cu apă. Sau măcar să nu putrezească. 

Câmpul de orez era numai pe jumătate lucrat. Ajunseră la un dig 
și omul lui Williams, care mânuia mitraliera M-60, se ghemui la 
pământ. Soldaţii se furișară peste dig ca niște șopârle în uniforme de 
camuflaj, cuprinse de nebunie. Pune un cameleon pe o bluză de 
camuflaj și amărâtul o s-o ia razna, gândi Shannon, ușor isteric, în 
timp ce se rostogolea și lua poziția de tragere. Mulţumescu-Ţi, 
Doamne. Pământ uscat. 

Patrula se reuni. Williams şi Shannon se consultară grăbiţi pe 
baza hărților și a busolei, discuţia fiind completată cu îndelung 
exersate ridicări din umeri, fluturări din mână, gesturi și expresii. 

Să fie umbra aia de colo locul unde vrem să ajungem? Arată oare 
ca o culme de deal? Al dracu” dacă știu, dar cred c-ai ghicit. Cât de 
departe suntem de Cambodgia? Bună întrebare. Probabil că puţoii 
ne-au lăsat cu douăzeci de kilometri mai în interior. N-ar fi pentru 
prima oară, nu? Ba bine că nu! 

Ţi-ale dracu’ de hărţi! îşi zise Shannon. „întocmite după 
informaţii serioase”, cică. Un rahat, informaţii serioase. Cercetare 
primară făcută de japonezi şi confirmată de francezi... și toată 
lumea știe ce s-a ales de capul lor... aşa că poftim de te-ncrede în 
harta asta, dacă ai chef. 

Shannon a fost dintotdeauna de părere că hărțile militare, în 
special reprezentările la scara 1:25.000, de care o patrulă de 
recunoaștere are nevoie ca de aer, ar trebui să fie însoţite de un 
avertisment de genul celor comerciale: ATENȚIE! URMĂRIREA 
INDICAȚŢIILOR ACESTEI HĂRŢI POATE FI PERICULOASĂ PENTRU 
SĂNATATEA DUMNEAVOASTRĂ. 

Foarte inteligent, Dennis, își zise el. Şi porni în urma umbrelor 
din faţa sa, către lizieră și către granița cambodgiană. 


2. DUAN 


Tovarășul general îşi simți spatele rece. Ud și tremurând de frig, 
stătea în faţa ușii de la biroul maicii Teresa. Cineva spunea fără să 
se oprească o clipă: „tovarășe general”. Dar el nu băgă în seamă 
vocea. Duan știa că, de fapt, nu era un general postat la granița cu 
Cambodgia, ci un elev speriat, care fusese trimis la maica stareță şi 
aştepta în ploaie să-i audă glasul aspru și mustrător. 

Îşi dădu seama că pedeapsa avea să fie severă. Fusese prins cu 
fotografia indecentă a unei femei, decupată dintr-o revistă 
nemțească. Maica Teresa era o călugăriță care credea că sânii 
tuturor fetelor ar trebui strânși în chingi și că băieţii ar trebui să 
cânte veșnic în cheia Do. Totodată, era franțuzoaică, ceea ce 
însemna că-i ura nu numai pe vietnamezi, ci şi pe germani. 

Oricare ar fi fost pedeapsa pentru nudul unei frantuzoaice, zece 
lovituri tot aveau să fie adăugate pentru motivul că fotografia era a 
unei nemţoaice. Stând în ploaie, Duan se gândea că mai 
înspăimântat ca acum n-are să mai poată fi vreodată. Și vocea care 
continua să-l sâcâie: „Tovarășe general... Tovarăşe general...” 

Generalul Vo Le Duan, comandantul Diviziei 302 din Armata 
Populară a Vietnamului, deschise ochii și-și văzu ordonanța aplecată 
asupra lui. De când se știa, nu văzuse o faţă mai urâtă şi mai 
amenințătoare. Dar, în clipa aceea, sergentul Lau părea destul de 
frumos. Duan se afla din nou în război şi avea să lipsească de la 
întâlnirea cu maica stareță. 

— Tocmai m-ai salvat de o călugăriță franceză, bâigui el. 

Nedumerit la început, sergentul își dădu seama în cele din urmă 
despre ce vorbea Duan și râse. 

— Vă temeţi de visele cu călugăriţe. Într-ale mele, întotdeauna 
mă aleargă o cireadă de bivoli furioși. 

Duan căscă, simțind că începe să se trezească de-a binelea. 

— La mine-n sat era un om care credea că visele nu-s 
întâmplătoare. Și că trebuie să le luăm ca pe niște avertismente, îşi 
permise sergentul. 

Duan deveni interesat. 


— Crezi că avea dreptate? 

— Greu de răspuns, tovarăşe general. Odată, două săptămâni la 
rând, a visat că satul nostru e cuprins de puhoaie mari. Așa că s-a 
retras pe un deal, unde şi-a construit o colibă. 

— Un om prudent, remarcă Duan. 

— Se poate. Dar când am fost să-i duc niște orez, ca să-și 
pregătească și el masa de seară, am mai găsit doar câteva oscioare 
pe care tigrul nu le mâncase. 

Tovarășul general chicoti. 

— Slavă Domnului că inamicii noștri nu sunt nemuritori ca tigrii, 
călugărițele și bivolii. 

Se foi în hamac, în căutarea primei ţigări a zilei. Își simți spatele 
ud şi rece. O privire spre fața sergentului îl lămuri. Lau era pe 
punctul de a izbucni în râs. Privind în jurul lui, Duan își dădu seama 
că legăturile hamacului alunecaseră în jos pe trunchiurile copacilor, 
în timp ce dormise. Îşi petrecuse cea mai mare parte a nopții 
bălăcindu-se într-o  băltoacă datorată ploilor musonice ale 
anotimpului. 

— Omul ăla, de la tine din sat, n-avea dreptate. Uite, eu n-am 
visat inundații. 

Până la urmă, Lau izbucni în râs. 

— Tovarăşe general, spuse, e timpul să vă sculați. V-aţi udat la 
cur. 

Ușor de spus, greu de făcut. Așa că Duan se rostogoli din hamacul 
lăsat direct în noroi. Se ridică cu greu în picioare, încercând să 
ignore protestele iscate de cele aproape cinci decenii de viaţă în cei 
şase sute cincizeci și ceva de mușchi ai săi. 

Sergentul îi întinse lui Duan o cană de ceai. Înainte de a lua 
prima înghițitură, generalul murmură o rugăciune către zeii care se- 
ngrijeau de buna funcţionare a stomacului. Acidul tanic atacă. Duan 
se zvârcoli şi sări înapoi. Luă la repezeală încă o înghițitură, ca să se 
liniștească. Ura ceaiul, mai ales când trebuia băut de cu zori. 
Tovarășşul general prefera cafeaua fierbinte, concentrată și neagră. 
Numai că acum se afla la mii de kilometri de o cafea. Propria-i 
slăbiciune îi provocă o grimasă. La fel de bine aș putea să-mi doresc 
niște suc de portocale din Florida. Sau o ciocolată fierbinte 


franțuzească. Și niște croissants. 

În timp ce sergentul pregătea primusul pentru orezul de 
dimineaţă, Duan se lăsă pe vine lângă hamac, având pe el numai 
fâșia de pânză legată în jurul șalelor. Își aprinse ţigara îmbibată cu 
apă, pe care până atunci o lăsase să-i atârne în colțul gurii și-l 
urmări pe Lau în exercițiul funcțiunii. 

Sergentul era un bărbat scund și îndesat, ceva mai în vârstă decât 
generalul. Mâinile lui uriașe se mișcau cu delicateţe în timp ce 
alegeau condimentele. Peste orezul din oală fărâmiță câțiva ardei 
minusculi, foc de iuți, din cei cultivați în lunca Râului Roşu. Cu un 
gest reflex, ordonanța îi întinse lui Duan un ardei întreg. Și, cu un 
gest la fel de reflex, Duan îl forfecă în dinţi şi începu să-l mestece. 
Simţi cum urechile îi iau foc și luă o înghițitură zdravănă de ceai ca 
să domolească pârjolul. Lau îi întinse încă un ardei. Duan ezită. 

— Hai, încă unul, insistă sergentul. În cinstea traversării. Şi-apoi, 
până şi mongolul ăla de Mao zice că adevărata încercare pentru un 
revoluționar este măsura în care-i plac ardeii iuți. 

Tovarășul general mâncă și al doilea ardei. Își spuse că acceptase 
numai ca să-i facă plăcere ordonanţei sale. O superstiție măruntă de 
țăran. Lau părea încredințat că ardeii ăștia vindecau totul, de la 
febră la mușcătura de șarpe, inclusiv scăderea virilităţii. Duan pufni 
disprețuitor când ajunse la chestia cu potența. Cel puţin câteva luni 
aveau să treacă până când se va culca din nou cu o femeie. Dacă o s- 
o mai facă vreodată. Gândul la femei îl tulbură ușor pe Duan. 
Trecuse timp de când nu mai simţise niciun fel de dorință. Ce-i 
drept, se gândea adesea la soția lui, decedată demult, ca și la 
concubina sa din Hanoi. Atâta doar că rar se-ntâmpla ca 
sentimentele sale să aibă vreo legătură cu sexul. Când se gândea la 
femei, cel mai adesea își amintea de călugăriţe. Îndeosebi, de maica 
stareță Teresa. Îngrozitorul Liliac cu Aripi Albe din Hue, orașul său 
natal. 

Lau îşi puse un castron imens de orez, rezervându-i generalului o 
porție mult mai mică. Ajutându-se de degete, Duan își umplu gura. 
Era picant și gustos, așa cum numai orezul vietnamez din regiunea 
Râului Roșu putea să fie. Doar că generalul nu avea poftă de 
mâncare. Aproape că uitase ce-nsemna să-ţi fie foame. Sergentul își 


termină porţia, se lăsă pe vine, trase un vânt și-și aprinse una din 
țigările generalului, așteptând ca acesta să-i dea și resturile rămase 
din portia sa. 

Generalul și sergentul erau prieteni de ani de zile. Se cunoscuseră 
în apropiere de Dien Bien Phu, când generalul era tânăr maior, iar 
sergentul era... mă rog, tot sergent. 

Duan avea impresia că Lau nu se schimbase niciun pic. Cu 
treisprezece ani în urmă era la fel de îndesat, având aceeași față 
rotundă, cu zâmbetul acela care exprima ură față de ofițeri, 
neîncredere față de orice autorități şi zeflemea la adresa politicii. 
Pentru buzele sale, „tovarăș” era un cuvânt cu multe tente porcoase. 
Dincolo de toate relele, Lau era un patriot, așa cum numai un țăran 
care are îngropate în propriul său pământ atâtea generaţii, poate să 
fie. Mai presus de toate, Lau rămăsese ceea ce fusese și la Dien Bien 
Phu: un supravieţuitor. Duan îl considera arhetipul universal al 
sergentului. Trebuie să fi fost oameni ca el în falangele lui 
Alexandru, în armata surorilor Trung, în legiunile romane sau 
printre rebelii Trinh. Țărani care, după ce au fost luaţi cu forţa de pe 
pământurile lor, au fost înarmaţi și au primit ordinul să 
mărșăluiască și să moară. 

Lui Duan i se părea ciudat că Lau încă se mai considera ţăran, 
deşi nu mai văzuse măcar o coadă de bivol cam de pe la sfârșitul 
celui de-al doilea deceniu de viaţă, când fusese constrâns să adere la 
„cauza poporului”. Lau nu primise niciun fel de educaţie școlară. 
Duan îl învățase să citească și să scrie, atât în vietnameză cât și în 
franceză. După această victorie importantă, Duan a încercat să-i 
impună lecturi din clasici, dar Lau prefera să se relaxeze citind nu 
Malraux, ci rapoarte întocmite de ofițeri tâmpiţi în urma cine știe 
cărei acţiuni. Cu cât era raportul mai idiot și limbajul mai înflorat, 
cu atât Lau se amuza mai copios. 

Ca majoritatea ţăranilor, Lau era un fatalist. Ce era scris să i se 
întâmple urma să i se întâmple cu siguranţă. Trăia convins că nu 
avea niciun control asupra destinului. În principiu, ar fi preferat să 
supraviețuiască decât să moară, dar își dădea seama că era puțin 
probabil să fie consultat în această chestiune. Duan se gândea că 
tocmai asta îi ţinuse lui Lau barca deasupra Oceanului Furtunilor 


Lumii. Ca și pe el, de altfel. Duan era pe deplin convins că a avut tot 
atât de puţin de ales în viață ca şi ordonanța sa. 

Tatăl lui Vo Le Duan fusese funcţionar în guvernul vietnamez 
condus de francezi, iar mama lui predase istorie franceză, de nivel 
secundar. Istoria vietnameză, firește, fusese interzisă în școlile 
conduse de colonialiști. Duan își amintea de copilărie ca de un vis 
lung și fericit. Ştia că, în realitate, nu se poate să fi fost așa. Fără 
îndoială, de-a lungul anilor însângeraţi şi plini de noroi, mintea lui 
născocise aceste amintiri calde și fugare, ca pe un soi de adăpost. 
Dar Duan prefera să păstreze amintirile, chiar dacă îi creau un fals 
sentiment de securitate. 

Copilul Duan era extrem de talentat la matematică. La trei ani, 
putea să se uite la mâncarea de pe maşina de gătit şi s-o împartă 
automat la numărul de oameni așteptați la cină. Dat fiind că familia 
sa primea frecvent numeroși musafiri, ambele seturi de numere erau 
mari, oferindu-i lui Duan un eșantion interesant de „jucării 
mentale”, cu care să-şi facă de lucru mai departe: dacă am avea 
şaisprezece musafiri, dintre care patru porci de francezi, și o treime 
de litru de nuoc mam, iar singurul ne-vietnamez care-și pune nuoc 
mam pe porţia sa de pește e sergentul ăla de parașutiști din Legiunea 
Străină, și dacă acea treime de litru s-ar termina, de cât nuoc mam 
am mai avea nevoie în cazul în care colonialiștii ar ști că e bun la 
gust? 

La cinci ani, Duan, ţinând evidenţa cheltuielilor cu mâncarea, a 
descoperit că bucătarul încărca nota de plată lunară. S-a mândrit 
întotdeauna cu faptul că n-a suflat un cuvinţel nimănui. Desigur, nu- 
i exclus ca prăjiturile pe care le primea în schimbul tăcerii să fi jucat 
un rol semnificativ în luarea acelei decizii. 

Cu tot talentul său, Duan știa deja, la vârsta de zece ani, că în 
privinţa viitorului, nu erau posibile decât trei cariere: să devină un 
conțopist mărunt, precum tatăl său, să predea jargonul imperialist 
lipsit de noimă sau să lucreze într-un magazin. Dar să ajungă un 
matematician teoretician asemenea idolilor săi, Einstein, Planck sau 
Heisenberg, nici pomeneală. Universitatea din Hanoi, cea mai 
apreciată instituție de învățământ din Indochina, nu avea măcar o 
facultate de științe. Singura speranță pentru o carieră de 


matematician ar fi fost emigrarea în Franța sau, poate, în Rusia. Dar 
părăsirea Vietnamului era de neconceput pentru Duan. 

Când, în 1940, francezii au capitulat în fața japonezilor, Duan, la 
fel ca majoritatea conaţionalilor săi, a fost cuprins de o admiraţie și 
o bucurie nemăsurate. Prin intermediul variantei autohtone a 
marionetelor de la Vichy, japonezii i-au promovat pe vietnamezi în 
posturile administrative principale, au construit şosele, ba chiar au 
început să-i încurajeze pe scriitorii și pictorii locului. Numai că și 
japonezii erau niște străini. lar prin 1944 se zvonea deja că vor 
pierde războiul. 

Asta însemna că, în mod inevitabil, imperialiștii francezi aveau să 
se întoarcă. Drept pentru care, spre sfârșitul anului 1944, Duan și-a 
ales cariera. Așadar, o a patra variantă. A călătorit spre nord, 
mergând pe jos, și s-a alăturat Guvernului Provizoriu al 
Vietnamului, cel al naționaliștilor. Micul grup era condus de un 
bărbat înalt, slab și politicos, care avea niște ochi glaciali și o barbă 
lungă şi deasă. Bărbatul era cunoscut sub numele de Nguyen Ai 
Quoc. Mai târziu avea să-și schimbe numele în echivalentul 
vietnamez pentru „Cel Care Luminează”: Ho Și Min. 

Îndată ce s-a creat Biroul pentru Servicii Strategice (OSS)/China, 
Quoc a şi încheiat o alianță cu americanii. Era convins că numai 
Statele Unite puteau să împiedice Franţa să revină în Indochina 
după terminarea războiului. 

Duan a primit o carabină M-l americană și a fost repartizat într- 
un pluton de asalt. Comandantul plutonului a fost însărcinat să-l 
urmărească îndeaproape pe Duan și să raporteze la Comitetul 
Central despre comportarea sa. Pentru un partizan, singura măsură a 
aptitudinilor este capacitatea de supravieţuire. După un şir de 
ambuscade asupra coloanelor japoneze, Duan a rămas în viață. Pe 
urmă, a primit ordinul să se prezinte la Comitetul Central. Nu se știe 
cum, Ho și aghiotanţii săi auziseră de talentul lui de matematician. 

I-au oferit un post de ofițer de artilerie. Această armă a forțelor 
de eliberare era limitată: câteva mortiere primite de la industriașii 
lui Ciang Kai-Shek, câteva tunuri de 75 mm franţuzești, vechi din 
primul război mondial, și două mortiere de 37 mm, primite de la 
americani, prin OSS. Dar, chiar şi în asemenea situaţie, artileria 


avea o poziţie privilegiată, rezervată elitelor cu rădăcini istorice de 
natură orientală și occidentală. Un om capabil să calculeze poziția 
Pământului, a Soarelui şi a planetelor ca să obţină o hartă cerească 
ce se putea materializa în niște distrugeri provocate parcă de mânia 
zeilor, la o depărtare de mulți kilometri, trebuia respectat pentru 
aptitudinile sale. Talentul acesta l-a salvat pe Duan de la moarte. La 
numai două săptămâni după ce şi-a părăsit plutonul lui de asalt, 
acesta a pierit în întregime în urma unei curse întinse de adversari. 

După aceea, japonezii au capitulat. Ho Și Min a declarat 
independența Vietnamului. În octombrie 1945, francezii, prin 
„amabilitatea” mijloacelor de transport britanice, s-au întors în 
Vietnam. Americanii erau mai interesaţi în alinarea conștiințelor 
colaboraţioniştilor francezi, decât în asumarea vreunui angajament 
real față de naționaliștii vietnamezi. Lumea a dezavuat orice intenţie 
de a îngădui Vietnamului să-și păstreze libertatea. 

În 1946, Ho a pornit din nou la război. De data asta, împotriva 
francezilor. Treptat, pe măsură ce trupele inamice sufereau 
înfrângere după înfrângere, forțele de artilerie ale Viet Minh-ului 
creşteau. În 1954, Duan a fost avansat la gradul de maior. Repartizat 
în Divizia 315 de Artilerie grea, a pornit spre „capcana urșilor” de la 
Dien Bien Phu, pusă la cale de Giap. 

Din cine știe ce raționamente, în timpul marșului spre vest, Duan 
a fost detaşat pe neașteptate într-o funcţie de comandă. Astfel, a 
devenit comandant de baterie, responsabil peste trei obuziere 
americane de 75 mm, recent capturate de la forțele militare franceze 
din Laos. Din nefericire, deşi soldaţii repartizaţi în subunitatea sa 
erau întrucâtva familiarizați cu artileria, nu știau nimic despre 
jungla, munții și râurile care păreau hotărâte să-i ucidă pe oameni și 
să le distrugă tunurile, în drumul lor spre Dien Bien Phu. 

Când mai avea două zile de mers până la destinaţie, jumătate din 
subordonații lui Duan sufereau de malarie, dizenterie sau de răni 
căpătate în junglă. Restul deveniseră victime ale bolilor spiritului. 

La doi kilometri mai jos de Muong Pon, au căzut într-o 
ambuscadă organizată de o patrulă GCMA franceză, rătăcită prin 
zonă. Duan nu se afla la prima confruntare de acest gen, dar pentru 
el experienţa trăită avea să rămână cea mai rea. Ajunsese deja să 


vadă cu ochii ţinta călătoriei sale, muntele Pha Song și se cutremura 
gândindu-se la stâncile care trebuiau urcate și la oasele care aveau 
să se rupă în timpul transportării blestematelor de tunuri dincolo de 
stâncile cu pricina. 

Două mitraliere au sfâșiat fondul sonor al junglei. Oamenii lui 
Duan s-au aruncat la pământ, târându-se, ţipând și murind. Duan 
striga la ei să tragă -— trageţi în coloni! Pe urmă, s-a prăbușit pe 
spate. 

Cea de-a treia mitralieră Browning a deschis focul asupra 
singurului lor flanc neacoperit. Duan îşi amintea totul: talmeș- 
balmeșul provocat de grenadele aruncate pe cărare de membrii 
trupei de comando... zgomotul asurzitor al focurilor de armă trase 
la întâmplare de oamenii săi în direcţia hăţișurilor... flacăra dublă a 
loviturilor de bazooka... Duan scoțând cartușiera cu grenade de pe 
cadavrul unui servant-ochitor... pe urmă, în picioare, cu degetul 
agăţat de cuiul din partea de jos a inelului de lemn și, în sfârșit, 
urlând și alergând direct către rafalele de mitralieră. 

O sută de ani parc-ar fi trecut până când s-a trezit suspinând 
lângă mitraliera franțuzească distrusă. Alături se aflau trei cadavre 
îmbrăcate în uniforme de camuflaj. Ceilalţi francezi dispăruseră. 
Jumătate din oamenii lui Duan muriseră sau nu mai erau buni de 
nimic. Și, lucrul cel mai rău, un obuzier sfârşise într-o rână, cu roata 
aruncată la câţiva metri distanţă. Proiectilul de bazooka distrusese și 
cel de-al doilea tun: ţeava, apărătoarea, sistemul de ochire și șasiul 
zăceau împrăștiate printre cadavrele servanţilor. Un singur obuzier 
rămăsese intact. 

A fost prima şi singura dată când Duan s-a gândit la sinucidere. 
Nu era vorba doar de un simplu eșec. Știa că fără cele două tunuri 
care să tragă în căldarea de la Dien Bien Phu, mulți dintre 
compatrioţii săi aveau să piară. 

S-a auzit un foşnet ușor în trestiile de bambus. Duan nu s-a 
sinchisit. Nu s-a întors și nici nu și-a ridicat arma la ochi. Un nou 
atac al trupelor franceze de comando putea să constituie soluția cea 
mai simplă. 

O secundă mai târziu, un bărbat bondoc a apărut din junglă. 
După o scurtă ezitare, a tras siguranţa puștii Mosin-Nagant şi a 


îngenuncheat lângă Duan. S-a auzit gâlgâitul apei dintr-o gamelă și 
pe urmă o cârpă a şters noroiul și sângele de pe faţa lui Duan. 

— Felicitări, tovarășe, a spus bărbatul. 

— Pentru ce? a întrebat Duan, în timp ce încerca să se ridice. 

— Pentru că ai supraviețuit. 

Duan nu s-a obosit să răspundă unei asemenea idioţenii. Bărbatul 
cel scund purta însemnele de sergent bo-doi şi vorbea cu un accent 
care stâlcea limba, specific nord-vietnamez, accent pe care Duan îl 
detestase întotdeauna, știind că până și pentru țăranii din regiunea 
muntoasă oricine venea din Vietnamul de Sud era considerat un 
copil înapoiat mintal. A fost destul de ușor pentru Duan să-și 
îndrepte împotriva sergentului valul de silă care-l cuprinsese față de 
sine. 

A încercat să adopte o atitudine amenințătoare. 

— Tovarășe sergent! Unde-ţi sunt oamenii? Care-ţi este misiunea? 

Sergentul a părut să ignore întrebarea și a prins a se plimba în 
jurul unuia dintre tunurile distruse. De asemenea, nu luă în seamă 
nici oamenii lui Duan, care, încă năuciţi și șocați, se adunau în jurul 
lui. 

— Fiindcă aţi omorât cel puţin doi Tay și aţi distrus mitraliera 
asta, a spus sergentul pe un ton meditativ, sunt sigur, tovarășe 
maior, că veţi primi din partea comisarilor o medalie. Asta, după ce- 
or să vă împuște pentru că le-aţi pierdut tunurile. 

A clătinat din cap, apoi a tras un pârț zgomotos. Se poate să fi 
fost un semnal întrucât, o clipă mai târziu, din desiș și-au făcut 
apariţia cincisprezece oameni zdrențăroși. În timp ce nou-veniţii se 
îngrijeau de răniții maiorului, Duan a observat că, deși purtau 
zdrenţe, armele lor, de la puștile japoneze Arisaka, de 7,7 mm, la 
carabinele americane și pușca rusească a gradatului, erau foarte 
curate. 

Sergentul a scos de sub pălăria sa din nuiele împletite, o pungă de 
tutun făcută dintr-un scrot de bivol. Și-a presărat cât a trebuit pe o 
bucăţică de hârtie de ziar şi a meşterit o ţigară. Frecând un chibrit 
de ţeava puștii, a aprins-o şi i-a întins-o lui Duan. 

— Cât despre întrebarea dumneavoastră, tovarășe maior, a spus 
el în timp ce-și făcea și pentru el una, eu sunt Lau. Cândva, cel mai 


nepriceput ţăran din toată zona Bac Can. Acum, ales personal de 
unchiul Ho ca să-i conduc pe acești camarazi scurmători în rahat de 
porc în lupta împotriva mercenarilor colonialiști. 

A suflat fumul de ţigară și a adăugat: 

— Nu admiraţi, tovarășe maior, cât de bine mi-am învăţat lecţia 
de la ședințele de îndoctrinare ale comisarilor? 

Duan era cât pe ce să explodeze, când Lau a continuat: 

— Cât despre misiunea primită, tovarășe maior, habar n-am. Ne- 
am rătăcit. 

Contrariat, Duan a observat cât de tare îi tremurau mâinile. A 
lăsat ţigara să-i atârne între buze și și-a strâns braţele lângă trup. 
Sergentul s-a prefăcut că nu observă. 

— Şi atunci, unde mergeţi? 

Glasul lui Duan căpătase din nou un ton poruncitor. 

— Cine știe? a răspuns sergentul, săltând din umeri. Ne luăm și 
noi după avioane. Mai devreme sau mai târziu, astea or să ne ducă 
acolo unde sunt francezi care trebuie omorâţi. Și, mai cred că în 
locul ăla or să fie şi comisari și ofițeri care să ne spună pe care să-i 
ucidem mai întâi. 

Și, fără nicio pauză: 

— Pot să vă urnesc tunurile din loc. 

A trecut aproape un minut până când propoziţia lui Lau a căpătat 
un sens. Și a mai trecut aproape o zi întreagă până când Duan a 
ajuns să-l creadă. Abia atunci când a văzut în fața lui șirul de 
elefanți stând sub ploaia blândă de după-amiază, Duan a început să 
înțeleagă. 

Lau i-a spus că fuseseră cumpărate animalele dintr-un sat din 
apropiere. Duan nu l-a întrebat de unde avusese banii necesari. 
Începea să creadă că poate, cine ştie cum, sergentul Lau o să 
reușească să-i ducă tunurile până la Dien Bien Phu. 

Oamenii lui Duan au desfăcut în bucăţi cele două piese de 
artilerie supraviețuitoare, atât cât le-au permis sculele avute la 
dispoziție. Pe urmă, Lau a cercetat cel de-al treilea obuzier, cel lovit 
de bazooka și a indicat care componente să fie recuperate dintre 
sfărâmături. 

Duan l-a întrebat de ce a hotărât așa. 


— Cu piesele astea o să fim în stare să facem să funcționeze cel 
puţin alte două tunuri, tovarășe maior. E limpede ca lumina zilei, nu 
credeți? Dar poate că tovarășul maior nu și-a revenit încă de pe 
urma șocului şi-ar trebui să se-ntindă puţin sub un copac. 

Duan a decis că ședința de analiză a comportamentului 
sergentului, ca și judecarea ulterioară de către curtea marțială 
puteau să aștepte până când ajungeau la Dien Bien Phu. A început 
operațiunea de încărcare. Lau își înjura într-una oamenii în timp ce 
se opinteau şi se căzneau cu greutăţile. Duan a observat totuşi că 
sergentul ridica întotdeauna părțile cele mai masive. Din nefericire, 
elefanții sunt dresați să împingă, nu să care greutăți uriașe. Monștrii 
cenușii ca musonul, înalți de doi metri și jumătate, îi urmăreau cu 
suspiciune pe omuleţi, în timp ce componentele de oțel erau stivuite 
pe spinările lor. 

Lau a ordonat ca prima piesă, o ţeavă, să fie urcată pe un elefant 
şi legată acolo. Oamenii, înfricoșaţi, s-au aplecat supuși și au ridicat 
obiectul, încordându-și puterile. 

Pachidermul și-a mișcat trompa absent, de parc-ar fi gonit o 
insectă. Unul dintre oamenii lui Duan a zburat în desiș. Ceilalţi au 
scăpat jos tunul de oţel și s-au împrăștiat ca potârnichile. Lau a 
reușit să-i adune rapid la loc. 

— Ridicaţi! a ordonat el. 

Oamenii au refuzat. Supărat, sergentul a apucat el însuși de țeavă 
și a ridicat-o de un capăt. 

— Ajutaţi-mă! a strigat. 

Nici de data asta soldaţii nu s-au mișcat. 

Duan aproape că a izbucnit în râs când elefantul și-a legănat 
amenințător trompa către Lau. Ceea ce n-a făcut decât să-l înfurie și 
mai tare pe gradat, care a lăsat ţeava jos și a dat glas unui potop de 
înjurături. 

— Lașilor! a strigat el către oameni și către elefanți. Nişte leneși 
şi nişte laşi, aia sunteţi! Cu porcii și cu bivolii mai poţi să te-nțelegi, 
dar cu elefanții... 

Pe urmă Duan a fost martor la una dintre cele mai terifiante 
scene din viaţa sa. Evident, neobișnuit să fie muștruluit de niște 
străini apăruţi pe nepusă-masă în preajma sa, animalul a scos un 


muget și s-a ridicat pe picioarele din spate. Se înălțase la câteva case 
deasupra bondocului Lau. Sergentul a făcut un pas cumpănit înainte 
şi i-a tras elefantului un șpiț drept în boașe. 

Duan se aștepta ca Lau să moară pe loc. 

Grijă contrazisă chiar de elefantul care, gemând, s-a lăsat la 
pământ pe picioarele din spate şi, după ce Lau s-a dat la o parte, şi-a 
coborât, docil, picioarele din faţă. Ceilalți elefanţi, chiar și femelele, 
a observat Duan, s-au liniștit și s-au așezat în rând. Cu certitudine, 
gradatul nu se uita la ei. Privea fioros la oameni. N-a scos niciun 
cuvânt. Nu mai era nevoie. 

Două ore mai târziu, cu poverile bine legate pe spinare, elefanții 
tropăiau de-a lungul cărării, către vârfurile muntoase ce străjuiau 
Dien Bien Phu. 

Acum, generalul Duan râdea de unul singur amintindu-și de 
elefantul cu sprânceana zbârlită. Animalul se tot uita speriat la 
silueta bondoacă a lui Lau, care mărșăluia alături de el. 

În vreme ce sergentul făcea curățenie după masa de dimineaţă, 
generalul începu să se echipeze. Împăturindu-și cu grijă uniforma 
verde-oliv pe care o purtase în timpul lungului marş de-a lungul 
Cărării Ho Și Min și îmbrăcându-și combinezonul negru și simplu al 
unui soldat-țăran, se gândi că un ceremonial s-ar fi pretat unui 
asemenea moment. 

De acum înainte, el și ceilalți oameni din Divizia 302 nord- 
vietnameză se vor da drept soldaţi ai Regimului Popular — ceea ce 
imperialiștii numeau Viet Cong. Era un artificiu minor datorat 
conjuncturii şi unor puncte de vedere necompatibile, asupra cărora 
diplomaţii de la Hanoi și Comitetul Central al Frontului de Eliberare 
Naţională insistau. 

De asemenea, Duan nu va mai purta niciun fel de însemn de grad. 
Cum avea să-i împiedice acest amănunt pe soldaţii inamici să-l 
repereze drept ținta cea mai tentantă, constituia un mister, dat fiind 
că el avea să fie tot timpul înconjurat de aghiotanţi, gărzi de corp și 
transmisioniști. Cel incapabil să identifice în Duan „personajul cel 
mai important” ar fi fost, fără discuţie, un luptător de duzină. 

Terminând cu îmbrăcatul, Duan își luă automatul AK-47, armă 
purtată, în locul pistoletului pe care rangul militar l-ar fi îndreptăţit 


să-l posede. Învăţase, cu mult timp în urmă, că, exceptând paradele, 
un pistolet era mai mult decât inutil. Pe urmă, își începu ultima 
etapă a ritualului matinal, pe care se străduise să-l respecte cea mai 
mare parte a vieţii sale. Scoase încărcătorul din automat. Controlă 
cartuşele. Apăsă un pic glonțul de deasupra, ca să se asigure că 
resortul încărcătorului își mai păstrează elasticitatea. 

Trase către sine pârghia de încărcare a Kalașnikovului (de fapt, 
era vorba, firește, de Modelul 56, realizat de către chinezi după 
automatul AK). Niciun glonţ în camera încărcătorului. Unse părțile 
metalice ale pistolului-mitralieră cu o cârpă îmbibată cu ulei și puse 
încărcătorul la loc. În sfârșit, gata, Duan își atârnă automatul pe 
umăr şi-şi ridică de jos port-hartul. Lau pocni din călcâie, într-o 
tentativă de salut. 

— Noi, subordonații, aşteptăm cu nerăbdare ordinele 
dumneavoastră, fără îndoială istorice, tovarășe general! 

Duan zâmbi și-l bătu pe camaradul său cu palma pe umăr. 

— Când ai să-nveţi să-i respecţi pe ofițeri? 

Sergentul rânji și arătă cu degetul. 

— Când lipitorile or să rămână-n copaci, tovarășe general. 

Duan se uită în locul unde arăta Lau și trase o înjurătură. 
Ordonanţa îi întinse ţigara sa şi Duan apăsă capătul aprins pe 
lipitoarea care se zvârcolea între degetul mare și arătătorul de la 
mâna stângă. 

— Că veni vorba de lipitori, completă Lau, tovarășul comisar vă 
așteaptă. 

Duan înjură din nou. Colonelul Thuy era ultima persoană pe care 
ar fi dorit s-o vadă în acel moment. 

— Mi-a dat de înţeles că ar avea câteva propuneri legate de 
moralul ostașilor noștri. 

— Spune-i curului ăla de șarpe jigărit, zise generalul pe un ton 
aspru, că am să-l văd când am să fiu pregătit. 

De data asta, Lau îl salută așa cum se cuvenea, ca la regulament. 
Şi tot regulamentar generalul îi răspunse la salut. Micul sergent făcu 
stânga-mprejur și plecă. Era un mesaj pe care avea să-l transmită cu 
încântare. 


3. SHANNON 


Situaţia evoluă lent, de la negru la cenușiu. Apoi, căpătă o lumină 
neașteptată. Shannon privi cu un aer ursuz la cele zece tufișuri din 
jurul lui, care se transformau treptat în oameni. 

Postul de observaţie al patrulei de recunoaștere se afla pe un deal 
ce se înălța deasupra râului Cham. Acesta demarca, mai mult sau 
mai puţin, granița dintre Vietnamul de Sud și Cambodgia. Oamenii 
se aflau la circa patru sute de metri de acea graniţă și așteptau să se 
întâmple ceva. 

Pentru a zecea mia oară, Shannon se întrebă pentru ce dracu se 
afla el aici. Ceea ce-l îngrozea aproape mai mult ca orice era faptul 
că fusese ideea lui. Cu câteva zile în urmă, totul părea destul de 
logic. În definitiv, el era locţiitorul ofițerului G-2 pe divizie. În loc să 
stea la un birou și să frunzărească rapoartele de informaţii, simţise 
nevoia să iasă pe teren, printre „iepurii de câmp”, cum li se spunea 
infanteriştilor. 

Totodată, lui Shannon i se părea că începuse să se cam „înmoaie”. 
Ce fel de luptător de comando era el, la urma-urmei? Stătea toată 
ziulica şi învârtea la hârtii, privind cum îi sporesc şuncile pe burtă. 

În acel moment, totul părea logic. Așa încât a tras sforile necesare 
şi a strâns cu ușa pe cine trebuia, numai să poată lua parte la 
misiune. 

Ajunsese la concluzia că în alcătuirea sa genetică exista o 
dereglare fatală. Ceva asemănător cu chelia sau leucemia. Tatălui 
său îi plăcea să glumească pe seama faptului că cei din clanul 
Shannon, încă din timpurile când arborele lor genealogic era un biet 
puiet, manifestaseră o predilecție pentru testarea și re-testarea 
calităților native moștenite, adevărate bijuterii de familie, punându- 
și curul la bătaie în linia de tragere. 

Fosta soţie a lui Dennis n-a gustat gluma asta. Ea a cerut divorțul 
după ce el s-a înscris voluntar pentru al doilea tur de serviciu în 
Indochina. Dennis și-a dat seama că, la drept vorbind, nu prea putea 
să pună despărţirea lor pe seama Vietnamului. Divorțul plutea în aer 
de multă vreme. Lisa nu se simţise niciodată în largul ei în calitate 


de „dependentă de armată”, pentru a-i reproduce propriile-i cuvinte. 
Chiar și în timpul logodnei, pe vremea când el se afla la West Point, 
ea şi-a manifestat aversiunea faţă de militari. 

Dennis n-o putea condamna pentru asta. Viaţa sub drapel nu 
oferea nimănui o situație prea grozavă. El, pur şi simplu, se 
obișnuise cu rigorile ei. 

Când a primit documentul de consimţământ final, Dennis se afla 
în vizită la părinţi, în California. Lisa fusese destul de îngăduitoare 
cu el. Pensia de întreţinere și alocaţia pentru copii erau mai mult 
decât rezonabile. Iar condiţiile de vizitare - foarte generoase. Îi 
putea vedea pe cei doi fii ai săi în două weekend-uri pe lună şi copiii 
puteau sta cu el câte treizeci de zile în fiecare vară. Ceea ce, în 
termeni practici, dat fiind că Shannon era un dute-vino, însemna că 
nu putea să-i vadă aproape niciodată. În noaptea aceea, el și taică- 
său s-au îmbătat pulbere. 

Familia Shannon se mândrea cu faptul că, de la sosirea din 
Irlanda, cel puţin unul dintre membrii ei luptase ori de câte ori 
sunase goarna războaielor (inclusiv în unele care nu erau pomenite 
nici măcar în cărți). La drept vorbind, nu erau propriu-zis niște 
patrioţi, dar aveau o mare pasiune pentru politică. „Ne place să ne 
implicăm”, a spus cândva tatăl lui Shannon în loc de alte explicaţii. 

Din punct de vedere fizic, existau doar trei tipuri de Shannon: 
bruneţi, cu ochi albaștri și pistrui; blonzi, cu ochi albaștri și pistrui; 
roșcați, cu ochi albaștri și pistrui. Dennis făcea parte din prima 
categorie. Și, la fel ca și strămoșii săi, avea în jur de un metru 
optzeci înălțime și o circumferință toracică de peste o sută 
doisprezece centimetri. 

Bunicul lui obișnuia să se laude cu faptul că bărbaţii din clanul 
Shannon erau în stare să întreacă un catâr la trasul greutăților. Ei 
puteau, de asemenea, să tragă şi la măsea mai mult decât un catâr, 
lucru pe care bătrânul Emmett l-a demonstrat cu regularitate până-n 
ziua în care și-a dat duhul. 

Bunicul lui Dennis a fost considerat oaia neagră a familiei, fiind 
unul dintre puţinii care, din vremurile revoluționare, nu și-a efectuat 
serviciul militar în cadrul armatei de uscat, ci la marină. Era un 
subiect despre care nimănui nu-i plăcea să discute, cu excepţia 


bunicului, evident, când era abțiguit. 

Obișnuia să-și bea bourbonul cu multă băgare de seamă, în 
ceșcuțe de ceai delicate, moștenire de familie. Dennis îl acoperea 
față de bunica, în timp ce moșul şugubăț golea ibricul de ceaiul 
pregătit de ea în fiecare după-amiază și-l umplea cu whisky. 

Dennis bănuia că ea știa. Și cum ar fi putut să nu știe? În fiecare 
zi, în jurul orei cinci după-amiaza, încăperea duhnea de bourbon, 
bunicul era roșu la față şi vorbea încet, pronunţând fiecare cuvânt 
cu multă precauţie. De asemenea, când i se părea că Dennis nu-i 
atent, începea s-o ciupească pe nevastă-sa de anumite părți ale 
corpului. Băiatului îi plăcea să creadă că bătrâna tolera bourbonul 
în schimbul ciupiturilor. 

Mai presus de toate, Dennis își amintea povestirile. Ori de câte ori 
se ducea în vizită, aştepta atent până când bătrânul termina de băut 
cea de a treia ceașcă de „ceai”. Pe urmă îi aducea pipa, trăgea 
taburetul aproape şi zăbovea cuminte până când Emmett Shannon 
își aranja piciorul de lemn, își umplea din nou ceașca și se pornea să 
spună povești. 

Întreaga istorie a celor din neamul lor se afla în capul bătrânului. 
Și, dat fiind că istoria familiei Shannon însemna război, tânărul 
Dennis a văzut bătălie după bătălie prin ochii fiecăruia dintre 
strămoșii săi. Bunicul vorbea arareori despre propriile experienţe de 
viață. Cel mai adesea se oprea la zilele de început, când fusese copil 
de trupă, ca și Dennis, mai târziu crescând în atmosfera fierbinte și 
secetoasă a forturilor din sud-vest. Băieţelul a rămas cu gura căscată 
când și-a dat seama că străbunicul lui luptase împotriva indienilor, 
la fel ca şi Jimmy Stewart. 

O singură dată a vorbit bătrânul despre zilele petrecute de el în 
război. S-a oprit brusc, în timp ce povestea altceva. Și a rămas tăcut 
mult timp, privind ţintă la focul din cămin. A început să istorisească 
din nou, foarte domol, și astfel Dennis a auzit despre Belleau 
Woodsi?, 1918. A mers împreună cu bunicul lui prin ceața densă și 
galbenă a iperitei şi a auzit bubuitul artileriei şi clănțănitul 
mitralierelor Maxim. 

Tot timpul cât a vorbit, bătrânul și-a frecat locul unde piciorul de 
lemn se împreuna cu ciotul rămas în urma amputării. Până la urmă, 


Dennis a simţit glonțul sfâșiind carnea și a suferit cumplit în 
pădurea distrusă, până când au venit sanitarii cu targa. Tot astfel, a 
trăit cumplitele ore în cortul măcelarului de oameni. După operaţie, 
n-a lipsit mult ca bunicul să moară din pricina febrei. 

Bătrânul s-a oprit o clipă, făcându-și de lucru cu pipa. Apoi s-a 
întors și l-a fixat pe Dennis cu ochii săi urduroși. 

— Cred că atunci am înţeles, a spus el, că Dumnezeu iubește 
războiul aproape mai mult decât un Shannon. 

A chicotit și a continuat: 

— Altfel, m-ar fi oprit atunci şi n-aş mai fi putut să-l concep pe 
taică-tău. Şi ce s-ar face Dumnezeu fără un Shannon care să lupte în 
războaiele lui? 

Aproape douăzeci de ani mai târziu, Shannon și-a dat seama că în 
spusele bătrânului fusese un sâmbure de adevăr. Se îndoia că Lisa, 
cu tot pacifismul ei ardent, ar putea să împiedice măcar pe unul 
dintre fiii lui să calce pe urmele familiei Shannon. Numai că, după 
trei termene de serviciu petrecute în Vietnam, acest lucru nu-l 
încânta deloc. Dennis ar fi dat oricât ca măcar o generaţie de-a 
familiei să nu aibă mâinile pătate de sânge. 

Și nu se putea spune că Dennis nu avusese posibilitatea de a opta 
pentru despărţirea de „mașinăria de ucis”. În mod destul de ciudat, 
propriul lui tată s-a opus cel mai mult intrării la West Point și la tot 
ce a urmat după aceea. Ca să ajungă la Point, Dennis a dat cu 
piciorul la o bursă pentru Universitatea Georgetown (obţinută 
datorită notelor sale, cât și relaţiilor din CIA, ale tatălui) și la 
posibilitatea unei cariere diplomatice. La acea dată i se păruse o 
opțiune logică. La fel cum, exact cu o săptămână în urmă, i s-a părut 
normal ca în acest moment să se afle aici, pe un deluşor de lângă 
graniţa cu Cambodgia. 

De fapt, n-ar fi fost nevoie nici măcar de un psiholog teoretician 
ca să se găsească explicaţia opţiunilor făcute de Dennis în mod 
sistematic. Căci, dacă exista un om pe care să-l admire sau să-l 
iubească mai mult decât pe bunicul lui, acela era tatăl său. 

Frank Shannon era un bărbat înalt, solid și tăcut, care își 
manifesta afecțiunea față de băiatul lui ascultându-l ori de câte ori 
acesta vroia să-i vorbească. Nu se referea niciodată la el însuși și 


puţinele lucruri pe care Dennis le știa sau le ghicea proveneau fie 
din cărțile de istorie militară, fie din discuţiile prilejuite de vizitele 
foștilor camarazi de arme ale tatălui său. 

Cunoștea, de exemplu, că după absolvirea Academiei Militare în 
1936, tatăl lui a făcut parte, începând cu 1940, din Plutonul de 
încercare Aeropurtat. 

Acei patruzeci și opt de oameni au fost niște luptători-cobai, 
aruncați din înaltul cerului cu parașute nesofisticate, purtând căști 
de protecţie din material textil. 

Frank a supravieţuit subunităţii de încercare, la fel cum, în mod 
neașteptat, au supravieţuit toţi ceilalți camarazi de pluton, și s-a 
numărat printre primii ofițeri înscriși voluntar când Divizia 82 (All 
American) a devenit aeropurtată. A luptat în Sicilia, în munţii 
Italiei, la Anzio. A fost unul dintre oamenii din Divizia 82 care au 
căzut cu parașuta pe Ste. Mere Eglise. 

Frank a terminat cu bine acel război, după care a fost recrutat de 
către CIA. Din motive lesne de înţeles, în acei ani tatăl lui Shannon 
n-a discutat niciodată despre ceea ce făcea. Familia dedusese în mod 
tacit că era vorba de ceva nu tocmai lipsit de pericole. 

Pentru Dennis, anii războiului rece au însemnat un adevărat 
paradis. A numărat odată ţările în care a trăit și a ajuns la treizeci. 
Tot atât de numeroase erau și școlile în care învățase. Ajunsese să se 
descurce binișor în vreo cinci-șase limbi străine. Pentru cetăţenii 
americani, războiul rece a reprezentat o perioadă de înflorire. 
Dolarii se bucurau de prestigiul aurului în sărăcia postbelică din 
Europa și Orientul îndepărtat. Când a împlinit zece ani, Dennis ştia 
să comande vinul potrivit pentru un dineu compus din şapte feluri 
de mâncare (în jur de opt dolari de persoană, într-o staţiune de 
odihnă de pe coastele Mediteranei). 

Dar lucrul pe care și-l amintea cel mai bine din acea perioadă era 
noaptea de la Nicosia, când tatăl lui a intrat, împleticindu-se, pe ușa 
casei, cu două răni de cuţit în pântece. Frank Shannon nu i-a lăsat să 
cheme doctorul. În schimb, mama lui Dennis a trecut prin calvarul 
unui şir de telefoane misterioase în urma cărora au sosit, în cele din 
urmă, o mașină și un individ despre care Dennis și-a dat seama într- 
un târziu că era un infirmier CIA. 


A doua zi, întreaga familie, inclusiv tatăl lui, care scrâşnea din 
dinţi de durere, a fost scoasă din țară. Abia la câţiva ani după aceea, 
Dennis a înţeles că secretul misiunii în care era angrenat tatăl său 
fusese deconspirat. 

O dată cu pensionarea lui Frank, Dennis a început să întrevadă 
vag ce fel de om plin de contradicții era tatăl lui. Frank Shannon și-a 
petrecut întreaga carieră într-o succesiune neîntreruptă de 
operațiuni militare. Și totuși, avea înclinații pacifiste moderate. 
Liberal convins fiind, bodogănea zile-n șir că Ike:*, preşedintele, 
atrăsese atenţia asupra tarelor complexului politico-industrial. Mai 
târziu, după multe pahare şi nopţi târzii, Dennis a început să afle 
câte ceva despre ciudata viziune a tatălui său vizavi de lume. 

Se pronunța împotriva războaielor, dar participase la două. Era 
anticomunist, dar credea că pentru anumite țări sistemul respectiv 
era singura modalitate logică de guvernare. Ura naționalismul de 
orice fel. Totuși, când vorbea despre destinul Americii în lume, avea 
un ușor aer de misionar. 

Una peste alta, Frank Shannon era un om enigmatic, care arăta și 
vorbea mai degrabă ca un profesor decât ca un războinic. Chiar și 
după pensionare, a rămas apropiat de activitatea sa anterioară. Când 
a ieșit din CIA, a devenit consultant pentru Rand Corporation, 
institutul de cercetări cu sediul în Los Angeles. 

La un moment dat, Dennis l-a rugat pe tatăl său să se explice. 
Frank s-a gândit preţ de un minut și pe urmă a ridicat din umeri. 

— Nu pot, a spus el. Pur și simplu, totdeauna mi s-a părut că așa 
ceva trebuie să fac. 

— Excelentă eschivare, a replicat Dennis. 

— Aşa se spune acum la chestia asta? 

Dennis a încuviinţat din cap. 

— Foarte potrivit cuvântul, a spus tatăl lui. Descrie perfect 
situaţia. 

O eschivare. Când i se făcea milă de el însuși, cam ăsta era 
sentimentul pe care i-l sugera lui Dennis Shannon propria viaţă. 
Avea douăzeci și șapte de ani, mergea pe douăzeci şi opt şi nu înceta 
să se minuneze de ce naiba venise în locul ăsta. Ca să se eschiveze 
de la o căsătorie şi de la insecuritatea vieţii de civil? Poate. Dar el se 


afla aici mai ales pentru că era al dracului de bun. Maior Dennis Al 
Dracului de Bun Shannon. Un om de care armata avea nevoie. 

Întotdeauna a fost al dracului de bun, chiar și la West Point. 

De ce West Point? De ce nu Georgetown sau Harvard, ori măcar 
Stanford, fir-ar să fie!? Shannon se hotărâse pentru West Point. Din 
motive uitate între timp, a respins toate opţiunile nemilitare. 

West Point era ceva care trebuia înfrânt. Acolo era idioţenia cu 
Cazarma Animalelor. Erau hărțuielile colegilor mai mari, instrucția 
de front, degradările premeditate. Și multe, multe flotări. Shannon 
plebeul, care știa el ce ştia, își bătea joc de torţionarii săi. Avea niște 
coate cu încheieturi duble și un trunchi de corp „marca Shannon”, 
moștenire din familie, cu care putea să „pompeze” mii de flotări la 
comandă. 

În esență, West Point a fost o pierdere de timp totală. Shannon, 
tânărul intelectual, fost copil de trupă, se așteptase la cu totul 
altceva.  Crescuse printre militari și înțelesese stupidităţile 
fundamentale ale armatei. Dar, ca tânăr bărbat, se așteptase 
întotdeauna la altceva de la cei aflați în vârful piramidei. Undeva, 
acolo, erau oameni care știau, nu-i aşa? 

Instructorii de la West Point știau. Știau, aşa cum numai pedanțţii 
sunt în stare, toate războaiele prăfuite care nu aveau cum și nu 
puteau să mai fie luptate din nou. 

Shannon era cam slobod la gură și avea pornirea să vorbească pe 
șleau. În timpul primilor doi ani de școală militară, a avut de 
asemenea tendința să intre în conflict cu instructorii săi militari. 
Când a trecut în anul al treilea, Shannon se afla în treimea de jos a 
clasei. Până și colegul lui de cameră l-a îndemnat să renunţe la 
carieră, pentru binele armatei. Atunci a redescoperit boxul. 

Când avea zece ani, era un copil greoi și neîndemânatic, astfel că 
tatălui său i s-a făcut milă de el și i-a dat primele lecţii de box. Tot 
Frank Shannon, misterios și practic ca întotdeauna, a insistat ca 
Dennis să ia și lecţii de scrimă. Băiatul a învăţat astfel cum să 
danseze pe vârfurile picioarelor, sfidând gravitația și, de asemenea, 
a prins gustul sentimentului de satisfacţie oferit de lovitura de pumn 
care-și nimerește ținta, având în spate toată greutatea celui care 
loveşte. 


La West Point a devenit boxer de categorie mijlocie. Șaisprezece 
meciuri: două câștigate la puncte și paisprezece prin K.O. Când a 
trecut la categoria grea, chiar și ursuzul lui coleg de cameră i-a 
devenit prieten. Și Shannon i-a bătut măr pe adversarii de la Point, 
dintre care unii erau mai grei cu zece sau chiar cincisprezece 
kilograme decât el. 

Pe urmă s-a întâmplat ceva pentru care Shannon avea să rămână 
veşnic recunoscător providenței: a încasat o papară zdravănă. 
Echipa de box de la Point a disputat un meci cu cea a Diviziei 3 
Infanterie. Mai precis, cu Regimentul de Gardă de la Washington. 

— Să nu-mi faci pe măscăriciu', i-a zis antrenorul lui. Poţi să-i 
baţi și la cur, dacă vrei, da? să nu-ţi închipui că aici ești la 
Hollywood. 

— Hollywood? Haida-de. Întotdeauna am jucat prudent. 

— D-apăi cum! lar eu sunt Omul Invizibil. Ţine minte, băi 
ameţitule, ai avut noroc până acum. Eşti dansator. Ai dansat cu 
mucoşi de colegiu. N-ai întâlnit niciodată unul care să vină la tine 
cu picioarele înfipte în pământ, să te bage într-un colț și să-ți facă 
felul. 

— Joe Palookas:*, a zis Shannon în zeflemea. Nimeni nu boxează 
în halul ăsta. Și chiar dac-ar face-o cineva, poate fi nimicit. ÎI alerg 
prin ring până scoate limba de-un cot, îl bumbăcesc până-și dă 
duhul și pe urmă-l culc la podea. 

Antrenorul a rămas pe gânduri vreme îndelungată. Era un bărbat 
scund și îndesat, aproape de şaizeci de ani. Făcuse serviciul militar 
de două ori, la arme diferite, dar nu apăsase niciodată pe trăgaci, la 
mânie. În Marina Militară fusese campion la categoria ușoară, pe 
întreaga flotă. În Armata de Uscat, fusese de trei ori campion al 
Pacificului. Avea ochii bulbucaţi și nasul îndoit în nici el nu mai știa 
câte direcții. 

În cele din urmă, a recunoscut fără tragere de inimă: 

— Eşti cel mai bun boxer „cu cap” pe care l-am întâlnit. 
Apropo... am boxat o dată cu un tip ca tine. M-a plesnit la mustăţi. 
Auzi, chisăliță m-a făcut. Prin repriza a treia, nu mai vedeam de 
sânge. Scârba de arbitru a vrut să întrerupă partida. Dar eu aveam 
pitite-n palmă niște săruri. Gagiu s-a uitat la mine, a clătinat din cap 


și, chiar sub ochii lui, am luat o doză. În două secunde aveam 
privirile limpezi, ca de vițel. 

Shannon a râs. 

— Şi, pe urmă, ai câștigat? 

Antrenorul a clătinat din cap. 

— Pe dracu. Animalul, tot mi-a tras-o. M-a bătut de mi-a sunat 
apa-n cap. De câștigat, a câștigat la puncte. Am pierdut deci, și m- 
am dus la cazarmă, să-mi pun gheaţă pe față. Au venit şi două 
pipiţe, la care li s-a făcut milă de mine, așa că le-am făcut felul la 
amândouă. 

— Și? 

Shannon nu înţelegea lecţia. 

— Păi... celălalt n-a ras nimic. I-am rupt șase coaste. 

Antrenorul i-a întins casca de protecţie și i-a făcut semn sparring- 
partner-ului aflat în celălalt colţ al ringului. 

— Ce s-a întâmplat cu tipul? 

— N-a mai boxat niciodată, a spus antrenorul. 

— De ce? 

— Pentru că a câștigat. Şi, după ce m-a bătut pe mine, n-a mai 
avut curajul s-o facă din nou. 

Shannon n-a înțeles până când a ajuns în ring cu Fighting Joe 
Terrill. Mare, negru, fioros, cu gradul de fruntaș, din Louisville. O 
matahală de om, care se mișca precum un fundaș și avea puterea 
fantastică a unui mijlocaș. 

În prima repriză s-a jucat prudent. Shannon şi-a făcut numărul de 
dans, punctând cu lovituri leneșe, din încheietura mâinii, ţinându-și 
adversarul la distanţă. 

Terrill a jucat defensiv. În mod ciudat, părea mulțumit să piardă 
repriza. Gongul a sunat şi Shannon a scuipat proteza, sorbind apa cu 
lăcomie. Ştia că avea să câștige, dar se întreba de ce-i bătea inima 
așa de tare. În perioada aceea, Dennis putea să alerge opt kilometri, 
fără să i se accelereze pulsul. 

În colţul ringului, în timp ce-l ştergea cu prosopul, antrenorul i-a 
spus: 

— Ar trebui să-l termini acum. 

— Păi, deja l-am terminat, nu crezi? La puncte. 


Antrenorul a încuviinţat din cap. Cu tristeţe, și-a dat seama 
Shannon mai târziu. 

Dennis a revenit în ring hotărât să câștige. A dansat, a țopăit, a 
lovit fără milă. A înscris punct după punct. 

Pe urmă l-a înghesuit pe Terrill într-un colț. S-a pregătit pentru 
lovitura decisivă. Când să o aplice, a simţit pe cotul drept o atingere 
de mână foarte ușoară. Din reflex, s-a întors cu fața către adversar. 

Lovitura l-a nimerit drept între ochi, dar Shannon n-a apucat s-o 
vadă. N-a simţit decât o izbitură puternică și capul i s-a dus înapoi. 
S-a întrebat vag de ce i se părea că fusese lovit pe la spate. 

Shannon a încercat să-și revină, dar picioarele i se înmuiaseră. S-a 
clătinat, a căzut în genunchi, și-a poruncit să se ridice și pe urmă s-a 
prăbușit pe spate. 

Fighting Joe Terrill, văzut dublu preţ de o clipă, ţopăia în jurul 
ringului, cu braţele ridicate în semn de victorie. 

Mai târziu, Shannon a plâns în brațele antrenorului. Pe urmă s-a 
îmbrăcat și s-a dus să-l vadă pe Fighting Joe. Individul avea toată 
faţa acoperită cu leucoplast și Dennis a fost mai întâi încântat, apoi 
rușinat când a văzut firișoarele roșii care se prelingeau printre 
bandaje. 

Terrill a întins mâna și Shannon i-a strâns-o. 

— M-ai avut, a spus Terrill. 

A luat două cutii de bere de la sergentul de lângă el, care-i privea 
cu admiraţie, și i-a întins o bere lui Shannon. 

— Pe naiba, a spus Shannon cu sinceritate. N-am avut nicio 
șansă. 

Adversarul de până atunci s-a uitat perplex la el. Pe urmă a sorbit 
îndelung din bere și a râgâit gânditor. 

— Frecţii, locotenente. Am crezut că ești hotărât să mă toci 
mărunt. 

Și adăugă, rostind cuvintele rar: 

— Probabil, ai crezut c-o să țină, bătrâne. 

Acea înfrângere, acel şoc neașteptat suferit în fața sutelor de 
soldaţi și colegi de școală, e posibil să fi fost ceea ce l-a ajutat pe 
Shannon să supravieţuiască restului perioadei petrecute la West 
Point. 


Pe când, în sfârşit, în ziua absolvirii, Dennis își arunca în sus 
bereta, deja începea să se amăgească în privinţa nenorocirii care 
însemnase West Point. În definitiv, reușise, nu-i aşa? Păstrându-și 
încă intactă personalitatea sa cam nedusă la biserică. 

Lucrul care se poate să-l fi ajutat a fost împlinirea unui vis. 
Președintele Statelor Unite a rostit un discurs în fața tuturor celor 
şase sute de absolvenţi ai promoţiei 1962. 

Pe măsură ce înțelegea treptat ce spunea comandantul lui 
suprem, Shannon simțea cum îi crește adrenalina din sânge. 

JFK se folosea de West Point ca de o platformă pentru crearea 
unei noi elite militare — o forță specială, alcătuită din oameni care 
aveau să participe la confruntările tipice războiului neconvențional, 
războiul atât de necesar, în viziunea tânărului preşedinte, pentru 
viitorul naţiunii. 

Kennedy și-a lansat ideile ca pe o provocare la adresa noilor 
ofițeri. L-a îndemnat pe fiecare să devină un om al timpurilor 
moderne, care să se poată integra într-o „strategie cu totul nouă, un 
gen cu totul diferit de forță militară”. 

În clipa aceea, simultan, Shannon l-a văzut sângerând pe bunicul 
său în preajma vechii cabane din pădurea Belleau și s-a hotărât să 
devină unul dintre acei oameni imaginaţi de JFK în viziunea sa 
prezidenţială. 


Un Airborne Rangeri!%* aș vrea eu să devin, 
Să mă hrănesc cu sânge, cu mate, cu venin, 
În Forţa Specială s-ajung să lupt mi-e visul, 
Chiar dacă drogul, jungla înseamnă paradisul! 


Shannon reveni brusc la realitate. Privi neliniștit jur-împrejurul 
dealului. Toţi membrii patrulei erau liniștiți, pierduţi în propriile 
gânduri. Preţ de o clipă, crezuse că intonase cântecul acela cu glas 
tare. 

Cu un sentiment de vinovăţie, se uită atent în josul dealului, către 
râu. Nu văzu nici acum vreo mișcare. Își aduse şoldul într-o poziţie 
mai confortabilă. Asta făcu să se îndrepte spre el câteva perechi de 
ochi, care apoi priviră alene în depărtare. 


Shannon îşi dădu seama că nu-şi pierduse controlul mișcărilor. 
Fusese treaz şi atent în tot acest timp, lăsându-și doar o mică parte a 
minţii să rătăcească. 

Se împlineau două zile de când patrula se postase pe deal, fără să 
se miște decât atunci când era absolut necesar și începuseră să 
miroasă ca niște țapi împuțţiți. Sau ca o latrină. Rătăcirea mentală nu 
era decât o modalitate de omorâre a timpului, o posibilitate de 
păstrare a sănătăţii psihice într-o situație când până și cele mai 
mărunte lucruri puteau deveni covârșitor de importante. 

Chiar în clipa asta, Shannon nu se putea gândi decât la micul 
dejun. Îndepărtă din minte acest gând, hotărând să aștepte să 
mănânce o dată cu ceilalți. 

Sunt mare sculă de ofițer de carieră, este? Al treilea termen în 
Viet-blestem-nam? Păi, nu sunt eu Tânărul Reformist care-o să 
salveze armata de la scufundarea în propria mocirlă? 

Nu uita, își aduse el aminte, că peste câţiva ani ai să ajungi 
general, dacă bibicii n-or să-ţi facă de petrecanie. Și când o să-ți 
primeşti steaua, poate-o să le arăţi cum să câştige războiul ăsta 
caraghios. Probabil că n-o să se termine până atunci. Shannon râse 
de el însuși. Își aminti că același gen de bolboroseală mesianică îi 
trecuse prin minte și când primise gradul de locotenent. 

Numai că, în clipa asta, singura victorie pe care și-o dorea era să 
aducă înapoi, acasă, cât mai mulți oameni vii, la sfârșitul 
termenului. Căci Dennis Shannon începea să creadă că acest mic 
război caraghios era o alunecare în timp. Că nu se va sfârși 
niciodată. Şi că-și va petrece tot restul vieții stând pe dealul ăsta, 
așteptând să se petreacă ceva. Şi rugându-se la Dumnezeu să nu se 
întâmple nimic rău. 

Shannon decise că, la douăzeci și șapte de ani, era prea bătrân ca 
să mai joace rolul lui Iisus Cristos. Se întreba și se tot întreba de ce 
nu se afla în biroul lui cu aer condiționat din Hue Duc. 

Și zici c-ar trebui să-ți placă să trăieşti în jungla asta împuţită şi să 
mănânci pământ roşu la micul dejun? Nu-ţi pasă dacă puțţi, transpiri 
și îți pierzi minţile, nu? Și poate că ești un pic — schimbă asta cu 
foarte — speriat că cineva o să-ţi facă ceva care să doară? Cred că n- 
ai uitat că rănile dor, nu? 


Cu un gest reflex, Shannon își frecă adâncitura din piept, unde 
glonțul de SKS pătrunsese, se răsucise și se izbise de spatele cutiei 
sale toracice. 

Nu te mai gândi la asta. Și nu-ți mai aminti cum stăteai lungit 
acolo, în ceea ce puteam paria că era China, cu o gaură în piept și 
cu nu știu ce chinezoi mercenar încercând să-și amintească cum 
dracu” se tratează o rană la piept. 

Frumoase gânduri, rasistule. Chang ţi-a salvat viaţa netrebnică și 
a stat lângă tine până când blestemata de Agenţie a reușit să-și 
scoale din somn nemernicii de slujbași pentru a trimite un elicopter 
să te ia de-acolo. 

Și tu nu te poţi gândi decât că era un chinezoi mercenar. 

Dumnezeu să-l binecuvânteze şi să-l ţină-n viaţă pe Chang, 
oriunde s-ar afla, chiar dacă, în ce te privește, ești foarte caraghios și 
sentimental și chiar și mai deprimat, pentru că Chang nu credea nici 
în Dumnezeu, nici în Buddha, nici în Allah, ci numai în bătrâna lui 
pușcă Thompson M-1, cu care dormea sub cap. 

Bun. Sesizând mișcările camarazilor săi, Shannon știu că acum 
putea să-și servească micul dejun. Își furişă o mână în spate la 
rucsacul NVA®+ pe care-l lua de fiecare dată când pleca în misiune, 
şi căută înăuntru. Scoase afară o rație LRRP, carne condimentată și 
fasole. 

Era un mare progres față de ceea ce Shannon primise drept hrană 
la prima sa venire în Vietnam. Raţiile unităţilor de elită constau pe 
atunci dintr-o punguţă cu orez instant şi o cutie de carne sau de 
pește. Conserve de sardinela. Auzi, cică sardinela! Pe etichetele 
cutiilor nici măcar nu scria ce conțineau. Shannon n-a vrut niciodată 
să afle de unde achiziționase armata cutiile alea de dracu’ știe ce 
erau. 

Pe atunci, luai punga de orez instant, turnai în ea niște apă şi o 
agitai. Apa, în absenţa căldurii, transforma orezul într-un soi de 
păsat de ovăz cu niște bucățele neplăcute vederii. Pe urmă, aruncai 
în porcăria aia carnea, peştele sau, mă rog, ce aveai la dispoziţie. 
Dennis se cutremură când își aminti cum, odată, a primit o conservă 
ce conţinea crab japonez foarte bătrân. Ăla a fost micul dejun. Sau 
prânzul. Sau cina. 


Dar minunile tehnologiei americane au ajuns și la patrulele de 
recunoaștere. Acum se primeau rații deshidratate frigorific. 
Nemaipomenit de gustoase și cu un conţinut de circa trei mii de 
calorii per porţie. Se adaugă apă, căldură şi au un gust minunat. 

Singura problemă era că, pe front, nimeni nu și-ar putea permite 
să-și trădeze poziția aprinzând focul sau măcar să-și încălzească o 
rație C-4 la foc, sub un capac de gamelă. Prin urmare, n-aveai decât 
să adaugi apă și să le mănânci reci. Chiar și așa, nu erau foarte rele. 

Dennis desfăcu ambalajul și turnă ultimii stropi de apă din cea 
de-a treia gamelă a sa. Scoase lingura din buzunarul de la piept și 
încremeni. Sergentul Williams se furișase până lângă el. Bravo 
sergent. Nici n-am observat că te-ai mișcat. 

Shannon începea să înțeleagă cum făcuse Williams de trecuse prin 
trei războaie în acea „felie” a armatei definită de sloganul „hai să 
plecăm în misiune și să ne-alegem cu curul ciuruit, ca să aflăm câți 
băieți răi sunt pe-acolo”. 

Sergentul ţinea întinsă spre el o cutie de conserve. Mamă, fi-mi-ar 
curu'-albastru! gândi Shannon cuprins de uimire. Luă de la Williams 
cutia de „Piersici în sirop”, găsi un deschizător de conserve P-38 și 
începu s-o deschidă. Imediat, își dădu seama că îl podidiseră 
lacrimile. 

Williams, nărodule, gândi el cu afecţiune, puteai foarte bine s-o 
păstrezi şi s-o halești singur. Când colo, tu mi-o dai mie. Un maior 
tâmpit care-ar fi trebuit să rămână dracului la divizie. 

Plângi, Dennis? Ai stat prea mult în stufăriș. Fii serios, frățioare. 
Auzi, pentr-o conservă de piersici? 

Da, tembelule. Da”, poate că acu o să binevoiești să termini cu 
smiorcăiala și să-ți amintești de ce faci tu chestia asta cu Vietnamul, 
ai, Denny băiete? Mda, își răspunse Shannon. Mda, îmi amintesc. 

Atunci mănâncă-ți odată amărâta aia de porţie, fii atent la poalele 
dealului, la nenorocitul ăla de pârâu, taci din gură și pricepe că ai 
plecat să faci asta pentru că o faci alături de singurii tembeli 
blestemaţi care înțeleg. 

Nu singurii, totuși. Mda. Mai sunt și gălbejiţii. Ei înţeleg. Poate 
chiar mai bine decât tine. 


4. DUAN 


Duan stătea ghemuit în ploaie și-și urmărea divizia, care se 
pregătea pentru traversarea râului. Văzu, cu satisfacție, că fiecare 
bo-doi, înainte de a porni la drum, se uita în sus ca să se asigure că 
mișcările sale erau ferite de misiunile de recunoaștere aeriană ale 
inamicului. 

Cam la o sută de metri în faţa sa, râul Cham șerpuia printre 
bucăţi de stâncă rostogolite la întâmplare și printre copaci căzuţi la 
pământ. El materializa cu aproximaţie granița dintre Cambodgia și 
Vietnam. 

Dintr-o clipă-n alta, generalul urma să dea ordinul și oamenii săi 
aveau să treacă dincolo. Încredințase Regimentului 67 cinstea de a fi 
unitatea de avangardă. În timp ce unităţile de cercetași treceau pe 
lângă el, în marș către râu, Duan simţi cum îl cuprinde o stare 
specifică acestor momente, de parcă tocmai s-ar fi pregătit să 
înfrunte inamicul. Zâmbi la această plăsmuire, se ridică în picioare 
şi se surprinse cercetând cu privirea cerul acoperit de nori cenușii. 
Zâmbetul i se lăți pe față când constată că deprinsese aceleași 
reflexe ca și oamenii lui. Nu exista niciun motiv serios de îngrijorare 
întrucât musonul avea să ţină la sol bombardierele imperialiste. 

Traversarea se va desfășură în concordanță deplină cu 
planificarea. Duan simțea că-și datorează felicitări. 

— Felicitări, spuse Lau. 

Generalul se întoarse şi luă de la sergent ţigara proaspăt 
meșteșugită de mâinile lui pricepute. 

— Să nu fie premature. 

— Păi, de ce? întrebă gradatul. Suntem vii, nu? Ei, acum eu știu 
că anumiţi generali... 

— Bagă de seamă, îl avertiză Duan, aruncând o privire către 
aghiotanțţii lui, care pălăvrăgeau de zor sub un copac, la vreo zece 
metri distanță. Într-o bună zi, gura ta slobodă o să te bage-ntr-o 
belea mare de tot. 

— Vă mulțumesc pentru sfat, tovarășe general. Și să știți c-am 
înțeles. S-ar putea să mă retrogradeze iarăși. Sau, şi mai rău, să mă 


trimită înapoi, la câmpul meu de orez. 

Cu Lau era greu să te cerți. Și-apoi, el adusese vorba despre 
altceva numai ca Duan să se simtă mulțumit. Alți generali, chiar așa! 
În urmă cu două luni, în Hanoi, Duan primise misiunea pentru 
Divizia 302 de sub comanda sa. De atunci, el şi-a purtat în marș cei 
șapte mii de oameni din subordine, pe mai bine de o mie cinci sute 
de kilometri, de-a lungul acestui purgatoriu întortocheat, căruia 
americanii îi ziceau Cărarea Ho Şi Min. Ei au supravieţuit bolilor, 
insectelor, șerpilor și atacurilor aeriene. La început, au fost ajutaţi 
de camioane Molotov, dar până la urmă au fost nevoiţi să străbată 
munţi și jungle imposibile numai cu propriile puteri. Odată, în 
drumul lor, au mărșăluit vreme de trei zile printr-o pustietate 
bombardată, fără să vadă nimic altceva decât mormane de cenușă 
neagră, copaci și cratere a la Dali, fără să audă nimic în afară de 
uruitul avioanelor imperialiste. Și fără să miroasă nimic altceva 
decât rămășițele carbonizate ale animalelor și oamenilor morți sub 
ploaia de bombe. 

Duan era foarte mândru: pierderile suferite de divizia sa nu 
depășeau șapte procente, pe când media admisă pentru o unitate 
care se deplasa spre sud era de zece la sută. Duan avea motive să 
pună la îndoială veridicitatea acestei cifre aflate de la cei cărora Lau 
le zicea „alți generali”. 

— Aveţi un minut liber, tovarăşe general? 

Duan recunoscu vocea, vru să se întoarcă și să riposteze cu toată 
energia, dar se opri la timp și-și veni în fire. Vocea aparținea 
colonelului Vuong Gia Thuy, comisarul politic al unităţii. 
Bine'nţeles! Nimeni altul n-ar fi avut curajul să-l deranjeze pe 
tovarășul general într-un moment ca ăsta. 

Thuy era un individ extrem de puternic, cu relaţii sus-puse la 
Hanoi. În același timp, era un om care vroia cu disperare să lupte 
împotriva imperialiștilor, oferindu-se voluntar în mai multe rânduri 
pentru a însoți diviziile Armatei Populare a Vietnamului de Nord în 
deplasarea lor spre sud. 

Într-un fel, la nivel personal, Thuy putea fi mai periculos pentru 
general decât orice concentrare de trupe inamice posibilă a fi 
întâlnită în cale. Într-o armată revoluţionară, un comisar este cel 


puţin la fel, şi, uneori, mai important decât ofițerul care conduce 
ostașii la luptă. Aşa încât Duan se întoarse, îngăduind intruziunea în 
clipele sale de meditaţie. 

— Tovarăşe general, începu Thuy. Ştiu că nu-i un moment prea 
potrivit... 

Duan încuviinţă din cap printr-un gest reflex. În mod cert, nu era 
un moment potrivit. 

— Dar în curând o să stabilim contactul cu tovarășii din Sud. Şi 
soldaţii noștri trebuie să știe cum să-i abordeze. 

Duan știa încotro bătea Thuy. El se temea că oamenii din Divizia 
302 aveau să-i corupă pe vajnicii luptători pentru libertate ai Viet 
Congului. Trebuia să li se interzică să discute despre cât de 
nenorocit fusese lungul lor marș, despre cât de nesemnificativ fusese 
sprijinul primit. Şi chiar despre cât de strâns se împletea viața din 
Nord cu războiul. Raţionalizările, absența confortului, ba chiar și 
unele lipsuri esenţiale ale vieţii civililor nu trebuiau discutate. 

Despre un dram de suferință și despre sentimentul de hotărâre se 
mai putea vorbi, dar numai atât cât să demonstreze devotamentul 
față de revoluţie. 

În timp ce Thuy îi dădea mai departe, spunând exact ceea ce 
Duan se aștepta, generalul se scărpina în nas gânditor. Se vedea 
nevoit să admită că nesuferitul de colonel avea dreptate. Era nevoie 
de foarte puţin defetism ca să distrugi moralul unei unităţi angajate 
într-un război ca și pierdut în hăţișurile junglei, așa cum era Viet 
Congul. La urma urmei, luptătorii din Viet Cong și ostașii din Divizia 
302 aveau să se afle într-o izolare cvasitotală în următoarele câteva 
luni, așteptând ca adevărata misiune să înceapă. Era o problemă 
care trebuia rezolvată. Dar... 

— ... Nu acum, se răsti Duan, întrerupând expunerea 
argumentată a lui Thuy. 

Colonelul șovăi, apoi renunță. Era pe punctul să plece de-acolo 
când, în fundal, îl zări pe Lau, care zâmbea, probabil mai fățiș decât 
s-ar fi cuvenit. 

— Încă o problemă. Mai urgentă. Când sergentul 
dumneavoastră... 

Of, Dumnezeule, gândi Duan, înseamnă că Lau chiar l-a făcut cur 


de șarpe. 

— Uneori, îl întrerupse Duan, accentul sergentului poate fi 
derutant. Mai greu de înţeles. Eu l-am rugat numai să vă spună că 
eram ocupat. 

Thuy se încruntă, apoi decise să accepte această explicaţie și 
salută ţeapăn. Duan se întoarse într-o parte, cu o fracțiune de 
secundă prea devreme ca gestul să poată fi considerat politicos, și se 
îndreptă spre aghiotanţii săi, urmat îndeaproape de Lau. Își puse în 
gând să se ocupe de sergent mai târziu, apoi îi acordă întreaga 
atenție maiorului Vinh, care-l aștepta. 

— Grupele noastre de protecţie au asigurat malul apropiat, 
raportă maiorul. Aşteptăm ordinul. 

— Să pornim atunci, tovarășe maior. 

Vinh se însenină la faţă, dădu să salute, dar se opri la timp. Spre 
deosebire de colonelul Thuy, își dăduse seama că se afla într-o zonă 
de luptă. 

Maiorul făcu stânga împrejur și dădu niște ordine pe un ton răstit. 
Câteva clipe mai târziu, unităţile de avangardă ale Diviziei 302, din 
Armata Populară a Vietnamului, traversau apele râului, în drum 
spre sud. 


5. GRANIŢA 


Pentru Shannon, ceea ce a început ca un simplu exercițiu de 
păstrare a legăturii cu soldaţii de pe teren, dominați de un sentiment 
de teamă moderată, s-a transformat într-o adevărată stare de groază. 

În mod inconștient, se retrăgea de pe culmea dealului. Dar 
binoclul lui, cu lentilele protejate de mâinile făcute căuș, pentru a 
preveni vreo reflexie luminoasă nedorită, continua să ţină sub 
observaţie traversarea râului de la poalele dealului. 

Dumnezeule mare, gândi Shannon. Nord-vietnamezii. 

Ia uite-i cum se mișcă! Foarte sinuos. Ritmic. Exact. Acum echipa 
cu RPD-ul o să se ducă la dreapta, să asigure un perimetru de 
securitate. Iar acum ar trebui să vedem grupul de comandă. Lume de 
rahat. 

O parte din el fu cuprinsă de admiraţie: Dumnezeule mare și bun! 
Armata nord-vietnameză! Desăvârşirea întruchipată. Cum dracu’ se 
face că eu n-am fost în stare niciodată să-nvăţ pe cineva să se 
deplaseze în felul ăsta? Ticăloșii ăia înţeleg. Uită-te la ei cum își țin 
capetele ridicate. N-au nicio grijă. Ştiu că e înnorat și că n-or să 
apară nici bombardiere, nici elicoptere și că sunt mult prea departe 
de bătaia artileriei. 

O altă parte din el începu să calculeze: Dat fiind numărul de 
oameni observați în traversarea inițială, e vorba de cei observați 
personal, capacitatea de luptă estimată ar fi de minimum un batalion 
NVA. 

Brusc, lui Shannon îi veni mintea la cap: Fir-ai al dracu” de cretin 
orb! Uite-așa poţi să mori simplu ca bună ziua. 

Toate gândurile lui se concentrară când văzu grupul de comandă 
al lui Duan traversând râul. Un detașament de constituire a unui cap 
de pod. 

Grupul de comandă al... fir-ar să fie, fără doar și poate că sunt 
douăzeci și ceva de ofițeri... trei operatori radio... 

În sfârșit, Shannon înţelese că avea în fața ochilor o întreagă 
divizie regulată  nord-vietnameză, divizie care pătrundea în 
Vietnamul de Sud. Lăsă jos binoclul și se uită la Williams, care se 


holba la el îngrozit. 

O divizie! 

Asta însemna că vor asigura un perimetru, care în mod sigur va 
include și dealul acesta. 

Hotări să se urnească din loc. Târându-și picioarele, ceilalți 
membri ai patrulei, din spatele și din lateralele sale, se puseră și ei 
în mișcare. Trebuia renunţat la tactica șopârlei, oricât de bine ar fi 
ştiut să se târască. Singura salvare posibilă era părăsirea dealului și 
a zonei. Și nădejdea disperată că vor putea fi scoşi de acolo rapid. 

Te rog, Doamne, fă ca blegii ăștia de cercetași să fie măcar pe 
jumătate la fel de buni ca gălbejiții. Apoi, detașamentul trecu de 
partea cea mai înaltă a dealului, ieșind din câmpul vizual al celor de 
jos şi începu să coboare pe creastă, deplasându-se în zigzag. 


Volumul staţiei de emisie-recepție PRC-25 era redus la minimum, 
doar atât cât să se poată auzi. Transmisionistul lui Williams 
manevra neîncetat butonul de reducere a zgomotului de fond. Staţia 
păcăni de câteva ori derutant și oamenii așezați pe vine la marginea 
micului luminiș încremeniră. 

— Holiday Delta, aici Purple Haze, recepţie. 

Williams înșfăcă grăbit microfonul. 

— Holiday Delta. Te-am recepționat. 

— Ăă... aici e Delta. Mă-ndrept spre exterior. Am în vizor poziția 
Maypole. Solicit localizare, recepţie. 

Grozav, gândi Shannon posomorât. Schimbul de mesaje conform 
manualului și nimic mai mult. Asta înseamnă că nenorocitul de pilot 
ori e virgin, ori e speriat. 

Patrula de recunoaştere a coborât la poalele dealului și s-a furișat 
de-a lungul albiei unui torent, înainte ca unităţile de protecţie ale 
Diviziei 302 să apară în câmpul vizual. Pe urmă, cercetaşii au rupt-o 
la sănătoasa, cuprinși de frica morţii. În mod normal, numai un 
nebun ar fi luat-o pe o cărare din junglă, căci exista pericolul de a fi 
reperat, de a cădea într-o ambuscadă sau de a nimeri peste niște 
mine ascunse cu dibăcie. 

Acum altfel stăteau lucrurile. Echipa a luat-o la fugă pe cărare, 
căutând să se îndepărteze de locul periculos. Shannon, penultimul în 


coloană, alerga de mânca pământul, încercând să-și păstreze 
orientarea, ca să poată transmite celor de pe elicopter poziţia de pe 
hartă, în eventualitatea în care ar fi scăpat nevătămaţi de acolo. 

Nu aveau decât două variante: fie să se ascundă undeva și să- 
ncerce să cheme o formaţiune de intervenţie la faţa locului (care, 
dincolo de bătaia artileriei şi în absenţa elicopterelor sau a B-52- 
urilor, n-avea cum să-i poată opri pe soldaţii NVA); sau să fugă, 
evitând contactul și să fie „extrași” de acolo. 

De data asta, Dumnezeu a fost de partea lui Shannon. Nu se știe 
cum, dar au reușit să se strecoare neobservaţi, să găsească o posibilă 
zonă de aterizare (un luminiș, cu o colibă părăsită într-o parte) şi să 
obțină trimiterea unui elicopter pentru salvarea lor. 

Shannon stătea aplecat peste umărul lui Williams, cu ochii la 
hartă. Maypole era numele codificat al unui deal din junglă situat 
cam la... Shannon făcu un calcul mintal rapid... cinci minute de 
zbor de poziţia lor. 

— Poziţia, rosti Williams în microfon, fără să se mai ostenească 
să-și identifice transmisia, este... Lima Foxtrot Able... Tango Delta 
Yankee. 

Cele șase litere codificate, care se schimbau în mod permanent, 
dădeau coordonatele echipei LRRP. 

— Aici Purple Haze. Vă recitesc mesajul... este... Lima Foxtrot 
Able... Tango Delta Yankee. Evaluez poziţia voastră la patru minute, 
terminat. 

Williams apăsă butonul microfonului de două ori, conform 
codului standard: mesaj înțeles. Cu cât mai puţină gălăgie, cu atât 
mai mari erau șansele lor. 

— Aici Purple Haze, bolborosi stația Prick-2512. Solicităm fum. 

"Te-n nară de îmbâcsit, înjură în gând Shannon. 

— Negativ, Haze. Repet, negativ. 

— Vă aflaţi în contact? (O undă de panică.) 

— Negativ, Haze. Oricum, Victor Charlie e pe cale să ne-nfigă 
morcovu-n cur. Sugerăm ridicare foarte rapidă. Vă vom da corectiile 
vizuale. 

— Înţeles. (Cu multă îndoială-n glas.) 

Pe urmă, Shannon auzi zgomotul ritmic al elicopterului Huey, 


care se apropia de ei. 

— Sugerez somn la pământ, Haze, spuse Williams sec. Apreciem 
Victor Charlie ca fiind unităţi November Victor Alpha... v-am prins 
în vizor... 


„„.Și aparatul Huey își făcu apariţia, coborând pe o traiectorie 
rectilinie care, după avertismentul lui Williams, se transformă într-o 
sinusoidă. 

— Lasă-l jos! strigă Williams în microfon. 

Membrii patrulei săriră în picioare şi alergară către mijlocul 
luminișului, în timp ce elicopterul cobora, cu coada lăsată în jos, pe 
direcţia lor. Ajuns la parametrul optim, staționă cât fu necesar la un 
metru de sol. Shannon se cățără în aparat, ajutat de mitraliorul de la 
ușă. Când, în sfârşit, toată lumea se instală în compartimentul 
elicopterului, acesta se înclină într-o parte şi porni în zbor, încă la 
joasă altitudine, pe deasupra copacilor, după care se roti în loc şi se 
îndreptă cu toată viteza spre o zonă sigură. 

Shannon se pomeni că respiră cu lăcomia unui proaspăt salvat de 
la înec, în vreme ce aerul devenea răcoros, apoi rece, pe măsură ce 
aparatul UH-1D câștiga în altitudine. 

Williams stătea întins cu faţa în jos pe platforma din faţa lui. 
Sergentul, după ce se convinse că nu visează, își pipăi cu grijă tot 
trupul. Zâmbi ușor și clătină din cap cu un aer nefericit. 

Nimeni nu poate vorbi într-un elicopter în timpul zborului, cu 
atât mai puţin într-unul fără uşi. Dar Shannon înţelese ce spunea 
Williams şi dădu, la rându-i, din cap, exprimându-și acordul. De ce- 
om fi făcând noi ceea ce facem?... 

Apoi, pe măsură ce entuziasmul începea să se mai estompeze, 
Shannon reflectă la următoarea lui problemă: Cum, Dumnezeule, 
fie-Ţi numele slăvit, am să reușesc să-l conving pe comandantul meu 
de divizie, proaspăt numit, că suntem pe punctul de a fi atacați de 
șapte mii dintre cei mai buni soldaţi ai lumii? 


Acasă. 
Generalul Duan traversă agale râul, apoi se cățără pe mal. 
Exilatul a ajuns iarăşi acasă. Rămase pe loc, să savureze momentul. 


Lau trăgea de el, îndemnându-l să nu stea pe loc, să părăsească 
rapid malul acela expus. Duan îl urmă amortit. Se străduia să-și 
stăpânească lacrimile. 

Toţi anii aceia de trai printre străinii din nord se sfârşiseră. Deși 
om rafinat, Duan simţise că oamenii de la Hanoi erau niște străini. 
Oameni în care nu te puteai încrede. În definitiv, dinastia Nguyen de 
conducători ai Sudului ridicaseră cândva două ziduri uriașe la 
Quang Tri, ca să-i împiedice pe nordici să pătrundă. Nici în 1939 
nordicii nu deveniseră oameni de încredere. Ei înțelegeau prea puţin 
viața mai uşoară, mai umană din Sud. 

Dar acum orașul Hanoi se afla departe, spre nord, iar Duan stătea 
cu picioarele pe pământul lui strămoșesc. Sudul — Sudul lui — trebuia 
eliberat de acele marionete absurde care au guvernat și guvernează 
încă. Bao Dai... cei din familia Diem... Ky... Thieu. Duan clătină din 
cap cu tristețe. De ce a avut parte nevrednicul Nord de oameni ca 
Giap, Pham Van Dong sau Ho? 

Nu contează, gândi el. Nu contează. Acum acesta e războiul 
nostru, un război pe care-l vom câștiga aici, în Sud. 

Aproape că simţea gustul libertăţii. Printr-o ciudăţenie, în timp 
ce-și aștepta subordonații să traverseze râul și să i se alăture, Duan 
își aminti de prima zi când a vizualizat pe ecranul intim al memoriei 
această proiecţie sigură a viitorului. 

După calendarul apusean, era 2 septembrie 1945. Ziua aleasă de 
tovarășul Ho ca Zi a Independenţei. Steagurile roșii umpluseră toate 
străzile Hanoiului, focurile de artificii împânzeau cerul și mii de 
oameni se înghesuiau pe străzi. Cu toţii păreau beţi, ovaționând 
evenimentul și, totodată, înjurându-și foștii stăpâni francezi. Duan 
își aminti cum ofițerul american OSS — maiorul Archimedes Patti — l- 
a bătut cu palma pe umăr și i-a întins o sticlă prăfuită de coniac. 
Franţuzesc, firește. Amănuntul acesta i s-a părut hilar locotenentului 
Duan, în timp ce spărgea gâtul sticlei şi-şi turna coniacul pe gât. 

— Independenţă veșnică! a strigat el. 

Patti şi-a recuperat sticla și a urat și el: 

— Independenţă veșnică. 

A fost o sărbătoare pe cinste. Orchestrele interpretau „Marşul 
muncitorului sovietic”, „Internaţionala”, „God Save the King” și 


„Star Spangled Banner”. O sută de ani de războaie se terminase. Dar 
independenţa a durat numai un an, până când francezii s-au întors 
cu tunurile. 

Cu discreţie, Lau îi întinse lui Duan batista sa jegoasă. Duan își 
dădu seama, cu oarecare surpriză, că într-adevăr plângea. Stânjenit, 
tovarășul general Vo Le Duan se șterse la ochi și-l urmă ascultător 
pe Lau în junglă. Duan era hotărât să vadă din nou Ziua 
Independenţei. 

Giai Phong - Ziua Eliberării. Și, de data asta, Duan era convins că 
o va vedea în Vietnamul de Sud. 


6. SHANNON 


Singurele sunete puternice care se auzeau în rulota generalului 
erau răpăitul ploii pe acoperiș și zumzetul instalaţiei de aer 
condiționat. 

Shannon își stăpâni un fior de frig și aruncă o privire cu coada 
ochiului. Apa, prelingându-se de pe uniforma lui de camuflaj, uda 
covorul albastru de sub bocancii plini de noroi. 

Generalul Sinclair trânti capacul lădiţei de alamă. Shannon, 
agasat, se cutremură. Încercă să-și stăpânească nervii în timp ce 
superiorul lui deschidea un nou cufăr. Generalul își despacheta 
lucrurile, căci se mutase de curând. 

— Am să te rog să mai ai un pic de răbdare, maior Shannon, 
spuse Sinclair. 

Avea vocea blândă. Lee Sinclair renunţase la urletul gen Fort 
Benning imediat după ce căpătase prima stea. Generalii pot să 
vorbească și în șoaptă, dacă au chef. 

Shannon enumeră în gând lucrurile de care ar fi avut el chef, 
acum, la două ore după ce se întorsese din misiunea de cercetare în 
adâncime: un duș, ceva de băut, o uniformă curată, dar, mai presus 
de orice, să iasă dracului odată din bârlogul noului său general- 
comandant. Ușurel, Dennis. Păzește-ţi pielea. Încercă o schimbare de 
viteze mentală, concentrându-se la inventarierea celor aflate în jurul 
său. 

Era pentru prima oară când Shannon se afla în această uriașă 
rulotă „semi-camion”. Comandantul precedent, generalul-maior 
Wright, își etala stelele într-un cort-clopot. E un post de milioane 
ăsta, dacă poţi să pui gheara pe el, decise Shannon. 

Ochi cărţile aranjate cu grijă pe raftul de lângă el. De Gaulle... 
Atlasul West Point al războaielor americane... Guderian... Locotenenţii 
lui Lee, scrisă de Southall Freeman... Patton... Breșă la Remagen... 
FM 17-1, Operaţiuni cu blindate... Şi o Biblie. 

Minunat, gândi Shannon. De ce-or fi insistând mahării să 
expedieze tanchiști în jungla asta. Parcă văd cum o să fie: în două 
săptămâni, Sinclair Patton Cap de Lemn ăsta o să ne trimită în 


blitzkrieg prin mlaștini. Mă întreb dacă nenișorul o fi știind că 
tancurile nu plutesc nici de-ale dracului. 

Sinclair atârna un șir de fotografii pe celălalt perete al rulotei: 
Sinclair în tinerețe, cocoţat pe un tanc Shermann, staționat pe ceea 
ce se poate să fi fost ruinele unei vile germane; maiorul Sinclair, cu 
căciulă de blană, lângă rămăşiţele înnegrite de fum ale unei 
tanchete M-24; colonelul Sinclair, primind salutul unui alt colonel, 
cu o gardă de onoare pe fundal; și fotografia unei femei deosebit de 
frumoase, echipată cu un costum de vânătoare, călare pe un cal 
care, pentru ochii neexersaţi ai lui Shannon, părea a fi un pur-sânge. 

Generalul se întoarse și remarcă atenția cu care Shannon privea 
poza. 

— Soţia mea. 

— O femeie frumoasă, sir. 

— Mulţumesc de compliment, domnule maior. 

Terminând cu aranjatul fotografiilor, Sinclair se întoarse la birou. 

— Ştii să călărești? 

— Nu, sir. N-am avut timp să-nvăţ. 

— Păcat. E una din marile plăceri ale vieţii. 

Shannon sesiză în replica generalului o notă de sinceritate, ceea 
ce nu avu darul să-l încânte absolut deloc. 

Pe biroul lui Sinclair se aflau două dosare, având între ele un tanc 
din bronz, în miniatură. Pe unul din ele Shannon îl recunoscu. Era 
chiar raportul pe care se chinuise să-l bată la mașină, după ce 
elicopterul salvator îi depusese pe platforma de aterizare din fața 
comandamentului. În legătură cu celălalt, încercă unele-presimțiri. 

Sinclair frunzări raportul dactilografiat. 

— Raportul dumitale de teren. Destul de interesant. 

— Mulţumesc, sir. N-am reuşit să identificăm unităţile NVA care 
traversau, sir, dar... 

— Când am spus interesant, nu la asta m-am referit, domnule 
maior. 

Shannon rămase mut. 

— Evident, urmă generalul, ai fost plecat pe teren împreună cu 
această... echipă de recunoaștere, așa că n-ai avut când să vezi 
ultimele aprecieri făcute de cei de la MAC-V. 


— Așa e, sir. 

— Tocmai de-aia am probleme cu raportul dumitale, domnule 
maior. Fiindcă MAC-V nu dă niciun fel de indicație referitoare la 
faptul că vreo unitate regulată a nord-vietnamezilor s-ar deplasa 
spre sud. Darămite o divizie, cum susții dumneata. 

— De fapt, sir, am citit raportul MAC-V înainte de a pleca în 
misiune. Tocmai de aceea am și fost așa de surprins. 

— Îmi cer scuze, domnule maior. Poate c-ar fi trebuit să formulez 
ideea cu mai mult tact. Dar pot să-ți spun, bazându-mă pe propria 
mea experiență, că atunci când soldaţii... în special cei care 
acţionează în unități mici, de genul patrulelor... fac observaţii 
asupra forțelor inamice, au tendința de a, să zicem, supraevalua. 

Shannon trase aer în piept, ca să se calmeze. 

— Sir, cercetașii cu care am fost pe teren își cunosc meseria. Am 
văzut cel puţin două mii de oameni traversând. Pe urmă, un grup de 
comandă. Un general, aghiotanţi, radiotelegrafiști, gărzi de corp. 
Tactica standard a NVA este ca nucleul de comandă să se deplaseze 
imediat în urma unității de avangardă, sir. 

Dacă cretinul ăsta vrea jargon de West Point, asta o să-i dau, 
gândi Shannon. Se-nfuriase. 

— O divizie NVA... Îți dai seama că asta ar însemna... ce 
capacitate ar avea o astfel de unitate? 

— Să presupunem că sunt trei regimente, sir, cu un efectiv 
complet de două mii cinci sute de oameni per unitate. Venind de-a 
lungul Cărării Ho Şi Min, e posibil să fi pierdut... circa zece 
procente din efective. Așa că ar fi vorba de aproximativ șase mii 
cinci sute de oameni. Dat fiind că proporţia trupelor auxiliare este 
de numai zece la sută, am putea estima circa șase mii de militari de 
asalt, sir. 

Sinclair nu făcu niciun comentariu. Dădu raportul la o parte. 
Deschise cel de-al doilea dosar. 

— Dumneata, domnule maior, ai un Formular 20 interesant. 

Nefiind sigur ce semnificaţie avea pentru general cuvântul 
„interesant”, Shannon nu spuse nimic. 

— Predecesorul meu, generalul Wright, a avut o părere foarte 
bună despre dumneata. 


— Şi eu despre dânsul, sir. 

— Arch e un om de ispravă. Cu toate că diferențele noastre de 
idei sunt deosebit de mari. 

Cred şi eu, gândi Shannon. 

— Nu am de gând, cel puţin deocamdată, să modific structura de 
comandă a generalului Wright. Sper ca noi doi să putem ajunge la o 
înţelegere, dat fiind că eu te consider un membru valoros al echipei 
mele G-2. 

— Vă mulțumesc, sir. 

— De fapt, generalul Wright a mai sugerat ca, în cazul în care 
sănătatea colonelului Fredericks nu se ameliorează, să mă gândesc 
la dumneata pentru preluarea definitivă a responsabilităţilor sale. 

— Domnul general a fost foarte amabil, sir. 

— Trebuie să recunosc că mi se pare un pic cam neregulamentar 
ca un maior să ocupe postul ăla. Cu toate acestea, sunt un om lipsit 
de prejudecăți. 

— Înc-o dată vă mulțumesc, sir. 

— Bun. Şi, fiindcă tot suntem la subiectul îndatoririlor, fie vorba 
între noi, domnule maior, dar mi se pare a fi întrucâtva o prostie ca 
locţiitorul șefului G-2 să plece în misiune pe teren, împreună cu 
soldații. 

Sinclair zâmbi. Avea o înfățișare părintească, îndelung exersată. 

— Ce efect ar avea asupra moralului diviziei noastre capturarea 
dumitale de către inamic? 

— Asta nu s-ar putea întâmpla, sir. 

— Exact răspunsul pe care speram să-l primesc de la un ofițer 
tânăr. Dar, asemenea eventualităţi se pot transforma în realitate 
chiar și în cazul celor mai bravi dintre noi. 

Shannon își aduse aminte de cercetașul pe care-l văzuse în Valea 
la Drang, crucificat cu baionetele pe niște trunchiuri de copaci 
căzuți. 

— Am înţeles, sir. 

— Desigur, nu ești singurul, domnule maior. Tot personalul de 
comandă de sub conducerea mea va primi dispoziții să se gândească 
serios la securitatea proprie. 

Sinclair închise dosarul lui Shannon. 


— Presupun deci că nu există niciun motiv ca, atunci când vei fi 
gata să pleci de la noi ca să preiei o unitate de luptă, să nu fiu în 
măsură să-ți dau niște recomandări la fel de călduroase ca și 
generalul Wright. 

Sinclair se ridică de la masa de lucru și se întoarse la cuierele lui. 
Era limpede că discuţia luase sfârșit. 

— Şi raportul, domnule general? 

— A. Da. Un material cu o deosebită valoare de interpretare. Cu 
siguranță că am să-i acord cea mai mare atenţie în operaţiunile 
planificate pentru săptămâna viitoare. 

Lui Shannon nu-i mai rămăsese nimic de făcut decât să salute. 

Drept răspuns, Sinclair flutură neglijent din mână. Shannon se- 
ntoarse în jurul axei și porni către ușă. Observă cu bucurie că 
răpăitul ploii slăbise în intensitate. 

— Ah, încă ceva, domnule maior. 

Shannon se întoarse. 

— Ăă... echipamentul pe care-l îmbraci. Arătă cu degetul spre 
uniforma de camuflaj purtată de Shannon în misiune. Şi... 
armamentul individual. În divizia mea sunt impuse niște standarde 
valabile pentru toată lumea: ofițeri, subofițeri sau soldaţi. Aş aprecia 
foarte favorabil dacă, pe viitor, ai reuși să-ți îndeplinești îndatoririle 
în echipament regulamentar. 

Shannon își luă doza dublă de Jack Daniel's și două cutii de 
Budweiser și-și croi drum prin barul înţesat. Găsi o masă către 
partea din spate a sălii şi se prăbuşi pe scaun. 

Singura decizie pe care dorea să o ia era dacă să se-mbete numai 
pe jumătate şi după aia să se ușureze, să-și facă un duș și să se 
bărbierească, sau să se „polueze” complet, fără întârziere. 

Îşi sorbi whiskyul în timp ce reflecta la problemă. Afară, un 
elicopter de asalt Cobra se trezi brusc la viață și, la scurt timp după 
aceea, se ridică de pe pistă, se aplecă în faţă și începu să câștige în 
altitudine. 

Când Cobra trecu pe deasupra barului, curentul produs de rotor 
împroșcă apă noroioasă prin pereţii zăbreliţi ai clubului. 

— "Te-n cap de bolovan. 

— Pe mă-ta! 


Dar niciunul dintre piloți nu se deranjă să-și ridice privirea. Își 
şterseră noroiul de pe față și-și văzură mai departe de băut. Toţi 
piloţii sunt într-o ureche, gândi Shannon. De exemplu, observă el, 
ofițerul comandant al Companiei 12 de aviaţie făcea personal 
oficiile de barman. Unde, pe lumea asta, mai poți să comanzi ceva 
de băut și să fii servit de un ditamai maiorul? 

Shannon îl urmări pe maior în timp ce lipea un afiș pe care trona 
inscripția FUCK COMMUNISM. Pe urmă intră într-o stare de semi- 
alarmă când îl văzu turnând încă o doză dublă de whisky, ieșind din 
spatele barului și aducându-i paharul și sticla. 

— Faci servicii personale, dom” maior? se interesă Shannon cu 
suspiciune. 

— Trebuie să-ți acord onorurile cuvenite noii tale funcţii, spuse 
pilotul ras în cap, cu alură de Fu Manchu. Cu alte cuvinte, maior 
Shannon, tu ești acum ochii și urechile diviziei, nu? Trebuie să fii 
tratat cum se cuvine. 

— Ia zi, Carruthers, ce mai vrei de data asta? 

— Nimic. Zău că nimic. În fine... poate c-ai putea să ne ajuţi cu 
un mic transport care tre’ să vină de la Saigon. 

— Hai, ciripeşte despre acest mic transport. 

— Avem o cutie conex plină cu marfa... ştii... salopete noi, căști, 
scurte pentru piloţi. E blocată la Tan Son Nhut de mai bine de două 
săptămâni. 

— Carruthers, eu nu lucrez la G-4. 

— Corect. Asta o știu. Dar conexul e deja programat să vină cu un 
123, mâine. 

— Şi care-i problema? 

— Uite... am fost nevoiți să modificăm documentele de însoţire 
ca să obținem prioritate. Sosește ca parte componentă a efectelor 
personale ale generalului Sinclair. 

— Ei drăcie! Şi vrei ca eu să scurtcircuitez traseul conexului, în 
așa fel, încât să ajungă în mod sigur la voi. 

Carruthers îi umplu din nou paharul lui Shannon. 

— Ce e în cutia aia, de fapt? 

Maiorul făcu o figură de om nevinovat... bătu ușor cu un deget în 
sticla de Daniel's... și apoi se întoarse la bar. Ei, așa se leagă 


lucrurile, gândi Shannon. 

Barul era clubul ofiţerilor de la Compania 12 de aviaţie. Datorită 
faptului că piloţii, fie ei de avioane sau de elicoptere, depindeau de 
bunăvoința și de cumsecădenia personalului auxiliar repartizat lor, 
accesul în bar era permis tuturor membrilor unității; de asemenea, 
tuturor celor pe care Compania 12 îi lingușea sau îi considera băieți 
de treabă. Dat fiind că era unicul bar pentru ofițeri cât și pentru 
ceilalți militari unde se găsea permanent bere rece, chiar și atunci 
când cei din Viet Cong blocau șoseaua, se bucura de o mare, foarte 
mare popularitate. 

Shannon își puse-n gând să nu uite că a doua zi trebuia să ajungă 
cât mai devreme la aeroport. 

— Te-mbeţi în intimitate sau vrei să-ți țină cineva de urât? 

Jerry Edmunds se aşeză pe scaunul de lângă el. Fără să aștepte 
vreun răspuns, înșfăcă paharul lui Shannon și-l dădu pe gât. 
Shannon îl cercetă cu o privire scrutătoare. 

— Ce s-a întâmplat cu mustata, Jer? 

Ultima oară când se văzuseră, Edmunds avea o podoabă 
nemaipomenită, lungă, „pe oală”, în stilul celor purtate de piloții 
RAF în cel de-al doilea război mondial. Acum, buza lui de sus, în 
lipsa „copertinei”, parcă se mai lungise și se subțiase. 

— Noul nostru general e de părere că fanţii de lux de la G-3 tre 
să arate curați și ordonați. 

Shannon îl cunoscuse pe Edmunds în perioada anterioară 
petrecută în Vietnam, când căpitanul de acum era sublocotenent și 
conducea un pluton al Diviziei 101 Aeropurtate peste dealuri și 
mlaștini. După ce au petrecut o noapte la sol, aciuați pe lângă un 
elicopter Chinook doborât, schimbând între ei impresii despre 
sentimentele de groază care-i încercau, Shannon l-a inclus pe 
tânărul ofițer de culoare pe lista lui secretă şi foarte scurtă de băieți 
de treabă. Aflat acum la al doilea tur de serviciu militar, Edmunds 
ardea gazul la Unitatea de Operaţiuni a diviziei, așteptând să se 
elibereze vreun post de comandant de companie. 

Shannon luă paharul și-l umplu. 

— Tocmai am avut plăcerea să fac cunoștință cu generalul. 

— Te invidiez. 


Mânia răbufni. 

— "Tu-i paștele mă-sii, Jerry! Adică, eu mă-ntore de pe teren și-i 
spun că ditamai divizia de gălbejiți vine-nspre sud, lucru pe care, 
între noi rămâne, nu l-ai auzit de la mine, iar căcănaru' ăsta stă și-și 
face griji dacă eu joc sau nu polo! 

— Păi, mi se pare corect. 

— Care-i baiul cu cretinul ăsta... în afară de faptul că-i tanchist? 

— Generalul Lee Sinclair, începu să recite Edmunds, este un om 
de toată isprava. Băiat de Virginia. Și bogat prin tradiţie, prietene. A 
trecut și pe la Point. Promoţia '38. 

— Unde-a fost ciuca bătăilor sau ce? 

— Nt. Unde a fost al optușpelea pe lista absolvenţilor. Avea o 
reputaţie teribilă de gânditor original. A-nvăţat pe de rost tot ce-a 
zis bătrânul Fuller despre blitzkrieg. 

Asta era prea de tot. 

— Şi-atunci, ce mama dracu” s-a-ntâmplat? 

— Ai auzit vreodată de marile manevre cu tancuri din Louisiana, 
1940? Nu? Ei bine, băiatul nostru conducea un pluton de blindate. 
Și pleacă el într-un raid... cam cum făceau băieţii cu panzerele. La 
un moment dat, dau peste un grup de camioane... mă rog, camioane 
pe care scria cu vopsea că sunt tancuri grele. Nu le-o fi luat în seamă 
zicând c-or fi fost puse acolo ca decor... naiba știe. Ce se cunoaște e 
că, nu peste multă vreme, omul nostru e trecut pe tușă. Lucru care- 
am înțeles că s-a-ntâmplat cu mulți, după acea joacă de-a războiul. 
Așa că nenișorul nostru stă la Fort Knox și meditează asupra 
propriilor păcate, taman până-n 1945, an în care familia lui 
apelează la un anume senator și el ajunge în Europa. L-au numit 
aghiotant al nu ştiu cărui general. Iar ca să fie tacâmul complet, a 
primit tresa de locotenent cu o săptămână înainte de terminarea 
războiului. 

— Bun, zise Shannon. Deci, individul a ratat toată perioada 
războiului. Tot nu pricep. 

— Rămâi cu mine pe traseu, Dennie, Ai să vezi că merită. Tine 
minte că nenișorul nostru a rămas fără boașe făcând ceva original. 
Timpul trece. În cele din urmă, ajunge căpitan. Pe urmă, maior. Cam 
tot pe-atunci, izbucnește distracţia din Coreea iar el pleacă acolo 


împreună cu o gașcă de tanchiști. De data asta, e hotărât să n-o mai 
zbârcească. Singurul necaz e că, din cele mai multe puncte de 
vedere, Coreea nu diferă cine ştie ce de Vietnam. E greu al dracului 
să realizezi o mare breșă cu blindatele când și de-o parte şi de alta a 
drumului ai plantaţii de orez cu nămol adânc de șase metri. 

Shannon îi deschise lui Edmunds o cutie de bere. 

— Mi se usucă beregata când povestesc despre trecutul istoric al 
patriei, zise Edmunds şi goli cutia pe jumătate. În tot cazul, tipul a 
ajuns acolo. Suntem în 1950. Toţi comuniștii chinezi de prin 
locşoarele alea sar peste graniță şi-ncep să-mpuște la americani. 
Infanteria marină face didi-mau spre sud. Sau, mă rog, cei mai mulți 
dintre ei. Nu ştiu ce companie e prinsă-n capcană undeva, într-o 
trecătoare. Bătrânul Sinclair-cel-fără-de-frică aude de chestia asta şi- 
ncalecă pe bidiviu. Am să-i salvez pe coloniști de bestiile de indieni 
și poante de genul ăsta. În fine, face el vreo câţiva kilometri pe 
drum. Pe o parte, are un perete stâncos de o sută douăzeci de metri. 
Drept în jos. Pe cealaltă parte, alt perete stâncos de o sută douăzeci 
de metri. Drept în sus. Iar în fața lui... 

Shannon încercă să ghicească: 

— O întreagă bandă de chinezoi comuniști, cu tunuri fără recul, 
așa-i? 

— Exact. Din câte-am auzit, vreo şase eroi, printre care și 
Sinclair, au reușit să se furișeze și să-și ia tălpășița de-acolo. Din 
două sute. Așa că i-au dat o medalie, l-au făcut lent-colonel și l-au 
expediat în Republica Coreea, unde singurii care puteau să-i facă de 
petrecanie erau gălbejiții. 

Dădu pe gât restul cutiei de bere. 

— Ei, cam asta e, prietene. 

Shannon reflectă. Avea senzaţia că începea să-l înțeleagă pe 
Sinclair, cândva un tânăr ofițer neconformist. De două ori a încercat 
niște manevre „istețe” şi de fiecare dată a încasat-o. Shannon se 
gândi că dacă aşa ceva i s-ar fi întâmplat lui, poate că și el ar fi 
aderat la principiile „acționează conform regulamentului” și „capul 
plecat, sabia nu-l taie”. Ceea ce nu-l împiedica să creadă că 
generalul era un rahat de câine pe patine cu rotile. 

— Cum se face că nemernicul n-a fost trecut pe linie moartă și 


dat afară? 

— Fiule, tu însuţi faci parte din Asociaţia de Protecţie West Point. 
Ar trebui să ştii. Au avut grijă de el. A lucrat la Pentagon. Şi-a 
obținut, în sfârșit, steaua de general acum doi ani. 

Mai deschiseră câte o cutie de bere. Dat fiind că Shannon nu 
mâncase nimic de dimineață, băutura își făcea rapid efectul. 

— M-am prins. Dar cum de-a ajuns să fie iubitul și drăgălașul 
nostru general-comandant? 

— A, fiule, tu întrebi de ce gușterii din familii „politice”, cu 
neveste „politice”, devin generali? 

— Fir-ar să fie, spuse Shannon încetişor. O să fie un război lung, 
nu-i așa? 

— Păi, cam așa s-ar părea. 

— Ce mă-sa, hai s-o facem lată. 

Shannon desfăcu altă sticlă de Daniel's apărută în mod misterios 
pe masă. Din punctul de vedere al lui Sinclair, noi suntem ăia care 
stăm cu capetele vârâte-n tuhățul pantalonilor. 

— Ai dreptate. De-aia arată lucrurile așa de negre. 

— Hai, mai ia un pahar. Curând or s-arate mai bine. 

— Sigur. Înc-un pahar. 

— Hei, Carruthers, să ne trezești când s-o sfârși războiul! 


7. HUE DUC 


Hue Duc, situat la aproape o sută de kilometri de Saigon, spre 
nord, locul unde-și aveau sediul Brigada 2 a Diviziei 12 Infanterie și 
Cartierul General al Diviziei, însemna o zonă de 6,5 pe 13 kilometri 
dintr-o plantație de cauciuc părăsită, un sătuc, orezării scoase din uz 
şi o junglă cu vegetaţie pitică. 

Arborii de cauciuc fuseseră plantați după al doilea război mondial 
de către un întreprinzător francez. Dar, o dată cu retragerea 
francezilor din Vietnam, proprietarul plantaţiei s-a lăsat păgubaș și 
s-a întors în patria sa, la jocurile politice locale şi la absintul basc. 

Femeile din Hue Duc, care lucraseră pe plantație, au revenit la 
munca din orezării. Tăieturile curbate de pe trunchiurile arborilor 
de cauciuc s-au vindecat. Castroanele din lut ars, atârnate pe cabluri 
legate de copaci și folosite pentru colectarea latexului, s-au umplut 
cu apă de ploaie şi frunze moarte. Păianjeni uriași, în stare să 
devoreze şi păsări, și-au întins plase complicate între arbori. 

Plantaţia s-a transformat rapid în junglă. Un sătean s-ajurat că, 
într-o noapte, a auzit un tigru tușind undeva, nu prea departe. Dar, 
când a făcut afirmaţia, era deja îmbătat cu rachiu de orez și, oricum, 
figura printre ai lui drept un foarte mare mincinos. 

Sătenii din Hue Duc își lucrau pământul în liniște. Micul 
contingent de militari ARVN, soldaţi ai guvernului Vietnamului de 
Sud cantonaţi în Hue Duc, patrulau îndeajuns de gălăgios ca toată 
lumea să ştie că ei se aflau prin preajmă. Combatanţii Viet Congului 
local împușcau din ei exact atât cât să-i mulțumească pe cei de la 
Comitetul Regional. Viaţa în Hue Duc se derula așa cum se cuvenea 
şi, cu voia lui Dumnezeu, avea să continue la fel, vreme de multe 
generaţii. 

Dar, iată că în 1966 americanii s-au angajat într-un război în Asia 
de Sud-Est. O parte din acel angajament o reprezenta Divizia 12. Și 
Hue Duc a început să se schimbe. 

Buldozere uriașe au răscolit pământul în lung și-n lat, ca să 
asigure sute de metri pătraţi de teren defrișat. În jurul plantaţiei, pe 
un perimetru în formă de amibă, tinerii ostași americani asudau 


muncind la construirea și baricadarea cu saci de nisip a buncărelor 
lor. Alţii erau ocupați cu desfășurarea unor colaci voluminoși de 
sârmă ghimpată și cu implantarea unei grămezi diabolice de mine. 
Șoseaua 13, din apropiere, s-a umplut în scurt timp de făgaşuri în 
urma trecerii unui mare număr de camioane grele, piese de artilerie 
autopropulsate, transportoare blindate de infanterie și tancuri. 

Satul Hue Duc s-a transformat aproape peste noapte. Câteva mii 
de ostași, incredibil de energici, au ruinat și apoi au reclădit 
economia satului într-o formă nouă. 

Mulţi fermieri au renunţat la lanurile lor de orez și s-au mutat la 
Hue Duc, întemeind niște mahalale mizere în partea extrem-sudică a 
satului, acolo unde s-au stabilit și americanii. Nu-și mai lucrau 
pământurile din diferite motive. Unele dintre terenuri fuseseră 
cumpărate de către nou-veniţi, ca să-și asigure zone de acţiune cu 
vizibilitate maximă. Altele au devenit de neutilizat în urma salvelor 
de artilerie menite să anihileze incursiunile sporadice ale 
comandourilor Viet Congului. Dar, cel mai important motiv, l-a 
constituit profitul. 

Un băieţel putea să câștige de o sută de ori mai mult decât tatăl 
lui, lustruind încălțămintea militarilor. Dacă era drăguță, o fată 
putea să servească bere și Coca-Cola şi, dacă reușea să înveţe puţină 
engleză, avea posibilitatea să fie un partener de conversaţie pentru 
militarii adolescenţi și singuratici. Dacă nu era drăguță, putea să 
vândă misterioasele farafastâcuri după care se dădeau în vânt 
americanii. O femeie avea posibilitatea să spele cantitatea uriașă de 
rufe purtate de acești străini. lar un fost fermier avea posibilitatea să 
găsească o slujbă bine plătită (până la douăzeci şi cinci de piaștri, 
adică mult mai mult decât ar fi văzut în mod normal într-un an) la 
săpat de gropi și reparaţii de drumuri. 

Viaţa s-a schimbat nu numai pentru săteni. Soldaţii ARVN, de 
multă vreme obișnuiți să fie stăpânii absoluţi ai satului și să pună 
mâna pe tot ce le poftea inima, s-au pomenit dintr-odată ignoraţi de 
către târfe, luați peste picior de către localnici și, după ce americanii 
şi-au dat seama de corupţia şi incompetenţa nebănuite ce domneau 
în cadrul Armatei Republicii Vietnam, bumbăciţi chiar de câte un 
militar american beat. Rezultatul? Au început să se deplaseze 


înarmați și în grupuri. 

Dar, cea mai mare schimbare s-a produs pentru Viet Cong. O dată 
cu sosirea a ceea ce Frontul de Eliberare Naţională considera a fi o 
ţintă mare și ușor de nimerit, a fost necesară trecerea la acțiune. În 
câteva luni, du kich xa, trupele de partizani locale, au fost decimate. 
Tembelii, nepricepuţii sau ghinioniștii, au murit în zeci de feluri: în 
ambuscade, ciuruiți de elicopterele de asalt care coborau din ceruri 
sau surprinși de focuri de aruncătoare şi bombardamente de 
obuziere foarte precise, declanșate pe neașteptate. Oportun, 
pierderile suferite au fost înlocuite. Unii au fost trimiși acolo din alte 
zone, de către Comitetul Regional. Alţii au venit din satele 
învecinate, în căutarea aventurii. Majoritatea provenea chiar din 
Hue Duc. Aveau motivații diferite, de la cei care, pur și simplu, îi 
urau pe străini sau li se părea că miros urât şi că încearcă să le 
corupă fiicele, până la cei care înțelegeau că americanii distrugeau 
însăși structura de bază a așezării Hue Duc. 

Toţi aceștia vroiau ca americanii să plece de-acolo. 

Ar fi fost foarte surprinși să afle că majoritatea americanilor din 
cele trei batalioane de linie care asigurau paza perimetrului, le 
împărtășeau sentimentele. Erau în jur de două mii patru sute de inși. 
Fiecare batalion avea de păzit cam o treime din perimetru. Cele trei 
batalioane erau: Batalionul 2 din Regimentul 11 Infanterie; 
Batalionul 1 din Regimentul 29 Infanterie; Batalionul 1 din 
Regimentul 15 Infanterie. 

Sectorul Batalionului 1 din Regimentul 15 Infanterie era situat în 
partea sudică a perimetrului, cea mai apropiată de Hue Duc, cam la 
nouăzeci de kilometri pe Șoseaua 13. Soldaţii din Regimentul 15 
erau încredințaţi că au parte de zona cea mai favorabilă. Înspre sud- 
vest existau lanuri de orez întinse şi părăsite, care le ofereau teren 
deschis pentru artilerie, apoi Şoseaua 13 și, la sud-est, o junglă 
destul de rărită, în mare parte incendiată. 

Companiile de linie ocupau perimetrul exterior. 

În spatele lor, chiar în interiorul plantaţiei de cauciuc, se afla 
punctul de comandă al batalionului din Regimentul 15 și, în 
apropiere, pe un teren defrișat, stăteau mortierele de 4,2 țoli, armele 
cele mai apropiate de artileria adevărată pe care unitățile de 


infanterie le aveau în dotare. Mortierele erau amplasate în niște 
gropi circulare adânci până la brâu şi căptușite cu saci de nisip, 
protejate de niște palisade întărite cu saci de nisip și având într-o 
parte și-n alta adăposturi pentru depozitarea muniției. 

Sub acoperișul copacilor se aflau fel de fel de corturi, 
dimensionate după destinaţie: „dormitoare” pentru plutoane, care 
adăposteau oamenii de la transporturi, comandamentul general, 
unitatea de recunoaștere. Altele erau anume amenajate pentru 
depozitarea proviziilor și ca incinte de servire a mesei. 

Acești oameni din imediata apropiere a liniilor lucrau în şoproane 
cu acoperișuri înclinate și pereți zăbreliți, construite din aceleași 
plăci de 0,6x1,20 metri, importate din America, care serveau ca 
plafoniere în buncărele de tragere. Ofițerii, inclusiv comandantul 
batalionului, colonelul Taylor, erau adăpostiţi în niște corturi 
piramidale, cu dușumele de scânduri. 

De-a lungul perimetrului se găseau răspândite poziţiile de tragere 
ale companiilor de linie. Dintre cei peste opt sute de oameni ai 
batalionului din Regimentul 15 Infanterie, aproximativ șase sute 
erau elemente active. Acestor oameni, împărțiți în companiile A, B 
şi C, plus plutonul de recunoaștere al Companiei de stat-major li se 
spunea „animale de teren”. 

Teoretic, fiecare dintre cele trei companii de linie ar fi trebuit să 
aibă câte o sută optzeci de oameni, dar efectivele erau 
descompletate în permanenţă. Ca întotdeauna, unităţile combatante 
erau ultimele care primeau înlocuitori pentru răniți, pentru cei 
plecați acasă, pentru cei detaşaţi și pentru cei care, în mod cu totul 
accidental, trăgeau chiulul cât mai departe de confruntările propriu- 
zise. 

Respectivele subunități asigurau oamenii pentru poziţiile de 
luptă, de câte două sau patru persoane, înșirate de-a lungul 
perimetrului repartizat batalionului. Erau nişte gropi 
dreptunghiulare, adânci de un metru și jumătate, lungi de trei metri 
şi late de un metru şi douăzeci centimetri. Pereţii laterali erau 
căptușiţi cu saci de nisip și cele mai multe aveau deasupra câte un 
adăpost confecţionat din plăcile sus-menţionate (din Oregon), 
cositor vietnamez și saci de nisip, foarte protectoare atât în privința 


intemperiilor cât și a obuzelor inamice. 

Fiecare buncăr era prevăzut cu câte o gaură protejată cu saci de 
nisip, pentru cazul în care, într-o noapte, cineva ar fi atacat acolo cu 
grenade. Nu trebuia decât să arunci grenada în gaura respectivă, 
rugându-te să nu fi avut fitilul scurt, cum erau la majoritatea 
grenadelor VC, și să sari pe cine nimereai. 

Aceste buncăre erau destinate doar pentru luptă și pentru paza de 
noapte. 

Oamenii, adunaţi în grupuri de mărimea unui pluton, în jur de 
treizeci și trei de inși, erau adăpostiţi în corturi mari, amplasate în 
spatele poziţiilor de luptă la treizeci până la o sută de metri 
distanță. Corturile fuseseră construite din niște prelate vechi, 
incredibil de grele, dublate cu plase împotriva ţânţarilor. 
Dușumeaua era din paleți de lemn. 

Fiecare om dispunea de câte un pat de campanie pliant, dintr-un 
material rezistent, deasupra cu o plasă pentru țânțari, întinsă pe un 
schelet metalic. Echipamentul de luptă, „harnașamentul”, arma și 
casca, își aveau locul pe dușumea, lângă pat. 

Cei mai mulți dintre soldați cumpărau de la sătenii din partea 
locului lădiţe din cositor ca să-și ţină în ele efectele personale. 
Lădiţele erau făcute din cutii de bere americană aplatizate și sudate. 
Prin „efecte personale” nu se înțelegeau sacii de voiaj A și B, care 
conţineau obiecte inutile precum încălțămintea și uniformele de 
paradă. Aia rămâneau sub pat și acolo putrezeau. 

Paturile erau acoperite cu saltele umplute cu vată de bumbac, în 
niște culori care ar fi făcut să pălească pe orice lucrătoare cu iglița 
din New England. Din același material fuseseră confecționate și niște 
perne mici. Pe timp de noapte, soldații se înveleau cu 
omniprezentele poncho liner-uri, nişte pături uşoare, din material 
sintetic, în culori de camuflaj, unul dintre puţinele lucruri bune pe 
care armata le-a creat pentru Vietnam. 

În linii mari, condiţiile traiului individual cam la atât se 
reduceau. Celelalte elemente de bază pentru fericirea infanteristului 
erau confortul de grup şi lumina. Acestea erau condiționate de 
gradul de ingeniozitate manifestat de fiecare grupă în acţiunile de 
furt, tăinuire, mituire, contrabandă. Și de lipsa de corectitudine 


generală. 

Grupa întâi, Plutonul doi, Compania Charlie, Batalionul 1, 
Regimentul 15 Infanterie se situa pe o poziţie fruntașă în 
clasamentul întocmit pe baza fărădelegilor săvârșite de infanteriști. 

Cortul lor era îngropat adânc în lăstăriș, în spatele poziţiilor de 
luptă. Atât de bine ascuns încât, odată, un locotenent nou-repartizat 
a avut nevoie de vreo trei zile ca să-l găsească. Fiind cât se poate de 
departe de punctul de comandă al companiei, însemna că 
plutonierul-major al acesteia, omul detestat fără rezerve de toată 
lumea, găsea mai ușor la celelalte grupe oameni pentru activitățile 
„pe sectoare”. 

Cortul Grupei întâi era un produs militar destinat plutoanelor de 
pușcași. Cu alte cuvinte, pentru treizeci şi trei de oameni. Având 
unsprezece membri, grupa se bucura de un confort considerabil. 

După achiziționarea cortului a urmat alegerea cu mare grijă a 
ascunzișului din lăstăriș şi înălțarea rapidă și cu pricepere a 
monstruozității din prelată. Podeaua de pământ a fost nivelată, 
bătătorită şi acoperită cu saci de nisip până la înălțimea de 
cincisprezece centimetri. Paleţii de transport subtilizați din rezervele 
batalionului au asigurat pardoseala din lemn. 

La sporirea confortului a contribuit şi faptul că fiecare om 
dispunea de cel puțin două lădiţe din cele meșşterite din cutii de bere 
aplatizate. Casey, comandantul de grupă, avea de asemenea și un 
vestiar metalic în care-și ţinea uniformele, precum și un birou de 
comandant de batalion, pe care trona telefonul de campanie, legat 
direct cu postul de comandă. 

Afară, în apropierea cortului, soldaţii săpaseră o groapă cubică, 
cu latura de un metru douăzeci, cu pereţii căptușiţi cu saci de nisip 
şi acoperită cu o foaie de tablă de aceeași provenienţă ca și lădițele. 
Groapa cu pricina era în permanență plină cu lăzi de bere 
vietnameză, Bier LaRue, Bier 33 şi cu o navetă cu sticle de suc de 
portocale vietnamez, Nehi. De regulă, nu lipseau două blocuri de 
gheață pline de pleavă de orez, cumpărate de la bazarul din 
apropiere. Când cei din Viet Cong blocau Șoseaua 13, lucru pe care-l 
făceau când ţi-era lumea mai dragă, din pură răutate, să rămâi fără 
gheață era una din cele mai greu de suportat atrocități ale 


războiului. 

Penultimul element de lux era anunţul atârnat deasupra intrării 
cortului, făcut din scândurile care alcătuiseră cândva o ladă de 
obuze de 105 mm. Elementele de identificare ale grupei fuseseră 
săpate adânc în lemn. Ca şi textul de dedesubt: FIE VIAȚA ORICÂT 
DE CĂCĂCIOASĂ, TOT MAI BINE E ACASĂ. Încununarea întregului 
ansamblu o constituia generatorul. Cu oarecare justificare, 
infanteriștii de pe front se tem de întuneric la fel de tare ca orice 
puștiulică de trei anișori. 

În principiu, existau trei modalităţi de a îndepărta întunericul: 

Plutoanele sau grupele de amatori, se au în vedere cele alcătuite 
în principal din militari proaspăt sosiți sau conduse de ofițeri sau 
subofiţeri îngălaţi, foloseau lumânări sau felinare tip Coleman. Ce-i 
drept, existau și funcționau nişte felinare cu petrol lampant, atât 
doar că fâsâiau neîncetat și, atunci când poziţiile erau supuse 
focurilor de mortiere, lucru care se întâmpla destul de regulat, 
apărătoarele de sticlă se spărgeau. Asta însemna că cineva trebuia să 
dezasambleze parţial felinarul şi să înlocuiască sticla, într-un 
întuneric total și însoțit de un cor de înjurături. 

Unităţile mai descurcăreţe reușiseră să-și tragă câte un circuit 
electric clandestin de la generatorul uriaș cu care era dotat punctul 
de comandă al batalionului, până la corturile lor. Asta le permitea 
să-și instaleze câte unul sau două becuri electrice pe fiecare latură a 
cortului. 

Numai Grupa întâi avea propriul ei generator. 

Nimeni nu știa câți kilowaţi putea furniza sau de ce fusese trimis 
inițial în Vietnam. Cum îl achiziționase Grupa întâi, constituia un 
secret păstrat cu sfințenie. 

În urmă cu trei luni, un avion de aprovizionare C-123, al Forţelor 
Aeriene, a ratat aterizarea pe pistă și a înţepenit în junglă. Grupa a 
plecat imediat în misiune de salvare. 

Piloții muriseră în urma accidentului aviatic. 

Șeful de echipaj zăcea lat la vreo douăzeci de metri de locul 
prăbușirii, cu pantalonii plini de rahat, după cum a putut să-și dea 
seama Mosby. 

Asupra poziţiei cu pricina se trăgea. După traiectoria înaltă a 


gloanțelor, Casey a apreciat oportun că erau trase de bine 
cunoscutul lor lunetist. Din direcția aceea, pericolul era neglijabil. 

L-au scuturat de praf pe șeful de echipaj, i-au dat să bea o dușcă 
de rachiu de orez și l-au pus pe Buellton să-i acopere zdreliturile cu 
leucoplast. 

Au întrebat așa, într-o doară, ce transporta avionul 123. Provizii 
pentru un club de ofițeri, precum și un generator, destinat unei 
popote de generali, situată undeva, mai la nord, a sosit răspunsul. 

Buellton s-a uitat la camarazii săi. Ei au încuviințat din cap în 
unanimitate. Apoi a scos din geantă o seringă cu morfină și i-a 
administrat șefului de echipaj o doză. 

— Stare de şoc foarte, foarte profundă, a dat el diagnosticul. Ar fi 
bine să-l ducă doi băieţi la brigadă, şi noi o să ne ocupăm aici de 
cele necesare. 

Buellton a desenat un M pe fruntea șefului de echipaj (codul 
infirmierilor: pacientul a fost injectat cu morfină), iar Martinez și 
Taliaferro l-au luat de acolo. 

Restul grupei s-a pus pe treabă. Proviziile clubului, cele care n-au 
fost mâncate, băute sau puse la păstrare pentru situaţii de urgenţă, 
au fost comercializate sau date de pomană. 

În orice caz, generatorul a fost instalat cu deosebită tragere de 
inimă și cu multă grijă într-un buncăr protejat cu saci de nisip, 
despre care DeeJay afirma că era capabil să suporte lejer și un obuz 
de 16 țoli. 

Grupa întâi avea civilizaţie. 


Fritsche lăsă jos două teancuri de saci goi şi se dădu înapoi, 
rânjind. 

— Băi, şterge-cur, se plânse Mosby. Stai acolo și rânjești fasolea, 
în loc să transpiri şi tu în groapa asta blestemată. 

— Îmi pare rău pentru situaţia în care te afli, Mosby. Să-ţi spun 
însă ceva: am o chestie pentru tine, de care nu știe nimeni. Ca să te- 
ajute să treci prin zile când ţi-e greu, ca acum. 

Mosby înfipse în pământ lopăţica de infanterie și se uită în sus. 

— Ciripește. 

— Am să-ţi spun imnul motocicliştilor. 


— Ete-ai dracu’ motociclişti, şi-au tras şi imn? Credeam că tot ce 
ştiţi să faceţi voi, măscăricilor, e să jefuiţi şi să violaţi. 

— Trebuie să ai ceva să zici când n-ai ce jefui și singurul lucru pe 
care poți să-l violezi e orășelul băieţilor. 

— Haide, Fritsche, nu mai face pe deșteptu'! 

— Când simţi că lumea s-a prăbușit pe umerii tăi, ca atunci când 
tâmpitul de mine am stricat pentru prima oară un bolt de la 
vilbrochen, trebuie să stai foarte liniștit, să iei o poziţie umilă și să 
cânți tare, cât te ţin bojocii, să se-audă pân’ la cer: SUGI 
MĂTĂRÂNGI, CĂLĂREȘTI MĂMICI, HALEȘTI RAHAŢI MICI! Te face 
să te simți mai bine. 

— Aleluia, frate, spuse Mosby, străduindu-se să-l imite cât mai 
bine pe Burt Lancaster. 

— Şi tu zici că ăsta-i imn? se interesă Taliaferro. 

— La macaronari n-are efect, zise Fritsche. 

— Ce faceţi aici, măi trupeţi? 

Mosby se crispă. Nu-l zărise pe plutonierul major Ramos 
apropiindu-se. 

— Săpăm un buncăr, dom” major. 

— Faci pe şmecherv’ cu mine, specialist Mosby? 

— Nici pomeneală, dom’ major. 

— Unde-i restul grupei tale, Mosby? 

— La muncă, dom’ major. 

— Unde, la muncă? Te văd pe tine. Îl văd pe Brown. Îl văd — 
arătă cu degetul spre Fritsche — pe el şi-l văd pe Taliaferro. 

— Se pronunță Tolliver, dom’ major. 

— Las” că știu și eu să vorbesc cingleza. 

— N-am spus că nu, dom” major. 

— Nu mi-ai răspuns la întrebare. Unde-i restul grupei tale? S-au 
dus să frece pisoiu' la... la... chestia aia? 

Mosby se aplecă grăbit ca să-şi ia lopăţica. Altfel ar fi izbucnit în 
hohote de râs. Plutonierul major Ramos se născuse în Porto Rico. 
Intrase în armată din vremuri imemoriale. Teoria curentă indica 
războiul din Filipine. Engleza lui putea fi considerată, în cel mai bun 
caz, limitată. Ori de câte ori nu-i venea în minte vreun cuvânt, 
spunea în mod automat „chestia aia”. Mosby auzise de la 


portoricanii din Grupa a doua că Ramos nu știa să vorbească nici 
spaniola mai bine. 

— Am să-i spun sergentului Casey că l-ai căutat, dom” major. 

— Mosby, tu eşti un locţiitor de comandant de grupă al dracului 
de slab. Nu ai o atitudine ad... ad... ad... 

— Adecvată, îl ajută Mosby, care nu era sigur că mai putea 
rezista la încă o „chestia aia”. Mosby dezlegă apoi sfoara cu care 
erau legaţi sacii. 

— Fi, vezi, ce spuneam eu? Mosby, mâine ai să te ocupi de 
arderea căcăstoarelor. 

Mosby trase aer în piept îndelung. O dată. Şi înc-o dată. Arderea 
căcăstoarelor era pedeapsa preferată a lui Ramos. Ofițerii și cei de la 
comandamentul companiei dispuneau de niște construcții din lemn, 
incinte cu compartimente separate prin paravane din zăbrele, cu 
câte zece locuri, care arătau ca niște verande din regiunea Midwest. 
Partea din spate a acestor dependinţe era rabatabilă și înăuntru se 
găseau niște butoaie de tablă de două sute de litri. În fiecare zi, 
militarul pedepsit trebuia să scoată afară butoaiele, să toarne 
motorină peste rahați și urină și să arunce înăuntru un chibrit 
aprins. Asta însemna arderea căcăstoarelor. 

Ramos a insistat să numească pentru supravegherea acestei 
operaţiuni câte un subofițer, mai ales după ce un soldat deosebit de 
ambițios a folosit în loc de motorină combustibil de aviaţie, iar 
explozia care a urmat l-a trimis pe soldatul respectiv direct la 
Spitalul de Evacuare 93, fără păr pe corp, și, mult mai rău, a 
transformat în cenușă umblătoarea personală a colonelului. 

Subofițerul aşteptă să audă vreun comentariu. Plin de 
înțelepciune, Mosby nu scoase niciun cuvințel. Ramos își închise 
blocnotesul cu un zgomot sec şi se îndepărtă cu pași țanțoşi. Mosby 
se uită lung în urma lui. 

— Sugi mătărângi, călăreşti mămici... 

— ...haleşti rahaţi mici, puse punctul pe „i“ Willie-măsliniul. 

— Fir-aș al dracu’, spuse Mosby. Uite nene că-și face efectul. Fir- 
ar el să fie de căcănar și de fățos. Ar trebui să se acorde 
portoricanilor independenţa... față de unii ca bestia asta. 

Taliaferro și Brown se concentrară asupra săpatului. Buncărele 


constituiau cel mai nou proiect al lui Ramos. Cu vreo două 
săptămâni în urmă, punctul de comandă al batalionului fusese 
atacat cu mortiere de către băieţii răi. Nicio victimă, cu excepţia 
ofițerului locţiitor S3, care, beat fiind, s-a împleticit la ieșirea din 
cort şi a luat în brațe un arbore de cauciuc. Dar plutonierul major al 
batalionului, șeful de stat-major al companiei, precum și însuși 
plutonierul major al Companiei Charlie au decretat că pc-ul avea 
nevoie de buncăre. Nişte buncăre mari şi adânci. 

Acestea, conform logicii fără cusur a armatelor de pretutindeni, 
nu aveau să fie săpate de oamenii care urmau să le ocupe. Ele aveau 
să fie excavate și căptușite cu saci de nisip de către soldaţii din 
prima linie, care, după părerea generală, n-aveau nimic de făcut 
atunci când nu se trăgea în ei. Trei pe nouă metri, cu trei metri 
adâncime. Astea aveau să fie nişte buncăre serioase. 


Misiunea le fusese încredinţată cu două zile în urmă de către 
locotenentul Fuller, comandantul lor de pluton. Cu înțelepciune, 
după ce le-a adus-o la cunoștință, el a părăsit cortul la repezeală. 

După câteva minute, buimăceala a mai scăzut în intensitate. 

— Şi chiar trebuie să săpăm scârbele astea de buncăre pentru 
nemernicii ăia de la comandament? 

Replica a venit de la DeeJay. 

— Să le-o dau în nară. Doar se ştie că gălbejiții n-au cum să-i mai 
lovească înc-o dată, ce mă-sa. Astă-noapte a fost o greșeală, să-mi 
bag picioarele. Blind Pig, mitraliorul grupei, era sictirit. Aia știe 
cine le e prietenii. 

— Bine zis. 

— Chestia e c-o s-o facem, spuse Casey. 

Stătea pe patul aflat la capătul cortului. Erau primele sunete care 
se auzeau din colțul lui în ultima oră, în afară de uip, uip, uip-ul 
gingaș al cuţitului său frecat de gresie. 

Casey avea în dotare un cuţit bowie Raymond Thorpe, cu lama de 
treizeci şi cinci de centimetri, fabricat manual la atelierele Randall, 
din Florida. Teoretic, un cuțit militar nu trebuie să depășească 
cincisprezece-optsprezece centimetri în lungime. Teoria aceasta nu 
se aplica în cazul lui Casey. 


Circulau diverse povești: 

Într-o împrejurare trupa a ieșit la contraatac, după ce un pluton 
de geniști a făcut o breșă în perimetrul unității de artilerie din 
vecinătate. Blind Pig l-a văzut pe Casey parând cu Randall-ul un 
contraatac la baionetă și ripostând cu o lovitură care aproape i-a 
retezat capul luptătorului din Viet Cong. 

Altădată, Casey a intrat într-un tunel, în provincia Cu Chi. După o 
perioadă de liniște, s-a auzit un țipăt lung. A mai trecut circa un 
minut și Casey a ieşit din groapă. Nu el ţipase. Lama cuţitului era 
plină de sânge până la plăsele. Casey n-a povestit niciodată... ca de 
obicei... ce s-a întâmplat în tunel. Pe nimeni nu l-a ros curiozitatea 
într-atâta, încât să-l întrebe. 

— Măi flăcăi, da” voi nu vă plângeţi niciodată de nimic? 

DeeJay, transmisionistul, era probabil singurul om din grupă care 
avea ori prea mult păr, ori prea puţin bun-simţ ca să întrebe așa 
ceva. 

— Nu atunci când n-are rost. Întrebarea la care-ar fi bine să găsiți 
un răspuns e: ce-o să facem noi cu buncărul ăsta? 

Casey puse gresia deoparte și începu să șlefuiască lama cuţitului 
pe bombeul din piele al bocancului. Ceilalţi începură să se 
gândească la spusele lui. 

— Nenică, onaniștii din ariergardă nici n-o să le bage-n seamă, 
zise Blind Pig. 

Deodată, ideea răsări din neant. 

Aproape simultan, începură să bolborosească: 

— Ce mă-sa, săpăm o groapă îndeajuns de mare... Poate se duce 
cineva în misiune de cercetare și manglește niște răcitoare de la 
Intendenţă, sau ceva... La naiba, am putea să mai tragem un cablu 
electric de-aci... Trebuie să fim siguri că-l săpăm aproape de cort... 
Să n-am parte, șmecherașii din ariergardă tot n-au unde să bea și ei 
câte ceva, precis o să le placă un locşor drăguţ, liniștit... Ce paştele 
mă-sii, tăticu”, poate organizăm şi-un mic tripouaș. Să le luăm câte-o 
sută de piaștri pe-un sifon... Pe bune! Or să-nghită momeala urgent. 
N-o să se mai ducă niciunul la Hue Duc... Nenică, o să fie ca un club 
al subofițerilor... Tăticu', majurul Ramos e atât de dobitoc, încât or 
să treacă vreo trei luni până să se prindă ce-i cu chestia aia... 


În tot cortul se lăsă liniștea, numai bună pentru limpezirea 
bănuitei situaţii prospere. În sfârșit, Martinez rupse tăcerea. 

— Ar fi să avem propriul nostru local. 

— Mda. Şi-n loc să încaseze alţii pițulele, punem noi gheara pe 
tot, spuse Buellton. 

— Chestia n-ar avea decât un singur cusur, spuse Blind Pig. N-ai 
cum să-i șpăguieşti p-ăia de la poliția militară care stă la gard, să fi 
putut s-aducem și noi câteva curvulițe. 

— Nicio şansă, spuse Casey. Scurt pe doi. Se ridică în picioare şi- 
și întinse oasele. Barul îl facem. Dar fără curve. 

— Omule, nu te grăbi, spuse Blind Pig. Dacă... 

— Fără curve, Blind Pig. Asta e. 

Casey dădu de înţeles că e timpul să se dea stingerea. 

A doua zi de dimineaţă, grupa începu să sape groapa. 

Mosby nu vroia să ştie câţi saci cu nisip umpluse în Vietnam. Și, 
mai ales, nu vroia să ştie câți avea să mai umple în cele două sute 
patruzeci și trei de zile, douăsprezece ore și câteva minute care-i 
mai rămăseseră din actualul termen. Genul ăsta de gânduri ducea la 
nebunie. Același gen de nebunie care-l făcuse nu numai să se 
înroleze din nou în armată, dar să se și înscrie voluntar pentru un 
nou „sejur” în Vietnam. 

Ce-l determinase s-o facă? O întrebare la care, tinere David, ai 
face bine să nu meditezi nici prea îndelung, nici prea profund. 
Totuşi, nu se putea abține să nu se gândească din când în când la ea. 
Era singura evadare de la activitatea îndobitocitoare de umplere a 
sacilor. 

Nu e ușor să crești mare având o mamă redactor de rubrică 
mondenă și un tată absenteist nemernic. 

Bunicul lui, Sarah Hollings Mosby, făcuse avere fabricând și 
vânzând utilaje miniere hidraulice „lemingilor” care treceau în 
valuri prin Portland și Oregon, în a doua jumătate a secolului al 
XIX-lea. Banii fuseseră suficienți pentru construirea unei vile într-un 
strident stil medieval pe o colină, cu pardoseală din lemn de esență 
tare şi dulapuri cu seturi multiple de veselă pentru musafiri care nu 
soseau niciodată. Totul într-o absenţă totală a nostalgiei. 

Mosby a crescut în casa aceea, cu maică-sa mai mult plecată în 


oraș, unde își înființase propriul mini-regat al terorii, în calitate de 
editorialist monden al ziarului Oregonian. Nu prea era mare lucru de 
capul acestui „regat”, dar lumea bună din Portland, atâta câtă era, 
ținea morțiș s-o invite pe Sarah la toate evenimentele. Asta însemna 
că Mosby stătea mai mult singur, învăluit în umbrele stăruitoare din 
camera lui de la etaj. 

Știa foarte bine că nu trebuia să pună anumite întrebări, mai ales 
dacă se refereau la taică-său. 

Prima ciocnire importantă a lui Mosby cu mama lui a avut loc cu 
puţin înainte ca el să împlinească nouă ani, în ziua când şopronul 
din fundul grădinii umplute de bălării a ars până-n temelii. Tirada 
mamei sale s-a concentrat asupra jocului cu chibriturile. Chiar și 
atunci, Mosby ştia îndeajuns de multe ca să nu recunoască faptul că 
visase de multe ori să dea foc la căsoiul ăla uriaș, în care toate 
zgomotele deveneau răsunătoare. 

Monologurile mamei sale nu erau ceva neobișnuit. Începeau pe 
un ton potolit, treceau printr-o fază de bâlbâială incoerentă către 
țipete, ca să se transforme, în cele din urmă, în lacrimi. O oră mai 
târziu, ea îl anunţa că subiectul avea să fie dat uitării iar David 
iertat. Iertarea şi uitarea durau alte câteva ore, după care 
recriminările erau luate de la capăt. De data asta pe un ton rece, 
şuierător, de mânie temperată, întregit de cuvinte pe care Mosby 
ştia sigur că Sarah nu le folosea când vorbea cu debutantele ei 
preferate din lumea bună. 

Cam în nouă cazuri din zece, tatăl lui Mosby era pomenit ca 
subiect de comparaţie. Lui David i se spunea pentru a nu mai știa 
câta oară că semăna leit cu taică-su. În ce anume consta această 
asemănare a devenit subiectul de intensă curiozitate pentru Mosby. 
Cine era omul ăsta? Unde era? 

De-a lungul anilor, printre suspine, maică-sa i-a înfățișat o 
biografie „de bază”. 

Căsătoria cu Ross Mosby a fost cea mai mare greşeală a vieţii ei, o 
greşeală pentru care încă mai plătea. Bun, a întrebat David, dar ce s- 
a întâmplat cu el? Maică-sa i-a spus că nu știe altceva decât că s-a 
înrolat în trupele de infanterie marină, în timpul celui de-al doilea 
război mondial. 


Mosby s-a luminat la față până când ea a ţinut totuşi să-i 
precizeze că Ross și-a luat toate măsurile să nu cumva să ajungă 
peste mări și ţări. Toată perioada războiului și-a petrecut-o în 
Hawaii, făcând ceea ce i se potrivea ca o mănușă. David a întrebat 
ce s-a întâmplat pe urmă. 

— Ultima oară când l-am văzut pe tatăl tău, i-a spus Sarah cu 
asprime, a fost în 1944. După terminarea războiului, nu s-a mai 
întors. N-am mai auzit nimic de el, niciodată. 

— Mai trăiește? 

— Nu cred. Mai degrabă aș zice că a băut pân-a crăpat. 

Povestea asta, David Mosby a acceptat-o doar pe jumătate de-a 
lungul anilor. A devenit un tânăr surprinzător de normal, cu o 
înfățișare obișnuită, având un număr firesc de prieteni și o 
inteligenţă de-a dreptul impresionantă. 

De asemenea, îi plăcea să umble mult în aer liber, lucru ușor și 
plăcut în Portland-ul de la sfârşitul anilor cincizeci. Deloc 
surprinzător, a mai căpătat gustul pentru o viaţă aventuroasă: a 
găsit modalitatea de a-i convinge pe beţivi să-i cumpere bere de la 
magazinele ABC; a fost primul care a descoperit că un Pontiac '53, 
odată ajuns pe două roți, mai degrabă se rostogolește decât să-și 
revină; şi că cea mai bună cale de a face amor cu o femeie — contrar 
părerii generale — era să stai la pândă în preajma uneia din şcolile 
particulare de fete din Portland, şi nu să te duci în port. 

Totodată, a înțeles că părinţii și copiii sunt, în multe privinţe, 
inamici genetici și de moarte. Niciodată nu i-a spus mamei sale sau 
vreunui alt adult ce gândea, ce vedea sau ce plănuia să facă. 

Cam cu această atitudine a dat din întâmplare de o valiză veche 
în talmeș-balmeșul din podul casei, o valiză dintr-un material textil 
ieftin, legată cu sfoară. 

Era cam pe jumătate plină cu un amestec ciudat de obiecte dintre 
cele mai diverse: o salopetă kaki, uzată și jegoasă; o șapcă cu 
cozoroc; cinci cărți citite temeinic: Martin Eden și Călcâiul de fier de 
Jack London, Schiţă de istorie de Wells, în două volume, și Capitalul. 
Sub cărţi, se afla un cârlig de docher care nu-și pierduse încă luciul. 

Mosby stătea în genunchi și se holba la conţinutul valizei. Hainele 
şi cârligul i-au sugerat destul de limpede cam cui trebuie să-i fi 


aparținut cufărul: era al marelui nemernic și ticălos necunoscut. 

Frunzări cărțile. Capitalul avea mâzgălite pe marginile filelor 
însemnări; cuvintele erau așternute îngrijit, ca de un copil din 
clasele primare, așa cum scriu autodidacţii. 

Marx. Mosby nu-l citise niciodată pe umflatul de nemţălău, dar 
auzise destul la lecţiile de istorie din liceu, lecţii cu o pronunțată 
orientare de dreapta, ca să presupună că oricine l-a citit pe Marx, cu 
atât mai mult unul care l-a citit de vreo zece ori, după cum sugera 
cartea ferfenițită, era comunist. În câteva minute, Mosby a aflat 
despre tatăl său mai mult decât în șaptesprezece ani. 

Cu mișcări încete, a despăturit salopeta de lucru și a încercat să 
îmbrace bluza. Materialul putred s-a sfâșiat un pic. Interesant. Tatăl 
lui ar fi fost mai scund decât Dave, dar, judecând după mărimea 
gulerului, mult mai solid. 

Când a ridicat pantalonii, dintr-un buzunar a căzut ceva. Era un 
ecuson militar textil, un scut cu un V desenat pe el. Mosby a studiat 
ecusonul vreme îndelungată. După aceea, a împăturit cu grijă 
hainele și a pus toate obiectele la loc în valiză, cu excepţia 
ecusonului. 

Sergentul de la Oficiul de recrutare al Corpului de Marină s-a 
luminat la față când l-a văzut pe Mosby intrând în birou, câteva zile 
mai târziu. Pe urmă s-a posomorât, aflând că tânărul nu venise acolo 
să se înroleze, ci ca să afle câte ceva despre însemnul lui militar. 

Gradatul l-a studiat și i-a spus: 

— Al doilea război mondial. Divizia 5. 

Mosby nu a avut nicio reacţie. La fel ca pentru majoritatea 
adolescenților, evenimentul cu pricina era ceva la fel de îndepărtat 
şi de neinteresant ca și oricare dintre faptele grecilor antici. 

— Ce-au fost ăștia? Ceva cu aprovizionarea, sau ce? 

Sergentul a râs. 

— De unde-ai mai scos-o și p-asta, băiete? Nuu. Divizia a Cincea 
s-a format cam spre sfârşitul războiului... cred că prin '44. I-au prins 
la strânsoare în Iwo Jima. De-asta ai auzit? 

Mosby îşi amintea vag de un film transmis la o oră târzie din 
noapte, ceva despre Iwo, cu John Wayne. 

— Ai văzut filmu” ăla cu înălțarea drapelului? 


De asta, Mosby îşi amintea. 

— Divizia 5. Da... Ia stai o clipă. 

Sergentul a luat o carte şi a început să caute prin ea. 

— Da. S-a format în '44. La Camp Pendleton. Pregătirea în 
Hawaii. Au plecat în Iwo. Trebuie să fi fost vreo optuşpe mii de inși. 

A mai răsfoit câteva pagini. 

— Până când au cucerit insula, pierderile s-au ridicat la vreo 
șapte mii de oameni. A Cincea n-a mai intrat niciodată în luptă. 

Sergentul a închis cartea și a pufnit. 

— Nu, fiule. Asta n-a fost o unitate de intendenţă. 

Mosby a vârât ecusonul în buzunar și a dat să plece. 

— Auzi, băiete, de ce te interesează așa mult? 

— Păi... cred că tatăl meu a fost cu ei. 

— Crezi? 

— Mda... Nu l-am văzut niciodată. 

Sergentul decise să nu intre în detalii. În schimb, scoase un 
registru dintr-un raft, căută la repezeală ceva prin el, dar nu găsi 
nimic util. 

— În situaţia că doreşti să afli mai multe, băiete, să știi că a 
Cincea are o reuniune în iulie. Taman la San Diego. Uite, am să-ți 
scriu aici adresa asociaţiei. Poţi să iei legătura cu ei, dacă vrei. 

Mosby a îndoit biletul și l-a pus în buzunar, lângă ecuson. La cea 
de-a optsprezecea sa aniversare, a intrat în posesia micului fond 
depus la bancă pe numele lui, prin grija bunicului său. Erau niște 
bani care, de multă vreme, aveau fixată drept destinaţie taxele de 
colegiu. 

În loc de asta, Mosby a micşorat în mod sistematic valoarea 
contului, nu cumva să se prindă bancherul și s-o anunţe pe maică-sa. 
Până la urmă a strâns destul ca să-și plătească biletul de avion până 
la San Diego. I-a spus mamei sale că pleacă la pescuit pentru câteva 
zile. De-acum, Sarah se obişnuise cu absenţele de câte trei-patru zile 
ale fiului ei. Acestea îi ușurau viața considerabil. 

Hotelul din San Diego era plin de oameni de vârstă mijlocie, 
gălăgioşi şi petrecăreţi, majoritatea părând să se pregătească pentru 
zilele reuniunii cu mult înainte, apelând la diverse băuturi. 

David stătea în holul de la intrare şi se holba la ei, întrebându-se 


dacă nu cumva vreunul dintre oamenii aceia era tatăl lui. Și-a spus 
păsul secretarului de la Asociaţia Diviziei a Cincea de infanterie 
marină. Omul, serviabil, a căutat în evidențele la zi. 

— Îmi pare rău, Dave. N-avem nimic despre un anume Ross 
Mosby. În orice caz, nu în scriptele curente. 

Mosby nu știa dacă era cuviincios să se bucure sau nu. 

— Eşti sigur că tăticul tău a fost într-a Cincea? 

— Așa cred. 

— Așa crezi? Și-ai bătut atâta drum numai fiindcă așa crezi? Tot 
ce pot să-ți spun e că nu duci lipsă de imaginaţie. Uite ce e: hai 
măcar să ne ocupăm de acest „aşa cred”. la să mă uit eu în registrele 
Diviziei. Să vedem dacă a fost într-adevăr într-a Cincea. 

Nu a durat decât câteva minute. Degetul dolofan al secretarului s- 
a plimbat de-a lungul unei lungi liste de personal, până când s-a 
oprit într-un loc. Omul s-a uitat la David. 

— Dă-mi voie să te-ntreb ceva. Ai zis cumva că nu l-ai văzut 
niciodată pe taică-tu? 

Mosby a clătinat din cap în semn de negaţie. 

— Pot să-ți pun o întrebare personală? Maică-ta trăieşte, așa-i? 

— Da, domnule. 

— Şi ce ţi-a povestit ea despre taică-tu? 

— Păi... mi-a zis c-a părăsit-o. Și că ultima oară când l-a văzut, a 
fost în 1944. 

— Ţi-a vorbit ceva despre ce fel de om era? 

Mosby a tras aer adânc în piept. Nu prea avea chef să intre în 
amănuntele astea, dar din cine știe ce motiv s-a simţit atras de 
discuţie. 

— Păi... cred că n-a avut o părere prea bună despre el. Mi-a zis că 
era beţiv. Că umbla teleleu. Și... că a fost un laş. 

Secretarul s-a uitat din nou în registru. 

— Despre rahaturile celelalte, nu știu nimic, Dave. Dar pot să-ţi 
spun un lucru. Sergentul Ross Mosby n-a fost un laş. I s-a decernat 
Steaua de Argint. Post-mortem, pentru eroism în luptă. 

Dintr-odată, lumea parcă a încremenit. Atât de multe idei 
contradictorii. Minciunile evidente ale mamei sale. Faptul că tatăl 
lui era mort de o groază de ani. Secretarului i s-a făcut milă de 


băiat. L-a dus la el în cameră și i-a administrat două doze zdravene 
de bourbon. Apoi, omul s-a dus la telefon. 

Puțin mai târziu, pe când David se căznea să iasă din ceață, în 
încăpere a apărut un al treilea personaj, un bărbat slăbănog, scund, 
chelios şi ciung, care vorbea cu un accent de New York. 

— Tu ești băiatul lui Commie% Ross? 

— Poftim, domnule? 

— Ia nu mă mai domni atâta. Sunt peon, exact așa cum eram și în 
Marină. Să-mi zici Angelo. Angelo Cervi. În orice caz, Commie Ross 
îi ziceam noi lui taică-tău. Și asta pentru că avea niște idei de-a 
dreptul ciudate despre anumite lucruri. Ceva de genul... la naiba, ia 
să văd dacă-mi amintesc. Dictatura clasei muncitoare. Distrugerea 
bur... bur... un drac, era vorba de şefii ăi mari. 

Bărbatul și-a turnat ceva de băut, apoi, cu un aer absent, i-a 
umplut paharul lui David. 

— Puişorul ăla de lele n-a fost deloc un papă-lapte. Ştiai că taică- 
tău a fost un raider? 

— Nici măcar n-am habar ce-i aia. 

— Încă de la începutul războiului, cei de la Marină au hotărât că 
avem nevoie de niște ucigași. Ştii, ca ăia din trupele de comando ale 
englezilor. Tipi care să fie în stare de rahaturi de genul, găsesc doi 
japonezi într-o vizuină, îi taie unuia din ei beregata și-i lasă hoitul 
acolo ca să-l găsească amicul lui a doua zi de dimineață. Nişte 
oameni daţi dracului, nu că l-aș critica pe taică-tău. 

Mosby a sorbit din pahar, fără să simtă gustul bourbonului. 

— Dar, nu după mult timp, cineva a zis că nu mai avem nevoie 
de trupe de comando, ci de infanteriști de marină. Așa încât, 
unitatea de raiders a fost desființată şi supraviețuitorii au fost folosiți 
pe post de cadre pentru Divizia 5. Știi și tu ce sunt cadrele... indivizi 
cu experienţă de luptă, care să le arate pifanilor care-i șmenul în 
Marina Militară. 

Mosby mormăi ceva în semn de încuviințare. 

— Eu l-am cunoscut pe Commie Ross chiar aici, în Pendelton. A 
fost Comandantul nostru de grupă. Nu era mulțumit până când nu 
ne punea să urcăm de două ori în fugă dealul din apropiere. L-am 
urât pe bandit... înc-o dată, scuză-mă. Abia când am început să 


vedem cum o zbârceau ceilalți sergenți am început să-l apreciem pe 
Mosby. Ai auzit gargara aia care zice că sergenţii sunt ca niște taţi 
pentru oamenii din subordine? Ei, așa a fost Mosby. Omul ne punea 
să alergăm kilometri întregi, pe urmă ne alinia și ne controla la 
picioare, de bătături. Ne punea să ne schimbăm ciorapii. Insista ca, 
atunci când ajungeam la Dago, să primim trusele profilactice. 

Cervi sorbi din pahar și se grăbi să adauge: 

— Bine'nţeles, n-am auzit niciodată ca bătrânul tău să facă vreo 
tâmpenie. 

— Şi ce s-a-ntâmplat cu el? 

— Eh, o bâlbâială tipică pentru răţoi. Debarcăm noi pe Iwo și 
japonezii, cât nici nu-ți poţi imagina de mulţi, încep să tragă în noi, 
pentru că nemernicii de la marină făceau economie de muniție în 
săptămâna aia. În orice caz, am urcat pe muntele ăla... 
Surifutuibachi îi zice... și l-am cucerit. Pe urmă, ăia ne dau la-ntors 
şi noi o luăm spre celălalt capăt al insulei. Până să ajungem pe la 
jumătatea ei, mai rămăsesem eu, Commie Ross și încă un 
amărăștean... Hayward îl chema. Restul... știi și tu. 

Cervi vărsă jos conţinutul paharului, într-un toast tăcut. 

— În cele din urmă, am ajuns aproape de locul care ne era ţinta. 
Ne aflam lângă nu știu ce sat. Cum dracu' se numea? Na, c-am uitat. 
Trebuia să-l luăm cu asalt. Numai că, așa cum se întâmplă de obicei, 
nimeni nu e înștiințat la timp. Noi mergem înainte și rămânem 
înțepeniți. Pe urmă începe să tragă artileria. Cred că nu le-a spus 
nimeni că suntem acolo. Şi colac peste pupăză, i-a împins dracul să 
fie și-n mână. Așa că ne-au nimerit la fix. După care, cum se 
întâmplă când e să meargă totul prost, nenorociţii de japonezi ne-au 
avut la micul dejun. 

Cervi clătină din cap dezgustat. 

— Eram prinși la mijloc, atacați din nouă direcţii. Trei... nţ, cinci 
băieţi au încasat-o pe loc, inclusiv curierul. Cineva trebuia să ajungă 
în spate, să găsească vreun telefon de campanie și să le spună la 
tâmpiţii de la armata de uscat să înceteze cu artileria lor idioată, cu 
tot. Eu, nu puteam să mă mișc, din motive cât se poate de 
întemeiate. 

Cu un gest reflex, Cervi își frecă ciotul braţului. 


— Aşa că, iată-l pe Commie Ross cum o ia la goană spre 
ariergardă. Se mișcă în zigzag și fuge mâncând pământul, de parc-ar 
alerga pentru Universitatea Brown. L-am văzut cum a-ncasat două 
focuri de armă. A și căzut la pământ, de altfel. Pe urmă s-a ridicat și 
a luat-o iar la fugă. Ce-a mai fost după aia, n-am mai avut cum să 
ştiu. Dar, oricum, au încetat să tragă în noi. Am auzit că Mosby a 
reușit să ajungă până la postul de comandă, după care s-a prăbușit. 
Dar, în clipa aceea, sanitarul n-a mai putut să facă nimic. 

Cervi goli paharul. 

— Deci, cam asta s-a întâmplat. Bătrânul tău... la naiba, a fost un 
adevărat infanterist. Mai vrei să afli și alte chestii? 

— Da. Da, sigur că vreau. 

— Bine, puștiule. Uite cum facem. Hai să mergem jos, la bar. Am 
văzut pe-acolo şi alți șnapani de la a 27-a. Or să aibă și ei de 
povestit niște istorioare. 

S-au ridicat și David și-a dat seama că era pe jumătate beat. Cervi 
l-a oprit la ușă. 

— Hei, puștiule. „Puști”, pe naiba. Când m-am înrolat, nu eram 
mai bătrân ca tine. Dave... cum se face că maică-ta... nu ţi-a spus 
nimic din chestiile astea? 

— Nu ştiu. 

— Nu te-a lăsat să-i citeşti materialele? 

— Ce materiale? 

— Commie Ross le numea jurnale. Mda. Jurnale. Zicea că le ţine 
încă din copilărie, de când și-a luat lumea-n cap, pe vremea Marii 
Depresiuni. Zicea că sunt acolo povești despre pălmașşi ca noi. 
Comuniști. Sindicaliști. La naiba, intrase în marină și tot continua să 
le adune. Povești despre Lew Diamond și John Basilone. Zicea că nu- 
i nicio diferență între un ţăran îndeajuns de prost ca să muncească 
pentru clasa grangurilor şi unul îndeajuns de prost ca să se înroleze 
în armată. 

Cervi l-a cercetat atent pe Mosby. 

— Şi zici că nu l-ai văzut niciodată? 

— Nu, a spus Mosby. Nu l-am văzut. 


Dave Mosby nu s-a mai întors acasă de atunci, deși, după 


terminarea reuniunii, a pornit în direcţia aceea. A repetat în minte 
de nenumărate ori scena plănuitei confruntări cu mama lui. Se 
aștepta la lacrimi, ţipete, confesiuni semicoerente. Și alte minciuni. 
Mosby ştia că va avea parte de alte plăsmuiri de-ale minţii ei. 

S-a gândit probabil că auzise destule cât să-i ajungă toată viaţa. 
Vreme de câteva săptămâni, Mosby a umblat creanga până când, în 
sfârșit, a rămas fără bani într-un orășel, de-acum uitat, din nordul 
Californiei. Mergând de-a lungul străzii bătute de vânt a așezării şi-a 
dat seama că perspectivele sale erau nu tocmai plăcute. Mai avea 
unsprezece cenți în buzunarul blugilor, nu mai mâncase nimic de o 
zi și jumătate, iar polițistul orașului se holba la el cu un interes 
crescând. 

Cât pe ce să se împiedice de afișul din fața primăriei: VENIȚI 
ALĂTURI DE CEI PUȚINI! ÎNROLAȚI-VĂ ÎN MARINĂ! 

Da, şi-a zis el. De ce nu, ce mama dracu’? 

Mosby a intrat în mica primărie. Secretara de la recepţie l-a 
îndrumat spre oficiul de recrutare de la etaj. Judecând după afișele 
de recrutare provenind de la toate cele cinci servicii militare, era 
evident că încăperea era un centru comun de operațiuni. 

Singura persoană pe care a văzut-o acolo era un bărbat cu o 
înfățișare mai degrabă obosită, îmbrăcat într-o uniformă de culoare 
verde închis, cu trese aurii la epoleţi. Nu făcea parte din Corpul de 
Marină. Era sergentul clasa întâi Peter Thompson din 
Comandamentul de recrutare al Armatei Statelor Unite. 

Mosby i-a explicat că vroia să se înroleze, dar la marină. 
Thompson i-a spus că pe-acolo nu era nimeni de la marină. 
Reprezentanţii serviciilor militare treceau periodic prin orașele mici, 
o dată sau de două ori pe săptămână. Tipul de la marină urma să 
revină acolo abia peste câteva zile. 

Mosby a înghiţit în sec. Ştia că în clipa când va ieși din primărie, 
urma să dea nas în nas cu polițaiul. Și nu încăpea nici o-ndoială în 
mintea lui că cei unsprezece cenți i-ar fi asigurat o reţinere pentru 
vagabondaj. 

— Ia zi, a spus Thompson cu voioşie, ai mâncat ceva pe ziua de 
azi? 

— Păi... n-am mâncat, domnule. 


— Nici eu. Nu-mi place să mănânc de unul singur. Cred că mi se 
trage de la anii petrecuţi în popote. Haide. Îţi fac eu cinste cu un 
hamburger sau vedem noi cu ce. Poate-am să-ți vând niște ponturi, 
să-ţi fie de folos când o s-ajungi în marină. 

În timp ce serveau câte o porţie zdravănă de cotlet de vită, 
Thompson și-a continuat manevrele de învăluire. Faină armă, 
infanteria marină. Problema e că au un efectiv redus. Așa că sunt 
nevoiţi să-i repartizeze pe oameni acolo unde au ei interesul. 

— Din câte-am auzit, continuă el și mai insistent, după cum i se 
păru lui David, chiar acum duc lipsă de conţopiști. Probabil că, în 
loc să ai parte de o pușcă, ai s-ajungi să baţi la mașină în vreun 
birou. Nu știu dacă te-ar prinde așa ceva. Îmi faci impresia c-ai fi 
genul de tânăr care ar prefera ceva mai dinamic. 

Cu toată starea lui de deprimare profundă, Mosby şi-a dat seama 
că era îmbrobodit. Dar nu i-a păsat. Rămânea în picioare problema 
mesei următoare și a polițistului. Sau, dacă scăpa de el, a polițistului 
din următorul orășel. 

— Şi dacă m-aș înrola în armata de uscat, care-ar fi diferenţa? 

Thompson a rânjit; băiatul îi uşura sarcina. 

— Păi, din capul locului, termenul de înrolare e de numai trei ani 
şi nu de patru. De asemenea, vei avea posibilitatea să urmezi oricare 
dintre școlile militare ale armatei. 

David a reflectat asupra propunerii. Thompson i-a luat tăcerea 
drept ezitare, aşa că a trecut la lovitura decisivă. 

— Încă o chestie, a zis el. Dacă vrei să te înrolezi în armată... păi, 
ce naiba, am putea să facem testul ăla chiar azi. Te cazăm la noapte 
în oraș... Mâine te sui în autobuz și pleci la Oakland. Acolo treci 
examenul medical și tot ce mai trebuie... Iar dacă totul iese OK, de 
acum în patru zile începi instrucţia. La Fort Ord. În Monterey. E un 
oraș pe cinste. Cu restaurante ca lumea și fetițe de nota o mie. 

— Hai s-o facem, atunci, a spus Mosby. 

Din acel moment, fiind un om înţelept de felul lui, Thompson a 
tăcut. N-avea niciun sens să mai pluseze. În orice caz, s-a ţinut de 
cuvânt și, a doua zi de dimineaţă, l-a urcat pe Mosby în autobuzul 
de Oakland. Patru zile mai târziu, tânărul recrut depunea 
jurământul. După alte două zile, începea instrucţia de front. La Fort 


Leonard Wood, Missouri, în plină vară. 

Când a terminat calvarul ăsta, a mai constatat că, într-un fel sau 
altul, cele discutate cu Thompson despre școlile de profil nu s-au 
concretizat și în scris. 


DAVID ROSS MOSBY 
RA 19 789 674 
SM 11B10 


Traducerea ultimului rând: Specialitatea Militară Infanterist 
Armament Ușor. 

Opt săptămâni de instrucţie de front, opt săptămâni de 
antrenament individual avansat și, pe la mijlocul lui 1966, David 
Mosby era expediat în Vietnam, ca „iepure de câmp”, cum li se 
spunea infanteriștilor. 

Aici a constatat cu surprindere că era al naibii de priceput la 
acţiunile desfășurate în lăstărișuri. Dat fiind că singurul simbol al 
binelui în luptă era supraviețuirea, a fost suficient să priceapă că a fi 
victorios înseamnă, în primul rând, a trăi. Chiar dacă această 
constatare l-a surprins întrucâtva. Tot atât de surprins a fost când, la 
terminarea primului termen, s-a înscris voluntar pentru încă unul. 
Nici acum nu-și explica de ce, poate doar fiindcă era la fel de nebun 
ca şi tatăl său. Totodată, Mosby nu avea habar de ce ar dori să facă 
în acest moment, dacă, printr-o minune, ar deveni civil. 

Ce mă-sa! Ce s-a făcut rămâne bun făcut! Acum nu mai trebuia 
decât să supraviețuiască. Până una alta, rămâneau grupa, bazarul și 
Tho... Un chicotit îi întrerupse șirul gândurilor. 

— Tu berbat numerul unu, Mo'by. 

Se-ntoarse şi dădu cu ochii de My, fata care le spăla rufele. Cu 
rufele se ocupau femeile din sat. Ele luau pentru o cămașă treizeci și 
cinci de piaștri, sau treizeci și cinci de cenți în Certificate de Plată 
Militare (CPM), ceea ce însemna că, întrucât nimeni nu avea piaștri 
şi cursul de schimb curent ajunsese la o sută douăzeci pentru un 
dolar, sătenii au descoperit o nouă sursă de profit în convertirea 
CPM-urilor la negru. Șorturile costau zece piaștri, pantalonii, 
patruzeci. Afacerea era reciproc profitabilă, mai ales când 


echipamentul venea după o săptămână de teren și mirosea ca un gaz 
de luptă de la Verdun. 

O spălătoreasă, posibil una din femeile care s-ar fi considerat 
norocoasă dacă ar fi câștigat douăzeci de piaștri pe lună pe plantaţia 
de cauciuc, putea să adune o mie până la două mii de piaștri numai 
colaborând în acest fel cu americanii. Era ceva incomparabil cu 
împrăștierea rahaţilor pe un lan de orez înţesat de lipitori. 

Teoretic, totul era echitabil. Mai puţin aspectul că afacerea 
distrugea ideea de economie locală existentă cât de cât în Hue Duc 
şi în alte sate similare, precum și bruma de respect de care se mai 
bucurau șeful satului (cu un salariu de patru sute de piaștri pe lună) 
şi ceilalți funcționari oficiali. 

Era foarte greu de crezut că existau persoane îngrijorate de 
situația descrisă, întrucât oricine a petrecut o perioadă cât de mică 
în această parte de lume, nu şi-a făcut nicio iluzie că guvernul sud- 
vietnamez a fost vreodată respectat de propriul său popor. 

— De ce tu sapi groapa? se interesă My. 

Mosby pescui o ţigară din buzunarul salopetei şi se uită la tânăra 
femeie. Se întrebă, poate pentru a mia oară, de ce nimeni n-a 
profitat niciodată de vreuna din fetele satului. Cele mai multe dintre 
ele erau mai drăguțe decât curvele din bazar, sau chiar decât 
târfulițele create de noua economie din Hue Duc. Era curată, 
îmbrăcată în pantalonii negri obligatorii și o bluză albă, încheiată cu 
nasturi în față. Mai mult, era chiar foarte prietenoasă. Ciudat război. 

— Dinky-dau plutonier-major spus săpat groapă. 

— Deci răcanuw sapă groapa, răspunse Mosby în acel jargon 
scrâșnit, de proveniență militaro-vietnamezo-japoneză. 

— Plotoner ma-jur numeru' zece. 

— Scârba de plutonier-major e numărul o mie. 

— Tu vorbeşti la numeru' zece. Spus nu sapat groapa. 

— Las-o hachi. Ai adus rufe? 

— Adus rufe. Dar, tu nu sapat groapa. 

— De ce? 

— Groapa nu face niciodată. Voi merge la teren. 

— Ei, fir-aș al dracu’! 

Mosby se lăsă să cadă pe mormanul de pământ. Taliaferro, aflat 


în buncăr, își ridică privirea spre el. 

— Ce s-a-ntâmplat? 

— My zice că plecăm în misiune! 

— Futu-i! Futu-i! Futu-i! înjură Taliaferro, izbind în pământ cu 
lopăţica de infanterie. 

— Voi vorbit cu numeru” zece. Misiune bun, voi zis. 

— Pe dracu” misiune numărul unu. Misiune numărul zece, dar-ar 
dracii. Bocuu vece în misiune. Mergem în misiune, o mierlim. Nu 
mai plătit spălat. 

My ascunse la spate sacul de plastic cu rufărie. 

— Voi mierlim, okay. Dar voi plătit acum. Voi mierlim, My face 
vai, vai. Dar are bani. 

— Muierea asta, anunţă solemn Mosby, e cea mai speculantă 
căţea pe care-am întâlnit-o în viața mea. 

Azvârli cât colo ţigara. 

— Hai, băieţi. Șeaua pe armăsar. Îmi bag picioarele în rahatw 
ăsta. Mergem la bazar, ce pușca mea! 

Brown rămase perplex. Era venit în Vietnam doar de două luni. 
Taliaferro ieșise deja din groapă. 

— Dar, Ramos a zis... 

— Willie, oi fi tu din Boston, dar ești o ființă omenească prea 
simpatică. Uite-aşa funcționează lumea asta. Ia notițe, băiete. My, 
fata asta de-aci, zice că vom pleca în misiune. Ea știe. Gălbejiţii ăștia 
ştiu întotdeauna. Născătoarea mă-sii, cred că nici colonelul n-a fost 
anunţat încă. Așa că, dac-o să trebuiască să alergăm prin nenorocita 
de junglă, o să avem nevoie de anumite chestii. De exemplu, eu 
vreau să merg la bazar, să văd dacă pot s-o conving pe Tho să se... 
să se... îndrăgostească de mine. 

— Bine, dar noi trebuie să... 

— Trebuie să ne răhățim și să şi alunecăm pe el. Du-te și anunţă-i 
pe ceilalți băieți. Mergem la bazar. 

— Şi cu dom” major, cum rămâne? 

— Mă piş pe năsăul lui. Ce-o să ne facă? O să ne trimită-n 
Vietnam? 


8. BAZARUL 


Willie-măsliniul se aruncă hotărât în vâltoarea bazarului, cu mult 
înaintea restului grupei, care rămăsese în urmă, pe Șoseaua 13. 
Micul său Minolta, pe care dăduse patruzeci și nouă de dolari și 
nouăzeci și cinci de cenți la magazinul militar al brigăzii, clănţănea 
de zor, de parc-ar fi fost un Nikon cu acţionare automată. 

Brown se purta exact ca un turist în vacanţă. Și, de n-ar fi fost 
îmbrăcat în salopeta militară, cu automatul M-16 la umăr, și dacă 
prin preajmă nu s-ar fi aflat nişte oameni echipați în pijamale negre, 
care-i purtau sâmbetele, chiar asta ar fi fost. Pentru Brown, un 
adolescent negru din clasa mijlocie, bazarul constituia cel mai exotic 
lucru văzut vreodată. 

Era încă una din instituţiile vietnameze create și sprijinite de 
armata americană. Bazarul se întindea pe spinarea unui deal, cam la 
un kilometru de perimetrul brigăzii și consta din patruzeci-cincizeci 
de gherete minuscule, construite improvizat din lemn recuperat, 
înşirate de-a lungul unei alei înguste. După aspect, termenul de 
comparaţie cel mai apropiat ar putea fi bâlciul anual organizat de 
ziua Sfintei Fecioare a Martirilor, presupunând că Sfânta Fecioară a 
Martirilor ar trece printr-o perioadă de sărăcie lucie. 

În bazar se vindea cam tot ce țăranii proaspăt convertiți la 
negustorie îşi imaginau că un străin nu tocmai inteligent și-ar putea 
dori sau ar avea neapărată nevoie. Ceea ce însemna o varietate 
extraordinară, ținând cont de faptul că locuitorii satului Hue Duc nu 
auziseră de americani până în urmă cu aproximativ un an. Unele 
gherete se specializaseră în vânzarea cadourilor de trimis acasă, în 
Lumea Adevărată — America. Astfel, se găseau portofele din piele de 
elefant, lucrate de fapt din pielea unor bivoli ajunși la senectute; ao 
dai, niște fuste minunate și atrăgătoare, din mătase înflorată, care, 
în combinaţie cu pantalonii albi, arătau bine numai pe femeile 
asiatice; păpuşi ambalate la cutie, pretinse a fi surorile Trung; 
picturi pe bucăţi de tablă şi câte și mai câte de același gen. 

Alte gherete vindeau diferite obiecte de recuzită militară, care nu 
se găseau niciodată la magaziile de intendenţă ale companiilor, dar 


care nu lipseau nicicum de pe piaţa neagră. Găseai bocanci „de 
junglă” la mărimile potrivite, cutii cu câte zece conserve de fructe, 
muniţie pentru pistoalele de calibru 45 şi solvent pentru curățirea 
armamentului. 

În câteva locuri erau expuse vânzării lădițe meșterite din cutii de 
bere, pălării pentru diverse ocazii sau obiecte din piele pe care 
numai un tâmpit sau un pifan ameţit le-ar fi cumpărat. Soldatul 
care-ar fi purtat una din centurile alea de cowboy, sau o pălărie 
„australiană” era pasibil de „moarte oficială”, din clipa în care ar fi 
apărut echipat astfel în fața comandantului de pluton sau a vreunui 
grad mai mare. 

Existau şi barăci unde se vindea mâncare: sandvișuri „submarin” 
ucigașe, cu salam din carnea unui animal niciodată dezvăluit și 
despre care nimeni nu întreba, ceapă, ardei, salată verde și sos; sau 
supă de fidea cu nuoc mam, sosul de peşte deosebit de bătrân, de 
care numai cei mai asiatici sau mai viteji dintre americani se 
atingeau. 

Majoritatea acestor coşmelii de trei pe patru metri, mărginite pe 
trei laturi de paravane din cârpă, aveau doar două până la patru 
mese. Aici se serveau bere și băuturi răcoritoare și, lucrul cel mai 
important pentru soldaţii americani abia ieşiţi din adolescenţă, se 
aflau fete foarte drăguţe și destul de inocente, cu care se putea sta 
de vorbă și flirta. 

De asemenea, prin bazar colcăiau întreprinzători liliputani. Copii 
de trei-patru ani, echipați ca niște păpuși orientale perfecte, care 
vindeau arahide în cornete de ziar. Roiuri de puști între şapte și opt 
ani, gata să-ţi lustruiască bocancii, indiferent dacă aceștia mai aveau 
sau nu suficientă piele ca să prindă vreun pic de luciu. Copiii erau 
ceva la care Armata Americană n-a fost niciodată în stare să reziste, 
ținând cont de faptul că infanteristul american mediu n-a depășit cu 
mult vârsta cofetăriei. 

Așa încât, când soldaţii se duceau la bazar, se alegeau 
întotdeauna cu bocancii lustruiți de vreo cinci-șase ori și cu 
suficiente alune ca să hrănească o companie Viet Cong. Pentru cei 
mai puţin nevinovaţi, bazarul dispunea, la marginea sa dinspre 
junglă, de un bordel... 


Una peste alta, era un loc pașnic, unde soldatul putea să uite preţ 
de câteva ore de sergenţi, de sacii cu nisip, de hăţișurile 
șfichiuitoare și de orice alte probleme ar fi avut, în timp ce bea bere 
(arareori îmbătându-se), spunea minciuni, flirta cu fetele şi chiar, 
când sângele se-ncingea prea tare, făcea amor. 

Dar, pașnic sau nu, fiare de front fiind, plecau întotdeauna 
înarmaţi când treceau de împrejmuirea de sârmă. Majoritatea celor 
din Grupa întâi avea la ei automatele M-16 din dotare. Blind Pig, 
fiind mitralior, purta după el pistoletul 45. Fritsche, cercetașul prin 
definiție al grupei, nu pleca nicăieri fără pușca lui de vânătoare, 
calibru 12, varianta ne-standard, cu ţeavă dublă retezată. 

În drum spre bazar, nimeni nu era atent la nimic. Controversa era 
prea înfierbântată. 

Începuse ca o discuţie semirațională despre sanitarul lor, Buellton 
şi despre preferințele sexuale ale acestuia. Fritsche susținea că, 
întrucât individul era originar din regiunea munţilor Apalași și era — 
element agravant — „cu termen redus”, singurul gen de femei 
preferate ar fi fetiţele de liceu. Și, probabil, înrudite cu el. Prima 
preferință, dacă nu și cea de-a doua, era perfect logică pentru 
vietnamezi. 

Dat fiind că Buellton hotărâse să rămână „la sediu”, Mosby 
încerca, mai mult sau mai puţin, să-i ia apărarea, deși o părticică din 
el credea că era al dracului de amuzant să-l bârfești pe munteanul 
acela curios. Deoarece Mosby se dăduse de partea sanitarului, Blind 
Pig, ca să nu se dezmintă, a trecut în cealaltă tabără. 

— Nu c-ar fi necesar, spunea Blind Pig, dar asta ar fi dovada că 
muntenilor nu le-a dat Dumnezeu mai multă minte decât la un 
polițai mort. Buellton habar n-are de nici unele, dacă se dă la bulane 
pleșuve. Fofoloanca nu-i fofoloancă dacă n-are barbă. 

În clipa aceea, Fritsche se transformă într-un stâlp de sare. Pușca 
îi alunecă, neobservată, de la umăr, atârnând în jurul taliei. 

— Fir-aș eu al dracului să fiu, spuse el încetișor. 

— Acu, ar mai fi şi-alte posibilități pentru găgăuţii ăştia de la 
munte, concedă Blind Pig. Dacă surioarele lor e mai iuți de picior ca 
ei, şi ar rămâne fără animale prin curte, atunci ar fi în stare să se 
coțăie unii pe alții. 


Dându-și seama că Fritsche nu-i acorda atenţie, Blind Pig se 
încruntă. Ceilalţi se opriră şi ei în loc, întrebându-se ce se- 
ntâmplase. 

Fritsche se holba, pierdut în spaţiu, la o motocicletă Harley- 
Davidson, parcată lângă una dintre gherete. Păși fără grabă înainte, 
ca un preot care se apropie de anafură, şi rămase cu privirea 
pironită în jos, la ceea ce vedeau cu toţii. 

Pentru ceilalți infanteriști, adunaţi în jurul lui, priveliștea nu 
însemna cine știe ce. Cromul se dusese de mult. Teava de eșapament 
era roasă de rugină. Rezervorul dublu de benzină fusese vopsit cu 
pensula în peste zece culori diferite. 

— Vă vine să credeţi? zise Fritsche. Al dracu” să fiu dacă ăsta nu-i 
un patrușcinci veritabilă. Cred că-i din al doilea război mondial. 

— Poate c-au adus-o aici franţujii, sugeră Mosby. 

— Da. Da. Pricepi acu ce-ţi spuneam eu despre Harley? 

— N-aş zice. 

— Mosby, nu mai face pe prostu’. Păi, măi omule, bijuteria asta 
trebuie să fi fost fabricată prin '43. A umblat prin toată Africa. Pe 
urmă, cine știe ce broscar#ł* a adus-o aici, iar acum a ajuns pe mâna 
unui gălbejit. Nenică, asta-i inginerie americană! Înțelegeţi acuma 
de ce vă spuneam eu că știfturile japonezilor, de genul Hondei, n-o 
să aibă niciodată căutare în America? 

Descoperirea unei vechi motociclete Harley, de 45 țoli cubi, a 
însemnat începutul unei zile care ar fi fost mai bine petrecută la 
umplut saci cu nisip. Pentru că, în următoarea oră: Mosby nu va 
reuși s-o pârlească pe Tho; Blind Pig va avea de făcut câteva 
observații interesante privind normele gramaticale ale limbii 
engleze; Speedy Fort va dovedi că s-ar putea să nu fie nimic în 
neregulă cu superstiţiile; DeeJay va avea parte de jumătate din mult 
visata sa satisfacere orală; Taliaferro aproape că se va alege cu o 
lovitură la cap. Și ziua respectivă va intra în istoria grupei ca aceea 
în care Fritsche a scăpat printre bulane o grenadă... 

Mai târziu, va reieşi cât se poate de logic, că toată nenorocirea a 
fost provocată de Taliaferro. Dar asta era natura lui Taliaferro. 

Și asta nu pentru că Specialistul clasa 4, Mario Taliaferro, ar fi 
fost vreun răuvoitor. Pur și simplu, se-ntâmpla să fie un mucos de 


nouăsprezece ani, nu cine ştie ce inteligent, care avea o părere 
foarte bună despre el însuși și poseda o capacitate absolută de a 
trânti mucii-n fasole ori de câte ori deschidea gura. Poate că băiatul 
ar fi fost ceva mai civilizat dacă taică-său n-ar fi deținut singura 
reprezentanţă Ford din micul oraș din Carolina de Nord, unde s-a 
născut Taliaferro. 

În Sud, comercianții de automobile se bucură de multă influență, 
mai ales dacă nu vând doar maşini şi camioane, ci și tractoare. Tatăl 
lui Taliaferro, simțindu-se vinovat pentru multele ore petrecute 
departe de familie, a vrut ca unicul lui fiu să aibă de toate. 

La liceu, băiatul primea drept bani de buzunar o sumă 
echivalentă aproximativ cu salariul oricăruia dintre profesorii săi, 
plus primul Mustang 289 High Performance din oraș, un bolid 
îmbunătăţit suplimentar cu jumătate din piesele aflate în catalogul 
motoarelor de curse al firmei Ford. 

Când Mario intra în câte-un bucluc din care nu mai putea să iasă, 
tatăl lui îi cumpăra cu generozitate biletul de ieşire. Ce mai, băiatul 
avea noroc, lucru recunoscut și de agentul de circulaţie care i-a 
separat pe Taliaferro şi pe mașina lui de copacul pe care se 
înfășuraseră. Bineînţeles, tăticu' i-a dăruit cu promptitudine lui 
Mario un Mustang nou. 

Poate că Taliaferro ar fi perseverat în cariera sa de scandalagiu al 
orașului, având la dispoziţie toate fetiţele şi toți amicii de 
circumstanță pe care banii lui de cheltuială îi permiteau să-i aibă. 
Din nefericire, biologia nu poate fi mituită. Fata pe care Taliaferro a 
lăsat-o cu burta la gură s-a întâmplat să fie fiica preşedintelui unei 
importante organizaţii comerciale locale. Și a părut un lucru 
prudent ca Mario să dispară din oraș vreo doi ani, până când se mai 
potoleau spiritele. 

Ori, asta însemna Forţele Armate. Numai că, în 1966, orice 
specialitate militară care te ferea de Vietnam avea câte o lungă listă 
de așteptare. Taliaferro a avut de ales între Armata de uscat și 
Marină. A ales Armata, indicând ca preferință pentru serviciul 
militar, Școala de Candidaţi Ofiţeri. A picat cu succes la examenul 
de admitere întrucât, împreună cu alți doi proaspăt înrolați, a 
strecurat câteva sticle de whisky în incinta Centrului de Recepție. 


Eșecul nu s-a produs din vina lui Taliaferro deoarece, omenește 
vorbind, cineva ar fi trebuit să-l avertizeze că atât de importantul 
examen urma să aibă loc a doua zi. Taliaferro nu era niciodată 
vinovat. 

Ratarea examenului i-a asigurat cu fermitate lui Taliaferro cariera 
de „iepure de câmp”. Chiar și așa, n-ar fi fost imposibil să găsească o 
cale de a evita să fie trimis la o unitate de linie în Vietnam. Dar, 
fiind un sclav al propriei sale guri, a reuşit în scurt timp să calce pe 
bătătură pe toţi cei cu care a intrat în contact, de la sergenții- 
instructori, până la funcţionarii de la repartizarea personalului. 

Taliaferro era din cale-afară de încăpățânat, încât chiar și după 
patru luni petrecute în cadrul grupei, tot nu-i trecuse supărarea pe 
Casey, care-l alesese pe Mosby drept locţiitor de comandant de 
grupă. Prin firea lucrurilor, postul acela trebuia să fie al lui. 
Singurul motiv pentru care Taliaferro nu primise încă un glonţ în 
cap de la unul din camarazi consta în faptul că nu era un soldat 
incompetent. Mai important decât atât, dat fiind că grupa era o 
unitate totalmente interdependentă în timpul unei misiuni, nimeni 
nu vroia să transforme pe vreunul dintre cei care o alcătuiau într-un 
vrăjmaș de moarte. 

Ceea ce nu-l scuti însă pe Taliaferro să fie înhățat de unul din 
„cârligele de carne” ale lui Fritsche, exact în clipa în care se 
pregătea să încalece pe bătrâna motocicletă din apropierea 
bazarului. 

— Ce mama dracului ai de gând să faci? mârâi Fritsche. 

— Vreau să văd dacă rabla pornește, spuse Taliaferro calm, ca și 
cum totul părea foarte normal. 

— Păi, nu e scuterul tău. 

— Şi ce pușca mea, nici al tău nu e, replică Taliaferro, cuprins de 
o uluială moderată. 

— Ia dă-te dracului jos. 

Taliaferro se gândi să protesteze, dar îşi încleștă maxilarele când 
văzu că Fritsche ridică antebraţul la orizontală și strânse pumnul cu 
atâta putere încât i se albiră încheieturile degetelor. 

— Da” văd că vorbeşti serios, nenică, zise Taliaferro. 

— Al dracului de serios. 


Se dădu jos de pe motocicletă derutat, mânios și neștiind prea 
bine ce să facă în continuare. Mosby se propti între ei, înainte ca 
situaţia să se agraveze. 

— Măi băieţi, dacă vreţi să vă bateţi, transferaţi-vă la marina 
militară. Hai, să mergem. Am de gând s-o giugiulesc un pic pe Tho. 

Taliaferro se dădu înapoi. Martinez îl bătu liniștitor pe umăr pe 
Fritsche, care continua să se uite fioros la italian. 

Grupa se împrăștie, fiecare membru luând-o pe aleea care ducea 
la ghereta sa preferată din bazar. 


În loc de indicatoare stradale, bazarul avea cântece. Discuri 
uluitor de recente, reproduse pe niște aparate portabile minuscule și 
foarte uzate. Astfel, cântece pentru toate urechile și pentru toate 
gusturile pluteau prin aer și creau un amalgam sonor: 


...And the white mouse/Traveling backward... 
...-he’s mighty handy, with a gun or a knife... 
...call for the captain ashore... 

„„„sittin” on the dock o” the bay... 
...your chain, chain, chain/ Chain of fools... 
... California dreamin’... 

..Go tell Alice... 
...on such a winter's day... 


DeeJay se îndrepta către „Come on baby light my fire/ Try to set 
the night on fire." Mai mult sau mai puţin, chiar asta era și 
intenţia lui. 

Încă de la prima vizită, încercase să le momească pe târfele din 
bazar să-i facă frumos, așa cum avea el plăcere. Din păcate, nu găsi 
nicio amatoare. Astfel, DeeJay a aflat că prostituatele, chiar în 
fundul ăsta de lume, aveau niște principii foarte ferme în legătură cu 
ceea ce erau sau nu erau dispuse să facă. 

În ultima vreme însă, îşi concentrase atenţia asupra lui Loan. Nu 
era ceea ce s-ar fi chemat o tipă trăsnet, niciuna din prostituatele 
din bazar neaspirând la o asemenea categorisire. Să fi fost așa, ar fi 
vândut ceaiul saigonez undeva, prin sud. Dar nici urâtă nu era. Până 


în acel moment, se arătase a fi cea mai dispusă la experimente, 
dintre toate fetele. DeeJay nu se îndoia că, în schimbul unui preţ 
adecvat şi cu un minim de intimitate, ea ar accepta până la urmă. 

Nu banii constituiau o problemă, ci... decorul. Toată „cordeala” 
se făcea în afara gheretei-bordel, ceva mai jos, pe coasta dealului și 
la adăpostul precar al tufișurilor. Cu alte cuvinte, practic, la vedere. 
Lui DeeJay nu-i păsa prea mult de chestia asta, dar Loan i-a spus de 
la bun început că se temea de ce-ar putea să spună celelalte femei 
dacă ar descoperi că-l „prelucrează” la modul ăsta. 

Problema felației îl obseda pe DeeJay. Căci iată-l ajuns aici, la 
aproape douăzeci de ani, mai „fățos” decât toţi cei pe care-i 
cunoștea, un copil al marilor orașe, și ştiind foarte bine ce-nseamnă 
viața de oraș. Cu toate acestea, cocoșelul lui rămăsese neprelucrat. 

Lucrul de care DeeJay nu-și dăduse seama încă era că, deși 
provenea dintr-un oraş mare, partea din St. Louis în care crescuse el 
avea mai multe biserici baptiste decât ateliere meșteșugărești. 

Nu se poate spune că, dac-ar fi știut, ar fi avut vreo importanță 
pentru el. Ce aveau sau ce făceau ceilalți oameni, nu l-a preocupat 
niciodată prea mult pe DeeJay. Şi cum ar putea vreodată un tip ca el 
să fie cu adevărat în pas cu moda, cu atât mai mult cu cât plănuia să 
devină disc jockey de Top 40, dacă făcea totul în poziţia 
misionarului. DeeJay era destul de sigur că în lumea strălucitoare a 
industriei de divertisment, nu era admis să te prezinți cu fluierul 
necântat. 

Dar azi era aproape sigur că soluţia se afla la îndemână. Sau, mă 
rog, în gură, îşi zise el încântat în timp ce-și croia zorit drum prin 
bazar. Asta se va dovedi a fi cea mai stupidă certitudine avută 
vreodată de DeeJay. 


„„„Și de n-aş iubi-o, 

aș putea pleca astăzi. 
Într-o zi de iarnă ca asta, 
visez la California... 


— Sa-lut, Mos-bii. 
Tho avea cea mai gingașă voce pe care el o auzise vreodată. Se 


potrivea cu înălțimea ei. Fata era atât de micuță, încât abia dacă 
trecea de centura lui Mosby. Ce-i drept, nici el nu era un pipernicit. 
Depășea binișor un metru optzeci înălțime şi avea un trup zvelt şi 
musculos. În plus, după atâtea luni petrecute ca infanterist 
combatant, arăta așa de slab încât părea și mai înalt. 

— Tu venit văzut Tho pentru un răcoritor? 

Mosby rânji. 

— Ştii bine de ce vin eu aici. 

Tho se întoarse cu faţa spre răcitor, ca să-și ascundă fâstâceala. 
Scoase la iveală o sticlă de Nehi, în timp ce bărbatul se așeză pe 
locul lui obișnuit, la una dintre mese. Mosby detesta băuturile 
răcoritoare, îndeosebi oranjada Nehi cu gust greţos, dar ţinea ca Tho 
să aibă despre el o impresie diferită și, întrucâtva, mai bună decât 
despre ceilalți trupeţi care veneau la ea. Tactica lui părea să aibă 
efect. Nu știa însă că profitul înregistrat la o sticlă de Nehi era mult 
mai mare decât la Bier 33... 

— Ţi-aminteşti ce-am discutat ultima oară, Tho? 

— Da, spuse fata, coborându-și privirea. 

— Și, ce zici? Da sau nu? 

Tho se așeză la masă în fața lui, fără să-i răspundă. 

— Uite ce e, insistă Mosby. N-ar fi vorba decât de un mic 
weekend — două zile, atât — la Saigon. Este că n-ai fost niciodată la 
Saigon? 

Tho clătină din cap în semn de negaţie. 

— Îţi fac eu rost de ausvais. Îţi plătesc autobuzul. Ne-ntâlnim în 
stația de autobuz. O să ne distrăm de minune. Admirăm priveliștea. 
Mergem la câteva spectacole... 

Mosby îşi întrerupse discursul de comis-voiajor și sorbi cu 
nervozitate din oranjadă. 

— Bem şi noi câte ceva. Luăm o masă franţuzească. Și p-ormă, ăă, 
mă rog, știi tu. 

— Tu vrei să dormi cu Tho. 

— Mda. Ceva de genul ăsta. 

Ea se uită la el o clipă, apoi își cobori din nou privirea. 

— Poate. 

— Atunci, e o promisiune? 


— Doar poate. 
— Grozav. Când ne-ntoarcem din misiune, discut eu cu domnul 
Chi. 


— Nenică, eu nu știu de unde or fi scos toate că... chestiile din 
cartea asta. 

Blind Pig. Nouăzeci şi ceva de kilograme de marfa „dură”, de 
Detroit. Încovoiat peste o masă, ţinea între mâinile sale uriaşe o 
cărțulie. Pe genunchii săi stătea cocoţată probabil cea mai mică 
dintre vânzătoarele de alune din tot bazarul. Cerceta cu seriozitate o 
propoziţie din cărticica cu pricina, un manual de engleză editat de 
U.S.-AIDi!” și asculta atentă fiecare cuvânt rostit de Blind Pig. 

— Acum, trebuie să spui tu. 

Fetiţa clipi repede din ochi și intonă cu mare băgare de seamă: 

— Ess te cinuva... 

— Cineva! 

— Ci-neva aici care ar vrea să joace gulf, zise fetița. 

— Golf, o corectă Blind Pig. Este cineva aici care-ar vrea să joace 
golf? Nenică, gagiu' care-a scris cartea asta trebuie că fumează ţigări 
fistichii. Auzi, golf. Ia zi, păpușă, știi măcar ce-i aia golf? 

— Nu, Șefferson. Io nu știu. 

— Nici nu trebuie să știi. O gaşcă de bogătani care aleargă ca 
hăbăucii de colo-colo pentru a da zor-nevoie cu băţu-ntr-o mingiucă. 
Nişte tâmpiţi. Pe deasupra, propoziţia asta e greşită. Prea multe 
cuvinte. Dac-ajungi să vorbești despre golf, spui așa: „Hai să jucăm 
golf.” 

— Hai să jucăm golf, repetă fetița. 

— Te-ai prins. Patru cuvinte. Uite-așa. Blind Pig pocni din degete. 
Altfel, gagiii o să stea cât e ziulica de mare să se gândească ce-ai 
vrut să spui. Pe de altă parte, poate-așa ar fi mai bine. Gagiul aude 
de golf, ştie că e vorba de o-ntâlnire pentru mucoși și te trimite- 
acasă, la mămica. 

Se uită în jos la fată. 

— Pricepi ce trăncănesc eu acilea, păpușico? 

— Da, Şefterson. 

Încurajat, Blind Pig continuă. 


— Acu să trecem la propoziţia următoare. „Vindeţi cumva New 
York Times?” 

— Vindeţi cumva New York Times. 

— Văd că p-asta ai zis-o mai bine, o complimentă Blind Pig. Şi 
propoziţiile văd că e mai bune. Eu, parc-aș zice totuşi „Aveţi New 
York Times?” Da’ nici „Vindeţi cumva...” nu-i prea rău. Sigur, dacă 
ai de ales, îți iei un Free Press și-l bagi în... adică, îl dai dracu’ de 
New York Times. 

Blind Pig sări ca ars când auzi primul clinchet. La al treilea, se 
suci în scaun și-l zări pe Brown, care imortaliza pe film acest 
eveniment remarcabil. 

— Tu, fetițo, mai adu-mi niște alune. 

O împinse grăbit pe An de pe genunchi și ascunse cartea. Copilul 
plecă în fugă. Pe urmă, Blind Pig întoarse către Brown o privire 
fioroasă, stricându-i probabil acestuia tot filmul din aparat. 

— Ce faci cu chestia aia, cioroiule? 

— Păi... niște poze. Să le trimit la ai mei, Blind Pig. 

— Dacă ţi-ai pune un pic tărtăcuţa la treabă și, în plus, dacă vrei 
să rămâi cu ea întreagă, mai bine te-ai duce să faci pozele alea în 
altă parte. 

— Sigur că da, Blind Pig. Scuză-mă. 

Brown spălă putina atât de repede cât îi îngăduiră picioarele sale 
de bostonian. Blind Pig scoase un mârâit și răsfoi din nou cărticica. 

— „Unde putem vedea poneiul pe care îl aveţi de vânzare.” 

Mamă Doamne, gândi el. Şi se mai miră că gagiii ăștia sunt 
comuniști. 


... Tot ce vreau de fapt să fa-ac 
Iubito, e să fim prie-eteni 
Da, iubito, să fim pri... 


Poc. Aparatul radio portabil muri subit. 

— Hei, băieţi! Ăla-i radioul meu! 

— Şi ce mă-ta-n cur dacă e? lote că n-avem noi chef să cânte în 
ghereta noastră. Și, mai ales, să cânte ce dau scârbele alea de la 
Radio Vietnam, mânca-mi-ar curu”! lătră Fritsche. Înșfăcă berea din 


faţa lui Speedy Fort și gâlgâi jumătate de sticlă până să apuce 
pirpiriul să zică ceva. 

— În plus, adăugă cu blândeţe Martinez, ne descurcăm și fără 
japita aia de Cher. 

Fritsche, Martinez şi Taliaferro îl înconjurară uşor ameninţător pe 
Specialistul clasa 4, Larry Fort. Acesta se foi neliniștit pe scaun, un 
obicei nesuferit pe care-l avea, indiferent dacă se simţea sau nu 
amenințat. Individul lăsa impresia că se află într-o continuă mișcare, 
chiar şi atunci când dormea. 

— Cum zicea și Fritsche, tărăgănă Taliaferro, mata stai pe 
scaunele noastre, din ghereta noastră. 

— Iete cum’. N-am văzut numele voastre scrise pe nicăieri. 

— Da” ştii că-ntotdeauna stăm aici, zise Martinez. 

— Hai, măi băieţi, daţi-o-n mă-sa de treabă. E loc destul aici. 

— ]ote că pentru-un Ochi de Șarpe Dublu nu e, zise Fritsche. 

— Ce mai e şi rahatu' ăsta cu Ochi de Șarpe? 

— Fort, ştiam eu că ești un nemernic ticălos... dar am să-ţi explic. 
E chiar foarte simplu, așa că și un lăbar de conțopist ca tine poate să 
priceapă. 

Fritsche făcu o pauză, să vadă dacă Fort avea chef să se simtă 
jignit. Evident, acesta nu manifestă nicio tendinţă în acest sens. 

— Tu ești din Batalionul 2, corect? Unu și cu unu face un ochi de 
şarpe. Regimentu' 11 Infanterie, corect? Unu lângă unu... ochi de 
şarpe dublu. 

— Pentru numele lui Dumnezeu, făcu Fort dezgustat. 

— De-aia ţinem noi morțiș s-o tai de-aci. Ştii, faci didi-mau în altă 
gheretă. Nu vrem să se șucărească pe noi piaza rea, preciză 
Martinez. 

— Grozav. Acuma sunt și ghinionist. 

— Nu numai tu, cetățene, spuse Fritsche. Toată unitatea ta de 
căcat. Nenică, voi ăștia nu puteţi să ieşiţi pe poarta aia nenorocită 
fără să vă alegeţi cu curu” ciuruit. Fără doar și poate, Batalionul 2 
din Regimentu' 11 are cei mai ghinioniști mocofani din Vietnam. 

— Ei, draci, se văicări Speedy Fort. Doar nu credeţi tâmpenia 
asta, nu? 

— E greu să nu dai crezare faptelor, spuse Martinez. 


— Ce procentaj de pierderi aveţi voi, mă? interveni Taliaferro. 

— Ce se întâmplă cu oricare altă unitate care trece de gard 
împreună cu voi? se interesă Fritsche. 

— Mă, da” voi sunteţi chiar așa de superstiţioși? se apără Speedy 
Fort neîncrezător. 

— În căcăstoarea asta, numai așa poți să nu dai ortu’ popii, zise 
Fritsche și apoi arătă cu degetul. Afară! 

— Şi-așa s-ar putea să fie prea târziu, cobi Martinez. Nu m-aș 
mira să fie deja vreo bombiță-capcană în răcitor. 

Speedy Fort o șterse de-acolo, aruncând peste umăr, întru 
salvarea prestigiului, un „fir-aţi a dracu” de măscărici”, șoptit. 

Cei trei îi ignorară șoaptele și făcură semn să li se aducă berea. 
Băutorii stilați, turiștii şi ofițerii beau Bah-me-bah (cuvântul 
vietnamez pentru treizeci și trei — Bier 33), despre care se spunea că 
ar conţine formaldehidă. Infanteriștii preferau Bier LaRue, o marcă 
mai ieftină, la sticle de un litru. 

Până să-nceapă să bea, Fritsche mai făcu o remarcă la adresa lui 
Fort. 

— Nu-i numai faptul că e de la Ochi de Șarpe. Trebuie să vă spun 
că nu dau doi bani pe lăbarii ăștia de cowboy saigonezi din 
ariergardă, ca el. 

— Păi, săracii, n-au nicio vină, explică Martinez. Când li se dau 
mașini de scris, îi lasă fără cajones“%. 

Cei trei se așternură cu seriozitate pe băut. Fritsche și Martinez 
discutau relaxaţi, bucurându-se de liniștea după-amiezei, departe de 
omniprezenta corvoadă a sacilor de nisip. În schimb, Taliaferro 
tăcea. Bând cu o regularitate de metronom, stătea cu privirea 
pironită la masa acoperită cu muşama și desena diverse figuri în 
cercurile de umezeală lăsate de sticlele reci. Adâncit în gânduri, 
încercă să deducă ceea ce vroia să știe, fără să se-aleagă cu un glonţ 
în cap. În cele din urmă, se trezi spunând: 

— Fritsche. 

— Da. 

— Cum se face că v-aţi supărat toți pe mine când am vrut să mă 
urc pe motocicleta aia? 

Fritsche nu era prea sigur că avea chef să intre în probleme de 


metafizică. 

— E greu de explicat asta unui cetățean, începu el pieziș. 

— Cetăţean? Nu pricep. Dacă niciunul din noi n-are vârsta pentru 
votare. Ce-are una cu alta? 

Fritsche se folosi de berea rămasă în sticlă ca să-şi adune 
gândurile, apoi făcu semn să i se aducă alta. 

— Precum văd, cu tine trebuie s-o iau de la început. Bun. 
Cetăţean e ăla care nu-i frate. Un gagiu care nu merge cu 
motocicleta şi nu poartă emblema. Chiar dacă ştie să meargă cu 
motorul, tot nu-i motorist de-adevăratelea. Asta-i cea mai bună 
explicație pe care pot să ţi-o dau. E una din vorbele alea care 
înseamnă mult, dar nu poţi să le explici. 

Taliaferro se străduia cu disperare să înțeleagă. 

— Bun. Se pare, deci, că sunt cetățean. Dar de ce v-aţi șucărit? 

— Cum ziseşi, nu ești un frate. Al doilea, nu era motorul tău. Şi 
nimeni, mai ales unul care nu se pricepe, nu trebuie să se joace cu 
scuterul altuia. 

Fritsche începea să se încălzească. 

— Treb'e să-nţelegi, Tal”, că asta-i singura plăcere a motoristului. 
Unul ca ăsta îşi pune tot sufletul în scula lui. Tot timpul se gândeşte 
cum să și-o împodobească mai fain. Face ore suplimentare ca să-și 
lățească ratele, plus ce mai stoarce de la babacii lui. Da, nenică, 
motocicleta-i un mod de viaţă. Cel mai adesea, înseamnă toată viața 
ta. 

Martinez ascultase cu atenţie discursul. 

— Aha. Yo comprendo. E ca şi un taur. 

Taliaferro clipi cu repeziciune, realmente derutat de focul acesta 
încrucișat. 

— Ia stai aşa. De unde și până unde veni vorba de tauri? 

— Păi, de la mine. Eu și my hermana:!* am cumpărat un taur de 
la Dick Manetti. Şi l-am îngrijit aşa cum spune Fritsche. 

— Adică, te-ai purtat cu taurul ca și cu o motocicletă? îngăimă 
uluit Taliaferro. 

Martinez dădu din mână plictisit. N-avea chef să intre în detalii. 

— Las-o moartă, vărule. Ascultă la Fritsche, că știe ce vorbește. 

Dar Taliaferro, de felul lui un pui de lele căpos, nu se prinsese 


încă. 

— Hai să nu ne grăbim, spuse el. Cred c-am înțeles, dar toate 
chestiile astea despre motoare și motoriști sunt valabile în America, 
nenică. În mod sigur, hârbul ăla ruginit e al unuia din budiștii de- 
aci. Şi-atunci, care-i baiul c-am vrut și eu să-ncalec pe el şi să mă 
distrez un pic? 

Fritsche reflectă, apoi găsi modalitatea de răspuns care se 
potrivea perfect la insensibilitatea lui Taliaferro. Ridică de pe scaun 
o bucă masivă şi slobozi un vânt prelung, cu sonoritate lichidă, un 
apel final la înțelegerea internațională. Aproape foarte final. 

Pe când ecourile rafalei scabroase se stingeau, cei trei auziră un 
bufnet provenit de sub scaunul lui Fritsche. 

— Până la urmă, tot ţi-ai umplut izmenele de rahat, comentă 
Taliaferro cu satisfacție. 

Toţi se uitară sub scaun. Pe podeaua de lut bătătorit zăcea o 
străveche grenadă de mână, tip „ananas”, de pe vremea celui de-al 
doilea război mondial. Cu pârghia încă lipită strâns, în poziţia de 
așteptare. 

— Ce paștele mă-sii! 

— Cine-a adus grenada? 

Martinez, Taliaferro şi Fritsche îşi aruncară reciproc priviri 
pierdute, negând orice legătură cu obiectul respectiv. Se uitară din 
nou la grenadă. Și, de data asta, observară câteva amănunte aproape 
îngrozitoare: nu numai că grenada era prea veche ca să facă parte 
din dotarea curentă a trupelor americane, dar cuiul de siguranță 
lipsea; dispariția lui se produsese de curând, judecând după 
zgârieturile lucioase, lăsate în rugină în locul de unde fusese tras 
cuiul. Fritsche înțelese rapid că tot ce mai ţinea în loc pârghia de 
siguranță era rugina. lar rugina este insuficientă, gândi el 
neputincios, în timp ce pârghia se depărta scrâșnind de corpul 
grenadei, până când se desprinse de tot. 

Din ghereta alăturată răsună un cântec al Beatles-ilor, „Ajută-mă 
dacă poţi/ Mă simt la pământ...” Nu îndeajuns de tare, totuși, ca să-i 
împiedice pe cei trei să audă cum grenada începe să sfârâie ușor. În 
clipa aceea, se treziră. Taliaferro și Martinez se făcură una cu 
pământul. Fritsche se aplecă şi ridică grenada de jos, apoi privi 


disperat în jur, căutând un loc unde s-o arunce. 
— BĂGA-MI-AAAŞ! zbieră el şi o aruncă oriunde, numai departe 
de acolo să ajungă, rugându-se la Dumnezeu să nu explodeze în aer. 
Mintea i se blocă... cinci până la șapte secunde, cinci până la 
şapte secunde, cinci până la șapte secunde... şi Fritsche se aruncă cu 
capul înainte, trăgând cu mâna pușca de pe tăblia mesei. 


— Un pic mai aproape, domnişoară. Așa. Lângă mămica ta. 

Brown dădea indicaţii de regie unei fetițe și unei femei în vârstă, 
despre care presupunea c-ar fi mama ei. Urma să iasă un cadru 
grozav, cu bătrâna doamnă în șalvarii ei negri şi gura lipsită de 
dinți, şi cu fetița îmbrăcată într-un ao dai roz și albastru. În sfârșit, 
reușise să le aranjeze într-o poziție favorabilă și acţionă 
declanșatorul. Brown le mulțumi cu gura până la urechi. 

— Nene, să te ţii numai când or vedea mama și tata pozele astea. 
Am să-i las mască. 

BUAAMMMP! Grenada explodă. Răcnete și zbierete de derută. 
Fata și bătrânica fugiră mâncând pământul. De jur-împrejurul lui 
Brown oamenii urlau, se aruncau la pământ, fugeau să se 
adăpostească sau fugeau, pur și simplu. 

Brown rămase pe loc ameţit și trase încet pârghia de armare a 
aparatului. 


Mosby se hotărâse să meargă la risc. Se mutase în partea cealaltă 
a mesei, lângă Tho, și o cuprinsese cu amândouă braţele. O sărutase 
şi chiar reușise s-o convingă să-și întredeschidă gura. 

— Am putea... știi, spuse el, începând să gâfâie uşor... Chiar acu. 
Ce să mai așteptăm s-ajungem în Saigon? 

Tho se trase un pic înapoi. 

— Nu, Mos-Bii. Am spus poate Saigon. 

— Poate Saigon e bine. Poate noi nu mers Saigon. Poate Mosby 
mers misiune mâine şi moare. 

Tho se uită la el. O părticică din hotărârea ei se topi. Cel puţin 
așa trăgea nădejde Mosby. Nu dură decât o clipită, dar bărbatul 
înfierbântat se repezi să bată fierul cât era cald. 

— Ştii că-mi place mult de tine, Tho. Am putea merge în spatele 


gheretei. Sau am putea... 

Grenada explodă și totul păru că se comprimă într-o singură 
miliardime de secundă, cea a deflagraţiei. Mosby se pomeni 
holbându-se în gol la găurile apărute brusc în draperia de bumbac, 
deasupra capului lui Tho. 


— Hei, cioroiule! Culcă-te dracului la pământ! 

Brown pricepu în sfârşit ce se întâmplase. Dădu drumul 
aparatului fotografic şi se aruncă în spatele unui cărucior. Nu se ştie 
cum, se pomeni cu pușca de la umăr în mâini. 

Auzi lătratul rar al unei mitraliere M-1 care trăgea de undeva, din 
hăţișul de la marginea bazarului. Un duduit de pași în spatele lui și 
Blind Pig își făcu apariția. Îşi scosese 45-ul din toc şi alerga îndoit de 
spate, acoperind distanțe uluitoare cu fiecare pas. Ultimii metri îi 
parcurse mai mult alunecând pe burtă. În cele din urmă, târându-se, 
ajunse lângă Brown. 

— Tăticu”, dacă nu ţipam io, erai tot atât de mort pe cât ești de 
tăntălău. Unde sunt? 

Fără un cuvânt, Brown îşi săltă capul ca să arunce o privire. Pe 
negândite, așchii de lemn îi înţepară faţa... un glonţ ricoșă piuind 
de căruţ și, imediat, se auzi pocnetul sec al unei carabine. Blind Pig 
îl împinse la loc cu fața în pământ, se uită cu precauţie pe după 
cărucior și începu să riposteze metodic la focurile trase asupra lor. 


— Oh, iubito... ia-o, ia-o... 

Al doilea vis al lui DeeJay, în ordinea importanţei, se transforma 
în realitate. Fusese nevoie de ceva muncă de lămurire, dar, până la 
urmă, Loan acceptase. DeeJay a început negocierile oferindu-i patru 
dolari, cu mult peste tariful ei obișnuit. Pe urmă, a găsit o cale de 
evitare a pericolului de a fi văzuți. 

— Noi didi-mau peste drum, iubito. Uite colo, în tufiș. Nu ne vede 
nimeni. 

Fluturând banii, a ieșit din bazar, traversând Șoseaua 13. 
Chicotind neîncetat, Loan l-a urmat. Se vedea clar că era ușor 
intrigată de această nouă modalitate de a scoate dolari de la 
americani. Acum, DeeJay stătea lungit pe spate, în iarbă, cu 


pantalonii sub el în loc de pernă, iar Loan, aplecată deasupra lui, îl 
prelucra cu un entuziasm crescând. 

— Oh... nu așa tare, iubito... mai ușor... acum... 

Loan se pricepea de minune să respecte ordinele și DeeJay era în 
al nouălea cer, încercând să prelungească la maximum această 
primă experienţă. 

Din tufișul învecinat se auzi un bubuit asurzitor... Loan îl 
mușcă... şi DeeJay se cocoșă de durere. Gemu, se strâmbă și se 
ridică ameţit tocmai la timp ca s-o vadă pe Loan zbughind-o în 
junglă cu o viteză de aproximativ... Mach 10. 

Urmă o serie rapidă de bubuituri și împușcături. Trezindu-se din 
buimăceală, DeeJay se uită cu atenţie împrejur. Cam la zece metri 
de el, un tânăr în „pijama” neagră stătea în genunchi. Nu se uita la 
DeeJay, fiind foarte ocupat să tragă cu carabina M-2 în direcţia 
bazarului. 

Americanul trecu de la teamă la groază în toată puterea 
cuvântului, când văzu alți doi luptători Viet Cong apropiindu-se 
târâș de primul și încărcând la repezeală o mitralieră Browning, 
sprijinită pe un suport bifurcat. Exact în partea opusă se auzi 
clănțănitul unei arme automate şi pe DeeJay îl încercă o senzaţie de 
golire instantanee, ca după niște crampe teribil de dureroase. Era 
înconjurat. 


Ajută-mă dacă... poc... ajută-mă dacă... poc... ajută-mă dacă... 
poc... ajută-mă dacă... poc... 

Acul pick-up-ului se blocase și Fritsche îşi dorea mai mult decât 
orice să dea fuga în ghereta de alături și să tragă un foc de armă în 
respectivul aparat. 

— Ce ne facem? 

Replica venise de la Taliaferro, care se străduia din răsputeri să 
devină o râmă foarte suplă. 

— Mmmf... Mmmf... se auzi dinspre Martinez, care stătea cu 
nasul în pământ. 

Mitraliera de peste drum deschise focul şi ghereta explodă în 
jurul lor. 

— "Tu-vă neamu-n cur! fu, deocamdată, singura contribuţie a lui 


Fritsche în traversarea acestei situații extrem de neplăcute. 

Mitraliera își modifică unghiul de tragere şi începu să transforme 
un cărucior din apropiere în scobitori. Lângă acesta, Fritsche îi zări 
pe Brown şi pe Blind Pig încercând să se pitească în fânul care se 
împrăștia. 

O mișcare în șanțul de lângă bazar. Fritsche își ridică arma... 
paștele mă-sii, nu putea să lovească nimic de la distanța asta... și 
Mosby sări din șanț, traversă în goană Șoseaua 13, coti într-o parte 
şi se furișă îndărătul unei movile joase. 

Fritsche auzi nişte urlete în vietnameză și mitraliera își îndreptă 
tirul asupra lui Mosby. Movila se preschimbă instantaneu într-un 
nor de praf. Dar totuși, Mosby rămase la adăpost. 

Blind Pig, urmat în mod reflex de Brown, profită de diversiunea 
astfel creată şi fugi de lângă cărucior către șanț. Stropi de apă 
verzuie se împrăștiară în toate părțile şi cei doi ajunseră la loc sigur. 

Cineva strigă: „Hai să-i frigem pe puţoii ăștia!” Fritsche, 
Taliaferro, Martinez şi alți infanteriști apăruţi ca din pământ săriră 
în picioare. Urlând, se îndreptară într-o fugă nebună către centru, cu 
armele pe foc automat. Fritsche se opri din tras ca să încarce din 
nou și să mormăie cu fălcile încleștate, cum obișnuia el când știa că 
merită să-și dea palme... fir-aș al dracu’, n-am adus decât cinci 
gloanţe la mine, ce paștele mă-sii... Dintr-odată, o tăcere de 
mormânt se înstăpâni peste întinderea bazarului. Nimic. Niciun foc 
din partea cealaltă. Nicio mișcare în tufișuri. Altfel spus, zero 
absolut. 

Fritsche auzi vaietul sirenelor şi zări două jeepuri ale poliției 
militare ocolind împrejmuirea de sârmă ghimpată și gonind în 
direcţia lor. Își dădu seama că se terminase. Brown, Blind Pig şi pe 
urmă Mosby se apropiară de el. Brown sângera moderat, de la 
aşchiile înfipte în obraji. 

— Cred că a fost noaptea liberă a diletanţilor, fu de părere 
Mosby. 

— Oricum, bine c-a ieșit așa, spuse Taliaferro, bătând cu palma 
încărcătorul automatului M-16. Sunt la blană. Și-a adus careva mai 
mult de douăzeci de cartușe la el? 

Îşi verificară armele. Se auzi un cor de înjurături mormăite. Toată 


lumea avea muniţia pe terminate. Dinspre tufișuri se auziră niște 
trosnete. Se întoarseră într-acolo, ridicându-și armele. Inimile și le 
simțeau pe undeva, pe la jumătatea gâtului. 

— Nu trageţi... nu trageţi... eu sunt! 

Sub privirile lor uimite, DeeJay ieşi din tufiș, fluturându-și 
pantalonii ca pe un steag de armistițiu. 

— Nu-i deloc de râs, să fiu al dracului, strigă el. Javrele alea- 
mpuţite erau la trei metri de mine. 

Între timp, jeepurile ajunseră lângă ei, poliţiştii cu brasarde se 
dădură jos și un locotenent, privind fioros prin lentilele ochelarilor, 
încercă să afle ce se întâmplase. Numai că în clipa aceea mulți 
dintre membrii grupei râdeau prea tare ca să poată răspunde. A fost 
momentul reabilitării lui Taliaferro. Păstrându-și o față imobilă, el 
ridică din umeri către locotenent. 

— Nu s-a-ntâmplat mai nimic. Fritsche, băiatul ăsta de-aci, a 
scăpat pe burlan o grenadă. 


9. BA REI 


Unu din motivele pentru care Batalionul 2 din Regimentul 11 
unitatea-soră a Batalionului 1 din Regimentul 15, avea prostul 
renume de piază-rea, era Ba Rei. 

În responsabilitatea fiecăreia dintre cele trei unităţi de infanterie 
din Hue Duc intra nu numai porţiunea repartizată perimetrului 
brigăzii, ci şi câte o regiune în formă de evantai, orientată spre 
exterior, în teritoriul controlat de către Viet Cong. 

Iar Ba Rei era o zonă „fierbinte”. 

O patrulă care se apropia de Ba Rei avea cam douăzeci și cinci la 
sută șanse să nimerească sub focul inamicului. 

Departamentele de contrainformaţii ale diviziei și brigăzii nu 
ofereau nicio explicație, dar trupeţii aveau o teorie proprie, anume 
că Ba Rei era centrul local de odihnă și recuperare pentru vreo două 
batalioane din forțele principale ale Viet Congului. 

Regiunea din jurul localităţii Ba Rei nu se deosebea cu nimic de 
restul ariei de lângă Hue Duc: sătucuri minuscule, majoritatea 
părăsite; lanuri de orez secate, cu digurile dărâmate și pline de 
bălării; dealuri cu pante domoale, acoperite de o junglă pitică. 

Contraspionajul american n-a aflat niciodată cum era posibil ca o 
unitate Viet Cong să se deplaseze din afara Cercului Saigonului, spre 
nord, tocmai până în „zona eliberată” a Caracatiţei, folosind drept 
ascunzișuri pasajele de junglă cu multiple ramificații, care alcătuiau 
provincia Song Nhanh. 

În această a doua săptămână a lui octombrie, o asemenea unitate 
se afla în marș. 

Subunităţile de avangardă ale Batalionului Phu Loi, unitate de 
elită de primă linie din cadrul Viet Congului, se deplasa spre nord, 
cu ordinul de a face joncţiunea cu Divizia 302 a Armatei Nord- 
Vietnameze, care reușise să traverseze frontiera și se deplasa spre 
sud. 

La patru kilometri sud-est de Ba Rei, jungla se deschidea într-o 
poiană largă, cam de trei sute de metri lăţime și aproape un 
kilometru lungime. 


Cu cinci ani în urmă, luminișul fusese un lan de orez. Acum 
rețeaua de diguri se prăbușise şi abia dacă se mai zărea printre 
buruienile care împânziseră terenul ars de soare. 

Pe latura vestică a câmpului se găseau ruinele a trei sau patru 
colibe din chirpici, demult părăsite. 

Un pluton de infanteriști americani din Batalionul 2, Divizia 11, 
patrula prin zonă, într-o misiune de rutină. 

Sergentul Ed Himes, subofițerul comandant al subunității, ridică 
o mână, cu palma îndreptată înainte, și îngenunche. Apoi se târî 
înainte şi se opri lângă cercetașul său. 

— E ceva? 

Pușcașul clătină din cap: nu. 

Sergentul se întoarse în hăţiș și se ridică în picioare. 

— Mitraliera, sus. Grupa a doua trece în frunte. 

Șoapta trecu pe rând pe la toţi cei treizeci de membri ai patrulei. 
Se auzi un foșnet puternic în tufișuri. Himes trase aer adânc în piept. 
Transmisionistul lui rânjea la el. Individul se piti în clipa în care 
locotenentul își făcu apariţia. 

— E ceva pe-acolo? 

— Nu, sir. Niciodată nu-i nimic, sir. 

— Atunci, de ce nu ne mișcăm? 

— Vreau să instalez un M-60 înainte să dăm ocol poienii, sir, îi 
explică răbdător sergentul. Locotenentul Winters, reflectă el, cerea o 
mare doză de răbdare. 

— Doamne Dumnezeule! Nu-i de mirare că nu întâlnim niciodată 
pe nimeni. De ce dracu” nu traversăm pur și simplu poiana asta? 

— Pentru că, în Vietnam, dacă alegi soluția cea mai simplă, sir, 
te-alegi cu eșapamentul ciuruit. Întotdeauna trebuie să te deplasezi 
încet. 

— Uite ce e, sergent. Te-ai întrebat vreodată de ce avem pierderi 
așa de mari? Îţi spun eu, amice: pentru că ne mișcăm prea încet. 

— Fir-ar să fie, dom” locotenent. Dacă ne-apucăm să patrulăm ca 
la un concurs de atletism, o să ne pomenim că nimerim drept în 
bătaia focurilor inamice. 

— Sigur că da, admise Winters. Asta se-ntâmplă dacă sunt deja 
pregătiţi. Dar presupun că măcar atâta minte-o s-avem să nu picăm 


drept într-o ambuscadă. Pe de altă parte, dacă ne mișcăm rapid, 
atunci când nu-i nicio ambuscadă, nu le dăm răgazul să pregătească 
vreo surpriză. Și, oricum, dac-o fi vreun Victor Charlie pe-acolo... o 
să ne facem acuma probleme din cauza unui maimuţoi înarmat cu o 
carabină? 

— Eu tot cred c-ar trebui să ocolim, spuse Himes. 

— Îţi mulţumesc pentru sugestie, sergent. Eu pornesc cu prima 
grupă, iar tu îmi asiguri acoperirea din spate. Şi-acum, dă-le ordin să 
se miște! 

— Am înţeles, sir. 

În cealaltă parte a luminișului, Pham Van Tau se trezi brusc din 
toropeala de la prânz în momentul când primii trei americani ieșiră 
în pas alergător de după copaci. Tau îl zgâlțâi pe ajutorul său, 
trezindu-l din somn, și se rostogoli în spatele mitralierei masive de 
calibru 0,5, de fabricație americană. 

Iarba înaltă din jurul colibelor dărâmate se legănă în timp ce 
ceilalți optzeci şi patru de oameni din Compania 3 a Batalionului 
Phu Loi luară poziţia de tragere. 

Cu multe luni în urmă, universul lui Pham Van Tau se limita la 
cătunul său natal, compus din şapte colibe și la lanurile de orez ale 
familiei sale. 

Întrucât aşezarea aceea sud-vietnameză se afla ascunsă în 
mijlocul unei delte în care se planta orez, iar prin jungla relativ rară 
distanța faţă de cel mai apropiat drum important era de zece 
kilometri, ţăranii din Vinh Tri VII (cum i-au zis americanii mai 
târziu, încercând să clarifice confuzia creată de numeroasele cătune 
cu nume identice) nu prea văzuseră cine știe ce din acest război. 

S-a întâmplat odată ca o companie ARVN să treacă în marș pe 
acolo și comandantul subunității să ţină un discurs aprobat de 
guvernul sud-vietnamez, dar neînțeles de niciunul dintre săteni. 
Compania a plecat tot în marș, luând cu ea majoritatea găinilor. 

O lună mai târziu, o celulă comunistă pentru activităţi speciale s- 
a strecurat noaptea în sătuc. Tau, care stătea tremurând în coliba 
lui, a auzit cum îl băteau pe mai-marele cătunului. Pe urmă, a 
răsunat pocnetul înfundat al unui foc de armă. Pe omul schingiuit 
nu l-a mai văzut nimeni, niciodată. A doua zi, o echipă de agitatori- 


propagandiști ai Frontului de Eliberare Naţională a vizitat satul şi i-a 
informat pe ţărani că fostul lor şef, o marionetă a regimului Diem, 
nu va mai strânge niciodată arenzile pe terenuri. Tot ei au mai spus 
că nu li se va mai permite funcţionarilor însărcinaţi de guvern cu 
adunatul impozitelor să mai calce în satul lui Tau. 

Chiar și cu obligativitatea contribuţiilor sporadice în orez, 
preluate acum de către forțele regionale Viet Cong aflate în tranzit, 
cătunul a cunoscut o prosperitate crescândă, nemaiavând de plătit 
arende sau impozite. Viet Congul și echipele sale de agitație- 
propagandă ajutau uneori la muncile câmpului, întrerupând 
monotonia trudei istovitoare în apa adâncă până la coapse, cu 
privirea pironită în posteriorul bivolului. 

Drept mulțumire pentru prilejurile de distracţie, când cadrele 
FEN cântau, dansau și interpretau piese satirice în care poporul 
Vietnamului triumfa invariabil împotriva regimului Diem (mai 
târziu Ky) şi a imperialiștilor americani, ţăranii scandau lozinci 
învățate cu ocazia fiecărei vizite: „Să luptăm împotriva 
bombardamentelor... Americani, afară... Să luptăm împotriva 
jafului”. 

Fi bine, într-o anumită seară, Tau a fost deosebit de surprins 
când, la încheierea vizitei echipei de agitaţie-propagandă, unul 
dintre oaspeţi a anunţat că Vinh Tri trebuie să-l cinstească în mod 
deosebit pe un fiu al satului, care a hotărât să se alăture luptei 
împotriva fasciștilor străini și a marionetelor de la Saigon. 
Surprinderea sa a crescut și mai mult când comisarul a spus că 
voluntarul se numea Pham Van Tau. 

Un vaiet trecu prin mulțime, transmis din gură în gură. Tatăl lui 
Tau s-a uitat șocat la fiul lui. Tau a vrut să protesteze, dar și-a 
amintit de bufnetul focului de armă. Petrecerea se încheiase. 

Membrii echipei de propagandiști l-au ajutat să-şi adune lucrurile 
de care tot ei i-au spus că o să aibă nevoie: un al doilea schimb de 
haine din bumbac negru, pălăria din nuiele de răchită, un toiag și o 
batistă înnodată, îndesată cu orez fiert, niște feliute de pește uscat. 
Nu i s-a mai permis să rămână singur cu nimeni în noaptea aceea, 
până când a părăsit satul. 

La marginea cătunului, Tau adăsta împreună cu tatăl, mama și 


surorile sale. Niciunul dintre ei nu scotea o vorbă. Într-un târziu, el 
s-a întors și a pornit-o de-a lungul drumului. „Cadrele” s-au grupat 
strâns în jurul lui, dovadă că aveau experienţă în „activitatea” cu 
recruții îndărătnici și cu despărţirile de familie. 

În locul unde drumul cotea pe după un deal, Tau s-a uitat în 
urmă. N-a văzut nimic decât o pată întunecată și luna luminând 
lanurile de orez inundate. În cele două săptămâni ale marșului prin 
zona eliberată, Tau a fost chinuit de un dor de casă sfâșietor. Atenţia 
cu care echipa de agitație-propagandă îi înconjura pe el şi pe alți 
trei nefericiți voluntari — în permanenţă vorbe de liniștire, rațiile de 
hrană cele mai îndestulătoare — nu i-a fost de mare folos. 

Odată ajunşi în interiorul Caracatiţei, a fost repartizat într-o 
unitate du kich chien dau (partizani combatanți) și pregătirea a 
început. Au urmat ore nesfârşite de lecţii politice. După care au 
venit și mai multe ore de recitări a unor texte învățate pe de rost. 
Apoi, pregătirea în probleme de curăţenie, de prim ajutor şi de 
folosire a armelor americane capturate, deşi Tau nu avea voie să 
tragă cu niciuna dintre ele. 

Într-o bună zi, Tau s-a luminat, în sfârșit. Şedea pe un petic de 
pământ încălzit de soare și împletea cu migală sforile înnodate care 
urmau să alcătuiască o plasă de camuflaj, când și-a dat seama de 
ceva: pentru prima oară în viaţa lui, aştepta cu nerăbdare venirea 
zilei următoare. Nu mai era ca altădată, când perioadele de timp se 
repetau parcă la nesfârșit, urmând ciclul lanurilor de orez, de la 
arat, trecând prin plantare şi îngrijire, până la recoltare. 

În clipa aceea, Tau a sărit în picioare trăgând un răcnet de 
fericire. Cei trei vecini ai săi, toți aplecaţi asupra câte unei porțiuni 
din plasă, au fugit care încotro. Unde era scorpionul? Cumva Tau s-a 
gândit pe neașteptate la prietena lui? Sau a descoperit o modalitate 
să plece cu toţii acasă? Sau pur şi simplu a înnebunit — dien? 

N-a fost nevoie de prea multe zile ca schimbarea lui Tau să fie 
observată de instructorii lui. Imediat a fost transferat și supus unui 
alt gen de antrenament. De data asta, accentul s-a pus în special pe 
pregătirea militară şi mult mai puţin pe politică. Un fost membru al 
Viet Minh-ului a început chiar să-l înveţe pe Tau să citească. O lună 
mai târziu, a fost repartizat într-o unitate thoat ly (independentă) din 


Linia Principală. Batalionul Phu Loi. Tau s-a simţit profund onorat. 

Batalionul Phu Loi se număra printre cele mai bune dintre cele 
mai bune. Era considerat chiar și de către americani ca echivalent al 
unui batalion NVA regulat. Toţi ofițerii superiori ai batalionului erau 
foști membri Viet Minh, ceea ce însemna că batalionul deţinea o 
experienţă de luptă neîntreruptă, care venea de demult, încă din anii 
cincizeci. Bătăliile pe care le purtau aveau loc întotdeauna pe 
terenul lor și în termenii impuși de ei. 

Tau și-a petrecut primele două săptămâni în cadrul batalionului 
într-o stare de venerație. Când a fost numit servant la una din 
mitralierele de calibru 0,5, capturate de la americani, a ascultat cu 
luare aminte ce i-a spus comandantul de grupă. Era în stare să 
enumere pe de rost principalele date tehnico-tactice ale armei: 
greutatea — treizeci și opt de kilograme o sută de grame; frecvența 
de tragere - aproximativ cinci sute de cartușe pe minut; viteza 
glonţului la ieșirea din ţeavă — opt sute nouăzeci și trei de metri pe 
secundă. De asemenea, ştia şi reuşea să dezasambleze și să 
remonteze mitraliera cu ochii închiși. 

Când lui Tau i s-a permis să tragă primele sale cinci cartuşe lungi 
de cincisprezece centimetri — înainte să înceapă deplasarea - s-a 
simţit într-al nouălea cer. N-a aflat niciodată că ofițerul comandant 
al companiei, căpitanul Le, l-a văzut într-o noapte stând aplecat 
deasupra armei şi lustruind cu migală fiecare cartuș. După câteva 
zile de marș, mitraliorul s-a îmbolnăvit și a murit de malarie 
cerebrală. Căpitanul l-a numit pe Tau în locul lui. 

Tau, şi alți cinci soldaţi, care cărau arma propriu-zisă, trepiedul și 
muniția, au primit misiunea să se deplaseze cu subunitățile de 
securitate din avangarda batalionului. Împreună cu ceilalți oameni 
din Compania a treia au ocupat o poziţie în spatele luminișului din 
apropiere de Ba Rei, neașteptându-se deocamdată la vreun contact 
cu inamicul. Aveau de gând să petreacă o zi liniștită, odihnindu-se 
după marșul forțat al batalionului, în vreme ce restul unităţii se 
deplasa spre nord, acoperită de Compania a treia. 

Acum, iacă-tă, Tau vedea americani pentru prima oară în viaţa 
lui. Se uita la ei prin cătarea mitralierei de calibru 0,5. 

Ultimii membri ai patrulei dușmane ieșeau din spatele lizierei și 


începeau să traverseze poiana chiar în momentul în care mitraliera 
deschise focul. 

Locotenentul Winters stătea în picioare în preajma servanţilor 
mitralierei M-60, culcaţi la pământ, când primul glonţ vâjâi pe lângă 
capul lui. Tocmai deschidea gura a uimire în clipa în care cel de-al 
doilea glonț îi trecu prin craniu, pulverizându-i partea din spate a 
capului într-o băltoacă de sânge, creier terciuit și așchii de oase. 

În vreme ce locotenentul se prăbușea pe spate, Tau își refăcu linia 
de ochire. Rafala îi seceră pe cei doi americani din spatele 
mitralierei, omorându-i pe loc. 

Pe urmă, deschiseră focul puștile. 

Sanitarul patrulei mai avu timp, înainte de a muri, să se 
minuneze de felul cum i se revarsă mațele din abdomenul spintecat 
de glonțul SKS-ului. 

Oamenii din patrulă au murit, căutând cu ochii pe cineva în care 
să tragă. Dar n-au avut în cine. Pușcașii experți ai Batalionului Phu 
Loi ţinteau cu precizie. Cu toată raza de acţiune scurtă a carabinelor 
SKS din dotarea vietnamezilor, americanii au fost doborâţi înainte 
să ajungă la lizieră. 

În afară de unul singur: Himes. 

Blestemându-și propria stupiditate... dar-ar dracii... am înțepenit 
acolo ca un cretin de pifan... se târî în spatele unui copac și se uită 
scârbit la piciorul lui. O găurică foarte mică, Edward. De unde 
dracu' curge atâta sânge? 

Scoase cartușiera, aruncă jos cartușele și-și legă strâns pânza în 
jurul coapsei, în partea de sus. Dintr-odată, se simţi lovit de un val 
de durere. 

Isusecristoaseșidumnezeulecetaredoare... 

Focurile de armă încetară. Paștele mamii ei de treabă, au murit 
toți. Haide, Himes. 

Înșfăcă pușca de curea și se târî în junglă. 

În poiană, o grupă de luptători Viet Cong ieși din ascunziş și 
alergă către americanii căzuţi la pământ. 

Procedura: Apropie-te de cadavru. Trage-i un glonţ în ceafă. 
Întoarce cadavrul cu faţa în sus. Ia tot ce găseşti asupra lui: acte, 
arme, muniție, grenade şi raţii de hrană. 


Treci mai departe, la următorul cadavru. 

Numai că cel aflat întins la pământ se rostogoli și se ridică în 
capul oaselor. Ridică amândouă mâinile implorând. Cei din Viet 
Cong nu cunoșteau însă engleza. Soldatul trase două focuri și 
americanul se prăbuși, sângele năclăindu-i părul blond. 

Batalionul Phu Loi nu avea timp pentru prizonieri. 

Himes se târî și mai adânc în tufișuri. Ascunde-te undeva. Să ai 
unde să zaci. Și poate... când s-o întuneca. 

O grupă a vietnamezilor termină de verificat cadavrele de lângă 
lizieră. Subofițerul lor le făcu semn să intre în pădure. Himes auzi 
tufișurile foșnind în timp ce se apropiau de el. 

Lumea începea să se întunece... haide, Himes... ce dracu”, vrei să 
te facă strecurătoare?... hai, omule... ca atunci, în Carolina, când 
eram copil... când m-a prins valul Hatteras... când mi-a sucit 
spatele... și dintr-odată n-am mai știut decât... 

Foșnetele se auzeau acum foarte aproape. 

Himes se ridică cu mari eforturi în capul oaselor. Armă 
închizătorul. Trase... trase... trase. Cel din Viet Cong rânji când 
primul glonţ îi trecu pe deasupra capului. Izbi cu patul carabinei de 
un copac și se lăsă jos. 

Himes se puse din nou în mișcare, croindu-și drum înainte cu un 
elan fantastic. Pușca se legăna în fața lui ca o baghetă magică. Da. 
Ţine-i la respect. Uite încă unul. Acolo. Împușcă-l, Himes. Încă un 
zgomot de pat de armă lovit de un copac. Himes deschise focul și 
deodată automatul M-16 amuţi. Nene, ţi s-a uscat și cerul gurii. 
Mișcă, mișcă bagheta aia. Ține-i dracului la distanţă. 

Continuând să zâmbească, soldatul Viet Cong ieși din tufiș. Himes 
se holbă la el. 

— Ei, băga-mi-aș să-mi bag, și-n tine și-n calul pe care-ai călărit... 

Ecourile celor trei focuri de armă răsunară printre tufișuri. Dealul 
deveni la fel de tăcut ca şi poiana. 


PARTEA a Il-a: 
13 OCTOMBRIE - 2 NOIEMBRIE, 1967 


Pe-al regimentului glorios drapel 

Stă vulturul roşu cu pene-aurii, 

Bărbaţii-aceştia se află sub el 

Să-nveţe ce-i lupta, să-nveţe-a muri. 

Arătaţi-le, de vor, ce-nseamnă masacrul, 

Ce virtuţi pot avea omorul, atacul, 

Şi ce-nseamnă un câmp de cadavre, roșu ca macul. 


Nu plânge iubito, războiul e-un mit, 

Chiar dacă părintele tău, în tranșee luptând, 
A urlat de durere... şi-a căzut... şi-a murit... 
Nu plânge iubito, războiul e blând. 


— Stephen Crane 
„Războiul e blând” 


Dacă, într-un ungher părăsit al taberei, 

Un căţeluș bea apa dintr-o cutie 

Cu flori, iar sergentul beat se bărbiereşte 
Fluierând O, Paradiso! — să-nsemne oare că omul 
Nu e cum au zis oamenii: un lup pentru om? 


Ceilalți criminali se adună căscând de plictiseală. 
Trei dintre ei joacă Pitch, unul doarme, iar altul 
Stă întins și-și numără misiunile; stă întins și asudă 
Până ce şi inima începe să-i bată: Una; Una; Una. 
O, criminali!... Totuși, iată cum s-a întâmplat: 


Ăsta e un război... Dar fiindcă aceștia se joacă înainte să moară, 
Precum căţeii cu puii lor; fiindcă, om fiind, 

Am făcut la fel ca și ei, dar n-am murit... 

Am să-i mulțumesc pe oameni așa cum pot 

Și-am să le spun: Vegheaţi asupra omului! 


Din pricina lui, am suferit, într-un vis. 
Multe lucruri; pentru acest ultim mântuitor, omul, 


Am minţit așa cum mint și acum. Dar ce înseamnă să minţi? 
Oamenii îşi spală mâinile, în sânge, cât de bine pot; 
Nu-i găsesc nicio vină acestui simplu om. 


— Randall Jarrell, 
„Divizia 8, Forţele Aeriene” 


10. SINCLAIR 


Sinclair vomită din nou, de data asta numai fiere. Stătea sprijinit 
în mâini și genunchi peste micul bazin de toaletă din rulota sa de 
comandant. Stomacul i se domoli un timp scurt, apoi mai icni o 
dată. Cu precauţie, se ridică în picioare, făcu o grimasă şi trase apa. 
Luă tubul de pastă Ipana și își lustrui dinții cu mare grijă, numărând 
mișcările de du-te-vino ale periuţei. Îşi clăti gura, se stropi pe faţă cu 
Old Spice şi dădu să iasă din rulotă. Cu un gest reflex, aruncă o 
privire în oglinda înaltă de pe ușă, ca să-și verifice ținuta. Își ajustă 
eșarfa şifonată de la gât, eșarfa galbenă a unei divizii de blindate, în 
locul celei albastre de infanterie. 

Sinclair își prinse la mijloc centura pentru pistol, confecționată 
din piele și prevăzută cu o cataramă clasică de cavalerie, în locul 
sistemului modern de îngemănare, cu bridă. De ea era prins un 
pistolet 0,357 magnum, placat cu nichel şi un revolver 0,45 
standard. 

Inspiră adânc de câteva ori, neștiind încă sigur dacă stomacul i se 
potolise. Fir-ar să fie, Lee, un pluton întreg. Treizeci și ceva de 
oameni. Niciun supravieţuitor. 

Era convins că vestea despre masacrul de lângă Ba Rei avea să se 
răspândească în rândurile diviziei sale în decurs de o jumătate de zi. 
Ştia totodată şi ce efect va avea. Un pârlit de soldat ar păli de groază 
la aflarea veștii că zece până la douăzeci la sută dintre camarazi au 
pierit. Unul bine antrenat poate suporta cincizeci la sută. Dar nimeni 
nu se poate împăca în vreun fel cu ideea dispariţiei unei întregi 
unități militare, fie ea grupă sau divizie. 

Sinclair se gândi la cum trebuie să se fi simţit cel care a preluat 
conducerea Diviziei 7 Cavalerie după bătălia de la Little Big Horn:2% 
şi îl compătimi. 

Blestemaţii ăștia de gălbejiţi... continuă el în gând. Să lupti cu ei 
e ca... e ca... Îşi aminti că, în copilărie, luase odată de la laboratorul 
şcolii o sticluță cu mercur și găsi analogia. Metalul acela se strecura 
prin cele mai mici orificii. Uite, cu asta luptăm noi: cu mercurul. 

Îşi impuse să mai rămână în rulotă încă un minut. Bun. Dacă 


oamenii ăștia nu au curajul să lupte pe faţă, atunci vom lupta în 
condiţiile lor. Dispun de suficientă putere de foc ca să mă asigur că, 
dacă muntele nu vine la mine, pot să mișc muntele din loc. Ba Rei. 

Îşi puse pe cap șepcuţa de base-ball şi ieşi pe ușă. Redevenise 
acum generalul-maior aflat la comandă, în locul ființei omenești 
care-şi vărsase și maţele pentru că niște oameni pentru care, în 
ultimă instanţă, el era responsabil, muriseră. 

În cealaltă parte a rulotei, pe treptele vilei unde-și avea sediul 
cartierul general al diviziei, aştepta Ron Mead. Aghiotanţii săi îi 
făcuseră deja un instructaj temeinic în privinţa corespondentului. 

Mead lucra la Copley News Service, amănunt care îl avantaja pe 
Sinclair. Pe toată durata războiului din Vietnam, Copley luase 
apărarea militarilor în tot ceea ce aceştia făcuseră. 

Mead era corespondent special. O cunoștință de la MAC-V îi 
transmisese codificat prin telex ce însemna asta: Copley, editorul, 
era un veteran din U.S. Navy?*#, care adunase în jurul lui foști 
camarazi de armă. Când dorea să obţină un „raport special”, unul 
din amicii ăștia ai lui se deplasa, cu clasa întâi, la locul faptei. Mead 
se pensionase cu gradul de căpitan de rangul trei, experienţa lui 
concentrându-se în special pe relaţiile din cadrul serviciilor de 
informare a publicului de la Washington. 

După ce Mead i-a telefonat prin intermediul rețelei complicate de 
legături ce lega Saigonul de regiunea nordică, Sinclair s-a apucat 
imediat de pregătiri. În timp ce îl întâmpina pe corespondent, 
observă că acesta purta un combinezon croit și lucrat în ultimul 
moment, la fel de apretat ca şi al lui, plus un ecuson de identificare 
„cenzurat”, iar în locul unde, pe echipamentul soldaţilor scria, U.S. 
Army, fusese cusut înscrisul COPLEY NEWS SERVICE. 

Când îl zări pe Sinclair, Mead își goli pipa de tutun și-i veni în 
întâmpinare, cu mâna întinsă. 

— Bună dimineaţa, domnule general, spuse el. 

— Salut, Ron. 

— Domnule general, aș vrea mai întâi să vă mulţumesc. Aţi făcut 
pentru mine o treabă excelentă. Informarea aceea de fond mi-a 
oferit o imagine clară și cuprinzătoare asupra stării de lucruri. 

Sinclair încuviinţă din cap în semn de „pentru puţin”. El și 


căpitanul Belasario întocmiseră pentru Mead un raport informativ 
care punea accentul pe aspectele pozitive. Mead parcursese raportul 
în timp ce Sinclair își golea intestinele în rulotă. 

— Am, ăă... Domnule general... am auzit despre incidentul de 
ieri. 

— Poftim? 

— De la Ba Rei. 

Hait, făcu generalul în gând. 

— Tare-aș vrea, continuă Mead, ca unii dintre lăţoşii ăia din țară 
să audă de chestii de genul ăsta. Cred că așa ar putea să înțeleagă cu 
adevărat brutalitatea comuniștilor, ce ziceţi? 

Sinclair aruncă o privire piezișă către corespondent. Nimeni nu 
vorbea de fapt în felul ăsta, nu? 

— Un reportaj ca ăsta, continuă Mead, întors cu totul în memoria 
timpului, dacă ar fi fost pe vremea celui de-al doilea război mondial, 
când americanii știau să conlucreze... ar fi avut efect. I-ar fi inspirat 
pe oameni. Dar astăzi? Mead clătină din cap. Un articol despre 
masacrul de la Ba Rei ar fi ultimul lucru de pe lumea asta pe care aș 
fi dispus să-l fac. N-ar fi receptat cum se cuvine. 

Sinclair se simţi foarte, foarte ușurat. 

— În tot cazul, domnule general, presupun că plănuiţi o ripostă? 

— Desigur, spuse Sinclair, gândindu-se că era un om extrem de 
norocos, și-și aduse aminte o replică auzită cândva: „Ei bine, dacă 
vrea Patton, o să i-l dau pe Georgie în toată splendoarea lui!” 

— Ne aflăm deja în pregătiri. Fireşte, căpitanul Belasario n-a avut 
posibilitatea să vă pună la curent în dimineaţa asta. Știţi cum e cu 
aprobările și toate celelalte. 

Mead încuviinţă din cap, plin de înţelegere. 

— Dar... (şi aici Sinclair găsi de cuviinţă că ezitarea era cât se 
poate de potrivită)... cred că asta e important pentru America. Să 
ştie populaţia că noi luptăm în acest război în singurul mod în care 
suntem pregătiţi: cu onoare, dar hotărâți să câștigăm. 

Ei, şi-acum să vedem cum va fi înghițită minciuna asta mare. 
Sinclair își simți stomacul agitându-se, apoi îl văzu pe Mead 
încuviințând din cap zâmbitor. 

— Ba Rei a constituit un punct nevralgic pentru divizia asta încă 


de când s-a instalat aici. Este o poziţie fortificată importantă și un 
depozit de aprovizionare pentru toate unităţile Viet Cong de primă 
linie, din provincia Song Nhanh. Așa ceva nu vom mai tolera. 

Ochii lui Mead se aprinseră. 

— Deci, veţi... 

— În patruzeci și opt de ore, spuse Sinclair, Ba Rei va fi o 
amintire, asemenea Cartaginei. Oamenii aceştia și-au demonstrat 
disprețul față de democraţie... și vor plăti pentru asta. 

Sinclair se simţea acum realmente îngreţoșat. Era mai rău decât 
dac-ar fi depus mărturie în faţa unei comisii a Senatului. 

— Intenţionez să rad de pe fața pământului acest sat, încheie 
Sinclair. 


11. BIVUACUL 


Sergentul Lau agită ceaiul din gamelă și privi cu coada ochiului 
prin fumul focului de tabără la tovarășul general. La adăpostul 
umbrelor, Duan se plimba agitat încolo şi-ncoace. Se aflau undeva în 
inima junglei, între ruinele din curtea unui templu străvechi, plină 
de lujerii împrăștiați ai unor plante agățătoare și de pietre 
sfărâmate. 

Lau îl urmări pe Duan, care încerca, plimbându-se, să-și alunge 
încordarea și mânia care sporeau cu fiecare secundă cernută de 
clepsidra timpului. Cincisprezece pași măsuraţi îl purtară pe general 
până la un bazin năpădit de buruieni. Statuia unui zeu uitat căzuse 
în apa verzuie. Duan o ignoră, se întoarse pe călcâie şi făcu exact 
același număr de pași în direcția opusă, apoi se întoarse și păşi iarăși 
înapoi. 

Sergentul se strădui să se descotorosească de propria-i tensiune 
nervoasă. Simțea o mâncărime neplăcută la ceafă, ca atunci când 
aştepţi o lovitură de artilerie. Îşi concentră atenția la ce avea el de 
făcut, adică să fie invizibil pentru generalul lui și să împiedice 
gușterii să ajungă în ceai. 

Îşi trase singur o înjurătură. În puţinele momente cât își ţinuse 
capul întors, sute de reptile mari, umflate, ieșiseră dintre ruine și se 
încălzeau acum la foc. Alte sute de pui de șopârle se cocoțaseră pe 
pietrele de deasupra gamelei. Până să apuce el să reacționeze, unul 
din ei se aruncă nebunește în căutarea căldurii și pică drept în ceai. 
Lau îl pescui cu gingășie, îl aşeză pe picioarele amorţite și-l împinse 
într-o parte. Agită cu mânie un băț către celelalte reptile, care se 
retraseră degrabă între zidurile templului. 

Lau observă cum generalul tresări la auzul unor râsete 
îndepărtate. Erau şi alte sunete, de oameni care se jucau în apă, 
glumind zgomotos. Divizia 302, a lui Duan, era adăpostită într-un 
bivuac confortabil și se relaxa pentru prima oară după multe luni de 
zile. 

Duan zâmbi, apoi își luă seama și reîncepu să pășească. Lau îl 
compătimea. Ca și generalul, sergentul ştia că acest răgaz avea să fie 


de scurtă durată. Planul inițial era ca oamenii să fie lăsaţi să se 
relaxeze timp de două săptămâni în această tabără secretă, după 
trecerea frontierei. Două săptămâni de trai fără griji, în care să se 
repare echipamentul şi să se trateze rănile și bolile căpătate în 
junglă. Poate că s-ar fi găsit şi câteva țărăncuţe sau infirmiere care 
să se lase impresionate. 

Asta fusese „socoteala de acasă”. Dar sergentul auzise noile 
ordine. În două ore, Divizia 302 trebuia să-şi reia marșul. 

Ceaiul era gata. Lau duse gamela aburindă în mijlocul curţii. 
Duan se opri din mers și se uită încruntat la sergent. 

— Pentru cine-i ceaiul ăsta? 

— Pentru musafirii dumneavoastră, tovarăşe general, spuse Lau, 
căutând cu privirea în jurul lui un loc unde să aşeze gamela. Reperă 
o piatră mare și netedă în apropierea bazinului și porni într-acolo. 

— Nu se va servi niciun ceai, se răsti generalul. 

Lau îl privi surprins. Ca să-şi mascheze starea de confuzie, puse 
gamela jos și se preocupă de scoaterea unei alte șopârle mici, verzi 
precum pietrele din jur. Îşi mută greutatea de pe un picior pe 
celălalt, pipăi neliniștit pistolul Browning automat de 9 mm, ascuns 
în partea din spate a brăcinarului și-și ridică privirea spre Duan. 

— Vasăzică, aşa are să fie, nu? 

Duan săltă din umeri, și-i recomandă: 

— Urmărește-mă îndeaproape. 

Îşi reluă mersul agitat. Lau auzi zgomot de pași şi-l văzu venind 
pe comisarul Thuy însoţit de un alt bărbat. Străinul era flancat de 
câţiva ofițeri Viet Cong cu grade inferioare - aghiotanţii săi, 
pesemne. Individul era maiorul Nguyen Van Tran, comandantul 
batalionului Phu Loi, „musafirul” pentru care Lau păzise ceaiul de 
șopârle. 

Tran, un bărbat înalt şi zvelt, cu o musculatură suplă, avea niște 
ochi duși în fundul capului, incredibil de blânzi. Se mișca țeapăn, ca 
un bo-doi la o paradă militară sau... gândul trecu fulgerător prin 
mintea lui Lau... ca unul dus în pas de defilare către plutonul de 
execuţie. Lau îi salută foarte milităreşte pe ofițerii care se apropiau, 
dar, spre nemulțumirea lui, fu ignorat. Apoi, se deplasă rapid, să 
ocupe o poziţie în spatele generalului Duan. 


Noul venit se opri în faţa tovarășului general și salută. Duan îi 
răspunse cu un gest neglijent. Se uită nerăbdător la comisar, care 
părăsi grăbit curtea. Duan își reluă plimbarea neliniștită, ignorând 
pe toată lumea. În cele din urmă, după o lungă și stingheritoare 
tăcere, se opri în faţa lui Tran. Se uită cu ochii întredeschiși la el, de 
parcă atunci l-ar fi văzut pentru prima oară, apoi privi pe rând la 
aghiotanţii înarmaţi până-n dinţi ai maiorului. 

— Tabăra noastră de-aici nu e prea grozavă, tovarășe maior, se 
scuză el cu o voce încordată. Dar sunt sigur că vă putem oferi câteva 
distracții, domnilor. 

Duan se uită cu subînțeles la aghiotanţi. Urmă un moment de 
şovăială. Lau își duse mâna la spate și trase în tăcere siguranța 
pistolului. Din reflex, se gândi pe care dintre cei din faţa lui să-l 
împuște primul. Maiorul Tran, nefiind înarmat, urma să rămână 
ultimul. Dar acesta își desfăcu braţele și momentul trecu. 
Aghiotanţii se făcură nevăzuți. 

Duan se ghemui lângă gamelă și turnă ceai într-o cană metalică. 
Sorbi şi se strâmbă din pricina gustului. Cu un gest absent, îi întinse 
cana lui Tran. Maiorul se lăsă pe vine lângă el. 

Lau se trase mai aproape. Se întrebă dacă întâlnirea se va sfârși la 
fel ca... altele, la care mai participaseră el și Duan. Sergentul, 
precaut, își verifică ţinta, spaţiul dintre ochii lui Tran, ochii ăia 
blânzi. Lau se mândrea cu faptul că era nu numai un bun trăgător cu 
pistolul, dar și un ţintaș înnăscut. Pentru un ofițer, gândi el, maiorul 
Tran nu pare a fi un soi rău. Mai ales că ochii nu-l deranjau absolut 
deloc pe Lau. 

Tran sorbi din ceai, făcu o copie ostentativă a grimasei 
generalului și-i înapoie cana. 

— Sper că aţi călătorit mai bine decât calitatea ceaiului ăsta, 
tovarășe general, spuse el. Cred că v-aş putea împrumuta eu ceva 
din proviziile noastre. 

Duan se uită la el îndelung, apoi îi zâmbi rece. Făcu un semn din 
cap, aproape imperceptibil, către Lau. Sergentul recepționă mesajul 
şi-şi execută îndelung exersatul număr de dispariție. Urma să ocupe 
o nouă poziţie, ferită vederii dar în raza de acţiune a pistolului. Se 
îndepărtă fără grabă, încordându-și cât mai mult auzul ca să poată 


trage cu urechea. Vocea aspră a tovarăşului general răzbătea până la 
el. 

— Îţi dai seama ce-ai făcut? se răsti Duan. Ştii de ce mă aflu eu 
aici? 

Nu aşteptă să i se răspundă. 

— Monsieur, dacă nu gândim amândoi serios și rapid, ofensiva 
generală în această provincie va fi eșuat înainte ca măcar să fi 
început. Şi asta numai din cauza acțiunilor dumitale! 

Deci, asta era, gândi Lau, în timp ce dispărea în spatele unui zid 
de piatră. Era vorba, într-adevăr, de ofensiva generală. 


Tigrul își arăta colții într-o suferință mută. Ochii, ca și colții săi, 
străluceau în lumina becului de deasupra. Tigrul se afla în casa 
băiatului, pregătit, cu coada încordată și cu ochii galbeni adânciţi în 
orbite, pentru ultimul său salt. Fiara vroia răzbunare pentru cele 
întâmplate. Iar băiatul aștepta. 

Tatăl lui făcu o cusătură printr-un smoc de păr, în locul unde se 
mai vedeau urme ale rănii adânci de pe abdomen. Trase ușor aţa 
cernită prin pielea tare, apoi mai trase o dată scurt și delicat. De- 
ndată, smocul se amestecă cu blana tigrului. Tatăl lui Tran se 
îndepărtă de animal. Se uită la fiul lui și îl mângâie pe cap. 

— Tigrul ăsta are un strigoi, tată? 

— Parc-am mai discutat despre strigoi, nu? răspunse tatăl lui și 
începu să ţesale blana animalului. Era primul lui trofeu mare, și 
francezul care împușcase tigrul în burtă trebuia să fie mulțumit de 
munca sa. 

— Nu există așa ceva, spuse cu fermitate Nguyen Van Tran. 

Tatăl lui încercase și el să nu dea importanță superstițiilor satului. 
Tran şi-l amintea ca pe un om foarte bătrân și foarte înțelept, deși, 
la acea vreme, nu putea să aibă mult peste treizeci de ani. Era ușor 
pedant, vocea ascuţindu-i-se într-un mod caraghios atunci când 
vroia să demonstreze ceva. 

Tatăl lui Tran l-a învăţat că nu există strigoi. Dar, în același timp, 
îl așeza pe băiat pe genunchii săi şi-i citea din Edgar Allan Poe, în 
franțuzeşte. În ciuda eforturilor părintelui său, băiatul credea în 
strigoi. În mod deosebit, credea în strigoiul acestui tigru. 


Tran îşi rugă tatăl să-i povestească din nou despre vânătoare. 
Avusese loc cu numai câteva săptămâni în urmă, dar devenise una 
dintre legendele satului. Nici pe terenurile de vânătoare franceze de 
lângă Da Lat nu se întâmpla prea des ca un om să ucidă un tigru în 
vremurile astea. Tigrul acesta nu murise așa cum s-ar fi cuvenit. 

Francezul care stăpânea moşia avea mulți musafiri, toţi prieteni 
de afaceri și pasionaţi de vânătoare. Și-au început ziua într-o stare 
de beție avansată. Un vânător vietnamez le spusese că în zonă exista 
un tigru. Francezul i-a trimis pe teren pe hăitași (tatăl lui Tran fiind 
unul dintre aceștia) şi pe copoi, apoi şi-a strâns complicatul 
echipament de vânătoare — aveau la ei și gheaţă pentru vin, i-a spus 
odată taică-său, cu un ton de respect amestecat cu uimire — și a 
plecat în urma lor, însoţit de gălăgioşii lui invitaţi. 

Era un tigru tânăr, de curând separat de mama lui. Animalul 
traversase zona, gândindu-se, probabil într-o doară, să-și stabilească 
propriul domeniu în pădure. Noaptea trecută ucisese după care se 
ascunsese. Copoii l-au adulmecat la pârâu. Hăitașii și-au început 
treaba, cu vânătorii în spatele lor, şi au mânat felina cuprinsă de 
panică în bătaia puștilor francezilor. Cel care o fi tras primul foc a 
tras prost, lovind animalul în burtă. Tigrul a fugit în hăţișul des. 

Tatăl lui Tran nu era deloc mândru de ce s-a întâmplat pe urmă. 
Tânărul tigru a încercat să se întoarcă pe unde venise, dar nu a mai 
reușit să parcurgă decât câteva sute de metri. Francezul i-a plasat pe 
amicii săi pe un deal, apoi i-a poruncit unui hăitaș să intre în hăţiș și 
să scoată animalul afară. Fiara a sărit la atac dinspre stânci, plină de 
ură și învinuindu-l pe vietnamezul neînarmat din faţa lui pentru 
durerea sa. Șase puști au tras simultan. Cele mai multe și-au lovit 
ținta. Tigrul a murit la cinci pași de obiectul urii sale. 

Animalul omorât era plin de sânge și de răni deschise. Fără 
discuţie, nu era un trofeu prea grozav, așa că i-au dat tigrul tatălui 
lui Tran, ca să se ocupe de el. În mod normal, un trofeu eviscerat și 
ambalat cu grijă în gheaţă, era trimis în Europa, pentru a fi 
prelucrat și împăiat. Dar lumea vânătorilor era mai mică decât lauda 
lor de sine. Nu fusese o ispravă prea glorioasă. De n-ar fi fost vorba 
de un tigru, groapa de gunoi a moșiei ar fi înghiţit leșul animalului. 

Tatăl lui Tran era învățător, filosof, istoric și taxidermist% 


amator. În satul lui, era un rebel respectat. Un sat vietnamez 
constituie o societate închisă, nu foarte diferită, în felul său, de 
cartierul Bronx sau zona sudică a Parisului. Pentru sătenii localnici 
reprezintă culmea civilizaţiei. Ce este aici, există. Cele ce vin din 
afara lui sunt lucruri faţă de care trebuie adoptată o atitudine de 
teamă și de neîncredere. Tigrii nu se încadrau în experienţa lor de 
viaţă, la fel ca tot ce se afla dincolo de ultimul dig de orezărie. 

Francezul proprietar al moșiei își aducea vânătorii şi copoii din 
import. Hăitașii și-i lua din sat, și pentru a-i face să accepte, trebuia 
să apeleze la mită sau la intimidări. 

Tran n-a știut niciodată cum și de ce învățase tatăl lui să citească. 
Până să apuce omul să se gândească la faptul că sosise vremea să-i 
povestească fiului său despre el însuși, a murit. În calitatea sa de 
autodidact, l-a interesat excesiv de mult istoria; și problema 
existenţei lucrurilor. Ceea ce l-a condus spre pasul următor, natura, 
şi la cum ar putea să fie lucrurile. 

De când ţinea minte Tran, tatăl lui adunase animale și practicase 
arta taxidermiei. El era un om al secolului al nouăsprezecelea, care 
înțelegea întreaga logică a statuilor create din cadavrele sfâșiate. 
Tigrul acesta era nădejdea sa cea mai mare. Tatăl lui credea că după 
asta francezul avea să-l angajeze pe el ca să-i împăieze toate 
trofeele. Pentru el, animalul omorât în mod nefericit avea să 
însemne norocul vieţii sale. 

Tran a încercat să-l prevină în privinţa strigoilor. Dar tatăl lui i-a 
spus să tacă, a trecut aţa prin ac la lumina chioară a singurului bec 
din cocioaba lor cu două încăperi și și-a văzut de treabă mai 
departe. În timp ce lucra, recita poemele lui Poe într-o franceză 
perfectă. 

Tatăl lui Tran era totodată şi comunist. Adoptase convingerile o 
dată cu studiile despre natură și știință. La ședințele cu echipele de 
agitaţie-propagandă, tatăl lui era întotdeauna primul care se ridica 
să vorbească. Toată lumea îl asculta cu politeţe, fiindcă era un om 
învățat. Nu avea importanță că lucrurile despre care vorbea se 
situau în afara experienţei lor de viață. Agitatorul care organizase 
şedinţa respectivă le vorbea despre exploatatori și despre cum ar 
trebui să fie lucrurile. Tatăl lui Tran se armoniza perfect cu el, 


vorbind despre frumuseţea modului de viaţă rural. Totul - numai o 
armonie, în deplină înfrățire cu natura. Fără început și fără sfârşit. 

Francezul a venit să-şi ia tigrul a doua zi după sărbătoarea 
recoltei. Este un moment norocos, i-a spus lui Tran tatăl său. 
Proprietarul tigrului a vorbit scurt și cu asprime. S-a uitat încruntat 
la trofeu, a încuviinţat din cap o dată, pe urmă le-a poruncit 
oamenilor săi să-l încarce în camion. La plecare, a promis că va 
trimite banii peste câteva zile. 

Tatăl lui Tran era în culmea fericirii. Vedea într-una deschizându- 
se în fața sa o nouă carieră. Tran, în schimb, vedea într-una colții și 
strigoiul tigrului. 

O săptămână mai târziu, francezul a pus să fie arestat tatăl lui 
Tran. Crimele comise de acesta constau în aderarea la o organizație 
ilegală și desfășurarea unor activități anti-franceze. Drept urmare, 
francezul a cerut celor de la poliția colonială să-l împuște înainte 
chiar de a-l aduce la moșia lui. Atunci a început Tran să creadă în 
strigoi. 

Întâi, a ascuns toate cărţile tatălui său după ce le-a șters de praf 
cu migală. Apoi și-a îndreptat atenţia asupra uneltelor. A curățat 
acele și a ascuţit cuţitele. Le-a uns pe toate cu vaselină groasă și le-a 
ascuns cu grijă. Ultimul pe care l-a ascuţit a fost cuțitul pentru 
spintecat. Era lung, încovoiat şi aştepta. 

Francezul avea în sat o amantă. Era un lucru acceptat, femeia 
dovedindu-se bună şi generoasă, așa că nimeni nu o condamna 
pentru asta. Sătenii, fiind niște oameni buni, religioși și discreţi, 
ignorau vizitele. Ignorau și bătăile. A doua zi o tratau cu bunăvoință 
şi nu pomeneau nimic despre vânătăi. 

La trei săptămâni după moartea tatălui său, băiatul aștepta lângă 
casa femeii, având la el cuțitul de spintecat. S-a ridicat în picioare 
când francezul a ieșit. Nerecunoscându-l, l-a mângâiat prietenește pe 
cap. 

Tran a înfipt cuțitul cu toată puterea, direct în pântecele 
bărbatului. Şi, așa cum îl învățase tatăl lui, a tras apoi lama drept în 
sus, către osul pieptului. S-a făcut nevăzut înainte ca maţele 
francezului să se împrăștie în țărână. 

Încă o dată, convingerile lui Tran s-au schimbat. Tatăl lui avusese 


dreptate. După asta, a încetat să mai creadă în strigoi. Dar 
întotdeauna a crezut în tigri. 


Maiorul Tran își coborî privirea în bezna din gamela cu ceai a 
tovarăşului general. Umplu încă două căni și, cu un gest lipsit de 
hotărâre, aproape absent, îi oferi lui Duan una din ele. Pe urmă, 
aruncă o privire fugară către tufișuri, unde știa că garda personală a 
generalului stătea ascunsă și aștepta. 

Generalul Duan tocmai isprăvise ceea ce Partidul ar fi numit o 
şedinţă de critică şi autocritică, pe când un militar occidental, 
„lărgirea găoazei”. Iar Tran se vedea nevoit să fie de acord cu tot ce 
spusese Duan. 

Subordonaţii săi comiseseră într-adevăr o eroare teribilă prin 
victoria repurtată. Lichidaseră, până la ultimul om, o patrulă 
inamică. Şi, prin asta, atrăseseră întreaga atenție a americanilor 
asupra lor înșiși, în zona Ba Rei. Duan îi explicase ce însemnau toate 
astea, la început pe un ton aspru, apoi ceva mai blând. 

Tran îl admira pe tovarășul general. Nu era unul din acei zbiri 
îmbufnaţi de la Hanoi. Din păcate, Tran cunoscuse o mulțime de 
astfel de ofițeri, care întotdeauna îi aduceau aminte de francezi. 
Duan era pur și simplu un militar. Evident, unul bun, gândi Tran, 
observând cât de bine arătau oamenii lui Duan, chiar și după lungul 
calvar numit Calea Ho Și Min. 

În tabără totul era ordonat. Domnea o atmosferă prietenoasă şi 
relaxantă, dincolo de care se simțea totuși o stare de tensiune. Stare 
ce provenea, după cum înțelegea Tran, din devotamentul 
combatanţilor. Oamenii lui Duan semănau foarte mult cu soldații 
din Batalionul Phu Loi, din subordinea lui Tran. Dacă li s-ar fi cerut, 
erau în stare să înfrunte orice primejdie. În caz de nevoie, chiar cu 
prețul vieţii. 

Maiorul aproape că zâmbi, ascultându-l distrat pe Duan. Acum se 
gândea atât la oamenii săi, cât și la faptul că garda personală a 
generalului ţinuse în mod evident o armă pregătită atunci când el 
intrase în curte. Tran se pregătise sufletește pentru o execuţie pe loc. 

Se întrebă, totuși, dacă tovarășul general ar fi fost pregătit pentru 
reacţia inevitabilă a batalionului la aflarea veștii despre moartea 


comandantului lor. O astfel de confruntare, își făcu el socoteala, n-ar 
fi fost decât o victorie sângeroasă a americanilor. Din acest motiv, 
precum și datorită credinţei sale în răzbunarea teribilă a tigrilor, 
Tran ascultă cu mai multă atenţie spusele lui Duan. 

— Ce crezi c-or să facă ei? întrebă generalul. După evenimentul 
ăsta, vreau să spun. Ce acțiune crezi că va întreprinde comandantul 
american? 

Tran săltă din umeri, dar nu nepoliticos. Era un ofițer prea 
experimentat ca să răspundă într-un moment când era evident că 
generalul nu vroia să-şi audă decât propria părere. 

Duan își schimbă tonul vocii, devenit mai blând, chiar ușor 
părintesc. Se purta de parcă, în acel moment, avea nevoie de opinia 
unui om mai tânăr, care era un cunoscător perfect al domeniului 
său. Dintr-odată, Tran se simţi în siguranţă. La nivel intelectual, ştia 
că schimbarea din tonul lui Duan putea prea bine să fie doar o 
prefăcătorie, dar, emoţional, reacţionă ca orice locotenent tânăr și 
înflăcărat. 

— Trebuie să încercăm să gândim cu mintea comandantului 
american, continuă Duan. Dumneata ce-ai face dacă ai fi în locul 
generalului Wright? 

Fără să-și dea seama de gafă, Tran îl corectă: 

— Sinclair, tovarăşe general, spuse el. Wright nu mai e 
comandant. Numele noului general imperialist este Sinclair. După 
câte-am aflat, e specializat în blindate. 

Pentru prima oară, Duan zâmbi. 

— O excelentă alegere pentru un război total, desfășurat în 
junglă. Ţi-aş fi recunoscător pentru orice informaţii mi-ai putea da 
despre acest Sinclair. 

Tran îşi puse în gând să-l trimită pe ofițerul lui de 
contrainformaţii ca să-l ţină la curent pe generalul Duan. Pe lângă 
informaţiile de bază privind cariera lui Sinclair, știa că aveau și o 
copie reușită după o fotografie a soţiei generalului. Se gândi că 
poate Duan avea destul simț al umorului ca să aprecieze cum se 
cuvine și câteva elemente neesenţiale. 

— Sinclair, continuă Duan, trebuie să dea o ripostă. L-ai adus 
într-o postură ridicolă. 


Tran încuviinţă din cap. 

— A fost fără intenţie. 

— N-are a face. Din cauza erorii dumitale, este nevoit acum să 
facă o declaraţie faţă de superiorii săi și față de presa imperialistă. O 
declarație militară. 

— Unde? 

— La Ba Rei, spuse Duan. Unde altundeva? Din punctul lui de 
vedere, este o regiune periculoasă, pe care predecesorul lui, din cine 
ştie ce motive stupide, a considerat-o tolerabilă. Pentru el este, fără 
doar și poate, un focar de activitate teroristă. Totodată, și foarte 
vulnerabilă. Cum ar spune un occidental, o ţintă vulnerabilă. 

Lui Tran i se făcu dintr-odată frig. Ba Rei era zona de recreere a 
oamenilor săi. Abia de curând își dăduse încuviințarea pentru mai 
bine de o duzină de căsătorii sau logodne, înainte ca Batalionul Phu 
Loi să se deplaseze spre nord. 

— Ce credeți dumneavoastră că o să facă el? întrebă Tran, știind 
dinainte răspunsul. 

— Nu-l cunosc încă pe acest general Sinclair. Dar dac-aș fi în 
locul lui... 

Tovarășul general ezită o clipă. Se pregătea să arunce o „lance” 
blândă, dar vroia să fie sigur că-şi va atinge ținta. 

— Ai auzit vreodată despre Cartagina? întrebă Duan. 

Tran răspunse afirmativ. Era un eveniment de o barbarie 
deosebită din istoria militară a Antichității. 

— Cred că, atunci când Sinclair va termina ce și-a plănuit, Ba Rei 
va arăta precum Cartagina. Da, da, dac-aș fi Sinclair, aș face din Ba 
Rei o a doua Cartagina, spuse Duan. Nu putem decât să sperăm că 
va fi ceva mai uman. 

Generalul sorbi din ceaiul care, între timp, se răcise. 

— Dar, după cele pe care i le-ai făcut dumneata lui... și Duan lăsă 
fraza neterminată. 

Dacă eu aș fi Sinclair, se gândi Tran, și preţ de o clipă simţi că-i 
îngheață sufletul, răzbunarea ar fi îngrozitoare. Și într-adevăr, 
singurul lucru de care se mai simţea în stare în acel moment fu acela 
de a se ruga la zeii aflători în ceruri, dacă rămăsese vreunul, ca 
Sinclair să fie un om mai bun decât el. 


12. BA REI 


Shannon ascultă sunetele nopţii: Simfonia Nicovalei, în 
interpretarea Filarmonicii din Curtea de Fier Vechi, compusă, în 
principal, din zgomotele produse de întregul Batalion 1 din Divizia 
15, în timp ce-și croia drum prin junglă, către Ba Rei. 

În calitate de ofițer de stat-major, fără unitate în subordine, 
Shannon ar fi putut să observe operațiunea din orice punct favorabil 
şi-ar fi ales: de exemplu, circulând cu un jeep pe Șoseaua 13, sau de 
sus, dintr-un elicopter UH-IB. Dar nu, el preferase să se deplaseze 
cot la cot cu batalionul. 

Comandant era locotenent-colonelul Lawrence Taylor. Ca și 
Shannon, Taylor terminase școala la West Point, fiind specializat în 
acţiunile de comando, cu unităţi aeropurtate. Misiunea batalionului 
era simplă: oamenii trebuiau să plece din Hue Duc și să asigure o 
latură a mișcării care avea să prindă Ba Rei ca într-un clește. Sinclair 
îi ordonase lui Taylor să plece în marş în noaptea aceea. Încă o 
dovadă, gândi Shannon, că epoca tanchiștilor geniali începuse și se 
sfârşise cu Patton. 

Rezultatul final al ordinului lui Sinclair a fost acela că fiecare 
dintre cele șase sute și ceva de „animale de linie” ale batalionului 
avea frânghia din dotare (cam de un metru optzeci lungime, cu un 
laţ la unul din capete) legată de cartușiera celui din faţa sa. Teoria 
spunea că unitatea se putea deplasa dincolo de perimetrul de la Hue 
Duc în liniște, fără să se trădeze prin vreo lumină, fiind totodată 
capabilă să-și păstreze integritatea, dacă fiecare individ se ţinea 
strâns de frânghia legată de omul din fața sa. 

Lui Shannon nu-i venea să creadă că Taylor crezuse vreo clipă în 
viabilitatea acestei tactici. Dar ce dracu’ altceva ar fi putut să facă 
bietul om? După cum ştiau amândoi, metoda se număra printre 
tacticile standard folosite de patrulele de comando. Nu trebuie 
pierdut însă din vedere amănuntul că acestea se deplasează în 
formaţii de șase până la unsprezece oameni, temeinic pregătiți 
pentru operaţiunile nocturne. Când numărul creşte de o mie de ori, 
iar acei oameni sunt orbiți de noapte, în cazul cel mai bun, și 


îngroziți de noapte, în cazul cel mai rău, atunci, cu totul altfel stă 
situaţia. 

Sunetele nopţii erau multe, variate și interesante, de la trosnetele 
scoase de mulți, mulți bocanci, care călcau pe uscăturile din tufișuri, 
la înjurături mormăite, atunci când cineva pierdea cadența sau se 
împiedica de un obiect sau altul, sau provocate de câte-un bufnet 
răzleţ, când un soldat se oprea în loc și casca lui se izbea de cea a 
omului din urma sa. Shannon avea senzaţia că existau mari şanse ca 
batalionul chiar să intre în contact cu vreo unitate Viet Cong. În 
principal ar fi vorba de niște vietnamezi prea paralizaţi de râs ca să 
fugă sau să deschidă focul asupra lor — caz clasic de supravieţuire a 
celor mai tâmpiţi. 

Shannon zâmbi în sinea lui. Se cățără pe malul unei orezării și-l 
trase după el pe fruntașul din spatele său. Se „racordase” la 
Compania C imediat după căderea nopţii, cu puţin înainte de a 
părăsi perimetrul Hue Duc. Ca de obicei, Shannon nu purta niciun 
fel de însemne de grad dar, respectând ordinele, schimbase 
automatul Swedish K cu un M-16. Începând cu uniforma de 
camuflaj, continuând cu casca de oţel și arma, și terminând cu 
negreala de pe față, Shannon nu se deosebea cu nimic de oricare alt 
infanterist. În cazul în care ar fi trecut prin dreptul liniei de ochire a 
vreunui lunetist, anonimatul acesta și-ar fi dovedit valoarea. Corect, 
Denny. Cu toate acestea, uneori... 

Omul care ieşise din lanul de orez după el era un fruntaș negru, 
înalt și solid. Observând că Shannon era relativ neîmpovărat, i-a 
petrecut cu promptitudine peste gât două cartușiere cu câte două 
sute cincizeci de cartușe de mitralieră. 

— Tu vii cu noi, a mârâit Blind Pig. 

Shannon s-a mulţumit să încuviinţeze din cap. 

— Scârbele alea de fețe palide au zis că Pig n-are nevoie de 
ajutor, așa că tu ai să fii servantul meu. 

Blind Pig, fiind Blind Pig, şi-a accentuat afirmaţia apropiindu-se 
amenințător de fața lui Shannon. Shannon, fiind Shannon, a luat 
muniția fără să comenteze. Era amuzat. Pe urmă, ghiontul s-a 
transmis de-a lungul coloanei și batalionul a ricoșat din întuneric în 
teritoriul indian. 


Planul lui Sinclair era foarte simplu. Două batalioane de 
infanterie, cele din Regimentele 15 şi 11, trebuiau să părăsească 
perimetrul Hue Duc. Evitând drumul, ele urmau să execute o 
manevră de învăluire „în cleşte” şi, în zori, să ocupe poziţiile din 
afară de Ba Rei. 

Batalionul din Regimentul 11 plecase în ziua precedentă, cu o oră 
înainte de apus, și-și ocupase poziția până la căderea nopţii. Celălalt 
batalion, interpretând rolul unei trupe de comando, a plecat la 
miezul nopţii. La ora 05,15 (răsăritul de soare oficial), cele două 
unități primiseră ordin să se deplaseze, dispuse în linie, în Ba Rei. 
Urmau să percheziționeze toate colibele şi să-i adune pe toţi sătenii. 
„Șoareci albi” detașaţi (polițiștii vietnamezi, porecliți astfel pentru 
că atunci când patrulau pe străzi purtau toţi niște uniforme albe) 
aveau să-i selecteze pe rezidenţi şi apoi să le ordone să-și adune 
obiectele personale. 

Până la 09,00 convoiul de la Hue Duc trebuia să ajungă undeva, 
destul de departe de-a lungul Șoselei 13 iar distrugerea totală a Ba 
Rei-ului putea să înceapă, așa cum promisese Sinclair. 


Blind Pig privi prin ceața de deasupra câmpului la colibele din 
ipsos. Gălbejiţii ăștia are tabieturi, gândi el. Nu iese din bârlog 
înainte de prânz. 

Se întoarse către ajutorul său proaspăt numit, fără să știe că acum 
avea în subordine un maior. Îl împunse pe Shannon cu degetul în 
coaste. 

— Când om intra în bâzdâgania aia, preciză el, arătând cu bărbia 
înspre sat, n-am chef să pierd timpul căutând un servant absent 
nemotivat, băiete. Așa că fă bine și ţin-te de mine cum te-ai ține de 
fusta mă-tii. 

Se luminase acum îndeajuns de mult ca omul să vadă frunzele de 
stejar camuflate ale lui Shannon. În sfârșit, Blind Pig pricepu că avea 
de-a face cu un ofițer. Chestia nu-l încântă câtuși de puţin. 

— Nenică, spuse Blind Pig, n-am știut că ești maior, fir-aș al 
dracu”. Iar io nu-s fruntaș decât de-o lună. 

— Și n-ai folosit nici forma regulamentară de adresare, spuse 
Shannon, râzând. 


— Prea târziu ca să mai transpir și pentru mărunţișuri de-astea, 
se posomorî Blind Pig, gândindu-se, ce pumnii mei, m-am spart, m- 
am spart, m-am spart. 

— Nicio grijă, omule. Când om intra în satu' ăla, am să stau lipit 
de funduleţul tău de parc-am fi căsătoriți. 

Un zâmbet fugar înflori pe chipul lui Blind Pig. Maiorul ăsta nu-i 
chiar aşa de rău. Se uită către Ba Rei. De undeva se auzi un fluierat 
şi batalionul se ridică în picioare. Aranjaţi într-un val lung, ieșiră 
din junglă, cu armele pregătite și îndreptate către sat. 


— Hai, Mosby, zise Casey. Nu ieşi din rând. 

Mosby se mulțumi să-și mărească ritmul mersului greoi prin lanul 
de orez, fără să-i răspundă. 

Avea motive întemeiate să rămână în urma valului de asalt. Nu 
era nici prima, nici măcar a douăzecea oară când David Mosby intra 
mergând pe jos, fără acoperire, într-un sat pașnic. Și în cel puțin 
douăzeci din acele rânduri satul s-a trezit din toropeală în pocnetele 
gloanţelor de pușcă şi în clănțănitul mitralierelor. În dimineaţa asta, 
Mosby se mișca mai încet și pentru că încerca să repereze ceva după 
care să se pitească în cazul când satul se dovedea a fi „fierbinte”. 
Acum însă, la îndemnul lui Casey, grăbi pasul. Mosby cercetă 
cătunul cu privirea. Nicio mișcare, în afară de un bivol care se foia 
neîncetat în ţarcul lui împrejmuit cu nuiele și vreo zece găini ce 
cotcodăceau înşirate pe o potecă plină de praf. 

La stânga lui, dincolo de peticul de junglă care adăpostea satul și 
totodată ducea către marginea șoselei, Mosby zări şirul lung al 
batalionului din Regimentul 11, care închidea „cleștele”. Deodată, 
un tufiș fu cuprins de flăcări albe și negre și, în timp ce soldăţeii se- 
nvârteau prin aer ca niște sfârleze, el auzi zgomotul asurzitor al unei 
explozii care culcă la pământ buruienile. 

Batalionul Regimentului 15 se aruncă de-a valma la pământ, cu 
armele pregătite de tragere. Blind Pig — la treizeci de metri de 
Mosby — execută mișcările fără șovăire, într-un ritm alert: crăcanele 
mitralierei M-60 loviră simultan solul și fruntașul trase înapoi 
mânerul de operare ca să treacă arma de la „semiîncărcat” la 
„încărcat complet”. 


Shannon stătea întins alături de el, ţinând ridicată cartușiera care 
alimenta mitraliera. Verifică în mod reflex cartușele să nu fie cumva 
murdare de pământ. Blind Pig, expertul desăvârşit, cobori cătarea și, 
ridicând capul, căută să descopere vreo mișcare în sat. 

Ecoul exploziei se stinse. Nu se auzi niciun foc dinspre tufișuri 
sau din direcția americanilor. Cei din Regimentul 15 învățaseră să 
nu tragă până când nu apărea vreo ţintă. Pe urmă, răsunară niște 
focuri de pușcă dinspre soldaţii Regimentului 11, și ei culcaţi la 
pământ. 

— Găgăuţii ăia trag ca orbii, fără... bombăni Blind Pig la adresa 
nepricepuţilor din celălalt batalion, până când văzu o ţintă: un 
bărbat scund și slab îmbrăcat în „pijama” neagră. Individul o rupse 
la fugă după ce apăruse dintr-un pâlc de copaci aflat cam la o sută 
de metri de locul unde explodase mina-capcană. 

Blind Pig se-ntoarse într-o parte, trăgând cu mâna dreaptă 
mânerul ca de pistol al armei. Strângând ferm cu mâna stângă 
partea de sus a patului, o apăsă în jos. Nemișcat, fără să mai apeleze 
la cătare, acționă hotărât trăgaciul și mitraliera începu să clănțăne. 
Gloanţele stârniră praful de pe lanul de orez secat și Blind Pig, care 
se ferea de trasoare ca de ciumă, se folosi de norișorii de țărână ca 
să-şi corecteze tirul. Patru focuri... cinci... şi gloanțele secerară 
picioarele bărbatului ca o mătură invizibilă. 

Blind Pig se ridică în genunchi în momentul când „ţinta” lui se 
prăbuși la pământ. Săltă mitraliera de nouă kilograme şi trase o 
rafală de șase gloanţe în trupul vietnamezului. 

— E mai bine să fii sigur, îi explică el lui Shannon. Se ridică în 
picioare şi porni agale ca să verifice cadavrul şi propria-i măiestrie 
de ţintaş. Blind Pig nu era un om hain. 


După mai bine de zece misiuni de „căutare şi distrugere”, grupa 
își perfecționase un anumit stil de acţiune, astfel că deplasarea prin 
sat se făcu în mod eficient. Locotenentul Fuller, un ofițer dintre cei 
mai puțin experimentați, se pierdu în fundal și-l lăsă pe Casey să 
conducă operaţiunea. 

Blind Pig stătea la cincisprezece-douăzeci de metri de coliba ce 
urma să fie percheziționată. Îndeajuns de departe ca mitraliera sa să 


acopere atât intrarea cât și părțile laterale ale construcţiei. 

Imediat ce batalionul Regimentului 15 a ocupat satul fără alte 
incidente, Shannon i-a pasat înapoi cartușierele lui Blind Pig, l-a 
salutat şmecherește şi i-a explicat că, numai cu permisiunea 
domnului soldat, va trebui să meargă să vadă cum se mai desfășoară 
și restul războiului. Și astfel, Blind Pig a revenit la bodogăneala lui 
necontenită legată de faptul că n-avea niciun ajutor, de data asta 
plângându-i-se lui Buellton, sanitarul. Ceea ce-l sictirea în mod 
deosebit pe Blind Pig era faptul că, după părerea lui, Shannon se 
descurcase de minune ca servant de mitralieră. Taliaferro îl flanca la 
o distanță de trei-patru metri, aruncătorul lui de grenade M-79 
asigurând acoperirea de rezervă și, totodată, o modalitate 
instantanee de distrugere a colibei în cazul în care începea să se 
tragă asupra celor ce efectuau percheziţia. Martinez, fiind cel mai 
experimentat om din grupă, pe lângă Mosby, acoperea partea din 
spate a colibei. Aproape de el stătea Willie-măsliniul. 

— Din când în când, îi explică Martinez lui Willie, dăm peste 
câte-un gălbejit isteţ, care iese pe ușa din spate atunci când noi 
intrăm prin față. 

Brown se uită nedumerit la spatele solid al colibei. 

— Nu pricep. Nu văd nicio ușă... 

— Coliba aia, amigo, e din paie. Bagă-le frica-n oase şi-ai să vezi 
cum trec prin paie de parcă nici n-ar fi. Și, dacă se-ntâmplă una ca 
asta... Martinez gesticulă cu aruncătorul lui de grenade. Faci ca 
mine - adică, mai bine nu tragi până nu te-asiguri că nu tragi în 
Mosby. Pricepuși, señor? 

Willie pricepu. 

Cucerirea colibei se desfășura astfel: Doi oameni flancau ușa 
deschisă, acoperind interiorul. Unul avea la el un M-16, celălalt 
stătea cu grenadele pregătite. Al treilea soldat stătea lângă tocul 
ușii, într-o parte, lovind în el cu pușca și strigând. În cele din urmă, 
cei dinăuntru fie că ieșeau afară, fie că își luau inima în dinți și se 
aruncau prin peretele din paie. La fiecare nouă colibă, cei trei 
schimbau rolurile între ei. 

Veni deci rândul lui Mosby, care se strecură în colibă și găsi trei 
femei. Stăteau ghemuite lângă un perete, cu ochii albiți de groază. 


Mosby făcu semn cu arma spre ușă. Ele nu se mișcară din loc. Mosby 
repetă mișcarea și pe urmă, într-o vietnameză foarte aproximativă, 
spuse: 

— Di-di. Di-di. Ngoia! 

Femeile se ridicară şi porniră sfioase către ușă. Mosby îşi ținu 
pușca ridicată. Chiar dacă două dintre ele abia dacă trecuseră de 
pubertate, iar a treia era de-a dreptul antică, se știe ce lucruri 
neplăcute se pot întâmpla când te relaxezi înainte de vreme. 

Femeile ieșiră pe ușă și Mosby continuă percheziționarea 
încăperii. Coliba era în mare parte goală, cu excepţia celor două 
pălării de paie cu boruri largi, agățate pe perete. Mai erau și trei 
rogojini de dormit împăturite într-un colţ, o rogojină în centru, 
lângă vatră, şi un vas mare din ceramică, plin cu orez. Mosby lăsă la 
urmă rogojina din mijloc și, cu ţeava armei, ridică cu băgare de 
seamă pălăriile de pe perete, căutând vreun fir care să ducă la un 
explozibil capcană. Pe urmă desfăcu cu piciorul cele trei rogojini. 
Ţinându-și capul într-o parte, pentru orice eventualitate, dădu la o 
parte capacul vasului de lut. Nu era nimic înăuntru, în afară de orez. 

Afară, Casey și Fritsche păzeau cele trei femei. Acestea erau 
îmbrăcate destul de asemănător: pantaloni largi, din mătase neagră; 
bluze foarte albe și foarte jerpelite, încheiate în față cu nasturi. 
Fritsche le făcu semn să meargă către piaţa satului, iar Casey intră 
în colibă să vadă ce punea la cale Mosby. 

Acesta stătea pe vine lângă rogojina centrală, așteptând. Făcură 
schimb de priviri — al cui era rândul de data asta? În sfârşit, Mosby 
își lăsă jos pușca, desprinse de la centură o grenadă și îndreptă 
capetele îndoite ale cuiului. Apoi, cu un deget al mâinii stângi în 
inel şi cu mâna dreaptă ținând grenada pregătită, dădu rogojina la o 
parte cu piciorul. Se aruncă instantaneu la podea când văzu gaura 
care se căsca dedesubt. În acel moment, Casey, aproape ieșit din 
colibă, avea pușca îndreptată spre buncărul proaspăt descoperit. Dar 
se abținu să tragă. 

În groapă erau cinci saci cu orez, două puști și un tânăr lipit de 
peretele de pământ. Casey ochi exact între ochii individului și 
aşteptă după ce somă: 

— Gălbejitule, afară! încet! 


Tânărul ieşi din groapă. Mosby și Casey îl încadrară imediat. 

— Am prins un marțafoi, anunță Mosby. Să se ducă cineva să-l 
trezească din somn pe locotenentul Fuller. 

Până la sosirea comandantului de pluton, însoţit de Hai, 
„şoarecele alb” al companiei, tânărul Viet Cong a fost culcat la 
pământ, cu fața în jos şi percheziționat cu atenţie. Casey îl făcu să se 
ridice în genunchi, să-și pună mâinile la ceafă şi să stea apoi pe 
vine. 

Hai emise un șir de silabe sacadate. Tânărul îl privi cu asprime. 
Hai îl lovi cu piciorul în piept, și prizonierul se prăbuşi la pământ. 
Apoi repetă întrebarea. Primi drept răspuns un singur cuvânt. 

— Zice că nu e VC. 

— Fi, nu e, pe dracu”. 

— Zice că n-are acte de identitate. 

Alte întrebări. Alte felurite minciuni. 

— Zice că a trăit în sat toată viaţa lui. 

— Cum îl cheamă pe șeful satului? 

— Nu ştie. 

Şoarecele alb oftă. 

— Păcat de el, că e aşa tânăr. Am crezut că poate spune adevărul. 

Hai își desfăcu clapeta de la tocul pistolului. Dar până s-apuce să 
scoată revolverul, Fuller îl apucă de mână. 

— Nu așa procedăm noi, spuse Fuller. 

Hai săltă din umeri. Nu părea deloc tulburat. 

— Nu așa procedează americanii. Deci, nu îl împușcați. În schimb 
îl punem în elicopter și îl trimitem la Song Nhanh. Să-l împuște șeful 
provinciei. Pentru mine, nu are nicio importanţă. 

Casey se uită mai întâi la tânărul VC, apoi la polițistul sud- 
vietnamez. 

— V-aţi gândit vreodată, dom’ locotenent, zise Casey, că s-ar 
putea să nu luptăm de partea cui trebuie? 

Fuller preferă să nu răspundă. 


Un tanc e un lucru extraordinar, gândi fericit Sinclair, așezat 
țţanţoș în trapa comandantului, în tancul M-48A3. Lângă el, în trapa 
mitraliorului, tuşea nu chiar atât de fericitul Ron Mead, cu o batistă 


legată peste nas și gură ca mijloc de protecţie împotriva prafului. 

Sinclair se afla în tancul de comandă al principalei unități de 
asalt, care se deplasa huruind de-a lungul Şoselei 13. Era o coloană 
pe cinste: două jeepuri neînarmate în față, două jeepuri dotate cu 
obuziere de 106 mm, tancul lui Sinclair, alte cinci tancuri şi șase 
transportoare blindate de infanterie M-113, urmate de două tanc- 
dozere tractate de un buldozer D-7 Caterpillar. 

Acesta era primul eşalon. În spatele lui venea a doua coloană: 
treizeci de camioane mari, de cinci tone. Deasupra, patrulau în 
permanenţă elicopterele Huey și Huey Cobra ale unei formaţiuni 
aviatice de sprijin. 

Or să vadă ei, își zise Sinclair, ce se-ntâmplă când U.S. Army iese, 
în sfârşit, din amorțeală și se hotărăște să acţioneze. E singurul lucru 
care poate să-i impresioneze pe cimpanzeii ăștia. Trebuie să le arăţi 
că nu accepti niciun fel de obrăznicie. 

Se întoarse către Mead, care se bălăbănea înainte și-napoi în 
trapa mitraliorului, aflată ceva mai spre spatele turelei. Fața 
acoperită de o peliculă de praf a lui Mead prinsese o tentă verzuie. 
Avea o basma roșie cu buline legată peste nas și o pereche de 
ochelari de protecţie la ochi. Păcătosul ăsta seamănă cu un 
maimuţoi cu coada vărgată, își zise în gând Sinclair. 

— Carthago delenda est:2“, strigă el către corespondent. 

Câteva perechi de sprâncene prăfuite se ridicară a nedumerire. 

— Carthago delenda est, mai încercă o dată Sinclair. 

— Ce cargou? 

Fu rândul lui Sinclair să rămână perplex. 

— Parc-aţi zis ceva despre un cargou care vine de la est? 

— N-are-a face. 

Sinclair se întoarse cu faţa înainte. Tancul încetini, părăsi drumul, 
coti la stânga şi traversă micul râu. Trecând pe lângă de mult 
distrusul pod, urcă din nou pe şosea. Sinclair observă ceva și-l făcu 
atent pe Mead. Ochii acestuia priviră în direcţia indicată, apoi se 
făcură cât cepele în spatele ochelarilor, în timp ce-și ridica aparatul 
de fotografiat. Mead trase la repezeală cinci cadre. 

— O imagine trăsnet! 

Cred şi eu, gândi Sinclair, în timp ce tancul trecu pe lângă oasele 


albite ale scheletului. 

— Viet Cong? 

— Bine-nţeles, minți Sinclair. Noi ne ridicăm întotdeauna 
cadavrele. 

La dracu’, măcar de-ar ști. Cineva îi spusese că scheletul zăcea 
lângă Şoseaua 13 încă din 1966. Sinclair se întrebă dacă pozele lui 
Mead vor fi îndeajuns de clare ca să se vadă și trabucul Dutch 
Masters pe care nu se știe care soldat îl vârâse între dinţii sparți ai 
scheletului. 

— Uite colo, spuse Sinclair, fluturându-şi mâna într-un gest 
dramatic. Ba Rei. 

Mead arăta dezamăgit. Evident, se așteptase să dea peste un soi 
de fortăreață Viet Cong. Ba Rei arăta însă la fel ca oricare dintre 
miile de așezări pe care, de bună seamă, francezii le construiseră 
pentru lucrătorii de pe plantațiile lor de cauciuc. O mână de colibe 
din ipsos, douăzeci sau treizeci şi ceva din paie și stuf, câteva ţarcuri 
și un soi de piaţă în centrul satului. Până la Linia Maginot, distanţa 
era mare de tot. Mead n-apucă să facă niciun comentariu că Sinclair 
se aplecă spre el. 

— Unităţile din avangardă raportează descoperiri semnificative, 
spuse cu un soi de convingere în glas. 

Mead se lumină la față. 


— Un rahat îmbelșugat, spuse Mosby, uitându-se posomorât la 
colecţia de armament și echipament „inamic” pe care o adunaseră. 

Nu era cine știe ce. Percheziţionarea meticuloasă a colibelor 
scosese la iveală două carabine M-2, de fabricaţie americană, într-o 
stare de funcţionare destul de bună, o carabină SKS cu patul 
sfărâmat, un pistol Tokarev cu siguranța ruginită, o pușcă automată 
Browning, atât de veche, încât nu mai avea pe ea nici urmă din 
stratul protector depus prin parcherizare. 

Din partea cealaltă a micii grămezi, Shannon zâmbi larg. 

— Ai spus ceva, specialist? 

— Nu, dom’ maior. Niciun cuvinţel. 

— Mi s-o fi părut. Ia, dă-mi o mână de ajutor să aranjăm cumva 
chestiile astea, ca s-arate şi ele a ceva. Comandantul Diviziei trebuie 


s-apară pe-aci cu nu știu ce reporter. 

Auziră un răcnet plin de veselie. Amândoi își ridicară armele, 
apoi se liniștiră. 

— O comoară! Am dat lovitura, striga locotenentul Fuller. 

Exact în acel moment, din norul de praf de pe Şoseaua 13 își făcu 
apariţia coloana de vehicule. Câteva clipe mai târziu, tancul lui 
Sinclair intră duduind pe drumul de căruţe în sat. 


— Plutonul tău a găsit asta, locotenente? 

— Da, sir. 

Sinclair privea radios în timp ce Mead înconjura ascunzătoarea, 
pregătindu-și din nou aparatul. 

— Vreau să vă prind în poza asta, domnule general. 

Sinclair își aranjă ţinuta și aplecându-se, luă unul din automatele 
AK-47 pe care Fritsche le găsise ascunse cu grijă sub grămada de 
bălegar din ţarcul bivolului. 

Era, într-adevăr, o descoperire importantă. Ascunzătoarea 
propriu-zisă fusese construită într-o manieră exotică, pe o suprafață 
de aproape zece metri pătraţi, până la o adâncime de trei metri. 
Pentru acoperiș fuseseră montate niște grinzi masive încrucişate, 
peste care fusese bătută o podină din scânduri. Totul era acoperit cu 
un strat de pământ de vreo opt centimetri, peste care s-a depus 
bălegarul. Singurul motiv pentru care Fritsche a găsit-o, a fost faptul 
că s-a împiedicat. Tot bălăbănindu-se ca să-și recapete echilibrul, a 
spus câteva cuvinte bine alese despre rahatul depus pe bocancii săi 
și, bănuitor, și-a dat seama că grămezile de bălegar nu scârțâie când 
calci pe ele. În ascunzătoare se afla o adevărată comoară. 

„Piesa de rezistenţă” era o mitralieră masivă Degtiarev, de 12,7 
mm, care arăta de parc-ar fi participat la toate războaiele de la 
Revoluţia Bolșevică încoace. Mai erau acolo și câteva mii de cartușe 
montate în cartuşiere. Se găseau și altele, inclusiv douăzeci de puști 
automate Kalaşnikov, tip 56, nou-nouţe, cu muniţie cu tot, șase puști 
M-16, două coșuri de răchită cu medicamente și zece saci cu câte 
cincizeci de kilograme de orez, fiecare dintre ei purtând inscripția 
U.S.-AID. Orez din Delta Sacramento a Californiei, trimis în Vietnam 
cu intenţia de a fi distribuit țăranilor muritori de foame. 


Mead era de-a dreptul captivat. 

— Asta o să-i facă pe oameni să mai reflecteze la programul lui 
Lindon B. Johnson, nu-i așa, domnule general. 

Sinclair, știind foarte bine încotro se îndreptau simpatiile celor 
din comitetul său de provocatori, mormăi ceva evaziv. 

— Măi băieţi, am să vă rog să vă daţi un pic la o parte, urmă 
Mead, zău c-aş vrea să fac niște poze. 

Fritsche se uită chiorâş la reporterul bondoc, apoi își luă arma M- 
16 și plecă agale către copacul de care stătea rezemat Mosby. 

— Facem pariu pe cine-o să ajungă până la urmă să se laude c-a 
găsit răhățoiu” ăsta? zise Mosby. 

— Mi se rupe, replică Fritsche. Ce, parcă dacă-mi dă vreo medalie 
sau alte scârnăvii de-alea, o s-ajung mai repede acasă? 

După ce-a fost fotografiată cu meticulozitate, comoara Viet 
Congului a fost încărcată în două camioane spre a fi transportată, 
sub escortă, la Hue Duc. Acolo, ea avea să se transforme într-o cifră 
oarecare din statisticile idioate prin intermediul cărora America 
desfășura acest război. Mitraliera urma să fie montată, probabil, pe 
un postament, în faţa cantonamentului vreunui ofițer de rang 
superior. Automatele AK-47 aveau să dispară ca prin minune. Era 
interzis ca vreo armă automată să fie luată acasă drept suvenir, dar 
nu se știe cum, niciun AK n-a ajuns vreodată să fie folosit la ceva. 
Soldaţii îi suspectau pe ofițeri, ofițerii suspectau CIA, iar CIA 
suspecta Departamentul de Stat. 

Puştile M-16, medicamentele și orezul aveau să fie returnate 
vietnamezilor, respectiv celor din ARVN. Asta însemna că, în mod 
cert, în decurs de o lună-două, Fritsche avea toate şansele să le 
descopere din nou, dat fiind că membrii ARVN urmau să le revândă 
sau chiar să le înapoieze celor din Viet Cong. 


— Ce facem noi aici? se interesă Brown. 

— Stăm pe perimetru, spuse Blind Pig, fără să-şi dezlipească ochii 
de la jungla din fața lui. Aşteptăm să ne-alegem cu fesele 
strecurători. 

— Bine, dar nu se-ntâmplă mai nimic. 

— Știu. Tocmai aia mă sperie. 


— Nu pricep. 

— Uite ce e, nărodule. Nimeni nu ajunge la Ba Rei fără să o ia pe 
cocoașă. Asta-i una din legile de bază ale lu' Dumnezeu. Noi o să 
stăm acilea până când geniștii lu’ peşte face chisăliță locu’ ăla. Mai 
devreme sau mai târziu, o s-o-ncasăm, și înc-al dracului de tare. 


Din fericire, de data asta Blind Pig s-a dovedit un profet mincinos. 
Oamenii din batalionul Regimentului 15 au stat pe loc toată ziua, în 
vreme ce în spatele lor se desfășura distrugerea Ba Rei-ului. 

Mai întâi, ţăranii au fost strânși laolaltă, cu bruma de obiecte 
personale pe care o puteau duce cu ei. Pe urmă, respectivele obiecte 
au fost percheziționate meticulos şi umilitor de către poliția militară 
a diviziei. 

Porcii găsiţi în sat au fost mânaţi pe platformele camioanelor de 
cinci tone, pentru a fi transportaţi la noul domiciliu care avea să le 
fie repartizat sătenilor. Bivolii au fost împușcați, întrucât, nu se ştie 
de ce, animalele o luau razna când simțeau miros de american. 
Firește, oamenii aveau să fie despăgubiţi, cu bani americani, 
convertiți în piaștri, bani daţi șefului provinciei Song Nhanh pentru 
„distribuire adecvată”. Șansele ca sumele respective să ajungă 
vreodată în mâinile sătenilor strămutați erau nule. 

După aceea, cruzimea pragmatismului s-a manifestat din plin. 
Dacă Armata Statelor Unite ar fi avut măcar un dram de 
sensibilitate, sătenii ar fi fost îmbarcaţi în camioanele de 2,5 tone și 
duşi spre sud, înainte de trecerea la faza următoare. În loc de asta, 
dat fiind că armata dorea să asigure oamenilor o „securitate 
adecvată”, aceștia au fost siliți să privească cum le erau rase de pe 
faţa pământului locuințele și satul întreg. 

Sinclair a avut dreptate în comparaţia lui cu Cartagina. Mai întâi, 
a intrat în sat buldozerul D-7, cu lama săltată la vreo treizeci de 
centimetri de sol. Când uriașul Caterpillar a doborât prima colibă, s- 
a auzit un geamăt înăbușit dinspre săteni. Instinctiv, au dat să se 
repeadă înainte. Poliţiştii militari au tras piedicile armelor și sătenii 
au încremenit din nou. Din acel moment, până la sfârșit, niciunul 
dintre ei n-a mai scos un singur sunet. Nici măcar pruncii. 

După ce acoperișurile din trestie căzură și pereţii fură dărâmați, 


buldozerul coborî lama la nivelul solului și începu să niveleze 
pământul. Molozul și celelalte resturi fură tasate într-un strat înalt 
până la genunchi. 

— Ia uită-te cum plâng gălbejiții de ei, spuse Taliaferro cu 
satisfacţie. 

Tresări, străpuns de niște priviri fioroase. 

— Nenică, ești cel mai mare și mai tâmpit lăbar pe care l-am 
văzut în viaţa mea, spuse Blind Pig. 

— Ia stai așa! De câte ori venim aici, jigodiile astea îi lasă pe 
de odihnă şi recreere al ticăloșilor ăia și ţie-ţi pare rău pentru ei? 

— Ştii tu ce-o să se-ntâmple cu amărăștenii ăștia? rosti Mosby, 
ghemuit în spatele tufișurilor. 

— Păi, au zis c-or să-i mute într-un sat nou. 

— Un drac, și tu crezi asta? O să vezi cum or să-i bage în niște 
corturi, în cine ştie ce mlaștină nenorocită și acolo o să le fie noul 
sat. Nu tu teren agricol, nu tu case, nu tu nimic. 

— Să-i ia dracu”, zise Taliaferro. Nu-s decât niște gălbejiți. 

— Să-ţi spun io cum stă treaba, zise Blind Pig. Poate că-s din Viet 
Cong sau poate că-s numai speriați de moarte că nu vine niciunul 
din noi să-i păzească noaptea. Da’ tu ce maţu' meu crezi c-ai zice 
dacă vine frun căcănar cu ochi rotunzi la tine, îți rade casa în care ai 
crescut și p'ormă-ţi spune că e de partea ta? Dacă n-ai fost pân- 
atunci, dup-aia sigur ai să fii un Viet Cong. 

Mosby aproape că aplaudă. Fusese poate cel mai lung discurs 
auzit vreodată de la Blind Pig. Taliaferro căută sprijin la Casey. 

— N-ai să-i faci pe oameni să te iubească dându-le foc la case, 
spuse sergentul pe un ton hotărât, după care scuipă. 

Grupa își văzu mai departe de supravegherea junglei, așteptând 
să fie atacată. 


— Haide, mamasan, zise DeeJay încurajator în timp ce-o 
împingea în remorcă pe bătrână. 

Drept recompensă, primi o privire încărcată de ură pură. 

— Îmi pare rău pentru porcăria aia, spuse el în timp ce se dădea 
înapoi. 


— O să iasă de-aici un reportaj pe cinste, spuse Mead. 

— Cum... ăă... cum ai de gând să-l scrii? se interesă Sinclair. 

— Așa cum s-a-ntâmplat, firește. Cred că lumea de acasă va fi 
mândră să vadă ce-aţi făcut aici. Oamenii ăștia au trăit ani de zile 
temându-se pentru viaţa lor. Iar acum... 

Sinclair se relaxă. 


La ora 16,00, trupele s-au încolonat pe drum. 

În urma lor a rămas o palmă de pământ plană, acoperită de praf, 
cum arăta după ce a fost nivelată. Copacii fură culcaţi la pământ pe 
câte cincizeci de metri de fiecare parte a Șoselei 13, iar cărările 
şterse de buldozer și de șenile. 

Casey aruncă o privire către locul acoperit de un nor de praf. 

— Te face să te simţi al dracului de mândru, zise el. În regulă. 
Alinierea. Zece metri. Să mergem acasă. 

În aceeaşi după-amiază, la ora 14,00, în vreme ce americanii erau 
ocupați cu distrugerea Ba Rei-ului, o grupă formată din zece 
luptători din Viet Cong locali a plantat în grabă o mină-capcană (la 
origine, o bombă americană de două sute cincizeci kilograme), în 
mijlocul Șoselei 13. Au astupat groapa, au bătătorit pământul de 
deasupra și l-au nivelat. Pe urmă, au tot plimbat încolo şi-ncoace o 
roată de mașină peste locul cu pricina, ca să pară o porţiune 
obișnuită din intens circulata Șosea 13. 

Singurul indiciu al existenţei minei era cablul verde și lung, care 
se întindea de la detonator, traversând drumul, pe o distanță de 
şaptezeci de metri, până la un pâlc de tufișuri. Acolo stătea ascuns 
un om, care-şi ținea degetele încleștate pe fir și aştepta. 

Luptătorii din Viet Cong au lăsat să treacă de mină primele 
jeepuri, apoi și cele două camioane pline cu sătenii din Ba Rei. 

Urma un transportor de infanterie M-113. Pe cutia din oţel cu 
şenile stăteau vreo zece soldați ai U.S. Army. Până în acel moment 
al războiului, toți americanii învăţaseră că transportorul cu blindaj 
subțire din aluminiu era o capcană a morţii. Așa încât, toate aceste 
vehicule erau căptuşite temeinic cu saci de nisip, iar soldaţii 
călătoreau afară, pe platformă. Decât să fie aruncaţi în aer de vreo 


mină, era de departe preferabil să fie loviți de gloanțele lunetiștilor. 
Pentru minele mici, convenţionale, teoria aceasta era semivalabilă. 
Dar nu şi pentru două sute cincizeci de kilograme de explozibil. 

Deflagraţia s-a produs exact sub picioarele șoferului. Mai întâi, 
unda de șoc a săltat cele zece tone ale transportorului la aproape 
treizeci de centimetri de sol. Podeaua s-a desprins ca un capac de 
conservă. Şoferul şi comandantul transportorului s-au transformat 
într-o mâzgă gelatinoasă roșie, împrăștiată peste acoperișul bombat 
al vehiculului. 

Fragmentele metalice din podea i-au lovit pe soldați. Patru au 
murit instantaneu. Alți trei au zburat douăzeci de metri prin aer, în 
întâmpinarea morţii. Ultimii trei au trăit suficient de mult ca 
elicopterele Huey să-i ducă până la Spitalul de Evacuare 93. Toţi trei 
aveau să sufere amputări multiple, în fine, doi dintre ei au decedat 
la scurt timp, în urma șocului traumatic. 

Nimeni nu l-a văzut pe cel care, după ce a declanșat explozia, a 
dispărut în hățiş. 

Ba Rei a fost distrus în totalitate. 


13. DUAN 


Chiar și după o zi întreagă de marș, Duan se simţea ciudat de 
înviorat. Trupul lui tânjea totuși să se relaxeze, având în vedere 
ritmul forțat pe care îl impusese deplasării. În mai puţin de două ore 
de la întrevederea dintre Duan și maiorul Tran, Divizia 302 și 
Batalionul Phu Loi porniseră la drum. După aruncarea în aer a 
primului loc de refugiu, cele două unităţi s-au îndreptat spre 
Caracatiță, țelul lor final. 

În mod straniu, o parte a creierului lui Duan se străduia să-l 
determine să mărșăluiască mai departe, în noapte. Nu mai simţise 
un astfel de impuls de când traversaseră granița cu Cambodgea. Era 
un imperativ care-l îndemna să pornească în întâmpinarea unei 
confruntări de mari proporţii. Ceva insistent și foarte liniștitor, 
asemenea răpăitului ploii pe parașuta care acoperea hamacul lui 
Duan. 

O siluetă se înfiripă ca un fum dintre umbre. Inima lui Duan 
execută un staccato scurt și absurd când îl recunoscu pe unul dintre 
aghiotanţii săi. Se dădu jos din hamac și, la lumina pâlpâitoare a 
opaițului, citi comunicatul. 

Reflectă asupra faptelor. Comandantul forțelor adverse, Sinclair, 
acţionase așa cum prevăzuse Duan. Ba Rei fusese distrus. Istoria a 
mai deplasat niște ace multicolore pe o hartă. Și nici toată pioșenia 
şi înțelepciunea lumii, gândi el, nu pot şterge măcar un singur 
cuvânt de-al ei. 

Duan își chemă ordonanța. Începu să scotocească în rucsacul său. 
În clipa când ștergea praful de pe sticla de Remy Martin cărată de el 
tocmai de la Hanoi, Lau intră în lumina opaițului. 

— Eşti ocupat? întrebă generalul politicos. 

— Comisarul organizează un spectacol, răspunse Lau. 

Duan încuviință din cap. Agitaţia propagandistică constituia o 
parte importantă a însărcinărilor comisarului său. Spectacolul consta 
în distracţii uşoare, câteva glume, marionete și clovni, femei 
drăguţe, când era posibil, după care o şedinţă relaxată de kiem thao. 
Activitatea avea efecte miraculoase asupra moralului. Îndepărta 


nemulțumirile și gândurile anapoda. Era un efort spre banala 
sinceritate și spre împăcarea cu sine, cu care Duan era întru totul de 
acord. Problema era că în ultima vreme presiunile exercitate asupra 
lui fuseseră prea mari ca să-l poată lăsa pe comisarul său să 
acţioneze cum s-ar fi cuvenit. Pe de altă parte, generalul nu se 
simţise niciodată în largul lui la petreceri. 

— Vrei să participi în locul meu? 

— lar? 

— Îţi mulţumesc, spuse Duan. Ridică sticla. Cred că eu şi maiorul 
Tran vom avea o discuţie. 

Lau admiră coniacul. 

— Discuţiile și coniacul franțuzesc se împacă de minune, spuse el 
în sfârşit. Pentru ofițeri, firește, adăugă imediat cu vizibilă 
melancolie. 

— Mai am o sticlă. Pentru un prieten. 

— E o promisiune? 

— Nu. O invitaţie. Dar în altă seară. 

— Să trimit după maior? 

— Nu, zise Duan. Având în vedere circumstanțele, cred că trebuie 
să mă duc eu la el. 

Lau ieși din cort. Duan auzi șoapta unui curier. Omul acela se va 
duce la comandamentul Batalionului Phu Loi și-l va anunţa pe Tran 
despre sosirea generalului. Oficial, avea să fie o vizită-surpriză. 
Neoficial, santinelele nervoase îl vor lăsa pe Duan să intre în 
perimetrul lor fără să-i plaseze un glonţ între coaste. 

Generalul se uită din nou la sticla de coniac. Și-ar fi dorit să aibă 
o întreagă ladă, care să-l pregătească pentru ceea ce avea de gând să 
facă. 


Marioneta flutură braţele. Înveșmântată într-o „pijama” neagră, 
traversă scena minusculă. Izbea cu o bâtă enormă într-un șomoiog 
de buruieni, care închipuia niște tufișuri. La un moment dat, se lăsă 
mai întâi pe spate, se îndreptă și ţipă: 

— Arată-te la faţă, capitalist idiot! Arată-te! 

„Tufișurile” tremurară un pic, apoi rămaseră nemișcate. 

— Cum se scoate afară un american laș? 


Publicul începu să chicotească. 

— Cam cum faceți cu mațele voastre după o noapte de beţie. Se 
golesc uşor, dar cu ce iese din ele nu ai cum să-ţi fertilizezi orezul. 

Râsetele se amplificară când intră Lau. Își roti radios faţa largă de 
țăran, zâmbi la auzul glumei și-și croi drum către un scaun ales cu 
băgare de seamă, dat fiind că era situat lângă un frate Phu Loi. Phan 
Xuan Cung izbucni într-un râs necontrolat în momentul în care Lau 
se aşeză lângă el. 

Pe scenă, păpuşa altoia viguros tufișul. Dinspre buruieni se auziră 
gemete și țipete. Câteva clipe mai târziu, cealaltă păpușă fu silită să 
iasă afară. Era evident un american, cu fața ca o mască albă, 
uniforma verde încărcată de brelocuri şi un comportament laş. 
Păpușa Viet Cong doborî imperialistul şi două marionete- 
brancardier veniră să-l ia. Până să iasă din scenă prin partea 
dreaptă, îl scăpară pe jos de câteva ori, provocând văicărelile 
americanului și hohotele publicului. 

Lau îl împunse cu cotul pe Cung și-i şopti: 

— Păcat că nu-i aşa de simplu. 

— Cum găseşti un cadavru de imperialist? întrebă Cung. 

Lau se dădu bătut. 

— Arunci în aer un bordel, zise Cung și râse de propria glumă. 

— Cum deosebești un american mort de un pore mort? continuă 
Cung. 

Sergentul aşteptă. 

— Porcul mort miroase mai frumos. Încă una. Cum deosebești un 
soldat marionetă de un răhăţoi? 

Lau ardea de nerăbdare să audă răspunsul. 

— Nu poţi. Amândoi fug. 

Acum era rândul lui Lau. 

— Care sunt cele trei lucruri pe care nu le-ar mânca nici măcar 
un câine înfometat? Excrementele, un american mort și un soldat 
marionetă viu. 

— Una mai bună, tovarășe, zise Cung. Ştii de ce steagul 
marionetelor e galben și roşu? Pentru că tot ce nu e Roșu, e galben. 

Cung chicoti, dar râsul lui Lau se auzi ca un claxon de mașină. În 
toiul râsului se produse o tăcere neașteptată, apoi râsul îl cuprinse 


din nou, când îl văzu pe comisarul poporului Vuong Gia Thuy 
pășind pe scena minusculă. 

— Am toată admiraţia pentru bărbaţii bravi care pot să râdă de 
stupiditatea și aroganţa inamicului nostru. 

În poiană se lăsă instantaneu liniştea. 

— Învăţăm râzând, continuă Thuy. 

Kiem thao, mormăi Lau în barbă. Acum urmează autocritica. 

— Dar, uneori, râdem excesiv de mult. Nu trebuie să uităm că, în 
vreme ce noi stăm aici, frații noștri din Ba Rei au prea puţine motive 
de râs. Cei pe care câinii americani i-au lăsat să trăiască sunt 
departe de casele și de câmpurile lor. Acum, singura lor speranță e, 
de bună seamă, ca noi, soldaţii, să fim în stare să-i salvăm. 

Lau privi cu coada ochiului la vecinul său. Cung asculta cu 
atenţie. 

— Avem multe de făcut înainte ca acest lucru să se întâmple. Nu 
trebuie să uităm nicio clipă că noi, militarii, ne aflăm în linia întâi a 
învățării, prin recunoașterea neajunsurilor din gândirea și faptele 
noastre. 

Lau decise că ar fi făcut mai bine dacă nu venea în poiană și-și 
petrecea timpul curăţind arma tovarăşului general. 

— Să luăm, de exemplu, propriul meu caz. Recunosc că, de când 
am traversat granița, nu am asigurat suficient sprijin moral pentru 
soldații mei şi poate că n-am fost îndeajuns de vigilent în a mă 
asigura că bo-doi-i noștri sunt suficient de familiarizați cu noii lor 
camarazi din Sud. Probabil că noi, toți cei din nord, am fost excesiv 
de preocupaţi de propria noastră bunăstare și am uitat, desigur, de 
grija pe care toți o împărtășim, legată de iminenta confruntare. E- 
adevărat, sergent Lau? 

Lau scoase un mârâit. Tocmai se întreba cum o să procedeze 
comisarul ca să-l prindă în capcană. Se ridică în picioare, cuviincios, 
conform regulilor militare. Îi trecu prin minte fulgerător gândul că, 
înainte să te-apuci să prinzi un tigru în capcană, cel mai bine e să 
stai să chibzuiești ce se va întâmpla când se va declanșa capcana. 

— Sergent Nguyen Van Lau, Detașamentul Comandamentului. 
Îmi cer iertare, tovarăşe comisar, dar, după cum probabil ştiţi, eu nu 
sunt decât un biet ţăran. Ca să nu mai spun că vin din regiunea Bac 


Can şi, cum ştim cu toţii, Bac Can e singura provincie unde bivolul 
trebuie să le arate ţăranilor care parcelă de orez le aparţine. 

Un mic val de amuzament străbătu mulțimea. Unii dintre soldaţii 
Diviziei 302, care-l știau pe Lau, așteptau nerăbdători urmarea. Lau 
îl zări pe un soldat NVA trezindu-l din toropeală, cu un ghiont, pe 
vecinul său Viet Cong. 

— Așa că n-aţi vrea să vorbiţi ceva mai lămurit pentru acest 
amărât de soldat, tovarăşe comisar? 

— Am s-o fac, se răsti Thuy. Am înţeles că ţi-ai petrecut după- 
amiaza chestionându-i pe unii dintre fraţii noștri obosiţi, după 
sosirea lor, despre cum se poate face rost de rachiu de orez în 
regiunea asta. 

— E-adevărat, spuse cu amărăciune Lau. Dar nu era pentru mine. 

— Atunci, pentru cine? Pentru tovarășul general? 

— Un asemenea lucru nici nu intră în discuţie, spuse Lau cu 
indignare. Era pentru... Se opri sfios... Pentru alții. 

— Numește-i pe cei interesați mai mult de focul din măruntaie 
decât de luptă! 

— Cred că n-ar fi tocmai înţelept. 

— Tovarăşe Lau! 

— Prea bine. Ca slujitor fidel al poporului, deși Partidul nu m-a 
considerat niciodată vrednic de a candida la calitatea de membru, 
am încercat să fac rost de rachiul ăla pentru a-mi ajuta superiorii. 

— Care anume? 

— Am observat, zise Lau, pe parcursul lungului nostru marș, că 
au existat dintre aceia care au avut probleme cu digerarea dietei 
simple de soldat. O parte din ei s-au îmbolnăvit tare rău și a fost 
nevoie ca unii dintre noi, bo-doi-i să-i cărăm cu targa pe distanțe 
lungi. Rachiul de orez îi poate ajuta. 

Chiar și la lumina pâlpâitoare a focului, se văzu cum comisarul 
Thuy îşi încleştează maxilarele. Într-adevăr, el se îmbolnăvise de 
dizenterie şi timp de aproape şase zile, fusese nevoie să fie purtat cu 
targa. 

— Bolile digestive pot să lovească pe oricine. 

— Firește, fu de acord Lau. Dar poate că efectul lor n-ar fi așa de 
grav dacă noi toţi am fi învăţaţi cu hrana simplă a ţăranului. 


Thuy reflectă. 

— Asta e o idee valabilă, tovarășe sergent. 

Lau își căută din priviri scaunul. 

— Ideile dumitale mă interesează, continuă Thuy. Tocmai pentru 
că ești, cum zici, un simplu țăran, poate că ai vrea să ne împărtăşșești 
cum dumneata, un membru al grupului de comandă, reușești să-ți 
păstrezi gândirea în limitele bunei-cuviinţe. Sau nu-i așa? 

— Pentru mine e simplu, făcu Lau o încercare. Fiind mai tot 
timpul în prezența tovarăşului general, clarviziunea și înțelepciunea 
dânsului îmi amintesc întotdeauna de lupta noastră. 

— Dar nu cumva tovarășul general, cu interesul său față de 
realizările Occidentului, se face vinovat uneori de ceea ce s-ar putea 
numi aventurism intelectual? 

Fir-ai să fii de păduchios, gândi Lau furios. Nu poţi să mă prinzi 
pe mine la înghesuială și te dai la șeful meu? 

— Dar cum s-ar putea una ca asta? răspunse Lau pe un ton 
chibzuit. Am băgat de seamă că vă petreceţi fiecare moment posibil 
cu tovarășul nostru general. Chiar și atunci când ar fi mai uşor 
pentru dumneavoastră să vă aflaţi în preajma simplilor soldați. Cu 
dumneavoastră alături, cum ar putea dânsul să cadă într-o asemenea 
capcană? 

Thuy bolborosi ceva neinteligibil. Lau încerca să decidă cum să 
treacă la atacul decisiv. Fu scutit însă de asta pentru că, în cealaltă 
parte a poienii, sergentul Minh se ridicase deja în picioare, cu o 
expresie la fel de respectuoasă pe chip. Lau își puse în gând să 
achite datoria de trei sticle de bere pe care o avea faţă de Minh. 

— Tovarășe comisar, spuse Minh, sergentul Lau a ridicat o 
problemă esenţială. Întrucât și eu, ca şi dumneavoastră, fac parte 
din cadrele politice, socot că noi toți am petrecut prea mult timp 
făcându-ne griji despre gândurile și comportamentul superiorilor 
noştri. Nu ne-aţi învățat dumneavoastră că partidul curge peste 
vieţile oamenilor asemenea unei cascade, protejându-i ca pe niște 
peşti? 

— Da, așa am spus. 

— Atunci, cred că noi toți săvârșim o eroare. De aceea, aș face un 
apel să reflectăm mai întâi la propriile noastre acţiuni și să ne dăm 


seama că întreaga educaţie şi conducere trebuie să vină de sus. Nu-i 
aşa? 

Lui Thuy nu i-a mai rămas decât să se gândească la vechea 
anecdotă despre Lao T'szu pus în încurcătură de întrebarea unui 
idiot. 


Cortul lui Tran, o prelată întinsă peste o sârmă legată de doi 
copaci şi ancorată apoi de sol, era încărcat de roua nopţii. Semnul că 
vor veni ploi torențiale, gândi Duan în timp ce se apropia de cort. 

În mod reflex, aruncă o privire către luna de pe cer, viziune cât se 
poate de rece și pură. În jurul ei nu se vedea niciun inel atmosferic. 
Asta însemna că a doua zi nu va ploua şi deci că elicopterele 
americane vor împânzi cerul. Probleme suplimentare. 

Una din santinelele lui Tran se proțăpi în fața lui. Îl recunoscu pe 
general, se dădu înapoi și salută. Duan, strângând la piept sticla de 
coniac, trecu pe lângă santinelă. Maiorul stătea la câțiva metri de 
cort, ghemuit lângă o groapă minusculă în pământ, din care pâlpâia, 
abia vizibil, un foc hrănit cu frunze. Comandantul batalionului Phu 
Loi se ridică la apropierea generalului. Avea faţa proaspăt spălată și 
ochii foarte roșii. 

— 'Tovarășe general, spuse el fără să salute. 

Duan trecu de partea cealaltă a focului și se așeză cu picioarele 
încrucișate. Adulmecă aburul ce se înălța din micul castron de 
deasupra focului. 

— Mănânci târziu, tovarășe maior... Mirosul e delicios. 

— Când am intrat în ilegalitate, în Mișcarea Tinerilor Patrioţi, 
asta se întâmpla înainte de a deveni soldat în Kang Chien, am fost 
bucătar. 

— Zău? 

— Restaurantul unde lucram era preferat de ofiţerii lui Lattre. 

Tran gustă amestecul din castron. 

— La un moment dat m-am gândit chiar, că atunci când lupta se 
va sfârși, aş putea deveni din nou bucătar. 

Nu era nevoie ca Duan să mai întrebe. Niciunul dintre ei nu 
credea cu adevărat că va mai trăi să vadă Giai Phong-ul. 

— Ai auzit despre Ba Rei, spuse în schimb Duan. 


— Am auzit. 

— Uneori, tăițeii pot să fie un răspuns. Dar când situaţia se 
agravează, cred că ar trebui să privim către Occident. 

Duan scoase sticla din cămașă şi o puse pe pământ. Tran zâmbi 
ușor și o ridică. 

— Franțuzesc, hm? Pariez că-i adus tocmai de la Hanoi. 

— Un bun militar știe ce e esenţial într-o campanie. 

Tran bău din sticlă și salută aerul. 

— Pentru Ba Rei. 

Bău din nou, apoi îi dădu sticla lui Duan. 

— Propun un toast mai bun, zise Duan. Ba Rei a murit. Pentru 
ofensiva generală. 

Dacă Tran ar fi ţinut sticla, ar fi scăpat-o din mână. Se întoarse la 
tăițeii săi, ca să-şi revină. 

— Când? 

— Curând, răspunse generalul. 

— Curând nu e un timp pe care să-l recunosc. 

În loc să răspundă, Duan preferă să soarbă din sticlă. 

— Câte divizii au venit în sud? 

— Zece, zise Duan. 

— Şi câţi soldaţi din Rezistență vor fi angajaţi? 

— Toţi cei din Quan Doi Chu Luc. Jumătate din Forţele noastre 
regionale. 

— Ofensiva generală, spuse Tran meditativ, concentrându-se 
asupra operaţiei de gustare a tăițeilor aburinzi. Din asta se va naște 
insurecția generală, corect? 

— Așa este. 

— L-aţi cunoscut pe răposatul tovarăș general Tanh? 

— N-am avut norocul ăsta. 

Nguyen Chi Tanh fusese generalul cu gradul cel mai mare din 
Frontul de Eliberare Naţională, singurul, în afară de vestitul Vo 
Nguyen Giap, care a purtat toate cele patru stele de general. În iulie 
1967, el a fost rănit grav în cursul unui raid cu bombardiere B-52, 
fiind transportat peste graniță, în Cambodgea, unde a și murit. După 
aceea, a fost înmormântat la Hanoi, cu toate onorurile militare. 

— Cunoașteţi faptul că generalul Tanh (şi din acest moment, Tran 


își alese cu grijă cuvintele) a prevenit Comitetul Central din Hanoi 
să nu copieze în mod servil exemplele trecutului? 

— Dacă nu ar fi murit ca un martir, spuse Duan, sunt sigur că 
Hanoiul ar fi dorit ca el să-și schimbe această declaraţie. 

— Vreţi să gustați din tăițeii mei, tovarășe general? 

— Poate mai târziu. Oh, dacă-mi amintesc bine, Comitetul 
provinciei Binh Dinh, provincia dumitale, a susținut că această 
ofensivă generală nu va putea avea loc decât o dată la fiecare mie de 
ani. Că ea va pune capăt războiului și că va concretiza atât dorințele 
Partidului cât şi pe cele ale poporului din Sud. 

— Nu pot decât să sper, zise Tran, că într-o zi am să văd cu 
claritate dorințele poporului. Cred că de asta nu sunt decât maior. 

— Sergentul meu încearcă să-mi servească același gen de 
rahaturi, tovarăşe maior. Quelle ’? merde, m'sieu. 

— Oui, mon général. En francais, suis f'tou!!2% 

— Deci, am belit-o. De ce? 

— Pentru că stăm aici în jungla asta blestemată, tovarășe general. 
Şi nu facem altceva decât să-i ciugulim pe americani, de parc-am fi 
niște rațe turbate. lar acum, tovarășul Ho și tovarășul Giap, din 
palatele lor confortabile din Hanoi, hotărăsc, în nemărginita lor 
înțelepciune, că a sosit momentul să declanșăm ofensiva generală. Și 
că toţi țăranii noștri din Sud or să se ridice la luptă cu furcile. Și că 
războiul se va termina mult mai repede decât ne imaginăm. 

— Deși dialectica ta e incorectă, asta e teoria. 

— Am să fac o prezicere, tovarășe general. Dar numai dacă-mi 
promiteţi că mai am acces la sticla aia. 

— Uite, ia-o. 

— Vom ieşi din bârlog, continuă Tran, ca să-i înfruntăm pe 
imperialiști și elicopterele lor. Vom declanșa un dezastru. Le vom 
cuceri orașele... câte orașe plănuim să atacăm, tovarășe general? 

— O sută. 

— Vom ataca orașele alea, tovarășe general. Niciunul dintre noi 
nu va da înapoi şi nu va șovăi. Acum, tovarășe general, trebuie să-ți 
spun că acest coniac e foarte bun. Încep să mă-mbăt și să turui niște 
lucruri pentru care sergentul dumneavoastră are să mă împuște. 

— A trecut vremea aia. Dar numai dacă-mi dai înapoi sticla, 


înainte s-o termini. 

Tran îi înapoie sticla și continuă. 

— Cum am spus, vom ataca. Și pe urmă știți ce-o să se întâmple? 
O să murim foarte onorabil, fără ca situația să se schimbe cu ceva. 
Pentru că ne despart cel puţin patru ani de momentul când poporul 
nostru o să fie suficient de conștient ca să se ridice la luptă. Cinstit 
vorbind, mie mi se pare că tovarășul nostru Erou de la Hanoi, 
tovarășul general Giap, vreau să spun, încearcă să provoace un nou 
Dien Bien Phu! 

După câteva ședințe cu Giap, Duan avea propriile rezerve în 
privinţa acestuia. 

— E], continuă Tran, şi majoritatea celor care ne conduc, își dau 
seama că vor muri curând. Până atunci însă, vor să vadă ţara 
noastră unită. Nobile gânduri. Dar ştiţi cine-o să moară mai întâi, 
tovarășe general? 

Duan se mulțumi să soarbă din sticlă, lăsându-l pe Tran să-și 
răspundă singur la întrebare. 

— Dumneavoastră, tovarăşe general. Dumneavoastră şi cu mine. 
Vă garantez un lucru. Din cauza acestei erori prost plănuite, care se 
cheamă ofensiva generală, niciunul dintre noi nu va trăi să vadă 
Giai Phong. Şi, în privința asta, nu mai e de făcut decât un singur 
lucru. 

— Anume? 

Duan era fascinat. Tran depășşise bine de tot orice graniţe 
raționale ale insubordonării, trecând de-a dreptul la trădare. 

— Să ne-mbătăm criță şi să ne pregătim de moarte, spuse Tran, 
luând de la general sticla și golind-o de conţinut. 


14. SHANNON 


Shannon îi întinse generalului-maior Lee Sinclair automatul 
AX47, lustruit şi revopsit. Generalul cântări în mâini arma de 
fabricaţie chinezească. 

— Foarte bine, domnule maior. Foarte bine. O să arate drăguţ 
atârnată pe peretele de-aci. 

„Peretele de-aici” din rulota de comandă, însemna locul de 
deasupra fotografiilor din timpul războiului din Coreea, cu Sinclair 
lângă tancul distrus. Și a celor care-l înfățișau pe Sinclair, cu eșarfa 
galbenă, în timpul diferitelor ceremonii festive ale armatei, evident 
în timp de pace. 

— Da, sir. Ăă... am pregătit portofoliul informativ. 

Un zâmbet trecu peste buzele generalului. 

— Așa i se zice acum? 

— Da, sir. 

Shannon își păstra încă atitudinea vădit ostilă, de supravieţuitor. 

— Ajungem imediat și acolo. Sinclair se întoarse din nou cu 
privirea la pușcă. Te-ai gândit vreodată la ceva ciudat, domnule 
maior? 

— Ordonaţi? 

— Un soldat a recuperat această armă. Deoarece e o armă 
automată, el nu va putea niciodată s-o ia acasă, ca amintire. Corect? 

— Așa prevede directiva MAC-V, sir. 

— Așadar, el nu primeşte niciun suvenir. Dar ştii ce s-ar întâmpla 
dacă eu aș hotărî s-o iau cu mine acasă? Exact nimic. Mă voi alege 
cu o relicvă de război, pe care n-am făcut nimic ca s-o merit, iar 
omul care a meritat-o într-adevăr, nu rămâne decât cu o amintire. 
Facem parte dintr-o armată ciudată, domnule maior. 

— Aşa este, sir. 

— Oh. Apropo. 

— Sir? 

— Prima noastră întâlnire? 

— Da, sir? 

— Poate că am fost un pic cam repezit. Eram obosit. Tocmai mă 


instalam. Posibil să fi fost cam ţâfnos. 

Pentru Sinclair era un mod de a-și cere scuze. 

— Şi eu am fost cam arțăgos, sir. 

— Toarnă-ţi ceva de băut, domnule maior. 

Sinclair arătă cu bărbia către recipientele de pe bufet. Shannon își 
turnă o porţie minusculă din sticla pe care scria BOURBON. 

— Fii mai generos, domnule maior. Și toarnă-mi și mie unul. 

Shannon execută ordinul. Generalul îşi luă paharul, se duse la 
biroul cu tăblia acoperită cu piele şi se lăsă în fotoliu, gemând 
satisfăcut. 

— Spune-mi ce avem. 

— Confruntarea - Shannon își alese cuvintele cu grijă — pare să fi 
avut loc între Batalionul 2 din Regimentul 11 și o unitate VC din 
eșalonul principal. 

— Astea-s informaţii? Evident, domnule maior. Nu s-a găsit 
niciun rănit Viet Cong. Toate gloanţele scoase din cadavre erau de 
proveniență chinezească, exceptându-le pe cele de calibru 0,5. Nicio 
reacție semnificativă când ne-am deplasat forțele la Ba Rei. Vino cu 
ceva mai de soi, Shannon. Scuze. Pot să-ți zic Dennis? 

— Cum doriţi, sir. Aveţi dreptate. E evident. În urma interogării 
unui Viet Cong confirmat găsit la Ba Rei, am identificat unitatea în 
cauză. Eșalonul principal Viet Cong, Batalionul Phu Loi. Aţi fost 
informat în privinţa lui, sir? 

— Nu. 

— Se numește Phu Loi pentru că prin anii cincizeci a existat în 
orașul acela un lagăr plin cu indivizi suspectaţi a fi comuniști. 
Guvernul a decis că e mai ieftin să-i otrăvească decât să-i judece. 
Batalionul a fost numit astfel în semn de comemorare. 

Sinclair se cutremură ușor. 

— E cam cea mai bună unitate din eșalonul principal din ţară. 

— Cea mai bună, Dennis? 

— Da, sir. 

— Ţi-aduci aminte, domnule maior, că generalul Montgomery a 
emis la un moment dat o directivă privind discuţiile despre 
Rommel? Montgomery avea senzaţia că Armata Deșertului tindea 
să-l transforme pe omul acela într-un soi de semizeu. După asta, el l- 


a distrus pe Rommel la El Alamein. 

— Da, sir. Dar am citit și că Monty ţinea portretul lui Rommel la 
capul patului. 

Sinclair își goli paharul și și-l umplu din nou. 

— Punct lovit, domnule maior. Vom reveni la asta imediat. Mergi 
mai departe cu informarea. 

— Interogatoriul, precum și alte surse, confirmă faptul că Phu Loi 
se mișcă spre nord. 

Shannon se duse la hartă. 

— Către Caracatiţă, firește. 

— Da, sir. 

— Cu ordinul de a evita lupta, îmi închipui. 

— Combatantul Viet Cong interogat nu era decât un soldat, sir. 

— Totuși, e o supoziţie valabilă. Deci, avem un batalion Viet 
Cong care se deplasează către o junglă deasă. Din asta, trebuie să 
presupunem că se plănuiește o ofensivă importantă. 

— Fără doar şi poate, sir. 

— Mai pune-ți un pahar, Dennis... Acum... având în faţă datele 
problemei... ce-ai sugera dumneata în calitate de G-2 adjunct? 

Shannon mai turnă bourbon în pahar și adăugă gheață din belşug, 
în timp ce reflecta la răspuns. Decise să înghită hapul. 

— Imediat, să trecem toate trupele în alertă, sir. Să ducem un 
batalion în preajma Caracatiţei, cu ordinul să patruleze la nord, în 
formaţii de mărimea unor plutoane și companii. Să aducem al doilea 
batalion ca forță de blocaj la est, pentru eventualitatea că am 
apreciat eronat. Al treilea batalion ar trebui păstrat ca forță de 
reacție. 

Sinclair sorbi din pahar, apoi zâmbi. 

— Cu o singură excepţie. Vom desfășura, de asemenea, o 
companie de blindate care să circule pe Şoseaua 13, ca patrulă 
mobilă. 

Iar blindate, gândi Shannon. Totuși: 

— Da, sir. 

— Deci (Sinclair îşi mișcă mâinile pe deasupra hărţii, cu un gest 
teatral) avem o unitate... m-aș gândi la cea din Regimentul 15... 
îndreptată spre nord... chiar în gâtul Viet Congului. Îi avem pe cei 


din Regimentul 11 de o parte, în eventualitatea unei erori... Şi-i mai 
avem și pe cei din Regimentul 29 aici, în Hue Duc. Îmi place. 

Îi aruncă lui Shannon o privire de om mulțumit. 

— Acum, să revenim la ideea mea inițială. După câte se pare, 
avem întregul batalion Phu Loi prins în capcană. Corect? 

— Da, sir. 

— Atunci, cum vrei ca eu să-ți cred povestea care zice despre ei c- 
ar fi cei mai buni? Dac-ai fi în locul lor, domnule maior, îți poţi 
imagina vreo cale prin care ai fi ajuns să-ţi vâri stârvul în genul ăsta 
de încurcătură? 

Shannon tresări surprins de grosolănia limbajului. 

— Ce vreau eu să spun, continuă Sinclair, e că n-am nici pic de 
respect pentru acest eroic batalion Phu Loi. Tocmai d-aia, propun să- 
i provocăm la luptă și să-i distrugem. 

Shannon ridică paharul în semn de toast. Sinclair răspunse, 
zâmbind. 

— Te-ai exprimat întrucâtva vehement, continuă Sinclair, când ai 
vorbit despre calităţile acestei unităţi. Vreo experienţă personală? 

— Da, sir. Acum vreo trei luni. 

— Povestește-mi, te rog. 

Shannon se ridică, se duse la hartă, se orientă şi, în timp ce 
vorbea, mâinile sale schițau mișcările unităţilor. 

— Am trimis o echipă LRRP cam... pe aici... Și băieţii au găsit 
tabăra de reședință a batalionului. Toată lumea era acasă. 

— Am citit raportul operaţiunii, domnule maior. 

— Da, sir. Dar iată ce s-a întâmplat cu adevărat. I-am adus pe cei 
de la R29 la vest de poziţia respectivă. R11 la est. La mijloc i-am 
trimis pe cei de la R15. Aici am avut o zonă de acţiune pentru B-52- 
uri. 

Mâinile lui Shannon  schițară cu aproximație o cutie 
dreptunghiulară în jurul punctelor de pe hartă. 

— Raportul spunea că doar temporar s-a realizat contactul cu 
inamicul. 

— Da, sir. Aia a fost o formulare CYA:%. Pentru că am pătruns 
drept în tabăra lor... Și ştiţi ce-am găsit, domnule general? Un drac! 
Absolut nimic! Circa trei sute de oameni s-au strecurat prin plasa 


asta și nimeni n-a văzut vreunul din ei. 

— Găuri de șarpe? Peșteri? 

— Nu, sir. Cei din Regimentul 15 sunt o unitate foarte bine 
pregătită. Au căutat și n-au găsit nimic. Dar absolut nimic! 

— Bună istorioara asta, Dennis. Hai să-ți mai torn un pahar. 
Fiindcă s-ar părea că suntem pe cale să facem cu mult lăudatul 
batalion Phu Loi cam același lucru pe care l-am făcut cu Ba Rei. 

Shannon luă paharul şi-l goli dintr-odată. Spera ca Sinclair să 
aibă dreptate. Însă partea vigilentă a minții lui de soldat îi sugera: 
Dorești, generale. Dorinţa e-ntr-o mână și rahatul e-n cealaltă. Să 
vedem care din ele se împlinește mai întâi. 


15. GRUPA 


— Pentru ce nu te afli în ghereta lui Tho? întrebă cu delicateţe 
domnul Chi. 

— Deoarece am vrut să discut cu dumneata, zise Mosby, 
întrebându-se de ce dracu găsise de cuviință să vorbească precum 
un personaj din filmele cu Charlie Chan. În definitiv, era la al doilea 
tur de serviciu în Vietnam. 

— Aha? 

Domnul Chi era un bărbat suplu, chipeș, cu o mustață a la Gable, 
atent îngrijită. Cam douăzeci şi patru de ani. Se îmbrăca invariabil 
cu pantaloni largi de culoare albă, pantofi negri și o cămașă 
„hawaiană”, cât mai nesuferit-ţipătoare, procurată de la magazinul 
PX din Saigon. 

Era bine cunoscut infanteriștilor ca fiind agentul Viet Cong local. 
Cu toate acestea, nu s-a întâmplat să dispară „accidental”, nici să fie 
pârât de către soldaţi ofițerilor, Șoarecilor Albi sau contraspionajului 
ARVN. Motivele erau cât se poate de întemeiate: domnul Chi își 
concentra toată energia și inteligența în garnisirea propriilor 
buzunare, nicidecum în promovarea cauzei comunismului. 
Infanteriștii şi-au făcut socoteala că dacă Chi era descoperit, 
Comitetul Regional VC putea să-l înlocuiască cu un agent calificat. 
În consecință, domnului Chi i se îngăduia să supraviețuiască şi să 
prospere. 

Misiunea lui Chi era să se împrietenească cu soldaţii ca să obțină 
diverse informații. În Vietnam, militarul combatant aproape că n- 
avea niciun prieten astfel încât lua şi el ce putea, de unde putea. Chi 
era în măsură să le sugereze care erau prăvăliile unde se găseau cei 
mai buni tăiței, care târfe erau „bolnave”, și cum să cumpere ao dai- 
un din mătase pentru prietenele de acasă. Și, mult mai important, îi 
putea învăţa cum să devină niște afaceriști băftoși. 

Chi scoase o ţigară Salem din pachet și, cuviincios, i-o oferi lui 
Mosby. Infanteristul refuză, clătinând din cap. Domnul Chi se 
exprima într-o engleză foarte corectă, chiar dacă uneori era ciudat 
structurată, ceea ce-l făcea pe Mosby să vorbească în aceeași 


manieră bombastică. 

— Ai cumva vreo problemă, David? 

— Cam așa ceva. E vorba de Tho. 

— Aha. Ea este gravidă? 

— Ete-un drac. Tocma! asta-i problema. 

— Zău că nu... 

— Dacă nu montezi o femeie, n-are cum să rămână gravidă. 

— Acum înţeleg. Dorești s-o razi. Da, da, da... 

— Ăă... Cum să-ţi spun eu... Și da... Și nu... 

Din cine ştie ce motiv, Mosby se simţea ușor stânjenit. 

— Atunci, nu este nicio problemă. Voi vorbi cu tatăl ei și ea va 
rămâne toată noaptea în colibă. Nu mai trebuie decât să găsești o 
cale să înnoptezi în Hue Duc. 

— Nu pot, nici de-al dracului. Dacă mă duc în coliba ei, s-ar 
putea să mă aștepte acolo o grupă întreagă de gălbejiți. 

— Asta nu se va întâmpla. Ai cuvântul meu. 

— Mda. Mă rog. De asemenea, domnu” Chi, nu vreau să o... 
călăresc știind că mamasan a ei e în camera alăturată. 

— Asta e o problemă, acceptă gânditor Chi, aprinzându-și un nou 
Salem de la ţigara pe jumătate fumată. 

— Vreau s-o duc pe Tho la Saigon. Să se distreze și ea. 

— Și? 

— Da... Și... nu vreau să se simtă nimeni ofensat. 

— Nu înţeleg. 

— Tho e o fată de treabă. O fi și fecioară? 

Chi se mulțumi să-l privească fix. 

— Provine dintr-o familie bună, nu? 

— Într-adevăr, confirmă Chi. Tatăl ei deține aceeași prăvălie de 
zece... cincisprezece ani. 

— Deci, dacă cer s-o duc pe Tho la Saigon, nu vreau să-i jignesc 
nici pe ea, nici pe tatăl ei. 

Chi se uită la el nedumerit. 

— Ce vrei să fac eu? 

— Mai întâi, e OK dacă o duc pe Tho la Saigon? Însă, cred c-ai 
reținut: nu vreau să mă însor cu ea. O să se supere tatăl ei din cauza 
asta? 


— Nu. Vietnamezii înțeleg. Şi apoi... tatăl ei nu este catolic. 

Mosby lăsă să-i scape un profund oftat de uşurare. Goli, dintr-o 
sorbire, jumătate din sticla de Bier LaRue. 

— Asta e tot ce dorești? Ca eu să vorbesc cu tatăl ei? 

— Nu. Mai e ceva. Ştii că plecăm în misiune? 

— Toată lumea știe. 

— Bun. Când ne întoarcem, am să-ncerc să obțin un permis de 
liberă trecere. Vreau ca dumneata să-i cumperi lui Tho un bilet de 
autobuz. Pe urmă vreau s-o urci în autobuzul de Saigon. Am s-o 
aştept în staţie. 

— Nu văd nicio dificultate, David. 

— Te ocupi de bilete acum? 

— Nu acum. 

— De ce nu? 

— Le voi cumpăra după ce te întorci din misiune. 

— De ce nu acum, fir-ar să fie? 

— Pentru că... mai mult ca sigur, armata nu v-a spus, dar ofiţerii 
voştri știu... batalionul Regimentului 15 pleacă în misiune într-un 
loc unde așteaptă Batalionul Phu Loi. 

Răspunsul lui Mosby s-a reverberat pe durata următoarelor 
douăsprezece ore în întregul cantonament al unităţii din care făcea 
parte: 

— Of, băgaaa-mi-aș! 


Ţipete s-au auzit, într-adevăr, dar asta a contat prea puţin în a 
opri batalionul din R15 să se pregătească eficient pentru a bate 
coclaurii.  Afirmaţie valabilă, cel puţin, pentru soldații 
experimentați. 

În cortul Grupei întâi se aflau trei oameni: Willie-măsliniul, 
Fritsche și Blind Pig. 

Brown se holba neconsolat la grămada uriașă de echipament de 
pe patul lui. În cealaltă parte a cortului, Fritsche şi Blind Pig vegetau 
într-o linişte profundă. Fritsche îşi desfăcuse în două pușca sa cu 
ţeava retezată şi curăța cu atenţie zona din jurul ejectoarelor. Blind 
Pig, după ce-și dezasamblase mitraliera M-60, depășind cu mult 
nivelul regulamentar de demontare, scosese afară obturatorul și, 


freca acum, cu o perie specială, orificiul cilindrului de gaz. Dacă 
mizeria bloca găurica aia minusculă din interior, M-60 devenea o 
bâtă de-a dreptul ineficientă, în loc de o mitralieră nemaipomenită. 

Blind Pig era un mitralior deosebit de talentat și de priceput. În 
sfârşit, ajunse să fie satisfăcut de operaţiunea efectuată. Pe când se 
apuca să-și reasambleze arma, observă grămada imensă de 
echipament a lui Brown şi scoase un geamăt. Fritsche îi aruncă o 
privire. 

— Vreo problemă? 

— Mda, spuse Blind Pig. Gagiu” ăla. 

Fritsche se uită și el şi scoase, la rândul lui, un geamăt. 

— Dar-ar dracii. 

— Bulangiu' e ca tipu’ ăla din Treasure Island, știi. A ajuns la 
ananghie. 

— Mă tem că da, spuse Fritsche. 

— De ce nu-i arăţi? 

— Eu? Un drac! Ce, sunt frate-său? Tu ce-ai dacă-i arăţi? 

— Nenică, și-așa pă mitraliori îi paşte moartea la tot pasul. Nu 
mă dau aproape de-un gagiu care are pă umăr îngeru' morţii. Şi- 
apoi, aud că voi, motoriştii, sunteţi nemuritori, ce mușchii mei! 

— Păi suntem, fu de acord Fritsche, turnând ulei pe ţeava puștii 
și umezindu-i mecanismul de acţionare. 

În timp ce reflecta la solicitarea lui Blind Pig, introduse două 
cartușe numărul 4 cu alice mari în camerele de încărcare și închise 
arma cu un pocnet sec. Contrar ordinelor, pușca lui Fritsche era tot 
timpul încărcată, fie că proprietarul ei se afla în perimetru, în bazar 
sau în misiune. În sfârșit, se hotărî. Își puse pușcociul pe pat și se 
duse să-l ajute pe Willie-măsliniul să-şi pregătească echipamentul 
pentru luptă. 

— Arăţi din cap până-n picioare ca unul uitat în spațiu, spuse 
Fritsche. 

Brown mai privi o dată posac la grămadă. 

— Nu pricep cum am să car eu toate astea. La naiba, trebuie să 
cântărească... cât, vreo treişcinci de kile? 

— Mai degrabă patruzeci. 

— Nu pot să car... 


— Eşti haios, Dick Tracy. Unde ţi-ai parcat mașina? 

— Ei, spune-mi și mie cum să procedez? 

— Primul lucru pe care-ai să-l faci, cu o mișcare ca de tirbușon, e 
să-ți scoţi capul dintre buci, să te apleci pe spate și să borăști. Haide, 
Willie. Ciuleşte urechile, altfel o să-ți prăjească cineva momițele 
când ieşim în natură. 

Supus, Brown se puse pe ascultat. Fritsche cercetă sumar grămada 
de obiecte de pe pat, înaltă de vreo treizeci de centimetri. 

— Începem cu chestiile esenţiale. 

Extrase din grămadă aparatul de ras Gilette și-l puse deoparte. 
Ăsta avea să fie obiectul numărul unu pe care Willie urma să-l 
poarte asupra sa. Brown se uită la el cu gura căscată. 

— Colonelul Taylor, lăbar și căcănar cum e, dorește ca soldaţii să 
fie tot timpul proaspăt rași. Așa că o să iei aparatul de ras. În 
schimb, nu-ţi iei nici castronelul pentru spumă, nici prosopul de 
rezervă și nici Aqua-Velva aia. 

— De ce dracu” nu? 

— Gălbejiţii se jură că-s în stare să simtă mirosul de aftershave, 
exact așa cum nouă ne miroase de la o poștă nuoc mam-ul nenorocit 
pe care-l mănâncă ei. Probabil că mint, 'tu-i în nară, dar cine are 
chef să verifice pe pielea lui. Când ieși afară, cel mai bine e să puţi 
la fel ca ei. A doua chestie esențială: pușca... 

La acea dată, singura armă purtată de soldaţi în Vietnam (cu 
excepția anumitor trupe din cadrul Marinei, a Forţelor Speciale și a 
lunetiștilor) era Colt-ul AR-15 numită incorect M-16 și corect M- 
16A1.  Confecţionată din nailon și oțel, era superușoară, 
supereficientă şi totalmente lipsită de recul. Trăgea cu o viteză 
ameţitoare cartușe de calibrul 0,22 care, în mod normal, la lovirea 
țintei, se răsuceau și provocau răni îngrozitoare și fatale. Arma 
funcţiona fie în regim semiautomat, câte un foc la fiecare apăsare a 
trăgaciului, fie în regim automat, botezat de către soldaţi, rock and 
roll. Ţineai trăgaciul apăsat și arma trăgea fără întrerupere până 
când se golea încărcătorul cu douăzeci de cartușe. Deși, foarte 
eficace într-o întâlnire neașteptată în tufișuri, regimul automat 
epuiza rapid numărul de cartușe purtate de soldaţi. 

Două neajunsuri părea să aibă M-16. Primul se referea la faptul 


că, în unele situaţii, ce-i drept, nu prea dese, arma se bloca în timpul 
luptei, ceea ce provoca o situație stingheritoare cunoscută sub 
numele de „moarte a celui cu arma blocată”. Asta se datora folosirii 
de către armată a unui tip necorespunzător de praf de pușcă și 
propagandei care susținea sus și tare că un M-16 nu trebuie curăţat 
niciodată. În realitate, un M-16 trebuia curățat și uns cu ulei la fel 
de meticulos ca şi cea mai exotică armă din arsenalul armatei. Astfel 
întreținută, ea nu se defecta niciodată. A doua obiecţie se lega de 
incapacitatea acestei arme de a provoca sus menţionatele perforaţii 
în trupul inamicului, dincolo de două sute de metri distanţă. Lucru 
întrucâtva adevărat, dar nesemnificativ, dat fiind că, în junglă, 
depărtarea medie la care se desfășurau confruntările era de vreo 
douăzeci de metri. 

În vreme ce Fritsche își continua ritualul, Willie-măsliniul părea 
să-și dea în sfârșit seama că fiecare element al echipamentului de 
teren din dotarea unui soldat era deliberat ales, deliberat modificat 
și deliberat purtat și folosit într-o manieră anume. Cei care învățau 
repede, izbuteau să termine cu bine turul de serviciu. Ceilalți... 
ceilalți nu izbuteau. 

Astfel, supraviețuitorii aflau că un M-16 trebuie păstrat îmbibat 
în ulei și demontat în fiecare seară pentru recurăţire, ceea ce 
includea dezasamblarea totală a locașului pivotului, lucru care, 
teoretic, nu trebuia făcut mai des de o dată pe lună. 

În patul armei, pe muchia din spate, era un compartiment cu 
capac, care conţinea ustensilele de curăţire: vergeaua filetată, o 
cantitate mică de ulei tip 20 și ceva cârpe. Soldatul mai înţelept se 
lipsea de cârpe, în schimb lua mai mult ulei, preferabil din cel de 
mașină de cusut, tip 10 (Singer, dacă era posibil). Cârpele se 
improvizau ori de câte ori era nevoie, din fâşii rupte din cartușiera 
textilă. 

Patul și mânerul din nailon erau înfășurate cu bandă izolatoare 
verde, lată de cinci centimetri. Banda se răsucea o dată pe partea 
superioară a mânerului, după care era îndoită în jos, dintr-o bucată, 
spre spatele acestuia. Totul se sigila cu încă două înfășurări. La patul 
armei, banda se răsucea o dată pe după clema de prindere a curelei, 
pe urmă se îndoia în sus, în jurul patului, pe care-l înfășură de două 


ori. Asta asigura atât un camuflaj vizual (un contrast, în conturul 
cătării, de pe patul din nailon negru) cât și o izolare fonică. Deși 
elementele din nailon sunt mult mai rezistente la intemperii decât 
lemnul, atunci când sunt lovite de un copac emit un „clonc” 
răsunător. Or, infanteriștii nu se înnebunesc după cloncănelile 
răsunătoare, mai ales în timpul unei patrule de noapte. 

Cei din unităţile speciale, ca de exemplu unităţile LRRP, își 
înfășurau complet cu bandă cureaua de susținere. Şi asta pentru că, 
în timpul patrulării, armele se aflau mereu în mâinile lor. Dar, 
pentru soldaţii de linie, care-și petreceau timpul mai mult stând și 
așteptând, decât trăgând cu puşca, cureaua respectivă era o 
modalitate necesară pentru a se descotorosi de armă atunci când 
aveau nevoie de ambele mâini. De pildă, la coadă la popotă. 

Fleacuri. Însă astfel de fleacuri puteau oferi unui infanterist, chiar 
și unui novice ca Brown, un ușor avantaj. 

Cam tot așa stăteau lucrurile şi cu celelalte componente ale 
echipamentului. 

Casca de protecţie consta dintr-o căptușeală textilă cu barete din 
pânză groasă ce se ajustau pe craniul purtătorului, plus carcasa din 
oțel, model „al doilea război mondial”. Peste asta venea un 
acoperământ verzui pentru camuflaj, prins cu un elastic bej. Răcanii 
tâmpiţi păstrau sub elasticul cu pricina ţigările, chibriturile, hârtia 
igienică din rațiile C și așa mai departe. De asemenea, aceiași răcani 
tâmpiţi scriau diferite inscripţii pe învelișul de camuflaj. 

Răcanii deştepţi învățau repede că orice apărea pe o cască putea 
fi confundat de către un lunetist nevăzut drept însemne de ofițer. 
Așa că acolo nu se ţinea nimic în afară de chibriturile de carton 
maro din rațiile C, iar inscripţiile FTA, embleme în favoarea păcii, 
sau indiferent ce altceva, erau scrise pe spatele căștii. De asemenea, 
soldaţii învățau că respectivele castroane din oțel, presupuse a fi 
utilizabile într-o mie și una de împrejurări, nu erau câtuși de puțin 
așa. Ce-i drept, puteau fi folosite pe post de lighean, şi toată lumea 
proceda astfel. Dar dacă erau folosite ca pernă, capetele aveau 
tendinţa irezistibilă să cadă. Iar dacă ostașul o folosea ca să șadă pe 
ea, pentru a-şi feri posteriorul de furnicile roșii, în scurtă vreme 
apăreau pe fesele lui niște urme adânci, de la „purtare”. Totodată, 


când casca se lovea de un copac sau când cădea jos, scotea zgomote 
puternice. Puţine au fost patrulările de noapte care s-au terminat cu 
bine atunci când soldaţii au purtat pe cap asemenea căști. 

Ca să nu mai vorbim că respectiva cască era inutilă în scopul ei 
principal: menţinerea într-o stare rezonabil intactă a craniului celui 
ce o purta. La acţiunea schijelor, sau chiar a unor gloanţe căzute 
pieziș, se comporta destul de bine. Dar când un Viet Cong ţintea 
acceptabil şi golea un încărcător de cartușe calibrul 7,62x39 direct 
în cască, proprietarului i se garanta schimbarea domiciliului într-un 
sac funerar. 

Grijă mare... 

— Willie, Willie, gemu Fritsche. Numai două gamele? 

— Păi, doar pe-astea mi le-au dat. 

— Ei te-au trimis în Vietnam, tăticu”! Pe ei îi asculti sau pe mine? 

— Pe tine. 

— Perfect. Du-te şi fa cercetări la cortul de intendență. Mai fă rost 
de încă două. O să ai nevoie de ele. 

La data respectivă, gamelele nu mai erau monstruozităţile din 
oțel și prelată din timpul celui de-al doilea război mondial. Mai 
aveau încă învelișul din prelată, plus paharele aferente care, 
garantându-ți gustul de cositor, îți ardeau buzele când cafeaua era 
fierbinte și pe urmă o aduceau la stadiul de „călduță” în zece 
secunde. Ei, bine, acum gamelele erau făcute din plastic. Fără gust. 
Fără miros. Fără miros, în afară de cazul când soldatul făcea 
greşeala de a încerca să facă potabilă apa cu un bogat conţinut de 
clor, adăugând Kool-Aid. După asta, gamela avea gust și miros de 
Kool-Aid vreme de vreo șase luni. Lucru deosebit de neplăcut când 
cineva își umple recipientul cu o sticlă de I. W. Harper. 

Obiectele de primă necesitate... 

Foarte puţini soldaţi purtau lenjerie de corp. Şorturile mulate, 
purtate de majoritatea americanilor, se strângeau în sus pe picior și 
provocau fără întârziere opărirea zonei inghinale în cursul unui 
marş de maxim doi kilometri. Din această perspectivă privite 
lucrurile, șorturile de boxer asigurau un oarecare grad de confort. 
Nimeni nu purta tricouri, pentru că erau călduroase, puțeau şi aveau 
o culoare verde, ce le dădea un aspect stupid. În schimb, ciorapii, pe 


de altă parte, se bucurau de mare preţuire. Niciun soldat nu pleca 
undeva fără minimum două perechi de rezervă. Cei mai buni ciorapi 
proveneau de la unităţile australiene cantonate în teritoriu. Erau 
fabricaţi din lână pură, virgină, „securizată”. Ciorapii din dotarea 
standard a armatei americane se deşirau în mai puțin de o 
săptămână. 

Fritsche selecta conţinutul potenţial al „raniței de şale” a lui 
Brown. Nimic altceva decât sacul care stătea atârnat de cureaua din 
material textil şi căreia armata îi zicea centură de pistol, indiferent 
dacă exista sau nu vreo armă atașată la ea. 

— Combinezon de rezervă... tăticu', n-ai nevoie de ăsta. Chiloţi... 
Dă-i în lulu meu și p-ăștia. O Biblie. Mda. Mă rog. Sper că are 
coperta rezistentă la gloanţe. Pudră de picioare? Porcăria asta n-are 
efect. Dă fuguţa la sanitari. Ia niște pudră de crabi. E foarte bună la 
toate. Insecticid. Mai fă rost de trei sticle. E bun la lipitori. Ciorapi. 
Okay. Nenică, aruncă dracului şortu’ ăla colant. Îţi blegește puta. 
Hârtie de scris? Merge, da’ să fie rezistentă la apă. Ia niște pungi de 
plastic. 

Un lucru bun în privința Vietnamului: corespondenţa era gratuită. 
Pentru prima oară în secolul douăzeci, ostașul de pe front nu mai 
trebuia să-și facă griji că timbrele or să se dezlipească. Fireşte, 
plicurile erau foarte interesante. Şmecheria consta în dezlipirea 
atentă a „capacului? cu ajutorul unui cuţit și folosirea drept 
pelicanol a rășinei de la arborii de cauciuc. Arborii cu pricina se 
găseau din belșug. 

Combinezoanele „de junglă” erau confecționate dintr-un amestec 
bumbac-sintetic destul de uşor, care absorbea corespunzător 
transpirația corporală. Soldatul purta un astfel de combinezon în 
cursul unei misiuni, la sfârșitul căreia sfâșia și arunca la gunoi 
obiectul murdar și îmbibat de transpirație. Nimeni nu avea atâta 
tupeu încât să ceară unei spălătorese vietnameze să spele 
combinezoanele alea. 

Bocancii arătau și ei destul de reușiți. Aveau branţuri din piele și 
căptușeală de cânepă. Tălpile Vibram se comportau excelent și pe 
cele mai noroioase coaste de deal. Se spunea că fuseseră proiectați 
spre a fi folosiţi de către Forțele Speciale în perioada de început a 


războiului și aveau inserţii de oţel în talpă, astfel ca omul care călca 
într-o groapă punji (bețe din bambus ascuţite și acoperite cu bălegar) 
să nu-şi înțepe picioarele. 

Pentru confortul nocturn, soldatul avea un poncho, care era o 
îngrozitoare foaie de pânză cauciucată, prelungită cu o glugă. Era 
impermeabilă, ceea ce însemna că provoca o transpiraţie 
nemaipomenită. Deși, în mod normal constituia singura protecţie a 
ostașului împotriva ploii, nimeni n-ar fi purtat vreodată așa ceva, 
întrucât în timpul mersului fâșâia zgomotos. Soldaţii, dând dovadă 
de inventivitate, le foloseau când aveau nevoie să-și înalțe un cort. 

Util era ceea ce se chema poncho liner: o pătură sintetică 
extraordinar de ușoară, de culoare verde de camuflaj. Nu numai că 
era călduroasă, dar oferea protecție împotriva frigului chiar și atunci 
când se îmbiba cu apă. Totodată, se usca la cea mai mică adiere de 
vânt în câteva minute și se bucura de mare prețuire în rândurile 
infanteriştilor. 

Cască, pușcă, combinezon, bocanci, obiecte personale... 

Muniția. 

Nu exista noţiunea de „prea multă muniţie”. Soldaţii americani 
purtau asupra lor cantități de muniţie incredibile. Pe lângă săculeţii 
de la centură plini cu cartușe, se foloseau și de niște conteinere 
portabile suplimentare. 

În al doilea război mondial, „încărcătura de bază” (cantitatea de 
muniţie purtată de soldat în luptă) era de două sute de cartușe. În 
Vietnam, nu era neobișnuit ca un om să aibă asupra sa de două sau 
chiar de trei ori mai multă, chiar dacă asta presupunea eliminarea 
tuturor celorlalte obiecte, cu excepția gamelelor de apă 
suplimentare. 

— Brown. Ai face bine să-nveţi că nu poţi să cari destule gloanţe 
cu tine. Prima oară când ai să rămâi pe uscat într-un schimb de 
focuri şi-ai să-ncepi să înjuri de mamă că ţi-ar mai trebui o cutie de 
0,223-uri, ai să-ţi dai seama că nu ţi-am suflat fum în creierașul tău 
tânăr. 

Metoda de bază prin care soldatul trebuia să-şi poarte 
echipamentul consta în centura din împletitură de cânepă cu găuri 
capsate — încă un supravieţuitor din trecut. De centură erau prinse o 


pereche de bretele din cânepă, care serveau la sprijinirea sarcinii. Pe 
centura propriu-zisă se prindeau rucsacul „de şale”, o săcoșică mică, 
din prelată, cu dimensiunile de douăzeci și cinci pe treizeci de 
centimetri, pe urmă gamelele și încărcătoarele. Mica pungă de prim 
ajutor, care conţinea un singur bandaj amărât, era, de regulă, golită 
şi folosită pentru transportul țigărilor. 

De asemenea, mai era prevăzut ca militarii să-și poarte și 
baionetele. Dar, întrucât cea de la M-16 avea doar cincisprezece 
centimetri lungime, cu lama din cel mai prost oţel cu conţinut 
ridicat de carbon (asta însemnând că nu se putea ascuţi) și pentru că 
nimeni întreg la minte nu-şi putea închipui că poţi ataca un individ 
înarmat folosindu-te de flecușteţul ăsta bont, baionetele erau în 
principal folosite la aruncarea în trunchiurile arborilor de cauciuc. 
În schimb, se purtau cuţitele de luptă, fie un cuţit foarte scump, 
comandat special din Statele Unite, fie un cuţit K-Bar, șterpelit din 
rezervele Forţelor Aeriene sau ale Marinei. 

În afară de toate acestea, după cum constată Willie-măsliniul, mai 
erau şi rațiile. 

— Fritsche. Cum paștele mă-tii am să pot eu să car douăsprezece 
mese, pentru numele lui Dumnezeu? 

De-acum, Brown începea să fie intuitiv. Pe patul lui se afla o 
duzină de cutii cu raţii C. Numai două dintre ele umpleau cu vârf 
rucsacul „de şale”. Fritsche îi arătă cum se procedează. 

Raţiile C erau organizate în trei grupe de mese: B-1, B-2 și B-3. 
Una pentru micul dejun, alta pentru prânz şi ultima pentru cină. Ele 
erau organizate ingenios, ca să ofere soldatului varietate, spre 
deosebire de rațiile de front cu reţetă unică, din războaiele 
anterioare. Cu toate acestea, nimeni nu a descoperit vreodată 
modalitatea ca aceste cutiuţe să fie încărcate în spinarea unui singur 
amărât de infanterist. 

De aici, necesitatea imperioasă de a se sorta conţinutul raţiilor C, 
astfel încât să fie cărate numai cele mai bune și mai gustoase 
componente. Fiecare rație C conţinea câte trei cutii de conserve 
precum și o pungă cu accesorii din folie cafenie. Cele trei conserve 
aveau următoarea compoziţie: 

Felul principal: 


Ouă cu şuncă, tocate. Oribil. Aproape necomestibil. 

Carne de curcan. Fritsche a traversat o scurtă perioadă de 
încântare faţă de carnea de curcan, până când și-a dat seama că 
avea gust de mâncare pentru pisici. 

Pui dezosat. Plictisitor, dar acceptabil. 

Pui cu tăiței. Mulţumitor. 

Cotlet de vită în suc propriu. Carne fiartă fără gust — întrucâtva, 
plină de cocoloașe — în grăsime. 

Șuncă cu apă adăugată. Acceptabil. (Acceptabil fiind definit ca 
ceva în care un bucătar amator, aflat în misiune, putea să-și bage 
picioarele.) 

Felii de carne de vită cu cartof şi sos. „Cartof” la singular. 
Întrucât feliile de carne nu se puteau deosebi de cotletul de vită în 
suc propriu, acesta nu se număra printre felurile favorite. 

Chiftele cu fasole şi sos de roșii. Comestibil. 

Fasole cu cârnaţi frankfurter în sos tomat. Da. 

Carne de vită condimentată, cu sos. Încercaţi feliile de carne de 
mai sus, ceva supă pentru pisici, niște glutamat de sodiu și un lichid 
vâscos despre care se credea, în general, că ar fi esență de ptomaină. 

Felii de carne de porc în suc propriu. Preferabil să fii foarte 
înfometat. 

Și acum, punctul culminant: 

Șuncă cu fasole lima:22. Generaţii de tineri s-au întors din 
Vietnam cu o ură veșnică pentru șunca cu fasole lima. Respectivele 
conserve erau atât de înfiorătoare încât, nu numai că nimeni nu le 
mânca, dar soldaţii le lăsau intenționat pe lângă poteci, ca să fie 
luate de către săteni sau cei din Viet Cong. Fără mine-capcană. Cu 
toate acestea, nimeni nu se atingea niciodată de cutiile alea. Atunci, 
şunca cu fasole lima a fost înlocuită cu o nouă creaţie: spaghetti cu 
chiftele. Ambele componente indigerabile. 

A doua cutie, existentă numai în pachetele B-1 (micul dejun), 
conținea fructe: 

Cocteil de fructe. Drăguţ. 

Pere. Nu tocmai. 

Caise. O decepţie serioasă. 

Piersici. Extrem de populare, întrucât cutiile erau pline cu suc și 


se potriveau de minune cu gâtlejurile uscate provocate de baterea 
coclaurilor. 

A treia cutie conţinea: 

Biscuiţi și brânză topită ceddar. Mosby i-a povestit odată lui 
Fritsche despre biscuiții-pesmeţi cu care se hrănea flota lui Nelson — 
foarte potriviți ca înlocuitori de ghiulele. Fără alte explicaţii, 
motoristul a înţeles pe loc ascendenţa onorabilă a biscuiţilor din 
rațiile C. Brânza era denumită ceddar. Soldaţii o considerau un fel 
de plastic ultramodern. 

Baton de vanilie. Mănâncă și mori. Era o bucăţică de zahăr candel 
pe care până și copiii cerşetori vietnamezi o aruncau cât colo. Lucru 
dureros, de altfel. Nu s-a auzit ca cineva întreg la minte să încerce să 
muște a doua oară din chestia asta. 

Unt de alune și biscuiţi. Untul de alune - bun. Pentru biscuiţi, a 
se vedea mai sus. 

Budincă de curmale. Pentru desert, era un fel de șuncă cu fasole 
lima. 

Prăjitură de fructe. Vezi mai sus. 

Chec „de-o livră”:2:. Corect descrisă prin greutate. 

Pudră de cacao. Vezi mai jos. 

Biscuiţi cu gem. Biscuiţii puteau fi unși cu gem de struguri, de 
caise sau de ananas. Gemul se râcâia şi se întindea pe chec. Biscuiţii 
se „întindeau” pe cel mai apropiat tufiș. 

Punga cu accesorii conţinea niște pacheţele gen picnic cu sare, 
piper şi zahăr; un pachet cu frişcă „instant”; o lingură din material 
plastic; două lame de gumă de mestecat; un şerveţel; un rulou de 
hârtie igienică; patru ţigări ambalate în hârtie. 

La începutul războiului, ţigările aveau o vârstă respectabilă. 
Mosby s-a jurat, dar, din păcate, n-a fost crezut câtuși de puţin, că a 
deschis un astfel de pachet și a găsit două Lucky Strike Green, o 
marcă la care s-a renunțat cu mult tam-tam în 1941. Acum ţigările 
erau mai ales Marlboro, Winston, Salem, Pall Mall, Lucky Strike. 
Camel, mai rar. Din când în când, câte-un biet ghinionist avea parte 
şi de cele mai neagreate ţigări — Viceroy. 

Ultimul element din pachet era cafeaua ness. Era o cafea care te 
trezea și din mormânt. Amfetaminele — de găsit numai în pachetele 


Forțelor Speciale — erau considerate mult mai puţin eficiente decât 
cafeaua din rațiile C. 

Amatorii de delicatesuri luau două pachete de ness, trei pachete 
de frișcă plus un pachet de cacao și-și preparau un capuccino „de 
teren”. Încălzit într-o ceașcă de gamelă, deasupra flăcării unui 
explozibil C-4, nu era rea deloc. Ba, chiar foarte gustoasă dacă era 
consumată după două săptămâni fără baie, trei săptămâni de 
plictiseală plus teroare și patru zile lipsite de somn. 

Problema consta în cum să cari toate aceste bunătăţi în misiune. 

— Îţi iei trei... nu, patru perechi de ciorapi, îi spuse Fritsche lui 
Brown. 

— Ai pus deja ciorapii deoparte. 

— Ăștia nu sunt pentru picioarele tale, prietene, spuse Fritsche. 
Desfăcu ciorapii pe care Willie îi scosese din lădița de sub pat. 
Apucă-te și sortează conservele, bine? Desfaci toate pungile de 
plastic. Trebuie să păstrezi o lingură, câte-o pungă de sare şi piper, 
trei pachete de curpapir, ţigările și frişca. Arunci restul căcaturilor. 

— Dar eu nu fumez. 

Fritsche trecu tutunul în proprietatea sa. 

— Ei, vezi? Uite cum te ușurăm de la o clipă la alta, spuse el. 

Pe urmă, Fritsche porni la sortarea conservelor. 

— Păstrează fructele. Golește scârboşenia de pachet B-3. Desfă 
cutia și scoate mai întâi pachetul de cacao. Așa. Conservele 
principale. Ai şuncă cu ouă. Aruncă-le în cristelnița mă-sii. Pui cu 
tăiţei. Bun. Încă una cu pui și tăiței. Ai avut noroc la tragerea asta, 
tăticu'. 

Soldaţii își împărțeau rațiile C prin tragere la sorți. Lada era 
deschisă (ţeava unui M-16 făcea minuni pe post de pârghie), după 
care era răsturnată. Soldaţii treceau apoi pe rând și-și luau rațiile la 
întâmplare. 

Teoretic, asta-i împiedica pe primii de la coadă să-și aleagă 
pachetele cu cea mai mare căutare (B-l cu fructe). În realitate, dat 
fiind că lăzile cu raţii C erau întotdeauna ambalate la fel, cei mai 
rafinați memorau cu precizie amplasamentul fiecărui pachet. 
Răsturnate sau nu, ei le ştiau. 

În sfârşit, Fritsche aduse conservele la starea de grămadă 


controlabilă. Pe urmă, îndesă cutiile în ciorapi. După ce-i umplu în 
acest mod, îi legă strâns la „gură” şi-i prinse cu șireturile de spatele 
bretelelor de la raniță. Dacă erau legaţi suficient de strâns, nu se 
ciocneau între ei și, deci, nu făceau zgomot. 

Willie se uită la rezultatul final și se încruntă. 

— Fritsche... ar trebui să avem la noi douăsprezece porții. 

— Dea. 

— Eu nu cred că am mai mult de patru sau cinci. 

— Dea. 

— N-aş vrea să mor de foame pe-acolo. 

— Hai să-ți vând un pont, fiule. E absolut exclus să treacă mai 
mult de patru zile fără să primim porţii noi. Că doar nu suntem 
Supermeni, ce naiba. Și-apoi, dac-o fi să ne batem, gândește-te la 
toate porțiile suplimentare pe care le poţi lua de la cadavre. 

În vreme ce Brown se făcea alb ca varul la față, Fritsche verifică 
şi „echipamentul de sprijin” pentru misiune. Acest echipament 
aduna laolaltă diferite mărunţișuri pe care soldatul le căra ca să-i 
ajute pe alţii. Chestii precum cartușiere de rezervă pentru mitraliere, 
LAW-uri:2*, explozibile, proiectile de mortier etc. 

Willie primise două cartușiere a câte două sute cincizeci de 
cartuşe de mitralieră, două blocuri de explozibil C-4, un colac de 
zece metri de fitil pentru explozibil de culoare oranj, neelectric, plus 
grenadele şi două LAW-uri. 

— Trebuie să iei explozibilul. Cu el o să gătim. Îl pui la spate, 
deasupra rucsacului. 

— De ce acolo? 

— Fiindcă e alb, cap pătrat ce ești. Niciodată să nu cari ceva care 
te transformă într-o ţintă. Acum, grenadele. 

Fritsche desfăcu cilindrii de carton în care se aflau grenadele. 

— Fuller a zis să iei patru. Tu iei două... 

— Dar... 

— N-o să ai nevoie decât de două, altfel am mierli-o cu toţii. 
Celelalte or să ruginească pe tine. E de-ajuns să pui o picătură de 
apă pe ele că scârbele astea de M-26 ruginesc. Astea două... atârnă- 
le de săculeţele cu muniţie. Ai grijă să nu cumva să le agăţi de 
mânere. Dacă iese afară cuiul, ai căcat steagu'. Nimeni nu primește 


măcar o agăţătoare de medalie dacă-l face îngeraș propria lui 
grenadă. Mai ia niște bandă izolatoare și prinde bine mânerele. 
Deșurubează siguranțele și unge filetele cu puţină vaselină. Acum, 
ești ţais. Prăpăditele astea... lasă-le. 

„Prăpăditele astea” erau cele două conteinere de carton ale LAW- 
urilor, lansatoarele de rachete M-72, una din acele idei bune care nu 
funcţionează. Ele au înlocuit bătrâna și bine cunoscuta bazooka. 
LAW a apărut cu două generaţii de arme antitanc mai târziu. LAW 
era o bazooka din carton, cu folosinţă unică. Cântărea vreo două 
kilograme și jumătate și avea numai șaizeci de centimetri lungime, 
în poziția pentru marș. Când un soldat urmărea să lovească un tanc 
sau o cazemată, în loc să facă o gaură cu dinţii, nu trebuia decât să 
deschidă ambalajul sigilat, să scoată cuiul de siguranţă, moment în 
care tubul lansatorului se putea extinde la lungimea completă. Apoi, 
să țintească și să tragă. O teorie perfectă. 

Cu toate acestea, LAW-urile nu au funcţionat în Vietnam. Cam o 
treime din lansatoarele de 66 mm au refuzat să declanșeze. Și mai 
puţine au reușit să lovească o ţintă la distanțe mai mici de două sute 
de metri. Rebuturi. 

— Lasă-le, spuse din nou Fritsche. 

— Dar locotenentul Fuller a zis... 

— Mă piş pe nasu” lui. Ai să vezi că nici el n-o să care M-72-urile. 
Acum... trecem la rahatul important. Muniția lui Blind Pig. 

— Spune-i, fratele meu, se auzi un mormăit din colțul lui Blind 
Pig. 

Și Fritsche îl puse în temă. 

— Singura chestie pe care ne bazăm în caz că suntem atacați e 
mitraliera lui Blind Pig. Asta o să halească la muniţie de zici că 
mâine e sfârșitul lumii. Așa că toată lumea cară cartușiere de 
rezervă. 

Fritsche desfăcu o cutie cu muniţie și ridică cu reverență cartușele 
din alamă strălucitoare, legate între ele. 

— Una din problemele pe care armata încă nu le-a rezolvat caută 
răspuns la întrebarea cum să cari scârboșeniile astea? Doar n-ai să 
iei în cârcă cutia aia, nu? Deci, cum crezi tu că ai să duci șmecheria 
asta? 


Brown luă șovăielnic cartuşiera și dădu să şi-o petreacă pe după 
gât. 

— Păi, cum de nu, făcu Fritsche în zeflemea. Ca un bandido 
veritabil. Da’, te-ai gândit vreodată că această cartușieră te 
transformă într-o ţintă lucitoare pentru un lunetist? 

Brown se arătă speriat. 

— În plus, îmi strici dracului muniţia, interveni Blind Pig, dacă- 
mi sucești cartușele în centură. Te omor dacă-mi faci o chestie ca 
asta. 

— Bun, și-atunci, cum o să le car? 

— Du-te la Buellton și spune-i să-ți facă rost de o traistă de 
sanitar. Asta-i singura soluţie pe care-am găsit-o noi. Dacă-ţi vine 
vreo idee mai bună, fă bine să ne-anunţi, că nouă ne-a secat 
tărtăcuţa. 

Fritsche examină rezultatul şedinţei de instruire. 

— Păi, cam asta ar fi tot, Willie. Eşti gata. CRAS. Cretinii de 
Răcani Aleargă-n Salturi. 

La origine, acronimul CRAS venea de la Corpul de Armată 
Strategică, denumire a trupelor combatante auxiliare ale armatei, 
acestea urmând să fie primele care să salveze Democraţia de ea 
însăşi. Prin 1968, „cras” se folosea în mod ironic, cu diverse 
definiții, precum „Comandante, Rușii ne Atacă Sigur”. 

— Te-ai prins? 

— Cred că da. Mulţumesc. 

— Nicio problemă. Acum, mișcă-ţi fundul și adu-mi o bere. Dacă 
plecăm în misiune mâine, în noaptea asta mă fac pulbere. 

Brown se duse la buncărul cu gheață. Fritsche îl urmări cu 
privirea, apoi se întoarse la patul lui. 

Blind Pig, satisfăcut și el de lecţie, catadicsi într-un târziu: 

— Cum zise și nenicu', mulțumesc. 

— Pentru ce? Căcănarul respectiv o să iasă pe teren și-o să ajungă 
oale și ulcele. Știi asta, nu? 

— Mda. Dar ai ajutat un frate. 

— Dă-te-n pisici de-aci, spuse Fritsche, stânjenit. Nu-i decât un 
semn de prietenie. 

— Voi, gagiii ăștia, sunteți chiar așa de apropiaţi? 


Blind Pig se referea la frații motoriști ai lui Fritsche. 

— Mda. 

Brown reveni în cort cu sticlele de Bier LaRue. Fritsche le desfăcu 
capacele cu muchia cuțitului său K-Bar și le împărți camarazilor săi. 
Cei trei bărbaţi, de nouăsprezece ani fiecare, băură în tăcere. Pe 
urmă, Brown decise că are de pus o întrebare. 

— Hank? Pot să te întreb ceva? Chiar ai fost un Hell's Angel?:30% 

Blind Pig îl fulgeră pe Brown cu o privire mustrătoare, acesta 
fiind unul din punctele sensibile ale lui Fritsche. Marele motorist 
reflectă o clipă, apoi zâmbi larg. 

— Nu. Dar am mers la petreceri cu ei. Nişte gagii tare, tare 
virtuoși... 


Henry Charles Fritsche era, după judecata oricui, un tip virtuos. 
Mai exact spus, după părerea tuturor, cu excepţia părinţilor săi, a 
tribunalelor, a Biroului pentru Narcotice și Droguri periculoase și, în 
ultimă instanţă, a colegilor săi delincvenți. 

Toată lumea suferă, în perioada de creștere, un soi de şoc seminal 
datorat unei întâmplări personale, unei cărți, sau chiar unui film. 

Pentru Fritsche, lucrul acesta s-a petrecut atunci când părinţii lui 
l-au lăsat să se ducă la matineul copiilor de sâmbătă după-amiaza. 
Până atunci, Fritsche ajunsese la concluzia (dacă un copil de zece 
ani poate să ajungă la o concluzie) că viaţa se oprea la marginea 
micului târg de fermieri din Ohio, unde se născuse el. 

Filmul era vechiul „clasic“ al lui Marlon Brando, The Wild Ones. 

În vreme ce toţi ceilalți copii aruncau cu pungile de floricele de 
porumb, huiduiau, ovaţionau, urlau și, în general, nu dădeau nicio 
atenţie celor ce se petreceau pe ecran, Fritsche a stat într-o stare de 
concentrare supremă. A fost de-a dreptul fascinat de personajul 
negativ incorijibil al filmului, Lee Marvin. Asta ar putea explica de 
ce, câțiva ani mai târziu, Fritsche și-a amanetat tăurașul ce ar fi avut 
toate șansele să fie admis la târgul anual al statului, ca să-și cumpere 
o rablă de motocicletă Triumph, 1948. Oamenii din oraş şi rudele 
sale au găsit o explicație mai simplă: „Băiatul e rău din naștere”. 

Răul după fapte se cunoaște și, în anii următori, Fritsche a făcut 
tot ce-a putut ca să-și justifice predestinarea, vomitând pe rochia 


„reginei” de la balul bobocilor, umflându-i mutra unui profesor de 
educaţie fizică, suferind o exmatriculare din școală și, pe urmă, 
aflându-se „prin apropiere” în timpul câtorva spargeri de magazine. 

A ajuns, până la urmă, aspirant la un club clandestin de 
motociclişti. Un „aspirant” este un membru de perspectivă. În 
perioada de „aspiratură”, se aşteaptă de la un potenţial nou membru 
să îndeplinească toate cerințele înjositoare impuse de jurământul de 
intrare în cadrul „frăţiei”, plus încă altele. De asemenea, aspirantul 
trebuie să fie aproximativ viteaz în orice situaţie în care un Audie 
Murphy de rând ar fi în stare să se descurce și, în general, să fie 
disponibil la orice oră, ca atunci când, de pildă, un membru „plin” 
are chef să mănânce pizza la două noaptea. Nu se admit niciun fel 
de eschivări de la o astfel de solicitare, chiar dacă orașul ar fi închis 
„ermetic“ și înconjurat de Garda Naţională. 

În cele din urmă, Hank a primit emblema de membru al clubului, 
pe care şi-a cusut-o pe spatele jachetei sale Levis, fără mâneci. 

După aceea, Fritsche a zbârcit-o. 

A descoperit drogul numit speed:*“, precum și faptul că excitația 
stârnită de methedrină e mai a naibii dacă se obţine prin injectare. 
Era distractiv. Putea să „funcţioneze” ore și zile întregi cu 
amfetamină, devenind cu fiecare clipă mai puternic şi mai deștept. 

De asemenea, acum putea să se întreţină singur. Prin 1966, 
drogurile pătrundeau destul de masiv în Statele Unite, ba chiar și în 
Midwest. Iar la acea vreme, speed părea o substanță tare inofensivă 
şi totodată profitabilă, în special la colegiul din localitate. 

Fritsche a devenit un distribuitor/consumator. Câştiga o groază 
de bani. În același timp, Fritsche se transforma într-un tâmpit 
nesuferit și încurcă-lume. 

Prima sa trezire la realitate s-a petrecut cu ocazia unei întruniri a 
clubului când fraţii săi, care îl avertizaseră de mai multe ori până 
atunci, i-au retras emblema de membru. Pentru cineva care a trecut 
prin încercări deosebit de grele ca să câștige emblema, nu exista o 
rușine mai mare ca aceea de a fi dat afară din club. 

Fritsche s-ar fi putut întoarce acasă, să se reculeagă și, după o 
perioadă de îndreptare a comportamentului, să se înscrie din nou în 
club. Posibilitatea asta rămânea valabilă întotdeauna. În schimb, el 


s-a dus acasă și şi-a injectat și mai mult speed. Pe urmă, a pus la cale 
o mare combinaţie. 

Afacerea implica oameni din California şi oameni din Miami. În 
urma ei, Fritsche avea toate șansele să devină un om foarte bogat. 

În loc de asta, când oamenii s-au întâlnit, „afacerea” s-a 
concretizat în focuri de armă. Hank Fritsche s-a pomenit în micul 
apartament holbându-se, cu urechile vâjâind, la patru cadavre. 
Cunoștea sigur că fiecare cadavru avea cel puţin câte un prieten. 

A fost nevoie să stea ascuns câteva zile într-un hotel de asistență 
socială pentru ca organismul lui să scape de efectul drogurilor. Pe 
urmă, a luat două doze sănătoase, pe cale orală, şi s-a dus la centrul 
de recrutare, spunând că vrea să se înroleze. A avut noroc. În 1967, 
agenţii de recrutare nu se uitau cu cine știe ce severitate la 
voluntari, îndeosebi dacă vroiau să se ducă în Vietnam. Pentru Hank 
Fritsche, Vietnamul era locul cel mai sigur posibil. Putea să rămână 
acolo până când ecourile acelei nefericite afaceri cu droguri se 
stingeau. 

Dar, pentru că motoriștii i-au sfidat întotdeauna pe zei, Fritsche a 
devenit eternul om din avangardă. Era ceva pentru care el se oferea 
întotdeauna voluntar. Ba nu, insista chiar. După o vreme, a devenit 
un lucru pur şi simplu acceptat. Nimănui nu i se mai părea ciudat, 
exceptându-l poate pe Mosby, care nu se mira cu glas tare întrucât 
ştia că e sinucidere curată să mergi în fruntea formaţiei. 

Era totodată în firea lucrurilor ca motoriștii să fie favorizați de 
zei, dat fiind că, slavă Domnului, Fritsche participase, ca om de 
avangardă, la circa o sută cincizeci de patrule. Fără să i se poată 
reproşa ceva și fără să sufere măcar vreo zgârietură. 

Iar acum sosise timpul pentru o nouă încercare. 


16. ZA ZULU 


Ceaţa zorilor se înălța deasupra arborilor de cauciuc. Lumea 
devenea foarte cenușie în timp ce caierele ceţii se ridicau, se mișcau 
în cerc şi apoi se lăsau prinse în vârtejul palelor de rotor ale 
elicopterelor. 

Câte douăzeci de aparate Huey se aflau aliniate pe fiecare latură a 
aerodromului PSP din Hue Duc. Grupa lui Casey stătea ghemuită la 
marginea pistei, în vreme ce aparatul lor se trezea încet din 
amorțţeală, șovăielnic în aerul dimineţii, cu palele gemând în ceaţă. 
Într-o vreme, turbina aparatului de zbor porni, iar palele rotorului 
deveniră invizibile, vârfurile lor agățând și împrăștiind fuioarele 
rătăcite de cenușiu. Soarele, încă timid, își strecura sulițele în urma 
lor. Șeful echipajului UH-ID-ului le făcu semn și membrii grupei o 
rupseră la fugă și se urcară la bordul aeronavei. 

Stând lângă mitraliorul de la ușă, Mosby văzu lumea înclinându- 
se înainte prin parbrizul zgâriat. Caierele ceţii se învolburară în 
momentul în care patruzeci de elicoptere, fiecare purtând câte o 
grupă de infanteriști, se desprinseră de sol, se legănară uşor, apoi se 
înălțară la un unghi de patruzeci și cinci de grade, cufundându-se în 
pâclă şi în uitare. 

Elicopterul lui Mosby urcă până la șase sute de metri şi el simţi 
cum transpiraţia i se usucă și-i îngheaţă pe trup, în timp ce aparatul 
Huey străpunse și ieși din plafonul de nori. 


Închipuiţi-vă un ventilator electric vechi. 

Închipuiţi-vă că una din paletele acelui ventilator e strâmbă, 
astfel încât sunetul pe care-l scoate nu e doar un zumzet normal, ci 
unul însoţit la fiecare rotaţie de un păcănit strident. 

Acum, imaginaţi-vă că ventilatorul respectiv are o deschidere de 
aproape cincisprezece metri. 

Imaginaţi-vă patruzeci de asemenea ventilatoare. 

Acesta e zgomotul unui asalt aerian. 


Vreme de peste un deceniu, zona purtase numele de „ţinutul 


moșierului Giang”. În orice caz, după ce Giang a comis eroarea de a- 
și vizita ţinutul ca să se intereseze de ce arendele nu mai fuseseră 
plătite de douăzeci și două de luni, FEN i-a răspuns la întrebări cu 
două gloanţe de carabină M-1, înfipte în gât. După care, lanul de 
orez parcelat, lung de trei kilometri și lat de unul a devenit teritoriu 
liber. 

Sătenii au început să lucreze plini de entuziasm acest teren liber, 
până când un bătrân fermier a fost mitraliat de un elicopter 
american în timp ce-și ara pământul cu plugul tras de bivol. Pe 
urmă, aria a fost abandonată de toţi, în afară de nebuni. Astfel, timp 
de patru luni, ţinutul Giang a fost ignorat. 

Acum lanurile de orez au fost rebotezate Zona de Aterizare Zulu, 
și războiul a coborât asupra lor. 

Primele elicoptere au fost Huey Cobra și aparatele de asalt model 
B. Deasupra plana în cerc un avion de observaţie al Forţelor Aeriene 
și, mai sus, două șiruri de avioane Phantom Fox-4. 

Elicopterele de asalt se iviră primele din norul de praf, coborând 
deasupra copacilor, sfâșiind liniștea cu clănțănitul și vaietul 
mitralierelor. Urmă apoi bubuitul ritmat al aruncătoarelor de 
grenade. Nu se auzi niciun foc de ripostă. 

Patruzeci de elicoptere, în spatele lor alte patruzeci, urmate de 
încă patruzeci, plus patruzeci: Divizia 12 pornea la luptă. 

Forța distrugătoare a războiului. 

Forța distrugătoare se personifică în oamenii care se împrăștiară 
din elicoptere în noroiul lanurilor de orez. Aparatele Huey se 
ridicară de la sol și peste zona de aterizare se lăsă liniștea, 
întreruptă doar de răcnetele subofițerilor și ofițerilor, care-și 
îndemnau soldaţii să părăsească poiana și să intre în desiș. Doi 
oameni rămaseră pe loc, șovăind: Willie-măsliniul și comandantul 
plutonului, locotenentul Fuller. Erau zăpăciţi. Dezorientaţi. Casey 
alergă spre Fuller și-l apucă de cot. 

— Haide, îl îndemnă el. 

Fuller se holbă la el cu o privire rătăcită. Avea ochii măriți și 
înspăimântați. Se zgâia la orizontul pustiu care, cu doar câteva clipe 
în urmă, fusese plin de elicoptere, arme şi oameni. 

— Să mergem, sir. Ne putem regrupa la lizieră. 


Îl împinse pe comandantul său de pluton către desiș. 

Misiunea Companiei Charlie consta într-un raid desfășurat cu trei 
plutoane şi fusese încredințată comandantului Companiei C, Karl 
Harris, de către locotenent-colonelul Taylor, ofițerul aflat în fruntea 
batalionului din Regimentul 15 Infanterie. 

Pe hartă, părea simplu. De la Za Zulu, Compania C urma să se 
despartă în trei „vârfuri de lance”, materializate de cele trei 
plutoane. Obiectivul era şi el triplu. În situaţia respectivă, trei 
dealuri mici. Pentru țăranii din regiune, ele erau cunoscute ca fiind 
cele Trei Surori. Pentru Armata Statelor Unite, ele erau Dealurile 
957, 902 și 1113. 

Denumirile numerice au fost atribuite conform înălțimii 
presupuse — în metri — a dealurilor. Cifrele acestea se puteau citi pe 
harta militară drept cote, hartă inspirată după o misiune de 
observaţie a armatei franceze, din 1952. Francezii își bazaseră 
detaliile pe o cercetare cartografică efectuată de japonezi în 1944. 
Într-o accepţiune foarte largă, cifrele însemnau că harta pe care 
armata plănuia s-o utilizeze în asaltul ei era aproximativ la fel de 
exactă ca una din cele folosite de Columb când a încercat să 
navigheze spre Indii. 

Conform acestei hărți - și ca atare incluse în instructajul de 
comandă al colonelului Taylor — cele Trei Surori se situau la nord- 
nord-est de zona de aterizare proiectată. Cel mai vestic, Dealul 
1113, se afla cam la trei mii de metri de ZA. Al doilea și cel mai 
puţin înalt, Dealul 902, era la circa şase mii de metri de ZA. În fine, 
al treilea şi cel mai îndepărtat deal, cel având pe hartă cota 957, se 
găsea cam la zece mii de metri distanță. Asta spunea documentul 
cartografic, precizând în plus că dealul cel mai îndepărtat se afla în 
vecinătatea unui drum de ţară circulat. La poalele lui 957, din nou, 
conform hărții, erau rămășițele unui sat. 

În conformitate cu ordinele lui Taylor, fiecare pluton avea 
misiunea să se deplaseze cât mai expeditiv cu putință, către unul din 
dealuri. Trebuiau să cerceteze cu maximă temeinicie fiecare latură a 
rutei lor directe către dealuri. În situaţia că, erau atacați de inamic, 
aveau să riposteze. Imediat după ocuparea dealurilor, Compania 
Charlie urma să „patruleze agresiv” zona frontală și flancurile. Se 


spera că în felul acesta așteptările generalului Sinclair de atragere în 
luptă a Batalionului Phu Loi vor fi împlinite. Dacă nu se înregistra 
niciun contact în decurs de patruzeci și opt de ore, Compania C se 
putea aștepta să fie ridicată cu elicopterele și relocalizată într-o a 
doua zonă de aterizare, cam la zece kilometri spre nord. 

Sinclair a denumit cam dramatic, toată această mișcare, 
operațiunea SWIFTSURE::2. 

Ordinele au fost transmise pe cale ierarhică în jos, după ce au fost 
structurate de către Shannon și personalul G-2 din subordinea sa, 
precum şi de oamenii din celelalte secțiuni G. De acolo, colonelul 
Taylor, având repartizată aria sa de acţiune din cadrul Operațiunii 
Swiftsure, a dat fiecăruia din comandanții de companie diferite 
ordine de luptă. 

După instructaj, comandantul Companiei Charlie, căpitanul 
Harris, a transmis ordinele plutoanelor sale. După cinci luni 
petrecute într-o unitate combatantă și cu mai puţin de treizeci de 
zile înainte de a fi repartizat din nou în ariergardă, Harris s-a 
considerat îndreptăţit să-și aducă contribuţia personală la 
repartizarea sarcinilor. Astfel, grupul lui de comandă și Plutonul unu 
au primit misiunea de a cuceri și păstra cel mai apropiat deal — 
1113. Plutonul trei, preferatul lui, a primit sarcina următoare în 
ordinea ușurinței: flancarea vechiului drum de ţară și ocuparea 
Dealului 957. Plutonului doi, din care făcea parte și Mosby, i s-a 
încredințat treaba cea mai scârboasă: Dealul 902. 

Nu părea, nici măcar pe hartă, că avea să fie o zi distractivă. Dar 
ceea ce harta, care şi așa indica ruta Plutonului doi ca fiind rea, nu 
arăta, era că deştepţii care efectuaseră cercetarea aeriană inițială 
săvârşiseră o mică eroare: Dealul 902 se afla mai degrabă la vreo 
unsprezece mii de metri de locul aterizării, decât la șase mii. 
Totodată, documentul operativ omitea să precizeze că între ZA și 
micul deal se întindeau câmpuri cu iarbă kunai, porțiuni de junglă 
secundară și alte chestii neplăcute. 

Când au ascultat instructajul de informare, cei din Plutonul doi și- 
au zis că au intrat în rahat până peste cap. 

Nu au ghicit nici măcar pe jumătate. 


17. GRUPA 


Fritsche își conducea grupa de-a lungul unei poteci aproape 
invizibile de pe un dig de orezărie năpădit de buruieni. Oamenii se 
mișcau cu repeziciune, numai Brown și Fuller se mai împiedicau din 
când în când în locurile unde digul străvechi se dărâmase. 
Începuseră deja să transpire și să simtă în gurile uscate gustul bine 
cunoscut, ca de tinichea, al sării din organism. 

Martinez își mișca ochii încontinuu, aruncând în răstimpuri câte o 
privire fugară, ca să se asigure că totul era în regulă cu Brown. De- 
acum, inima i se liniștise după agitația de pe zona de aterizare, iar 
încordarea din picioare începuse să se transforme într-un mers 
uniform și hotărât. Văzu pârâul de sudoare ce izvora dintre 
omoplații lui Brown și se prelingea în josul cămășii, către raniță. În 
câteva minute, pata se întinse până când toată cămașa lui Brown se 
îmbibă de sudoare. 

Să-mi bag picioarele în ea de viață! blestemă Martinez. Ultimul 
lucru pe care şi-l dorea era să facă pe infirmiera. În ritmul ăsta, 
puştiul o să se prăbușească de căldură înainte ca aceasta să înceapă 
măcar. Pe urmă, începu să-l compătimească pe Brown. Toată lumea 
trebuie să treacă prin „botezul tufișurilor”. Martinez luă una din 
gamelele sale şi i-o întinse lui Brown. În vreme ce Brown hăpăia de 
zor, Martinez observă că pielea ușor ciocolatie a acestuia începuse 
deja să se usuce și să se înroșească. Să-mi bag picioarele în ea de 
viață! blestemă din nou Martinez. 

La marginea câmpului făcură o haltă. 

— Cinci minute, anunţă Casey, și toată lumea se întinse pe jos. 

Inclusiv Fuller. Dacă Brown arată rău, gândi Martinez, atunci 
Fuller arată de parcă și-ar da duhul. Casey se apropie de el. 

— Ăă, dom” locotenent, zise el. Cred c-ar fi bine să stăm de vorbă. 

Fuller se holbă la el o secundă. Pe urmă, realitatea îl trase de 
mânecă și se ridică în picioare. Casey îl luă deoparte și începu să-i 
vorbească. Martinez nu auzea ce-i spunea, dar putea să ghicească. 
Fuller se pipăia prin buzunarele laterale după o hartă uitată. Casey 
şi-o scoase pe a lui și începu să-l călăuzească pe comandantul său de 


pluton printre mișcări. 

'Tu-l în nară de huerro gândi Martinez. Nu-i în stare să-și 
găsească huevos:*“-ul cu două mâini și o târfa de cincizeci de dolari. 
Dar Martinez nu-și făcea griji. Îl aveau pe Casey. Era de-ajuns. 

În clipa următoare, Casey îi ridică în picioare și îi alinie, 
tărăgănând ordinele în stilul său discret. Porniră din nou înainte. 
Dacă cineva ar fi avut timp și chef, ar fi simţit o oarecare admiraţie 
temătoare văzând sălbăticiunea primitivă ce se întindea în fața lor 
într-o pantă joasă și constantă. Un şir de dealuri acoperite de o 
vegetație abundentă se ridica până la înălțimile ameţitoare ale unei 
jungle cu plafon dublu. Într-o fotografie din National Geographic ar 
arăta grozav. Dar dacă trebuia să străbaţi acele dealuri, atunci 
puteau fi considerate un adevărat iad. 

Ca întotdeauna, Fritsche preluă conducerea. Taliaferro se apropie 
de el ca să-i asigure spatele. Fritsche îi aruncă o privire de dezgust 
total şi-i făcu semn să se ducă în spate. Martinez zâmbi satisfăcut, 
bătu cu palma în aruncătorul lui de grenade M-79 și se strecură în 
locul rămas liber din spatele lui Fritsche. Așa era mult mai sigur. 
Nu-l mai frământa acum altă grijă în afara faptului că Taliaferro se 
afla în spatele lui. 

Odată ieșiți cu bine din zona de aterizare, Casey îi aranjă în 
ordinea de marș: după Fritsche, Martinez, Taliaferro şi Blind Pig, îl 
puse pe Willie, novicele. Willie avea totodată și misiunea de a căra 
muniția lui Blind Pig. Urmau Casey, Mosby, Buellton, infirmierul. 
După acesta, presupusul lor comandant de pluton, locotenentul 
Fuller. Și transmisionistul lui, DeeJay. În continuare veneau celelalte 
grupe ale plutonului. 

Casey avu o fracțiune de secundă de indecizie privind locul unde 
să se plaseze el însuşi. În mod normal, Casey s-ar fi așezat cât mai 
departe posibil de Fuller. În războiul ăsta locotenenții mureau pe 
capete. Pe urmă, aveai nevoie de cineva care să preia comanda, 
respectiv Casey. 

Martinez bănui că, totuși, în acest caz lucrurile stăteau atât de rău 
încât Casey vroia să fie suficient de departe de un dezastru provocat 
de vreo mină-capcană și îndeajuns de aproape încât să nu piardă 
urma locotenentului sortit pieirii. 


Și, într-adevăr, era sortit pieirii, gândi Martinez. Dacă a existat 
vreodată un om deasupra căruia să plutească ameninţător păsările 
mari şi negre, pe acela îl chema Fuller. Martinez adresă o scurtă 
rugăciune de mulțumire către Floricică, pentru faptul că nu se afla 
prea aproape de nenorocit. De acum înainte, el va fi pregătit în 
subconștient să audă în spatele grupei marea bubuitură care va fi 
semnalul morţii lui Fuller. Păcat de DeeJay. 

În timp ce-și vedea de drum, Martinez pipăi absent scrisoarea din 
buzunarul cămăşii. Era de la fratele lui mai mare. Familia era bine- 
mersi. lar expeditorul îl asigura că novia:** lui Martinez îi fusese 
totalmente fidelă. Martinez și Rosa se logodiseră de doi ani și 
singura dată când, Isuse Cristoase, se sărutaseră, se petrecuse atunci 
când Martinez primise ordinul de încorporare pentru Vietnam. Rosa 
avea trei matahale de bărbaţi drept fraţi. Și, în afară de fraţii ei, îi 
avea şi el pe ai lui: doi. 

Până nu ajungea el acasă, nimeni nu s-ar fi putut apropia de 
logodnica lui, în afară de purtătoarele de fustă. De altminteri, 
Martinez nici nu-și făcea vreo grijă în privința asta. Dacă exista 
cineva pe lume de care să fie sigur, Rosa era ființa aceea. Ca şi el, 
era modernă, cu o viziune lipsită de prejudecăți asupra 
posibilităţilor umane. Alături de ea, Martinez se simţea în stare să 
realizeze orice. Singura lui ezitare se lega de faptul că Rosa era atât 
de modernă încât nu nutrea nici acum vreun sentiment de dragoste 
pentru acea căldură imensă și gâlcevitoare pe care clanurile lor se 
arătaseră gata să le-o ofere după ce ei vor fi format o familie. 

Chiar așa, nu se certaseră niciodată în privința mărimii familiei 
pe care și-o doreau pentru ei înșiși. Doi copii. Sexul nu avea 
importanţă. Numai numărul. Câte unul pentru fiecare. Nu prea 
mulți, ca să nu le afecteze planurile pentru viitor. Viitorul însemna 
un ranch. 

Ferma era un pact pe care el îl încheiase cu frații săi. Martinez 
avea ca şi asigurat cecul care urma să fie expediat către o bancă din 
Santa Maria. Cu el avea să fie cumpărat ranchul, căruia îi vor spune 
Rancho Guadelupe. 

Guadelupe era totodată orașul natal al lui Martinez. Imaginaţi-vă 
cel mai mic dintre orășelele Californiei, cam la o sută cincizeci de 


kilometri nord de Santa Barbara, mărginit de ranch-uri și ferme 
întinse, de o parte, şi briza răcoroasă a Pacificului, de cealaltă. 
Guadelupe era unul din acele ciudate orașe-ascunzătoare. O felie din 
Vechiul Vest, unde jocurile de noroc nu erau numai legale, dar 
constituiau aproape o datorie civică. Fusese întemeiat de către 
spanioli și construit de valuri minuscule de imigranţi: elveţieni, 
chinezi și, pe urmă, italieni. 

Intrarea în oraș e străjuită de unul dintre cele mai ciudate 
cimitire din lume, cu pietre și edificii funerare stranii, provenite de 
la fiecare rasă şi generaţie. Mausolee voluminoase şi ornamentate, 
cu multe plăci comemorative, pentru elveţieni. Sculpturi ciudate, 
contorsionate, pentru chinezi. Pietre cu un aer ceva mai tradițional 
pentru italieni și mexicani. Un alt element care atrage atenţia 
trecătorului este numărul pietrelor funerare care străjuiesc 
mormintele americanilor de origine mexicană decedati în războaiele 
americane. 

De fapt, unul din primele lucruri de care-şi amintea Martinez era 
un serviciu funerar militar la mormântul nu știu cărui văr de-al său. 
Nu ţinea minte pentru care război. În schimb, își amintea bine 
fotografia vărului său mort, încastrată în piatra aceea. Un marinar- 
copil, cu faţa bucălată. A fost unul din motivele pentru care 
Martinez, spre deosebire de fratele lui mai mare, evitase Corpul de 
Marină. De altfel, fratele lui s-a și ales cu niște împușcături pe cinste 
în 1965. Martinez, deși foarte modern, era superstițios. 

Îşi mângâie aruncătorul M-79 şi scrută concentrat jungla 
înconjurătoare. Spre deosebire de Fuller, Martinez era foarte sigur 
că avea să scape cu bine din acest război nenorocit. 

Toată lumea, inclusiv laconicul Casey, se străduise să-i explice, 
dar Willie-măsliniul încă n-avea nici cea mai vagă idee despre ce se 
întâmpla. 

Era un raid desfășurat cu trei plutoane. Willie nu era prea sigur 
ce-i ăla un pluton, cu atât mai puţin un raid. Dar, învăţa repede. Un 
pluton era el și tipul din fața lui. Și, de asemenea, încă cineva care 
gâfâia în ceafa lui. Un raid însemna să te târăști prin arşiță la peste 
treizeci și opt de grade Celsius și să ajungi să urăști fiecare fâşie de 
îmbrăcăminte de pe tine, care te roade până la rană. În clipa asta, el 


își ura în mod deosebit chiloţii. 

Se mulau într-una pe porțiunea interioară a coapselor și îi intrau 
în crăpătura dintre fese. Pentru prima oară în viaţa sa ferită de 
greutăţi, Willie se întreba care era, la urma urmei, menirea 
chiloţilor? La ce dracu” erau buni decât să-i schimbi zilnic, ca să n-o 
superi pe mămica? Fritsche avea dreptate. Brown era hotărât ca, la 
prima oprire, să şi-i scoată neîntârziat și să se jure că nu va mai 
purta în viaţa lui chiloți. 

Începu să viseze la cum ar fi dacă şi-ar dezbrăca toate hainele și 
s-ar arunca într-un pârâu rece și limpede. Ar construi un dig și ar 
face un lac de trei metri adâncime. Ar opri un metru şi jumătate 
pentru înot, iar restul l-ar bea. Pe urmă, începu să viseze la săpunuri 
şi deodorante de tot felul, murmurându-şi spoturi publicitare TV şi 
enumerând feluritele mărci. Willie începea deja să pută. Încă n-avea 
habar cam cum o să miroasă grupa la sfârşitul misiunii. 

Măsliniul era sigur că ajunsese la punctul culminant al 
posibilităților sale într-ale imaginaţiei, atunci când şi-a închipuit că 
descarcă un camion de bicarbonat de sodiu în eleșteul lui de trei 
metri. Ei da, acum era curat. 

Ceva îl înghionti în spate. 

— Mișcă-te, spurcăciune, mârâi baritonal Blind Pig. 

Și Willie-măsliniul își dădu seama că se oprise de tot în loc. Se 
urni supus înainte, simțind că se sufocă din pricina mucusului 
vâscos și a polenului de junglă din gât. 

După ce-şi va dezbrăca chiloţii, îşi jură el, va face rost de undeva 
de niște îngheţată. Da. Îngheţată. Ca atunci când, copil fiind, și-a 
scos amigdalele. Exact. Mai întâi chiloţii. Pe urmă înghețata. 

Unul din talentele lui Mosby era legat de mersul prin hăţișul 
junglei. Era şi cazul, după vechimea acumulată ca infanterist. În 
parte, talentul său consta în pregătirea psihică. De exemplu, în mod 
normal, Mosby era un visător învederat. Un visător cu ochii 
deschiși, însă. Cu toate acestea, în momentul când pornea la drum, 
primul lucru pe care-l făcea era să tragă obloanele imaginaţiei. Nu 
mai reflecta la vicisitudinile trecutului sau la posibilitățile viitorului. 
Nu mai exista decât prezentul: ridică un picior și pune-l în faţa 
celuilalt, încercând totodată să rămâi în viață. 


Mosby nu era unul dintre oamenii care trebuiau să se amăgească 
cu „încă cinci kilometri și pe urmă mă-ntind să mă odihnesc, pe 
urmă încă cinci, și aşa mai departe”. Pur și simplu, el mergea până 
când sosea momentul să se oprească. Mosby putea să facă asta zile 
în şir. Ceea ce-i lăsa mintea liberă pentru gânduri lumești, precum 
cele legate de supravieţuire. 

Mosby vedea totul în jurul lui, remarcând lucruri care erau 
ciudate, uşor nelalocul lor sau chiar se mișcau pe neașteptate. Când 
ciudățeniile atingeau un punct culminant, Mosby ori se arunca la 
pământ, ori începea să tragă. Era o aptitudine de care David Mosby 
se simțea de-a dreptul mândru. Foarte puţini soldaţi se pricepeau la 
asta tot atât de bine ca el. Exceptându-l, poate, pe Casey. 

Cu Casey lucrurile stăteau altfel. El părea să știe, cu o clipă mai 
devreme, că ceva avea să se întâmple. Mosby ţinea tot timpul un 
ochi îndreptat asupra sergentului. 

Casey se mișca cu uşurinţă în faţa lui. Cu fiecare metru care 
trecea pe sub bocancii săi, el părea să se deplaseze cu și mai multă 
ușurință. Omul ăsta era o mașină de mers superb reglată. 

Deodată, Mosby auzi un clinchet slab când siguranţa de la arma 
lui Casey se deblocă. O clipită mai târziu, își aduse arma în poziţie 
de tragere, îl văzu pe Casey rotindu-se spre dreapta. Două fracțiuni 
de secundă mai târziu se auzi un zumzet puternic, în momentul în 
care un nor de păsărele galbene îşi luă zborul. 

Toată lumea în jurul lui se aruncă la pământ, în frunte cu Mosby 
care și trăsese cu degetul pârghia selectorului pe foc automat. Auzi 
niște trosnete provocate de căștile scăpate pe jos de câţiva răcani 
mai neîndemânatici. Fir-ar să fie, gândi Mosby. Acum ăia or să știe 
unde suntem. Şi se pregăti ca întreaga lume să se prăbușească 
asupra lui. 

Ordine înăbușite circulară de-a lungul coloanei plutonului, 
urmate de o liniște prelungită. Mosby urmări păsărelele, planând la 
o distanță infinitezimală deasupra copacilor, precum ţânţarii care 
plutesc la câteva molecule distanță de norul de insecticid. Ca la o 
comandă invizibilă, păsările se aşezară liniștite pe crăcile lor. Casey 
se ridică și porni din nou la drum. 

Incidentul îi deranjă lui Mosby starea de concentrare. Sesiză 


palpitația ușoară a unei bătături pe călcâiul lui stâng. În timpul 
mersului, mica iritație crescu în intensitate, până când întreg 
piciorul începu să-l doară. Îi venea greu să se gândească la altceva. 
Se surprinse chiar șchiopătând, ceea ce era nu numai un lucru 
antipatic, ci și inutil, de vreme ce deplasarea trebuia, oricum, făcută. 
Dacă nu era atent, curând putea să facă crampe la picior. 

Mosby încercă să-şi forțeze reintrarea în ritmul marșului. Începu 
să înșiruie în gând diferite subiecte, căutând ceva care să nu-i abată 
în întregime atenţia de la ce avea de făcut. Deodată, găsi. 

Începu să se întrebe cine-avea să o-ncaseze de data asta. Ia să 
vedem, începem din faţă. Fritsche, în fruntea formaţiei și, teoretic, 
cel mai vulnerabil. Absolut exclus. Oameni ca Fritsche nu mor în 
nicio junglă blestemată. Ei dau ortu' popii pe autostrăzi, în timpul 
bătăilor din baruri sau poate în camera de gazare, după o ultimă 
masă luată în tihnă. 

Okay. Ce zici de Martinez? Nţ. Prea bun. 

Taliaferro? La naiba, nu. Prea mare căcănar. Spre deosebire de 
majoritatea oamenilor, Mosby nu credea în  autoextincţia 
căcănarilor. În același timp, concedă Mosby în silă, Taliaferro ştia să 
lupte. 

Ei, dar ce părere ai de Willie-măsliniul? Da. E cert că joacă la 
categoria „sac funerar”. 

Blind Pig? Încă nu s-a născut cineva atât de-al dracului ca să-l 
facă pe ăsta să o mierlească așa, cu una, cu două. 

Casey? Pe dracu’! Nici să nu te gândești la Casey. Dacă se duce el, 
am căcait steagu' toţi... 

Și astfel Mosby ajunse la Mosby. Poate. În ultimul timp şi-a forțat 
norocul. Mă mai înrolez pentru un tur! Tâmpit, tâmpit, tâmpit. 
Haide, David. Fă bine și mișcă-te. 

Buellton? La naiba, da. E „scurt”, nu-i așa? Atât de scurt încât 
scârba de Ramos nici n-ar fi trebuit să-l lase să plece de data asta. 
Bietul Buellton. Mosby aruncă o privire în spate. Infirmierul ţinea 
pasul cu cei mai buni dintre ei. Avea o faţă liniștită. Mosby parie pe 
o bere cu el însuşi că Buellton o s-ajungă acasă cu picioarele înainte. 

Fuller? Mort, mort, mort. 

DeeJay? Iată un băiat pentru care poate să-ți pară rău. Era cert că 


Fuller avea s-o scrântească. lar dacă el o încasa, transmisionistul lui 
avea soarta asigurată. 

Mosby avea o părere generală despre lume mult mai bună atunci 
când Casey anunţă o pauză de masă. Desemnă o grupă care să stea 
de veghe în jurul plutonului în timp ce ceilalți haleau câte ceva. 

Mosby nici măcar nu simţea gustul raţiilor C. Nu erau decât un 
combustibil pe care trebuia să și-l vâre pe gură iar apoi să-l elimine 
pe la celălalt capăt, ghemuit pe după vreun tufiș, cu pantalonii în 
vine şi cu pușca pregătită, speriat de moarte la gândul că așa s-ar 
putea să o mierlească. Mosby nu se înnebunea după murit. Dar 
posibilitatea de a o-ncasa în timp ce se ușura figura foarte jos pe 
lista lui de variante de ducere de pe lumea asta. Prefera, mai 
degrabă, un atac de inimă frumușel și confortabil la, ăăă, vârsta de o 
sută doi ani, sau în orice caz, pe acolo. 

Mosby îşi stâlci conservele golite, ca să nu mai poată fi folosite de 
băieţii răi la prepararea capcanelor explozibile, aprinse una din 
țigările puturoase din pachet și se duse lângă Buellton, simțindu-se 
ușor vinovat din pricina jocului său de șah mental. 

— Am un necaz, doctore. 

Buellton îi aruncă o privire sarcastică. 

— Te bag în mă-ta, Mosby. Nu chem elicopterul să te evacueze. 
Dacă pleacă cineva, ăla o să fiu eu. Ce draci, sunt atât de scurt, încât 
aș putea să trec pe sub un șarpe, cu pălăria-n cap. 

Mosby se lăsă pe vine lângă infirmier. Aprinse încă o ţigară și i-o 
întinse acestuia. 

— Hei, fruntea sus. N-am decât o bătătură. 

Buellton pufni dispreţuitor. 

— La creier? 

— Du-te-n... E pe călcâi. 

— Bietul copilaș. Vrei să te pupe mama să-ţi treacă? 

— Trebuie să ai vreun șmen pentru bătături, nu? 

— Sigur că am. Ceea ce-nseamnă că va trebui să-ţi scoţi bocancul. 
Ceea ce înseamnă că n-o să mai reușești să-l încalți la loc. Ceea ce 
înseamnă că niște gângănii rele, haine și, fără doar și poate, nu 
foarte drăguțe, or să-nceapă să ronțăie bătătura cu pricina. Pe urmă, 
va trebui să te evacuez. 


Buellton trase din ţigară și continuă: 

— Cum îţi spuneam, te bag în mămicuţa ta. Împuşcă-te sau fă 
altceva. Atunci am să chem elicopterul să te ia. Ce naiba, am să plec 
şi eu cu tine. Să fiu sigur că primeşti reţeta care trebuie. Rănile astea 
autoprovocate sunt ale dracului. Du-te şi-ţi trage un glonţ în picior şi 
am putea să grăbim puţin plecarea mea iminentă, în maxim două 
ore. 

— Îmi pare rău, doctore. Zgomotele puternice mă sperie de mă 
cufuresc pe mine. 

— Păcat. 

Mosby se ridică în picioare. 

— Doamne, da’ scurt mai ești. Pui de lele beteag. 

Buellton râse. 

— Hei, am și eu drepturile mele. Peste o săptămână, cam pe 
vremea asta, am să-i ridic fusta peste cap la vreo chelneriță din 
Nashville. 

Buellton termină de fumat și începu să distrugă chiștocul conform 
metodologiei „de teren”, în timp ce reflecta la viitorul său apropiat. 

— Mamă Doamne! spuse el, clătinând din cap, cu gândul la 
petrecerea pe care o plănuia. 

Mosby zâmbi în sinea lui. Buellton era pregătit. Atât de scurt era 
că putea să se strecoare şi pe sub ușă. Mosby mai făcu un pariu cu el 
însuși. Pe două beri acum, că Buellton n-avea să scape cu bine. Mai- 
mai că-și dorea să fi fost dispus să se împuște. În felul ăsta l-ar fi 
ajutat pe Buellton să scape. 

Pe urmă, coloana se puse din nou în mișcare. 


Fritsche se mișcă prudent pe firul potecii. Începuse să obosească 
deja şi, cu toate că îi displăcea ca altcineva să meargă în frunte, ştia 
că agerimea simţurilor îi cam slăbise. Nu peste multă vreme va fi 
nevoit să cheme pe altul în față. Își şterse sudoarea de pe frunte, în 
vreme ce ochii săi cercetau peisajul din jurul lui. Parcurse cu băgare 
de seamă o cotitură a potecii. Deodată se opri şi ridică o mână ca să- 
l facă atent pe Martinez. 

Drept în fața lui, un copac bătrân stătea răsturnat de-a curmezișul 
potecii. Fusese lovit de trăsnet. Nu încăpea nici o-ndoială că zăcea 


acolo de ani de zile, acoperit de o grămadă mare de vegetaţie. 

Fritsche se mișcă încet înainte, cu pușca pregătită. Locul ăsta 
mirosea a lucruri neplăcute. Ajunse la copac și cercetă cu atenţie 
desișul de coarde, căutând fire-capcană. Nimic. 

Începu să se caţere peste trunchiul copacului, simțindu-se ușor 
descoperit, dar nu atât de nerăbdător să ajungă în cealaltă parte, 
încât să nu studieze totul în jur. 

Groapa punji se afla imediat de partea cealaltă a copacului, exact 
în locul unde se aștepta s-o vadă. Fritsche oftă ușurat. Era o groapă 
foarte veche, vârfurile ascuţite ale beţelor de bambus de pe fund 
ițindu-se prin stratul de frunze și nuiele lăsat. 

Fritsche ocoli groapa, aşteptă până când Martinez îl ajunse din 
urmă și arătă în jos. Camaradul lui înțelese și transmise vestea 
înapoi, prin limbajul semnelor. 


Locotenentul Fuller stătea cu un genunchi înfipt adânc în noroi. O 
miasmă de gaz de mlaștină îl învăluia dușmănoasă. Fel de fel de 
insecte îi mușcau cu o răutate diabolică. Ofiţerul studie porțiunea 
încercuită de pe hartă unde, teoretic, trebuiau să se afle. Apoi, 
cercetă relieful din jurul său. În spatele lui, DeeJay se ocupa de 
staţia radio, discutând cu Citation 6 — comandantul batalionului din 
Regimentul 15, locotenent-colonelul Taylor. Căuta să tragă de timp, 
în vreme ce Fuller se chinuia să-și dea seama unde dracu” se găsesc. 
În sfârșit, comandantul plutonului înșfăcă microfonul. 

— Ăă... Aici Whirlaway 26. Avem o mică problemă, sir. 

— Ai perfectă dreptate, Whirlaway. Problema ești dumneata. Ia-o 
din loc. Plutonul vostru e rămas mult în urmă. 

Fuller tocmai bolborosea o scuză jalnică când își făcu apariţia 
Casey. Sergentul își mișcă degetul transversal pe beregată. 
Neajutorat, Fuller îi întinse harta. 

— Paștele mă-sii, dom’ locotenent, zise Casey după un minut. Vă 
descurcați excelent. Nu v-aţi rătăcit, harta e aiurea. 

Fuller se uită la el neîncrezător. Casey îi enumeră câteva 
elemente importante care îi scăpaseră. Deodată, mintea lui Fuller se 
limpezi. Pe hartă nu exista nicio mlaștină și uite că el stătea într- 
una. Mai erau o groază de alte amănunte care, de asemenea, lipseau 


de pe hartă. Cum ar fi, așa, pentru început, numeroasele dealuri 
împădurite, trecătorile sufocate de tufișuri şi prăpăstiile. 

— Dar-ar dracii, zise Casey. Nici taica Ho în persoană n-ar putea 
să-şi găsească drumul cu harta asta. Nu-i de mirare că francezii au 
fost făcuţi strecurici. 

— Mda, făcu Fuller posac. Dar Big Six stă călare pe mine. Ar fi 
trebuit de-acum să fi ajuns la obiectiv. 

Casey clătină din cap. 

— Nici pomeneală. Mai avem cel puţin cinci mii de metri, ceea ce 
înseamnă cel puţin încă o zi de marș. 

— Şi eu ce-i spun colonelului Taylor? 

Casey pufni dispreţuitor. 

— Minţiţi-l. El stă sus, în elicopterul lui. Nu știe ce se-ntâmplă. 

Radioul pârâi și DeeJay îi întinse din nou microfonul lui Fuller. 

— Aici Citation 6. Actual, 26. Dă-mi coordonatele tale. 

Fuller i le dădu, codificate corespunzător. Urmă o pauză. Era 
evident că Taylor, aflat sus în nava de comandă și control, găsea 
harta la fel de enigmatică precum i se păruse și lui Fuller. 

— Whirlaway 26, aici Citation 6. Semnalizează cu fum. Nu te 
văd. 

Fuller luă o grenadă fumigenă din arsenalul lui personal, dar 
Casey clătină din cap și se făcu nevăzut. Nedumerit, Fuller își 
aprinse o ţigară în vreme ce Casey se ocupa de treburile lui 
misterioase. Până să-și termine el Winstonul, Casey se întoarse și-i 
îndemnă pe toți să pornească la drum. 

Trecură câteva minute până când fumul se ridică deasupra 
copacilor și în sfârşit Taylor îl reperă. 

Ce nu știa Taylor era că, mulțumită lui Casey, grenada fumigenă 
fusese declanșată în spatele plutonului, nu în centrul lui. La mulți 
metri în spatele poziţiei reale a lui Fuller. Data viitoare, când Taylor 
va cere fum, acesta se va înălța de la Fritsche, adică din fruntea 
subunităţii. Și colonelul va constata un progres evident. 

Taylor se felicită. Noul comandant de pluton nu avea nevoie 
decât să fie un pic împins de la spate ca să-și dea seama că oamenii 
lui erau mult mai buni infanteriști decât el însuși. În plus, fiind 
capabili de un efort superior, când împrejurările o impuneau... 


Oare, cumva, acolo jos, îl mustra pe tânărul locotenent conștiința 
pentru înșelăciunea comisă? Haida de! Fuller zâmbea în sinea lui 
tocmai când simţi o lipitoare strecurându-i-se printre omoplați. 
Începi să înveţi, fiule, gândi el. S-ar putea chiar să scapi din chestia 
asta viu. 

Departe, în faţă, Martinez preluase conducerea formaţiei. Spre 
deosebire de majoritatea soldaţilor, pe el nu-l deranja să meargă în 
frunte. Începu să dea la o parte niște coarde din faţa lui, cercetându- 
le cu gesturi de rutină, să nu cumva să ascundă vreun fir-capcană. 
Și, cu aceeași atitudine „de rutină”, reperă sârma subțire întinsă la 
înălțimea căștii. Cablul traversa poteca și se termina, fără doar și 
poate, legat de un obuz de artilerie de fabricaţie americană. 

Martinez se aplecă pe sub sârmă, i-o arătă lui Fritsche, ca s-o 
vadă, apoi își văzu de drum. Fritsche se aplecă și el, prevenindu-l pe 
următorul din rând, Taliaferro. Așa trecură succesiv soldaţii din 
coloană, fiecare aplecându-se și fiecare arătând în sus. Treabă 
ușoară, intrată în obișnuinţă. 

La rândul lui, Mosby trecu de sârmă și arătă cu degetul în sus. 
După el, Buellton. Locotenentul Fuller îl văzu pe Buellton arătând, 
căută în jur cu privirea vreo posibilă păsărică frumoasă şi merse 
înainte, drept în sârmă. O fracțiune de secundă mai târziu, zăcea 
întins pe spate, uitându-se la fața mânioasă a lui DeeJay. 

— Fir-ar dracu-al dracului, dom” locotenent! Era să ne omorâţi pe 
toți! 

— Hă? 

— Sârma, dom” șef. Sârma capcană. N-aţi binevoit s-o vedeţi când 
v-a arătat-o Buellton? 

Fuller văzu firul, pricepu despre ce era vorba și aproape că-și 
dădu drumul în pantaloni. 

— Îmi pare rău, bâigui el. Îmi pare rău. 

DeeJay nu-i răspunse. Îl ajută pe Fuller să se ridice, îl trecu pe 
sub sârmă și-l îndemnă să meargă mai departe. 

Fuller se simțea ca un mare tăntălău. Şi nu fiindcă era speriat, 
deşi firește că era. Chiar așa mare tăntălău nu era el. Prin creierul lui 
nu tropăiau gânduri despre mortalitate, ci teama de eşec. De-aia 
încremenise atunci, în zona de aterizare, şi tot de-aia o zbârcise de 


nenumărate ori după aceea. 

Locotenentul nu era decât un „atlet” fără prea multă minte din 
statul Florida. Puțin base-ball. Puțin schi nautic. Puțin ROTC:. Era 
un atlet fără minte, cu un tată contabil isteţ, care făcuse ceva 
periculos, încununat de succes, în timpul celui de-al doilea război 
mondial. Fuller a fost mândru când, la absolvire, a primit gradul. 
Tatăl lui a făcut să explodeze balonul cu puţin înainte ca Fuller să 
plece în Vietnam. Babacul lui s-a cam matolit la petrecerea de 
despărţire și l-a tras deoparte. 

— Dintre toate lucrurile tâmpite pe care puteai să le faci, a 
articulat nedesluşit tatăl lui, te făcuși un nenorocit de locotenent. 
Uite ce, fă-mi te rog un hatâr. Să nu omori pe nimeni, bine? 

Fuller a fost prea uluit ca să mai poată face şi altceva decât să 
bolborosească un răspuns și s-o şteargă dracului de-acolo. În sfârșit, 
tatăl lui cel rece și distant îi spusese adevărata lui părere. Dacă ar 
trăi îndeajuns de mult, s-ar putea ca Fuller să se maturizeze într- 
atât, încât să-și facă ordine în cap, să se întoarcă în Florida și să-i 
tragă un șut în cur tatălui său pentru minunata petrecere de rămas- 
bun și pentru remarcile de la despărţire. 

Dar, în clipa asta, Fuller nu făcea decât să pună la bătaie tot ce 
avea mai bun ca să nu ucidă pe nimeni. Din nefericire, „tot ce avea 
mai bun” lipsea în mod jalnic. Și se părea că existau toate 
circumstanţele care să demonstreze că tatăl lui avusese dreptate. 


Cam pe la ora cinci după-amiaza, Casey dădu oprirea. Toţi erau 
negri la faţă, posaci şi epuizați. Se aflau la mii de metri depărtare de 
obiectivul primei lor zile, dar nu exista alternativă. Cinci mii de 
metri, într-un asemenea relief, nu erau deloc o plimbare vioaie în 
fapt de seară. Plutonul avusese nevoie de o zi întreagă de mers pe 
brânci ca să ajungă până aici. Iar a doua zi, îi aștepta una cel puţin 
la fel de grea. 

Casey îi adusese pe o movilă mică și periculoasă. Era un loc cu 
relief potrivnic, prost ca ascunziș și cu umbre înfiorătoare. 

În același timp, un loc mai bun nu exista. Fuller luă „goarna” să-l 
cheme pe Taylor. Și-atât de obosit era încât nu-i mai păsa nici cât 
negrul de sub unghie de papara pe care putea s-o încaseze. 


Casey se uită la el cu o ușoară licărire aprobativă în priviri. 


18. BLIND PIG 


Într-adevăr, movila era un loc extrem de nepotrivit pentru o haltă 
de marş. Nu numai că era joasă (se înălța cu numai douăzeci și ceva 
de metri deasupra reliefului înconjurător), dar, pe două laturi, era 
flancată de desișuri din trestie de bambus și tufișuri. În plus, era 
evident că, pe undeva prin preajmă, se afla o mlaștină întrucât, o 
dată cu apropierea amurgului, ţânţarii începură să se agite în 
perspectiva raidurilor aeriene nocturne. 

De îndată ce au primit vestea că această culme de deal urâtă ca 
dracul avea să fie noua lor poziţie, cei din Plutonul doi s-au pus în 
mișcare. Sau, mă rog, așa vine vorba. Dat fiind că erau niște 
infanteriști experimentați, mișcările lor puteau fi comparate cu cele 
ale unei șopârle cu un grad avansat de ramolisment. 

Prima mișcare a constat în ușurarea intestinelor. Pe urmă, cu 
limbile atârnându-le de-un cot, au gâlgâit ultimele rămășițe de apă 
cu clor din gamelele pe care le aveau la îndemână. Fiind păţiţi și 
având convingerea fermă că locotenentul Fuller o să frece pisoiu” și- 
o să-i lase fără apă proaspătă, niciunul nu a făcut apel la cea de-a 
doua, a treia sau a patra gamelă de rezervă. 

Comandanții de grupă au fost convocați de Fuller care, 
bineînțeles, a stabilit postul de comandă al plutonului pe culmea 
centrală a movilei. Conform manualelor de tactică în vigoare, 
fiecărei grupe i s-a repartizat câte o porţiune din perimetru ca o felie 
de tort, drept arie de responsabilitate. 

După instructaj, comandanții de grupă și-au deplasat subordonații 
în locurile stabilite în jurul culmii de deal. Încă o dată, exact ca niște 
reptile la apusul soarelui, oamenii s-au mișcat încet și fără tragere 
de inimă în jungla pitică. 

Blind Pig îl luă la rost pe Casey, uitându-se chiorâș la 
amplasamentul ales de acesta pentru mitralieră. 

— Nenică, io nu dau niciun rahat uscat pe poziţia asta de tragere. 

— Asta-i situația, spuse Casey cu un glas monoton. Uite, te-am 
pus deasupra singurului loc înalt pe care-l avem. 

— Loc înalt, zici? Ăsta nu-i loc înalt, bătrâne. Asta-i o mlaștină cu 


țâfnă, din câte mi-am dat seama. 

Casey nu se osteni să-i răspundă. Se mulțumi să dea drumul jos 
cartuşierei cu două sute cincizeci de cartușe lângă mitraliera M-60 şi 
să-şi vadă de-ale lui. Blind Pig avea dreptate. Nu era un 
amplasament prea bun pentru o astfel de armă. Pentru un 
infanterist, mitraliera e lucrul cel mai apropiat de propria-i piele, 
atunci când situaţia devine albastră și pute. Logica tacticii spune că 
un mitralior ar trebui să se afle amplasat pe o poziţie din care să 
poată asigura foc de acoperire pentru ceilalți oameni din grupă. De 
asemenea, el ar trebui să aibă o porţiune considerabilă de teren 
deschis, pentru ca arma sa să ţină în loc inamicul. 

De la mica limbă de pământ unde Casey îi postase pe Blind Pig și 
pe Willie-măsliniul, să fi fost vreo douăzeci de metri până-n locul 
unde începea desișul de bambus. În lateral, Blind Pig putea să vadă 
poziţia lui Mosby la stânga lui și, la dreapta, poziţiile ocupate de 
Taliaferro și Martinez. Ceilalţi membri ai grupei erau ascunși 
privirii. 

— Rahatu' ăsta pute, vorbi Blind Pig către Willie, în timp ce-și 
lăsa să cadă lângă mitralieră harnașamentul. 

— Am face bine să ne-apucăm de săpat, sugeră Willie. 

— Am face bine să ne căcăm și să ne-aruncăm pe spate în el, zise 
Blind Pig. Mai întâi mâncăm. 

Văzând şirul de soldaţi împrăștiat în teren deschis, un amator ar 
fi putut să creadă ori că erau niște diletanţi, ori niște tâmpiţi. Nici 
pomeneală de așa ceva. Toţi infanteriștii din Plutonul doi îşi găsiseră 
deja ceva după care să se ascundă dacă erau atacați. Mai mult, toţi 
aveau armele pregătite. Puteau fi asemănaţi cu niște șopârle ce-și 
reveneau după arşița deșertului. Totul se desfășura conform 
algoritmului misiunilor: mâncare, întinsul oaselor, înghiţirea 
tabletelor de sare. În felul acesta se trezeau lent la viață, în vreme ce 
umbrele înserării se furișau peste deal. 

Blind Pig își termină conserva de piersici, râgâi și se ridică în 
picioare. 

— Acum ne aranjăm hogeacu”. 

Willie, fidel celor învăţate la antrenament, își făcea în continuare 
gânduri. Fritsche nu-l lăsase să-și ia lopăţica de infanterie. Noroc că 


își reaminti: în caz de necesitate, îi spusese un sergent la cursul 
avansat de pregătire a infanteriștilor, poți să-ţi foloseşti casca pe 
post de lopată. Astfel că Willie își scoase castronul din cap, trase de 
curelușa de prindere şi începu să scoată învelișul de camuflaj. 

— Ce faci, mache? 

— Păi, ai spus... 

— Am spus un știulete. Te duci jos și cauţi niște bușteni. Pentru o 
noapte, nu săpăm nicio groapă, pifane. 

Brown îşi reasamblă casca și porni în josul dealului. 

— Om înainte, strigă Blind Pig cu jumătate de glas. 

Brown coborî agale coasta dealului, fără să bage de seamă că, în 
clipa în care a pornit din loc, Blind Pig s-a și aruncat în spatele 
mitralierei, cu mâna dreaptă pe pârghia încărcătorului. Dacă cineva 
l-ar fi amenințat pe Brown, Blind Pig era hotărât să-i strice 
individului tot cheful pe ziua aia. 

Brown urcă gâfâind trei bușteni întrucâtva putrezi până în susul 
dealului iar Blind Pig îi curăță rapid de crengi şi-i aranjă într-un U 
larg în jurul M-60-ului. 

— Cam de-atât avem nevoie. Dac-om fi atacați, o să fim prea 
ocupați să tragem și să ne căcăm pe noi de frică, ca să ne mai facem 
griji că n-am săpat vreo groapă. 

— Poate c-ar trebui totuși să săpăm. 

— Băi, tată, de ce-oi avea tu capul așa în nori? Ăștia de la armată 
spun tot felul de măscări. Ce, asta-nseamnă că trebuie să-i și asculți? 

Brown dădu să-l contrazică, pe urmă se uită la celelalte poziţii. 
Toţi membrii grupei făceau exact același lucru ca și Blind Pig. 
Singurii oameni din Vietnam care amenajau, de fapt, adăposturi 
individuale erau „băieţii răi”, cei de la marină, tâmpiţii și împuțiţii 
din eșşaloanele de ariergardă. După o zi istovitoare de marş pe 
coclauri, nimeni nu avea energia să mai sape o groapă, indiferent de 
ce prevedeau regulamentele armatei, practica militară sau bunul- 
simţ. 

Șopârlele continuau să se trezească la viață. Din fiecare poziţie, 
întotdeauna însoţiţi de parola „Om înainte”, infanteriștii plecau să-și 
planteze minele Claymore. 

Mina Claymore este un potenţial instrument pentru provocarea 


unui măcel cât se poate de urât. E fabricată dintr-un plastic verzui și 
conţine o sută cincizeci de grame de explozibil plus o infinitate de 
biluțe de rulment minuscule. Are forma unui V larg, e înaltă cam de 
cincisprezece centimetri, groasă de cinci și lată tot de vreo cinci. La 
partea de jos este prevăzută cu două țepușe, plus o a treia, la spate. 

Mina Claymore are acţiune direcțională. După ce este înfiptă în 
pământ, a treia ţepușă e folosită pentru „orientarea” ei în direcţia 
dorită și la unghiul dorit. Partea de sus are un orificiu pentru fitil. 
Fitilul se înșurubează în orificiul respectiv, după care cablul este 
desfășurat până la pârghia de detonare din material plastic (mina se 
poate racorda și la o cutie de detonare, după cum poate fi montată 
ca dispozitiv-capcană într-un număr de feluri interesant de 
perverse). 

La detonare, o mină Claymore „trage” precum o carabină enormă, 
în evantai. Oricine se află pe o rază de douăzeci de metri se trezește 
cu trupul împănat de biluţele din oţel. Este o invenţie năstrușnică cu 
caracter letal asigurat, care oferă animalelor de linie un dram de 
siguranță atunci când încearcă să doarmă dincolo de perimetrul 
împrejmuit cu sârmă. 

Minele Claymore nu erau niciodată amplasate înainte de lăsarea 
întunericului pentru că, în zilele de început ale războiului din 
Vietnam, soldaţii le puneau de îndată ce-și ocupau poziţiile de 
noapte. Cei din Viet Cong, care stăteau de veghe, se furișau mai 
târziu şi le întorceau invers. Pe urmă se retrăgeau la o distanță 
sigură şi trăgeau un foc, aruncau o piatră sau orice l-ar fi determinat 
pe soldatul de lângă detonator să apese pârghia minei. 

Cum mina era întoarsă, soldatul cu pricina se alegea cu un duș de 
alice. Fără îndoială, asta provoca hohote de râs copioase din partea 
gălbejiților. 

Oricum, roata s-a întors în momentul când soldaţii s-au prins de 
ce se întâmpla. Așa că s-au răzbunat plantând mine false. De minele 
acelea, fără fitil, erau legate niște fire foarte întinse până la poziţiile 
de noapte. Pe urmă, după căderea întunericului, era amplasată o a 
doua mină, orientată cu partea activă către prima mină, cea falsă. 
Când sârmele erau mișcate, soldaţii o detonau pe a doua, cea reală. 
Mai mulţi vietnamezi amatori de farse au făcut cunoștință cu ploaia 


de alice până când au învăţat că, în anumite ocazii, și militarii 
americani aveau un simț al umorului destul de negru. 

Blind Pig prefera să-şi organizeze singur perimetrul. Îl aşeză pe 
Willie în spatele mitralierei și plecă înainte, imediat după căderea 
nopţii. Plantă două mine Claymore pe fiecare latură a limbii de 
pământ, orientându-le în jos, spre marginile dealului. 

Pe urmă Blind Pig continuă să coboare, mișcându-se cu prudență 
în întunericul devenit acum aproape de nepătruns. Din buzunarul 
lateral al salopetei scoase patru conserve pe care le adunase după ce 
soldaţii terminaseră de mâncat. Fiecare din ele conţinea câte un 
pumn de pietricele. Blind Pig perforase niște orificii în capacele 
cutiilor, folosindu-se de cuțitul său K-Bar. 

Cutiile fură atârnate pe tulpini de bambus. Dacă trecea cineva 
prin stufăriș, cutiile s-ar fi zgâlțâit, pietricelele ar fi zornăit iar Blind 
Pig ar fi nivelat relieful înconjurător. Blind Pig mai fixă și două 
rachete de semnalizare, cu firele de detonare exact în locul unde 
limba de pământ se pierdea în terenul neted acoperit cu bambus. 
Reflectă asupra muncii depuse până în acel moment, scărpinându-se 
gânditor între picioare. 

Încă o măsură de precauţie: Blind Pig scoase o grenadă de mână 
din buzunarul de la piept, ridică ușor un mic bolovan și plasă 
dedesubt grenada. Testă ansamblul astfel obţinut. După toate 
aparențele, greutatea era suficientă. Blind Pig trase cuiul grenadei. 
Nu-ncăpea nicio îndoială că oricine ar fi încercat să se cațere pe 
respectiva limbă de pământ ar fi lovit bolovanul și ar fi activat 
grenada. 

Blind Pig se îndepărtă în vârful picioarelor, aşa cum poate să 
meargă în vârful picioarelor cineva înalt de un metru optzeci și 
cântărind peste o sută zece kilograme, de mica sa lucrătură și se 
întoarse la locul unde Willie îl aștepta în spatele mitralierei M-60. 

— Ce-ai făcut atâta timp acolo, jos? 

— Am luat măsuri ca s-apuc să văd și mâine soarele, răspunse 
Blind Pig. Acu”, dă-te la o parte. 

Blind Pig se strecură în spatele armei şi-şi continuă preparativele. 
Pe toată lungimea perimetrului, celelalte șopârle erau și ele cât se 
poate de treze, definitivându-și propriile pregătiri pentru noapte. 


Unele erau mai mult, altele mai puţin complicate decât ale lui Blind 
Pig. Dar niciunul dintre cei aflați pe movilă, care mai participaseră 
și la alte raiduri, nu se lăsa pe seama norocului și a lui Dumnezeu ca 
să rămână-n viață în noaptea aceea. 

Blind Pig desprinse două crenguţe de pe buşteanul din faţa lui și 
le înfipse vertical în pământ, într-o parte și alta a armei sale. Astea 
erau repere de ochire. Acum putea să-și dea seama, chiar și cu ochii 
închiși, până unde putea să-și rotească mitraliera ca să nu tragă în 
poziţiile lui Mosby sau Martinez. 

Într-un întuneric aproape total, Blind Pig își verifică arma. Scoase 
apoi cartuşiera pe care o purtase toată ziua, pentru a o înlocui cu o 
alta, curată și unsă cu ulei, ținută cu grijă în rucsacul de fund. 
Cercetă pe pipăite mitraliera. Foarte puţine erau lucrurile de pe 
lumea asta pe care Blind Pig le iubea. Copiii. Cauzele pierdute. 
Deacon Rayburn, gangsterul din Detroit care-l promovase pe Blind 
Pig de la „rangul” de mardeiaș de stradă la cel de gorilă personală. 
Și mitraliera M-60. 

La începutul anilor șaizeci, mitraliera M-60 a înlocuit bătrâna 
Browning de pe vremea primului război mondial, o armă 
butucănoasă şi grea, din oțel masiv. Oricăruia dintre soldaţii ce-au 
cărat-o în spinare în timpul nenumăratelor războaie, i s-a părut o 
armă care avea colțuri acolo unde, la majoritatea armelor, nici nu s- 
a auzit de-așa ceva. 

Mitraliera M-60 era întrucâtva diferită. Cântărea cam nouă 
kilograme și semăna un pic cu o pușcă foarte dolofană, cu o crăcană 
de sprijin rabatabilă în faţă. O M-60 poate fi montată pe un trepied, 
dar în Vietnam nimeni n-a luat vreodată în misiune trepiedul acela. 
De fapt, modelul M-60 se bazează pe varianta germană MG-42, din 
timpul celui de-al doilea război mondial. Datorită folosirii extensive 
a nailonului la fabricarea patului și a mânerului de prindere frontal, 
ea a fost poreclită de soldaţii americani „Jucăria Mattel”. 

Este o armă minunată. Poate fi folosită doar de trăgătorii 
„dreptaci”, pentru că aruncă tuburile de cartușe fierbinți în dreapta, 
exact în obrazul unui eventual trăgător stângaci. E de calibrul 0,308 
(7,62 x 51, în nomenclatura NATO). 

Modelul M-60 „înghite” cartușierele de două sute cincizeci de 


cartuşe de gloanţe cu o frecvență de tragere de circa șase sute de 
cartușe de gloanţe pe minut. Desigur, dacă mitraliorul ar încerca să 
tragă cu frecvenţa asta ținând trăgaciul apăsat la refuz, ţeava ar 
deveni incandescentă, s-ar înmuia şi s-ar topi. Pe urmă, ar exploda. 

Nicio mitralieră, cu excepţia celor răcite cu apă sau cu ţevi 
multiple, nu poate fi acționată decât în rafale scurte, pentru a nu se 
deteriora. Astfel că numărul de cartușe ce puteau fi trase efectiv cu o 
M-60 se situa între șaptezeci și cinci și o sută pe minut. Ceea ce era 
suficient ca să facă din ea arma „cea mai tare din parcare” de pe 
câmpul de luptă. 

Blind Pig a văzut prima oară o M-60 la cursul avansat de 
pregătire a infanteriștilor şi s-a îndrăgostit de ea. Se gândea cu 
nostalgie ce-ar fi putut face cu arma asta în oraș. Chiar şi acum se 
tot străduia să găsească o modalitate de a șterpeli o mitralieră pe 
care s-o desfacă în părțile componente și s-o trimită acasă, lui 
Deacon. 

În timpul instrucției de pregătire, cei mai mulți dintre infanteriști 
își țin pentru ei părerile despre diferitele arme cu care execută 
antrenamentele în poligoanele de tragere. În principal, ei își dau 
seama că, dacă se descurcă foarte bine cu un anumit tip de armă, 
vor avea de cărat în cârcă blestemăţia cea grea. Nu numai că o M-60 
este greu de purtat, dar procentajul de supravieţuire al unui 
mitralior în luptă, calculat începând cu primul război mondial, e 
doar cu puţin mai ridicat decât cel al unui locotenent. 

Blind Pig n-a dat nicio ceapă degerată pe toate chestiile astea. A 
devenit expert pe arma iubită. Instructorul lui șef, care încercase să-i 
aranjeze lui Blind Pig o şedere la închisoarea Federală de la Fort 
Leavenworth, a recunoscut în silă că, în toţi anii de când se afla la 
Fort Gordon, nimeni nu atinsese un asemenea nivel de pregătire la o 
mitralieră. Așa că Blind Pig a plecat în Vietnam cum și-a dorit, ca 
mitralior. 

Blind Pig cunoștea așa-zisele defecte ale armei. De exemplu, dacă 
teava trebuia înlocuită în toiul acțiunii, era exclus ca alinierea 
sistemului de ochire să se mai păstreze. Sistem care, la rândul lui, 
noaptea nu făcea două parale. Sau, dacă obturatorul de gaz nu era 
asigurat prin înfășurare cu sârmă, putea să iasă afară din pricina 


vibraţiei și arma înceta să mai funcționeze. Nimic din toate astea nu 
conta pentru Blind Pig. 

Arma era uşoară (cel puţin pentru el), putea fi cărată la umăr și 
se putea trage cu ea de la șold. Pentru schimbarea ţevii era 
suficientă manevrarea unei pârghii. Și, cel mai important, 
mitraliorul care mânuia o M-60 era Bărbatul. El domina terenul de 
luptă. 

Acum, la adăpostul buștenilor, Blind Pig își îndeplinea ritualul cu 
arma pe care o iubea. După ce scoase cartuşiera, mişcă de două ori 
pârghia de acţionare, lăsând-o să se deplaseze înainte. Arma era 
curată. Trase apoi partea din faţă a patului, colierul amortizorului și 
amortizorul, după care făcu să alunece înapoi ansamblul vergea- 
bolt, până când îi căzură în palmă. 

Luă o cutie mare de ulei de densitate zece din conteinerul pentru 
masca de gaze unde-și ținea piesele de schimb, și cufundă pistonul și 
bolțul în ulei. Apoi, reasamblă grăbit arma și introduse noua 
cartuşieră. Blind Pig trase de două ori de pârghia de acţionare. 
Mitraliera era din nou încărcată și pregătită. 

Siguranţa era deblocată în permanenţă la arma lui Blind Pig, 
conform principiului enunțat de el însuși: „Am venit în ţara asta 
împuţită ca să omor oameni. N-are niciun rost să mai stau pe 
gânduri.” 

După încheierea ritualului, Blind Pig se mișcă spre laterala armei 
şi aşeză două grenade și pistolul lui de calibrul 0,45, pe un bușştean. 
Era mulțumit. 

Nu l-ar fi făcut mai fericit decât, decise el, o baie, nişte Chivas, o 
felaţie şi opt doze de „zăpadă”:? bună. În mulțumirea sa, eliberă 
zgomotos o parte din presiunea interioară. Brown, lungit lângă el, 
adulmecă aerul dezgustat. Blind Pig, neprimind de nicăieri vreun alt 
semn de nemulțumire, se simți jignit. 

— Hei, cioroiule. 

— Ce vrei? 

— Mută-ţi curv’ ăla negru mai încoace, că nu m-oi apuca aci să 
urlu la lună. 

Brown se dădu un pic mai aproape. 

— Am o-ntrebare, Brown. Ce fel de cioroi ești tu? 


— Nu sunt... cioroi, replică Brown. Și de ce, mă rog, vorbești în 
halul ăsta? 

— Păi de ce mușchii mei să nu vorbesc? întrebă Blind Pig. 

— Fiindcă tu faci tot ce ne spun oamenii ăștia să facem. 

— Băga-mi-aş! Adică fac ce spune oricine? la... explică-te. 

— Jefferson, toți albii ăştia se aşteaptă ca noi să fim... ei bine, 
niște aruncători de suliță. Vor să fim ce spun nemernicii ăia din Klan 
că suntem. Maimute. 

— Nu pricep, dar zi-i mai departe. 

— Eu te-ntreb, de ce naiba trebuie să te porți de parc-ai fi o 
gorilă, fir-ar să fie. 

— Of, mamă, oftă Blind Pig. 

Scoase un Camel din buzunar și-l vâri în gură neaprins. Nimeni 
nu fuma după căderea nopţii. Totuşi, chiar și așa oferea un soi de 
liniște. 

— Bun. Am priceput ce te roade. Ai terminat? 

— Cred că da. 

— Perfect. Acu e rândul meu. Așa că ciuleşte urechile. Mai întâi 
află că nu datorez la nimeni niciun pârţ dintr-ălea, de-adineaori. 
Nici la vreun alb, nici la vreun negru. Indiferent ce sunt, ăsta sunt. 

— Nu cred că... 

— Gura, cioroiule. Io te-am ascultat, acu fă și tu la fel. Să-ţi vând 
un pont. Mocofanii ăştia... nenică, n-are-a face dacă o să joci numai 
pe alb tot timpul, cum vor ei, tot cioroi o să creadă că eşti. Așa să 
știi, dom” șef. Pentru ei tu ești un cioroi, oricât ai zice că nu vrei să 
le mardești muierile sau să trăieşti la ei în cartier. Io-ţi zic adevărul, 
Willie. 

— Isuse Cristoase, Jefferson! 

— Și pe albu” ăla care e-n ceruri îl doare-n târtiță de noi. Fă bine 
şi bagă la cap. Dacă vrei să te lase cineva în banii tăi, n-ai decât să-i 
bagi pistolul între ochi și să-i spui, plimbă ursul, gagiule. Altfel, or 
să te tot frecăngească de-acu până o să ţi se facă lehamite, fiindcă n- 
ai fost destul de alb. Și înc-un lucru la care nu strică să te gândești. 
De când ai venit în grupa asta, n-ai făcut decât să te văicărești. Dă-o- 
n pisici, gagiule. Peste zece ani, ai să te uiţi înapoi și-ai să zici c-a 
fost timpul ăl mai frumos din viața ta. 


— Mă-ndoiesc, sincer. 

— Şi de ce nu? întrebă Blind Pig. Nenică, aici ți se dă de 
mâncare. Ai în brațe cea mai tare armă din perimetru? i se cere 
altceva decât să fii ăl mai al dracu” cioroi din partea asta de lume? 
Ce vrei mai mult decât atâta? 

Brown se gândi să răspundă, pe urmă clătină din cap. Uitase că în 
întuneric Blind Pig nu-l putea vedea. 

— N-ai ce să răspunzi, cioroiule, se auzi şoapta, ca un șmirghel. 
Să-ţi zic o chestie. De-acu în zece ani, sunt aranjat. O să am oamenii 
mei. O parte din oraş. Așa o să-nceapă să curgă gagicuţele. C-or fi 
negre, albe sau verzi, n-are-a face. Io am să mă-ntorc acasă din 
războiul ăsta. Și-atunci, am să mă bag tare-n droguri. Nu zici nimic, 
nu-i așa, Brown? Eşti șocat, de toate chestiile alea. Dar te-ntreb pe 
tine: peste zece ani, unde-o să fii? 

— Păi, probabil c-am să mă duc la colegiu. Pe urmă... nu știu. 
Poate la facultatea de medicină. 

— Vorbești tâmpenii, cioroiule. Am să-ţi fac o prezicere: Marele 
Glob de Cristal, Blind Pig. O să-ți trebuiască mult noroc ca să scapi 
viu şi să ajungi acasă, dacă n-ai să-ți scoţi capu” din cutie și, în loc să 
te frece grija de ce zic lăbarii ăștia, mai bine te-ai gândi ce faci tu! Și 
ăsta-i un sfat serios, pe care-ar fi bine să-l pui la suflet! 

Convorbirea luă sfârșit întru satisfacția lui Blind Pig, care arse un 
scuipat în întuneric şi se rostogoli la loc, lângă mitraliera lui. 


19.TREI SURORI 


OPERAŢIUNEA SWIFISURE începuse de circa douăzeci și patru 
de ore. 

Divizia 12 s-a desfășurat conform ordinelor lui Sinclair. 
Batalionul din Regimentul 11 a fost amplasat în poziţie de blocare, 
la zece kilometri est de vasta suprafață împădurită, denumită 
Caracatiţa. 

Batalionul din Regimentul 15, cel al lui Mosby, a fost dispersat 
asemenea alicelor de vânătoare, ușor mai la sud de Caracatiţă. 
Misiunea lui principală era de a se deplasa încet spre nord, căutând 
Batalionul Phu Loi. 

Ceea ce Sinclair, Shannon și restul aparatului de contrainformaţii 
nu și-au dat seama că a fost Phu Loi, mișcându-se în viteză, 
traversase deja Şoseaua 13 și făcuse joncțiunea cu Divizia 302 nord- 
vietnameză a generalului Duan. De acolo, după ce Duan a intuit că 
americanii îi vor vâna pe combatanții din Phu Loi, cele două unități 
s-au îndreptat spre vest, către Caracatiţă. 

Divizia 302 a fost „mascată” spre sud de către Batalionul Phu Loi. 
Duan a înțeles corect că, dacă s-ar fi intrat în contact fie cu 
americanii, fie cu sud-vietnamezii, alarma creată ar fi fost mult mai 
mică. Și, ca primă consecinţă, riscul de primejduire a iminentei 
ofensive generale ar fi fost diminuat, dacă se ajungea la o 
confruntare cu o unitate Viet Cong. 

Unităţile se deplasau în condiţii de marș forțat. Toate celulele 
fuseseră informate că dacă vreun soldat cădea în timpul deplasării, 
urma să fie deposedat de echipamentul de luptă, de actele de 
identificare și, pe urmă, abandonat. Niciunul dintre vajnicii bărbați 
ai Batalionului Phu Loi, cu atât mai puţin cei care veniseră de-a 
lungul Cărării Ho Și Min cu Divizia 302, nu s-a simţit afectat în 
vreun fel de această ameninţare. Nimeni nu a ieșit din formaţie. 

Au trecut douăzeci și patru de ore. Ambele forțe se deplasau ca 
niște boxeri legaţi la ochi, niciunul neștiind cu siguranţă cine se afla 
în ring cu el. 

Până acum, Sinclair nu obținuse niciun rezultat. Unitatea de 


tancuri pe care o trimisese pe şosea fusese foarte ușor de evitat de 
către soldaţii FEN. Deoarece unităţile NVA și VC se deplasau 
aproape spre vest, n-au fost observate de către patrulele înserate pe 
laturile triunghiului. 

Pentru Duan, problemele inițiale au fost puţine. Anticipa 
deplasarea Diviziei 302 şi a Batalionului Phu Loi în refugiul oferit de 
Caracatiță, în decurs de șaptezeci și două de ore. Dat fiind că hărțile 
sale desenate de mână erau și mai puţin precise decât cele ale 
americanilor, generalul Duan nu a văzut deloc cele trei movile pe 
care țăranii le botezaseră Trei Surori. 


20. MOSBY 


—  Ţineţi-vă bine, fani barosani. În culise așteaptă Hendrix, 
Airplane, Quicksilver, Otis şi Doors. Du-bi-dubaa... Toate hit-urile 
care-i bagă-n boală pe împătimiţi! 

DeeJay turuia ca o mitralieră în microfonul stației PRC-25. 

— Dar acum fiți atenţi, bibanilor. E timpul să ascultați raportul 
matinal de trafic radio al Marelui Șef „Ochi în Cer”. Nu pune gheara 
pe butonul ăla, rob salariat, c-ai să te pomenești ascultând Blues-ul 
Barierei! 

DeeJay deconectă microfonul şi privi în jur, așteptând reacţia. 
Grupa era echipată și gata de plecare. Blind Pig se uită încruntat la 
el. Fritsche se întoarse într-o parte bombănind. Martinez rânjea. 

DeeJay chicoti ca pentru sine, apoi deveni serios, în timp ce se 
reîntorcea la specialitatea lui de operator de trafic și-și deschidea 
microfonul. 

— Lucrurile stau cam prost la rampa de lansare MacArthur, Jack. 
Tocmai s-a inaugurat un nou bordel acolo, și ne-am pomenit cu un 
blocaj de câteva convoaie de amatori care se calcă în picioare unii 
pe alţii... okay, acum noi stăm atârnaţi aici în cuiul de deasupra 
Barierei Westmoreland:::. O veste bună acum pentru navetiştii de 
pe relaţia est. Micul blocaj de trafic începe să se descongestioneze de 
la sine. Văd că au venit niște camioane ca să remorcheze bivolul ăla 
mort. Îmi cer scuze, trebuie să fac o rectificare aici, Jack. Ăla n-a 
fost un bivol. Blocajul pare să fi fost provocat de un locotenent care 
încerca să studieze o hartă. Pe el îl remorchează în momentul ăsta... 
Trecem acum la Bariera de acces Patton... toate tancurile se 
deplasează din nou fără probleme... 

DeeJay deconectă microfonul, încercând să-și înăbușe râsul în 
timp ce căuta în minte alte subiecte de inspiraţie. În acel moment, 
difuzorul cârâi: 

— Aici Citation 6 Actual. Cine a efectuat ultima transmisie? 

Hait! Era bătrânul. Colonelul Taylor. 

Ceea ce nu-l afectă deloc pe DeeJay. În definitiv, el era geniul „în 
faşă” al transmisiunilor radio. Reveni în emisie. 


— Așa, deci, Porc Imperialist! [ie place emisiune Câine 
Alergător! Eu expert la căi americane. Merg la UCRA! Pârlesc fete 
tinere cu țâțe mari. Ascult KFWB tot timpul. Bill Ballance eroul meu! 
La revedere, soldat! Îţi frec ridichea una-două! 

Întrerupse grăbit transmisia și micșoră volumul ca să n-audă 
ploaia de înjurături de la Citation. Martinez și Fritsche râdeau acum, 
ba până și Blind Pig avea un ușor zâmbet pe faţă. 

— A fost o chestie nasoală, recunoscu el. 

Fi da, ăsta era un elogiu demn de Top Forty. DeeJay plecă să 
vadă ce mai făcea locotenentul Fuller. 


— Asta e o chestie tare împuţită, Casey și tu o știi prea bine, se 
plânse Mosby. Adică, grupa noastră să meargă-n față două zile la 
rând? 

Casey săltă din umeri. 

— Asta-i situaţia. 

Mosby pufni dispreţuitor. 

— Tare-aș vrea ca Fuller să-și scoată nasul dintre buci înainte să 
ne omoare pe toți. 

— Nu-i ideea lui Fuller. 

— Zău? 

— Da. A mea e, zise Casey. 

Mosby se holbă la el. 

— Am o presimţire, explică Casey. 

— Dumnezeule, Casey! 

— Mai e ceva, Dave. Vreau să mergi tu în frunte. 

— Să-mi bag bocancii în norocul tău, sergent! Presimţirea ta mă 
doare uite-aci! 

Mosby își apucă testiculele cu mâna. 

— Trebuie s-o faci, Mosby. 

Mosby oftă și se ridică în picioare. 

— Bun. Da”, dacă te-nșeli? 

— Dă-mă-n judecată. 

Mosby râse. 

— Cum aș putea? Unde naiba să găsesc niște juraţi de teapa mea? 
Dacă n-ai băgat de seamă încă, îți spun eu că i-au mătrăşit pe toţi. 


Mosby își încheie centura pentru pistol și se duse înainte ca să 
preia avangarda. 


Mosby îşi croi drum prin desișul de iarba elefantului care se 
înălța deasupra capului său. Nu-și putea da seama ce era înaintea 
sau în spatele său, căci tulpinile de iarbă reveneau imediat la loc 
după ce trecea de ele. Putea să intre într-o stâncă mare sau, la fel de 
ușor, într-o ambuscadă mare, fir-ar să fie. Singurul amănunt care-i 
spunea dacă urcau sau coborau era tensiunea din mușchii 
picioarelor. 

Iarba elefantului avea muchii ascuţite care sfâşiau pielea expusă. 
Mai întâi simţeai durerea ascuţită a tăieturii, pe urmă o arsură 
teribilă, pe măsură ce transpiraţia se prelingea în rană. Trupul lui 
Taliaferro îl îmbrânci. 

— Cinci minute, gâfâi el. 

Mosby se încovoie, sprijinindu-se în puşcă. Casey se apropie de el, 
făcând iarba să foşnească. 

— Ce dracu facem cu Dealul 902 dacă ajungem acolo? șuieră 
Mosby. 

— ÎI cucerim, îl ocupăm și patrulăm agresiv înainte, recită Casey, 
imitând ironic limbajul militar regulamentar. 

— În regulă. Întrebarea următoare: Cum știm că am ajuns acolo? 

— Are un indicator mare pe coastă, pe care scrie Dealul 902. 

— În engleză sau vietnameză? 

— Vorbeşti prea mult, Mosby. 

— Şi eu te iubesc, comandant adjunct de pluton Casey. 

Chiar atunci, ca să-i transforme parcă dimineața lui Mosby, în 
iad, începu să plouă. 


Ca o compensație, harta părea acum corectă. Acolo spunea că, 
exact în clipa asta, trebuiau să urce, lucru pe care Mosby se străduia 
din răsputeri să-l facă. Terenul se ridica abrupt înaintea lui, un sol 
sfărâmicios, alcătuit din pietre și şisturi argiloase putrede, îmbâcsite 
de noroi. 

Murmurând o înjurătură, Mosby își șterse apa de ploaie din ochi, 
puse ezitant piciorul înainte, găsi un punct de sprijin și-și mișcă și 


celălalt picior. Grozav. Un pas în jos. Încă vreo mie ca ăștia și-o s- 
ajungă la destinaţie. În momentul acela, singurul lucru care-i făcea 
pe Mosby și pe ceilalți membri ai plutonului să meargă mai departe 
era faptul că Dealul 902 se afla imediat dincolo de ridicătura asta. 
Cel puţin așa spunea harta. 

Mosby făcu încă un pas și solul sfărâmicios se transformă într-o 
ploaie de pietre. Cineva înjură, mai jos de el, dar Mosby nu-i dădu 
nicio atenţie, fiind prea ocupat să nu-și piardă echilibrul. Așa. Aici e 
sigur. Acum, încă un pas. Mosby constată că începea să alunece. 
Asta se întâmplă când gravitația îl luă prin surprindere și o fracțiune 
de secundă mai târziu se pomeni rostogolindu-se pe coasta dealului, 
săpând cu nasul o brazdă în noroiul plin de pietre. 

Simţi o durere ascuţită în coaste la trecerea peste un bolovan 
stâncos, apoi se izbi de ceva moale și flexibil. Era Taliaferro, care 
urmărise cu oarecare respect amestecat cu teamă, alunecarea 
trupului lui Mosby, până la el. După izbitură, Taliaferro se rostogoli 
de-a berbeleacul în josul dealului. 

Mosby reuşi să se agaţe de o ridicătură stâncoasă, oprindu-și 
astfel alunecarea. Îi trecu prin minte să rămână lungit acolo tot 
restul zilei. Poate că o să-l repereze vreun Viet Cong și-o să-l scape 
de soarta asta nenorocită. 

Simţi o mâncărime pe şira spinării. Dumnezeule, Mosby, gândi el, 
te-ai dilit? Îmboldit de teamă, începu din nou să se caţere. 


— Ăsta nu-i Dealul 902, spuse Casey, confruntând indicaţiile 
hărții cu prăpastia abruptă care se căsca înaintea lor. 

— Cum dracu' să nu fie, îl contrazise Mosby. Nu vezi c-așa spune 
harta? 

— Harta e iar greşită. 

— În regulă. Atunci unde naiba e dealul nostru fantomă? 

Casey arătă în depărtare, spre o colină impunătoare acoperită cu 
copaci. Ca să ajungă acolo, trebuiau să coboare prăpastia din faţa 
lor. Pe urmă, să traverseze canionul sufocat de vegetaţie. După 
aceea, să urce într-un fel sau altul dealul, străbătând, cum bănuia 
Mosby, cea mai deasă junglă pitică prin care trecuseră vreodată. 

— Asta înseamnă încă vreo două mii de metri, Casey. Nu se poate 


să fie aşa. 

Casey studie harta cu atenţie. 

— Da. Ăla-i dealul nostru. 

— Cum dracu” ajungem acolo? O să ne ia zece ani ca să trecem 
printre copacii ăia. 

— Tre să fie niște poteci făcute de căprioarele piticei3%, zise 
Casey. 

Mosby era înspăimântat. 

— Vrei să spui că o să ne târâm pe scârboşenia aia? 

— Ce mă-sa, spuse Casey. Aşa ne mai odihnim și noi picioarele. 

Pe această notă optimistă, se întoarse şi porni în căutarea lui 
Fuller, ca să-i dea vestea cea mare. 

Casey avusese dreptate. Erau sute de poteci minuscule tăiate de 
căprioarele pitice, alcătuind un adevărat labirint printre tufele de 
rugi. 

Genunchii şi mâinile lui Mosby erau tot o rană iar capul îi bubuia 
din pricina încordării văzului. Își zise că trecuseră ore întregi de 
când nu mai fusese în stare să vadă la mai mult de câteva zeci de 
centimetri înaintea sa. Şi, cam o treime din acest timp, o luase pe o 
cărare greșită. 

Amănuntul acesta îl descopereai numai după multe minute de 
târâș, când îți dădeai seama că ai început să cobori din nou. Pe urmă 
trebuia să ai răbdare până ajungeai la o răscruce, te mai uitai o dată 
la busolă și trăgeai nădejde ca poteca asta să se dovedească a fi cea 
a itinerariului tău. 

Potecile aveau doar cam un metru înălțime, fiind „căptușite” cu 
spini care te agăţau din toate direcţiile. Vegetaţia de la sol se cățăra 
până la crengile copacilor pitici, reducând vizibilitatea până la 
crepuscul. Și, chiar dacă ploaia încetase cam cu o oră în urmă, 
picături mari și cenușii continuau să cadă în cascadă peste Mosby, în 
timp ce se deplasa. Fiecare picătură era rece și unsuroasă, ca o 
lipitoare. Mosby nici nu vroia să se gândească la câte dintre ele erau 
cu adevărat lipitori. 

La început, el nu prea conștientizase cât erau de înspăimântătoare 
potecile acelea. Fusese prea ocupat cu găsirea drumului corect și cu 
jelirea propriului său corp chinuit de dureri. Senzaţia a venit ca o 


stare de deprimare, instalată pe furiș. Mosby ar fi dat oricât pentru o 
rază de soare sau o gură de aer proaspăt. Avea impresia că pereţii 
potecilor se apropiau de el din toate părţile și că-și petrecuse 
întreaga viață în această închisoare. Într-o vreme, își dădu seama că 
inima îi bătea cu putere, ca și cum ar fi vrut să-i sară din piept. De 
ce se temea? 

Răspunsul veni de la sine, având în vedere împrejurările concrete. 
Dacă pe potecile astea se aflau și alți oameni, care ascultau 
trosnetele tufișurilor și mormăiala înăbușită a soldaţilor? N-avea să-i 
vadă niciodată. Nici n-o să le simtă mirosul. Și probabil că n-are să 
audă împușcătura care o să-l ucidă. 

Starea de nervozitate era accentuată şi de sunetul persistent pe 
care-l remarcă pe la jumătatea urcușului. Începuse ca un murmur 
slab şi creștea în intensitate pe măsură ce se apropiau de culme. 
Mosby habar n-avea ce naiba putea să fie, în afară de faptul că nu 
părea să fie provocat de oameni. 

Asta ar fi trebuit să-l mai liniștească puţin. Acum însă, el nu 
înceta să se întrebe ce-o fi, imaginându-și tot felul de chestii 
caraghioase, de ţânc speriat. Nu era sigur de ce-i era frică mai mult: 
să dea peste vreun Viet Cong voios sau să descopere sursa 
zgomotului. 

Se strecură pe după un cot al potecii și ieși din desiș atât de 
repede încât trebui să clipească de câteva ori din ochi în lumina 
zilei, ca o cârtiță zăpăcită. Mosby adoptă rapid poziţia pe jumătate 
ghemuit, cu arma pregătită. Se întoarse într-o parte și-n alta, 
încercând să-şi obișnuiască ochii. 

Chiar în faţa lui se afla o grămadă mare de bolovani acoperiți de 
mușchi, înaltă cam de trei metri. Ici-colo, pe lângă stânci, se furișau 
pârâiașe minuscule. Văzându-le, își dădu seama că murmurul auzit 
până atunci se transformase într-un tunet în toată regula, venind 
chiar din spatele bolovanilor de stâncă. 

Mosby găsi niște puncte de sprijin şi se cățără cu mare 
încetineală. Îşi simţea sub cască pielea capului foarte întinsă pe 
craniu. Era atât de încordat încât realiza că va fi în stare să se aplece 
mult mai rapid decât ar putea vreo pușcă să trimită un glonţ către 
el. Viteza sunetului era un fleac. Mosby era cât se poate de pregătit 


să atingă Mach 2“% ca să ajungă înapoi în siguranţa oferită de 
potecuțele acelea atât de multe şi de încâlcite. 

Era atât de preocupat de găsirea băieţilor răi, încât i se păru a 
avea nevoie de o veșnicie ca să asimileze ceea ce vedea. Mosby 
zâmbi, gândindu-se la straniul simţ al umorului manifestat de 
Dumnezeu. 

Sursa sunetului care-l îngrozise atâta pe Mosby în timpul lungului 
târâș era unul dintre cele mai frumoase lucruri văzute de el 
vreodată. Dealul 902 ar fi putut să ilustreze un afiș turistic. 

Fiara zgomotoasă și misterioasă era o cascadă care se prăvălea pe 
niște stânci acoperite cu mușchi, înainte de a ajunge într-o cavitate 
nu prea mare. Cascada forma un curcubeu permanent, care se arcuia 
deasupra unei pajiști minuscule cu iarbă moale, împestrițată de un 
covor de mici flori sălbatice, ca niște ace cu gămălie. Deasupra 
pajiştii plana un nor de fluturi galbeni. 

Mosby simţi bătaia brizei care-i umplea nările cu parfumul 
florilor, amestecat cu mirosul slab şi ușor fad, dar delicios, de 
mușchi. 

În jurul cascadei se aflau mai multe peşteri mici şi o grotă ce 
părea a fi fost săpată de mâna omului. Din grotă, privind direct în 
ochii lui Mosby, se ițea un mic Buddha, cu ochi blânzi de piatră și 
cu un zâmbet amabil. 

— Ce dracu” faci acolo? se auzi o voce joasă din spate. 

— Guri! şuieră Mosby. Cred că tocmai am descoperit paradisul. 

Urcă până la capăt pe stâncă, se ridică în picioare şi traversă ca 
teleghidat pajiştea până la marginea bazinului. Apoi, fără urmă de 
ezitare, lăsă jos arma și casca şi intră hotărât în apă. Corpul îi fu 
cuprins de o senzaţie răcoroasă și delicioasă. Se pomeni plescăind 
apa ca un căţeluș. 

Dealul 902 a fost cucerit. 


De îndată ce reuși să desfăşoare plutonul astfel ca până și Casey 
să fie satisfăcut, Fuller îi lăsă pe oameni să-și facă de cap. Unii 
stăteau pur şi simplu întinși în iarbă şi mestecau muguri de floare, 
ca niște Ferdinanzi în uniforme de culoare verde-măsliniu, îmbibate 
de sudoare. Alţii curățau micile peșteri pentru a le transforma în 


adăposturi, așternând pe jos brazde de iarbă mătăsoasă, dulce- 
mirositoare. Cei mai mulți se bălăceau în micul lac. 

Fuller avea senzaţia că se află pe la jumătatea acţiunii unui vechi 
film de război, când sunetele bătăliei se stingeau și soldaţii ţopăiau 
într-un curent de apă nevinovat. Acum venea întotdeauna momentul 
când infirmiera cea frumoasă ieşea din junglă și urma secvenţa cu 
„ce-nseamnă toată povestea asta”. 

Se pomeni privind către un pâlc de copaci și dorindu-și ca o 
frumoasă roșcată să prindă viaţă. Pe neașteptate, Fuller se simți 
mulțumit de sine. Poate că învățase destule ca să se mai și destindă 
un pic. Bagă de seamă, nenică, devii mult prea relaxat. Cu toată 
încercarea de a reveni la precauţie nu reuși să-și șteargă rânjetul 
caraghios de pe faţă. 

Willie-măsliniul fu cel care descoperi toboganul de apă. Obosise 
de joaca din băltoacă, unde trebuia să se ferească de ceilalți, să-i 
stropească și să se lase stropit. Urcă pe lângă marginea căderii de 
apă, până în vârful dealului de unde izvorul țâșnea din pământ. 

Stătea întins pe o stâncă și se încălzea la soare, cu privirea 
aţintită spre cer, întrebându-se cât va mai dura până când norii 
aceia negri din zare vor ajunge deasupra lor. Pe fiecare latură a 
cascadei, malurile pietroase ajungeau în lăculeţ printr-o pantă destul 
de blândă. Brown observă că stratul de mușchi care le acoperea era 
gros de câţiva centimetri buni și moale de la umezeala continuă. 

Pe urmă i se năzări că respectiva cascadă era aidoma giganticului 
tobogan de apă din material plastic pe care-l aveau în parcul de 
distracții din imediata apropiere a Bostonului. În fiecare vară, tăticul 
şi mămica lui îi duceau pe copii acolo. Toboganul era distracţia 
preferată a lui Willy, mai mult decât montagnes-rousses sau casa cu 
stafii. Cu gesturi delicate, Brown se ridică în picioare și se duse 
șovăielnic spre partea cealaltă a cascadei. Își așeză posteriorul gol pe 
mușchi. 

— Pârtie! strigă el. 

Îşi dădu drumul. Jos, în lac, zece soldaţi priviră cu gurile căscate 
cum plonjă pe panta stâncoasă, sucindu-se şi răsucindu-se până când 
se năpusti ca o ghiulea în apă. 

Câteva momente mai târziu, jumătate din pluton stătea aliniat în 


vârful stâncilor, așteptându-și rândul. 


Cu puţin înainte de amurg, Mosby și Casey se plimbau pe malul 
apei acum pustie. Oglinda ei se limpezise şi Mosby zări siluetele 
dolofane ale crapilor argintii care patrulau pe fund. Îi arătă lui 
Casey unul din ei. 

— Ia închipuieţi-l pe gagiul ăla în farfuria ta. 

Casey admiră într-o doară peştele. 

— Păcat că n-avem la noi nicio undiţă. 

Mosby avu un sâmbure de idee. 

— Vezi peștera aia mică de colo? 

Casey zări mica gură căscată într-unul din pereţii cascadei și 
încuviință din cap. 

— S-ar putea să fie niște pui de cățea din Viet Cong în ea, sergent 
Casey. Poate c-ar trebui s-o cură. 

Casey se încruntă și pe urmă prinse ideea din zbor. 

— Sigur că e o posibilitate, tărăgănă el cu seriozitate. Probabil că 
douăzeci, poate treizeci de inși stau pitiți acolo, așteptând să ne sară 
în spinare la noapte. Bine, dă-i bătaie. Curăţ-o! 

Mosby desfăcu o grenadă de la centură și-i trase cuiul. 

— Foc la gaură! urlă el. 

În secunda următoare, aruncă grenada cu precauţie. 

— Na, c-o făcui! zise el în timp ce grenada își rată ţinta cam cu 
un kilometru și căzu plescăind în bazin. 

Mosby și Casey se aruncară la pământ exact în clipa în care se 
înălță o trâmbă de apă. Se ridicară în picioare și cercetară 
proporţiile „greșelii”. Cinci-șase pești încremeniţi pentru totdeauna 
pluteau la suprafața apei. 

— În regulă, peștera a fost curățată, zise Casey îngăduitor. Acum 
mișcă-te în apă și pune mâna pe urâţii ăia de gălbejiţi, până nu vin 
ei la tine. 

Râzând, Mosby intră în apă ca să-şi adune alimentele pentru cină. 


Cu cât se apropia mai mult noaptea, cu atât pajiștea devenea mai 
liniștită. O boare de vânt aduse cu ea mireasma ploii. Nu prea 
departe se presimţea şi o furtună. Ici-colo, pe pajiște și în peșteri, se 


aprinseră focuri. Câteva păsărele trecură pentru ultima oară, 
înfulecând insectele atrase de focuri. 

Taliaferro privea cu ochi lacomi cum Martinez întindea un crap 
desfăcut pe jăraticul de la focul lor. Martinez fluiera ușor ceva 
numai de el ştiut, în timp ce presăra niște mirodenii împrumutate de 
la Mosby pe deasupra focului. 

Mai la o parte, Willie, DeeJay și Fritsche discutau despre 
vremurile de altădată din ţinutul Marelui PX, fiecare pândind ca 
celălalt să-și termine relatarea. Râzând la momentul oportun, 
aștepta politicos să se asigure că omul terminase, înainte să-și 
înceapă propria poveste. 

Taliaferro se simțea destul de încântat de sine însuși. De 
dimineaţă făcuse o descoperire și așteptase ziua-ntreagă prilejul cel 
mai propice ca s-o anunţe. Acum, simţi că nu se mai poate abţine. 

— Hei, Martinez, zise el pe nepusă masă. Vrei să-ţi spun o 
chestie? 

— Ba bine că nu, macaronarule. 

— Ştii tu ce e mâine noapte? 

Martinez reflectă un moment, apoi clătină din cap. 

— Joi? Luni? Nu-mi amintesc. Cui îi pasă? 

— Ei, dă-mi voie, se înfoie Taliaferro. E Noaptea tuturor sfinților. 

Martinez se uită la el cu o privire lipsită de expresie. 

— Halloween, nătăfleață, continuă Taliaferro. Ştii, fantome și 
spiriduși care ies și se-ncaieră până-n zori. 

Brusc, un frig nefiresc învălui grupul. Toţi se holbau la Taliaferro 
cu ochi scânteietori. 

— Băi, nenică, mare hahaleră mai ești, spuse DeeJay. 

— Hei, făcu Taliaferro fără să înţeleagă. Pe bune, m-am prins azi- 
dimineaţă. Mâine e Halloween. Așa trebuie să fie. 

— Taci dracului din gură, mârâi Fritsche. 

— Da” ce-aţi păţit, măi băieţi? Credeam că... 

Fritsche se ridică în picioare și nu lipsi mult ca Taliaferro să-și 
muște limba când își închise gura. 

Fiecare păru să-și vadă de treaba sa. Dintr-odată, norii se 
sparseră. Martinez zbieră, înșfăcându-şi peștele în timp ce ploaia se 
revărsă peste foc. În câteva secunde, cina fu compromisă. Uzi 


leoarcă şi amărâţi, soldaţii se adăpostiră în peșterile lor. 

— "Tu-l în nară pe Taliaferro, zise Martinez. Fir-ar al dracu’ de 
căcănar și de neam prost. 

— Isuse Cristoase, făcu Taliaferro. Eu n-am avut nimic de-a face 
cu ploaia asta. 

— Pe dracu' n-ai avut. 

Taliaferro stătea în mica peșteră, încercând să înțeleagă cu ce 
greşise. 


Aciuat înăuntru, Mosby asculta răpăitul ploii de-afară. Îi plăcea 
sunetul, o pulsație pașnică și constantă care, în mod normal, l-ar fi 
îndemnat la somn. În noaptea asta însă, îl făcea să se simtă neliniștit 
şi izolat. Trăia un fel de nesiguranţă, în ciuda focului voios și 
gălăgios (gura peşterii fusese astupată cu o pătură) și a kilogramului 
de pește „adăpostit” la loc sigur, înlăuntrul coastelor. 

Se poate ca de vină să fi fost prezenţa lui Casey, care stătea tăcut 
de partea cealaltă a micului foc, cu ochii pironiţi în jăratic, în timp 
ce-și ascuțea neîncetat cuțitul frecându-l de pielea bocancului. La 
lumina flăcărilor, ochii lui aveau o lucire gălbuie, iar pielea arsă ca 
lumea de soare arăta ca un lemn de esenţă tare lăcuit cu grijă. 
Mosby se gândi că, pe lista lui cu oamenii cei mai ciudaţi pe care-i 
întâlnise vreodată, Casey ocupa unul dintre primele locuri. 

Nimeni din grupă nu știa cât de bătrân era Casey. Putea să aibă 
douăzeci şi cinci sau patruzeci și cinci de ani. Casey nu vorbea 
niciodată de el. Într-un fel sau altul te făcea să pricepi că întrebările 
indiscrete n-ar fi fost binevenite. Tot așa, nu se știa de cât timp sau 
de câte ori fusese în armată. 

Uneori mai lăsa să-i scape mici chestii care-l făceau pe ascultător 
să-şi închipuie că nu era exclus să fi luat parte la al doilea război 
mondial sau la războiul din Coreea. Nimeni nu știa dacă avea o 
familie sau de unde era de loc. Accentul tărăgănat îl plasa undeva 
între apendicele nordic al Texasului și Montana. 

Mosby își vâri din nou băţul în foc, scormonind jăraticul. 

— Fir-ar să fie, Casey, izbucni el în cele din urmă. Nu prea-ţi 
place să vorbeşti, așa-i? 

Casey medită o vreme asupra întrebării. 


— Nu, spuse el în cele din urmă. Cred că nu. 

— Păi, zi şi tu ceva, pentru numele lui Dumnezeu. Simt că-mi vin 
pandaliile când n-am cu cine schimba o vorbă. 

Din nou, Casey întoarse fraza asta pe toate părțile în mintea sa. 
Pe urmă încuviinţă din cap, de parcă atunci ar fi descoperit pentru 
prima oară că vorbirea mai servește și la altceva decât să transmiți 
informaţii sau să spui altcuiva ce trebuie făcut. Mosby bănuise 
dintotdeauna că taciturnul sergent se simțea mult mai în elementul 
său folosind limbajul semnelor din timpul patrulelor decât limba 
engleză. 

— Okay, zise Casey. Despre ce-ai vrea să vorbim? 

— Pe dracu”, nu știu. Să zicem, despre ce sporovăiesc oamenii 
când stau într-o blestemată de peșteră, în toiul unui muson din 
Vietnam. Uite, despre asta vreau să vorbim! 

— În ce mă priveşte, nicio problemă. Dă-i bătaie. 

Mosby era complet derutat. Bâjbâi după un subiect şi, până la 
urmă, se hotărî să joace la întâmplare. 

— l-am auzit pe unii zicând că ai fost cowboy. Ştii, din ăia care 
participă la rodeo. 

— Așa ai auzit? 

— Da. Așa am auzit. 

— Aha. 

— Și? 

— Şi ce? 

— Ai fost? 

— Ştiu să deosebesc capul de coada calului, dacă la asta te referi. 

Un drac. Mosby încercă o altă abordare. 

— Ai şi tu o familie? 

— Sigur că am o familie. 

— Și? 

— Şi ce? 

— Păi, dacă ai o familie, de unde sunt ei? Ai și tu fraţi şi surori, o 
mamă și un tată, unchi, mătuși, un văr bogat? Îţi scriu? Tu le scrii 
lor? Îi pasă cuiva dac-o să fii împușcat? Uite, despre rahaturi de- 
astea te-ntreb. 

Casey se gândi, apoi încuviinţă din cap. 


— Ne scriem, zise el. Nu prea mult, dar ne scriem. 

Mai reflectă un moment. 

— Cred că s-ar găsi vreo doi oameni care s-ar necăji dac-aș 
mierli-o. N-ar fi surprinși, mă-nţelegi. Însă, cred că m-ar jeli. Da, aşa 
cred. 

Mosby rămase cu gura căscată. Era replica cea mai lungă pe care 
o obținuse cineva de la Casey. Omul devenea de-a dreptul 
comunicativ. 

— Te simți mai bine acum? 

— În legătură cu ce? 

— Păi, am stat de vorbă, corect? 

— Ăă, da. Așa cred. 

Casey căscă. 

— Ei, atunci, dac-am vorbit destul, cred c-am să trag un pic pe 
dreapta. 

— Băga-mi-aş picioarele, Casey. Ai spus-o de parcă vorbitul ar fi 
un soi de reţetă. Ca o doctorie care trebuie dată cuiva. 

— Adică n-am vorbit destul? 

— Nu e vorba dac-a fost destul. Oamenii vorbesc fiindcă le place. 
Simt nevoia să vorbească. 

— Asta-i diferenţa dintre noi doi, Mosby. Ţie-ţi place să vorbeşti. 

— Și ţie nu? 

— Nu prea. 

— Păi, dar-ar dracii, atunci de ce-ai mai vorbit cu mine din capul 
locului? 

Casey se uită la Mosby un lung moment. 

— Ce te roade, băiete? 

Mosby reflectă și el, apoi clătină din cap. 

— Să-mi bag picioarele dacă știu. Oi fi speriat, mai știi? Ţie nu ţi 
se face frică niciodată? 

— Hm. Mda. Mi se face. Când mă gândesc la unele situaţii. Cum 
ar fi asta. 

— Și, acum, nu te-ai gândit? Adică, n-aş vrea să te iau prin 
surprindere și chestii de-astea, dar nu cred că ne aflăm aici la o 
sindrofie a cercetaşilor veseli. Suntem în inima junglei şi, prin 
preajmă, sunt destui care-ar vrea să ne facă de petrecanie. Zi, îți faci 


probleme? 

— Nu prea mult. 

— De ce papucii mei, nu? 

— Pentru că mă sperie de-mi dau drumul pe mine. 

Mosby rămase mut, rumegând replica celuilalt. Deodată, se 
prinse. 

— E ca presimţirea pe care-ai avut-o azi? Când m-ai pus în 
frunte? 

— Mda. Cam aşa ceva. 

— Fir-aş al mamii! făcu Mosby. La urma-urmei, eşti om şi tu. 

Casey dădu să spună ceva, apoi se opri. Pe urmă, vorbi totuşi: 

— Pun mare bază pe presimţirile mele. Asta mi-a salvat pielea de 
vreo câteva ori. 

— Și? 

— Presimţirea pe care-am avut-o? 

— Da? 

— Încă o mai am, zise Casey încetişor. 

— Chiar și aici? 

— Mai ales aici. 

Casey își înfășură pătura de lână pe după umeri și se rezemă de 
peretele peşterii. 

— Gata. Destul cu vorba. Culcă-te. Trebuie să verific santinelele 
peste două ore. 

Închise ochii şi adormi instantaneu. Mosby se zgâi la el pe 
deasupra focului aproape stins vreme îndelungată, ascultând 
răpăitul ploii de afară. 

În mod normal, lui Mosby i-ar fi plăcut sunetul acela. Dar nu în 
noaptea respectivă. 


21. CUNG 


Phan Xuan Cung era glumeţ. Avea o înfățișare pe măsura felului 
lui de a fi, fiind rotund la faţă, solid la trup (atât de solid cât 
îngăduia dieta săracă în calorii a Batalionului Phu Loi), cu picioarele 
slăbănoage și veșnic zâmbitor. 

— Bineînţeles că zâmbesc mult, a spus el cândva. Cum altfel ar 
putea un om care susține că provine dintr-o stirpe de pescari să se- 
mpace cu faptul că în ultimele patru generaţii nimeni din familia 
mea n-a mai mânuit vreun năvod? 

Nu avea întru totul dreptate, dar năvoadele pe care le-a mânuit 
familia sa n-au prins peşte. 

Stră-străbunicul lui fusese, într-adevăr, pescar, căpitan pe un 
sampan“: şubred. Aruncându-și plasele în apele de lângă Nha 
Trang, pescuia creveţi pe care francezii îi găseau extraordinar de 
gustoși și pentru care erau dispuși să plătească gras. Dar, ca orice 
pescar cumsecade, nu se codea să mai obţină și ceva pe deasupra. 
Când i se cerea, se întorcea în Nha Trang nu numai cu creveţi, ci și 
cu câteva muschete cu cremene sau pistoale. Ascunse în santină, le 
vindea unui anumit negustor chinez din oraș. 

Din nefericire, sampanul a fost abordat într-o noapte de o șalupă 
a serviciului vamal francez, care avea drept căpitan un tânăr 
subofițer dornic de afirmare și un echipaj alcătuit din pirați Binh 
Xuyen, foarte bine plătiţi ca să nu se lase impresionați de pretexte 
sau de sumele oferite drept mită. După ce i-au fost descoperite 
muschetele ascunse, stră-străbunicul lui Cung a sfârșit aruncat peste 
bord. Tras la fund de propriile greutăţi pentru năvoade şi de un 
plumb calibrul 0,44, de la un pistol Colt. 

Auzind de crima asta, străbunicul lui Cung a dat foc prăvăliei de 
pește a familiei, situată în port și a plecat spre nord ca să se alăture 
lui De Tham, în regiunea superioară a Râului Roşu. A avut grijă să-și 
trimită soţia gravidă și fiica în sud, la rudele din Saigon. În 1913, 
când De Tham a fost dat, prin trădare, francezilor, străbunicul lui 
Cung a murit alături de el. 

Bunicul lui Cung a fost un derbedeu al străzilor. Își ducea traiul 


făcându-le rost de ricșe francezilor beţi care ieșeau împleticindu-se 
de la Cercle Sportif. Când a împlinit cincisprezece ani, a plecat în 
junglă, ca să se alăture organizaţiei troţkiste Ta Thu Thau. Pentru că 
troțikștii nici măcar nu se apropiau de puritanismul comuniștilor 
veritabili, a avut posibilitatea să se însoare şi să zămislească un fiu 
înainte de a fi împușcat de un polițist vietnamez, pentru că își 
manifestase zgomotos bucuria în ziua când colonialiștii francezi au 
fost siliți să se predea japonezilor. Era în 1941. 

Tot pe la cincisprezece ani, a plecat și tatăl lui Cung pe front. De 
acum, familia Cung nu mai avea decât niște legende despre fosta lor 
casă din Nha Trang. De trei generaţii, niciunul dintre ei nu mai 
văzuse orașul. 

Tatăl lui Cung dovedindu-se un soldat excelent, a fost ales dintre 
voluntarii organizației regionale Viet Minh pentru a face parte din 
Regimentul 803. 

El a venit într-o foarte scurtă permisie atunci când a căzut 
fortăreaţa franceză de la Dien Bien Phu. Cung probabil că avea pe 
atunci vreo trei ani. Și-l amintea pe tatăl lui ca pe un bărbat suplu, 
foarte agitat, care și-a petrecut fiecare clipă din permisia aceea 
împreună cu fiul lui. Pe urmă a plecat spre nord, ca să se alăture din 
nou unității sale. 

Multă lume a crezut că după ce Dien Bien Phu a capitulat, toate 
luptele vor înceta în Indochina. Nu avea cunoștință de calvarul lung 
și lent prin care a trecut, o lună mai târziu, o unitate franceză 
numită Groupement Mobile 100, în cursul unei retrageri prin 
regiunea muntoasă centrală, la sud de An Khe. Erau trei mii cinci 
sute la număr, tanchiști, artileriști şi infanteriști cu mare experiență, 
dobândită în special în timpul recent încheiatului război coreean. 
Trei batalioane alcătuite din cei mai buni soldați cambodgieni și 
francezi. 

Au început retragerea de-a lungul Șoselei 14 în iunie 1954. În 
timp ce se deplasau spre sud, au fost atacați în mai multe rânduri de 
către Regimentul 803. Pe 29 iunie, GM 100 a ajuns la Pleiku, după 
ce parcursese circa optzeci de kilometri. Rămăseseră mai puţin de o 
mie șapte sute de soldaţi. GM 100 încetase să mai existe ca unitate 
militară. 


Dar şi Regimentul 803 fusese decimat. Cuprinși de încrederea în 
victorie, combatanții lui au ieșit din junglă și au rămas descoperiți 
în faţa atacurilor cu napalm lansate din bombardierele franceze B- 
26, avioane care, ironia sorții, decolau din Nha Trang. Unul dintre 
soldaţii Viet Minh care-au murit, împrăștiindu-și mireasma 
înecăcioasă de berbec pârlit peste câmpia de coastă, a fost și tatăl lui 
Cung. 

Cu această moştenire, pentru Phan Xuan Cung lumea nu însemna 
nimic altceva decât război. Mai întâi împotriva francezilor, apoi 
împotriva marionetelor și, pe urmă, împotriva americanilor. 

Iar Cung, ca şi tatăl lui, era foarte bun. Poate chiar mai mult, de 
vreme ce a ajuns să fie prim-cercetaş în cea mai grozavă dintre 
unitățile Viet Cong, Batalionul Phu Loi. Talentul lui de poznaș era și 
el prețuit de superiorii săi. 

Numai că în clipa asta, Cung n-avea chef de glume. Flancat de alți 
doi camarazi cercetași, stătea pitit într-una din colibele ruinate din 
imediata apropiere a versantului sudic al Dealului 957. Chiar și la 
lumina slabă a amurgului, el îi vedea pe soldații americani 
mişcându-se în jurul perimetrului lor de pe culmea dealului. 

De s-ar fi aflat în fruntea unei companii sau a altei formații mai 
mici, ar fi fost simplu pentru Cung și camarazii săi din Unitatea 
Principală să se strecoare neobservați. 

Numai că întreg Batalionul Phu Loi se afla în marș, în patru 
coloane aproximativ paralele. Cung era în avangarda celei mai 
sudice dintre ele. Problema era că a doua coloană, după câte știa el, 
trebuia să treacă exact pe la nord de Dealul 957, traversând o vastă 
plantație de orez părăsită. De îndată ce a reperat unitatea americană 
de pe deal, el a trimis vorbă căpitanului Le, comandantul coloanei 
sale. Imediat a fost expediat un curier ca să prevină și cea de-a doua 
coloană, de la nord. Cung își dori să fi avut și ei echipamentul radio 
sofisticat al americanilor și al soldaţilor marionete. 

Căpitanul Le luă măsuri imediate. Ca atare, dădu ordine pe care 
Cung le considera evidente. Coloana lui urma să rămână pe loc, cu 
avangarda amplasată în satul ruinat, până la căderea deplină a 
întunericului. Când furtuna ce ameninţa dinspre vest avea să se 
dezlănţuie, coloana va trece pe lângă deal, îndreptându-se apoi spre 


nord. Le presupunea că și celelalte Două Surori fuseseră ocupate de 
către imperialiști. 

Căpitanul adusese două echipe de mitraliere RPD și un mortier de 
82 mm în faţă, pentru eventualitatea reperării coloanei de către 
inamic. Mitraliorii au fost amplasați la marginea pâlcurilor de 
bambus din afara satului minat, iar mortierul — după peretele 
dărăpănat al unei colibe. 

Cung nu punea mare preț pe priceperea americanilor în timpul 
nopţii. Dejucase planurile prea multor patrule și condusese destule 
echipe de geniști prin perimetrele taberelor militare, ca să nu știe că 
uriași cum se credeau, erau niște copii după apusul soarelui, când se 
piteau în spatele armelor lor, îngroziţi de întuneric. 

Problema nu o constituiau unităţile lui Cung, ci cea de-a doua 
coloană care trebuia să traverseze cei cinci sute de metri de teren 
deschis, la nord de deal. Cung ar fi înălțat poate o rugăciune, dar 
singurii lui zei erau Doc Lap (independenţa), batalionul său și Ho Și 
Min, niciunul din ei nefiind dispus, bănuia el, să asculte văicărelile 
celor din junglă. Cung se mulțumi, prin urmare, să-și dorească 
venirea cât mai rapidă a furtunii și ca aceasta să se dovedească a fi, 
la sosire, musonul-musonilor. 

În loc de altceva mai bun, estimă numărul americanilor de pe 
deal. Nu era dificil. Cung știa că imperialiștii puneau, în mod 
invariabil, câte doi oameni în poziţiile de luptă şi mai mulţi pentru 
armele care necesitau echipaje. Şi, că toți americanii aveau impresia 
că se putea fuma liniștit până la căderea întunericului şi uneori 
chiar şi după aceea. În asemenea condiţii, estimările erau ușor de 
făcut. 

Cung credea că pe Dealul 957 se aflau vreo douăzeci și opt de 
oameni. 

Se ghemui din reflex în momentul când un elicopter sparse 
plafonul jos al norilor și se îndreptă spre sud. Prudenţa lui exagerată 
îl făcu să zâmbească. Știa că piloţii se gândeau la curvele și la 
fripturile care-i așteptau, fără să acorde vreo atenţie unui ţăran 
întins lângă digul unei orezării. 

Pe Cung îl uimeau întotdeauna declaraţiile gălăgioase ale 
americanilor. Ei susțineau că se pricepeau la războiul din junglă la 


fel de bine ca oricare luptător din Viet Cong. Asta era valabil pentru 
câţiva dintre soldaţii lor, nimic de zis, oameni care se mișcau și 
trăiau în junglă săptămâni în șir. Dar, cei mai mulți dintre americani 
plecau la luptă ca la paradă, în lungi coloane de oameni care 
mărşăluiau agale, lăsându-și echipamentul să clănțăne de parc-ar fi 
fost o cireadă de bivoli cu talăngi. Prezenţa lor era semnalată la 
distanțe de kilometri de către păsările de metal de deasupra, de 
rachetele de semnalizare şi de grenadele fumigene. 

Maiorul Tran spusese cândva batalionului că americanii încă mai 
credeau că luptă cu semenii lor, fasciștii, în Europa, un loc pe care 
Cung putea să-l indice vag pe hartă. Nu avea alte cunoștințe despre 
el și nici nu-l interesa. 

Noaptea se lăsase, după ceasul lui Cung, un Hamilton luat de la 
un american mort, pe la ora 20,20. Ploaia a început să cadă în rafale 
la 21,17. 

Cung se strecură prin noroi la camarazii săi, cercetaşii. O atingere 
pe umărul fiecăruia şi o mișcare înainte. Cung auzi clinchetele 
ușoare în timp ce pușcașii își strângeau trepiedele, pregătindu-se de 
plecare. Ezită puţin doar când ploaia se înteți, căzând în cascadă în 
jurul lui, încât nu mai putea distinge fețele posomorâte ale celor doi 
camarazi, deşi se aflau la mai puţin de doi metri. Totuși, porniră la 
drum. 


Fruntașul Edwards, Grupa a doua, Plutonul trei, Compania 
Charlie, Regimentul 15 Infanterie, acţionă butonul de închidere al 
binoclului de noapte și-l vâri în raniță. 

Binoclul cu amplificare a semnalului luminos, în ciuda greutăţii 
sale de aproape două kilograme, constituia o sculă prețioasă pentru 
infanteriști. 

El oferea utilizatorului său, cel puţin teoretic, trei sute de metri 
de vizibilitate într-o nuanţă straniu-verzuie, în condiţii de cer 
înstelat, și patru sute de metri de vedere în întuneric, în timpul fazei 
de lună plină. 

În realitate, raza vizuală era limitată până la maximum două sute 
cincizeci de metri, ținând cont de starea de uzură a instrumentului. 
Iar cu cerul acoperit de nori și pe timp de ploaie, binoclul de noapte 


al lui Edwards se transforma într-o masă metalică complet inutilă. 
Edwards se strâmbă nevăzut prin ploaie către comandantul său de 
pluton, locotenentul Walker, care se afla alături. 

— E mai întuneric ca-n străfundul iadului. La cât de puţin pot să 
văd eu, nu-i exclus să fie acolo toată Armata Charlie. 

Walker acționă microfonul staţiei Prick-25 de lângă el. 

— Whirlaway 6, aici Trey 6, recepţie. 

— Aici Whirlaway 6. Vorbește. 

— Trey 6. Vizibilitatea în poziția mea este zero. Avem un 
Smokey? 

Urmă o pauză, în timp ce, la kilometri distanță, pe Dealul 1113, 
căpitanul Harris îl consulta pe ofițerul din eșalonul de sprijin. 

— Afirmativ, Trey. Treci pe Frec 4. Semnalul de apel e Smokey 
19. 

— Trey Six. Schimb frecvențele. Terminat. 

Pe pipăite, Walker comută selectorul de frecvențe prefixate al 
stației. 

— Smokey 19, Smokey 19. Poziţia Tangerine. Avem nevoie de 
ceva lumină, peste... scuze... continuăm transmisia... autorizație 
Foxtrot Yankee. 

— Am şi pornit, Trey Six. Dar n-o să vă fie de prea mult folos, 
fiindcă sunt ca și orb în rahatul ăsta. 

Oamenii din Plutonul trei auziră în depărtare huruitul sincopat al 
avionului care se apropia. 


Cung ţinuse în loc înaintarea deoarece înteţirea ploii putea să 
însemne sporirea în intensitate a musonului. Sau putea să 
prevestească o întrerupere neașteptată. Prudenţa lui Cung se dovedi 
îndreptăţită. A doua coloană a Batalionului Phu Loi n-a fost nici pe 
departe la fel de precaută. Parcurseseră un sfert din drumul ce 
traversa orezăria când ploaia s-a oprit brusc, de parcă cineva ar fi 
acționat un întrerupător. Asta a fost primul lor ghinion. 

Al doilea avea să-i încerce exact când ploaia a încetat, Smokey, 
„Ursul”, se afla deasupra lor. Avioanele Smokey erau niște aparate 
C-47 vechi, din al doilea război mondial, fără alte arme la bord în 
afară de rachetele de semnalizare aeriană cu intensitate sporită. 


Prima rachetă lansată de Smokey a străpuns plafonul de nori și 
imediat o lumină puternică i-a scos la rampă pe cei din Batalionul 
Phu Loi. 

Cung a văzut racheta, apoi a auzit aproape simultan clănțănitul 
mitralierelor americane care au deschis focul. Pe urmă au venit 
bubuiturile în fundate ale aruncătoarelor de grenade, pocnetele 
puștilor care trăgeau de pe culmea dealului și, sporadic, replicile 
răzlețe din partea coloanei Phu Loi. 

Căpitanul Le se afla lângă el. Mânia de pe față i se putea observa 
cu ușurință la lumina rachetelor de semnalizare, care cădeau din 
nori. 

— Cung, șuieră el. Ce pază au imperialiștii în spatele lor? 

— Acum, aș zice că niciuna, spuse Cung cu prudenţă. Sunt prea 
ocupați să ne măcelărească tovarășii. 

— Foarte bine. Pune unul din cercetașii tăi aici, pe post de 
călăuză. Două plutoane, sub conducerea mea și a ta, vor ataca 
dealul ăsta, până n-apucă americanii să-și aducă artileria și 
avioanele. 

Era singura opţiune. Cung aduse selectorul armei sale pe poziția 
din mijloc și, îndoit din şale, începu să urce Dealul 957, către 
Plutonul trei. 


22. GRUPA 


DeeJay, locotenentul Fuller și Casey stăteau ghemuiți în jurul 
stației PRC-25, ascultând transmisiunile întrerupte ale Plutonului 
trei. Lumina îndepărtată a rachetei de semnalizare din faţa Dealului 
957 aruncă pe feţele lor umbre pâlpâitoare. De la o distanță de doi 
kilometri și jumătate, puteau auzi zgomotele focurilor de armă. 

— Estimare... confruntăm... companii... la naiba, avem... o 
groază de... aici. 

— Walker, aici Șase. Ai nevoie de artificii? Recepție. 

— Afirmativ... solicităm... motoare... 

— Trec pe releu. Ai artificiile pe frecvenţa ta, Doiule. Bombard 
73, 

— Aici Bombard. Dă-i bătaie. 

— Coordonate... 567... trupele în linie de la... până la, ăă... 
345569... dă-mi un Willie Peter... să facem ajustările... 

— S-ar părea că au acolo un adevărat concurs de tir, zise Casey. 

— Aici Whirlaway 6, Walker. Negativ la motoare rapide. Sunt 
blocate la sol. Să vedem dacă putem să scoatem o Cobra. Recepție. 

— Whirlaway 6, aici e... 

Staţia rămase mută. 

De la distanţa care-i separa de Dealul 957, auziră cum tirul se 
întețește dintr-odată. 

— Fir-ar să fie! Sunt atacați din spate! 

Ochii lui Casey puteau distinge gloanțele trasoare învăluind 
dealul din ambele părți. 

Staţia radio se trezi din nou la viață. 

— Whirlaway. Aici e Bombard 73. Suntem pe drum. Așteaptă. 

Un timp nu se auzi decât pârâitul intermitent, apoi: 

— ... Gălbejiţii vin... noi... iau... pierderi grele... Dumnezeule! 
Cineva... ceva! 

— Trey, Trey. Aici Whirlaway 6. Ce s-a-ntâmplat cu locotenentul 
Walker? 

— Mort... PC... Aici Avery... Sunt chiar pe vârful... 

Ani de zile pe urmă, DeeJay şi-a închipuit focul de armă neauzit 


care a întrerupt transmisiunea. Pe urmă obuzele de artilerie 
explodară în fața dealului. Nişte flori albe, graţioase, răsărite prin 
fumul galben-negru. 

— ... Aici Bombard. Poţi să faci corecţia? 

Nimic. 

— Trey... Fir-ar să fie... aici căpitanul Harris. E cineva acolo la 
recepţie? Haide! Răspunde! 

Zgomot de fond. 

Schimbul de focuri de pe Dealul 957 încetă, după care se auziră 
două împușcături izolate, provenite în mod evident de la un AK47. 

Fuller se uită înmărmurit la stație. 

— Sfinte Dumnezeule, spuse el. Chiar așa? 

— Mă duc să-i scol pe oameni, spuse Casey. Ne mișcăm de cum se 
crapă de ziuă. 

Îşi croi drum spre perimetrul plutonului, alunecând prin noroi. 

Începu din nou să plouă. 


În lumina cenușie a zorilor, prin ploaie, Plutonul doi porni să 
coboare Dealul 902. Argila roșiatică, nesuferită se lipea de tălpile 
bocancilor. Soldaţii mergeau tăcuţi, cu fețele încordate. Aveau de 
acoperit cinci mii de metri de junglă ca să poată despresura ce mai 
rămăsese din Plutonul trei. 

Grupa a doua avea senzaţia că dreptul lor de a merge în 
avangardă devenise o adevărată prescripţie regulamentară. În 
definitiv, ei erau cei mai buni. Ordinea de marş era neobișnuită. 
Casey însuși mergea în frunte, cu Fritsche în spatele lui, pentru 
acoperire. După el venea Blind Pig, cu o cartușieră pe jumătate 
încărcată în mitralieră, restul celor două sute cincizeci de cartușe 
atârnându-i pe umăr. Fuller și DeeJay se aflau la o distanță de o 
grupă completă în spatele primeia. Locotenentul Mel Fuller era 
speriat de moarte. Își petrecuse cea mai mare parte din noapte 
comunicând alternativ prin stația PRC-25 cu căpitanul Harris și cu 
colonelul Taylor. Cu fiecare clipă devenea mai înspăimântat şi mai 
derutat. 

Într-un fel sau altul, coloneii și generalii americani din Vietnam, 
meditând asupra problemelor în Centrele de Operaţiuni Tactice, 


dotate cu aer condiţionat, în atmosfera intimă a personalului de stat- 
major, a creioanelor colorate și a diagramelor atârnate pe pereţi, nu 
puteau pricepe cu niciun chip dificultatea cu care un locotenent 
aflat pe teren, în întuneric şi noroi, în compania băieţilor răi, 
pricepea Marea Imagine de Ansamblu. 

Pentru colonelul Taylor și generalul Sinclair, răspunsul era 
evident: ţinând cont de contactul cu Plutonul trei, Batalionul Phu 
Loi, traversând Șoseaua 13, scăpase fără doar și poate de tancuri și 
de Batalionul 2 din Regimentul 11. Bineînţeles că vietnamezii se 
îndreptau cu viteză maximă spre Caracatiţă. 

Soluţia, conform regulilor impuse de strategia avansată a 
războiului aeropurtat, era simplă: o unitate neangrenată în 
confruntare, de pildă Batalionul 2 din Regimentul 11, trebuia 
transportată pe calea aerului între Batalionul Phu Loi și Caracatiţă, 
ca forță de blocare. Pe urmă, rămășițele împrăștiate ale batalionului 
din Regimentul 15 aveau să fie reunite și reinserate ca unitate de 
manevră, lucru care urma să-i prindă pe cei din Viet Cong la mijloc, 
într-o mișcare clasică de cleşte. Între timp, forţele aeriene trebuiau 
să zădărnicească deplasarea Batalionului Phu Loi. 

Numai că jungla și musonul nu erau guvernate nici de strategia 
avansată, nici de tacticile deprinse la West Point. Ploaia a ţinut 
blocate la sol, în Ba Rei, elicopterele transportoare de trupe și pe 
cele de asalt. Puținele „motoare” rapide, bombardierele de 
vânătoare ale Forţelor Aeriene sau ale Marinei Militare, care reușeau 
să-şi părăsească aerodromurile, zburau orbeşte, mult deasupra 
plafonului compact de nori care se întindea de la Șoseaua 13, peste 
cele Trei Surori, până la Caracatiţă. 

Marea strategie s-a rezumat până la urmă la despresurarea 
Plutonului trei. Forţele de manevră ale lui Sinclair erau căpitanul 
Harris cu un pluton și comanda companiei, plus Plutonul doi, al 
locotenentului Fuller. Artileria efectua misiuni de „H&I” - Hărțuială 
şi Interdicţie. Dar, în absența observatorilor și a țintelor observate, 
obuzele izbuteau doar să sfâșie jungla pustie. 

Toate astea îi făceau pe Fuller şi pe oamenii lui să se simtă 
extrem de descoperiți. Staţia radio se trezi din nou la viață. 

— Whirlaway 26, aici Citation 6 Actual, recepție. 


DeeJay trecu microfonul lui Fuller. 

— Aici 26, recepţie. 

— Fuller, aici colonelul Taylor. Băiete, vreau să te miști cu băgare 
de seamă. Știu ce simţi în legătură cu Plutonul trei, Mel. Dar nu 
vreau să sfârșești şi tu ca el. Ai grijă, băiete. 

Fuller se întrebă cum de-i aflase Taylor numele mic. Se gândi la 
un răspuns, apoi deschise microfonul şi zise: 

— Am înțeles, dom” colonel. Mulţumesc. Whirlaway 26. 
Terminat. 

Îi întinse microfonul lui DeeJay. 

— Încă o dată asupra nenorocitei de breșă, murmură el ceva din 
cursul de engleză-2. DeeJay nu pricepu nimic. Porniră la drum. 


Să-ncerci să te mişti repede prin junglă era o sinucidere, o prostie 
sau amândouă. În ce-l privea, Mosby știa lecţia asta cât se poate de 
bine. Lianele se agățau de tine. Crengi nevăzute se ițeau când nici 
nu te așteptai și te trăgeau înapoi. Cu cât te deplasai mai rapid, cu 
atât ştiai mai bine că Charlie stătea la numai câţiva metri depărtare, 
așteptând. 

Mosby își dorea o ţigară, una dintre puţinele posibilități să-și mai 
domolească respirația șuierătoare. Presupunând... doar ca un 
exercițiu de logică... gândi el posomorât... că gălbejiții nu ne 
surprind într-o ambuscadă pe drum, ce-o să se-ntâmple când o să ne 
instalăm pe dealul ăla? 

Ajunse să spere că vor găsi altceva decât ceea ce ştia că era acolo. 

Coloana se opri în loc și ordinul transmis în șoaptă din om în om 
ajunse până la el. 

— Mosby, înainte. 

Mosby trecu pe lângă Taliaferro, spre avangarda plutonului. Blind 
Pig se ghemui într-un loc mai larg pe potecă, cu mitraliera 
îndreptată înainte, undeva între Casey și Fritsche. În faţa lor se 
înălța un zid compact de bambus. Dar cei doi bărbaţi se uitau în jos, 
la mâzga din faţa lor. 

Mosby se apropie și văzu sângele, care încă mai băltea, în ciuda 
ploii care tindea să-l împrăștie, diluându-l într-una. 

Casey își înmuie degetele. 


— Împușcătură în maţe, murmură el, întinzând lichidul vâscos pe 
palmă. 

Se îndreptă. 

— Paștele mă-sii, zise el. Ăștia ştiu că venim. O să le facem o 
surpriză. Mosby, flanchează-ne. 

Mosby încuviinţă din cap și se dădu într-o parte, în tufișul des. 
Casey își scoase cuțitul bowie, iar Fritsche maceta, și începură. 

Zece minute mai târziu, plutonul părăsise poteca și intrase circa 
trei metri în pâlcul de bambus. Mosby și Taliaferro îi înlocuiră pe 
Casey şi Fritsche la tăierea potecii. 

Taie în stânga, la patruzeci și cinci de grade. Revino. Taie din 
nou, de data asta în dreapta, tot la patruzeci şi cinci de grade. Un 
pas înainte. Trage aer în piept şi șterge-ți apa de ploaie care se 
prelinge de pe cască pe faţa ta. Taie-n stânga, taie-n dreapta, încă un 
pas înainte. 

Plutonul doi își tăie cale prin desișul de bambus până când ajunse 
într-un luminiș. Blind Pig stătea între tăietori, acoperind cu 
mitraliera partea îndepărtată a luminișului. Casey reveni în frunte. 
Conduse plutonul, aproape la trap, pe la marginea luminișului, spre 
capătul celălalt. Își verifică busola. Pe urmă, își croi din nou drum 
prin bambus. 

Mosby, sugându-și noile julituri de pe mână, îl urma îndeaproape. 
Te târăști printre tufișuri... ciopârțeşti bambusul... te cațeri în susul 
pantei, folosind drept puncte de sprijin tufișurile răzlețe. Îţi dai 
seama că unul dintre ciorapii în care-ţi ţii raţia s-a pierdut pe drum. 
Golești o gamelă și observi că e a treia, dar nu-ți amintești când le-ai 
băut pe celelalte două. 

Plutonul doi a avut nevoie de opt ore ca să acopere cele câteva 
mii de metri până la Dealul 957. 


23. DUAN 


Generalul Duan şi comisarul Thuy stăteau aplecaţi asupra hărții 
întinsă peste grămada de pietre de pe solul noroios. Cortul de 
comandă al lui Duan era construit dintr-o foaie cauciucată, legată 
între niște copaci. Afară, maiorul Tran aștepta în ploaie. 

Pe hartă se afla o mulțime de beţigașe rupte, fiecare reprezentând 
câte o unitate ce aparținea fie forțelor imperialiste, fie Armatei 
Populare. Duan era mult prea conștient de importanța unui 
document secret, ca să facă însemnări pe o hartă ce putea să ajungă 
foarte uşor în mâinile inamicului. 

Era mai simplu, reflectă el, când exersa această ofensivă generală 
ca pe un „joc“, în încăperea aceea caldă, confortabilă, cu tavan înalt, 
din Hanoi. Unităţi întregi puteau fi angajate în luptă, distruse, iar 
creionul de marcaj putea fi aruncat la loc în cutia lui, în așteptarea 
rundei următoare. 

— Tovarăşul Giap a spus că, pentru a ajunge la victoria finală, va 
călca peste cadavrele a o sută de mii de compatrioți, remarcă Thuy. 

— Are toate șansele, murmură Duan. 

Poate că Thuy ar fi trebuit să reacționeze la acest act de 
insubordonare. Dar marșul spre sud îl schimbase, așa cum se 
întâmplase cu toți ceilalți bo-doi din Divizia 302. 

— Tovarăşe general, spuse el pe un ton oficial. În materie de 
tactică, eu sunt un novice. Dar nu văd altă variantă. Sunt de acord 
cu decizia dumneavoastră. 

Avu o ezitare. 

— Trebuie să fiu și eu de faţă, tovarăşe general? 

Duan clătină din cap. 

— Aş fi vrut, spuse Thuy, să mărșăluiesc alături de ei. 

Duan se uită la tânărul comisar. Acum ar fi trebuit să-l 
muștruluiască zdravăn pentru simpla pomenire a unui gest care friza 
aventurismul. Nu avu inima s-o facă. Tovarășul general lăsă tăcerea 
să vorbească în locul lui. 

Thuy se înroși, se ridică în picioare și ieși din cort, aplecându-se 
pe sub prelată. Îi spuse maiorului Tran că poate să intre. 


În depărtare, Duan auzea huruitul bombardierelor americane și, 
mai aproape, bubuiturile răzlețe ale artileriei care trăgea la 
întâmplare. Nu erau factori de preocupare pentru el în acel moment. 

— Maior Tran, începu Duan încet, fără preambul, circumstanțele 
ne obligă să facem o schimbare în misiunea unității dumitale. 

Uscăţivul comandant al Batalionului Phu Loi cercetă din priviri 
harta și beţișoarele de pe ea. Atinse un beţigaș. 

— Să presupun că ăsta mă reprezintă pe mine și oamenii mei? 

— Așa este, zise Duan. 

— Ne-aţi pus în contact cu imperialiștii, da? Şi dacă bățul ăsta... 
de aici... reprezintă divizia dumneavoastră, este mult mai aproape 
de Caracatiţă decât sunt în prezent forțele noastre. 

Duan decise că remarca maiorului fusese excesiv de subtilă. 

— Dumneata, maior Tran, ai ordinul să rămâi în contact cu 
americanii. 

— Până când? Până la Giai Phong? 

Asta era prea mult. Vocea lui Duan se înăspri. 

— Ai misiunea de a-i menține angajaţi în luptă pe americani pe o 
perioadă de șaptezeci și două de ore, în zonele în care camarazii 
noștri din Phu Loi luptă în momentul de față. Las în seama dumitale 
metodele de angajare. Dar îți atrag atenţia că ordinele de la 
Comitetul Central sunt ca, sub nicio formă, prezența diviziei mele să 
nu fie descoperită. 

— Deci, urmează să fim sacrificați? 

Nu, gândi Duan. Nu găsise abordarea corectă a problemei. 

— Pe vremea francezilor, spuse Duan cu aparentă irelevanță, 
comandam la un moment dat un pluton de bo-doi. Aveam ca 
obiectiv un post mic, ocupat de niște mercenari francezi din 
Legiunea Străină. 

— Dar noi vorbim acum de oamenii mei, tovarăşe general... 

— Poate că din întâmplarea asta se pot trage niște învățăminte, 
spuse Duan. Cei din Legiunea Străină erau foarte mândri. Foarte 
bine pregătiți. Adevăraţi profesioniști. Agenţii noștri ne-au informat 
că aveau drept comandant un tânăr ofițer, care îi trata pe acești 
bărbaţi ca pe copiii lui. Unitatea sa ţinea sub control, cu deosebită 
eficiență, zona respectivă, împiedicându-ne să ne îndeplinim 


misiunea. 

Duan își drese glasul și continuă. 

— Și uite-aşa, într-o zi, am prins în ambuscadă o mică grupă, pe 
care am distrus-o până la ultimul om. Pe urmă, am tăiat capetele 
celor cinci mercenari și, la adăpostul întunericului, le-am înfipt în 
niște pari, la marginea bazei franceze. Asta a însemnat sfârșitul 
eficienţei combative a acelei unități. 

Lui Tran îi venea să urle. Pentru numele lui Dumnezeu, de ce 
trăncănea tovarășul general ca un mandarin dintr-un templu? Se 
potoli însă. 

— Eu aș fi gândit exact contrariul, spuse el cu glas liniștit. 

— Se poate, continuă Duan. În mod sigur, mercenarii au fost 
înnebuniți, fiind în stare să ucidă orice vietnamez le ieșea în cale, fie 
el civil sau bo-doi. Dar noi am făcut asta nu ca să-i afectăm pe 
mercenari, cât mai ales, pe comandantul lor. Tânărul locotenent, 
care ţinea neînchipuit de mult la subordonații săi, n-a avut tăria de 
caracter să mai vadă pe vreunul dintre-ai lui ucis și cu capul înfipt 
într-un par. Și astfel, din acel moment, el a patrulat numai în timpul 
zilei și în zone vizibile din fort. 

Acum Tran înțelese. 

— Dumneavoastră credeţi că am o astfel de atitudine faţă de 
batalionul meu? 

— Nu în mod conștient. 

Tran era mânios... Pe urmă, reflectă asupra problemei. 

— E-adevărat, noi luptăm împreună de atâta timp încât ne 
considerăm o familie. 

— Cu toţii suntem o familie, zise Duan încetișor. O familie cu un 
țel. Împlinirea acelui ţel e singura cale prin care familia noastră 
poate să supravieţuiască. 

Tran se uită din nou la hartă. 

— Dacă ploaia continuă, spuse el, americanii nu vor mai fi în 
stare să-și introducă soldaţii în fața noastră... și misiunea mea ar fi 
inutilă. 

— Nu pot opera transformând premisa asta într-o certitudine. 

— Nu, oftă Tran. Nu puteți. 

Cei doi bărbați ieşiră în ploaie. 


— Desigur, zise cu melancolie maiorul Tran, principala mea 
obiecţie la ordinele dumneavoastră ar fi că, datorită lor, e puţin 
probabil ca tovarășii mei să supraviețuiască pentru a vedea Giai 
Phong. 

Duan rămase tăcut. 

— Ei da. Asta am spus şi când am băut coniacul acela. Și, oricum, 
niciunul din noi n-ar fi trebuit să trăiască atât de mult. 

Tran făcu un pas înapoi și salută, ca la paradă. 

Generalul îi răspunse la salut. Răsucindu-se pe călcâie, maiorul 
Tran dispăru în ploaia cenușie. 


24. GRUPA 


Mosby stătea întins pe pământ lângă Casey, privind în sus la 
pantele Dealului 957, acoperite cu tufișuri. Satul părăsit se afla la 
dreapta lor. Nu se observa niciun semn de viaţă. 

Casey flutură un braţ. Fritsche și Taliaferro se apropiară și 
alergară înainte. Se ghemuiră în poziţie de tragere. Mosby, Martinez 
şi Casey fugiră până ajunseră în linie cu ei. Mosby încercă să se 
încurajeze: dacă ăia sunt acolo, sus, împuţita de ploaie o să le 
reducă vizibilitatea. 

Niciun sunet. Nicio pasăre. Nicio insectă. Nicio voce omenească. 
Nici măcar un orăcăit de broaște din lanul de orez unde stăteau 
lungiţi. Și în care apa creștea necontenit. 

Casey porni înainte. Fără un cuvânt. Mosby şi Martinez îl flancară 
şi astfel pătrunseră în sat. Din nou ocupară poziţii de tragere. Nimic. 
Nadai*2. Zero. Casey se întoarse către lizieră. Făcu semn cu mâna. 
Blind Pig conduse restul oamenilor până la ei. Casey se aplecă și 
arătă cu degetul. În noroi, pe jumătate îngropat sub urma unui toc 
de sanda, era un tub de cartuș gol. Provenea de la un automat AK. 

— Aici a fost LD-ul lor, zise Casey. 

Făcu semn cu mâna oamenilor din pluton, care începură să urce 
dealul. Fuller, ascuns în mijlocul grupului, simţi o oarecare undă de 
resemnare. Pe urmă, se minună. Isuse, fiule, habar n-ai cum se face 
treaba asta. Gândeşte-te la ce ţi-a spus taică-tău. Să nu cumva să 
moară cineva din cauza ta. 

Urcușul pe deal se făcea printre aceleași tufișuri pitice cu care 
Plutonul doi luptase ziua întreagă. Printre crengile arbuștilor, 
succedându-se ca într-o secvență redată cu încetinitorul, Mosby 
vedea mișcarea verde și înnegrită de ploaie a infanteriștilor care 
urcau cu viteză de melc coasta Dealului 957. 

Fritsche găsi primul cadavru. Instinctiv, se ghemui. Aduse pușca 
în fața sa, ca pe un deget arătător. Fritsche îl cunoștea vag pe om: 
Specialist 4... Turner? Nu. Turnbull. Ochii nefericitului încă mai 
păstrau o expresie de uimire provocată de gaura cât pumnul de sub 
stern. 


Casey veni alături de Fritsche. Nu se vedea nicio armă și cadavrul 
fusese ușurat de tot harnașamentul și de toată muniţia. Actele 
personale, niște scrisori şi vreo două fotografii, zăceau împrăștiate în 
noroi. 

— Phu Loi, observă Casey. Ăştia nu-și bat joc de cadavre. 

Fritsche încuviinţă din cap şi începură să urce către culme. 


Peisaj selenar cu cadavre, gândi Mosby. Ajuns în vârf, se uită în 
jurul lui. Un glonţ de pușcă poate să reteze şi să doboare un copăcel 
gros de trei centimetri. O grenadă poate să smulgă din pământ 
câțiva metri pătrați de tufișuri. O mitralieră poate fi la fel de 
eficientă ca și o macetă în defrișarea unui desiș. 

La picioarele lui Mosby zăceau întinse două cadavre. Arma 
dispăruse, dar fragmentele metalice de legătură şi grămada de 
cartuşe trase îi spuneau că acolo fusese unul din amplasamentele de 
mitralieră ale Plutonului trei. Două... trei... și Mosby continuă 
numărătoarea cadavrelor. 


Lui Fuller îi părea bine că plouă. Poate că așa lacrimile nu vor fi 
atât de vizibile. În urmă cu cinci zile, Sam Walker ședea la o masă în 
Clubul Ofiţerilor și trasa niște dungi cu cutia de bere umedă pe fața 
de masă, explicând cum barul pe care avea să-l cumpere în Lincoln o 
să-i lase mască pe toți. Cinci luni până la terminarea turului de 
serviciu. Walker urma să fie „lăsat la vatră” în San Francisco, unde 
avea de gând să zăbovească un timp, până când prindea niște 
ponturi de ultimă oră despre muzicieni și dansatoare. După aceea, 
localul pe care urma să-l deschidă avea să fie cu ani-lumină înainte 
față de orice văzuse până atunci Nebraska. 

Acum Fuller era bucuros că nu-i putea vedea fața lui Walker. 
Grenada aproape că-l secţionase în două. 

— Cel puţin s-a dus repede. 

Casey stătea lângă Fuller. 

— Nu-i mare baiul, dom” locotenent, zise Casey. 

Fuller își dădu seama că sergentul îi observase lacrimile. Nu se 
mai simţi rușinat de ele. 

— E cineva... 


— Nu, spuse Casey. Până acum am găsit douăzeci și şase de 
cadavre. Nicio armă. Niciun fel de muniţie, la niciunul dintre ei. 

— Plutonul trei avea un efectiv de douăzeci și nouă de oameni. 

— Lipsesc trei. Mai insistăm. 

Fuller îl căută din priviri pe DeeJay. Sosise momentul să 
transmită ultimele noutăți. Atunci se auzi urletul. 


Grupa a doua l-a găsit, întins pe spate, la jumătatea pantei 
frontale a Dealului 957. Grenada care l-a azvârlit pe fruntașul Rafer 
Smith de pe culme i-a salvat totodată viața. Orice bo-doi care l-ar fi 
văzut pe Smith în stare de inconștiență, cu faţa semănând cu un 
şniţel crud, ar fi presupus că e mort. 

Smith era viu și vorbea. 

Întrucât zăcuse cu capul sub o creangă încărcată de frunze, rănile 
sale sângerânde îi acoperiseră faţa cu o mască roşie, lutoasă. 
Buellton îi ţinea capul pe genunchi și, cu mișcări delicate, îi dădea 
să soarbă din apa puternic sărată. 

— Tu ești doctorul? 

— Sigur, Rafe. Doar mă cunoşti... Buellton. 

— Erau peste tot în jurul meu, doctore. Am zăcut nemișcat. Am 
făcut bine, doctore? 

— Te-ai descurcat excelent, puiule. 

— Nu văd nimic, doctore. Nu văd absolut nimic. 

— Ţi-a intrat mizerie în ochi, Rafe. Stai liniștit. Uite, acum o să te 
curăț. Nu-ţi mai curge sângele. Auzi, cred c-ai să le înspăimânţi pe 
infirmiere, aşa cum arăţi. 

— Eşti sigur că n-am nimic la ochi, doctore? 

— La naiba, sigur că n-ai. Haide, bătrâne. Neisprăviţii ăștia albi 
ca mine sunt prea tembeli ca să mintă. 

Casey se uită la Buellton, cu sprâncenele ridicate. Minţea? 
Buellton încuviinţă din cap, apoi se întoarse către Smith. Prinse mai 
bine cu leucoplast seringa racordată la sticla cu plasmă, agățată de 
una din crengile de deasupra. 

— Am făcut bine? Erau peste tot. Nimeni nu mai trăgea, doctore. 
Mai e cineva?... 

— Al naibii dacă știu, zise Buellton. Stau aici în scârboșenia asta 


de tufiș cu tine și cu lipitorile. Oricum, nu-ţi mai face tu griji cu 
alții. Avem un elicopter care-o să vină uite-acu. Trebuie să ţi-o spun, 
Rafe. Mare jeg de om mai ești. Ai să te-ntorci în lumea mare 
înaintea mea. Și eu care credeam că mai puţin ca mine n-o să stea 
nimeni. 

Casey ajunsese deja înapoi pe culmea dealului. Înșfăcă microfonul 
de la DeeJay ca să cheme elicopterul. 


Faptul că un al doilea om rămăsese în viață nu avea absolut nicio 
conexiune cu primul caz. Un glonț de AK aproape că-i retezase 
brațul de la umăr, iar al doilea îi pătrunsese direct în plămânul 
drept, zdrobindu-i apoi omoplatul. Oricum s-a-ntâmplat, sergentul 
Gonzales a reușit să se târască la adăpost, să deschidă trusa de prim 
ajutor și să-şi preseze folia de staniol peste rana din piept. S-a folosit 
de banduliera armei M-16 ca să-și improvizeze un garou pe ce-i mai 
rămăsese din braţ. 

Acum, el și Smith stăteau întinși pe niște pături. Soldaţii țineau 
întinse alte pături deasupra lor, ca să-i ferească de ploaie. 

DeeJay îi aruncă lui Casey o privire sceptică. 

— Chiar crezi c-or să ne trimită un elicopter pe vremea asta? 

Casey nu-i răspunse. Făcuse şi el ce putuse. 


— Citation 6. Aici Nightingale. Vremea la noi e zero-zero. Îmi 
pare rău. 

Colonelul Taylor trase o înjurătură numai de el auzită, apoi 
deschise din nou microfonul. 

— Nightingale. Aici Citation 6 Actual. Te anunţ că avem doi 
Whiskey India Alpha“. Unul din ei, în stare critică. Hai, că nu-i 
putem lăsa așa pe dealul ăla! 

Pauză. 

— Aici Nightingale. Au tăiat oamenii voştri o Lima Zulu“#? 

Taylor minţi: 

— Afirmativ. 

— Citation 6... Am aici un pilot care zice c-o să-ncerce. Dar, dacă 
n-o să poată... 

— Aici Citation 6. Spune-i pilotului tău că dacă-i scoate pe ăștia 


doi de-acolo, o să bea pe socoteala mea până la terminarea stagiului. 

— Citation 6. Nightingale 18 zice că e încântat pe chestia asta. 
Echo Tango Alpha: în zona voastră, aprox unu-trei minute. Îi place 
să bea Hennessey. Aici Nightingale, terminat. 


— Whirlaway 26. Whirlaway 26. Aici Nightingale 18, recepţie. 

Mosby înfășură șase fire de amorsă în jurul ultimului copac care 
bloca culmea dealului. Lipi de trunchi capsula de detonare, aprinse 
fitilul, strigă „Foc în gaură” și se îndepărtă fără grabă. Apoi se 
aruncă la pământ. Explozia aruncă arborele în aer, rupându-l în mai 
multe bucăţi. Martinez și Blind Pig traseră bușteanul retezat din 
drum şi-l împinseră în josul dealului. Când vuietul din urechi, 
datorat exploziei, încetă, Mosby putu să audă bătăile înfundate ale 
elicopterului Huey undeva deasupra lor, printre nori. Ploaia slăbise, 
transformându-se în burniţă. 

— Aici Whirlaway 26, spuse Fuller, încercând să-şi păstreze vocea 
la fel de calmă ca plictiseala studiată a pilotului din aparatul de 
evacuare. Cred că ești chiar deasupra noastră. 

— Băieți, îmi pregătiţi cumva vreo surpriză, niște munţi barosani 
sau niște gălbejiți saşii? 

— Negativ, Nightingale. Suntem pe dealul cel mai înalt. 

— Să nu mă minţi, Whirlaway, numai fiindcă vrei să-mi pârlesc 
șoriciul. În regulă, cobor. 

Bătăile se auziră mai puternic și mai distinct. 

— Hei, Whirlaway, bătrâne. Ştii că-n partea voastră de lume 
plouă de parcă s-ar pișa o vacă pe-o stâncă? 

Fuller lăsă microfonul deconectat, gândindu-se că pilotul urma să 
aibă mintea și mâinile foarte ocupate. 

— Uite-l! 

Martinez observă primul elicopterul la ieşirea din nori, cam la 
cincizeci de metri înălțime și la vreo trei sute de metri distanță. 
Imediat, trei soldaţi lansară grenade fumigene. Fumul violet se 
înălță la circa treizeci de centimetri, sfârâi, apoi se împrăștie. 

— Te văd, Whirlaway. 

Elicopterul plană deasupra culmii dealului, oscilă şi în sfârșit se 
stabiliză, împroșcând noroi și apă peste întregul pluton. Buellton se 


grăbi să tragă păturile deasupra celor doi răniți. Aparatul atinse 
solul. Șeful de echipaj își desfăcu casca şi sări să-l ajute pe sanitarul 
elicopterului. Coborâră tărgile și încărcară răniții. 

Fuller alergă la fereastra pilotului. Văzu o faţă ciupită de vărsat 
care se zgâia la el. Deasupra feţei era o cască pe care scria 
MCGRAW. 

— Mulţumesc! 

— Ce? 

— Am spus, mulțumesc! 

— Nicio problemă. 

— Ce? 

Curentul rotorului și vuietul turbinei anulară orice alte tentative 
de conversaţie. Megraw ridică ambele mâini într-un gest de 
neajutorare. Smith şi Gonzales fură îmbarcați. Megraw aplecă 
urechea la spusele șefului de echipaj, care se racordase la circuitul 
carlingii. Pe urmă se uită din nou la Fuller și-i făcu semn cu mâna în 
loc de rămas-bun. 

Îndoit de mijloc, locotenentul se îndepărtă de Huey. În secundele 
următoare, aparatul se înălță şi se înclină în faţă. 

Apucase să se ridice cam la vreo douăzeci şi cinci de metri când 
Phan Van Tau deschise focul cu mitraliera de calibrul 0,5. Din rafala 
de cincisprezece gloanțe, zece străpunseră crucile roșii pictate pe 
carcasă și pe compartimentul echipajului. 

Mosby își amintea evenimentele într-o succesiune stranie. Mai 
întâi a văzut elicopterul înclinându-se pe o parte, după care a simţit 
mirosul de combustibil JP-5 împrăștiat. Apoi, a văzut elicopterul 
alunecând fulgerător spre sol și a auzit loviturile ca de ciocan ale 
mitralierei Viet Cong. Imediat, a zărit aparatul prăbușindu-se la 
pământ și rostogolindu-se spre poalele dealului. Următorul lucru pe 
care și-l amintea Mosby a fost ieșirea lui Blind Pig la atac, ţinând 
mitraliera ca pe o pușcă. Un urlet, „Fir-ar mă-ta a dracu” și o rafală 
de armă automată au răsunat în cuprinderea dealului. Pe urmă, 
Mosby s-a pomenit coborând în goană dealul, împreună cu alți patru 
oameni, întrebându-se de ce se pornise să alerge către ceva care 
avea să explodeze dintr-o clipă-n alta. 

Casey îndepărta cu cuțitul bowie resturile parbrizului sfărâmat al 


elicopterului. Casca lui McGraw era despicată pe mijloc şi prin 
crăpătură se prelingea ceva cenușiu-alb-roşu. Copilotul aproape că 
rămăsese fără piept. Aparatul Huey se prăbușise și alunecase pe o 
parte vreo douăzeci de metri în josul pantei. Nu se știe cum, poate 
că încercase să sară şi fusese tras în jos de cordonul microfonului de 
la cască, șeful de echipaj sfârșise prins sub patina saniei de aterizare. 
Trupul lui, făcut chisăliță, se întinsese ca o gelatină. 

Mosby se căţără pe carcasa de aluminiu. Se uită cu atenţie în 
compartimentul pentru soldaţi. Rămase cu gura căscată când văzu 
ceva mișcându-se în tot talmeș-balmeșul ăla. Auzi o voce: 

— Doctore? Doctore? Ce s-a-ntâmplat? E cineva acolo? 

Fruntașul Rafe Smith trăia încă. Pentru el, era al doilea miracol 
din ziua aceea. 


— Repet. Elicopter prăbușit. Cinci Kilo India Alpha. Un 
Whiskey India Alpha. Fără alte pierderi. Recepție. 

— Whirlaway. Aici Citation. Poţi estima mărimea unităţii? 

— Negativ. Elicopter lovit. Acum plouă puternic. Am observat 
trupe, estimare: de mărimea unei companii; lanul de orez de dincolo 
de deal. Recepție. 

— Sunteţi în contact acum? 

— Numai focuri ușoare de pușcași. 

— Whirlaway 26, vă asigurăm artificii. Și alte unități vă vor 
sprijini, după posibilități. Rămâi pe rețeaua asta. Aici Citation 6 
Actual. Terminat. 

Fuller își ridică bărbia din noroi și se uită la Casey. Cei doi 
stăteau ascunși după singurul buștean mai mare de pe culmea 
Dealului 957. Ceilalţi membri ai plutonului erau răspândiţi în poziţii 
de tragere — întinși la pământ și nemișcați. 

Locotenentul își privi ceasul. Câteva minute până la miezul 
nopţii. O companie Viet Cong, cel puţin, cu mitraliere de mare 
calibru. Împotriva plutonului său. Fuller se gândi că ar trebui să 
spună ceva despre eroism sau măcar ceva amuzant. Dar buzele-i 
rămaseră parcă sudate. Iar limba i se lipi temeinic de cerul gurii. 


25. SHANNON 


Generalul-maior Lee Sinclair privea fix la cercul desenat cu creion 
„gras”, negru, pe harta acoperită cu folie de plastic. Se marcase 
astfel Dealul 957 și Plutonul doi, asediat. Uriașa hartă acoperea cea 
mai mare parte a unui perete din centrul de comandă al lui Sinclair. 
Înainte, sala de recepții a vilei. Răpăi cu degetele pe folia de plastic, 
apoi măsură cu palma drumul până la Caracatiţă. 

— Comandantul ăsta al Batalionului Phu Loi, se adresă Sinclair 
lui Shannon, cum ziceai că-l cheamă? 

— Tran, sir. Nguyen Van Tran. 

— Mulţumesc. Ei bine, fie că acest maior este echivalentul a patru 
tipuri diferite de proști... fie că are această impresie despre mine. 

Shannon se gândi la evoluţia de ultimă oră a Batalionului Phu Loi 
şi fu de acord că acţiunile acestuia aveau prea puţină logică din 
punct de vedere convențional. Dar explicaţia lui era una pe care, știa 
sigur, Sinclair n-ar fi vrut s-o audă. Din fericire, generalul își 
continuă discursul. 

— Fii bun și ascultă-mi sporovăiala, Dennis. Dacă vezi c-o iau 
razna, simte-te liber să mă întrerupi. Am văzut Batalionul Phu Loi 
mișcându-se de aici, de lângă Ba Rei (degetele lui urmăreau din nou 
harta) până aici... traversând Şoseaua 13 și intrând apoi în contact 
cu Batalionul 15 Infanterie, pe Dealul 957. Corect? 

Shannon încuviință din cap. 

— După ce distrug un pluton al Batalionului 15 acolo, dispar. Nu 
păstrează poziţiile cucerite pe Dealul 957 și nici nu organizează 
ambuscade pentru unitățile de salvare. De ce, domnule maior? 

Sinclair continuă, fără să-i mai lase răgaz lui Shannon să-i 
răspundă la întrebarea retorică. Dennis se deprinsese cu faptul că 
generalul avea obiceiul să gândească cu glas tare. Aceasta era o 
şedinţă de stat-major în măsura în care generalul Sinclair simţea 
nevoia. 

— Poate fiindcă se deplasează direct spre refugiul oferit de 
Caracatiță. Până aici, sunt de acord cu gândirea maiorului Tran. 
Întrebare, domnule maior: cât de departe ar fi putut să-și deplaseze 


unitatea ieri? 

— Treizeci... poate chiar patruzeci de kilometri, sir. 

— Asta l-ar fi adus la mai puţin de o zi de marș față de acest Noir 
Massif. În loc de asta, el se-ntoarce înapoi și ne atacă din nou, tot pe 
Dealul 957. 

Shannon se frământă și el, fără a găsi o explicaţie plauzibilă 
acțiunii vietnamezilor. Îşi luă privirea de la uriașa hartă în 
momentul când se apropie căpitanul Shapiro, specialistul în 
meteorologie. 

— Căpitane, zise Sinclair, zău că mi-ar prinde bine mâine o zi 
senină și cu vizibilitate maximă. 

— Dacă avem noroc, sir, cred c-o să vă pot oferi așa ceva. Vreţi să 
vă uitaţi la diagramele mele? 

— Negativ, căpitane. Ultima oară când am încercat să descifrez o 
hartă meteo a durat douăzeci de minute până când m-am prins că 
era întoarsă cu susul în jos, spuse Sinclair. 

— Scuză-mă, urmă el. Maior Shannon, fii amabil și adu-mi-l pe 
căpitanul Edmunds. 

Shannon încuviință din cap şi ieşi din centrul de comandă. 
Sinclair se întoarse către meteorolog. 

— Căpitane, dac-ar fi să joci pocher, care-ar fi şansele mele să am 
cer senin mâine? 

— La drept vorbind, sir, ceva mai mari de cincizeci la sută. Am 
primit un raport de la zborul Steel Tiger, din zona Neak Luong, în 
care se spune că era larg deschis ca... ăă, că nu era niciun nor pe 
cer. Mâine, vântul va bate dinspre sud... s-ar putea să fie o masă 
izolată de nori cumulus înalţi, la sud de Tay Ninh. Dar aş estima că 
vremea se va schimba curând, cam pe la ora 03,00, cel târziu la 
05,00. 

— Găpitane, în mod cert e bine să mai auzi din când în când și 
câte o veste bună, zise Sinclair. Apropo, căpitan Shapiro. Pilotul ăla 
de pe Steel Tiger, de deasupra Cambodgei? Pură curiozitate. A spus, 
de fapt, că cerul era larg deschis ca...? 

— Ăă... ca o păsărică de vietnameză, sir. 

Sinclair zâmbi ușor, îl concedie pe meteorolog și se întoarse la 
studierea hărţii. Își ridică privirea când se apropiară Shannon și 


căpitanul Jerry Edmunds. 

— Domnilor. Căpitane Edmunds, spune-i colonelului Brown să-i 
scoale şi să-i pregătească pe toți cei din G-3. Acum e ora 23,45. Într- 
o jumătate de ceas o s-avem nevoie de un ordin operaţional. 

— Am înţeles, sir. 

— Mai stai o clipă. E bine să auzi şi dumneata asta. Maior 
Shannon, cred că tocmai mi-am dat seama ce se întâmplă. Acest 
Tran încearcă să mă ia de fraier. S-a întors și a atacat Dealul 957, 
sperând că eu voi arunca în lupta de acolo toate trupele. Și, în timp 
ce eu aș fi făcut asta, el urma să se îndrepte cu toată viteza spre 
Caracatiţă, fără să-i mai stea cineva în drum. Dar asta nu se va 
întâmpla. Îi vom dejuca întreaga manevră. Vom lua toate avioanele 
pe care le are această divizie și toate aparatele Huey de care va 
putea face rost G-3 şi, la ora 04,00 vom decola. Apropo, soarele 
răsare la... cât? 

— 04,56, sir. 

— Mulţumesc, domnule maior. La ora trei îi vom trezi din somn 
pe cei din Batalionul 2, Regimentul 11. Să se pregătească pentru 
transbordare la... 05,15. Ei vor fi inseraţi aici. 

Sinclair plesni cu palma pe hartă, cam la cinci kilometri depărtare 
de Caracatiţă. 

— Bătălia asta de pe Dealul 957 este purtată de o ariergardă. Tot 
ce trebuie să facem este să aducem restul Companiei Charlie din 
Regimentul 15 în zori, pentru întărire. Asta va fi suficient, căci 
Batalionul Phu Loi se îndepărtează acum de zonă. Batalionul 2, 
Regimentul 11, aterizând și deplasându-se pe companii, se va 
îndrepta spre est. Şi atunci, o să-i avem. 

Shannon se gândise și el la mișcările derutante ale forței Viet 
Cong. Era de acord cu planul de luptă al lui Sinclair, însă din motive 
diferite. 

— Înainte ca batalionul din Regimentul 11 să intre în contact cu 
inamicul, îl vom aduce pe cel din Regimentul 15 aici. 

Mâna lui Sinclair mătură harta. 

— Atunci, lumea acestui Frederick de Phu Loi se va umple de 
jale. 

Sinclair făcu o pauză, satisfăcut. 


— În regulă, maior Shannon. Întrucât ești convins că acești super- 
Viet Cong sunt în stare de tot felul de subterfugii, ce alte opțiuni mai 
întrevezi? 

— N-o să se ducă spre sud, spuse Shannon meditativ, imitând, 
fără să vrea, obiceiul lui Sinclair de a gândi cu glas tare. Știe că 
suntem mai jos de el. Ar putea evita angajamentul ca să se-ndrepte 
spre Tay Ninh. Puțin probabil. Şi, în mod cert, nu poate să se ducă 
spre sud. 

— Nu poate, maior Shannon? 

— Nu, sir. 

— O explicaţie? 

Shannon își dădu seama că o sfeclise. Dar nu se ştie cum, gura lui, 
pe care dintotdeauna o lăsase să ducă o viaţă prea liberă și 
descătușată, turui cu toată viteza. 

— Sunt de acord cu dumneavoastră, sir, că Tran încearcă să ne 
atragă într-un angajament pe Dealul 957. Dar nu cred c-o face 
numai ca să-şi acopere propriile mișcări. Sir, cred că Batalionul Phu 
Loi joacă rolul de paravan pentru acea unitate NVA pe care am 
văzut-o traversând granița. 

Sinclair se înroşi. 

— Căpitane Edmunds, am să te rog să ne scuzi. 

Sinclair îl luă pe Shannon de braț şi îl duse într-un colț al 
încăperii. 

— Maior Shannon, am auzit tot ce vroiam să aud despre această 
unitate nord-vietnameză pe care dumneata și încă vreo zece oameni 
pretindeţi că ați văzut-o. 

Pretindeţi? Shannon se supără. 

— În momentul de față, domnule maior, s-ar părea că am prins la 
înghesuială un întreg batalion Viet Cong. Cel puţin deocamdată, nu 
mă interesează nici să vânez, nici să mă gândesc la nu ştiu ce miraje 
NVA. S-a-nţeles? 

— Da, sir, am înţeles. 

— În al doilea rând, vreau să-ţi aduc aminte un lucru. La un 
moment dat, mai devreme, am subliniat convingerea mea în 
eficienţa lucrului în echipă. Credeam că ai înțeles ce am spus atunci. 
Având în vedere că ocupi un post pentru care jumătate din 


Jocotenenţi-coloneii care stau şi încălzesc scaunele pe la Pentagon și- 
ar da o bună parte din pensie, nu crezi că eşti un pic cam, să zicem, 
exagerat în privinţa situaţiei dumitale? 

— Nu, domnule general. Am presupus că veţi aprecia orice 
contribuție în materie de informare. 

— Haide, Shannon. Termină cu prostiile. Eu mă chinui să port un 
război cu o divizie care are atâtea unităţi că nici nu le mai țin minte 
şi dumneata nu-mi ușurezi deloc sarcina. 

— Îmi cer scuze, sir. 

— Şi, după această operaţiune, s-ar putea să fie nevoie să 
discutăm mai amănunțit, Dennis. Acum însă, aș vrea să te gândești 
dacă ai sentimentul că, în cadrul acestei divizii, lucrezi la 
capacitatea ta maximă. 

Sinclair terminase. Se întoarse la hartă și la Edmunds. Shannon îl 
urmă. Fruntea sus, Dennis, și fii atent pe unde calci, gândi el. 
Tocmai ai fost ameninţat cu destituirea. 

Sinclair își îngădui luxul să scrâșnească o dată din dinţi, după 
care se întoarse la planificarea Armageddonului pentru Batalionul 
Phu Loi. 


26. DEALUL 957 


Compania a treia din Batalionul Phu Loi a atacat la câteva 
secunde după prăbușirea elicopterului de evacuare medicală. Când 
primele obuze de artilerie au început să cadă, ei ajunseseră la 
mijlocul lanului de orez deschis. 

Pham Van Tau respectă ordinele primite. El și oamenii lui 
traversară în goană orezăria cu mitraliera de calibru 0,5 încă 
montată pe trepied. Ajunși la baza Dealului 957, erau gata să 
declanșeze din nou tirul. 

Misiunea lui Tau era să asigure focul de asalt pentru primul val. 
De îndată ce primele două plutoane ajungeau pe culme, mitraliorii 
trebuiau să vină și ei ca să definitiveze distrugerea. 

— Tien-lien! Tien-lien! 

La auzul acestor strigăte, soldaţii săriră în picioare şi luară cu 
asalt dealul. 


— Sconcșii ăștia nu mai au nevoie de reclamă, zise Blind Pig. Nu 
mi-am închipuit c-or să stea acolo să joace whist. 

Cu înțelepciune, Willie își ţinea dinţii încleștați. Îi împiedica 
astfel să clănţăne. 

— Să-mi aduci aminte, zise Blind Pig, să-l caftesc pe Taliaferro 
până-i sună apa-n cap. Banditu’ ăsta ne-a anunţat că-i Halloween. Şi- 
acu, uite cum curge maclavaisul peste noi. 

Willie reuși să bâiguie un „Hă?” firav. Blind Pig îl considera pe 
Taliaferro responsabil pentru problemele lor curente. 

— Dacă bulangiuw nu se prindea că în noaptea asta-i Halloween, 
nu ne-am mai fi scăldat în mizeria asta. Acu”, fii atent: când încep să 
lucrez cu pușcociu', tu să fii cu ochii pe mine și pe muniţie. Să nu- 
ncepi să-ţi faci griji c-o să vină gălbejiţii peste noi... m-ai înțeles, 
cioroiule? 

— Am înţeles. 

— Dacă-mi bagi aici cartușiere şi puşcociu' nu se blochează, n-au 
cum să ajungă ăştia pe-aci. 

Deodată Willie auzi, peste pocnetele răzlețe ale puștilor, un 


neașteptat CLANG... CLANG... și ţipă: 
— Vin obuzele! 


Primele lovituri de mortier căzură imediat în spatele liniei de 
apărare a plutonului, marcând pe urmă conturul perimetrului. 
Casey, Fuller și DeeJay, aflaţi în postul de comandă al plutonului, se 
aruncară în grabă la pământ, căutând să se adăpostească. 

Pământul și aerul se cutremurau. Haide, gândi Fuller. Nu trebuie 
să pici de caraghios. Scoase din raniță o petardă de semnalizare. 
Deodată, un obuz pică în cealaltă parte a bușteanului după care 
stăteau ascunși. În lumina orbitoare a exploziei, Casey îl văzu pe 
Fuller prăbușindu-se. 

— Dar-ar dracii! Locotenente! Dom” locotenent, m-auziţi? 

Cuţitul de luptă al lui Buellton sfâșie mâneca suflecată a cămăşii 
ofițerului. În lumina roșiatică, slabă, ţâșni un lichid negru. Fuller 
bâiguia: 

— Să nu ucizi pe nimeni! Să nu ucizi pe nimeni! 

— Hai, dom” locotenent, spuse Buellton. Nu-i momentul să faceți 
pe cumsecadele. 

Fuller își reveni în fire. 

— M-au lovit. 

— Fără bărbi, zise Buellton, în vreme ce mâinile lui, lucrând cu 
îndemânare, curățară şi apoi bandajară rana. V-aţi ales cu o poveste 
de război și cu un Purple Durplei*2. Nu v-au nimerit osul şi nu 
sângeraţi așa tare ca să cred că v-au atins vreo arteră. Vă doare? 

Buellton pregăti o seringă cu morfină. Fuller avea dureri, dar își 
dădu seama subit că nu se simţea mai rău ca atunci când, în școală 
fiind, se accidentase cu Honda colegului său de cameră. Făcu semn 
că nu-i nevoie de injecție și se ridică pe jumătate. 

— Casey... cât timp mi s-a rupt filmul? 

— Câteva secunde. Ăştia continuă să ne atace. 

— În regulă. Fuller încercă să se ridice în picioare, dar se 
răzgândi. lei mitralierele de la grupele doi și trei și le așezi pe linia 
de apărare. 

— Vreţi să ne lăsaţi cu spatele descoperit? 

— Casey, dacă ăștia vin de peste tot, oricum suntem morți, 


Casey pricepu logica afirmației și alergă în întuneric. La urma- 
urmei, nu era exclus ca locotenentul să „funcționeze”. 

— DeeJay, am nevoie de „goarnă”. 

DeeJay îi întinse microfonul. 

— Bombard... ăă... 73... Aici Whirlaway 26. Recepție. 

— Aici Bombard. Ce s-a-ntâmplat, Whirlaway? Aţi ieșit de pe 
circuit 

— Bombard. Toţi nenorociţii de Victor Charlie de pe lumea asta 
se cațără pe dealul meu. Trebuie să-i respingem. Pentru asta, o să 
am nevoie de un Tango Oscar Tango“%. 

— Recepţionat cererea voastră de Tango Oscar Tango. Ce 
coordonate? 

— Faţă de precedentele, scade o sută. Același azimut. Terminat. 

— Scad o sută. Acelaşi azimut. Înţeles. 


Martinez stătea rezemat de un copac, cu ochii închiși. Mortierul 
Viet Cong bubui din josul pantei și ochii i se deschiseră. Privi atent 
spre poalele dealului. Aruncătorul lui de grenade stătea sprijinit 
peste un trunchi de copac sfărâmat, aţintit spre locul unde vedea, 
probabil numai în imaginaţie, un cerc roșu. 

Uno mas, cabrone:**, gândi Martinez. Și n-ai să fii decât un zevzec 
muerte. 

Un fulger părelnic... CLANG... şi AG-ul M-79 al lui Martinez 
bubui. Străduindu-se să menţină ţeava pe azimutul țintei, deschise 
AG-ul şi vâri înăuntru un proiectil incendiar... Tac... Bum... O 
explozie cutremurătoare izbucni în momentul când grenada lansată 
de el aruncă în aer rezerva de muniție a mortierului. 


Deși burnița reducea mult vizibilitatea, explozia contură destul de 
clar siluetele atacatorilor Viet Cong. 

Blind Pig, cu buzele deformate într-un rânjet fioros, își îndoi 
degetul și apăsă trăgaciul. Mitraliera trimise o rafală de şase gloanțe. 
Blind Pig schimbă direcţia... alte șase gloanţe... schimbă spre 
dreapta... alte șase... hai, veniţi, gălbejiţi nenorociți... 

Gloanţele îi loviră pe soldaţii Phu Loi care înaintau, la nivelul 
taliei. Blind Pig a fost întotdeauna de părere că scoţi mai mulți 


trupeţi din luptă dacă-i rănești decât dacă-i omori de tot. Era o 
teorie exactă. 


Mosby n-avea să-și amintească niciodată ce bolborosea de unul 
singur în timp ce inamicii Viet Cong urcau dealul. Ceea ce repeta el 
la nesfârşit era: „Ce noroc pe femei... Ce noroc pe femei...” 

Chiar de sub el, două automate AK traseră și gloanţele îi vâjâiră 
pe lângă ureche. Mosby auzi un țipăt din spate. Avea în faţa lui cele 
patru grenade, cu cuiele de amorsare gata îndreptate. Trase un cui, 
deblocă mânerul și, cu o întârziere de „ce noroc pe femei”, două 
secunde, grenada porni în zbor de noapte. 

Mosby își pregăti arma M-16 și trase patru gloanţe prin perdeaua 
de fum ridicată de grenadă, apoi se rostogoli cu o mișcare sigură, 
dovadă a îndelungatului exercițiu. 

— Ce noroc pe femei... Ce noroc pe femei... 

Ceva întunecat apăru într-o parte și două gloanțe porniră într- 
acolo. Silueta se prăbuși. În josul pantei, Mosby zări scânteile scoase 
de fitil în momentul când un Charlie trase inelul unei grenade- 
baston și o aruncă în direcţia lui. Proiectilul ricoșă o dată de pământ 
şi Mosby se rostogoli din nou. Continua să mormăie „Ce noroc pe 
femei...” în vreme ce automatul M-16 expedie o rafală în 
nenorocitul de gălbejit care a avut atâta snagă-n el, încât să vrea să-l 
ucidă. Când să tragă din nou, arma țăcăni pe uscat. Obturatorul 
rămase deschis. Degetul lui Mosby apăsă pârghia de deblocare, vâri 
grăbit un încărcător plin în locaș și un cartuş nou intră în camera 
încărcătorului. 

Un zgomot în faţă fu auzit chiar și de urechile lui Mosby, greu 
încercate de bubuitura exploziei. Se târî pe burtă înapoi și încă o 
grenadă porni în boltă, în josul dealului, explodând. Două ţipete. 
Mosby văzu limpede cum un Viet Cong răsări din noapte în fața lui. 
Individul pătrunse în ploaia lui de gloanţe și se prăbuși. Mosby găsi 
răgazul să strige: 

— Sunt în perimetru! 


— Or să ne omoare. Or să ne omoare, doctore. Nu-i lăsa să ne 
omoare. 


Replica venea de la Rafer Smith. 

— Nici pomeneală de așa ceva, spuse Buellton, încercând să lase 
impresia că el nu se gândea la același lucru. 

Trase în jos firul din acul seringii, distrugând sigiliul. Scoase apoi 
firul afară şi apăsă pistonul, ca să elimine bulele de aer. Îl injectă pe 
Smith în braţ. 

Probabil că i-am dat o supradoză nenorocitului, gândi el. Ce mă- 
sa. E mai ușor să fii omorât când ești drogat, decât atunci când ești 
treaz. După aceea, Buellton porni înapoi spre perimetru și spre noile 
strigăte după INFIRMIER. 


Baioneta părea să fie lungă de vreo trei metri când spintecă aerul 
către pieptul lui Fritsche. Luptătorul Viet Cong se aruncase cu toată 
puterea înainte. Fritsche pară baioneta cu arma, se dădu înapoi, se 
împiedică și căzu. 

Cu o singură mână, Fritsche ridică arma şi trase ambele cartușe. 
Reculul aproape că-i frânse braţul, dar cele două cartușe de 
vânătoare zdrobiră capul și pieptul dușmanului. 

— Să te saturi să mai apuci taurul de coarne! 

Fritsche desfăcu pușca şi vârî pe ţeavă două cartușe noi, scoase 
din săculețul cu muniţie. 


— Gata cu porcăria asta! 

Blind Pig acţionă ambele detonatoare ale minelor Claymore, 
amplasate de el astfel încât să tragă în direcţia pantei cu puțin 
înainte de doborârea elicopterului. Explozia minelor direcționale 
surprinse în plin primul val de asalt al Viet Congului, transformând 
aproape treizeci de metri din coasta dealului într-o grindină de 
schije. 

Printre cei doborâţi se afla și comandantul Companiei a treia, 
căpitanul Le. Valul de asalt ezită aproape de culmea Dealului 957. 

Blind Pig scoase din mitralieră cartușiera consumată pe jumătate 
şi introduse cartușiera specială, ridicându-se în picioare. 

— Cine nu-i gălbejit, la pământ! 

Apăsă trăgaciul mitralierei. Cartușiera specială conţinea două 
sute cincizeci de trasoare, pe care le trase puţin peste nivelul taliei. 


Un glonţ trasor este foarte imprecis, dar apropierea dârei roşiatice 
provoacă aplecarea în mod reflex chiar și a celor mai experimentați. 

Perdeaua compactă de gloanţe trasoare frânse linia de asalt care 
deja şovăia în urma șocului produs de minele Claymore în flanc. 
Vietnamezii o rupseră la fugă în josul dealului. 


Buellton îl întoarse pe mitralior într-o parte. Era tot atât de mort 
ca și servantul lui. Își simţi inima chircindu-i-se. Fugi, apoi, mai 
departe. Cred că sunt singurul felcer din Harlan County care face 
vizite la domiciliu în noaptea asta. Porni, cu sufletul îndurerat, să 
verifice următorul rănit. 


Mosby își dădu seama dintr-odată că bolborosea ceva nedeslușit. 
Că nimeni nu mai venea spre el. Și că doar niște gloanţe răzlețe mai 
treceau pe deasupra capului, gloanţe trase de la baza dealului. Își 
lăsă arma jos. 

Descoperi că avea timp să respire şi să observe că ploaia se 
oprise, că norii se împrăștiaseră şi că luna scânteia peste dealul 
sfărâmat. 

Deodată o față, adevărată mască de sânge compact, veni către el 
de după un ciot de copac. Degetele i se încleștară pe armă. Auzi un 
țipăt gutural. Mosby n-a știut niciodată sigur cine a tipat. 

Apucă automatul de mâner și începând să-l agite ca pe o măciucă, 
lovi în masca aceea îngrozitoare. 

Patul de nailon îl izbi cu putere pe Viet Cong și se sfărâmă. 
Mosby întoarse pușca şi apucă să tragă un glonţ, după care arcul de 
recul se blocă. 

Faţa dispăruse. Nu se auzi decât sunetul cadavrului rostogolindu- 
se pe pantă. 


— Porcăria asta începe să mă plictisească. Parc-am fi într-un film 
cu John Wayne, zise Blind Pig și se lungi lângă silueta nemișcată a 
lui Willie. 

— Ţeava asta s-a cam bulit, cioroiule. Ia scoală-te și adu-mi una 
de rezervă. 

Niciun răspuns. 


Blind Pig mârâi răgușit: 

— Of, corb tâmpit ce eşti, doar n-ai... băga... ba ai mierlit-o. 

Degetele lui găsiră destul de repede gaura din pieptul fruntașului 
William Brown. 

— "Tu-i praștia și crăcanele mă-sii! Of, măi omule, măi! Acu 
treb'e să-mi găsesc alt ajutor. Nenică, războiu' ăsta începe să devină 
ireal! 


— Whirlaway... Aici 26... La comanda mea... foc! 

— Foc. Vine imediat. Așteaptă. 

Numără... numără... şi deodată foșnetul se transformă într-un 
țipăt în timp ce bombele se prăbușeau din ceruri. Fuller n-a mai 
apucat să audă staţia radio anunțând „Lansare. Așteaptă” în timp ce 
barajul sincron asupra țintei (toate bombele calculate să sosească 
exact în același moment) pulveriză lumea de la poalele dealului. 

Casey se afla alături de Fuller. 

— Dar-ar dracii! Data viitoare să ne anunţi și pe noi, dom’ 
locotenent! 

Locotenentul vorbea în microfon. 

— Repetă domeniul. Poţi să le arunci pe aceeaşi linie pe care te 
afli acum? 

— Nicio problemă, Whirlaway. Las” pe mine. Tragem la unu-zero 
grade de fiecare parte a azimutului. 

Fuller închise microfonul... își dădu seama ce spusese Casey... şi 
strigă: 

— Atenţie, obuze! Sunt ai noștri! 

Cineva aflat pe linia de apărare îşi revenise îndeajuns ca să 
răspundă: 

— Nu zău! 


— Care-i situația, Mosby? 

— William e mort. Fritsche are o tăietură. 

— Cât de rea? 

— Nasoală. Însă e prea sictirit ca să mai simtă ceva. 

— Cum stăm cu muniţia? 

— Pe drojdie. Am rămas cu două încărcătoare. Ceilalți sunt cam 


în aceeași situaţie. Blind Pig mai are două cartușiere. Plus aia care-a 
făcut-o rost de la West. 

— Grozav, spuse Casey. Data viitoare or să-ncerce să se infiltreze 
printre rândurile noastre. Spune-le celor de pe flancul tău să treacă 
armele pe semiautomat. Primul nemernic care merge pe rock and 
roll o să deratizeze latrinele o săptămână întreagă. 

Mosby izbucni în râs. Dacă toată muniţia se irosea pe foc 
automat, nu le-ar mai fi rămas de deratizat decât latrinele din iad, 
eventual. 

Casey se duse într-o parte, Mosby în cealaltă. Amândoi făceau 
cale-ntoarsă către poziţiile lor când mitraliera 0,5 a lui Tau deschise 
focul. Era un tir de secerare, la două palme deasupra solului. Nu se 
ştie cum, echipa de mitraliori Viet Cong urcase în liniște dealul și 
amplasase arma pe o limbă de pământ din imediata apropiere a 
perimetrului plutonului. 

Gloanţele greblau pământul încoace și-ncolo. Toată unitatea era 
țintuită la pământ. Mosby se pomeni holbându-se în ochii lui Casey 
şi întrebându-se dacă și ai lui arătau la fel de măriţi și de speriați. 

— Bine, zise Casey, scuipând parcă vorbele. Tu iei grupa în 
primire. Când or să audă că puștile nu mai trag, gălbejiţii or să vină 
peste noi. 

Mosby era cât pe-aci să-ntrebe „și ce praştia mea am rezolvat cu 
asta”, dar Casey îşi și dăduse jos harnașamentul și luă o grenadă 
într-o mână. Lama lungă a cuțitului bowie scânteie o dată în timp ce 
sergentul dispăru în noapte. 

Ordinele lui Casey fură mai mult strigate de-a lungul liniei. 
Mosby trase pe jumătate afară cuiele de la amândouă grenadele. Un 
soldat ţipă în momentul când un glonţ de calibrul 0,5 îi zdreli 
piciorul. Alte patru gloanţe îi sfâşiară și restul corpului. 

Mosby auzi păcănitul unui AK. Știa că vietnamezii se aflau la 
numai câțiva metri sub culmea dealului. O grenadă bubui. Focul 
mitralierei de 0,5 se înteți. Masiva armă trăgea acum aproape pe 
verticală. Pe urmă, păru să se blocheze. Liniște. 

— Grenade! strigă Mosby. 

Trase cuiul afară, duse braţul înapoi, aruncă și... în secundele de 
dinaintea exploziei auzi nişte ţipete din locul unde fusese mitraliera 


de calibrul 0,5. 

Se năpusti încă o dată înainte. Trimise o ploaie de gloanţe în josul 
pantei. Obuzele de artilerie cădeau vâjâind. 

Răsună un tunet care lăsă în urma lui un ţiuit în urechi, apoi un 
zuruit și niște urlete abia auzite, în vreme ce compania Phu Loi 
fugea mâncând pământul. 


27. SINCLAIR 


Patrulând cu elicopterul său de comandă și control, sus, deasupra 
Dealului 957, Sinclair se simţea aidoma unui general-maior modern. 
Exceptând câteva mici discordanţe, totul se desfășurase conform 
planificării. Până şi musonul își încetase activitatea, aşa cum se 
prognozase. 

Singura notă sumbră era dată de elicopterul Chinook, aterizat pe 
culmea Dealului 957. La trei sute de metri sub el, Sinclair putu să 
vadă micile siluete care încărcau sacii funerari de culoare verde în 
pântecele uriașului aparat propulsat de două mari elice. Ca o 
compensație, văzu patrulele trimise de Harris în căutarea cadavrelor 
inamice. Chiar și de la altitudinea la care evolua aparatul, Sinclair 
reuși să vadă câteva împrăștiate în câmp deschis. 

Rapoartele primite de la Compania C confirmau peste patruzeci 
de morți în rândurile inamicului. Era o practică acceptată să se 
înmulțească numărul cadavrelor numărate cu patru, pentru a se 
calcula pierderile totale. Cu alte cuvinte, pentru fiecare cadavru de 
Viet Cong găsit, alți patru fuseseră fie răniţi, fie uciși, însă luaţi de la 
locul acţiunii. Deși Sinclair știa că factorul corect ar fi fost doi, era 
mai mult decât mulţumit să poată folosi estimarea mai generoasă. 

Elicopterul Chinook se ridică de la sol. Imediat, aparatul lui 
Sinclair ateriză pe culmea rămasă acum liberă. Generalul era destul 
de mulţumit. Totul se afla în mișcare. Transbordase deja Batalionul 
2 din Regimentul 11 în zona frontală, acolo unde știa că trebuie să 
fie Batalionul Phu Loi. Curând și batalionul din Regimentul 15 avea 
să fie transportat pe calea aerului în poziția prestabilită, pentru a 
desăvârși „cleștele”. 


Căpitanul Harris nu se arăta deloc încântat de noile ordine 
primite. Impresia lui, corectă, era că cei din Compania Charlie 
acţionaseră mai mult decât eficient. Un pluton lichidat, altul 
decimat. Lui Harris nu-i mai rămăseseră decât Plutonul unu și 
propria sa unitate de comandament, care fusese adusă pe deal la 
puţin după ivirea zorilor. Normal ar fi fost ca, după inspectarea 


dealului, să fie trimiși la Ba Rei, pentru reorganizare. 

În loc de asta, Sinclair ordonase intrarea în luptă a companiei, din 
nou, după un interval de numai câteva ore. Lui Harris chestia asta 
nu-i plăcea. 

— Îţi înţeleg preocuparea, căpitane, zise Sinclair. Dar am nevoie 
de fiecare om disponibil din Regimentul 15. Suntem pe cale să 
aplicăm o lovitură pe care inamicul nostru nu o va uita curând. 

— Fără supărare, domnule general, dar soldaţii mei nu sunt 
tocmai potriviți pentru marile manevre. Toţi se așteaptă să fie 
retrași la bază. Au nevoie de odihnă. Domnule general, o merită! 

— În condiţii normale, spuse Sinclair, aș fi de acord cu dumneata. 
Dar astea sunt condiţii foarte, foarte speciale. 

Înfrânt, Harris mormăi un „am înţeles” lipsit de convingere. 

— Un lucru pe care totuși l-am făcut, continuă Sinclair, a fost să 
aduc hrană caldă cu elicopterul de reaprovizionare. 

Arătă spre al doilea Chinook, care se înghesuise pe culmea 
dealului alături de elicopterul Huey. Marmitele cu mâncare 
aburindă începuseră deja să fie scoase afară. Sinclair zâmbi și 
continuă: 

— Și-ţi spun eu, căpitane. Din cele văzute până acum la 
Compania C, sunt sigur că oamenii ăștia fac parte dintre aceia care 
n-au nevoie decât să-şi umple stomacul cu carne și cartofi, pentru a 
fi iarăşi gata de luptă. 

Harris se uită la el nedumerit. Spusele generalului nu aveau nicio 
noimă. Dar el pierduse partida. 

— Ne vom pregăti, sir. 

Era replica cea mai bună pe care o găsi, deși răspunsul lui ar fi 
trebuit să fie un refuz de executare a ordinului, însoţit de o cerere 
de eliberare din funcție. Numai că asta n-ar fi schimbat lucrurile. 
Sinclair ar fi adus, nu încape discuţie, un alt comandant. Nu existau 
alte opțiuni. 

— Excelent, spuse Sinclair. Acum aş vrea să-i cunosc pe câţiva 
dintre ei. 


Fuller, rezemat de o buturugă, în așteptarea elicopterului, avu 
senzaţia că se uită la Sinclair printr-un binoclu pus invers la ochi. 


Vocea părea și ea că vine de la distanţă. Dar o ascultă și se strădui să 
reacționeze corespunzător. 

La auzul vorbelor elogioase ale lui Sinclair, nu simţi nicio 
căldură. Pur şi simplu, nu simțea nimic, psihic sau emoţional. 
Locotenentul nu era conștient decât de starea de disconfort 
provocată de braţul rănit. După cum, celelalte membre nu și le 
simțea deloc. Nu trăi decât un moment de semi-realitate, când 
Sinclair anunță că plutonul lui urma să plece din nou la luptă. Fără 
el, firește. 

— Îmi pare rău, domnule general, nu pot să fac asta. 

— Ce nu poţi să faci, locotenente? 

Mintea lui Fuller se împotmolea de obicei, chiar și la cuvintele 
cele mai simple. Acum însă făcu un efort disperat ca să-și exprime 
gândul. 

— Sir... nu-i pot lăsa să plece fără mine. Sunt comandantul lor. 

Fuller își dădu seama că Sinclair se holba la el și se strădui să-și 
stăpânească sentimentele. 

— Braţul meu poate să mai aștepte, domnule general. Dac-am 
rezistat până acum, o să pot merge și mai departe. 

Sinclair zâmbi cu bunăvoință, apoi se uită către căpitanul Harris. 
Căpitanul încuviinţă din cap. Locotenentul ar fi trebuit evacuat, dar 
rănile lui nu erau chiar așa de rele. Sinclair simţi că-l inundă o 
căldură interioară. Cu oameni ca Fuller, norocul n-avea cum să-l 
părăsească vreodată. Simţi în ochi o umezeală necaracteristică unui 
general. 

— Bine, fiule. Am să-ţi îndeplinesc dorința. Nici nu-ţi închipui cu 
câtă mândrie o fac. Și, când te vei întoarce din misiunea asta, să știi 
că te așteaptă o Stea de Argint. 

Fuller se simţi dintr-odată teribil de îngrozit. Ce mama dracului 
făcea el acolo? Dacă gura lui mare nu l-ar fi luat pe dinainte, ar fi 
ajuns într-un spital drăguţ, sigur, uscat şi curat. Pe urmă, fu oripilat 
de propriile gânduri. După ce se întâmplase cu Casey, Willie și 
ceilalți, îi era de-a dreptul ruşine. Ruşine, îşi dădu el seama într-o 
oarecare măsură, fie și numai pentru că era viu. 

— Nu, domnule general. Vă mulțumesc, dar nu vreau nicio 
medalie. 


Sinclair, înțelegând şi de data asta greșit, fu din nou profund 
mișcat. 

Îl bătu pe umăr cu blândeţe pe tânărul locotenent. 

— Îţi înţeleg simțămintele, băiete. Dar lasă-i pe alţii să decidă în 
problemele de genul ăsta. 

Dumnezeule, gândi Fuller. O blestemată de Stea de Argint. Ce-o 
să spună taică-său? În clipa aceea, Fuller hotărî ca tatăl lui să nu afle 
niciodată. 


Buellton nu avusese nicicând vreo părere despre generali, fie ea 
bună sau rea. Acum, când mai avea doar zece zile de petrecut în iad, 
chiar că nu-l impresiona deloc acest linge-blide cu două stele pe 
umăr, care trăncănea afabil în fața lui. Buellton nu-și dorea decât ca 
ştabul să plece de-acolo, iar el să-și poată împrospăta rezervele din 
trusa medicală. 

Singurul lucru din mintea lui Buellton era să rămână în viață 
pentru a putea să plece acasă pe propriile-i picioare. În noaptea care 
trecuse se comportase aidoma unui nebun, alergând ca bezmeticul 
de colo-colo, ori de câte ori striga cineva „sanitar!” Bandaja rănile 
altora, în vreme ce ăia de pe pantele dealului încercau să-l facă pe el 
adevărată ţintă-umblătoare. Mare tăntălău ai ajuns, Buellton, 
băiatule. Nu-ţi dai seama că ești prea scurt pentru gesturi eroice? 

Când a aflat că plutonierul-major Ramos, în pofida uzanțelor și a 
ordinelor, avea de gând să-l trimită iarăşi în junglă, Buellton a fost 
cât pe ce să se scape-n pantaloni. Atunci a luat hotărârea să se ţină 
tot timpul aproape de cel mai găligan din pluton. Sau să găsească o 
groapă sănătoasă în care să se ascundă. 

În oricare dintre cazuri, avea în obiectiv să lase aceste ultime zece 
zile de război să se scurgă cât mai liniștit cu putință. Mai-mai să-i 
spună lui Sinclair, după ce generalul l-a complimentat pentru 
gesturile eroice de tembel din noaptea precedentă, că asta nu 
dovedea decât că el, Buellton, era numai bun de trimis la Spitalul 
Psihiatric de Evacuare 208. În loc de a proceda în felul acesta, spuse 
mulțumesc mult domnule general și-și dori să dispară de acolo cât 
mai repede. 

— Eşti la primul tur de serviciu, băiete? 


Băiete! Aș putea să-i fiu tătic băiatului tău, generale. 

— Ordonaţi, dom'general? 

— Eşti la primul tur? 

— Da, sir. 

— Ai de gând să îmbrăţișezi cariera militară? Am avea nevoie de 
oameni ca tine. 

— Nu, sir. Îmi pare rău, dar mă gândeam să mă-ntore acasă, la ai 
mei. 

Sinclair zâmbi înţelegător. 

— Şi la ce fel de carieră te-ai gândit? 

— M-am gândit la facultatea de medicină, sir. Mi-ar plăcea să 
ajung doctor. 

— Deci, renunti la junglă pentru un curs de golf? 

O glumă marca Sinclair. 

Buellton îi adresă un zâmbet diplomatic, fără nicio semnificaţie. 

— N-am de gând s-ajung un astfel de doctor, sir. 

Sinclair râse. 

— Nu. De bună seamă că nu. Apropo, cât mai ai până la 
eliberare? 

— Încă zece zile, sir. 

Faţa lui Sinclair încremeni. Se suci în loc, fulgerându-l cu o 
privire mânioasă pe Harris, ţintuindu-l apoi pe Ramos, care aștepta 
cuprins de o mare neliniște. 

— Ce caută omul acesta în misiune, domnule plutonier-major? 

— Ăă... sir... ăă... sir, să vedeţi, chestia aia, sir... 

— Dumneata nu ești la curent cu prevederea care interzice 
categoric trimiterea în misiune a celor care mai au sub douăzeci de 
zile de serviciu? 

— Păi, dom” general, ştiţi, eu... 

Sinclair îl interzise dintr-o privire, apoi se întoarse din nou către 
Buellton. 

— Fiule. Strângeţi efectele. Vii cu mine în elicopter. Vreau să fiu 
sigur c-ai să-ţi revezi rudele. 

Buellton rămase cu gura căscată la Sinclair. Dintr-odată, generalii 
începură să-l impresioneze... 


Mosby nu auzi decât frânturi din schimbul de replici dintre 
Buellton și Sinclair, dar ce-i ajunse la urechi fu de ajuns ca să-l 
şocheze. Acum se uita la generalul care se apropia de el, flancat de 
căpitanul Harris, plutonierul-major Ramos şi Fuller, care încă nu-și 
revenise pe deplin. Voios nevoie mare, Buellton venea în urma lor. 

Mosby îl socotise pe Buellton un candidat sigur la moarte. Cu 
numai zece zile rămase din serviciu, era exclus să supraviețuiască 
sorții potrivnice. Tot așa cum și Willie fusese dinainte condamnat. 
Tipii cu caș la gură sau ăia care-au prins miros de stătut și mai au 
puţin până la „aerisire”, dau întotdeauna ortul popii. Mai sunt și 
excepții, firește. Ca, de pildă, Casey. 

Deși, reflectă Mosby, tot nu ştiau ce se-ntâmplase cu el. Găsiseră 
mitraliera de calibru 5,0 mm distrusă și trupurile sfârtecate de 
grenadă ale celor din Viet Cong. Doi dintre gălbejiții morţi aveau 
beregăţile tăiate, lucrătura lui Casey, cu marele său cuţit bowie. Dar 
nici urmă de sergent. Au cercetat zona cu meticulozitate, fără niciun 
rezultat. Blind Pig și Fritsche erau în acel moment la poalele 
dealului, căutându-și comandantul de grupă prin tufișuri. Se trăgea 
nădejde ca, rănit fiind, Casey să fi reușit să găsească vreo groapă 
sigură, unde să stea ascuns până când se termina totul. Mosby nu 
credea cu adevărat în posibilitatea asta. Pur și simplu, niciodată 
lucrurile nu se întâmplă așa. 

De gândit, se gândea că aveau să-i găsească dintr-o clipă într-alta, 
cadavrul. Ceea ce, în mintea lui nu făcea decât să mai adauge un 
nume pe lista celor uciși în misiune, chiar dacă-i plăcuse de omul 
ăsta. Vreme de o fracțiune de secundă, Mosby își dori ca sergentul 
Casey să fi fost un neam-prost. Simţi în acel moment o durere în 
piept şi un fel de bizară imposibilitate de a mai respira. Dar 
experienţa își spuse cuvântul, așa că-l puse pe Casey în spatele ușii, 
după care o încuie temeinic. Omul ăsta e mort, fir-ar să fie! 

Până să ajungă Sinclair în faţa lui, Mosby reuși să-și adune 
gândurile. Ba chiar se şi bucură văzând expresia de groază profundă 
a lui Ramos și rânjetul de curvă parşivă al lui Buellton. Nu lipsi mult 
să izbucnească în râs. În timp ce se chinuia să se abțină, pierdu 
frazele introductive ale lui Sinclair. 

— Sergent Mosby? 


v 


— Aă... nu, să trăiţi, dom’ general. Sergentul e de fapt specialist 
4, sir. 

Sinclair chicoti, Harris i se alătură, din politețe, ba până și Fuller 
izbuti să zâmbească. Cu toate acestea, chipul lui Ramos rămase 
posac. 

— Tocmai ai fost promovat, specialist 4. La recomandarea 
locotenentului Fuller. 

— Vă mulțumesc, sir, cârâi Mosby. 

— Tot el te-a propus şi pentru Steaua de Bronz. Am aprobat, 
fireşte. Locotenentul are o părere foarte bună despre tine, sergent. O 
să faci treabă bună în calitate de comandant de grupă. 

În acel moment, Mosby pricepu că armata se dilise. Sau poate că 
nu era decât o nouă și interesantă cale de a-l ucide. Numindu-l 
comandant de grupă, îşi făcuseră socoteala probabil că Mosby avea 
să-şi asume toate riscurile ca să-i ţină pe ceilalți în viață. Motiv 
pentru care îi ura pe Sinclair și colaboratorii acestuia, fiindcă știa că 
au dreptate. 

— Și încă ceva, sergent Mosby, spuse Sinclair. Vreau să măresc 
potul, spunându-ţi că, la întoarcere, ai să primeşti şi o permisie de 
trei zile. 

Asta punea capac. Mosby ştiu că era ca şi mort. N-avea cum să se 
mai întoarcă viu din misiunea asta, dacă-l aștepta o permisie de trei 
zile. 

— Vă mulțumesc, dom” general, reuși el să bâiguie. 

În sfârșit, Sinclair și ceilalți plecară. Buellton rămase în urmă. 
Mosby începu să se gândească la toate lucrurile pe care le-ar putea 
face într-o permisie de trei zile şi începu să ignore gândul morţii. Ce 
mă-sa, doar n-or să-mpuște acuma un sergent proaspăt numit, care 
tocmai a câștigat și o medalie de tinichea, nu? 

— Dacă reuşesc eu, ai să reuşești şi tu, spuse Buellton, citindu-i 
gândurile lui Mosby. 

— Se vede chiar așa de bine? 

— Te citesc ca pe o carte ilustrată. 

Vocea lui Blind Pig hârjâi în spatele lor. 

— Moșule, eşti un crocodil norocos, spuse el. 

Se întoarseră și-i văzură pe Blind Pig şi Fritsche ițindu-se de după 


o grămadă de copaci doborâţi de mortiere și carbonizaţi. 

— Unde mama dracului ați fost? 

— Imediat ce l-am ginit pe tăgârță ăla cu două stele, spuse 
Fritsche, am hotărât să mergem pe șipcă până pleacă. 

Blind Pig avea alte gânduri, mai importante. 

— Vrea'zică, ăștia pun la cale să le mai dea gălbejiţilor o şansă, 
doar-doar ne-o face felul, nu? 

— De unde-ai mai scos-o și pe-asta? întrebă Mosby, care încă nu 
se dumirise cum stăteau lucrurile. 

— Păi, de cum am văzut că descarcă alte raţii C, mi-am dat seama 
că au niscaiva planuri pentru noi, ăștia de ne cântă cocoșii pe gard. 
Negroteii de pe plantație nu primesc provizii noi decât dacă sunt 
trimiși iară-n misiune, nu? 

— Îmi pare rău de porcăria asta, spuse Fritsche. Poate voi, 
maimuţoilor, o să rămâneţi pe teren, dar eu nu. Uite, vedeți? Am 
fost rănit. Arătă spre bandajul petrecut pe după piept. Am nevoie de 
o evacuare medicală serioasă. 

Buellton și Blind Pig își exprimară acordul dând din cap. 

— Poate că Fuller o să-mi facă cinste la bar, la Di An. 

— Te-nșeli, puiule, spuse Mosby. N-o să-l găsești acolo. Insistă că 
n-are nici pe dracu’. Generalul l-a pupat pe braţ și i-a trecut. 
Rămâne în misiune. 

— "Tu-l în cozoroc de malahist și de parkinsonist! spuse Fritsche 
apăsat. 

— Pe bune! 

Pe neașteptate, Fritsche se posomori. 

— Of, băga-mi-aș! 

— Ce s-a-ntâmplat omule în afară că locotenentul are creier de 
locotenent? N-are nici în clin, nici în mânecă, dacă asta te frământă, 
cu tine. 

Fritsche oftă din greu, copleșit de „moralitatea motoriștilor”. 

— Nu mai plec nici eu, zise el. Dacă filfizonul ăla rămâne, rămân 
și eu. 

— Nu fi bolovan, zise Mosby. 

— Am zis că rămân, rămân! 

Faţa lui Fritsche devenise etalonul încăpăţânării. 


Mosby se simți dintr-odată mai bine. Cu Fritsche alături, avea 
şanse să-şi trăiască cele trei zile de permisie, la urma urmelor. 

— Dacă aşa vrei tu să joci... 

Se auzi un strigăt şi, când se uitară, îl văzură pe Ramos făcându-i 
semn cu mâna lui Buellton. Sinclair se pregătea de îmbarcare în 
elicopterul lui. Foarte ceremonios, sanitarul le strânse mâna pe rând. 
Luându-și rămas-bun și urându-le noroc, promise tuturor că va ţine 
legătura cu ei. Rămaseră cu toţii stingheriți, urmărindu-l cu privirea 
pe Buellton, pornit spre elicopterul Huey. După doi-trei pași, se 
întoarse înapoi. 

— Hei, Mosby! 

— Da? strigă Mosby, încercând să acopere vuietul turbinei 
aparatului. 

— Ai grijă de bătătura aia! 

Buellton sprintă spre elicopter. În câteva clipe, aparatul de zbor al 
lui Sinclair decolă și se îndreptă spre Ba Rei. Mosby se lăsă să cadă 
jos şi-şi aprinse o ţigară scuturată, dintr-o nenorocită de raţie C. În 
acel moment, lumea era puţin cam prea impresionată. Și, fiindcă tot 
veni vorba de asta... se uită la Blind Pig și Fritsche. 

— Şi ziceţi că nu l-aţi găsit pe Casey, nu? 

Blind Pig scoase din raniță cuțitul bowie al lui Casey, pe care i-l 
întinse lui Mosby. Acesta întinse mâna cu un gest reflex și-l luă. 

— Asta-i tot ce-a mai rămas, spuse Fritsche. 

Mosby se uită lung la cuțitul pe care Casey îl ascuţea și-l lustruia 
cu atâta dragoste, ore-n șir. 

— M-am gândit c-al tău treb'e să fie, zise Blind Pig. Îi plăcea de 
mușchii tăi. 

— Da, spuse Fritsche. De tine era cel mai apropiat. 

— Okay, replică Mosby cu glas afectat. Okay. 

Blind Pig și Fritsche se întoarseră la poziţiile lor. 

Da, gândi Mosby. Am fost, într-adevăr, niște amici tare tâmpiţi. În 
timp ce-și îndesa cuțitul în mica raniță de la şale, lui Mosby îi trecu 
prin minte gândul aiurit că, probabil, Casey nu fusese decât o 
stafie... 


28. PLANTAȚIA 


Până la urmă, strigoiul tigrului l-a găsit. Acum, Tran aproape că 
putea să vadă felina, exact așa cum o surprinsese tatăl lui, cu acel 
rânjet de agonie și răzbunare. 

Maiorul își aminti de tigru atunci când Batalionul Phu Loi a 
pătruns în uriașa plantație de cauciuc. Zona semăna mult cu locurile 
sale natale. Numai că această plantație fusese părăsită cu multă 
vreme în urmă. Totuși, erau parcă aceiași copaci, așezați în şiruri 
perfect aliniate, lungi de câte un kilometru. În spaţiile dintre șiruri 
crescuse un hățiș abundent, palid luminat de soare. Plantaţia era un 
loc bântuit de fantome și Tran își aminti astfel de tigru. Într-un sens 
mai puțin mistic, plantaţia nu oferea deloc o protecţie reală pentru 
batalionul său, așa că Tran i-a îndemnat pe oameni să o străbată cât 
mai repede cu putinţă. Era ultimul loc în care ar fi dorit să-i 
întâlnească pe americani. Dar, după cum se spune, dorinţele rămân, 
de cele mai multe ori, doar niște dorinţe. 

Batalionul 2 din Regimentul 11 i-a surprins pe cei din Batalionul 
Phu Loi exact în momentul când elementele de avangardă ieșeau din 
plantație. Tran știa foarte bine că trebuia să evite o confruntare 
frontală cu imperialiștii, așa că a început să-și dirijeze oamenii 
înapoi, companie după companie. Americanii au pornit în urmărire. 
Pierderile provocate imperialiștilor îl mai consolau întrucâtva pe 
Tran. La fel ca și oamenii lui, nici americanii nu aveau niște poziții 
favorabile de pe care să lupte. Numai că și Tran suferea pierderi 
importante, pierderi într-o unitate care cu greu îşi putea permite așa 
ceva. 

Singura speranță a Batalionului Phu Loi era să scape cu bine din 
plantație și să evite confruntarea. Astfel că, în timpul retragerii, 
Tran a aruncat împotriva inamicului plutoane sinucigașe, rugându- 
se pentru un răgaz, rugându-se pentru un cât de mic avantaj, 
rugându-se, mai presus de toate, să supravieţuiască măcar până la 
Giai Phong. Dar acea părticică din el care credea în strigoi îi spunea 
fără încetare că tigrii nu ascultă de rugăciuni. 


Pham Van Tau urmărea apropierea soldaţilor inamici. Se 
deplasau repede, ceea ce-i obliga să se ţină de potecile înguste ce 
şerpuiau printre tufișurile crescute în spaţiile dintre arborii de 
cauciuc. Amplasau aproape din mers mine-capcană, după care se 
opreau doar atât cât să-şi concentreze teribila putere de foc asupra 
camarazilor lui Tau. Pe urmă, atacau din nou. 

Nu mai dura mult până ajungeau la grupul lui Tau. Tau ridică în 
mâini lansatorul de rachete B-40. La sosirea imperialiștilor, el avea 
să fie pregătit. Dar tubul metalic nu-i oferea niciun fel de liniște 
sufletească. Ei, de-ar fi avut acum mitraliera lui cea dragă, le-ar fi 
arătat el lor. El și grupul lui beneficiau de o poziţie perfectă pentru 
o ambuscadă. Dacă ar fi avut o mitralieră de calibrul 0,5, i-ar fi lăsat 
mai întâi pe americani să treacă de ei, după care ar fi purces la 
strângerea recoltei. Imaginea soldaţilor inamici ţipând și murind, în 
timp ce el îi secera cu mitraliera, era atât de reală, încât 
vietnamezul simțea mirosul sângelui. 

Tau avea să moară, firește. Era pregătit pentru asta la fiecare 
confruntare. Într-un fel sau altul, supraviețuise, dar lucrul acesta era 
o surpriză. Cu două nopţi în urmă, Tau fusese sigur că i-a sunat 
ceasul atunci când dementul de american s-a strecurat printre liniile 
lor și le-a atacat cuibul de mitralieră. 

Mai întâi a fost un fulger luminos neașteptat. Aproape simultan, 
şocul exploziei de grenadă l-a aruncat cât colo faţă de mitralieră. 
Când și-a revenit cât de cât, Tau l-a văzut pe americanul înalt și 
uscăţiv trecând de la un camarad la altul și tăindu-le pe rând 
beregăţile. Bărbatul s-a întors și l-a văzut pe Tau. Dar, în loc să-l 
atace cu cuțitul ăla îngrozitor, s-a aruncat întâi la pământ, după care 
s-a făcut nevăzut. Tau a trăit atunci surpriza provocată de faptul că 
încă respira. 

Mai verifică o dată rachetele de rezervă pentru RPG-ul lui. Erau 
la îndemână. Pe urmă, atacul se produse. Îi văzu pe americani 
trăgând şi fugind imediat înainte. Văzu o grenadă apropiindu-se cu 
boltă de el și explodând. O văzu, dar nu o auzi, căci grenada 
aruncată de Casey cu două nopți în urmă nu distrusese numai 
mitraliera lui Tau, ci și timpanele acestuia. Dar nu mai avea nevoie 
de auz. Americanii intraseră acum în bătaia armei sale. Tau ridică 


lansatorul, tinti și trase. 

Râse pe înfundate când văzu o grupă întreagă dispărând într-un 
nor de fum și într-o ploaie de sfărâmături. Omul de lângă el vârî la 
repezeală o nouă rachetă pe gura B-40-ului. Tau ţinti și trase încă o 
dată. Apoi, încă o dată. Simţi vâjâitul aerului provocat de gloanţele 
trase de frații Phu Loi asupra inamicului. 

Avu senzaţia că-l loveşte un baros în abdomen. Căzu pe spate 
plutind prin aer. Solul îi amortiză căderea. După acea primă 
lovitură, nu simți nicio durere. Doar o răceală subită care se 
împrăștia spre exterior. Văzu o față deasupra lui. Era un american, 
cu arma îndreptată în jos, spre el. Tau se uită la individ cu 
curiozitate. Niciodată înainte nu văzuse vreun imperialist atât de 
aproape. 


Ce urâţi sunt, gândi, în timp ce inamicul lui apăsă pe trăgaci. 

Phan Xuan Cung zăcea cât se poate de nemișcat, la doar câţiva 
metri de cadavrul căpitanului Phong. Fără să fie sigur, Cung credea 
că era singurul rămas în viaţă din tot plutonul. 

Cung stătea întins pe burtă, cu gura deschisă, străduindu-se să nu 
tresară în timp ce felurite insecte îi cercetau gingiile. Ca să poată 
face cu succes pe mortul, Cung era conștient că trebuia să se 
„transforme” într-un peşte mort. Păstră cât mai pregnant în minte 
imaginea asta, în timp ce imperialiștii călcau apăsat pe lângă trupul 
lui nemișcat, tropăind cu bocancii grei pe pământul bătătorit. 

La un moment dat, cineva îl lovise cu piciorul. Cung se 
concentrase pe imaginea peştelui mort și-și lăsase trupul să alunece 
la loc, fără viaţă. Cealaltă imagine pe care o păstra în minte era 
legată de mica lui glumă. Spera ca această glumă să-i îngăduie să 
rămână în viață. Gândul aproape că-l făcu să zâmbească, dar își 
înăbuși imediat râsul. Trebuia să reflecteze la farsă în mod analitic. 
Ăsta era secretul. S-o cerceteze cu atenţie, astfel ca mai târziu s-o 
poată relata corect. 

Când și-a dat seama că grupul lui fusese încercuit și că fraţii săi 
muriseră sau trăgeau să moară, Cung a socotit că singura scăpare e 
să se transforme într-un cadavru. Ştia, în același timp, că ideea nu 
avea să funcționeze decât foarte puţină vreme. Mai devreme sau mai 


târziu, cineva avea să-l cerceteze mai îndeaproape. 

În tot cazul, înainte de a-l verifica pe Cung, ei aveau să-i 
cerceteze pe ofițeri. Între aceştia, pe Phong. Planul lui Cung porni 
tocmai de la respectivul amănunt. Trase cuiul unei grenade 
americane, săltă cadavrul lui Phong şi propti grenada sub el. Pentru 
a fi sigur de reușită, Cung a scos din toc pistolul Makarov al 
căpitanului şi l-a strecurat ușurel sub cadavru. Trăgea nădejde că 
vreun amator de suveniruri nu va rezista tentaţiei și-l va ridica pe 
Phong, ca să-l poată lua. Moment în care grenada s-ar activa, ar 
exploda și ar ucide pe amatorul de suveniruri cretin și pe toți cei 
aflați prin preajmă. 

După aceea, Cung s-ar putea face nevăzut în confuzia creată ca 
să-şi poată aprecia cum se cuvine glumiţa. Șiretlicul avea doar un 
singur mare defect. Ca să funcționeze, era nevoie de un soldat 
neexperimentat. Un adevărat profesionist n-ar atinge în ruptul 
capului un cadavru fără să verifice mai întâi eventualele „surprize”. 

Cung auzi pași apropiindu-se. Se opriră lângă corpul lui. Cung 
începu să repete: pește, pește, fii peşte. Pe urmă auzi niște 
exclamaţii, și paşii trecură de el, către căpitan. Cung ar fi vrut să 
înțeleagă ce vorbeau oamenii ăia. Ştia că erau puţine şanse, dacă era 
vorba de doi americani, ca amândoi să fie soldaţi amatori. 

Peşte, pește, pește, te rog, peşte. 

O clipă mai târziu, Cung sări în picioare și fugi să se 
adăpostească, zgomotul exploziei răsunându-i în urechi. Scăpase cu 
viaţă ca să-şi poată povesti farsa. 


Maiorul Tran alerga de-a lungul potecii. 

În afară de cei trei aghiotanţi supraviețuitori, mai avea cu el circa 
douăzeci de oameni. Cu toţii fugeau ca din pușcă spre marginea 
plantaţiei. Dincolo de lizieră se afla conacul, cu numeroasele sale 
acareturi. 

Acolo își propusese Tran să ocupe o poziţie. Era un loc ideal de 
luptă, acoperind retragerea batalionului său. Prea mult timp n-avea 
la dispoziţie, în spatele lui se auzeau zgomotele bătăliei. Parcurse în 
goană o cotitură a potecii şi zări razele soarelui strecurându-se 
printre crengile ultimului pâlc de arbori. Dincolo de ei se vedea 


conacul plantaţiei. Tran îşi încurajă oamenii. Mai avea doar câteva 
momente... câțiva metri. Pe urmă, puteau să întoarcă armele și să 
lupte. 
Tatăl lui avea dreptate, gândi Tran cu înfrigurare. Nu există 
strigoi. Tocmai o dovedise, nu-i așa? Doar l-a înfrânt pe tigru, nu? 
Maiorul Nguyen Van Tran, comandantul Batalionului Phu Loi, n-a 
apucat să audă împușcătura care l-a ucis. 


Batalionul Phu Loi a pierit apărându-şi poziţiile şi vânzându-și 
scump pielea. 

Canonada care i-a ucis pe Tran și pe majoritatea celor din grupul 
său de comandă ar fi paralizat orice unitate de infanterie obișnuită, 
fie ea nord-vietnameză, fie americană. 

Dar cei din Phu Loi, la fel ca marea majoritate a eşalonului 
principal al Viet Congului, erau mult mai obișnuiți să lupte în 
unități mici decât ca un batalion unit. Mișcându-se aproape 
instinctiv, rămășițele batalionului, concentrate în jurul conacului 
ruinat, au organizat rapid poziţii de luptă și au început să riposteze. 

Compania B, Regimentul 15 Infanterie, s-a culcat la pământ, 
rămânând ţintuită în locul unde se sfârșea plantaţia și începeau 
lanurile de orez joase. Operativ, într-o liniște și o organizare 
desăvârşite, celelalte companii americane s-au răspândit pe flancuri 
și au definitivat încercuirea batalionului Viet Cong. 


— Citation 6 Actual, aici Splatter 6, tărăgănă Carruthers în 
microfonul lui, într-o imitație ironică a accentului sudic, pe care toți 
piloţii păreau să-l fi adoptat. Am aici, jos, o gașcă de șobolănei 
gălăgioşi. Vreţi să-i puneţi pe băieții dumneavoastră să arunce niţel 
fum? Receptie. 

Elicopterul de asalt al lui Carruthers zbura în cerc la cinci sute de 
metri deasupra conacului. Colonelul Taylor, comandantul 
batalionului din Regimentul 15, care plana în apropiere în 
elicopterul de comandă-control, confirmă. 

Ordinul fu transmis mai departe. Nu peste multă vreme, dinspre 
marginile plantației se înălțară nori de fum galben. Carruthers 
comută stația radio pe frecvența infanteriștilor de la sol. 


— Observat galben, confirmat galben. Băieți, staţi pe-aproape. În 
curând, o bandă întreagă de gălbejiți o să se reîncarneze. 

Carruthers reveni pe frecvenţa lui de zbor, înclinând elicopterul 
pe partea dreaptă şi reducând turaţia. Aparatul Huey începu să 
coboare lent în spirală. 

— Escadrila Splatter, spuse el, vreţi să veniţi jos și să luaţi parte 
la distracţia asta? Intraţi dinspre sud-est spre nord-vest, recepţie. 

De deasupra lui Carruthers, restul elicopterelor de asalt coborâră 
după el. 

— Ăă... Splatter 6... aici Splatter Unu-Patru. Ai observat focuri 
de armă? Recepție. 

Papă-lapte fricos, gândi Carruthers, notându-și în minte pentru 
mai târziu să-l transfere pe Unu-Patru cât mai departe posibil. 

— Absolut negativ, Unu-Patru. N-avem decât niște amărâţi de 
budiști care bat pasul pe loc, cuprinși de panică. 

Carruthers restabili turația, aduse elicopterul UH-1C la orizontală, 
urmări clădirile plantaţiei apropiindu-se vertiginos de el și apăsă 
butonul de lansare. Douăzeci şi patru de rachete de 70 mm porniră 
simultan și Carruthers ridică ciclicul, îngăduind conacului să intre și 
apoi să iasă din câmpul său vizual. 

— Na, să v-ajungă! chicoti el în microfonul deschis, în vreme ce 
jos plantaţia se transformă într-un iad de flăcări și fum. 


În alte circumstanţe, maiorul Dennis Shannon ar fi fost, poate, 
amuzat. La începutul bătăliei, se aflase în elicopterul de comandă al 
generalului Sinclair, care zburase la nesfârșit în cerc deasupra vastei 
plantaţii de cauciuc. Pe urmă, brusc, Sinclair a ordonat elicopterului 
să aterizeze în zona Batalionului 2, Regimentul 11. Acum, Sinclair se 
plimba agitat de colo-colo, la zece metri în fața aparatului Huey, 
studiind harta la scară redusă, protejată într-un suport de plastic. 

Shannon știa de ce se supărase Sinclair. Era absolut imposibil ca 
generalul său să poată împăca acea uriașă și monotonă întindere 
verde văzută din elicopter cu precizia hărţii. Pe Sinclair îl pândea 
pericolul de a-şi pierde imaginea mentală. Mult mai bine i-ar fi picat 
dacă ar fi aruncat harta aia într-un tufiș și ar fi jucat după inspiraţie. 

Drept din fața lor veneau focurile trase de 2/11, care înainta 


pentru a menţine contactul cu Batalionul Phu Loi. Noianul de 
explozii de acolo venea de la 1/15, aflată în contact cu inamicul, 
precum și de la tirul elicopterelor de asalt. 

Dinspre sud, mai slab, Shannon auzea huruitul aeronavelor 
transportoare de trupe, care aduceau forţa de reacţie: Batalionul 1, 
Regimentul 29 Infanterie. 

Sinclair angajase în totalitate Brigada 2. Dennis își dori cu 
disperare ca, măcar pentru zece minute, să fie el generalul- 
comandant al Diviziei 12. Chiar în clipa asta ar fi retras din luptă 
Batalionul 2/11, coborând totodată Batalionul 1/29 pe perimetrul 
Caracatiţei. Ar fi lăsat Batalionul 1/15 să se ocupe de Batalionul Phu 
Loi și ar fi folosit restul brigăzii ca să-i urmărească pe nord- 
vietnamezii pe care-i văzuse traversând graniţa. 

Shannon reanaliză în minte situația. Să presupunem că el era 
general-comandant şi că ar proceda exact așa. Şi să mai presupunem 
că veșnic evazivul Batalion Phu Loi ar reuși să scape din confruntare 
şi să dispară încă o dată. Asta, în vreme ce restul diviziei lui 
Shannon ar căuta ceva care s-ar putea să nici nu existe. Ar fi o 
modalitate ideală pentru ca miticul general Shannon să se trezească 
dintr-odată transferat ca mare comandant de albatroși în Wake 
Island. 

În vreme ce Sinclair se întorcea spre elicopter, cu o expresie de 
comandant energic și hotărât, Shannon își dădu seama cu 
dezamăgire că, dacă s-ar fi aflat la comanda Diviziei 12, ar fi făcut 
exact același lucru ca şi Sinclair. Nimic mai mult. 


— Haide, strigă Fuller. Să mergem! 

Grupa întâi se ridică fără tragere de inimă în picioare. Mosby auzi 
rafala de mitralieră trasă de Blind Pig în stânga, apoi văzu o mișcare 
în fața lui și expedie un torent de gloanțe. Înaintea sa se afla un zid 
jos. Dintr-acolo răzbăteau zgomotele focurilor de AK. 

Mosby îşi luă mâna de pe armă și apucă o grenadă din săculețul 
de muniţie, eliberându-i siguranța. Trase de cui și grenada porni 
razant spre zid, lovindu-l și ricoșând. Mosby se aruncă la pământ în 
timp ce explozia împroșcă schije peste capul lui. 

Încă o grenadă porni, de data asta pe o traiectorie lobată, iar 


Mosby se ridică în genunchi, apoi se culcă iar la pământ, când rafala 
de mitralieră RPD reteză tufișurile din jur. Precaut, se rostogoli într- 
o mică depresiune și trase foc continuu. Schimbă încărcătorul, 
întrebându-se în ce mama dracului trăgea. Deodată se auzi o 
răpăială cumplită din flanc, provocată de cele cincizeci de cartușe 
trase de Blind Pig cu mitraliera lui. RPD-ul fu redus la tăcere. 

Mosby se ridică și porni înainte, uitându-se în jur. Încercă să vadă 
pe cineva. La o mișcare laterală, aproape că se întoarse într-acolo ca 
să tragă, dar îl recunoscu la timp pe Martinez. Apoi se orientă din 
nou înspre faţă și zări doi inamici îmbrăcaţi în negru ieșind din 
ascunziș şi rupând-o la fugă spre clădire. Degetul lui mare aduse 
înapoi selectorul și automatul trase de patru ori, doborând indivizii 
aflaţi în plină alergare. După isprava asta care-i plăcu, porni din nou 
înainte. Văzând cum gloanţele mușcau din pământ, plonjă în spatele 
unui tufiș stupid, care n-ar fi putut să oprească nici măcar o piatră. 
Totuși, săritura laterală avu darul să-l aducă în afara bătăii armelor, 
la loc sigur, cel puţin pentru moment. 

Foarte încet, Mosby ridică faţa din mâzgă și privi înainte. În 
cealaltă parte a desișului era un luminiș. Dincolo de el se zăreau 
minele fumegânde ale conacului. Destul. Faţa i se lipi din nou de 
noroi. 

Intensitatea focurilor de armă trase dinspre mine crescu tot mai 
mult. Tirul de răspuns se stinse pe măsură ce infanteriștii americani 
încetară să riposteze, căutând să se adăpostească. Mosby încercă să 
găsească ceva în care să tragă, dincolo de fulgerele exploziilor, liane 
și pietre, dar nu găsi nimic. 

Hai, tăticw. În locul tău Casey ar fi controlat acum linia de 
tragere. Du-te-n pălăria mea de excrement câinesc, eu nu sunt 
Casey. Şi n-am cerut postul ăsta nenorocit. Şi am să înțepenesc aicea 
pân” s-o termina scârboșenia asta de război. 

— Doi-Şase! La mine! 

Mosby identifică sursa strigătului: căpitanul Harris. Mosby se târî 
înapoi. Printre crengile tufișului reuși să-l vadă pe Fuller, cu DeeJay 
în urma lui, alergând în zigzag spre poziţia comandantului de 
companie. 


Martinez fii singurul care-l zări pe soldatul cu lansatorul de 
rachete B-40 ieșind din ascunziș și ochind spre o ţintă cu adevărat 
extraordinară: trei antene radio și, sub ele, un grup de comandă. 

Martinez se orientă fulgerător și trase cu aruncătorul de grenade 
M-79, reculul dându-i încheietura mâinii pe spate. Apăsă pe trăgaci 
exact în momentul când RPG-ul scuipă o lance dublă de foc. Lui 
Martinez i se păru că vede aripioarele rachetei deschizându-se. Cele 
două explozii se produseră aproape simultan. Grenada lui Martinez 
îl scoase pe trăgătorul Viet Cong cuprins de spasme în afara 
câmpului vizual. Cele aproape două kilograme ale rachetei sovietice 
lansate de B-40 loviră un copac aflat la un metru și jumătate de 
grupul de comandă al companiei. Căpitanul Harris și cei doi 
transmisioniști ai lui fură uciși instantaneu. 

Locotenentul Fuller avu mare noroc. Schija care ar fi trebuit să-i 
despice craniul abia reuşi să-i deschidă casca ca pe o cutie de 
conserve. Alte schije îi cosiră picioarele, Fuller se prăbuși și Mosby 
auzi ţipătul de suferință al lui Ramos: „Dios, qué imbéciles!“ Dar 
ochii lui erau fixati pe Martinez. 

Acesta tocmai își desfăcuse arma, scosese tubul gol al grenadei 
afară, aruncându-l jos, iar mâna lui bâjbâia după un proiectil nou 
când rafala mitralierei RPD îl lovi în plin piept. Mosby se ridică în 
picioare și se prăbuși iarăși la pământ în momentul când mitraliorul 
trimise o nouă rafală spre tufişul lui. Dar continuă să înainteze, pe 
coate şi genunchi. 

Mosby văzu trupul lui Martinez mișcându-se ușor, pe urmă un șir 
de gloanţe îl seceră din nou și nu mai făcu nicio mișcare. Mosby 
desprinse de la centură o grenadă fumigenă, îi scoase cuiul de 
siguranță şi o aruncă cu boltă peste cadavrul camaradului său. Se 
puse iarăși în mișcare. 

Deodată, din fum, îşi făcu apariţia DeeJay. Cu ochii aprinși, fără 
cască, fără pușcă, fără radio şi harnașament, continuă să ţină în 
mână microfonul, cu firul atârnând. Înainta, împleticindu-se, către 
liniile Viet Cong. Taliaferro plonjă din tufiș şi-l doborî pe DeeJay la 
pământ în clipa-n care gloanţele de mitralieră străpunseră perdeaua 
străvezie de fum. 

Mosby ieși și el de după tufiș, sări în picioare și îl ajută pe 


Taliaferro să-l târască pe DeeJay, evident șocat, la adăpost. Italianul 
înjura de zor, cu glas monoton: 

— Cioroi împuţit, dacă vrei să te omori fă-o-n timpul tău liber, 
'te-n nară de negritură, nu-ntr-al meu. Hai, mișcă-te, corb tâmpit. 

Ajunseră în sfârşit în spatele unui copac doborât. Mosby și 
Taliaferro se holbară unul la celălalt, dar niciunul n-ar fi băgat 
mâna-n foc că l-ar fi recunoscut pe celălalt. 

Mosby se ridică puţin, în timp ce ultimele pale de fum se risipeau. 
Văzu cum, pe unul din flancuri, Plutonul unu lua plantaţia cu asalt. 
leși și el la teren deschis, mergând înainte, alergând, aruncându-se 
într-o parte ca să se adăpostească, înregistrând cu ochii minţii și 
simțind cu trupul încreţiturile și adânciturile minuscule ale solului. 
O grenadă (observă că era ultima care-i mai rămăsese) porni în zbor 
peste zid și deodată Mosby ajunse după parapetul de chirpici. 

Cu arma la ochi, văzu o grupă din Viet Cong ieșind din clădirea 
distrusă. Trase asupra lor cu selectorul pe foc automat. Fumul de 
grenadă era unsuros. Alţi militari inamici năvăleau în tirul 
americanilor. Mosby trase, reîncărcă, trase din nou, până când nu 
mai avu în cine sau în ce să execute foc. Nu mai văzu în jurul lui 
decât uniformele verzi, înnegrite de sudoare, ale infanteriștilor 
americani care pătrundeau în mijlocul plantaţiei, sub focurile răzlețe 
trase de vietnamezi răniți, dar capabili încă să se miște. 

Bilanţul pierderilor, după cum a auzit mai târziu Mosby, a fost de 
două sute nouăzeci și doi combatanți Viet Cong morţi, paisprezece 
răniți și capturați, față de șaptezeci și șase americani KIA, două sute 
patruzeci WIA și doi MIA. 

Batalionul Phu Loi a pierit vânzându-și foarte scump pielea. 

Dar a pierit. 


29. DUAN 


Flancat de comisarul Thuy şi de sergentul Lau, generalul Duan se 
desprinse de coloană și se uită spre sud-est, de parcă, nu se știe cum, 
ar fi putut să vadă ceea ce abia dacă auzea - sunetele stinse ale 
bătăliei purtate de Batalionul Phu Loi. 

De o parte și de alta, coloanele diviziei sale se mișcau rapid în 
depresiunile și râpele abrupte care marcau începuturile masivului 
botezat de americani Caracatiţa: Le Massif Noir. 

În timpul acestui marș forțat, Divizia 302, aflată sub comanda lui 
Duan, a pierdut circa treizeci de oameni. Cei mai mulți dintre ei, 
victime ale căldurii excesive, au fost abandonaţi în satele de pe 
traseu, după ce le-au fost luate armele și documentele. Alţii au fost 
uciși de minele-capcană amplasate fie de FEN, fie de imperialiști. 
Doi oameni au murit mușcaţi de șerpi. Alţi câţiva au suferit pe 
cărările junglei accidente care le-au fost fatale. 

Batalionul Phu Loi avusese un efectiv de cinci sute optzeci și trei 
de oameni înainte ca el, generalul, să le încredințeze misiunea de a-i 
tine în loc pe americani... 

Cine, gândi Duan, calcă peste mormanul de cadavre? Tu sau 
tovarășul Giap? 

Duan se uită la sergentul Lau, a cărui față era la fel de 
încremenită ca și a sa. Tovarășul general nu găsi nimic de spus. Se 
întoarse și se alătură din nou coloanei. 


PARTEA a III-a: 
3 NOIEMBRIE, 1967 — 30 IANUARIE, 1968 


= 


. Toate acţiunile trebuie să se supună unei autorități. 
. Nu fura de la popor. 
. Să nu fii nici egoist, nici nedrept. 


VW N 


. Când pleci de acasă, trage ușa după tine. 

. Strânge așternutul în care ai dormit. 

„ Fii curtenitor. 

. Fii cinstit în tranzacţiile pe care le faci. 

. Înapoiază ceea ce ai împrumutat. 

. Înlocuieşte ceea ce ai stricat. 

. Nu te îmbăia în prezența femeilor. 

. Dacă nu ești împuternicit s-o faci, nu controla port-viziturile celor 
pe care-i arestezi. 


ONNUIIBPUN=R 


— Mao Tze Dun, 
Trei reguli și opt observatii 


1. Amintiți-vă că aici suntem musafiri; nu avem nimic de poruncit și 
nu trebuie să ne aşteptăm la vreun tratament special. 
2. Fiți alături de populație! Înţelegeţi-i viața, folosiți fraze din limba 
localnicilor şi respectați-le tradițiile şi legile. 
3. Tratați femeile cu politeţe și respect. 
4. Împrieteniţi-vă cu soldaţii şi cu oamenii de rând. 
5. Acordaţi întotdeauna prioritate vietnamezilor. 
6. Fiţi vigilenți în materie de securitate; Fiți în măsură să acţionați 
conform pregătirii voastre militare. 
7. Nu atrageţi atenţia printr-o comportare gălăgioasă, grosolană sau 
trivial-ostentativă. 
8. Evitaţi să-i sfidaţi pe cei cu care veniţi în contact printr-o etalare 
a bogăției și a privilegiilor. 
9. Mai presus de orice altceva, sunteți combatanți ai Forțelor 
Militare Americane, aflați într-o misiune dificilă. Și sunteți 
responsabili pentru toate acţiunile voastre oficiale şi personale. 
Comportaţi-vă astfel încât să vă faceţi cinste vouă și Statelor Unite 
ale Americii. 

- Comandamentul pentru Asistenţă Militară 

al Statelor Unite, 


Vietnam, „Nouă reguli” 


30. NGHI 


Degetele lui Nguyen Truong Nghi potriviră, cu mișcări automate, 
angrenajul campagnolei pe ax. Era o operațiune de rutină, pe care o 
făcea în mod automat. În același timp îi plăcea îndeletnicirea 
deoarece îi dădea posibilitatea să reflecteze. 

În oricare altă armată, aria sa de comandă ar fi acoperit kilometri 
întregi de spaţiu și ar fi consumat nenumărați litri de combustibil. 
Așa, cele șaptezeci și cinci de vehicule de care era răspunzător 
stăteau stivuite, cu ghidoanele vârâte unul într-altul, în spatele 
prăvăliei sale. 

Nghi nu era numai șef de secție pe provincie al Frontului de 
Eliberare Naţională, ci și expert în logistică pentru unitățile Viet 
Cong de pe tot teritoriul provinciei Song Nhanh. 

Asta însemna biciclete. Sute de biciclete. Unele, ținute în atelier. 
Mult mai multe, aflate în folosință permanentă. Pe unele dintre ele 
Nghi le considera „albe”. Erau bicicletele standard, cu două roți, 
folosite de către curieri și agenţi. Celelalte erau „negre”. Aceste 
biciclete ilegale aveau pinioanele, pedalele și lanţurile scoase. 
Cadrele erau întărite și prevăzute cu prelungiri din bambus sau din 
metal. Se foloseau exclusiv la transportul mărfurilor. Puteau căra 
peste un sfert de tonă. De orez sau de arme. Vehiculele erau împinse 
pe potecile din junglă până la destinaţie. Sarcina lui Nghi, dar nu 
neapărat cea mai importantă responsabilitate din cadrul FEN, era să 
procure, să modifice și să întrețină aceste biciclete. Spre deosebire 
de multe însărcinări încredințate de FEN, munca lui Nghi era exact 
lucrul pe care l-ar fi făcut și în timp de pace. 

În plus, spre deosebire de alte misiuni repartizate celor ce se 
alăturau luptei pentru eliberare, munca lui Nghi era exact ceea ce 
vroia el să facă. 

Nguyen Truong Nghi a avut, încă din copilărie, două vise: să 
urmeze universitatea și să concureze într-o bună zi la cea mai 
importantă cursă ciclistă: Marele Premiu al Franţei. 

Tatăl lui a considerat că ambele aspirații erau nerealiste. Familia 
lor abia dacă depășea condiţia socială a meșteșugarilor, chiar dacă 


atelierul de biciclete era cel mai mare din Song Nhanh și singurul 
capabil să se ocupe de întreținerea modelelor franțuzeşti exotice, 
preferate de elita orașului. 

Cât despre universitate, nici nu putea fi vorba. Mandarinii din 
Song Nhanh luaseră toate măsurile ca niciunul dintre cei aflaţi sub 
ei, pe scara socială, să nu aibă posibilitatea să urmeze măcar un 
liceu adevărat. Și-apoi, a întrebat tatăl lui, cine-o să-i dea bani lui 
Nghi să se ducă în Franța? Nghi a insistat... şi a descoperit că tatăl 
lui avea dreptate. Visele puteau fi posibile numai pentru copiii lui 
Nghi, și asta doar dacă se schimba întreaga structură socială. 

Vreme de câţiva ani, o dată cu creşterea implicării americanilor 
în Vietnamul de Sud, Nghi și tatăl lui au sperat în posibilitatea unor 
transformări radicale ale societăţii. Dar tot ce s-a întâmplat a 
constat, după cum remarca tatăl lui, în faptul că „porcului i se dădea 
voie să ajungă la troacă”. Singura lor opţiune a rămas Frontul de 
Eliberare Naţională. 

Familia lui Nghi făcea parte din Cao Dai, o sectă întrucâtva 
ciudată, care venera o mare varietate de spirite, de la Buddha până 
la Charlie Chaplin, fiind cunoscută, cel puţin în perioada anilor 
cincizeci, pentru anticomunismul ei neînduplecat. Nguyen Truong 
Nghi era un recrut ideal, niciodată pătat de un contact cu vreun 
marxist declarat. În schimb, el a continuat să lucreze în atelierul de 
biciclete și, încetul cu încetul, a creat și a condus o rețea de 
informaţii la nivelul întregului oraș. 

Vietnamezii au o înclinație naturală pentru societăţi secrete și 
subterfugii, dar Nghi s-a dovedit a fi excepţional. În toţi acești ani, 
în pofida numeroaselor razii ale poliţiei secrete sau ale 
contraspionajului, organizate fie de guvernul marionetă, fie de 
imperialiștii americani, Nghi n-a fost nici măcar pe departe în 
pericol de a fi expus. 

Cu șase luni în urmă, vicepreşedintele comitetului de provincie i- 
a încredințat unele misiuni. Cele mai multe se refereau la structura 
şi capacitatea exacte ale forțelor ARVN repartizate în Capitală. De 
asemenea, cât mai multe date despre posibilitățile de 
reîmprospătare a forțelor. Și, cel mai important, în ce măsură 
ocupantul imperialist putea să reacționeze în caz de necesitate. 


Nghi s-a conformat, dându-și seama că astfel de ordine nu puteau 
să însemne decât că, în sfârșit, Comitetul Central se pregătea pentru 
o ofensivă importantă. Era nespus de bucuros că se născuse în Song 
Nhanh și nu la Saigon sau Hue, fiindcă o astfel de ofensivă ar fi 
însemnat în mod inevitabil ducerea unor lupte în orașe, lupte care 
puteau foarte bine să le distrugă. Dar Song Nhanh avea să fie relativ 
neatins. Nghi își iubea orașul. 

Timp îndelungat, Song Nhanh a dormitat în liniște. A fost 
întemeiat în secolul al doisprezecelea, ca un important centru 
comercial pentru populația meo, populaţie care locuia masivele 
muntoase dinspre nord. A fost folosit drept fortăreață împotriva 
invaziilor dinspre Cambodgea, precum și ca port la râul Song Nhanh 
(de la care au căpătat numele atât orașul cât şi provincia). A fost, în 
același timp, un centru de vacanţă pentru membrii familiei 
imperiale. Un palat ruinat, care continua să se fărâmițeze în 
apropierea mlaștinilor de la marginea estică a orașului, aducea un 
accent suplimentar acestui asterisc al istoriei vietnamezilor. 

Dar drumurile erau proaste, iar râul se înnămolise într-atât încât, 
acum nu mai era navigabil decât pentru ambarcaţiunile mici. 
Comerțul cu opiu nu mai era la fel de liber și de profitabil ca 
altădată. Și, uite-așa, schimbarea mult-așteptată nu poposea 
niciodată în oraș. Pentru ceilalți vietnamezi, cineva originar din 
Song Nhanh era considerat întrucâtva lipsit de ambiţie. Exista chiar 
şi un proverb care spunea că un asemenea om prefera să aștepte 
înteţirea vântului decât să alunge un ţânţar de pe nas. 

Orașul Song Nhanh acoperea douăzeci de kilometri pătrați și, 
incluzând cătunele învecinate, avea o populaţie de circa șaizeci de 
mii de locuitori, la care se adăugau vreo douăzeci de mii de 
refugiaţi, alungaţi de intensificarea activităţilor militare din sudul 
provinciei. Song Nhanh, la fel ca aproape toate orașele vietnameze, 
păstra într-o oarecare măsură semnele dependenţei față de francezii 
care și-au menţinut o prezență, nu foarte însemnată, începând din 
1890 până la sfârşitul primului război vietnamez, în 1954. 

Mai rămăseseră câteva sute de venetici în oraș: misionari, 
proprietari şi specialiști în plantaţii de cauciuc. Și călugărițele 
rezidente într-o mică mănăstire situată la câţiva kilometri în afara 


localității. Dependenţa sus-pomenită era arhitecturală. Francezii 
răseseră centrul orașului şi îl reclădiseră în stilul lor caracteristic, cu 
bulevarde largi, clădiri administrative solide grupate în zona 
centrală și, pentru cei bogaţi, vile. Restul clădirilor erau tipic 
vietnameze: blocuri de locuinţe care arătau de parcă ar fi fost 
proiectate pentru sudul Californiei, case din lemn șubrede, cu unul 
sau două caturi și, fireşte, adăposturile țărănești, improvizate din tot 
soiul de materiale, de la butoaiele din tablă desfăcute, la pereţii din 
trestie de bambus și copertinele din stuf, până la cutiile de bere și de 
conserve aplatizate şi sudate. 

Centrul orașului măsura cam un kilometru pe fiecare latură, fiind 
construit în jurul unui scuar larg, cândva acoperit cu iarbă. Acum, 
scuarul se transformase într-o piaţă de mărfuri, având de o parte a ei 
o clădire recent construită care adăpostea centrul de comunicații al 
oficialităților provinciei. 

În jurul pieţei se aflau principalele birouri guvernamentale sud- 
vietnameze. Şeful provinciei preluase vechea clădire administrativă 
a francezilor, folosind-o atât ca sediu oficial, cât și ca reşedinţă 
personală. Dincolo de un teren viran se înălța cazarma soldaţilor 
ARVN, a căror singură misiune părea să fie prevenirea asasinării 
şefului provinciei. Garduri solide din sârmă ghimpată şi ziduri 
căptușite cu saci de nisip împrejmuiau centrul și cazărmile. Tot în 
preajma pieţei se găseau și sediul poliției (adăpostit în fosta școală 
primară), oficiul poștal, sediul trezoreriei și cartierul general al 
dezvoltării revoluţionare. 

Atât orașul cât şi provincia erau conduse, de fapt, de către 
Frontul de Eliberare Naţională. Guvernul de la Saigon, gândindu-se 
că era un oraş unde nu se întâmpla nimic niciodată, trimitea aici 
numai incompetenti, corupți și exilați. Să fii „trimis la Song Nhanh” 
era, pentru membrii guvernului Thieu, același lucru cu a fi „trimis la 
Limoge” pentru un funcționar oficial francez. 

Pentru FEN lucrurile stăteau cu totul altfel. Organizaţia avea la 
dispoziție o zonă în care să-şi pregătească atât luptătorii cât și 
personalul administrativ, o bază de operaţiuni sigură pentru soldaţii 
săi, ba chiar și un loc unde să experimenteze idei ce puteau fi 
aplicate la scară naţională, după inevitabila eliberare a ţării. 


Pentru Viet Congul din Song Nhanh nu existau decât două motive 
de iritare. 

Primul, în 1966, a fost provocat de numirea lui Nguyen Van 
Thoan ca șef de provincie. Imediat după instalare, el a făcut valuri 
mari, cerând batalionului de infanterie ARVN să se trezească din 
amorțeală, solicitând şi obținând repartizarea în oraș a unei 
companii de trupe speciale și dotându-și sediul cu echipament de 
comunicaţii sofisticat. 

Comitetul central al FEN s-a temut că guvernul marionetă era 
condus acum de un instigator. Dar, foarte curând, s-a liniștit. Agenţii 
lui Nghi, câţiva chiar din sediul administrativ, au descoperit că 
Thoan era interesat numai de manifestările de faţadă. El n-ar fi 
îndrăznit niciodată să riște să-i trimită la luptă pe militarii cu eșarfe 
roșii din trupele speciale sau pe infanteriștii de paradă. 

Al doilea șoc a fost mult mai serios când, mai târziu, dar în 
același an, în provincie a fost desfășurată o divizie americană. Din 
fericire, majoritatea operațiunilor militare ale acesteia se 
restrângeau la regiunea sudică. Strategii FEN erau aproape siguri că 
pe imperialiști îi interesa mai mult păzirea căilor de apropiere de 
Saigon decât zona din jurul orașului Song Nhanh. Și, cel puţin 
deocamdată, nu avusese loc nicio tentativă de aducere în planul 
confruntărilor a Caracatiţei, vajnica fortăreață Viet Cong. 

Asta era foarte bine, gândi Nghi în timp ce termina de asamblat 
mecanismul de frânare al bicicletei. Nu-i plăceau decât trei lucruri 
cu amprentă americană: sucul de portocale la cutie, procurat de pe 
piața neagră, pe care îl folosea în drumurile lui zilnice de câte zece 
kilometri cu bicicleta de curse, marca Peugeot; lubrifianții excelenți, 
atât de uşor de obținut; în sfârșit, faptul că în oraș nu se aflau decât 
puțini imperialiști. 

Song Nhanh, la fel ca multe alte orașe sud-vietnameze (Da Lat și 
Hue fiind cele mai mari), era situat, pentru majoritatea 
americanilor, în afara zonei de acces liber. Printre puţinii rezidenţi 
se numărau căpitanul american și sergenţii lui, consilieri ai ARVN, și 
vreo cinci-șase oameni care susțineau că fac parte din iniţiativele 
americane civile de ajutorare a populaţiei. Nghi şi cei din celula sa îi 
bănuiau a fi agenţi CIA, lucru nu departe de adevăr. Trei dintre ei 


erau, de fapt, negrotei. 

Nghi își întrerupse șirul gândurilor în momentul când în atelier 
intră o tânără zveltă, îmbrăcată în ao dai. Cu o expresie tristă pe 
chip, ducea de ghidon o bicicletă cu lanţul căzut. 

— Co Tram, zise el pe un ton mustrător. Lanţul fără ulei e ca 
sărutul fără mustață. 

Nghi era exagerat de mândru de mustaţa lui. Avea senzaţia 
nemărturisită că îl făcea să semene cu unul din aşii de altădată ai 
velodromului. 

Instinctiv, cei doi priviră cu băgare de seamă în jur, apoi 
renunțară la prefăcătorie. Tram era secretara şi amanta șefului 
provinciei, răspunzând totodată de subcelula care culegea informaţii 
din cartierul general al provinciei. 

— În ultimele douăzeci și patru de ore, Thoan a luat legătura cu 
Saigonul de șase ori. Ultima comunicare s-a purtat direct cu palatul 
prezidenţial. 

— Codificată, firește. 

Dacă transmisiunile s-ar fi făcut en clair, Tram le-ar fi adus fără 
întârziere. 

— Pe urmă, a încercat să studieze niște hărți ale zonelor din 
sudul orașului nostru. Tram chicoti. A trebuit să-i spun că harta era 
întoarsă cu susul în jos. Căuta o zonă nepopulată, o zonă cu un deal 
care-ar putea fi fortificat. 

Nghi reflectă. 

— Thoan e prea laş ca să se gândească vreodată să-şi miște hoitul 
din oraș, așa că n-are de gând să-și construiască o locuinţă de 
vacanţă. 

Slăbi șuruburile axului și așeză lanţul la loc pe pinion. 

— Mulţumesc, surioară. Am să transmit mai departe raportul. S- 
ar putea să fie ceva important. Orice alte informaţii în direcţia asta 
mi le transmiţi direct mie. Nu te folosi de intermediari. 

Tram împinse bicicleta către ușă, apoi se opri. 

— Tovarăşe, zise ea, fără să se uite la Nghi, ai auzit ceva veşti 
despre Batalionul Phu Loi? 

— Până acum, niciuna. 

Tram se urcă pe bicicletă și pierzându-se în traficul fluent de 


dinaintea prânzului, se înapoie în centrul orașului. Nghi o urmări un 
timp cu privirea, după care se întoarse la treaba lui. Fratele lui Tram 
făcea parte din unitatea Phu Loi. Tot ce reușise Nghi să afle de la 
superiorii lui era că unitatea Phu Loi rezistase cu vitejie unui atac 
puternic al imperialiștilor, că unitatea va trebui reconstituită și că 
nu va participa la ofensiva generală. 

Nghi înţelesese că unitatea fusese decimată, în cazul cel mai 
fericit, sau complet distrusă. Încă o datorie de plătit. În ce-l priveşte, 
nu i se spusese când avea să vină scadenţa tuturor acestor datorii. 
Dar din câte văzuse, auzise și înţelesese, simțea că reglarea 
conturilor avea să se facă în cursul următoarelor trei luni. 

Îşi făcea socoteala că în timpul sărbătorii Tet, la începutul Anului 
Maimuţei, celula lui va ieşi la lumină și va deveni parte a Armatei 
de Eliberare. 

Nghi știa care avea să fie sarcina lor. Exista o listă, numărând 
peste o mie de oameni. Oportuniști, sprijinitori ai regimului 
marionetă, oponenți ai FEN care nu-și putuseră ține gura, diverşi 
indivizi suspectaţi a fi verigi slabe din interiorul mișcării. 

La momentul potrivit, Nghi și tovarășii lui vor fi bine pregătiți ca 
să se ocupe de ei. 


31. HUE DUC 


Generalul era strălucitor, gândea Tarpy. O adevărată întruchipare 
a militarului ideal. Purta o uniformă de luptă perfect cutată, pusă în 
valoare de o eşarfa albastră, culoarea oului de măcăleandru, 
aranjată cu grijă sub gulerul bluzei. Bocancii îi străluceau de parc-ar 
fi fost daţi cu lac. 

Turnat în bronz și așezat într-un parc, Sinclair ar fi atras 
porumbeii de pe o rază de câţiva kilometri. Da, își zise Tarpy, fără 
doar și poate, strălucitor e cuvântul nimerit. Aștepta cu oarecare 
voioşie ca elicopterul să mai facă un tur pentru echipa de 
televiziune și să strice întreg efectul. Ca şi soldaţilor, reporterilor de 
front, în special celor de la Associated Press, le făcea plăcere să-și 
vadă generalii ciufuliți. 

Cliff Tarpy îl atenţionă pe Edmunds cu cotul, să fie sigur că nici 
acesta nu va pierde momentul. Nu era necesar. Căpitanul ajunsese 
deja aproape de isterie. Nu-l deranja câtuși de puţin faptul că toată 
strădania lui de a-l ajuta pe Belasario în organizarea conferinţei de 
presă era pe punctul de a fi compromisă de cei de la Evening News. 
Era prea ocupat cu râsul. 

Treaba cu conferința de presă începuse destul de nevinovat. 
Generalul tocmai reușise să tăbăcească zdravăn o unitate Viet Cong. 
Firește, acum dorea puţină „cerneală”. Superiorii lui vroiau de 
asemenea respectiva cerneală, așa cum o doreau toţi superiorii 
terminând cu cei de la Washington. Dat fiind că cerneala favorabilă 
era de-a dreptul o raritate în cariera lui Sinclair, după cum Tarpy 
ştia prea bine, ideile generalului despre o conferinţă de presă puteau 
fi considerate mai curând antice. 

Sinclair angrenase la acest proiect toate sectoarele G din 
subordinea sa. Fuseseră desenate zeci de diagrame, grafice, hărți și 
tabele cu bilanțuri ale pierderilor. Pe urmă, se trecuse la 
redesenarea lor, iarăși și iarăși, până când au căpătat forma 
adecvată. Cineva de la Saigon reușise să facă rost chiar și de un 
indicator pentru uzul generalului și-l expediase cu elicopterul. 
Desigur, urmau să fie rostite frazele obișnuite la o conferință de 


presă care avea ca subiect victoria, cuvinte de laudă la adresa 
„bărbaţilor”, urmate de decernarea medaliilor. 

Belasario pomenise despre televiziune de câteva ori, dar Sinclair se 
mulțumise să încuviinţeze din cap, da, da, invită-i și pe ei, pierzând 
din vedere faptul că atunci când Belasario spusese că televiziunea 
avea nişte cerințe speciale, apoi despre cerințe speciale era vorba. 

Tarpy își zise că avea noroc din momentul în care Belasario i-a 
poftit pe el și pe ceilalți reporteri de la presa scrisă în uriașa sală de 
bal a vilei. Centrul de comandă fusese pus „la patru ace” și 
împodobit cu hărți complicate. În capătul îndepărtat se afla o 
estradă ridicată în grabă și mai multe suporturi acoperite despre 
care Tarpy era sigur că susțineau „muniţia” de diagrame a 
generalului. Tarpy aruncă rapid o privire circulară prin sală, ca să se 
asigure că nu se înșela. Da, în afară de el şi de „linge-blide de 
apeviști”, respectiv, Ron Mead, toți ceilalți maimuţoi de acolo erau 
de la presa scrisă. Niciun ţuţăraș de la posturile de televiziune nu 
strica peisajul. 

Ca de obicei, conform cunoscutelor lor maniere, întârziaseră. 
Ceea ce însemna că zăboviseră pentru un al patrulea, sau poate al 
cincilea Bloody Mary la Saigon, înainte de a lua elicopterul pentru 
Hue Duc. De îndată ce văzu cum fusese pregătit ambientajul, Tarpy 
își dădu seama că tipii de la televiziune or să strâmbe din nas. 
Moftangii notorii! Nicio imagine pentru cei de-acasă. Sau, cum i-a 
spus odată un cameraman tembel, dacă relatezi despre un război, 
oamenii se așteaptă să vadă război, ce mama dracului! 

Tarpy i-a sugerat că, dacă așa stau lucrurile, poate c-ar fi mai 
bine să-și miște fundul din bar și să se ducă pe teren, cu soldații. 
Acolo ai să găsești război pe săturate, ameţitule. Din cine ştie ce 
motiv straniu, tipul de la TV s-a simţit jignit de sfatul profesional al 
lui Tarpy, iar acesta a fost nevoit să-l trimită „la podea” pe ticălos. 
După asta, n-a mai fost bine-venit în barul ăla. Dar, ce paștele mă- 
sii, putea oricând să găsească altul, că doar și acolo ajunsese 
întrebând. 

Dar, revenind la subiect, își zise Tarpy, imediat ce echipa TV o să 
vadă decorul, o să insiste să se facă anumite modificări, între care și 
un fundal interesant afară: grămezi de muniţie și arme capturate, 


chestii de genul ăsta. Şi, dacă Sinclair vroia să-și vadă mutra de 
general imortalizată pe rolele de film ce urmau să plece cu primul 
avion spre New York, va fi nevoit să se adapteze. Toate acestea 
prefigurau un prilej ideal de a acţiona înainte de izbucnirea 
confuziei. 

Tarpy își croi drum până la general, care tocmai ţinea în mare 
grabă o consfătuire pe teme de „unde dracu' sunt ăia de la 
televiziune” cu Edmunds, Shannon și Belasario. Edmunds îl reperă 
şi-i adresă un rânjet grăbit de „succes”. Tarpy se înțelesese 
întotdeauna bine cu căpitanul. 

— Îmi cer scuze, domnule general, spuse Tarpy. Imediat ce 
persoana interpelată întoarse capul, trecu la atac. Sunt vreo câteva 
lucruri pe care nu le înțeleg. Poate reușiți dumneavoastră să mă 
lămuriţi, înainte să înceapă balul. 

Sinclair se prefăcu că-l recunoaște imediat, ceea ce e o trăsătură 
pozitivă, gândi Tarpy, pentru un individ ambițios. 

— Nicio problemă, zise Sinclair. De-aia ne aflăm noi aici. 

Sinclair nu observă privirea de avertizare din partea lui Belasario. 
Tarpy o sesiză însă, astfel că decise să termine ce avea de spus 
înainte ca ofițerul PIO®# să-l contracareze. 

— Bun. Deci, dumneavoastră aţi prins între ciocan și nicovală un 
batalion VC și v-aţi apucat să-l altoiți peste țţurloaie, corect? 

Sinclair rânji. 

— Nu m-aş fi exprimat chiar așa, dar cam asta-i situaţia. Ce 
nelămurire aveţi? 

— Ce naiba căutau ei acolo? 

— Nu înţeleg. 

— Ăsta era Batalionul Phu Loi. Profesioniști până-n măduva 
oaselor. E destul de greu de crezut că au putut să facă o asemenea 
greșeală. 

Tarpy observă că Shannon îl priveşte îngândurat. Deci, nu era 
singur. Şi alții gândeau la fel. Ce vroia el să știe acum era dacă 
printre ei se număra și Sinclair. 

— Bătăliile se bazează pe erori, spuse generalul. 

— Adevărat. Dar nu vi se pare că au acţionat nefiresc? Adică, să 
se lase prinși descoperiţi în halul ăsta? 


— Le-am forțat mâna, replică Sinclair. 

— Se poate, insistă Tarpy, dar nu credeţi că... 

Văzând încotro se îndrepta discuţia, Belasario interveni: 

— Bună întrebarea, Cliff. Dar poate că ar trebui să păstrezi restul 
până la conferinţa de presă. Nu-i putem neglija pe ceilalți, nu? 

Belasario râse firav, ca să arate că nu era iritat. 

— Sunt întru totul de acord, tună o voce din spatele lor. 

Tarpy se întoarse și dădu cu ochii de Ron Mead. 

— Nu fi lacom, Tarpy. Sunt sigur că totul va fi dezvăluit la 
momentul potrivit de domnul general Sinclair. 

— Intenţionez să manifest o transparenţă totală față de toate 
genurile de întrebări, admise Sinclair. 

— Când o să-nceapă conferința de presă, preciză Belasario. 

— Şi-apoi, zise Mead, trebuie să-i așteptăm şi pe confrații de la 
televiziune, nu crezi, Cliff? Altfel, n-ar fi cinstit. 

Tarpy se rezumă să mormăie ceva, îi mulțumi lui Sinclair pentru 
amabilitate și porni împreună cu Mead să se alăture restului 
participanţilor. Nu se putu abţine însă de la o ultimă înţepătură: 

— De când mama dracului ai început să lucrezi pentru CBS, 
Mead? 

Lunga așteptare a vedetelor și-a petrecut-o plimbându-se de colo- 
colo. Şi, când, în sfârșit, acestea au apărut, lucrurile s-au petrecut 
cam așa cum anticipase el. 

Cei de la televiziune au bombănit nemulțumiți. Generalul i-a 
ascultat pe acești reprezentanţi ai unui număr de douăzeci de 
milioane de spectatori și a amânat conferinţa până la organizarea 
unui „decor mai colorat”... nu c-am vrea să denaturăm știrile, ne- 
nţelegeți, domnule general, dar vă dați seama că ăsta-i un mijloc de 
informare vizual, și ratata, și ratata, și încă o dată evenimentele 
reale au cedat locul din față bestiei cu ochi roșu. 

Sinclair era atât de timorat de teama de a nu ofensa, încât i-a 
lăsat pe cei de la CBS să-şi filmeze chiar și „culoarea” înainte de 
începerea conferinței de presă. Ceea ce însemna, gândi Tarpy cu 
amărăciune, că indivizii hotărâseră ce anume se întâmplase, înainte 
chiar de a afla despre ce era vorba. După secvențele cu generalul 
pozând lângă talmeș-balmeșul de proveniență VC, având ca fundal 


aerodromul aflat într-o activitate febrilă, cei de la CBS i-au cerut lui 
Sinclair să sară la punctul din agendă referitor la decernarea 
medaliilor. În felul acesta, ei aveau să obţină rapid un material 
filmat impresionant, nemaifiindu-le necesare decât câteva secunde 
din conferința de presă propriu-zisă. Pe urmă, puteau să-și strângă 
catrafusele şi s-o tundă spre Saigon, în vreme ce restul corpului de 
presă se chinuia cu munca neinteresantă a strângerii informațiilor. 

Ochii lui Tarpy trecură în revistă şirul celor ce urmau să fie 
decoraţi şi observă că includea un număr considerabil de militari 
dichisiți în grabă, aparţinând gradelor inferioare. 

— Face și asta parte din spectacol? îl întrebă el pe Edmunds. 

— Nu. Mă crezi sau nu, Sinclair are o slăbiciune față de cei din 
eșalonul inferior. 

— Aiurea, spuse Tarpy. Generalii nu suferă pentru soldaţi decât 
atunci când încep să-și scrie memoriile. 

Edmunds își înăbuși râsul. 

— Nu vreau să spun că ar fi un general populist, Doamne fereşte! 
Dar îi place să se considere o figură paternă. Generalul El Patron 
Sinclair, dacă pricepi unde bat. 

Tarpy îi recunoscu pe câţiva dintre cei aflaţi în formaţie, inclusiv 
pe cum îl cheamă, Mosby Nuștiucum sau Nuștiucum Mosby. Tarpy 
luase parte la vreo două patrule la care participase și Mosby. Tipul 
ar fi constituit un subiect pe cinste. Chiar îi luase odată un interviu, 
dar răspunsurile lui Mosby fuseseră atât de cinice și de naturiste, 
încât reporterul nici nu s-a mai obosit pe urmă să le dactilografieze. 

Până şi cei din schimbul de noapte ar fi crezut că îl născocise pe 
Mosby. Totuși, îi rămăsese dator lui Mosby. În timpul uneia dintre 
patrulări, Tarpy s-a pomenit în mijlocul unui schimb de focuri, 
tocmai în timp ce-şi făcea nevoile fiziologice. În graba nedemnă cu 
care a căutat să se pună la adăpost, a avut de ales între a rămâne 
fără aparatul de fotografiat sau fără pistolul de calibrul 0,45. 

Vechile obișnuințe dispar cu mare greutate implicând, de multe 
ori, trecerea prin împrejurări cărora, acasă, la căldurică, li se spun 
situaţii-limită. Oricum, dacă vei ajunge să le traversezi, i s-a 
precizat, dacă n-aduci aparatul înapoi, să ai măcar cureaua. Și Tarpy 
s-a văzut în postura nefericită de a nu fi în stare decât să le facă 


niște minunate poze alb-negru celor care încercau să-l omoare. 
Mosby i-a aruncat un M-16, luat de la un soldat căzut de curând. 
Tarpy nu știa dacă nimerise într-adevăr pe cineva cu chestia aia, dar 
s-a dovedit a-i fi un sprijin și un element liniștitor pentru vârsta lui 
crescută instantaneu. Băiat simpatic, Mosby ăsta. 

Veni rândul lui să primească un cot în coaste de la Edmunds 
astfel că se trezi din reverie tocmai când, în sfârşit, conferința de 
presă începea. Acum, generalul se afla pe jumătate în elementul lui. 
În pofida handicapului neanticipat de a nu putea să se folosească de 
diagrame și de celelalte materiale vizuale ajutătoare, Sinclair trecu 
prin informarea de fond ca un comandant dispus să-şi împărtășească 
impresiile despre acţiunea precedentă colegilor săi, ofițeri mai mici 
în grad. Tarpy își notă detaliile în stilul său prescurtat și ilizibil pe 
care-l perfecționase de-a lungul multor ani și a tot atât de 
numeroaselor bătălii. 

Comandantul schiță rapid problemele cu care se confruntase, 
reacţiile sale inițiale și punerea la punct a capcanei. Pe urmă, dădu 
informaţii privind bilanţul pierderilor, aproape trei sute de luptători 
Viet Cong morţi, paisprezece răniţi și capturați, ceea ce însemna că, 
probabil, nu minţea. Fără pic de ezitare sau jenă, anunţă propriile 
pierderi. Mai mult de șaptezeci de victime în tabăra americană 
însemna al naibii de mult. 

— Astea nu-s palavre? îl întrebă Tarpy în șoaptă pe Edmunds. 

— Nt. Vorbeşte pe bune. 

Prima întrebare veni de la Ron Mead. 

— Domnule general, după această, cred că sunt îndreptăţit s-o 
numesc astfel, admirabilă și tonifiantă victorie, ce rezervă viitorul 
pentru regiunea pe care o controlaţi? Sau, mai exact, ne-aţi putea 
spune cum se încadrează acțiunea în schema generală, vizavi de 
programul de pacificare? 

Tarpy se abţinu cu greu să nu scoată un geamăt. Ce întrebare 
ucigașă! Ce înscenare dobitoacă! Dă-i înainte, rahat cu ochi, treaba 
ta e să-i faci platformă lui Sinclair, nu-i așa? 

— Mă bucur că ai pus această întrebare, spuse Sinclair. Sunt 
încredințat că înfrângerea majoră suferită de inamic cu puţin timp 
în urmă le va zădărnici eforturile pentru câteva luni, dacă nu 


permanent. În ce ne privește, intenționăm să continuăm neîntârziat 
cu o acțiune de măturare intensivă, care-ar trebui să elimine toate 
elementele VC din provincie. 

Sinclair își drese glasul și continuă: 

— Pentru prima dată în ultimii ani, ţăranii din părţile locului își 
vor lucra pământul știind că ei și satele lor sunt protejate de noi. De 
asemenea, vor putea să-și ducă mărfurile la piață, cunoscând că 
drumurile sunt sigure. Și, dacă vom constitui în continuare o 
prezență puternică şi vom colabora din plin cu colegii noștri 
vietnamezi, prezentul pe care tocmai l-am schițat va deveni un 
viitor permanent în vieţile acestor oameni. 

Sinclair făcu o pauză de efect și Tarpy încercă un nou atac, cu 
slabe speranțe de data asta. 

— Domnule general, aș vrea să revenim la întrebarea mea de 
adineauri... 

— L-am prins pe Tarpy că-ncearcă să strecoare o-ntrebare în plus, 
băieți, spuse Mead râzând. 

Câteva râsete afectate, politicoase, se auziră de la ceilalți 
reporteri. Pe Tarpy îl durea drept în șpiţ de ei. Ceea ce-l interesa, 
totuşi, era dacă Mead sau Belasario apucaseră să-l pună în temă pe 
Sinclair înainte de începerea conferinței. 

— Ah, da, zise Sinclair, întrebarea despre motivul pentru care i- 
am găsit pe inamici acolo unde i-am găsit... 

Tarpy avu o senzaţie de leșin. 

— Răspunsul e simplu și totodată complicat. Am reușit, deoarece 
întreaga noastră intervenţie în această regiune, începând cu 
comandanții capabili de dinaintea mea, a fost orientată spre 
scoaterea inamicului la teren deschis. Am căutat să-l obligăm să ne 
înfrunte, să lupte în condiţiile impuse de noi, frontal. Aceasta e o 
confruntare pe care inamicul nu o poate evita la nesfârșit. Dacă 
doreşte să-și promoveze propria cauză, trebuie ca, în cele din urmă, 
să se lupte cu noi. 

Sinclair se uită acum direct la Tarpy şi-i adresă un zâmbet 
părintesc. Of, curva dracului, gândi Tarpy, pariez că acum îmi știe și 
numele mic. 

— Cu alte cuvinte, Cliff, zise Sinclair, i-am prins pentru că i-am 


prins. 

Generalul făcuse o glumă. A durat un moment, dar până la urmă 
corpul de presă râse zgomotos. 

Un drac, gândi Tarpy, nici măcar n-a fost așa grozavă. Dar fu 
nevoit să zâmbească. Fusese „lucrat” cu abilitate. Nu-i rău pentru un 
novice, gândi el. Pe urmă îşi strânse blocnotesul pentru că, din 
punctul lui de vedere, conferința se terminase. Pentru Tarpy, 
primadona cea dolofană își cântase, în sfârșit, cântecul. 


După ce dăduse ordinele cuvenite pentru strângerea și 
îndepărtarea materialelor ajutătoare conferinţei de presă, Shannon 
se pregătea pentru un drum la Clubul Ofiţerilor. În mintea lui se 
profilau numeroase beri mari și reci. 

Bănuia că lucrurile se desfășuraseră, până la sfârşit, destul de 
bine. Urmărise cu plăcere meciul de antrenament între Tarpy și 
echipa lui Sinclair, echipă care părea să-l includă și pe reporterul ăla 
de la Copley. De asemenea, ar fi vrut ca măcar el să știe răspunsul la 
întrebarea lui Tarpy. Shannon înțelegea ce anume se întâmplase, dar 
la întrebarea de ce, nu putea decât să facă speculaţii. Ca G-2 adjunct, 
avea sarcina să facă speculaţii. Chiar dacă era cât se poate de sigur 
că Sinclair n-ar fi fost încântat să-i asculte oricare dintre 
raționamente. 

— Domnule maior, un moment, te rog. 

Întrucât cel care vorbise se numea Sinclair, Shannon știa că era 
spre binele lui să aibă multe, multe momente. 

— Da, sir. 

— Ţi-aş fi recunoscător dac-ai vrea să ne întâlnim la vilă, 
domnule maior, spuse generalul. Cred că e timpul să purtăm o 
discuţie lungă. 

— Imediat, sir, răspunse Shannon. 

Shannon avea motive întemeiate să-și închipuie că printr-o 
„discuţie lungă” Sinclair nu înțelegea niște aprecieri elogioase. 


Mai târziu, Shannon privea chiorâș la doza dublă de Jack Daniel's 
și la cutia de Carling's Black Label, din care jumătate fusese turnată 
într-unul din puţinele pahare neciobite ale Companiei de Aviaţie. 


Avea sentimentul că era victima unui aranjament. În partea cealaltă 
a mesei ședeau Edmunds şi Carruthers. Comandantul Companiei a 
douăsprezecea, gândi Shannon, era conectat la cei zece mii de volți 
ai unui avocat specializat în divorțuri. Shannon avu prevederea să-și 
bea whiskyul pe îndelete înainte să scoată vreun cuvânt. 

— În regulă, capsomanilor. Ia ziceți, de ce mă simt eu ca un miel 
dus la tunsoare? 

Edmunds făcu pe nevinovatul. Carruthers nu se intimidă. 

— Păi, ne-am gândit... că dacă tot ai stat la sfat cu preaiubitul 
nostru comandant de divizie... s-ar putea să ai nevoie de un păhărel. 

Shannon se prinse, goli paharul cu bere şi făcu semn să-i fie 
umplut din nou. 

— Aveţi cotele pariurilor? 

Privind afară la platforma de aterizare a elicopterelor, Edmunds 
zise indiferent: 

— Trei la unu că te-a pus pe liber. Unu la doi că ai fost transferat 
la MAC-V. Şase la patru că te duci la Divizia 101. 

— Dar despre confirmarea mea ca G-2? 

— Nimeni n-a mizat pe chestia asta, spuse Carruthers. Dar eu aș 
merge, ăă, paișpe la unu... împotrivă. 

Edmunds se plictisi de ascunsul pe după degete. 

— Hai, Dennis, zi-ne ce ţi-a făcut cercopitecul ăla? 

— Se pare că am obţinut o promovare, răspunse Shannon. 

Ceilalți doi ofițeri așteptau lămuriri. Nu era simplu. Fără voia lui, 
Shannon nutrea un anumit respect faţă de abilitatea cu care Sinclair 
se descurca în relaţiile cu oamenii, în special cu cei pe care nu-i 
suferea. 

— Aveţi în fața voastră pe noul ofițer executiv al Batalionului 1, 
Regimentul 15 Infanterie. Sus-menţionata numire intră în vigoare 
imediat după două săptămâni de concediu. Respectivul concediu 
fiind ordonat personal de către general-maior Lee Sinclair. 

— Paștele mă-sii, făcu Carruthers. Până la urmă, l-au omorât pe 
mesager. 

Poate că aşa era. Pe de altă parte, era posibil ca Shannon să fi 
înscris un punct în favoarea sa. Nu încăpea nici o-ndoială că nu se 
potrivea și nici nu avea să se potrivească vreodată în schema 


Conceptului de Comandă (cu majuscule!) al Echipei lui Sinclair. 
Însă, gândindu-se la asta, Shannon avea prea puţine motive să se 
plângă. 

Era G-2 adjunct, o poziţie modestă pentru un colonel. Dar, 
totodată, un post important pentru un locotenent-colonel. Ceea ce 
însemna că, de bună seamă, existau sute de „încălzitori de scaune” 
în cadrul CONUS dornici nevoie mare să fie numiţi pe o funcţie de 
stat-major pe lângă o divizie, împreună cu foarte utilul ecuson de 
front de pe umărul drept. Șansele lui de a rămâne în acest post, 
chiar și în subordinea generalului de dinainte, erau aproape nule. De 
asemenea, dat fiind că Pentagonul îi promova pe ofițeri într-o 
manieră unică și misterioasă, ocuparea acestei poziţii nu constituia o 
modalitate neapărat eficientă de a mai sălta o treaptă în ierarhie. 

Pentru cineva din afară (şi, Shannon trebui să admită în secret, 
chiar că și pentru el) mutarea lui Dennis la o unitate de front 
constituia, într-adevăr, o promovare. 

Batalionul din Regimentul 15 era, Shannon știa lucrul acesta, o 
unitate bună. Comandantul său, locotenent-colonel Taylor, se 
specializase în căutarea buclucului cu lumânarea. Un lunetist, un 
obuz de mortier și Shannon avea șanse să ajungă în fruntea unui 
batalion de luptă, situaţie care ar fi adus o lumină extrem de 
favorabilă pe al său Formular 20. 

Totuşi, Shannon își dădea seama, la fel ca şi Edmunds și 
Carruthers, că fusese trimis în exil. Băură, apoi Edmunds izbucni în 
râs. 

— S-ar părea că nimeni n-a avut de câștigat la pariurile de azi, 
nu? 

Carruthers nu se arătă amuzat. 

— Scuză-mă că-ţi mai pomenesc de un fleac ca ăsta... dar, ce știi 
despre ultimul CONEX pe care l-ai promis? 

— E deja pe pistă, spuse Shannon. 

Carruthers își termină băutura şi ieși aproape în fugă din bar... 
uitând, din fericire, sticla. 

Ajutorul de barman al lui Carruthers, un șef de echipaj, se înființă 
ca s-o recupereze. 

— Asta rămâne aici, spuse Shannon, apucând cu fermitate de 


gâtul sticlei de Jack Daniel's. O treci pe nota de plată a șefului tău 
cel fără de frică. 

Edmunds se amuză din nou, pe urmă deveni serios. Dădu paharul 
pe gât. 

— Nu asta ai vrut, domnule maior? 

Shannon săltă din umeri și bău. Edmunds avea dreptate. 
Următoarea etapă în cariera lui Shannon, lucrul pe care și-l dorea 
mai presus de orice altceva, era să comande o mare unitate 
combatantă. Se putea transforma totodată într-o nemaipomenită 
modalitate de a-și găsi moartea. Shannon reflectă din nou la 
caracterul paradoxal al unei profesii în care succesul necesita 
punerea în pericol a propriei persoane. Ăsta era, decise el pentru a 
n-a oară, un domeniu care nu trebuia aprofundat. Schimbă 
subiectul. 

— Oh, apropo, căpitane. Am și pentru tine ceva ordine. 

Edmunds aşteptă, temător. 

— Strânge-ți efectele, soldat. 

Zâmbetul se lăți pe fața lui Edmunds. 

— S-ar părea că la Compania Charlie din batalionul Regimentului 
15 e nevoie de un comandant. M-am gândit că s-ar putea să te 
intereseze. 

— Maior Shannon, zise Edmunds. Dacă te-aș săruta acum, s-ar 
putea ca lumea să-nceapă să vorbească. 

Edmunds se ridică în picioare, şi comandă un rând pe socoteala 
lui. Shannon se întrebă dacă nu cumva tocmai pusese la cale 
moartea prietenului său. Fir-ar a dracu’ de armată, gândi el doar 
pentru sine, turnându-şi încă un pahar. 

Fir-ar a dracu’ de armată. 


32. MOSBY 


Mosby se dădu jos din autobuzul-cursă Tan Son Nhut - Saigon. 
Încercă să nu arate ca un provincial venit de curând în metropolă. 

Ce-i drept, bănuia că pantalonii lui gri cu ţinte, cizmele 
„culegător de melci” și jerseul op art erau mai mult decât 
demodate în Lumea adevărată. Dar aici, în Saigon, era îmbrăcat la 
ultimul răcnet, dat fiind că aproape toți soldaţii care reușeau să 
ajungă în Capitală trebuiau să se mulțumească cu uniformele kaki 
sau cu hainele civile manufacturate de cine ştie ce croitor vietnamez 
provincial, care adapta modelele din Playboy, la pretenţiile 
clienților. 

Lucrul de care nu-şi dădea seama era acela că, pentru vietnamezi, 
nu existau decât trei categorii de americani: soldaţi în uniformă, 
soldaţi în haine civile ciudate și civili dintr-o a treia categorie, mai 
dubioși (lucrători de la ambasadă și ai CIA, reporteri, și așa mai 
departe). Din orice categorie ar fi făcut parte, pentru cetățenii 
Saigonului ei erau niște fraieri, numai buni de tras pe sfoară. 

Mosby se feri de un ciclo-taxi și o luă mai pe mijlocul trotuarului, 
într-o stare de siguranţă vremelnică. Își analiză situaţia. Autobuzul îl 
lăsase pe strada Ra Trung, în fața clădirii Brink's, bine păzită şi 
protejată temeinic cu saci de nisip, clădire care adăpostea locuințele 
ofițerilor burlaci. 

De acolo, Ra Trung ducea în cartierul cu magazine și baruri 
pentru militari. Se afla la o jumătate de cvartal de centrul 
Saigonului. Ansamblul Palatului Continental, întins pe o suprafaţă 
mare, avea vizavi de el silueta înaltă și elegantă a hotelului 
Caravelle. Între ele, fusese amplasat un monument stupid, închinat 
nu se ştie cărui soldat ARVN. 

Mosby gândi că monumentul care semăna vag cu statuia 
Urmează-mă de la Fort Benning, o fi fost dedicat primului și 
ultimului soldat sud-vietnamez care făcuse greșeala să-i atace pe cei 
din Viet Cong, în loc să o rupă la sănătoasa. 

Mosby se întrebă și dacă vreunul din ștabii americani preumblați 
prin zonă remarcase faptul că marele panou publicitar de deasupra 


monumentului, referitor la ţigările Park Lane, făcea, în realitate, 
reclamă pentru ţigările din marijuana, cu filtru. 

Se rezemă de zidul întărit cu saci de nisip al clădirii Brink's și 
ignoră privirea încruntată a polițistului militar din apropiere. Asta 
numai după ce verificase în prealabil dacă documentul DA3I 
(permisul lui de trei zile) se afla la loc sigur, în buzunarul de la 
piept. David Mosby avea probleme. 

Nu se afla în Saigon pentru prima, ci pentru a șasea oară. 
Comandantul fostei sale unităţi, spre deosebire de mulți alți 
comandanţi americani, nu se împotrivea prea tare ca să-i lase pe 
oamenii săi să meargă la Saigon. Așa încât, Mosby cunoștea locurile. 
Întrucâtva. 

Tocmai în asta consta problema lui. Fărâma din Saigon cu care 
era el familiar se rezuma la cartierul destinat distracţiilor. Ştia trei 
bordeluri bune şi cinci-şase baruri unde fetele nu luau șapte piei de 
pe soldați, oferindu-le din cinci în cinci minute câte un „ceai 
saigonez” (ceai, vândut drept whisky, la preţul de un dolar paharul). 

Mai ştia, de asemenea, un magazin de suveniruri convenabil, 
unde puteai cumpăra, la prețuri rezonabile, o păpușă sau un ao dai, 
pentru trimis acasă, precum și un restaurant extrem de zgomotos, 
unde se serveau fripturi preparate din carnea unui animal pe care 
Mosby îl suspecta a fi un bivol indian foarte bătrân. Astea erau niște 
locuri excelente pentru un militar american care avea bani și puțin 
timp la dispoziţie ca să se-mbete, să-și pună burta la cale și să se 
culce cu o femeie. Totalmente inutile, acum. 

Mosby se uită la ceasul de la mână. Dacă domnul Chi nu 
încurcase lucrurile, autobuzul lui Tho trebuia să sosească nu peste 
multă vreme. Începea să-şi regrete pornirile romantice. Habar n- 
avea unde urma să sosească autobuzul; habar n-avea dacă Tho se va 
afla în respectivul mijloc de transport; și, cel mai grav, poseda 
extrem de puţină experienţă despre cum trebuie să distrezi o fată. 

Era destul de sigur că soluţia simplă a ducerii ei la cel mai 
apropiat hotel, urmată de un „ciocan” sănătos n-ar fi fost deloc 
nimerită. În plus, deși Mosby n-ar fi recunoscut asta față de el însuși, 
motivul pentru care dorise s-o aducă pe Tho la Saigon avea putin 
de-a face cu amorul fizic. 


Un bun subofițer, își reaminti Mosby, rezolvă problemele pe rând. 
Se desprinse de zid, ignoră reclamele cu neon din imediata 
apropiere, care-i promiteau plăceri nevisate, și traversă strada în 
căutarea unui ciclo-taxi. 

Frânele scrâșniră și Mosby își puse instinctiv mâna peste cureaua 
ceasului în momentul când un scuter opri lângă el. Conducătorul 
vehiculului era un tânăr zâmbăreţ. Avea în jur de douăzeci de ani și 
era îmbrăcat în pantaloni și cămașă albastre. 

— Salut, soldat, zise cao boi-ul. Vrei să te descarci? 

Un cao boi era exact ceea ce sugera numele: un cow-boy. Un tânăr 
vietnamez civil, care reușea să evite poliţia și recrutarea folosindu-se 
de identități false, relațiile de familie sau mită. Tânărul nu era 
altceva decât exponentul infractorilor de categorie ușoară de pe 
străzile Saigonului, indivizi specializați în tot soiul de lovituri 
mărunte, de la trecerea în fugă pe lângă un american îndeajuns de 
nătăfleţ încât să poarte la mână un ceas cu brățara detaşabilă și 
smulgerea obiectului cu pricina, trecând prin vechiul „gambit al lui 
Murphy”, prin care soldatului i se făcea trampa cu cea mai frumoasă 
fată din lume („tu dai la mine banii — ea are apartament pe aleea 
asta”) după care ofertantul spăla putina, până la servicii de pile și 
relaţii „la minut”. 

— Nu, spuse cu fermitate Mosby. Fără ștoalfe. 

— Okay. Poate, marijuana numărul unu? Calitate excelentă. 

Mosby era pe punctul să-l trimită să plimbe ursul, când o posibilă 
soluţie se profilă la orizont. Engleza acestui cow-boy era mai bună 
decât a multor altora. Decise să-și încerce norocul. 

— Cunoști stația de autobuz? 

O încuviinţare din cap viguroasă, veni în loc de răspuns verbal. 

— Cât ceri să mă duci până acolo? 

— Ăăă... Două sute de piaștri. 

— Sictir. Mă crezi pifan? 

— Okay... O sută. Tu suie-te. 

Cu sentimentul că făcea o greșeală teribilă, Mosby se urcă pe șaua 
motoretei „Honda 50 - zboară de pe loc când pleci”. Vietnamezul 
porni ca din pușcă. Accelerând la maximum, trecu în viteză printre 
două ciclo-taxiuri, zbură prin fața unui jeep al poliției militare, apoi 


aproape că intră în bara de protecţie a unui Citroën. Tânărul 
schimbă vitezele, și se uită înapoi peste umăr, la Mosby. 

— Eu mă numesc Pham. Tu ești? 

Întinse în spate mâna stângă, pentru a face cunoştinţă cu 
pasagerul lui. 

— David... Păzea! 

— Aha. David. 

Și Pham viră pe lângă camionul de cinci tone care tocmai 
traversa intersecţia din faţa lor. 

— O să-ți placă staţie autobuz, promise el. Doamne foarte 
drăguţe. Toate bune prietene cu Pham. 

— Of, băga-mi-așş! înjură Mosby. Nu. Nu vreau bum-bum. Nu 
vreau doamne. Autobuz. Ştii? 

Mosby se prinse cât putu de bine cu o mână de șaua motoretei și 
încercă să mimeze un volan. 

— Aha. Autobuz. 

Pham își schimbă intenţiile şi direcţia. Făcu un viraj de o sută opt 
zeci de grade, ratând „la mustață” trei biciclişti. Coti pe o alee, gata- 
gata să lovească un câine jigărit. 

— Autobuz foarte bun pentru soldaţi, spuse Pham. Pariuri foarte 
bune. Militari norocoși câștigă mulți bani. Pham merge acolo tot 
timpul. 

— Dar-ar dracii, oprește! 

Supus, Pham opri. Mosby începu din nou. 

— Uite. Autobuz. Știi camion? 

— Știu camion. Nu crezi că Pham cunoaște engleza? 

— Okay. Autobuz ca un camion. Dar... cară oameni... Oameni. 
Bărbat. Femeie. Bebesan. Mulţi, mulți. Autobuz camion mare cu 
acoperiș. Autobuz merge la Hue Duc... 

— Aaa. Nu merge Hue Duc. Hue Duc numărul zece. Beaucoup 
Viet Cong la Hue Duc. 

— Ptiu, drace! Eu nu merge Hue Duc. Întâlnesc fată. Ea vine de la 
Hue Duc. 

— Aha, acum înţeleg. Scuzele mele. 

Pham îi făcu semn să se urce pe șa şi porni într-o nouă cursă. Deși 
Mosby avea o noţiune aproximativă despre punctele principale ale 


orașului, tot nu-și putea da seama de ce apăruse dintr-odată râul 
Saigon pe dreapta? Şi, dacă așa stăteau lucrurile, era și ambasada 
tot pe dreapta? De ce mergeau acum pe Le Loi, trecând de Brink's? 
Și, cel mai important, cum avea să supraviețuiască el acestei 
nebunii? 

Șirul nedumeririlor sale fu întrerupt în momentul când Pham coti 
de pe un bulevard mărginit de copaci, pe care Mosby nu-l mai 
văzuse niciodată, pe o străduță semipavată, plină de făgaşe. Și de 
acolo, pe o uliţă foarte îngustă, nepavată, flancată de cocioabe de 
lemn și asaltată olfactiv de sosul nuoc mam. Pham opri motoreta. 

— Aici, înăuntru, indică el. 

Mosby se dădu jos de pe scuter și se depărtă de Pham până când 
se propti într-un gard de lemn despre care era cât se poate de sigur 
că nu avea niciun fel de poartă. 

— Ce-i aici? 

Posibil ca Pham să nu fi înţeles. 

— David, tu știi că trebuie să fii prudent în Saigon. Mulţi oameni 
răi aici. Unii te duc în locuri proaste. Poate chiar la... Viet Cong. 

În acest moment, Mosby scoase din buzunar cuțitul Buck și apăsă 
butonul care deblocă lama. Pham făcu ochii mari. 

— De ce tu faci asta? 

— Asta nu stație autobuz. 

Ţinând cuțitul strâns în mână, Mosby făcu un pas înainte. 

— Tu nu înțeles, protestă Pham. Aici unde vin fete noi. Unele 
poate din Hue Duc. Aici unde fetele vin, învaţă despre americani. 

— Staţia de autobuz, spuse Mosby, făcând încă un pas înainte și 
pregătindu-se să-l taie pe Pham dacă se mai întindea la vorbă. 

— Okay, David. Okay. Eu nu am înţeles. 

Și Pham porni din nou Honda. Mosby se urcă în spatele lui, 
ținând de data asta cuțitul lipit de spinarea vietnamezului. Pham 
găsi autogara din Saigon câteva minute mai târziu. 


După cincisprezece minute de observaţie atentă, Mosby avu 
senzația că reuşise să priceapă care e treaba cu mersul autobuzelor. 
Autogara era o piață uriașă și noroioasă, cu clădiri din piatră 
meșteșugit tăiate, pe care se lăfăiau tot felul de afișe și inscripţii. 


În această piaţă intrau huruind autobuze de toate formele și de 
toate mărimile: de la vehicule revopsite, de curând devenite ex- 
americane, de fapt, camioane transformate prin adăugarea unor 
pereţi metalici lateral spoite în culori vii, până la vehicule care lăsau 
impresia că altădată fuseseră transportoare blindate japoneze. 
Niciunul dintre aceste autobuze nu purta vreo inscripţie referitoare 
la destinaţie sau punct de plecare. Pe măsură ce câte unul dintre 
vehicule încetinea, un număr aiuritor de oameni se revărsa afară, 
fiecare dintre ei fiind urmat de purceii, rațele și puii care-i 
aparțineau. 

Pe urmă, un șofer nou sărea la volan și cât ai clipi din ochi o a 
doua hoardă de oameni, însoţiţi fiecare de șeptelul personal, se urca 
la bord şi autobuzul pornea la drum. Totul, în cam același timp cât 
dura o oprire la standul de realimentare în cursa Darlington 500. 

Mosby căută zadarnic pe cineva îmbrăcat în ceva care măcar să 
semene a uniformă, dar nu văzu decât câţiva soldați ARVN. Ei 
păreau să fie cei mai neînduplecaţi la urcare, capabili chiar să 
întreacă și un porc, cu start de pe loc. 

Regula fundamentală în autogară părea să fie aceea că toţi urlau 
cât îi ţineau bojocii, fără să comunice cu o persoană anume. 

Mosby îşi făcu loc prin mulțime, căutând pe cineva care să dea 
măcar impresia că știe ce face. În cele din urmă reperă un bărbat 
înalt și demn, care lua bani de la oameni și clămpănea de zor către 
ei. Un vânzător de bilete, îşi zise Mosby cu speranţă. După care se 
posomorî. Cu norocul lui, nu era exclus să dea peste cineva care 
vindea bilete la loteria irlandeză. Omul se întoarse de la o babă 
bâlbâită în momentul când americanul îi atrase atenția. Mosby se 
gândi să o ia de la origine. 

— Autobuz, începu el. 

— Hah. Autobuz, fu de acord bărbatul. 

— Autobuz Hue Duc? 

— Hah. Autobuz Hue Duc. Omul căzu pe gânduri, pe urmă 
traduse: Bay chuc dong? 

— Nu. Nu vreau să cumpăr bilet pentru Hue Duc. Când vine 
autobuz la Saigon? 

— Tu nu duce Hue Duc, îl preveni individul. Cong - și aici luă 


poziţia de tragere, îndreptând spre Mosby o pușcă imaginară - on 
duong. 

Mosby oftă, gândindu-se să se lase păgubaș. Mai făcu o ultimă 
încercare. 

— Hue Duc. 

Începu să gesticuleze, arătând un punct imaginar pe o hartă 
imaginară. 

— Saigon. 

Un nou punct. 

— Autobuz... 

Parcurse cu degetul traseul de la un punct la celălalt. 

— Când? mai zise el, bătând cu degetul în ceas. 

— Ahaa. Bărbatul dădu semne că pricepuse. Autobuz Hue Duc. 
Aaah. 

Mosby avu senzaţia că se găsește în toiul unui număr cu Abbott și 
Costello. Și-ntotdeauna îi detestase pe Abbott și Costello. 

— Autobuz vine... şi omul prinse încheietura lui Mosby, arătând 
cu degetul cifra unu. 

— O oră? întrebă Mosby. 

— Da, confirmă bărbatul. O... oră. Pe urmă se încruntă. Nu. 
Poate... Și ridică trei degete. Mosby gemu exasperat. 

— Poate... o zi? spuse individul, cu un zâmbet încurajator. 

Mosby înjură în barbă, mulţumi cum se pricepu mai bine omului 
şi se-ntoarse la postul său din partea cealaltă a pieţei. Urmări fiecare 
sosire de autobuz, încercând s-o distingă pe Tho în șuvoiul nesfârșit 
de femei îmbrăcate în ao dai și întrebându-se dacă nu cumva asta 
fusese cea mai nebunească idee pe care o avusese vreodată. 

Iar umbrele lungi ale după-amiezei se aşternură peste piaţă. 


Lui Mosby i se părea că purcelușul pe care mamasan îl purta în 
brațe era foarte frumos. Tot așa era și lada cu pui descărcată în 
urma ei. Îi zâmbi chiar cu voioşie sergentului ARVN beat, care trecu 
pe lângă el îmbrâncindu-l. Al doilea lucru minunat de pe lume era 
autobuzul acela rablagit și împuţit, o hărăbaie de fier ruginit, ce 
arăta de parcă se clasase pe locul cincizeci și trei într-un concurs de 
demolare. Era ultimul autobuz care venea de la Hue Duc. 


Dar lucrul cel mai frumos care se întâmpla era Tho. Stătea în fața 
lui, zâmbind cu timiditate, îmbrăcată în ceea ce, de bună seamă, era 
cel mai preţios ao dai al ei. Avea o geantă din împletitură de trestie, 
cam cât o servietă. Bineînţeles, Mosby nu știa ce să facă. Cunoștea 
îndeajuns obiceiurile vietnameze ca să nu se repeadă s-o îmbrăţișeze 
şi s-o sărute. Dac-ar fi început să ţopăie și să chiuie, n-ar fi făcut 
decât să arate ca un tembel. 

— Mă bucur foarte mult că ai venit, izbuti el să spună pe un ton 
cât se poate de nepotrivit. 

Tho se mulțumi să zâmbească din nou. Când ai dubii, trebuie să 
acţionezi. Mosby îşi ascunse starea de confuzie făcând agitat cu 
mâna unui taxi. O chestie care arăta ca fratele mai mic al 
autobuzului opri tuşind lângă ei și cei doi se urcară înăuntru, apoi 
Mosby îi spuse şoferului „Palatul Continental”. Se făcu comod în 
scaun, ignorând privirile speculative aruncate de şofer în oglinda 
retrovizoare spartă și se gândi la pasul următor. Problema era că 
Saigonul, ca întreg Vietnamul de Sud, exista pe două niveluri: unul 
pentru vietnamezi și celălalt pentru americani și pentru vietnamezii 
care le făceau felurite servicii. Cele două niveluri nu se intersectau 
niciodată. David Mosby, aflat la a șasea lui călătorie în Saigon, 
pășise în afara limitelor. Unui american, orașul îi oferea prea puţine 
prilejuri favorabile pentru aventuri romanţioase. 

Tocmai începea să înțeleagă pe deplin profunzimile problemei 
sale când taxiul îi debarcă în centrul orașului. Încercă să atace 
dificultăţile pas cu pas. Mai întâi, aveau nevoie de un hotel care să 
nu fie și bordel. Asta însemna, găsirea cuiva care să vorbească 
engleza mai bine decât vorbea Mosby vietnameza. Porni să testeze 
şoferii de taxi din faţa Palatului Continental, în vreme ce Tho 
aştepta răbdătoare. 


Hotelul arăta bine. Era o clădire din beton cu trei etaje, vopsită în 
cafeniu, cu balustrade metalice la balcoane. Nu se vedea prin 
preajmă niciun soldat american. Camera era curată şi pe pat 
cearșafurile fuseseră schimbate de curând. Probabil că Mosby ar fi 
trebuit să se întrebe de ce recepţionera accepta cu atâta înfocare 
dolari, în loc să ceară piaștri. Sau poate că ar fi trebuit să arunce 


mai întâi o privire în barul hotelului. Dar nu făcu niciuna, nici alta. 
Simţea, în mod absurd, o stinghereală aproape adolescentină legată 
de ceea ce îşi închipuia că gândește Tho în timp ce aștepta în taxiul 
de afară. 

Așa că i-a dat femeii banii, a bifat în gând încă o problemă 
rezolvată și trecu la următoarea. Cina. Își făcu socoteala că ar trebui 
s-o ducă pe Tho la un restaurant vietnamez adevărat. Nu la una din 
bombele zgomotoase cu clientelă preponderent americană, care 
puteau s-o deranjeze pe fată. 


— Nişte vin, Tho? 

— Nu, Mosby. Eu nu beau. 

— Ăă, asta e șampanie franţuzească, Tho. 

— Poate... un pahar. 

Mosby îi turnă în pahar. Tho gustă și se strâmbă. Era tot atât de 
frumoasă la Saigon ca și în bazar. Tho luă o înghițitură zdravănă din 
paharul cu apă. Pe urmă, se întoarse la farfuria ei, cu capul plecat, 
fără să privească în jur, mâncând concentrată. La drept vorbind, 
Mosby îi era recunoscător pentru aparenta ei concentrare asupra 
unui obiectiv unic, căci parcă niciodată nu se simţise atât de 
stânjenit. 

Restaurantul spre care fusese îndrumat era într-adevăr vietnamez. 
Vietnamez şi scump. Mosby era singurul client american. 

Ceilalți clienți purtau fie uniforme militare, fie costume închise la 
culoare. Femeile care-i însoțeau erau îmbrăcate în mătase de 
provenienţă pariziană sau în ao dai-uri tradiționale. Şi, în vreme ce 
bărbaţii aveau cu toţii în jur de patruzeci de ani, unele dintre femei 
abia dacă trecuseră de vârsta adolescenţei. Și, de bună seamă că în 
privinţa asta Mosby se înşela, cu toţii se uitau la el cu asprime, ori 
de câte ori se întâmpla să ridice privirea. Apucă beţigașele şi se 
întoarse la găluștile învelite în hârtie, bo nuong no chai. Beţigaşele 
părură să se răsucească între degetele sale și găluşca lovi tăblia de 
abanos a mesei, ricoșă și poposi în poala lui. Mosby așeză găluşca la 
loc în farfurie și încercă să șteargă pata. 

Se uită la Tho şi zâmbi larg, încercând să minimalizeze 
incidentul. Surprins, constată că aproape o podidiseră lacrimile. 


— Mosby, spuse ea, mie... nu-mi place locul ăsta. 

Minunat, gândi Mosby. Şi eu care credeam c-am dat lovitura. 

— De ce? 

— Fiindcă... oamenii ăștia cred... că sunt târfa ta. 

Mosby reflectă la opţiunile pe care le avea: să o rupă la fugă spre 
ușă, să arunce o grenadă pe care nu și-o adusese cu el sau să 
izbucnească şi el în plâns. În loc de toate astea, chemă chelnerul 
pentru nota de plată. Acum, ne întoarcem la hotel, gândi el. Mă 
întreb ce surprize minunate mi-a mai rezervat Dumnezeu şi acolo. 


Prima a fost șopârla care dormea confortabil sub cearșaf. Mosby 
tocmai se pregătea s-o arunce pe fereastra largă cu storuri, dar Tho 
îl convinse ca, mai întâi, s-o mângâie iar apoi s-o aşeze lângă un 
perete. Nu era mare scofală, îşi dădu el seama, șopârlele goneau 
muștele, fiind totodată un element necesar pentru decorul oricărei 
clădiri vietnameze. 

A doua surpriză a constat în urletele puternice ce veneau de pe 
hol. Mosby se bucură că engleza lui Tho era limitată, deși nu era 
sigur de cât de limitată era, fiindcă urletele proveneau de la un 
american. Un soldat american beat. 

A treia surpriză a fost bătaia în ușă. Mosby, care de-acum încerca 
să găsească o modalitate de a se descotorosi de haine fără să se 
dezbrace în fața lui Tho, se duse să deschidă. Femeia din prag arăta 
de douăzeci și cinci de ani, mergând pe cincizeci. Rânji seducător, 
arătându-și dantura în care alterna aurul cu cariile. Pe urmă o 
observă pe Tho. 

— Aha. Deci ai o tipă pe termen scurt. 

Mai zâmbi o dată şi se duse la ușa următoare. Tho avea o privire 
pierdută și speriată. Mosby era pierdut şi speriat. 

Pe urmă, descoperi că întrerupătorul nu funcţiona, singura 
modalitate de a stinge lumina fiind să se caţere pe un scaun și să 
deşurubeze becul. 

Întuneric, exceptând fulgerele de neon de la barul de vizavi și 
fasciculele farurilor de automobil prelingându-se pe pereţi. Liniște, 
exceptând chiotele soldaţilor de pe hol. 

— Minunat, băga-mi-aș! repetă Mosby, poate pentru a mia oară 


în ziua aceea. Rămase numai în șort și se vâri în pat. E pur şi simplu 
nemaipomenit. 

Arcurile scârțâiră şi Tho se strecură lângă el în patul îngust. Era 
dezbrăcată. Rămaseră nemișcați unul lângă altul preţ de câteva 
momente. Mai exact, până când Mosby își dădu seama că fata 
plângea. Simţindu-se mai neajutorat decât își amintea să fi fost 
vreodată, o luă în braţe și o strânse la piept. 

În cele din urmă, Tho se opri din plâns. În cele din urmă, adormi. 
Și, în cele din urmă, veniră și zorile. 


Tho întinse mâna și-l bătu ușor pe Mosby peste încheietură. El își 
ridică privirea de la cafea şi încercă să-i zâmbească. Nu era un 
zâmbet prea reuşit, căci lui Mosby îi era tare milă de sine. Ea îi 
răspunse tot printr-un zâmbet. Mosby se întrebă la ce, pentru 
numele lui Dumnezeu, se gândea ea. Deşi putea să-și închipuie. 

La naiba, dac-ar fi fost în locul ei, l-ar fi considerat un impotent 
de ultimă speţă. Mai întâi, aduce o fată de la ţară, lipsită de 
experienţă, obligând-o să traverseze o zonă periculoasă, ca să ajungă 
la Saigon, unde e privită de parc-ar fi una din fetele practicante de 
bum-bum. Pe urmă, o duce la un hotel care seamănă cu Americanul 
cel Urât cu socoteala-n vânt. Tu-i paștele și adineaurea măssii! 
Doamne, David, halal de tine, băiatule! Cum crezi c-ai să reuşești, 
dac-ai să te-ntorci vreodată în Lumea adevărată, să te-ncadrezi în 
societate? Habar n-ai să te porți cu o doamnă, decât dacă are tatuat 
pe frunte „merge şi cu doi dolari”. 

Încercă un zâmbet mai acătării. 

— Poate... când terminăm micul dejun, te urc în autobuzul de 
Hue Duc? 

Ceşșcuţa lui Tho tremură abia sesizabil și un strop de ceai pică 
neobservat pe masă. Tho se uită la pată. 

— Dacă asta vrei tu, spuse ea. 

Of, fir-ar să fie, nu asta vreau, se jeli Mosby în gând, privind 
afară, peste balustrada Palatului Continental, la traficul matinal 
saigonez. Ce vreau eu e să mergem peste drum la Caravelle, dacă 
mi-aş putea permite, să închiriez un apartament pentru noi doi, să 
comand caviar şi șampanie și să chem la masă unul din ăia cu 


vioara. Doamne Dumnezeule, nu sunt în stare să fac nimic ca lumea. 
Oh... 

— Doamnelor și domnilor, la microfon aveţi un reporter AP tipic, 
care desfăşoară o anchetă stradală tipică, luând interviu unui individ 
extraordinar de urât pe care-l cheamă, cred, Mosby Nuștiucum sau 
Nuștiucum Mosby. 

Mosby se întoarse și dădu cu ochii de Cliff Tarpy. Nu-l recunoscu 
din primul moment. În locul uniformei decolorate şi pătate de 
transpiraţie şi al aparatului de fotografiat, Tarpy purta acum 
pantaloni de costum, o cămașă de mătase și o haină aruncată pe un 
umăr. O cravată atârna din buzunarul sacoului. Mosby dădu să-l 
salute, dar Tarpy nu-l lăsă să scoată o vorbă. 

— Întrebarea pe care o punem astăzi, continuă el, e cum poate 
cineva atât de stricat să ajungă în compania unei asemenea vulpițe? 

Mosby se pomeni că zâmbeşte cu adevărat. 

— Co Tho, acesta e Tarpy, făcu el prezentările. E ziarist. Ştii? 
Fotograf? Mimă că duce la ochi un aparat de fotografiat imaginar. 
Este dinky-dao. 

— Frumoasă discuţie, soldat, spuse Tarpy, trăgându-și un scaun și 
luând loc la masă. Apoi se întoarse către Tho și începu să-i 
vorbească într-o vietnameză fluentă. Tho zâmbi deschis pentru 
prima oară în ziua aceea și, cu ochii în ceașca de ceai, îi răspunse lui 
Tarpy, mai întâi prin monosilabe, pe urmă mai expansiv. 

Mosby se uita la el, întrebându-se ce naiba se petrecea. Tarpy 
plescăi din buze și, fără să-și întoarcă privirea, făcu un semn cu 
mâna. Imediat, un chelner așeză pe masă un pahar umplut pe 
jumătate cu Scotch și o sticlă de Perrier. Tarpy îşi prepară băutura, 
după care i se adresă lui Mosby: 

— Ştii că era să mă aleg cu un cucui în cap? zise el. 

Mosby îl privi nedumerit. 

— Tocmai mă pregăteam să te-ntreb de unde-ai pescuit bucăţica 
asta grozavă şi cu cât. Se vede treaba că-i musai să cunoşti toate 
amănuntele, tăticu”. 

Tarpy goli dintr-o sorbitură jumătate din pahar. 

— Apropo, Mosby e numele tău mic sau de familie? 

— Ăă... de familie. David e numele de botez. 


— Îmi place să-mi cunosc elementele de referință. S-ar părea că 
te foloseşti de permisia de trei zile a lui Sinclair într-un stil elegant. 

— Mda. (Fără intonaţie.) 

— Oho! Care-i baiul? 

Mosby se pomeni relatându-i dezastrul ultimelor douăsprezece 
ore. Fiind un adevărat gentleman, Tarpy nu izbucni în râs, deși avu 
nevoie de încă un pahar și jumătate ca să se abțină. 

— Și-ţi închipui că ai dat de belea, amice, reuși Tarpy să-l 
parodieze pe Bătrânul Filosof. Păi, tăticu', tu n-ai decât dragostea 
vieţii tale și niciun loc în care să te duci. Pe când eu trebuie să mă 
duc în Hong Kong, ca să explic cum se face că tot trimit în zadar 
articole despre ce mațu’ mă-sii o mai fi şi despre „Varieteul de la ora 
cinci” unui capsoman de la New York, care a activat în Marina 
Militară și, la ultimele două sute de alegeri, a votat cu fasciștii 
declaraţi. 

Pe neașteptate, Tho îi puse lui Tarpy o întrebare. El îi răspunse. 
Tho se ridică de la masă. 

— Mă întorc imediat, spuse ea și-și croi drum prin restaurant. 

— O femeie treb'e să facă pișu atunci când treb'e să facă pișu, 
spuse Tarpy, urmărind-o cu privirea. Apoi, scoase un inel cu chei 
din buzunar. Desfăcu una din ele și o puse pe masă. 

— Cum spuneam și mai 'nainte, îți sunt dator. Cheia asta e de la 
camera 506, Hotel Caravelle. Bârlogul meu. Ia-o și păcătuieşte cât 
poți, fiule. 

— Nu pot... 

— De ce dracu’ să nu poţi? Associated Press trebuie să-mi 
plătească nota, indiferent dacă sunt acolo, în junglă ori în 
blestemăţia de Hong Kong... unde-am să și plec dintr-o clipă-n alta, 
dac-am să mă-mbăt suficient. 

Mosby învârti cheia între degete şi încercă să găsească un 
răspuns. Tarpy îl salvă. 

— Controlează cearșafurile, tăticu'. Vezi dacă lenjereasa a reuşit 
să scoată măcar petele cele mai urâte. Ah, da. Încă ceva. 

Tarpy scoase din buzunar două cărți de vizită și mâzgăli ceva pe 
fiecare din ele. 

— Asta o foloseşti dacă scârba de indian de la ușa hotelului face 


pe nebunv’. Iar asta e pentru un restaurant excelent. Poţi s-ajungi pe 
jos până acolo... e pe strada Pasteur. Ştii unde-i? 

Mosby încuviinţă din cap. 

— Îmi sunt datori, aşa că n-ar trebui să ai nicio problemă. 

Tarpy o văzu pe Tho întorcându-se la masă şi se ridică. 

— Două chestii, Mosby. Prima, relaxează-te. A doua, adu-ţi 
aminte că, în concepția vietnamezilor, amorul fizic este unul din 
drepturile fundamentale ale bărbaţilor... și ale femeilor. 

După care, plecă. 


Mosby era sigur că în următoarele zece secunde avea să se 
trezească și să se pomenească tăvălindu-se în noroi lângă, să zicem, 
Blind Pig. Aşa încât savură ceea ce, de bună seamă, era un vis. 

Un vis cu cearșafuri curate într-o spațioasă încăpere mobilată în 
stil occidental, un vis în care traficul rutier zumzăia și ţiuia cu patru 
etaje mai jos, pe strada Tu Do. Un vis unde trupul ciocolatiu 
dezbrăcat al lui Tho pâlpâia aţâţător dincolo de ușa deschisă a băii. 

Ca în toate visele frumoase, imaginea era ușor încețoșată pe 
lateral. 

Mosby se afla pe strada Trong, într-un magazin pe care-l 
descoperise într-o excursie anterioară, și-i cumpăra lui Tho o ao dai 
aproape la fel de frumoasă ca și ea. Îşi aminti că se simţise ușor 
jenat când Tho a redus cu trei sute la sută prețul cel mai bun pe care 
reușise el să-l obțină. 

Se afla într-un alt magazin, ca să-i cumpere lui Tho o bijuterie 
care să se asorteze cu ao dai-ul, iar vânzătorul cel arogant îi spunea 
că acest colier de jad era un chilipir la numai patru mii de dolari şi 
mai-mai că încercase să-l cumpere. 

Se afla în camera 506 de la Caravelle, cu un valet și un director 
venit să se asigure că încăperea era exact așa cum trebuia să fie. 

Mai târziu, stătea cu Tho la o masă în restaurantul franțuzesc de 
pe strada Pasteur, mâncând caviar danez și o rudă nu foarte 
îndepărtată a biftecului, în vreme ce Tho mesteca cu voioșie ceva 
despre care chelnerul spusese că era „un fel de mâncare deosebit”. 

O siluetă ieși din baie, traversă încăperea până-n fața draperiilor 
trase ale patului și se strecură lângă Mosby. 


Ceva catifelat și frumos mirositor îl atinse, mâinile și buzele lui se 
mișcară, întâlnind nerăbdarea, corpul lui descoperi umezeala și, pe 
când se lăsa în voia vârtejului ameţitor, Mosby găsi o clipă de răgaz 
în care-și dori ca acest vis să nu se sfârșească niciodată. 

Și, cât mai dură noaptea aceea, nu se sfârşi nicio clipă. 


33. SONG NHANH 


Sinclair se afla într-o dispoziţie de „pluton de execuţie”. În vreme 
ce jeepul său și vehiculele din escortă treceau peste unul din 
graţioasele poduri care uneau malurile râului Song Nhanh, nu se 
simţi deloc vrăjit de frumuseţea antică a orașului. 

Nu exista nimic exotic în mirosurile pe care le simţea, nimic 
misterios în mulțimile de vietnamezi care-i încetineau drumul și 
abia dacă se dădeau la o parte când auzeau claxonul vehiculului din 
fruntea coloanei. Mintea lui era preocupată de ordinele, de-a dreptul 
cretine, primite de la superiorii lui. Care ordine veniseră direct de la 
cabinetul lui Westmoreland, cerându-i să asigure un batalion pentru 
protejarea capitalei provinciei faţă de posibile incursiuni ale 
inamicului. 

Argumentele generalului împotriva ordinelor aberante erau dublu 
fundamentate: 1. Nu se semnalase o activitate considerabilă a 
inamicului în sau în jurul Song Nhanh-ului. Nu exista nicio 
informaţie care să sugereze contrariul. Singura activitate 
semnificativă în zona Corpului III fusese atacul de la Loc Ninh, un 
oraș situat mult în afara ariei de operațiuni a lui Sinclair. 2. 
Pericolul venea dinspre sud, acolo unde el obținuse recent victoria 
asupra Batalionului Phu Loi. Prin desprinderea unui batalion întreg 
de baza Brigăzii 2 de la Hue Duc, îi rămâneau numai două 
batalioane cu care să-și definitiveze acţiunea. Celelalte două brigăzi 
ale sale erau prea departe ca să asigure riposta rapidă de care avea 
nevoie Sinclair. 

Ambele argumente au ajuns la urechile politicoase dar tot atât de 
surde ale celor de la MAC-V. Drept urmare, trebuia să se întâlnească 
cu şeful provinciei, un anume Nguyen Van Thoan, și să asigure 
sprijin şi cooperare depline aliatului lor ARVN. Toate aceste măsuri 
urmau a fi întreprinse în pofida faptului că individul dispunea deja 
de un batalion complet de infanterie sud-vietnameză și de cel puţin 
o companie din trupele speciale vietnameze. Ca majoritatea 
ofițerilor americani, Sinclair avea o atitudine cinică vizavi de 
aptitudinile militare ale acelor oameni. Pentru el, chiar și numărul 


de soldați ARVN din zonă era mai mult decât suficient pentru a 
asigura paza împotriva unui pericol inexistent. 

De asemenea, nu era deloc nerăbdător să-l întâlnească pe Thoan. 
Îşi cam închipuia el, iarăși cu cinism, cam ce fel de om putea să fie 
individul. Probabil că Sinclair ar fi fost surprins să afle că părerea 
lui despre Thoan și cei de teapa lui era împărtășită de înșiși oamenii 
împotriva cărora lupta. Dispoziţia îi fu înăcrită şi mai mult de 
căpitanul american care-l întâmpină la intrarea în clădirea sediului 
central al provinciei. Ofiţerul Charles Drew era unul dintre acei cow- 
boy militari neregulamentari pe care Sinclair îi detesta. Umbla 
îmbrăcat într-o uniformă de camuflaj ajustată pe corp și purta pe 
cap o beretă de un verde optimist. Sinclair se strădui din răsputeri să 
se poarte civilizat în timpul prezentărilor. În definitiv, Drew era 
consilierul american al lui Thoan şi putea avea de spus o mulțime de 
lucruri lămuritoare. Nu trebuia neglijat nici faptul că, deși nu era 
decât un căpitan de rând, Drew putea să exercite o influență enormă 
prin intermediul lui Thoan. 

— Mă bucur că ați venit devreme, sir, spuse Drew. Speram să 
putem discuta situaţia înainte de şedinţă. 

— Este exact și motivul pentru care am venit devreme, domnule 
căpitan! spuse Sinclair. 

Faptul că rostise cuvintele aproape răstit îl stânjeni. Ca să-și 
mascheze starea, privi într-o doară de jur-împrejur la cazarma 
ARVN, la sacii de nisip, la sârma ghimpată și la soldaţii înarmaţi 
până-n dinţi care păzeau clădirea administrativă. 

— S-ar zice că cineva se așteaptă la un asediu. 

Drew sesiză tenta de umor. 

— Da, sir. Thoan e puţin cam speriat. Am încercat să-i spunem că 
nu așa trebuie să-și desfășoare trupele, dar... 

Nu era nicio nevoie ca gândul să fie dus până la capăt. 

— Să ştii, zise Sinclair, că Thoan și-a transformat sediul într-o 
țintă ideală. Dă-mi numai vreo două SP-uri de opt ţoii... și-ar fi ca la 
un concurs de tir sportiv. 

— Bine-'nţeles, sir, aveţi dreptate, spuse Drew. Din fericire, e 
puţin probabil să se-ntâmple așa ceva pe-aici. La naiba, nimic nu se- 
ntâmplă la Song Nhanh. 


— Tocmai despre asta am sperat să putem purta o discuţie, 
căpitane, spuse Sinclair. 

Drew îl pofti în întortocherile sediului administrativ. 

— Avem timp berechet, sir, spuse el. Thoan are chiar acum 
întrunirea săptămânală cu unii dintre negustori. Un fel de audiență 
regală. Ei îşi fac cunoscute problemele, iar el prezidează ca Solomon 
și face jocurile. 

Drew săltă din umeri. 

— Într-o zi ca asta, tipul împușcă mai mulți piaștri decât câștigă 
un general într-un an. Fără intenţia de a vă jigni, sir. 

Sinclair nu se simţi, cu adevărat, nici ofensat, nici şocat. Intui, 
întrucâtva, că despre mită era vorba. 

— Ca să fiu sincer cu dumneata, căpitane, zise el, am destule 
rețineri în privința acestui Thoan. Aproape tot atât de multe câte am 
față de solicitarea lui aprobată pentru detașarea unuia dintre 
batalioanele mele. 

— Am argumentat cu tărie împotriva ei, sir, zise Drew. 

Vorbise cu atâta convingere încât Sinclair era înclinat să-l creadă. 

— În fond, de ce a fost făcută această solicitare? 

— Money, sir. Pur și simplu. Bine'nţeles, ca șef de provincie, 
Thoan își trage în desaga lui munţi întregi de parale. Vă rog 
respectuos să nu pierdeţi din vedere că a ajuns în provincia asta 
fiin'că-i un jeg. Familia lui e bine văzută de oamenii lui Thieu, sir. Și 
uite-așa, în loc să fie tras în ţeapă, a fost trimis aici, unde nu se- 
mpiedică lumea de el, e drept, dar tot poate să ducă un trai de 
gentleman. 

Auzise el, Sinclair, că cei din Forţele Speciale aveau un vocabular 
nu prea catolic, de care se foloseau indiferent de numărul stelelor cu 
care stăteau de vorbă, dar ăsta era primul lui contact cu francheţea 
lor. Drew se opri chiar la intrarea într-o anticameră spațioasă, 
decorată cu motive florale. Nu încăpea nicio îndoială că biroul lui 
Thoan se afla imediat dincolo de ea. 

— Problema cu Thoan e că-i un nemernic și un hrăpăreţ. A băgat 
de seamă cât bănet au jumulit alții de pe urma prezenţei 
americanilor și vrea să se înfrupte şi el acum. 

— Deci asta se ascunde după toată povestea, gândi cu voce tare 


Sinclair. 

— Da, domnule general. Asaltat de batalionul dumneavoastră și 
toți cei din eșalonul auxiliar, orașul ăsta o să câştige o groază de 
bani. Vă dați seama, atâţia militari care n-or să aibă unde-şi cheltui 
banii în altă parte? Asta urmărește Thoan. Fireşte, după cum merg 
lucrurile pe-aici, sir, va trebui să ungă și el mai barosan osiile de 
deasupra lui, dar... 

Drew încheie cu un săltat din umeri care spunea totul. 


Sinclair se pomeni șezând în fața lui Thoan și sorbind dintr-un 
degetar de ceai. Ceașca era dintr-un porțelan de o calitate deosebită, 
subțire precum hârtia, iar fotoliul moale era tapițat cu piele 
prelucrată manual. Încăperea șefului de provincie nu semăna câtuși 
de puţin cu un birou. Nu existau nicio masă de lucru, niciun dosar, 
nici măcar un coș de hârtii. Nu se vedeau stilouri sau documente. 
Nu se zăreau rapoarte care să aștepte să fie citite. Nici măcar un 
telefon nu era în încăperea respectivă. Dacă Thoan primea un 
telefon important, secretara lui, o tânără vietnameză frumoasă, care 
se prezentase drept domnișoara Tram, îl întrerupea politicos şi, în 
situația că Thoan accepta convorbirea, aducea aparatul în cameră și- 
l conecta la o priză aflată la îndemână. 

„Biroul” semăna mai mult cu o cameră de zi a unui burlac 
extraordinar de bogat, care-și satisfăcea orice capriciu. Nu era nimic 
strident în opulența înconjurătoare. De fapt, Sinclair observă câteva 
piese din perioada franceză, pentru care soţia lui ar fi făcut moarte 
de om. Şi, cu toate că era un profan în materie de artă, era sigur că 
identificase unele dintre picturile de pe pereţi ca fiind originale. 

Pentru Thoan, elementul principal de interes părea să-l constituie 
un dulap din sticlă, aflat într-un colţ al încăperii. Era plin cu jucării, 
dar nu dintre cele obișnuite. Erau jucării din alte timpuri, ce păreau, 
în unele cazuri, să aibă o vechime de sute şi sute de ani. Cu mici 
excepţii, toate erau europene, după cum bănuia Sinclair. Una din ele 
părea a fi chiar o ghilotină, construită la scară, având și o mică 
victimă cu cap, probabil, detașabil. În timp ce vorbea, Thoan se juca 
cu una din jucărioarele lui, un mic titirez care, în timp ce se-nvârtea, 
se deschidea ca o floare, scoțând la iveală o balerină superbă. Avea 


un efect aproape hipnotizant. Titirezul se-nvârtea, apărea balerina și 
pe urmă, pe măsură ce viteza descreștea, petalele o învăluiau din 
nou. 

Nici șeful de provincie nu era așa cum și-l imaginase Sinclair. 
Deși, n-ar fi putut spune cu certitudine la ce anume se așteptase. 
Înalt, pentru un vietnamez, şi suplu, Thoan era îmbrăcat impecabil 
într-un costum pe care Sinclair putea să bage mâna-n foc că fusese 
croit la Paris. Părul lui avea o tunsoare modernă. Mirosul de colonie 
era slab, dar masculin. Thoan împărtășea slăbiciunea indochinezilor 
pentru bijuterii şi, cu toate că după părerea lui Sinclair purta mult 
prea multe, fiecare piesă părea să fi fost aleasă cu grijă numai 
pentru frumuseţe. Generalul nu avea în faţa lui un parvenit onctuos, 
ci o fațadă atent construită, de cosmopolit rasat. Până și engleza cu 
accent a individului părea să fi fost dezvoltată de dragul farmecului. 
Sinclair se gândi că nu mai întâlnise până atunci un om pe care să-l 
deteste mai mult. 

— ... Sunt sigur, domnule general, că, fiind un om cu aptitudini 
pentru raționamentele sofisticate, vă daţi seama că prezența 
dumneavoastră în Song Nhanh va asigura mult mai mult decât 
simpla protecţie... de care, oricum, e mare nevoie. 

— Serios? făcu Sinclair. 

— Da. Vedeţi dumneavoastră, însuși faptul că sunteţi în stare să 
trimiteţi un batalion într-un oraș atât de îndepărtat va dovedi că 
lucrurile au luat o nouă întorsătură în acest conflict nefericit. 

— Cui va dovedi? 

— Păi, disidenţilor noștri. 

— Nu știam, zise Sinclair, că Song Nhanh e un focar de activitate 
comunistă. 

Thoan dădu nerăbdător din mână, „concediind” subiectul. 

— Fireşte că nu. Ca să fim exacţi, ar fi câțiva activiști Viet Cong 
în Song Nhanh, dar știm cine sunt și le urmărim îndeaproape 
activităţile. Prin disidenţi înțeleg oameni care sunt încă nehotărâți. 
Așteaptă să vadă dincotro bate vântul înainte de a se angaja în 
vreuna din tabere. 

— Mă bucur să vă aud spunând asta, zise Sinclair. Unii dintre 
ofițerii mei mai tineri, vă dați seama, am și eu disidenţii mei, au 


sugerat că profitul ar constitui unica dumneavoastră motivaţie. 

Thoan izbucni într-un râs la fel de lin ca și vorbirea lui. Sinclair 
simţi cum i se face pielea ca de găină. 

— Dac-aș fi vinovat de toate păcatele pe care mi le atribuie 
tinerii, aş fi ars în flăcările iadului cu mulți ani în urmă. Deși, cred 
că ar merita osteneala să discutăm cu ei despre posibilitățile 
favorabile pe care le-ar putea oferi orașul nostru. 

— Ca de exemplu? întrebă Sinclair pe un ton sec. 

— Fără prea multă bătaie de cap, aş putea aranja ca acest oraș să 
fie inclus din nou în zona de acces liber. Spre deosebire de Saigon 
sau Vung Tau, noi nu avem teroriști rezidenţi, iar barurile și 
celelalte locuri de distracţie nu sunt bântuite de boli. 

— Mi se pare că anticipăm excesiv de mult anumite lucruri, 
replică Sinclair, încercând să-și înăbușe mânia din voce. Mai întâi ar 
trebui lămurite unele probleme ca locul unde va fi încartiruit 
batalionul meu, volumul suportului logistic și aşa mai departe. 

— Aşa este, spuse Thoan cu ușurință. Una din greșelile mele cele 
mai mari este tendinţa de a privi prea departe în viitor. Din fericire, 
personalul de care dispun împiedică orice posibile omisiuni. 

— Da. 

Sinclair se ridică, sperând să încheie conversaţia înainte de a face 
ceva pe care l-ar fi putut regreta... ca de exemplu, „perforarea” lui 
Thoan cu un glonț magnum 0,357. 

— Am să ordon ofițerilor mei de stat-major să înceapă imediat 
discutarea problemelor noastre și coordonarea cu oamenii 
dumneavoastră. 

Thoan păru dezamăgit în momentul în care și el se ridică din 
fotoliu. 

— Nu rămâneţi la masă? 

— Nu. Am o ședință la Saigon în dimineaţa asta, referitoare la 
transfer, minţi Sinclair. 

— Păcat. Oricum, a fost o discuţie plăcută. 

— Da, zise Sinclair. A fost, într-adevăr, o experienţă, nu-i aşa? 


Generalul Duan se aplecă mult deasupra castronului cu tăiței, 
privind lung, pe sub sprâncene la sediul administrativ al provinciei 


Song Nhanh, aflat vizavi de micul local. Ca și Sinclair, observă noua 
cazarmă, fortificațiile și soldaţii ARVN, care umblau alene prin 
preajmă. 

— Credeam că ţinte ca astea, îi spuse el lui Nghi, nu se mai 
găsesc decât în paradisul artileriștilor. Dac-aş avea măcar obuzierele 
mele de 105 mm de la Dien Bien Phu... Bum! Și Song Nhanh ar fi al 
nostru cât ai clipi! 

— Unii ar putea obiecta, zise Nghi, afirmând că un obuz de 
artilerie nu e concordant cu soarta la care s-au gândit pentru omul 
dinăuntru. 

— Probabil că ai dreptate, admise Duan. Cred că-mi amintesc să 
fi fost și eu la fel de supărat, cândva. Sergentul Lau zice că, la vârsta 
mea, devin cam sensibil. Și cam conciliant. I-am spus că se înșală. 
Pur și simplu, sângele mă plictiseşte. Poate că amândoi avem 
dreptate. Cine ştie? 

— N-aţi vrea să facem o plimbare prin piață? 

Cei doi ieșiră din mica construcţie acoperită cu stuf, unde se 
serveau tradiționalii tăiței. Nghi se simţea emoţionat pentru faptul 
că generalul insistase să viziteze personal orașul Song Nhanh. Pentru 
el, asta însemna că are un comandant nu numai foarte viteaz, dar și 
nerăbdător să lanseze promisa insurecție generală. Faptul că Duan 
dădea impresia că este, în același timp, foarte inteligent și rafinat, 
nu făcea decât să condimenteze întreaga poveste. În intimitatea lui, 
Nghi simţea că se află în compania unui filosof care-i împărtășea 
convingerile. 

Cei doi bărbaţi erau îmbrăcaţi identic în cămăși albe, descheiate 
la guler, pantaloni largi și sandale. Era uniforma de bază a micului 
afacerist din Song Nhanh. În ultimele două zile vizitaseră cea mai 
mare parte a orașului, pe jos sau pe biciclete. Duan înregistrase cu 
atenţie toate problemele pe care trupele sale le-ar putea întâmpina 
în timpul insurecției. Cei doi petrecuseră seri lungi discutând despre 
viitoarele situaţii sau despre metodele prin care oamenii lui Nghi ar 
putea să netezească drumul soldaţilor. Nghi era deosebit de mândru 
că Duan îi asculta cu atenție ideile. Generalul își argumenta 
strategia, ceda când vedea că nu are dreptate şi aducea cu politeţe 
lucrurile pe făgașul firesc atunci când sesiza un cusur în gândirea lui 


Nghi. Își dori ca tatăl lui să fi trăit ca să poată vedea toate astea. 
Nghi i-a mărturisit totul lui Duan. I-a spus despre visul lui de a 
deveni inginer. Duan l-a ascultat cu înțelegere. 

— Încă se mai poate, prietene, a spus generalul. Și se va întâmpla 
foarte curând. 

— Chiar credeţi că mi-aş putea relua studiile? 

— De ce nu? Doar dacă nu preferi politica. Eu detest politica. 
Trebuie să fiu politic. Dar nu-mi place. 

— Așa simt și eu, a spus Nghi. Cred că sunt foarte bun la politică. 
Dar aș prefera să fiu bun la motoare. 

Cei doi şi-au continuat plimbarea prin piaţă, părând nimic altceva 
decât doi negustori care se relaxează după un dejun excelent. 


34. SHANNON 


Shannon ședea pe sacul lui B-4, cu capul și spatele sprijinite de 
peretele de tablă. Mica streașină a magaziei aerodromului oferea 
vreo cincisprezece centimetri de umbră iar Shannon căuta să profite 
cât mai mult de ea cât timp aştepta să plece la drum. Din cauza 
arșiței, bitumul de pe pista de decolare se încinsese. O ceaţă uleioasă 
şi unduitoare făcea ca, mai departe de treizeci de metri, contururile 
lucrurilor să devină neclare. 

În cealaltă parte a aerodromului Hue Duc, se vedea un mare 
număr de militari aflaţi, ca și el, în aşteptare. Chiar și de la distanța 
asta, Shannon putea să-și dea seama că erau „prospături”. Din când 
în când, unii dintre ei erau urcați în camioane. Cei mai mulți 
rămâneau însă acolo și se topeau sub soarele tropical, până la 
venirea următorului convoi de camioane. Shannon știa că aveau să 
treacă multe ore până când și ultimul dintre ei se va fi urcat într-un 
mijloc de transport. Văzu mai mulţi indivizi vomitând pe bitum, din 
pricina stării nervoase, ori a căldurii. Sau, poate din ambele cauze. 
Într-un fel, se bucura să-i vadă, căci, slavă Domnului, era mare 
nevoie de ei. Într-altul însă îi compătimea fiindcă ştia că foarte 
puţini vor reuși să se întoarcă acasă întregi şi nevătămaţi. Bun venit 
înapoi la război, Dennis, își zise el. În mod straniu, era aproape 
bucuros că se reîntorsese. Cele două săptămâni de concediu 
constituiseră una dintre cele mai ciudate experienţe din viața lui și 
nu era prea sigur dacă realmente îi făcuseră bine. 

Fosta lui soţie, Lisa, pusese la cale o adevărată cursă psihologică 
pentru el. Ciudat cum unora le trebuie ani de zile ca să se împace cu 
soarta. Cu toate că ea fusese cea care intentase acțiunea de divorţ, 
uneori se purta de parcă el ar fi fost cel care ceruse despărţirea. 
Când se lăsa pătrunsă de convingerea asta, îi plăcea să-i scoată 
ochii. De regulă, Shannon îi anticipa mișcările și n-o băga în seamă. 
De data asta însă, n-a mai observat niciun semnal și a intrat cu 
seninătate în cursă. Deși nu era sigur cum ar fi putut s-o evite, căci 
Lisa îl „prinsese” la unul din nivelele fundamentale: copiii. 

Cu mult înainte ca Sinclair să-i ordone să-şi ia cele două 


săptămâni de concediu, Shannon primise o scrisoare în care Lisa îi 
făcuse o ofertă ce părea destul de simpatică: i-a sugerat să-și 
petreacă următorul concediu în Hawaii, spunând că-i va aduce pe 
copii cu avionul, ca să se întâlnească cu el. Mai mult, a aranjat toate 
detaliile, telefonându-i chiar și tatălui lui ca să-l convingă să-i 
însoțească pe copii, gândindu-se, a zis, că prezenţa ei ar putea fi un 
pic cam dureroasă, având în vedere cele întâmplate. În plus, 
nevrând, citez, să-i stânjenească stilul, închei citatul. Cum putea 
Shannon să refuze? Dac-ar fi făcut-o, ar fi fost o bestie. Și-apoi, 
trecuseră câteva luni de când nu-și mai văzuse băieţii. Aștepta cu 
nerăbdare vizita. Da, dom'le, o idee nemaipomenită. 

În momentul în care a coborât din avion ca să se întâlnească cu 
tatăl şi cu copiii, Shannon și-a dat seama ce făcuse Lisa. În avion, el 
îmbrăcase nişte haine civile, sperând să evite o reacţie despre care 
auzise că devenise tot mai ostilă din partea celor de acasă faţă de 
militari. Tatăl lui l-a îmbrățișat în stilul tradițional al familiei, mai- 
mai să-i frângă coastele, după care Dennis s-a întors să-și ia băieții 
în braţe. Dar atitudinea rece a fiului său mai mare l-a încremenit. 
Dennis-junior îl fixa cu o privire de superioritate pe care Shannon a 
recunoscut-o imediat. La naiba, dinspre puștiul acela de șase ani 
parcă-l privea Lisa. 

— Unde ţi-e uniforma, tată? 

— Ăă... mi-am schimbat-o în avion. 

— Ca să nu ştie lumea ce faci? 

Shannon a simţit că-i vine să ameţească. Isuse Cristoase! Ăsta era 
copilul lui? Tizul lui, pentru numele lui Dumnezeu! De unde-i 
intrase în cap o asemenea idee? Copiii de șase ani nu vorbesc aşa! 
auzi, „tată”. Nu tu „tati”, sau „tăticule”, sau altfel! Ce mama naibii 
făcuse Lisa băieţilor lui? Nu știa nici ce, nici cum să spună. Nu vroia 
decât să se târască nevăzut înapoi în avion. Cristoase, chiar dacă 
ușile ar fi fost închise, se simțea atât de mic încât, probabil, ar fi 
reușit să se strecoare pe sub ele. L-a privit pe Emmett, așteptându-se 
la același lucru. 

Țâncul de trei ani se uita fioros la Dennis-junior. Pe urmă, băiatul 
s-a întors spre tatăl lui și a izbucnit într-un râs zgomotos. 

— Tati, tati! a strigat el și i-a sărit în braţe. 


Emmett şi-a înfăşurat picioarele în jurul lui şi a început să-l 
strângă şi să-l sărute repetând mereu „tati”. Shannon a simțit cum 
tatăl lui îi îmbrățișează pe amândoi. O clipă mai târziu, s-au 
desprins din îmbrăţișare. Emmett și-a dat drumul jos. Shannon l-a 
văzut aruncându-i iarăși fratelui său mai mare o privire răutăcioasă 
— ţi-am făcut-o! 

— Tati, vreau şi eu să mă fac soldat. O să mă-nveţi? 

— Ăă... sigur că da, fiule, a spus Shannon. 

— În regulă. Prevederea numărul unu a milităriei, Emmett, a 
tunat vocea profundă a tatălui său. Primul lucru pe care-l faci când 
ești în permisie e un duș fierbinte. Numai după aceea bei o bere 
rece. Haide. Să-l mişcăm din loc pe soldatul ăsta. 

Shannon s-a lăsat apoi condus afară din aeroport, într-un taxi, în 
tihna răcoroasă a hotelului Hilton. Frank Shannon a preluat 
conducerea operațiunii. Dennis-junior a părut să se relaxeze după 
asta pentru un timp, minunându-se, ca un adevărat copil, de peisajul 
tropical din Hawaii și de luxul din hotel. Doar un incident s-a mai 
petrecut în timpul primelor ore: când au luat taxiul. Shannon s-a 
urcat primul în spate. Apoi, s-a mișcat spre cealaltă ușă ca să intre și 
băieţii. Locul de lângă șofer urma să fie ocupat de tatăl lui. Dennis- 
junior s-a urcat lângă Shannon, dar micul Emmett l-a și înhăţat de 
cămașă. 

— Eu vreau să stau lângă tati! a insistat el. 

Dennis-junior și-a ridicat ochii spre cer a exasperare, zicând: 

— De parcă mi-ar păsa. 

Chiar şi acum, după două săptămâni și la o distanță de câteva mii 
de kilometri, Shannon simțea vorbele acelea ca pe un ghimpe în 
inimă. Mulţumesc mult, Lisa, gândi el. Mulţumesc al dracului de 
mult. Shannon își aprinse o ţigară și trase fumul adânc. Cu 
temperatura sufocantă a aerodromului, era aproape insuportabil de 
fierbinte pentru plămânii săi. Totuși, suflă fumul afară şi mai trase o 
dată în piept, încercând să înţeleagă cele două fiinţe omeneşti care 
deveniseră băieţii lui. Trebuia să recunoască totuși că, una peste 
alta, Lisa nu făcuse o treabă chiar așa de rea. Amândoi erau 
superinteligenţți, vorbeau la un nivel mult peste anii lor, cel puțin 
așa-i plăcea lui să creadă. Și erau bine-crescuţi. Dar, nu-ncăpea nicio 


îndoială, încercase să-i întoarcă împotriva lui. Shannon nu era sigur 
cât de conştient făcuse ea lucrul ăsta, dar văzuse rezultatul. Slavă 
Domnului însă, puștii păreau să fie individualiști încă de când au 
făcut ochi. Zâmbi în sinea lui. Emmett ăsta e mare figură. Își 
închipuie că taică-său merge pe apă. 

Cu totul altfel stăteau lucrurile cu Dennis-junior. Dureros nu era 
că băiatul nu-l avea la suflet, ci, după cum și-a dat seama Shannon, 
faptul că această atitudine presupunea o mare luptă interioară. În 
anumite momente, Shannon îl vedea cum șovăie, cum vrea să-și 
iubească tăticul și să se uite în ochii lui. Numai că aceste porniri 
erau întotdeauna înăbușite. După care, sarcasmul amar își făcea loc. 

Asta îi amintea lui Dennis de ultimele zile ale conviețuirii cu Lisa, 
când ea oscila între dragoste și ură. Ziua, de exemplu, îi mânca 
sufletul. Noaptea făcea amor cu furie, plângând după orgasm și 
rostindu-i apoi numele în șoaptă iarăși şi iarăși, până când o lua 
somnul. Shannon își aminti că nu a lui fusese ideea să-l boteze pe 
primul născut Dennis. De fapt, întotdeauna considerase o asemenea 
alegere ca fiind întrucâtva egoistă. El ar fi vrut să-i dea numele 
Emmett, după bunicul lui. Numai că Lisa avusese dintotdeauna 
cultul tradiției și insistase. Războiul numelor, dacă există așa ceva, 
este câștigat întotdeauna de mame. Așa că Shannon spusese bine, 
dar pe următorul, dac-o fi băiat, să-l cheme Emmett, da? Și uite-așa, 
mai întâi a fost Dennis-junior, pe urmă Emmett. 

lar acum, Dennis-junior nu avea nimic în comun cu Dennis- 
senior. De la înfățișare până la temperament, era o copie fidelă a 
mamei sale. Emmett, pe de altă parte, era exact ca tatăl lui. Nu, se 
gândi Dennis, nu „exact”, căci, în anumite privinţe, copilul îi 
amintea de omonimul lui. În felul îndărătnic în care-şi ţinea bărbia 
sau în oţelul din priviri, atunci când fratele lui mai mare îl sâcâia. 
Parcă era bunicul în trupul unui copilaș. 

În acea primă zi, tatăl lui i-a culcat pe băieţi și pe urmă a venit să 
bea cu Shannon, abia ieşit de sub duș. Frank Shannon a pregătit 
două pahare înalte cu gin şi mult suc de lămâie, după care s-a așezat 
la măsuţa de lângă fereastră. Shannon s-a uitat atunci pentru prima 
oară în jur, la camera de hotel. Era decorată cu gust şi trebuie să fi 
costat o avere. 


— Dumnezeule, tată, zău că te-ai întrecut pe tine. 

— Nu-ţi face griji pentru asta, a primit răspunsul, mama ta și cu 
mine ne putem permite așa ceva. 

Frank Shannon și-a băut paharul pe nerăsuflate. Apoi i-a făcut 
semn lui Shannon să facă la fel. Dennis l-a golit, lichidul rece și 
delicios făcându-l să-l doară dinţii. Tatăl lui s-a ridicat și s-a dus la 
bar să umple din nou paharele. 

— Ce face mama? 

— Minunat. Ca de obicei. Și toţi ceilalți fac nemaipomenit de 
bine. Așa că să lăsăm politeţurile și să trecem la problema de la 
ordinea zilei. 

Frank Shannon a fost dintotdeauna absolut direct. 

— Ai observat deja că băieţii au anumite probleme. Iar acele 
probleme sunt legate de tine. 

— Probabil că-i vina mea. Nu m-am descurcat prea... 

— Te rog să te mulțumești să asculți un minut măcar, a vorbit 
imperativ tatăl lui şi Shannon s-a conformat. 

— A cui e vina și de ce, n-are importanță. Vreau să-ți spun totuși 
că, în permisia asta, s-ar putea să vrei sau să nu vrei să te ocupi de 
problema respectivă. Dac-aș fi în locul tău, m-aș lăsa păgubaș. Fii tu 
însuţi. Distrează-te și bucură-te de prezenţa lor. Nu sunt decât niște 
copii normali, indiferent ce-oi fi gândind tu acum. Mai departe. Nu 
ai decât două săptămâni. Vreau să văd c-or să fie două săptămâni 
frumoase. Stai cu copiii în timpul zilei. Dacă vrei să particip și eu, 
indiferent la ce, perfect. Dacă nu, știu ce să fac ca să nu mă 
plictisesc. 

Frank a zâmbit către fiul lui. 

— Noaptea, e altă poveste. Eu sunt pe post de baby-sitter. Tu, poți 
să te duci să-ți găseşti o femeie, poate chiar două. Nu mă 
interesează. Îmbată-te. Fă amor. Dimineaţa te acopăr eu. 

Shannon a râs. 

— Sună grozav. Dar sper că nu te aștepți să m-arunc în dezmăţ 
chiar acum. 

— Nu, i-a spus tatăl lui. Îţi trebuie un răgaz, să te acomodezi cu 
fusul orar. Nu se cade ca un gentleman să adoarmă în timp ce-i 
mângâie doamnei genunchii. 


Până la sfârşitul permisiei, Shannon a urmat întocmai ordinele 
tatălui său. În timpul zilei, s-a jucat cu copiii. Băieţii s-au înroșit ca 
racii, li s-a luat un rând de piele. S-au înroșit din nou și pe urmă au 
căpătat un bronz temeinic. În cele două săptămâni i-a învăţat pe 
amândoi să înoate, să clădească din nisip castele întortocheate, cu 
tunele și turnuri, și i-a inițiat în misterele dirijării unui caiac pe o 
direcție cât de cât stabilă. Emmett se angaja în toate, fără rezerve. Îl 
urmărea pe tatăl lui și-i asculta cu atenţie toate indicaţiile, după 
care îi reproducea mișcările pas cu pas. 

Dennis-junior păstra, de obicei, distanța. Părea să-l cântărească pe 
Shannon, încercând să-i descopere vreun cusur. Shannon a observat 
că, uneori, băiatului îi venea greu. Din când în când, îl surprindea 
râzând la cine știe ce bufonerie. Pe urmă, îşi dădea seama ce face și 
se retrăgea în carapace. După asta, stătea posomorât tot restul zilei, 
participând fără chef la joc. 

Shannon s-a descurcat de asemenea binişor și cu secțiunea 
nocturnă a permisiei sale. În a doua noapte a cunoscut o roșcată cu 
picioare lungi. Arăta mult mai bine decât considera el că merită, 
asculta fără să-l întrerupă prea des, râdea atunci când se cuvenea și 
reușea să susțină o conversație destul de interesantă. Doamna n-a 
fost cea mai grozavă „însoţitoare de bord” pe care-a adus-o în 
așternutul lui. Se situa undeva în preajma mediei - cam tot ăsta 
fiind şi locul pe care Shannon și-l atribuia sieși. N-a fost dragoste, 
dar a fost drăguţ şi relaxant şi Shannon credea că se și 
împrieteniseră într-un fel atunci când ea a plecat cu câteva zile 
înainte de terminarea permisiei. 

Un singur incident s-a mai petrecut, cu fiul lui cel mare, incident 
care, chiar dacă faţă de altele din viața lui nu fusese așa de grav, l-a 
durat. Băieţii se pregăteau de culcare şi Shannon venise să le spună 
noapte bună, înainte de a pleca s-o întâlnească pe stewardesă. A 
făcut greșeala să-i întrebe pe băieți dacă se distrau bine. Emmett i-a 
răspuns cu efuziune, dar de la Dennis-junior a primit un răspuns 
foarte ciudat. 

— Da, eu zic că nu-i rău deloc, a spus băiatul. Dar nu asta fac 
întotdeauna taţii divorţaţi? Încearcă să arate ce bine e cu ei? S-a 


uitat la Shannon sfidător. Să știi că ne distrăm și cu mama, chiar 
foarte bine. Dar ea nu are așa de mult timp. Trebuie să muncească. 
Ne duce la şcoală. Se duce la băcănie. Își face griji pentru noi tot 
timpul. Tu nu faci decât să te joci de-a soldații. 

Shannon a fost cât pe ce să-l plesnească, atât a fost de supărat. S-a 
limitat să scrâșnească din dinţi şi să spună: 

— Nu mă aflu în competiţie cu mama voastră. Suntem doi 
oameni diferiți. Divorţaţi. Singurul lucru pe care-l avem în comun 
sunteţi voi doi. 

— Pariez că-ți închipui că vorbește despre tine tot timpul, a mai 
spus băiatul. Că spune întotdeauna lucruri urâte. Ei bine, nu-i așa... 

Țipătul de mânie al lui Emmett l-a întrerupt: 

— Tu să taci din gură! Eşti un mincinos! Mereu spune tot felul de 
lucruri! Mereu! Mereu! 

Mezinul s-a întors către Shannon și a izbucnit în lacrimi. 

— Da, tati, aşa face. Crede că-i tare bună, dar nu e. E... 

Shannon l-a luat în braţe și l-a domolit. Numai de asemenea 
atmosferă n-avea nevoie în acel moment 

— Ba e bună, băiete, a spus el. Dennis are dreptate. Numai că are 
atâtea pe cap. Probabil că oboseşte și ea și se supără. Asta nu-i nimic 
rău. Și eu mă supăr. Să m-auzi când mă-nfurii! 

S-a silit să râdă și l-a gâdilat pe Emmett până când băiatul a 
început să chicotească printre lacrimi. S-a uitat la fratele acestuia, 
care privea fix la cele ce se-ntâmplau. Lui Shannon i s-a părut că 
citeşte pe chipul lui părerea de rău. 

Şi asta era ceva. 


Nici Shannon, nici tatăl lui n-au adus vorba despre război în 
puţinele prilejuri pe care le-au avut ca să stea de vorbă. De fapt, 
Frank a lăsat impresia că evită cu grijă subiectul, limitându-se la 
bârfe amuzante, istorioare legate de familie şi câteva povești greu de 
crezut despre el însuși, încheiate inevitabil, cu tragerea pe sfoară a 
eroului principal datorită prostiei sale. 

Abia în ultima noapte a permisiei au abordat acest subiect, 
Shannon fiind cel care l-a adus în discuţie. Ca din senin, s-a pomenit 
că-i istorisește tatălui său toată povestea jalnică cu unitatea NVA 


fantomă. A început cu momentul când i-a reperat, a continuat cu 
faptul că Sinclair nu i-a dat crezare și a terminat cu avansarea lui 
într-un post departe de comandament. Frank a ascultat cu atenţie, a 
intervenit cu câteva întrebări „de sondaj” după care s-a pus pe 
gândit. Shannon învățase cu mult timp în urmă ca, în astfel de 
momente, să rămână la fel de tăcut ca și tatăl lui. 

Întotdeauna, Frank Shannon aborda genul acesta de lucruri în 
același fel. Mai întâi recepționa fiecare frântură de informaţie, după 
care se rezema de spătarul fotoliului, închidea ochii și trecea din 
nou totul în revistă, de data asta, în gând, încuviințând din cap când 
și când, numai pentru sine, pe măsură ce diferitele elemente ale 
problemei erau demonstrate sau nu. În cele din urmă, Frank a 
deschis ochii, s-a ridicat și a turnat pentru amândoi câte o porţie 
sănătoasă de brandy. 

— Trebuie să înţelegi, a spus el în sfârşit, că acest general al 
vostru n-are încotro decât să creadă că vorbești în dodii. 

— Nu pricep. 

— Washingtonul nu vrea ca divizia asta NVA să se afle acolo. 
Ăsta-i motivul. Tu nu citeşti ziarele? Noi suntem victorioși în acest 
joc. Dacă o unitate de mărimea asta s-a strecurat în Caracatiţă, 
apropo, e un nume frumos pentru un munte, atunci toate se întorc 
cu susul în jos. Cei de la Washington ar trebui să admită că există 
probleme care se încăpățânează să se lase rezolvate. 

Frank Shannon a sorbit din paharul cu brandy, apoi a clătinat din 
cap dezgustat. 

— Dumnezeule, a continuat el. Au şi-așa destule belele cu 
nefericirea aia de la Dak To. Am înţeles că nord-vietnamezii ne 
buşesc zdravăn acolo, așa-i? lar ăștia o zugrăvesc ca pe ultima 
suflare a dihaniei. O luptă disperată, totul sau nimic. Tu vii şi dai de 
înţeles că armata nord-vietnameză poate să infiltreze un volum 
masiv de oameni și echipament militar fără să i se întâmple nimic. 
Păi, dacă-i așa, atunci „capătul luminos al tunelului” e, de fapt, un 
ditamai trenul. 

— Băga-mi-aş! a izbucnit Shannon, care nu folosea prea des astfel 
de expresii de faţă cu tatăl său, dar a fost singurul lucru care i-a 
venit în minte. 


— Aşa că Sinclair ăsta e obligat să creadă exact ceea ce crede. 
Pentru că, în caz contrar, ar trebui să-i convingă pe șefii lui, care, la 
rându-le, ar trebui să-i convingă pe șefii lor și uite-așa până la 
LBJS*. Iar domnul Johnson, dragul meu, nu poate fi convins de 
nimic care nu e deja o convingere fermă în mintea lui. Are tendința 
să se descotorosească de indivizii care mișcă-n front. 

Frank Shannon și-a golit paharul și a mers să aducă sticla la 
masă, ca să nu mai fie nevoit să se ridice din nou pentru umplerea 
următoarelor pahare. 

— Bănuiesc că Sinclair s-ar pomeni scos pe tușă înainte de a trece 
de primul pas, a zis el. 

— Exact cum mi-a făcut mie, a constatat Shannon. 

— Nu, eu nu cred că ăia ar fi la fel de blânzi, a spus tatăl lui. A 
privit fix la sticla de brandy un timp, apoi a continuat: Presa e plină 
de idioțenii de genul „l-am câștigat și p-acesta”. Dar sunt și oameni 
care încearcă să furnizeze şi relatări cinstite, chiar dacă nimeni nu le 
mulţumeşte pentru ele. Totuși, ce-am reușit eu să pricep e că noi am 
pierdut confruntarea asta de la bun început. Nu putem câștiga. La 
naiba, pentru asta ar trebui să invadăm Vietnamul de Nord. Și 
oricine are măcar o jumătate de creier sănătos ştie că asta ar atrage 
intervenţia Chinei. 

Shannon a simţit că i se-ntoarce stomacul pe dos. Chestiile astea 
le mai discutase el înainte cu prietenii lui, ofiţerii, dar în gura 
tatălui său păreau reale, nu niște palavre stârnite de băutură. 
Mamăă! Chinezii! Singurul lucru care ar putea să-i oprească ar fi... 

— Ceea ce-nseamnă că unica speranţă, în ce ne privește, ar fi 
nuclearele, a spus tatăl lui, completând fără să-şi dea seama gândul 
lui Shannon. Și nicio administraţie, indiferent din care partid, n-o să 
apese pe buton. Cel puţin noi n-o să apucăm s-o vedem. 

Lui Shannon nu-i venea la-ndemână să asimileze toate 
conexiunile şi elucubraţiile mai mult sau mai puţin digerabile. 
Oricât se străduia, nu reușea să le asocieze cu situaţia lui. Dar asta, 
şi-a dat el seama, era pentru că nu avea nicio legătură cu el. Maiorul 
Dennis Shannon nu făcea decât să poarte lancea. Alţii îi spuneau 
când, unde și cât de adânc s-o împlânte. 

— O să se termine în doi, maximum trei ani, a spus tatăl lui. La 


cât suntem de grei de cap, atâta o să ne ia ca să recepționăm 
mesajul. 

— Ce mama naibii, a spus Shannon. Cel puţin, pentru un timp, 
știu că n-o să rămân șomer. 

— Mda, asta aşa e, a aprobat tatăl său. Dar, ca să fiu egoist, îi 
mulțumesc lui Dumnezeu că nu eşti în apropiere de Caracatiţă. Lasă- 
i pe alții să-i înfrunte pe acești nord-vietnamezi pe care nu-i poate 
prinde nimeni. 

Huruitul unui jeep căruia nu-i funcționau cam jumătate din 
cilindri îl scoaseră pe Shannon din toropeală. Ridică privirea și dădu 
cu ochii de Edmunds, care frână brusc, aducând cu el o miasmă de 
motor chinuit și frâne îndelung încercate. Cel de la volan coborî din 
jeep şi se înclină adânc și ceremonios în faţa lui Shannon. 

— Caleașca dumneavoastră, sir, spuse el. 

— Unde dracu” ai găsit hârbu' ăsta? 

— E tot ce pot să vă ofer, sir. Se pregătește o mutare barosană. 

— Mutare? De ce mama dracului? 

— Să-ncremenesc dacă știu, zise Edmunds. Nu-s decât un amărât 
de comandant de companie, mulţumită unui anumit amic de-al meu. 
lar asta nu mă îndreptățește la încrederea hahalerelor mele de 
superiori. 

— Cel puţin trebuie să ştii unde mergem, spuse Shannon, ușor 
exasperat. 

— Aici sunt acoperit. Ne mutăm la Song Nhanh, șefu'. La o 
azvârlitură de băț de luminile strălucitoare, de muzica și fecioarele 
binevoitoare, cu ochii ca mura, ale misteriosului Orient. 

— Song Nhanh? 

Shannon se prăbuși înapoi pe sacul lui B-4. Uite ce se alesese din 
urările de noroc ale tatălui său. 

Dacă Dennis Shannon ar fi fost unul dintre cei pasionaţi de 
concursurile de scuipat, într-o zi bună, cu un vânt rezonabil de 
intens, avea şanse să nimerească din Song Nhanh drept pe 
Caracatiţă. 


35. DUAN 


Generalul Duan nu putea să găsească un loc mai bun unde să se 
ascundă decât Caracatiţa, care, pe hărţile sale, se numea Le Noir 
Massif. Era o fortăreață naturală, amplasată pe niște podișuri înalte, 
acoperite cu o junglă deasă, cu plafon triplu. Asta făcea ca tactica 
preferată a americanilor, asaltul aerian, să nu fie posibil fără plata 
unui preţ considerabil în oameni și echipament. 

Pentru orice fel de combatanți, dificultăţile se amplificau și 
datorită faptului că masivul era brăzdat de trecători abrupte și de 
torente montane vijelioase, care puteau să măture totul în fața lor, 
poate cu excepţia celor mai mari dintre stâncile întâlnite în cale. Nu 
era genul de locuri unde armata modernă, mecanizată, să se simtă în 
largul ei, lucru pe care americanii și, înaintea lor, francezii, l-au 
învățat pe propria piele. 

Caracatița era ascunzătoarea tradițională pentru luptătorul 
vietnamez de gherilă. Aici el putea să se retragă, să se odihnească, 
să-şi lingă rănile și să se pregătească din nou pentru luptă. Faptul că 
inamicul ştia foarte bine unde se află avea prea puţină importanţă, 
întrucât el urma să lupte întotdeauna pe un teren cunoscut și bine 
pregătit de decenii. 

Dintru început, zona fusese prevăzută cu tunele, chiar dacă 
acestea nu erau nici pe departe la fel de întortocheate ca cele din 
regiunea Cu Chi. Tunele pe care un soldat aflat în așteptare le putea 
face să provoace niște lucruri teribile inamicului, după care el să 
dispară, cu puţine şanse de a fi descoperit. Tunelele aveau montate 
tot soiul de capcane, de la cele mai simple, precum bombele 
declanșate prin mișcarea unui fir ascuns, la cele complicate, cum 
erau puțurile adânci, inundate cu apă, care ascundeau intrări 
secrete, coridoare în zigzag și pereţi gata să se prăbușească la 
comandă. 

De-a lungul anilor, organizaţia Viet Cong înființase în acest 
perimetru uriașe depozite de muniţie și alimente, a căror 
reaprovizionare se făcea permanent, așa încât un eventual invadator 
avea să se confrunte cu un inamic tainic, care putea să atace din 


orice direcţie, după bunul lui plac, deţinând totodată provizii 
aproape inepuizabile şi la îndemână. În trecut, americanii își 
trimiseseră unitățile LRRP de elită, dar fiecare patrulă terminase 
dezastruos, sau aproape dezastruos. Acum, niciun american nu se 
mai ducea acolo. De fapt, singurii oameni care străbăteau jungla 
Caracatiţei erau cei din Viet Cong și, acum, soldaţii lui Duan. 

Sporadic, americanii atacau. Avioanele, aflate în drum spre casă, 
mai aruncau acolo bombele rămase nefolosite, sau secerau jungla cu 
rafalele mitralierelor de la bord. Ori, la fel de inutil, câte-o unitate 
de artilerie mai trăgea câteva obuze la coordonate indicate de vreo 
hartă. Numai că toate astea se făceau la întâmplare și numai un om 
pândit de nenoroc putea să sufere vreun accident serios. 

Tovarășul general ştia că putea fi oricum, numai ghinionist nu. 

Tabăra în care se aflau Duan și divizia lui fusese bine pregătită. 
Unităţile locale cunoșteau de luni de zile că urma să sosească o forță 
foarte importantă din nord și acţionaseră în consecinţă. Tunele de 
mult abandonate au fost redeschise și altele noi au fost săpate. 

Un uriaș spital de campanie fusese construit parţial sub pământ. 
Avea „saloane” de recuperare amplasate în aer liber și protejate față 
de intemperii printr-un acoperiș din bambus împletit. Popota și 
zonele de recreere fuseseră de asemenea amenajate. Cei care l-au 
întâmpinat aproape că terminaseră construirea unor adăposturi la 
nivelul solului, toate conectate prin cărări care, tăiate în junglă, 
aduceau cu niște tunele. 

De cum au sosit, Duan a ordonat imediat oamenilor săi să 
definitiveze şi să extindă lucrarea. Lau a supravegheat personal 
construcția comandamentului precum şi a barăcii mici, atașate, pe 
care Duan o folosea drept locuință. Lau a încercat să o doteze pe 
aceasta și cu câteva mici elemente de lux, precum raţii americane 
capturate, dar Duan avea prostul obicei să cedeze altora astfel de 
lucruri. Sergentul se plângea mereu că generalul era mai degrabă 
slab la minte decât slab la suflet. În plus, dacă tot le ceda, oare chiar 
nu vedea un om vrednic de așa ceva în faţa ochilor săi? 

Nu era nicio scofală să ai prieteni printre ofițerii de rang înalt. 

Duan se foi în hamac și apoi își înăbuși un geamăt când se simţi 
săgetat de durerea provocată de mișcare. Chiar și în răcoarea orelor 


de dinaintea zorilor, adăpostul era sufocant. De asemenea, îl chinuia 
o sete teribilă, dar ideea de a se scula și a căuta o sticlă de apă îl 
îngrozea. Ca majoritatea oamenilor săi, Duan suferea de malarie și 
nu mai dormise cum se cuvine de câteva zile, deşi încercase să 
ascundă lucrul acesta de Lau. Ştia că sergentul l-ar fi cicălit 
neîncetat să se interneze în spital. 

Auzi, să se interneze! De parc-ar avea timp pentru așa ceva. De o 
lună întreagă planifica, explica amănunțit și îi dirija pe oamenii de 
sub comanda sa. Mai avea doar două luni și un pic ca să-și 
pregătească soldaţii pentru ofensiva generală. Un eşec era de 
neconceput. Duan știa că un sfârșit lamentabil al marii acţiuni era o 
posibilitate cât se poate de reală și că nu era absolut necesar ca 
acesta să survină pe câmpul de luptă. 

Putea să se întâlnească cu el chiar aici, în inima Caracatiţei, 
pentru că fortăreaţa era în același timp și o închisoare cu efecte 
dezastruoase. Încetul cu încetul, boala tot micșora efectivele, în 
pofida eforturilor de a le completa cu recruți locali şi cu rămășițele 
Batalionului Phu Loi. 

Malnutriţia era și ea o problemă. Desigur, orez se găsea la 
discreție, dar proteinele lipseau aproape total, ceea ce însemna că 
toți aceşti oameni sufereau de o anemie severă, stare care afecta 
majoritatea vietnamezilor, chiar și în perioadele de relativă pace și 
prosperitate. 

Pe urmă, interveneau şi probleme practice uriașe. Caracatiţa era 
un loc sigur, dar în același timp era la fel de stranie și de 
înspăimântătoare pentru militarii NVA ca şi pentru americani. 
Oamenii lui erau fie ţărani, fie copii de la oraș. Jungla, cu bolile ei, 
cu plantele și animalele ei îngrozitoare, le distrugea pe nesimţite 
moralul. Zvonuri bazate pe isterie sau pe ignoranță se răspândeau 
uluitor de repede în cuprinsul taberei, uneori doar la câteva minute 
după ce primul om începea să bolborosească cine ştie ce aiureală. 
Gama de zvonuri începea cu șerpii care simțeau mirosul de om de la 
kilometri întregi după care-l vânau asemenea tigrilor, până la 
copacii care-i ademeneau pe oameni cu fructele lor delicioase, ca să- 
i prindă apoi în strânsoarea crengilor și să-i devoreze lent. Duan și 
ofițerii lui trebuiau să fie zi şi noapte cu o jumătate de pas înaintea 


zvonurilor și apoi să le discrediteze. 

Teama oamenilor săi față de habitat includea și tunelele. În mod 
ideal, cea mai mare parte a taberei trebuia să fie subterană. Duan 
ştia însă, că dacă i-ar obliga să trăiască în spaţiile acelea restrânse, 
oamenii săi ar lua-o razna. Până şi ordonanța lui, Lau, refuza să 
intre sub pământ, cu excepţia cazurilor absolut necesare, iar atunci 
țâșnea la suprafaţă ca o păpușă cu arc și o zbughea în colibă, ca să-și 
revină. 

Era foarte nimerit, spunea Lau cu plăcere, ca acești „sudici” 
(obișnuia să pronunţe cuvântul ca pe o obscenitate, uitând probabil 
că și generalul lui era din Sud) să trăiască asemenea unor șobolani. 
La urma-urmei, e bine cunoscut faptul că ei sunt foarte îndeaproape 
înrudiți cu respectivele rozătoare. Uită-te numai la dinţii lor mici și 
ascuțiți şi la ochii ca nişte mărgele, care nu privesc niciodată un om 
drept în față. 

Antipatia lui Lau pentru localnici era împărtășită și de alți 
militari nord-vietnamezi, motiv al unei noi dificultăți pentru Duan. 
Într-un fel sau altul, el trebuia să-i reunească pe oamenii lui, pe cei 
din efectivele regulate Viet Cong și pe simpatizanţii locali într-o 
forță combatantă coerentă. Singura cale de a da viață dezideratului 
era să-i ţină tot timpul ocupați cu instrucţia. 

Duan a trecut la realizarea acestui obiectiv într-o manieră subtilă. 
De exemplu, alcătuia o echipă dintr-o grupă de localnici și una 
dintre cele mai bune grupe ale sale, după care prezenta o problemă 
oarecare de război. Mergând pe urmele oamenilor săi, localnicii 
înfrângeau, de obicei spre propria lor surprindere, falsul inamic și 
apoi radiau de mândrie. Era o modalitate de a-i face să simtă că fac 
parte cu adevărat dintr-o unitate de elită. 

Toate acestea, fireşte, presupuneau o oarecare doză de entuziasm 
şi de devotament din partea oamenilor locului pe care Duan îi 
recruta din sate. Așa cum remarca și comisarul Thuy, era posibil ca 
mulți dintre ei doar să mimeze loialitatea. În fapt, puteau fi doar 
niște bandiți care profitau de situație. Daţi-i în vileag, era răspunsul 
lui Duan. Şi-apoi, ucideţi-i pe loc, sugera cu înţelepciune comisarul 
lui. 

Nu, spunea Duan. De îndată ce aflăm cine sunt, trebuie să-i facem 


să devină ai noștri. Comisarul încuviința din cap a înţelegere. Una 
din cugetările lui Mao spunea că irosirea unui potenţial soldat al 
revoluţiei, fie el şi un bandit, era o crimă. Duan nu era un admirator 
al lui Tze Dun, deși orice ofițer care ignora scrierile lui despre război 
trebuia să fie un prost, dar logica acestuia în problema 
indezirabililor era impecabilă. Pe lângă faptul că se irosea o forță 
umană de care era nevoie, indezirabilii aveau obiceiul să dezerteze 
și să se alăture inamicului tău. 

Duan auzi un foșnet afară, la uşa barăcii. Trebuia să fie Lau, cu 
micul dejun. Ignorând durerile trupești, se ridică în capul oaselor în 
timp ce sergentul intra. Îl cuprinse ameţeala, dar se strădui să-și 
concentreze gândurile şi-l întâmpină pe proaspătul venit cu un surâs 
care aducea mai mult a rânjet voios. 

— Bună dimineaţa, sergent, spuse el, un pic prea tare. Sper că ai 
dormit bine. 

— Sunteţi bolnav, zise Lau, devenit instantaneu suspicios. 

— Nu, mă simt excelent. Ce te face să crezi c-aș fi bolnav? 

— Vă arătaţi bucuros că mă vedeţi, răspunse, sigur pe el, Lau. 

— Păi sunt. În plus, aştept cu nerăbdare excelentul tău ceai. 

— Detestaţi ceaiul dimineaţa, spuse Lau. 

— De când? 

— Dintotdeauna. 

— Am spus eu vreodată... 

Era prea târziu. Lau venise lângă el și-i încerca fruntea cu braţul 
lui cărnos. Duan se pomeni ridicat în picioare. 

— Ce faci? bolborosi el. 

— Vă duc la spital. 

Duan dădu să protesteze, dar Lau ridică autoritar mâna. 

— Nu trebuie să rămâneţi acolo, spuse el. Știu eu bine. O să mă 
aduceţi la disperare încercând să vă fofilați. 

Lui Duan îi veni în minte imaginea delirantă a unui general 
furişându-se prin întuneric ca s-o evite pe propria sa ordonanţă. 
Secvența legată de această scenă imposibilă i se păru extrem de 
caraghioasă, așa că începu să râdă. Pe urmă se uită la faţa lui Lau, 
realmente afectat. Asta îl făcu pe Duan să se simtă prost; nu vroia 
să-l îngrijoreze inutil pe vechiul său prieten. 


— Bine, acceptă el. Am să mă duc. Dar n-am nimic. M-a atins 
doar cine ştie ce virus. 

Lau pufni neîncrezător. 

— Un virus. Așa ziceți mereu. Dacă nu mâncaţi cum trebuie, vă 
privește. Dacă măcar ați asculta... 

Lau se întrerupse și scoase un oftat lung, de suferinţă. 

— Hai acum să-l vedem pe dosul ăla de porc care se cheamă 
doctor, zise el şi-l scoase pe tovarășul general afară din baracă. 


Principalul spital de campanie era administrat de un medic ale 
cărui înfățișare durdulie şi cap aproape chel constituiau exact opusul 
personalităţii sale. Doctorul Nguyen Va Quot era o adevărată floare 
rară a spitalelor comuniste din junglă. De o probitate profesională 
desăvârşită, fusese educat în Franţa. Geniul său medical compensa 
absența bunelor maniere în privinţa consultului. 

În scurtul interval de timp de când Duan și ofițerii săi făcuseră 
cunoștință cu el, doctorul Quot a reușit să agaseze toate persoanele 
cu care a intrat în contact. Nu numai că-i ura pe semenii săi, fără 
teamă și fără vreo distincţie, dar părea să facă tot ce-i stătea în 
putință ca să fie enervant. Se mândrea și făcea mare caz de faptul că 
era un capitalist. Considera toată mentalitatea comunistă o prostie și 
singurul motiv pentru care încă nu fusese trimis în fața unui pluton 
de execuţie era acela că salva sute de vieţi. 

Geneza lui Quot ca medic de gherilă era remarcabilă într-o lume 
în care straniul devenise ceva banal. Venea dintr-o proeminentă 
familie saigoneză care credea că civilizaţia începea și se termina cu 
francezii. După absolvirea facultății de medicină şi efectuarea 
stagiului de perfecționare în chirurgie în Franța, Quot a trecut la 
practica medicală prosperă de îngrijire a celor bogați. 

Onorariile lui erau tot atât de uriașe ca și orgoliul și priceperea 
demonstrată. Quot se fălea cu amândouă. În timpul zilei, el îi 
înnebunea pe colegii săi de breaslă cu declaraţii despre unele 
realități medicale ce contraziceau credinţele comune. Faptul că avea 
aproape întotdeauna dreptate sau că putea să ignore cu ușurință o 
eroare minoră și s-o explice, nu avea darul să-l facă mai popular. 
Serile, Quot şi le petrecea mergând la teatru sau operă, ori luând 


masa la restaurante selecte. Se considera, de asemenea, expert și în 
aceste subiecte, argumentând îndelung și zgomotos asupra calităţii 
vinului sau în legătură cu nota exactă reușită de vreo soprană. 

Poate că doctorul ar fi continuat astfel să ducă o viaţă lungă și 
fructuoasă dacă nu ar fi săvârşit o eroare aproape fatală, 
considerându-se expert și în politică. Spera, date fiind relaţiile sale 
printre catolicii înstăriți din Saigon, să-și asigure un loc în 
parlament. Dar n-a reuşit nici măcar să participe la vreun tur de 
scrutin. 

Fiindcă una era ca autorităţile să ignore analizele „de restaurant” 
severe pe care medicul le făcea corupţiei regimului aflat la putere, 
atâta timp cât se mulțumea să rămână doctor. Şi, cu totul altceva să 
le auzi la radio sau să le vezi tipărite pe afişe electorale. 

Quot a scăpat ca prin urechile acului de cușca cu tigri abia în 
momentul când soldaţii au venit după el. Dacă o fi reușit să-şi ia cu 
el trusa medicală și s-o şteargă din oraş. În cele câteva luni, cât a 
durat vânarea sa, belicosul slujitor al lui Hypocrat a făcut apel la 
serviciile prietenilor de familie, prieteni care, din fericire, au arătat 
mai multă loialitate memoriei tatălui său decât interes în trădarea 
hotărât antipaticului său fiu. 

Quot și-a irosit câteva din primele săptămâni punând la cale 
întoarcerea sa victorioasă. Dar, pe urmă, a început să înțeleagă 
unele realități evidente. Nu se putea întoarce la Saigon atâta vreme 
cât actualul regim se afla la putere. Ca asiatic, niciodată nu s-ar fi 
putut bucura de prestigiul pe care considera că-l merită, dacă ar fi 
fugit în Europa și ar fi încercat să înjghebeze un cabinet. 

O singură soluţie se întrezărea: guvernul Vietnamului de Sud, 
sprijinit de americani, trebuia să cadă. Calea unică prin care se 
putea realiza acest deziderat trecea prin Nordul comunist. Deşi n-a 
făcut niciun secret din opinia sa că în curând vor fi înlocuiţi de către 
preaiubiţii săi francezi, Quot a fost primit cu brațele deschise de 
către Viet Cong. Nu-şi puteau permite să respingă ajutorul nici unui 
medic, cu atât mai puţin al unuia atât de talentat. 

Și uite-așa, în următorii câţiva ani, s-a născut o legendă. El a 
devenit „Bac Si” - doctorul. Circulau povești despre operaţii 
fantastice efectuate cu un burghiu obișnuit sau cu bisturie meșterite 


din pale de elicopter. 

Oameni care până de curând ar fi murit aproape sigur din pricina 
rănilor la piept sau a celor provocate de schije, aveau acum șanse 
nesperate de supraviețuire dacă rezistau până-i opera el. Se mai 
povestea de asemenea că Bac Si inventase niște medicamente 
fantastice, bazate pe plantele din junglă. 

Adevărul e că şi dacă dădeai la o parte elementele de 
propagandă, aproape totul era adevărat. La fel cum, în pofida gurii 
sale slobode, dacă doctorul Quot supravieţuia războiului, avea 
asigurat un loc important în aproape orice guvern ar fi urmat. 
Dosurile de porc, cum îi plăcea lui Lau să spună, nu sfârşeau în mod 
necesar ca jambon. 

Problemele cu care se confruntau „medicii de junglă”, precum 
Quot, erau enorme. Existau boli de toate soiurile, de la beriberi la 
ciuma bubonică, aceasta din urmă făcând ravagii în întreg 
Vietnamul, chiar și înainte de actualul conflict. Cei mai mulți din 
Viet Cong sufereau de afecțiuni parazitare și malarie cerebrală, boli 
care nu reacționau la tratamentul clasic. 

Materialele sanitare erau aproape întotdeauna imposibil de 
obținut în zilele de început și, chiar dacă între timp sistemul de 
„completare prin furtișşaguri” s-a îmbunătăţit, lucruri precum 
penicilina şi celelalte antibiotice nu se păstrează bine în mediul din 
junglă. 

Boala era prima problemă împotriva căreia Quot trebuia să lupte. 
Nici cel mai grozav dintre chirurgi nu reușește, oricât s-ar strădui, să 
salveze un rănit dacă acesta suferă în același timp de malnutriție 
și/sau de malarie. Îi bătea într-una la cap pe ofiţerii politici să-i 
educe pe oameni în problemele esenţiale ale nutriţiei și ale igienei. 
De regulă însă, el zicea, el auzea. 

În puţinele sale ore libere, Quot patrula prin tabără şi inspecta 
orice încălcare a regulilor sanitare impuse de el, cerând pedepse 
severe împotriva vinovaţilor și atrăgându-și astfel ura eternă a 
soldaţilor de rând precum și a ofiţerilor. Totuși, când erau răniți, 
oamenii se rugau fiecare zeilor în care credeau să fie duși în teatrul 
de operaţiuni al lui Bac Si, în loc de cine știe ce alt medic mai slab 
cotat. 


În tabăra din Caracatiţa, Quot și-a amplasat cu înțelepciune sălile 
de intervenţii în subteran, socotind că pericolele generate de 
bacteriile din tunele erau mult mai mici decât dacă ar fi încercat să 
opereze în aer liber, sub amenințarea armelor și bombelor inamice. 
A cerut ca pereţii să-i fie acoperiți cu material supraelastic de 
parașută iar el și ceilalți membri ai echipei operau cu lanterne 
prinse la cap. Sălile de recuperare au fost situate afară, pentru a se 
evita riscurile unor îmbolnăviri iar convalescenţii să poată profita de 
soare și aer curat. 

Ca să stăvilească malnutriţia, i-a obligat pe pacienţi să mănânce 
atâtea proteine câte puteau suporta, asta însemnând, de regulă, 
șobolani și, din când în când, rații americane furate sau capturate. 
De asemenea, a testat comestibilitatea diferitelor specii de insecte, 
pe care a cerut bucătarilor spitalului să le piseze şi să le amestece în 
orez, ca să nu se observe. Rezultatul general al acestor măsuri a fost 
că, la fel ca un soldat american, dacă un Viet Cong era rănit avea 
supraviețuirea aproape asigurată... dacă putea ajunge la spitalul lui 
Bac Si. 

Diferenţa, firească, s-ar putea spune, consta în aceea că militarul 
american era transportat cu elicopterul aproape imediat, în vreme ce 
vietnamezii trebuiau să-şi care răniții prin junglă cu ajutorul unor 
tărgi improvizate, uneori zile în șir. 

Când Duan l-a întâlnit prima oară pe Bac Si, acesta încerca deja 
să înlăture și acest neajuns. Folosindu-se, ca de obicei, de 
impertinența ajunsă de pomină și de ordinele lătrate, Quot urmărea 
să stabilească un sistem complicat de clinici mobile, unde starea 
unui bolnav se putea stabiliza înainte de lunga călătorie către 
chirurgie. Duan a constatat pe pielea lui că întâlnirea cu doctorul 
însemna o confruntare de voințe. Tovarășul general a pierdut-o pe 
prima și, în mod cert, avea s-o piardă și pe următoarea dacă făcea 
prostia să-l înfrunte din nou pe Bac Si. 

După ce au ajuns cu bine la Caracatiță, unul din primele lucruri 
pe care le-a făcut Duan a fost o vizită la spital, pentru a vedea la fața 
locului starea de sănătate a oamenilor săi. El și comisarul Thuy, 
însoțiți de sergentul Lau, se plimbau prin sălile de recuperare cu 
pereți de bambus, adresând cuvinte de încurajare fiecărui om și 


luând aminte la schimbările survenite în starea supravieţuitorilor 
greu încercatului batalion Phu Loi. Abia își începuseră vizita, când 
au auzit un bărbat care striga cât îl ţineau bojocii obscenități 
„elevate”. 

— Băi, penis sifilitic... băi, pustulă plângăreaţă... sticlă cu fecale 
mânjită cu verde! Te rog să încetezi! Imediat, m-ai înţeles? 

Cei trei bărbați s-au grăbit să ajungă într-una din sălile de 
recuperare, aceea din care veneau tipetele. Duan a văzut un omuleţ 
dolofan, cu fața umflată şi înroșită de furie. Urla la un alt om pe 
care Duan l-a recunoscut vag ca fiind unul din sanitarii săi. 
Durduliul, a presupus Duan, bazându-se pe ceea ce auzise despre 
reputaţia lui, era doctorul Quot. Bac Si scotocea în trusa sanitarului, 
aruncând lucrurile în toate direcţiile. 

— Ia zi, ce mai ai aici, şarlatan nesuferit? Vrei să-mi omori 
pacienţii sau ce? 

— Dar, domnu' doctor, protesta sanitarul, alea fac parte din 
dotarea standard. Avem ordin să le purtăm la noi. 

— Nu mă interesează ce ordine ai primit tu. Eu îl contramandez, 
m-ai înțeles? 

Auzind de contramandarea unui ordin, comisarul a intrat în 
acţiune, înainte ca Duan să-l poată opri, Thuy a pășit înainte, și şi-a 
umflat pieptul ca să poată urla: 

— Hei, ia ascultă! Lasă omul în pace! 

Bac Si s-a răsucit brusc la auzul vocii străine și, preţ de o clipă 
nebunească, Duan s-a temut că doctorul o să ducă mâna la pistolul 
antic pe care-l purta într-un toc. În loc de asta, el şi-a îndreptat 
spatele și l-a mitraliat necruţător pe politruc cu vorbele sale lătrate: 

— Cumva mi te adresezi mie? Ia mișcă-te de-aici. De când spitalul 
meu e treaba dumitale? 

Thuy a explodat. 

— Eşti în prezența ofiţerilor tăi superiori. Cum îndrăzneşti să ne 
vorbeşti așa? 

Bac Si l-a cântărit și mai îndelung cu o privire rece, din creştet 
până-n tălpi. 

— Vorbesc cu tine cum am chef, a spus el. Și-acum, încetează să 
mai scuipi ca un prepuţ anchilozat şi cară-te. N-ai decât să te întorci 


când ai să fii împușcat, o soartă pe care sunt sigur c-o meriți. 

Thuy era îngenuncheat. Așa ceva era de neînchipuit. Duan a 
observat cu oarecare interes cum comisarul lui bolborosea incoerent, 
aflându-se într-o stare pe care nici el nu reușise să o provoace 
vreodată unui ofiţer politic. Totuși, Thuy era omul lui, aşa că trebuia 
să intervină înainte ca lucrurile să ajungă prea departe. În tot cazul, 
dacă ăsta era legendarul Bac Si, poate că un pic de diplomaţie era 
binevenită. 

— Scuză-mă, tovarășe comisar, a spus el cu glas domol. Poate ar 
trebui să vedem despre ce e vorba. 

Thuy își înăbuși furia și încuviință din cap cu un gest scurt. 

— Cum doriţi, tovarășe general, a spus el, accentuând „general”. 
Dat fiind că nici el, nici Duan nu purtau nici urmă de însemn de 
rang, vroia ca porcul ăsta de doctor să știe cu cine are de-a face. 

În loc de asta, Quot s-a întors ca să-i arunce lui Duan o uitătură 
ostilă. Duan s-a gândit că omul are să spună ceva regretabil, 
forțându-i prin urmare mâna. Duan nu era adeptul împușcării 
doctorilor decât în cazuri de absolută necesitate. Totuși, Quot şi-a 
ținut limba în frâu... sau cel puţin și-a domolit tonul, atât cât îi 
stătea în putință. 

— General, deci? Bun. În sfârșit văd şi eu pe cineva care are 
autoritatea să pună capăt acestei idioţenii. 

Quot a scotocit prin trusa sanitarului și a scos ceva, arătându-l 
tuturor, ca pentru inspecţie. Duan a recunoscut-o ca fiind „doctoria” 
pe care toți sanitarii aveau obligaţia s-o aibă asupra lor pentru 
tratarea mușcăturilor de şarpe. După ce erai mușcat, rupeai bucata 
respectivă în două, înghiţeai o parte iar pe cealaltă o aplicai pe rană. 
Duan știa că e un fals şi că nu avea decât un efect psihologic. De 
aceea şi înțelegea motivul mâniei lui Quot. 

— Eu credeam că pregătiți infirmieri acolo, în Nord, a izbucnit 
doctorul cu o voce tremurândă. Nu vraci. Chestia asta e la fel de 
inutilă împotriva mușcăturilor de șarpe ca și un cub de zahăr. 

— Ţine-ţi gura, șuieră Thuy. Te-aud oamenii. 

— Aha, deci recunoști! 

— Nu recunosc nimic! 

— Bine! Atunci spune-mi pentru ce e asta? 


— Pentru mușcături de şarpe! 

— Pentru o anumită specie de șerpi, sau pentru tot regnul 
şerpesc, în general? 

Thuy se îndoia sub forța contraofensivei. 

— Eu nu sunt doctor, a zis el. Eu sunt... 

— În sfârșit! Esenţa problemei. Dumneata nu ești doctor. Iar eu 
sunt. 

Quot s-a întors din nou către Duan. 

— Vedeţi, domnule general, această măruntă vrăjitorie, care mi 
se pare surprinzătoare cu atât mai mult cu cât știu că voi, 
comuniștii, sunteţi atei învederați, e doar simptomatică pentru 
problema generală. 

— Respectiv? Duan era curios împotriva voinţei sale. 

— Aici acţionează două forţe. Medicina, jalnică cum e, pe care 
voi o căraţi în nenorocitele voastre de ranițe și medicina pe care o 
asigur eu. Numai una din ele poate să aibă prioritate. 

Thuy era îngrozit. 

— Sugerezi cumva să-i punem pe infirmierii noștri sub comanda 
ta? 

Quot săltă din umeri. 

— E singura soluţie logică. Vreţi medicină de calitate sau 


vrăjitorie? 
— Îţi înţeleg punctul de vedere, a spus Duan. 
— Şi? 


Duan şi-a dat seama că omulețul aștepta ca el să cedeze disputa. 
În caz contrar, era pregătit să-şi retragă serviciile. 

— Am să vorbesc cu oamenii mei din statul-major să vedem cum 
se poate rezolva, a spus el. 

— Şi până atunci? a insistat Quot. 

— Până atunci, ești șef, i-a răspuns Duan răstit. A așteptat un 
interval de timp corespunzător, după care a adăugat: Dar numai 
peste spital. Nu și peste oamenii mei. 

S-a întors pe călcâie şi a luat-o din loc. Lau l-a ajuns din urmă 
după câţiva pași. 

— Doctorul ăsta, i-a șoptit sergentul. E bun? 

— Un geniu, se pare, a răspuns printre dinţi Duan. 


— Excelent. Atunci am să vorbesc cu el mai târziu despre malaria 
dumneavoastră. 

— Nu vreau să am de-a face cu el decât dacă e absolut necesar, a 
răspuns tovarășul general. E un... 

— ... dos de porc, a terminat Lau propoziţia în locul lui. Dar, în 
acelaşi timp, un geniu. 


Duan se simţea de parc-ar fi încăput din nou în ghearele 
călugărițelor, în timp ce stătea incomod pe masa de examinare din 
scânduri, dezbrăcat până la talie. Omul pe care jurase să-l vadă cât 
mai puţin posibil îl înghiontea în piept și se holba în ochii și în gura 
lui, ţistuind nemulțumit de starea lui jalnică pentru un bărbat între 
două vârste. Duan îl vedea pe Lau foindu-se neliniștit, ca o țărancă 
bondoacă venită cu odorul la doctor. Bac Si clătină încă o dată din 
cap și se depărtă de masă. 

— Bineînţeles că-i malarie, spuse doctorul. 

— Ştiu, se răsti Duan. O am de ani de zile. 

— Domol, domol, tovarășe general, îl mustră Quot. Chiar dacă 
irascibilitatea e unul din simptomele timpurii ale bolii 
dumneavoastră, nu înseamnă că trebuie să-i daţi frâu liber. 

— Având în vedere împrejurările, e foarte dificil, spuse Duan 
sarcastic. Dumitale, chiar nu ţi-a vorbit nimeni până acum despre 
maniera de consult? 

Quot se uită la el, sincer nedumerit. 

— Nu. De ce? 

Duan gemu exasperat în sinea lui. Singurul lucru mai rău decât 
un mârlan nesimtit e unul care nici nu-și dă seama că e. 

— Hai să terminăm odată treaba asta, doctore, spuse el. Dă-mi ce 
pilule consideri că trebuie și lasă-mă să plec de-aici. 

— Nu-i chiar așa de simplu, zise Bac Si. Observ că aveţi lacune 
serioase în privinţa educaţiei sanitare. Nu-i ascultați pe ofițerii 
dumneavoastră politici? Le-am pus la dispoziție tot soiul de 
informaţii despre regimul alimentar, despre stresul provocat de 
muncă și despre igiena personală. De câte ori am avut prilejul, m-am 
îngrijit ca ei să-i dădăcească pe oameni în privinţa acestor reguli 
simple. 


— Am participat şi eu la câteva lecţii dintr-astea, spuse Duan. 
Apoi, în silă: Faci o treabă excelentă, doctore. 

Quot ignoră aprecierea. Bineînţeles că făcea o treabă excelentă. 
De ce să mai discuţi ceea ce era dureros de evident? 

— Să-ncepem cu regimul, spuse el. De-acum înainte vreau să 
consumaţi cel puţin patru sute de calorii pe zi. Cel puţin jumătate 
trebuie să fie proteine. 

— Nu pot să mănânc atâta, zise Duan. Cât despre proteine, n-aș 
zice că mă-nnebunesc după carne. 

— Cu toate acestea, trebuie să mâncaţi, spuse Bac Si. Acum, 
lichidele. Nu știu câtă apă beţi în momentul de faţă, dar vreau să 
dublaţi cantitatea. Și sucuri. Cât mai multe sucuri de citrice. 

Duan rămase cu gura căscată. Se vede treaba că doctorul ăsta 
avea impresia că el putea să umble prin tabără cu burta doldora de 
apă, ca unul care tocmai a traversat înot Strâmtoarea Malacca. Cât 
despre suc... 

— În continuare, somnul. Nu dormiţi suficient, iar puţinul somn 
pe care-l aveţi se pare că nu-i prea profund. Am să vă prescriu ceva. 

— Doamne Dumnezeule! exclamă Duan. Nu pot să plec la război 
drogat cu somnifere! 

— Fireşte că nu, spuse Quot. Oricum, eu unul nu cred în 
soporifice. Am să vă recomand un ceai de plante bun și relaxant, pe 
care ordonanța o să vi-l prepare în fiecare seară. E indicat și pentru 
digestie. 

Duan sesiză zâmbetul larg al lui Lau, ca răspuns la toate astea. 
Torţionarul lui principal lua aminte cu mare atenţie. 

— Ce-ar mai fi... continuă doctorul. A, da. Fără alcool, fireşte. 
Rău pentru somn. Rău pentru sănătate. 

Fără alcool? Omul ăsta era un adevărat diavol. Duan nici măcar 
nu îndrăznea să se gândească din ce iad răsărise. Cu toate acestea, 
tovarășul general decise să nu crâcnească. Nu vroia să-i acorde 
individului o asemenea satisfacţie. În schimb, se dădu jos de pe 
masă și începu să-şi îmbrace bluza. 

— Unde plecaţi? întrebă Quot. 

— N-ai terminat? 

— Cu dumneavoastră, da. Dar aş mai vrea să discutăm unele 


lucruri. 

Pe tot parcursul consultaţiei, generalul se temuse tocmai de acest 
lucru. 

— Ia legătura cu Thuy, comisarul meu. Sunt bolnav, ai uitat? 

— Ei haide, tovarășe general. Nu sunteţi chiar așa de bolnav. 
Doar un acces de malarie şi o imputabilă neglijență faţă de propriul 
organism. 

— În regulă. Și care-ar fi problema? 

— Dacă vreţi ca infirmierii dumneavoastră să fie bine pregătiţi, 
zise Quot, trebuie să am mai multă autoritate asupra lor. 

— Am mai discutat asta și înainte, replică Duan. Îţi înţeleg logica, 
dar asta e armata... noi nu obișnuim să procedăm altfel. 

— Atunci, mă tem că nu pot să-mi asum răspunderea, zise Bac Si. 
Cinstit vorbind, am mari îndoieli în privinţa capacităţii infirmierilor 
dumneavoastră de a face față valului imens de răniţi cu care estimez 
că vă veţi confrunta în apropiata insurecție generală. 

— O, deci acum ești expert și în estimarea pierderilor? 

— Nu fiţi sarcastic. Orice prost poate să-şi dea seama de asta 
chiar şi cu un minimum de cunoștințe. 

— Prea bine, zise Duan. N-am să te contrazic. Deci, care-i 
problema cu infirmierii mei? Li s-a asigurat cea mai bună pregătire 
posibilă. 

— În Nord, spuse Bac Si, unde dotările și aptitudinile medicale 
sunt bine cunoscute. În plus, ăștia suferă de un orgoliu exagerat. 
Poţi să omori un pacient dacă-ţi închipui că ştii prea multe. Eu dau 
vina pe sistemul comunist. Lipseşte motivaţia profitului. Într-un 
sistem capitalist doctorul își ascultă pacienţii pentru că ei îl plătesc. 

Duan nici nu mai ştia de câte ori fusese jignit în ultimele secunde. 

— Ce vrei de fapt să spui? 

— Că nu-şi ascultă pacienţii. Nici nu învaţă din experiențe. Comit 
greșeală după greșeală, fără să se corecteze vreodată. În schimb, se 
felicită unii pe alții pentru numărul jalnic de vieţi pe care le 
salvează, în loc să se îngrozească de toate cele pe care le irosesc. 

Din câte ştia Duan, dosul de porc avea dreptate. Era o carenţă pe 
care ședințele de autocritică nu reușeau s-o înlăture. Oricum, al 
naibii să fie care o recunoaște. 


— Ştiţi că am dreptate, tovarășe general, zise Quot. Sunteţi un 
om prea inteligent ca să nu înţelegeți. 

Aha, deci Duan era inteligent, nu-i așa? 

— Mă tem că va trebui să ne împăcăm cu sistemul pe care-l 
avem, spuse Duan. 

— Mare păcat, zise Bac Si. 

— Ei, mai ai şi alte probleme, doctore? 

— O mulțime, spuse Quot. Pentru început, am un plan de 
extindere a stațiilor noastre de prim ajutor... 

Duan se aşeză din nou pe masă şi-l lăsă pe doctor să continue. 
Nu-i plăcea ideea, dar știa că planurile lui puteau să salveze multe 
vieţi în cadrul Diviziei 302, lucru la fel de sigur ca și faptul că 
medicul acesta era ca un recipient din aur umplut cu lături. 


36. CARACATIȚA 


Când lama lopeţii pătrunse în pământ, Vien Sang îi răsuci ușor 
coada din încheietura mâinii şi apoi, în aceeași mișcare, o ridică. 
Solul cedă cu ușurință. O descărcă apoi peste grămada de pământ 
tot mai mare de pe rogojina de paie, după care se întoarse ca să 
reînceapă. 

Sang înţelesese vag că el și camarazii săi lărgeau un tunel pentru 
una din armele aduse de divizia lui din Nord. Adevărul e că nu prea 
îi păsa care era motivul. Pur și simplu săpa. Era o treabă care-i făcea 
plăcere. După lungul marș, orice loc stabil, inclusiv Caracatiţa, părea 
ca acasă. Mai ales când el înseamnă soarele care-ţi arde gâtul, 
mișcarea lină a mușchilor supuși la efort, starea de bine dată de un 
stomac plin la sfârșitul zilei și puţin timp pentru relaxare, în serile 
răcoroase. În oricare alt loc sau timp, Sang ar fi fost un om cât se 
poate de fericit. 

Problema era că se simţea singur, aşa cum numai un băiat de 
șaptesprezece ani se poate simţi. Până și camarazii lui păreau să se 
ferească de el în ultima vreme. Nu înțelegea motivul, dar dacă un 
om mai în vârstă s-ar fi milostivit de el ar fi putut să-i explice cu 
ușurință. Sang vorbea neîncetat despre singurătate. Indiferent ce 
subiect avea conversaţia, Sang găsea o cale să aducă vorba despre 
nevastă-sa, despre copilul pe care nu apucase să-l vadă, sau despre 
cât de minunată era mama lui şi cât de frumoase câmpurile cultivate 
din jurul satului său. Așa cum îl descria Vien Sang, niciun om nu 
venea dintr-un paradis ca al lui. 

Sang se născuse într-un mic port agricol din apropiere de Thanh 
Hoa, oraș renumit pentru podul lui impresionant, pentru linia ferată 
terminală și pentru că era un centru comercial și de transport de o 
importanţă vitală, cu o poziţie centrală. Totodată, asta făcea din el 
una din ţintele preferate ale bombardierelor americane. Podul era 
mereu distrus și apoi reconstruit, aparent peste noapte. Linia de cale 
ferată care mergea de-a lungul coastei, până în oraşul Vinh, se 
număra și ea printre obiectivele favorite ale piloților de 
bombardiere. Dat fiind că sătucul lui Sang se afla în imediata 


apropiere a liniei ferate și cam la jumătatea distanţei dintre Thanh 
Hoa și Vinh, bombele aveau tendinţa să se împrăștie peste terenurile 
agricole și locuinţele acoperite cu stuf. 

Majoritatea oamenilor care ar fi vrut să descrie satul natal al lui 
Sang nu ar fi folosit cuvântul „paradis”. Dar, pentru tânărul Sang, 
bombele deveniseră la fel de familiare ca şi plugul lui. Fireşte, erau 
ceva de care trebuia să te temi, iar stricăciunile provocate de ele te- 
ngrozeau. Dar viața își vedea de cursul ei aproape normal. Când 
veneau avioanele, cei mai mulți dintre săteni se ascundeau degrabă 
în micile adăposturi betonate care împânzeau zona şi așteptau 
încheierea raidului. Cei mai curajoși completau echipajele 
armamentului antiaerian și trăgeau în americani, în vreme ce alţii se 
alăturau echipelor de pompieri şi de salvare. După încetarea 
alarmei, viaţa revenea la starea de dinainte, aceeași de câţiva ani de 
zile. Liderii regionalei de partid aveau o lozincă care li se 
transmisese pe cale ierarhică de la Hanoi: „Luptă și construcţie”. 

Oricum, un mucalit local a reformulat-o astfel: „Uşurează-te și ia-l 
cu lopata”. În câteva minute, a doua lozincă a făcut înconjurul 
satului şi Sang își amintea că toată lumea a tras o porție bună de râs 
pe seama ei. Chiar și şeful satului care s-a jurat că o s-o transmită 
mai departe la următoarea ședință a regionalei de partid. După câte- 
l cunoștea pe șef, Sang era destul de sigur că s-a ţinut de cuvânt. 

În numai câţiva ani, Sang a văzut cum viaţa satului se modifică 
semnificativ. Tot mai mulți bărbaţi erau târâți în vâltoarea 
războiului, ca soldaţi sau ca membri ai numeroaselor echipe de 
construcție care băteau țara în lung și-n lat, reconstruind ceea ce 
distruseseră bombardamentele. Și tatăl lui fusese obligat să intre în 
armată când Sang avea cam treisprezece ani. Trei ani mai târziu, 
Sang i-a călcat pe urme fără să mai fi auzit de mult ceva despre 
părintele lui. 

În ultima scrisoare primită de Sang de la soţia lui (dictată șefului 
satului pentru că ea, ca majoritatea țăranilor, era analfabetă), despre 
tatăl lui încă nu se aflase vreo veste iar mama lui era pe punctul să- 
şi piardă orice nădejde. 

În afară de bombe, o altă schimbare adusă de război a fost faptul 
că secătuirea continuă a părții bărbătești a populaţiei a produs o 


societate constând aproape în întregime din foarte tineri, foarte 
bătrâni şi femei. Femeile conduceau aproape toate activitățile 
importante. Ele lucrau pământul, reparau locuințele și îndeplineau 
cea mai mare parte a treburilor miliției locale. Rezultatul a fost un 
matriarhat, dat fiind că majoritatea femeilor, printre care și mama 
lui Sang, și-au asumat cu plăcere aceste noi responsabilități și 
declarau ritos că lucrurile n-aveau să revină la starea de dinainte, 
dacă și când bărbaţii lor se vor mai întoarce. 

De la despărțirea de acasă, primise două scrisori de la soţia lui, 
Tham. Le ţinea învelite într-o bucăţică de prelată cauciucată și, de 
câte ori avea prilejul, le scotea și le citea. 

Erau pline de detaliile obișnuite ale vieţii de la ţară. Atâtea şi- 
atâtea ouă strânse, cât de mult sau cât de puţin a plouat și care era 
starea recoltei. Ca să găsească vreo urmă de sentimente afectuoase 
trebuia să citească printre rânduri, pentru că Tham îi dicta scrisorile 
şefului satului şi nu se cuvenea să-și dezvăluie respectivele 
sentimente. 

O notă de mândrie a fost dată de vestea că făcea parte din 
artileria antiaeriană şi că echipa ei împărțise cu o alta succesul 
doborârii unui avion american. Într-una din scrisori a primit vestea 
că urma să fie tată. La început Sang a fost mândru, dar pe urmă s-a 
îngrozit la gândul că se putea întâmpla ceva rău în timpul nașterii 
copilului. Şi-a dat seama cu neliniște că, până să ajungă scrisoarea la 
el, copilul se și născuse. Şi că nu era exclus să fi început deja să 
meargă. 

I-a întrebat pe toți camarazii despre care știa că au copii ce șanse 
erau ca puiul lui să supravieţuiască. Pe urmă, a avut coşmaruri 
pentru soţia lui. Dacă Tham a murit? Multe săptămâni fără somn a 
mai avut din pricina asta. Un caporal l-a luat până la urmă deoparte 
și i-a zis: 

— Și dacă într-adevăr a murit? Ce-o să fie dacă visurile tale rele 
se dovedesc adevărate? 

— Atunci aș fi cel mai nenorocit om din satul meu. 

— Într-atât de nenorocit încât, să zicem, ţi-ai lua viaţa? 

Sang a fost şocat. 

— Fireşte că nu. Tham e cea mai frumoasă femeie din satul 


meu... cea mai blândă... cea mai muncitoare... Dar... 

— la încetează să mai măcăni ca o rață. Am auzit cu toţii de 
calitățile numeroase ale acestei legendare Tham. Răspunde-mi la 
întrebare. 

— Am responsabilităţi în satul meu, i-a replicat Sang. Oamenii se 
bizuie pe mine. De exemplu, mama mea... 

Caporalul i-a retezat-o şi de data asta. 

— Hai să ne gândim acum la cealaltă variantă. Dacă trăieşte? 

— Atunci aș fi cel mai fericit om din sat, a răspuns Sang liniștit. 

Caporalul a încuviinţat din cap, strecurând încă o surcică sub oala 
în care fierbea orezul. 

— Atunci îți sugerez să-ți închipuieşti că soţia şi copilul tău 
trăiesc și sunt sănătoși. Dacă nu... Caporalul a clătinat din cap, 
cuprins parcă de o mare tristeţe. Dac-ai să continui în felul ăsta, 
tinere Sang, ai să mori. lar dac-ai să mori, n-ai să afli niciodată ce s- 
a întâmplat. 

Sang a reflectat la vorbele caporalului tot restul zilei. Se 
considera un bun soldat, dar în ultima vreme... de când cu 
coşmarurile... În noaptea aceea a visat iarăşi despre sat. Tham era 
grasă iar el era tatăl mândru al unui băieţel frumos. A doua zi s-a 
apropiat de caporal. 

— Vreau să-ți mulțumesc, tovarășe caporal, a spus el. 

— Au încetat visurile urâte? 

— Oh, desigur. Ai avut perfectă dreptate. Ştii, aş mai avea o mică 
întrebare... 

— Vorbeşte. 

— Dumneata ai copii? 

— Mai mulți. 

— Bun. Atunci trebuie să ai habar. Băiatul meu ar trebui acum să 
înceapă să meargă?... 

Caporalul s-a mulțumit să încuviințeze din cap, așteptând. 

— Dacă-ncepe să meargă prea devreme? Am auzit că genunchii 
lor plăpânzi se-ndoaie și... 

Caporalul mai că nu l-a omorât. Din nefericire pentru alții, Sang 
nu şi-a învăţat lecţia. El nu făcuse decât să se oprească să stea de 
vorbă cu caporalul. 


Lau cerceta din priviri cutiile din aluminiu stivuite în șiruri 
nesfârșite în faţa lui. Erau mii de cutii, unele aveau etichete, dar pe 
cele mai multe clima din regiunea Caracatiţei le făcuse 
neidentificabile. Mulțimea de bunătăţi conservate dinaintea lui nu 
era decât o mică parte din proviziile agonisite de organizaţia Viet 
Cong prin „eliberarea” lor de la americani. Lau căuta sucuri de 
citrice, conform indicaţiilor doctorului Fund de Porc. 

După o perioadă, care lui i se părea de secole, de furat de la 
Occident, învățase că lucrurile simpatice precum sucurile de 
portocale, grapefruit sau chiar de papaia veneau ambalate în cutii 
care aveau o anumită configuraţie. Lau considera cunoștințele sale 
în această privință ca fiind nu foarte diferite de recunoașterea 
siluetei unui avion inamic. Conservele, fie că puteau produce ceva 
care să bombardeze intestinele, fie că puteau rămâne într-o fază de 
observaţie, ca focuri de armă răzlețe și nevătămătoare. Sucul de 
prune, de exemplu, se află întotdeauna în cutii mici și alungite, de 
obicei într-o cantitate suficientă pentru o porţie și un sfert. Lau 
habar n-avea de ce tot sucul de prune „eliberat” părea să fie altfel. 
Cutiile de genul ăsta trebuiau evitate. 

Al doilea lucru de care trebuia să te ferești erau tomatele. Unele 
popoare păreau să ambaleze roşiile într-o manieră periculoasă. Pasta 
de tomate, de exemplu, tindea să fie pusă în cutii mici. Dar puteai să 
iei și o cutie înaltă şi zveltă, în care găseai, musai, în loc de suc de 
portocale, multă pastă de tomate, un condiment complet inutil 
pentru bucătăria din regiunea Râului Roșu. Scoasă din cutie, pasta 
de tomate avea gust de tocătură de melci bătrâni. De asemenea, 
provoca o adevărată deflagrație a maţelor. 

Lau a învăţat pe pielea lui că produsele rele la gust aveau 
totodată tendința să fie ambalate în cutii de dimensiuni care nu 
corespundeau volumului pentru consum normal. Chestiile care 
trebuiau evitate nu se produceau niciodată în cutii mai mici de două 
sau trei porţii. 

Sergentul ochi o cutie deosebit de interesantă: suc de grapefruit 
sau, în cel mai rău caz, felii de grapefruit în sirop. Cutia era puţin 
cam scundă, de parcă ar fi conţinut felii de grapefruit tăiate cu 


cuțitul. În același timp însă, era suficient de înaltă ca să poată 
conţine şi suc pur. Nu era sigur de vechimea conţinutului, dar 
înţelesese că americanii își susțineau eforturile din ultima vreme cu 
mari cantități de vitamine. Alegerea constituia un risc pe care 
trebuia să și-l asume. 

Nu. Era un risc pe care Duan urma să şi-l asume. Lau își luă 
angajamentul faţă de sine că, indiferent ce conținea cutia, tovarășul 
general avea să înghită tot ce era înăuntru. 

— Scuzele mele, sergent, se auzi o voce din spatele lui. 

Lau știa că vocea aparținea comisarului. Prin urmare, mimând 
nevinovăția, puse cu băgare de seamă cutia cu pricina în sacul său 
de merinde și se întoarse cât mai nepăsător cu putință către cel care- 
i vorbise. 

— A, tovarășul comisar, zise el cu prefăcută surprindere. Apoi 
flutură disprețuitor din mână către cutiile şi pachetele atent 
aranjate. Ce dezordine! Venisem să fac niște observaţii pentru 
următoarea ședință de autocritică. 

Comisarul ignoră umflătura de o formă ciudată care se profila în 
sacul atârnat de umărul sergentului. 

— Ce mai face tovarășul general? întrebă el. Sper că l-ai convins 
să se supună instrucțiunilor doctorului Quot. 

Abia acum arătă din cap către sacul lui Lau. Omul știa despre ce 
era vorba, șterpelirea de provizii, desigur, dar pentru o cauză nobilă. 
Desigur, amândoi știau că Duan nu ar fi avut decât să ordone și-i 
erau asigurate suplimentele alimentare corespunzătoare. Dar 
amândoi cunoşteau la fel de bine că ăsta era un lucru pe care el nu 
l-ar fi făcut niciodată. 

Cei doi păstrară un scurt moment de liniște, semn de respect față 
de superiorul lor. Lau își dădu seama că Thuy nu se prefăcea. În 
pofida fanfaronadei individului, sergentul înţelese că acesta vedea în 
Duan un erou: nehotărât în intimitate, calm în exterior; un laș 
potențial în adâncul sufletului, neînfricat în public; copilăros în 
disprețuirea propriilor sale nevoi; un tată, chiar un unchi drag ori un 
frate mai mare, atunci când vorbea cu ofițerii lui. Privindu-l cu 
atenţie pe comisar, Lau se întrebă de ce acesta, cu un grad infinit 
mai mare decât al sergentului, părea să fi adoptat dintr-odată o 


postură aproape umilă în faţa lui? 

— Încă mai are febră, spuse Lau, dar cred c-o să cedeze curând. 

= Îi eşti foarte apropiat, nu-i aşa, sergent? 

— Ne-am cunoscut la Dien Bien Phu, răspunse el. 

Nu intenționase să spună asta nici indiferent, nici pe un ton de 
laudă. Pur și simplu așa era. Lunga liniște care urmă îl făcu să 
înţeleagă unele lucruri. Dien Bien Phu. Era oare un nume magic 
pentru oamenii ăștia tineri? Pentru acest dos de porc de comisar? 
Era acesta băiatul de la țară, care-și descalță sandalele și-l poartă pe 
Buddha peste apele învolburate? 

Un rahat de porc. El era în viață, ca și Duan, pentru că au avut 
tunurile deasupra francezilor. Lau îl cercetă pe comisar cu ochii săi 
mari și bovini: ar fi putut individul ăsta să stea alături de el la Dien 
Bien Phu? 

Rahat de porc, repetă el din nou. Dâre lungi şi verzi de rahat de 
porc bolnav. Lau nu avea înclinații spre introspecţie, dar ştia că ceea 
ce se afla în spatele lui era istorie inventată, iar ceea ce îi aștepta 
avea să fie Dien Bien Phu. 

— Vreţi să-i transmit urările dumneavoastră de bine? 

Thuy încuviinţă din cap de vreo câteva ori până când, în sfârşit, 
reuși să îngaime: 

— Sergent Lau, în spiritul autocriticii, crezi că mi-am făcut 
datoria cum se cuvine? Thuy nu aşteptă un răspuns. Ai putea spune 
că i-am îndoctrinat pe oameni astfel încât ei să se afle în culmea 
aptitudinilor lor? Apreciezi c-aş putea face mai mult? 

Lau lăsă impresia că meditează nu unul, ci mai multe momente, 
zăbovind exact atât cât să-l facă pe comisar să se simtă stingherit. 

— În meseria dumneavoastră, tovarășe comisar, sunteți unul 
dintre cei mai buni oameni pe care i-am văzut, spuse Lau. Dacă 
vreodată un om a reuşit să îmbunătățească moralul camarazilor 
noștri... 

Lăsă fraza neterminată, pe o notă admirativă. Lau observă 
expresia de bucurie copilăroasă de pe faţa lui Thuy. 

— Sergent, m-am gândit îndelung la dificultăţile care ne așteaptă. 
Poate că misiunea mea s-a încheiat. Şi aș putea fi folosit mai bine în 
altă parte. Ce crezi? 


— Desigur că aveţi anumite idei în această privință, tovarășe 
comisar? 

Lau rosti fraza pe un ton foarte sec. Acum își putea permite. 

— Ei bine, ai umblat prin tabăra asta la fel de mult ca şi mine... 
poate că există vreo unitate... o unitate neutilizată la maximum... o 
unitate de care va fi multă nevoie în ofensiva generală... pe care aș 
putea s-o... 

— ... conduceţi? termină Lau în locul lui. 

Așadar, el trebuia să-l roage pe general să-l pună pe Thuy în 
fruntea unei unități combatante. 

— Da, spuse Thuy. 

Nu exista o modalitate mai scurtă prin care să recunoască. 

Lau avea o experienţă îndelungată în ascunderea rânjetului său 
cinic faţă de superiori. Bineînţeles că omul vroia să comande o 
unitate combatantă. Cu un astfel de trecut, poți să-ți netezești 
urcuşul spre Biroul Politic. Îl afecta asta în vreun fel pe Lau? Câtuşi 
de puţin. Putea fi de acord Lau ca acest comisar să conducă alți 
oameni la luptă? Cântări din priviri trupul slăbănog, ca de șarpe, al 
individului. Un lucru era sigur: era pregătit. Lau și-l închipui pe 
comisar urlând la oamenii săi să-şi pună baionetele la armă și să 
pornească la atac. Așa se întâmplase la Dien Bien Phu, așa fuseseră 
cucerite Beatrice sau Isabella: asalturi frontale sinucigașe. 

Sigur, îi goniseră pe porcii de franţuji de acolo tocmai la linia 
internațională de delimitare, dar cu ce preț? Să te fac capră, 
comisare. Să te fac capră, fir'ai al dracu” de slăbănog! 

— Ce idee remarcabilă, spuse Lau. În mod sigur am să-i pomenesc 
de ea tovarăşului general. 

Lau văzu cu mare încântare cum un colonel încerca să se încline 
umil în fața unui sergent de rând. O notă optimistă: ştia că Duan o 
să se amuze nespus de această glumă. 


La poalele dealului, forța de asalt aştepta cu neliniște semnalul de 
pornire a atacului. Inamicul era bine ascuns. Ocupase o poziţie în 
vârful unei pante de cincisprezece până la douăzeci de grade. Panta 
însăși era un talmeș-balmeș de sârmă ghimpată de care vor trebui să 
treacă ocolind-o, târându-se pe dedesubt sau trecând prin ea, pur și 


simplu. Şi expunându-se astfel unui tir ucigător. Apărătorii se aflau 
în adăposturi protejate cu saci de nisip. 

Culmea de deal constituia o poziție americană clasică și terenul 
fusese pregătit cu grijă. Asaltul cotei nu se putea baza pe nicio 
surpriză, căci inamicul știa că ei se aflau acolo, tot așa cum știau din 
ce direcţie trebuie să vină atacul. Lau zâmbi larg către tânărul 
locotenent Viet Cong de lângă el. 

— Excelentă treabă, tovarășe locotenent. Oamenii dumitale au 
studiat temeinic strategia americană. 

Locotenentul Lam radia. Aprecierea era o laudă generoasă din 
partea sergentului veteran. El și oamenii lui se antrenaseră 
săptămâni în șir cu Lau și alți soldaţi nord-vietnamezi. Timp 
suficient pentru a-şi da seama cu mândrie că cei din nord erau 
printre cei mai bine pregătiţi soldaţi pe care sperase să-i întâlnească 
vreodată. Nici nu-și putea imagina un inamic capabil să le stea în 
cale. 

Lau aruncă încă o privire de profesionist spre terenul de 
antrenament. Arătă cu degetul lui butucănos către o ieșitură de 
pământ aproape imperceptibilă, aflată cam pe la jumătatea 
urcușului. 

— Dac-ai putea să trimiţi niște oameni măcar până-n punctul ăla, 
spuse el, ar trebui să-ți ofere suficientă acoperire ca să-i aduci pe 
urmă și pe ceilalți. 

Ochii lui Lam se măriră ușor. Încuviință din cap în semn că da, s- 
ar putea să meargă. Se întoarse ca să caute câțiva candidaţi care să 
execute misiunea. 

— Phum Phuong, urlă el și, cât ai clipi, o siluetă masivă se cățără 
până lângă el. 

— Da, tovarășe locotenent, scânci vocea. 

Lau tresări ușor surprins și se uită la om. Vocea miorlăită nu se 
potrivea deloc cu statura individului. Phuong era la fel de solid ca și 
Lau. Avea niște brațe masive care dispăreau într-un gât aproape 
inexistent. O cicatrice adâncă, de cuţit, îi brăzda obrazul, 
prelungindu-se până la jumătatea gâtului. 

Locotenentul îi explică ce avea de făcut. Trebuia să ia patru 
oameni și, când se dădea semnalul pentru începerea atacului, 


Phuong și ceilalți urmau să profite de confuzia din primele momente 
şi să ocupe ieșitura de pământ către care arătase Lau. Phuong 
asculta totul cu mare atenţie, încuviințând din cap întruna. Lau 
observă că, de fapt, omul aprecia cât de greu avea să fie urcușul. 
După sclipirea din ochii lui, sergentul era sigur că individul se 
gândea totodată și cum să scape de beleaua asta. 

— Cu plăcere, tovarășe locotenent, se auzi din nou vocea 
scâncită. Și mă simt onorat că m-aţi ales pe mine pentru o sarcină 
atât de importantă. 

Uite-acuși începe, gândi Lau. 

— Dar... 

Cumva, Lau știa că o să vină un „dar...” urmat de o pauză plină 
de înțelesuri. 

— Dar ce, Phuong? Zi repede, că n-avem prea mult timp. 

— Păi, gândeam și eu, tovarășe locotenent, că dacă tot m-am 
antrenat atâta timp cu mitraliera aia, n-ar fi mai bine... 

Abia acum Lau îi pricepuse jocul. Phuong propunea de fapt ca el 
să rămână în spate la mitraliera RPD, pentru a asigura focul de 
acoperire în sprijinul forței de asalt. Dat fiind că nimeni nu avea să 
tragă cu adevărat în timpul jocului, muniţia era insuficientă pentru 
a putea fi folosită și la antrenamente, Phuong ar fi avut astfel 
posibilitatea să lenevească în spatele mitralierei şi să se relaxeze, în 
vreme ce toată lumea transpira şi gemea în susul dealului. 

Într-o luptă adevărată, cererea lui Phuong de a rămâne cu 
mitraliera ar fi fost fie un act foarte curajos, fie un gest prostesc. 
Oamenii pe care încerci să-i ucizi au tendinţa să devină furioși şi ce 
țintă mai bună putea fi pentru mânia lor decât o armă care clănțăne 
continuu către ei, făcându-i să se scape-n pantaloni. Numai că Lau se 
îndoia că Phuong ar fi foarte brav, sau foarte prost. După accent, 
părea de fel dintr-unul din oraşele mari ale Sudului. Lau mai bănuia 
de asemenea că, în viaţa civilă, omul îşi câștiga existenţa pe căi nu 
tocmai cinstite. Cicatricea de pe obraz sugera totodată că individul 
nu se dădea în lături să se folosească și de forță pentru a câștiga un 
ban în plus. 

Lau îi aruncă tânărului locotenent o privire fugară, întrebându-se 
de cât timp și cât de bine reușise Phuong să-și valorifice talentele 


dobândite în civilie. 

— Da, da, înţeleg, spunea Lau. Deşi cred că-ţi dai seama de riscul 
pe care ţi-l asumi. Poziţia ta ar putea fi eliminată încă de la primul 
schimb de focuri. 

Phuong săltă ușor din umeri. 

— Asta mi-e datoria, tovarășe locotenent, spuse el. 

Lau râse în sinea lui. Putea să bage mâna în foc că Phuong nu s-ar 
arăta la fel de nobil când ar fi vorba de o luptă adevărată. Decise să- 
i dea omului o lecţie. 

— Cu un asemenea spirit, îi spuse el locotenentului, poate că am 
putea să punem și niţel piper în mâncare. 

— Adică? 

— Dacă din primele clipe ale atacului am putea să urcăm 
mitraliera pe dealul ăla... 

Locotenentul îi prinse ideea din zbor, ca şi Phuong, de altfel, care 
asculta cu o spaimă crescândă. Acum, în loc să urce dealul împreună 
cu ceilalți, un efort pe care făcuse tot ce-i stătuse în putință ca să-l 
evite, va trebui să care după el și RPD-ul. Înnegrindu-se la față de 
supărare, Phuong ascultă ordinele locotenentului, care se 
conformase rapid ideii lui Lau și adăugase și de la el unele mici 
„înflorituri”. 

Câteva minute mai târziu, când atacul se declanșă și oamenii 
năvăliră pe coasta dealului, Phuong se-mpleticea și suduia sub 
povara mitralierei. Lui Lau toate acestea îi provocară o încântare 
imensă, deși întâlnise prea mulți oameni ca Phuong, ca să mai 
creadă că fusese tras vreun învățământ din această întâmplare. Îşi 
închipui că, până la sfârșitul războiului, Phuong va reuși să se 
ferească de aproape orice va fi aruncat spre el. Omul arăta și se 
comporta ca un expert în arta supravieţuirii. 

Lau plecă din zona de antrenament, reflectând la cele întâmplate 
precum și la alte mici mistere ale vieții. Era mult prea fatalist ca să 
se supere pe oameni ca Phuong. De asemenea, era sergent de prea 
mulți ani și participase la atâtea bătălii încât ajunsese să constate că 
aproape întotdeauna reușea să-i determine pe Phuongii acestei lumi 
să facă ceea ce vroia el. lar dacă nu făceau... păcat de ei. Lau 
trimisese în pământ partea lui de Phuongi, tot el scriind și 


rapoartele de după terminarea acţiunii în care descria cum bietul 
om, angajat într-un asalt frontal, s-a interpus pe traiectoria unui 
glonţ care i-a intrat drept în ceafă. 

Fapt este că Lau era hotărât ca, la terminarea acestei bătălii 
caraghioase cu americanii, să rămână în viață. Îşi imaginase de mii 
de ori scena întoarcerii sale victorioase în satul natal. 

Deși fusese militar de profesie întreaga lui viață de adult, Lau 
încă se mai considera ţăran agricultor. Visa la micul petic de pământ 
şi la mirosul greu de bivol muncit din greu. Oricum, strâns cu ușa, 
Lau ar fi fost nevoit să admită că visurile sale de revenire acasă se 
schimbaseră față de acelea care-l însoţiseră la începuturi. În mod 
firesc, avea să fie primit ca un erou. La fel de firesc, oamenii aveau 
să-l îndemne să preia sarcina de șef al satului. El avea să refuze cu 
umilință, o, poate chiar de trei ori, doar așa, de dragul aparenţelor. 
Nu. Să zicem de două ori. Ţăranii au tendinţa să ia de bun ce zici cu 
prea multă ușurință. 

Cealaltă parte a visului cerea ca Duan să rămână și el în viață. Nu 
era singurul motiv pentru care Lau își dădea atâta silință să-i apere 
spatele tovarăşului general. Cu siguranţă însă, era un argument. În 
această parte a visului, Duan avea să beneficieze și el de o primire 
glorioasă, numai că în atmosfera rarefiată a Hanoiului. 

Majoritatea lotului curent de conducători începea să scârțâie pe la 
încheieturi. Era un lucru cât se poate de logic ca Duan, un bărbat 
relativ tânăr, să înceapă să urce rapid scara ierarhică. Natural, el își 
va aminti de anii lungi de serviciu credincios depus de ordonanța sa. 
Lau se întreba dacă un loc în Biroul Politic regional ar fi o pretenţie 
prea mare din partea unui bătrân sergent? Sau, poate chiar... 

Eroul de la Dien Bien Phu se pomeni dintr-odată săltat de la 
pământ și aruncat prin văzduh de o fantastică undă de șoc. Nu avu 
timp să înregistreze ce se întâmpla cu el. Trupul lui Lau se izbi de 
solul dur, apoi se făcu ghem și el mai mult simţi decât auzi cum 
obiecte de mari dimensiuni se rup și se rostogolesc pe lângă el. 

Avu senzaţia că e ciupit de o sută de insecte când fu lovit de o 
rafală de pietricele. Se ridică pe coate şi căută disperat cu privirea 
un loc unde să se ascundă. În jurul lui jungla virgină se transformase 
într-o miriște carbonizată care înconjura o groapă mare, fumegândă. 


Copaci întregi fuseseră smulși din rădăcini și aruncaţi la sute de 
metri distanță. Lau auzi ţipetele de durere ale răniților. Din zona 
occipitalului recepționa mesajul că picase o bombă, aruncată, ca de 
obicei, dintr-un avion care zbura atât de sus, încât nimeni nu-l 
auzise apropiindu-se. Din regiunea frontală venea avertismentul că 
acolo unde a căzut o bombă, neapărat avea să urmeze alta. 

Ochii lui Lau se concentrară pe o gaură mică aflată la câțiva metri 
— intrarea într-un tunel. Îşi înghesui trupul masiv prin ea și începu 
să se strecoare târâş înăuntru exact când lumea explodă din nou. 
Simți pământul zguduindu-se sub el și în jurul lui. Urechile, gura și 
nările îi erau înfundate cu pământ dar el continua să se târască, jos, 
tot mai jos. Și deodată rămase pe loc. Își dădu seama că ajunsese la 
un cot al tunelului și că n-avea nicio șansă să treacă mai departe. 
Era înțepenit pe loc. Afară, tunetele bombardamentului continuau. 
Aici, cel puţin, se afla probabil în siguranță. 

Lau își aminti un lucru înfiorător. Spațiile închise îi provocau o 
groază teribilă. Atât de teribilă încât, de când se afla în regiunea 
Caracatiţei, numai la ordinul direct al lui Duan acceptase să intre 
chiar şi în tunelele mai mari. Încet, începu să-și croiască drum 
înapoi, spre ieşire. Spera din suflet ca bombardamentul să înceteze 
până ajungea el afară. Dacă nu, lumânarea mă-sii de viaţă, Lau 
prefera să înfrunte bombele. 


Pentru Vo Thi Mo, raidul aerian era o mană cerească. Exact așa 
cum zeii scuturau norii de apă după bunul lor plac, ei aduceau și 
piloţi americani plictisiți și, tocmai de aceea, hotărâți să-și arunce 
„coletele” de două sute cincizeci de kilograme peste ceea ce lor li se 
părea a fi o junglă pustie. Mo ştia că în spatele exerciţiului nu se 
ascundea niciun scop măreț. Avioanele nu făceau decât să se 
întoarcă dintr-un raid asupra Nordului, iar piloților le mai 
rămăseseră câteva bombe. Caracatiţa era un poligon de trageri al 
nimănui, așa că aviatorii aruncau bombele, neașteptându-se să 
realizeze altceva decât să sperie păsările. 

Mo îşi dădu seama că rugăciunile i-au fost ascultate în momentul 
când a descoperit prima bombă neexplodată. Însoţită de echipa ei, s- 
a apropiat şi a început rapid examinarea. Trebuiau să afle câteva 


lucruri înainte de a se apuca să „sape” în căutarea aurului pur. Mai 
întâi de toate, dacă bomba avea temporizator. Cu alte cuvinte, nu 
cumva să nu fi explodat din pricina unei defecţiuni a mecanismului 
de întârziere care, chiar în acest moment, își continua cursa. De-a 
lungul anilor, Mo văzuse prea mulți oameni făcând supoziţii eronate 
la acest punct. A doua oară nu mai ai șansa să ghicești. 

După prima constatare, trebuia identificat cu exactitate tipul de 
focos cu care era dotată bomba, precum și dacă nu cumva avea 
instalat vreun dispozitiv-capcană. 

În cele din urmă, Mo o declară relativ sigură pentru a se putea 
trece la lucru. Doi dintre membrii echipei sale începură să taie 
bomba pe jumătate, în vreme ce un altul turna încontinuu apă peste 
ea, ca să nu se încălzească prea tare. În câteva minute vor ajunge 
înăuntru, iar Mo va începe să-și strângă recolta de explozibile. Își 
aminti, cutremurându-se, de zilele când erau siliți să scoată 
explozibilul afară cu ajutorul aburilor, după care uscau masa pastei 
umede. 

Vo Thi Mo se număra printre cei mai bine pregătiţi în 
specialitatea ei. La douăzeci și opt de ani era totodată o membră 
încă tânără a unui grup foarte select, de elită. Parcă trecuseră secole 
de atunci, dar cu treisprezece ani în urmă fusese o soţie fericită, care 
iubea și era iubită de un tânăr sătean. 

Zău-așa, fusese un caz de identificare greşită. Cel puţin, așa le-a 
spus ea soldaţilor ARVN veniţi să-l caute pe soțul ei. Aceștia 
susțineau că el făcea parte din Viet Cong. Ea a plâns și a argumentat 
că pe soțul ei nici măcar nu-l interesa politica. Dovadă că nu a luat 
parte vreodată la discuţiile care aveau loc seara, în piaţa satului. 
Toate astea erau adevărate. lar după o oră, când soldaţii ARVN au 
plecat, Vo Thi Mo era deja o tânără văduvă. În seara aceea, soldaţii 
ARVN au comis greșeala că au lăsat-o pe ea în viață. Mo devenise 
acum o femeie cu convingeri politice temeinice. Noaptea își găsea 
mângâierea renumărând atât de numeroasele dispozitive ingenioase 
pe care le construise de-a lungul anilor ca să-și răzbune soțul. 

Mo zâmbi în sinea ei în timp ce lucrul la bomba de două sute 
cincizeci de kilograme continua. Îi murmura vorbe de alint, așa cum 
face o mamă atunci când vrea să-şi liniştească un copil pierdut în 


imensitatea orezăriilor. 


37. GRUPA 


Sergentul David Mosby era obosit de lumea alcătuită din porcării, 
teamă, plictiseală și tristeţe. 

De două săptămâni stătea înțepenit pe această culme de deal, la 
zece kilometri de orașul pe care-l putea vedea în depărtare, un oraș 
despre care harta spunea că se cheamă Song Nhanh. La dracu cu 
Song Nhanh, la dracu’ cu armata, la dracu’ cu plutonierul-major 
Ramos, la dracu’... of, băga-mi-aș, se tângui el. La dracu” cu orice s- 
o fi întâmplat cu Tho. 

Mosby se întorsese de la Saigon într-o confuzie totală, 
întrebându-se ce avea să se întâmple mai departe între el și Tho. 
După ce o urcase în autobuzul pentru Hue Duc iar el ajunsese la Tan 
Son Nhut, sub acoperișul de tablă unde aștepta plecarea spre nord, a 
avut la dispoziţie ore în şir în care să-și tot facă griji. 

Nu era deloc sigur de sentimentele sale față de Tho. Cum nu era 
sigur dacă vroia sau nu să facă pasul următor. De fapt, nici nu ştia 
cu precizie, care ar trebui să fie următorul pas. Îl cuprindeau fiorii 
când se gândea la ce se întâmplase cu cei câțiva militari americani 
care deciseseră că vor să se însoare. Pe de altă parte, își dădea 
seama că nu putea să dea pur şi simplu uitării ceea ce i se 
întâmplase la Saigon. 

Armata Statelor Unite a luat o hotărâre în locul lui. Abia se 
întorsese de o oră, când a fost chemat la punctul de comandă al 
companiei și informat că unitatea urma să-și schimbe poziţia de 
cantonare. Și că el avea să facă parte din eşalonul avansat. El și 
Taliaferro. Să fii gata de marş în două ore, i-a spus Ramos. 

În timp ce se înapoia spre cortul grupei sale, Mosby a fost cât pe 
ce să plângă, așa cum n-o mai făcuse de ani de zile. Tho avea să se 
întoarcă la Hue Duc, la ghereta ei, întrebându-se ce s-o fi întâmplat. 

Într-un fel sau altul, Blind Pig ori o fi știut, ori și-a închipuit, 
fiindcă l-a întâmpinat pe Mosby la intrarea în cort. 

— Vezi că ţi-am strâns noi calabalâcul, a mârâit el. Și să ştii că-mi 
ești dator cu șapteșcinci de verzi. 

Mosby n-avea niciun chef de glume. 


— Un rahat, nu-ţi sunt dator cu nimic, lăbarule. 

— Dacă mai vorbeşti așa, ai să te trezești cu capul spart, 
împuţiciune ce eşti, a continuat Blind Pig. Am trimis-o pe My până-n 
bazar. l-am zis să-i dea banii lui Tho când s-o-ntoarce. 

În acel moment lui Mosby chiar că i-a venit să plângă. Din 
fericire, o jumătate de oră cu Taliaferro l-a lecuit. Până când 
elicopterul Huey i-a depus pe culmea dealului din apropiere de Song 
Nhanh, revenise la starea sufletească de criminal înrăit. Starea de 
luptător în Vietnam. 

Noua poziţie a Batalionului 1 din Regimentul 15 se afla pe Dealul 
134, o movilă largă ce cobora către râul Song Nhanh. Șoseaua era, 
de fapt, un drum cu o bandă și jumătate rutieră acoperit cu bitum, 
denumit Șoseaua 45L. Traversa râul peste un pod din beton 
construit în stil occidental. Drumul ocolea latura estică a dealului, 
iar podul era localizat aproape la nord de acesta. Râul curgea către 
partea de vest a dealului. Între râu şi deal se afla un sfert de 
kilometru pătrat de orezărie, abandonată acum forţat, la ordinul 
şefului provinciei, Thoan. 

Eșalonul avansat era alcătuit din circa o sută de soldaţi. Ei aveau 
ordinul să asigure dealul și să înceapă conturarea perimetrului ce 
urma să fie construit ulterior. 

Era un loc deprimant. Bineînţeles că Thoan nu cedase decât un 
deal care nu-i aducea nici cel mai mic beneficiu. Dealul, un morman 
de pământ în formă de amibă, de o jumătate de kilometru de la nord 
la sud și de un sfert de kilometru de la est la vest, era acoperit cu un 
strat compact de junglă secundară. Lanurile de orez situate undeva 
mai jos, dar foarte aproape, aveau să furnizeze ţânţarii, imediat ce 
soldaţii ajungeau acolo. 

lar eșalonul avansat dădea o tentă și mai întunecată realității 
imediate: o mână de subofițeri care, ori erau incompetenți, ori 
figurau pe lista neagră a cuiva; soldați care în mod cert proveneau și 
ei de pe o listă neagră; și mult prea mulți ofițeri. Spre a nu mai 
pomeni de faptul că acești o sută de oameni erau tocmai ceea ce 
trebuia ca să reprezinte o ţintă suculentă pentru eventualii 
combatanți Viet Cong din zonă, dar nu suficienți ca să asigure ca 
lumea un perimetru. 


Prima noapte a fost o adevărată teroare, cu cei o sută de oameni 
împrăștiați pe întinsul imensei zone, sperând că nimic n-o să se- 
ntâmple. Din fericire, nu s-a întâmplat. 

A doua zi de dimineaţă au sosit ofițerii. Mosby a avut trei 
secunde ca să-l cunoască pe noul comandant al Companiei Charlie, 
căpitanul Edmunds, după care a primit vestea. Compania C primea 
cea mai rea dintre toate lumile posibile, a aflat el. Compania urma 
să ocupe o treime din arcul dealului, din nefericire, sectorul cel mai 
nordic. 

Asta însemna, şi-a dat seama Mosby, nu numai că vor avea parte 
de țânțari, dar și că ei vor trebui să asigure puncte de verificare pe 
Șoseaua 45L. lar Mosby presimţea, dacă nu cumva știa foarte bine 
cine va avea misiunea să împiedice aruncarea în aer a blestematului 
ăla de pod de către vreun gălbejit tânăr şi ambițios. 

Cel mai bun lucru pe care Mosby a fost totuși în stare să-l facă 
pentru el și oamenii lui, a constat în strecurarea ariei de operațiuni 
în interiorul sectorului repartizat companiei. Grupa lui urma să se 
stabilească într-un pâlc des de tufișuri. La doar vreo zece metri de 
locul acela se afla o fântână arteziană. 

Pe urmă mai era și Taliaferro. Taliaferro vorbea. Neîncetat. Iar 
Mosby nu vroia decât să stea posomorât în locașul pe care și-l săpase 
în grabă, să se holbeze în depărtare la râul ăla împuţit și să se 
autocompătimească. 

Bine, pârliţilor, hotărî el. Dacă aveţi de gând să vă purtaţi cu 
mine așa, n-am să fac decât să las zilele astea nenorocite să treacă. 
Nici nu vreau să știu dacă-i luni, duminică sau orice zi o fi. Nu mă 
interesează nimic din afara sarcinilor stricte ce-mi revin. Și nici nu 
vreau să am de-a face cu niște javre ordinare ca voi. 

Bineînţeles, Taliaferro a reușit să strice chestia asta în momentul 
când i-a întins solemn lui Mosby o cutie de conservă cu carne de 
curcan, urându-i sănătate de Ziua Recunoștinței. 

Acum, Mosby stătea la marginea dealului și privea la lunga 
coloană de camioane, însoţite de un vârtej de praf, care veneau pe 
şosea și coteau la stânga, către deal. Reperă cele două camioane de 
2,5 t, încărcate cu membrii grupei sale și cu tot echipamentul lor, și 
îi dirija cu mâna către pozițiile marcate dinainte cu țăruși. 


Mosby privi nedumerit câteva clipe. În camioane erau unii pe 
care nu-i cunoștea absolut deloc. După care îşi dădu seama. Grozav, 
'tu-i mama mă-sii! Pifarezi. De maimuţoii ăștia urma să răspundă el. 
Gata cu sergenţii. Gata cu Casey. Mosby se simțea mai puţin ca un 
conducător și mai mult ca un bărbat care abia a trecut de 
adolescență și vrea să se ducă undeva, ca de exemplu în Canada, 
unde să nu-l mai ciocănească toată lumea la cap. 

Dar, cel puţin în următoarele patru ore, nu avu nevoie să se 
frământe prea mult cu chestia asta fiindcă Edmunds, Ramos și noul 
comandant de pluton, un negru pe care-l chema Wilson, i-au acordat 
asistenţă noului lor sergent. 

Mosby nu vroia să fie ajutat. Până la urmă, nu se știe cum, a 
reușit să-i aranjeze pe toți în ceva asemănător cu niște poziţii de 
luptă. Mâine, își făgădui el, toată harababura asta o să se liniștească 
şi am să văd eu care încotro merge. 

Realitatea e că nu vroia decât să doarmă, dacă era posibil, până 
la sfârșitul termenului de serviciu. În loc de asta, se duse până la 
Fritsche, pe care-l așezase în flancul stâng al grupei, ca să afle ce 
mama dracului se întâmplă. Fritsche stătea la adăpostul unui dig de 
orezărie cu unul din cei nou-veniţi, un tip pe care-l chema Diaz. 
Mosby îi spuse lui Diaz să se ducă la punctul de comandă al grupei 
şi să aibă grijă de telefon, după care încercă să înțeleagă cu ce 
probleme urma să se confrunte. 

Fritsche aprinse o ţigară pregătită manual, cam de mărimea unui 
trabuc Roi-Tan. Mosby strâmbă din nas din pricina mirosului ei acru 
şi dădu să spună ceva. 

— Băieţaș, i-o luă Fritsche înainte, nu mai face pe sergentul 
model. Știi bine că n-or să ne atace în noaptea asta. Așa că dacă 
vreau eu să mă fac la mustăţi, ce-ţi pasă? Sau crezi că de când ai 
plecat, disciplina a ajuns la latrină, ai? 

Mosby avu bunul-simţ să surâdă și să tragă un fum din ţigara de 
marijuana. Efectul buruienii nu-l făcu să se simtă mai bine, dar totul 
părea să se încadreze într-un soi de tipar. 

— Nu știu nimic despre lentul ăsta nou, zise Fritsche. Nu pare 
prea nasol pentru un cioroi. Parcă-i umblă mintea prin alte părți. 

— Şi... noul sergent de pluton? 


— Blake? Fereşte-te de împuţitu' ăsta. A fost sergent instructor în 
nu ştiu ce unitate de pregătire. Mi-a zis c-ar trebui să mă rad mai 
des. Rahat. 

Mosby luă ţigara și inhală din nou fumul acru. Poate că, totuși 
lumea era doar nenorocită şi nu totalmente întoarsă cu târtița-n sus. 

— Aa, dæ’ nu l-ai văzut încă pe noul infirmier. O să vină mâine. 
Ditamai huiduma. Cred că-i poponaut. 

— Totalmente cu târtița-n sus, murmură Mosby. 

— Hă? 

— N-are-a face. 

— Tipul ăsta, Diaz, nici el nu pare-a fi băiat rău. Cel puţin știe pe 
la care capăt trage un M-79. 

— Da” piticotu”' ăla constipat? 

Mosby se gândi că un sergent proaspăt uns n-ar trebui totuși să-i 
numească așa pe soldaţii lui. 

— Cine, Grubb? Ăă, păi tipul e figură mare. La două minute după 
ce-l cunoaşte pe Blind Pig, începe să-i spună ce-o să facă şi ce n-o să 
facă el ca servant de mitralieră. 

— l-auzi! Sper că Blind Pig o să-l fiarbă la foc mic. 

— Tipul ălalalt, Arledge, gagiul cu ochelari, e mare pișicher. Încă 
din prima noapte s-a dus la o partidă de pocher cu Chestia Aia și cu 
sergentul de la intendenţă. Le-a luat câte-o sută și jumătate la 
fiecare. 

Mosby râse. 

— Da, continuă Fritsche. Au jucat cu cărţile lui de joc, marca 
Bicycle. D-ăilalţii... nu știu cum sunt. Pă unv’ din ei îl cheamă 
Godfrey. Negrotei. Altu’ e Masters. 

Din ţigara lui Mosby mai rămăsese un chiștoc mic, care se stinse 
și el până la urmă. 

— Ce zici... începu el. 

— În noaptea asta nu mai fumăm nimic, i-o reteză Fritsche cu 
fermitate. Comandanții de grupă stilați trebuie să arate zais mâine. 

Mosby dădu să protesteze, apoi se ridică în picioare clătinându- 
se. Chicoti, îşi aduse aminte de armă, o atârnă la umăr, apoi plecă. 

— Hei, Mosby, vezi c-ai plecat în direcție greșită. 

Mosby chicoti din nou, își corectă azimutul și o porni de-a dreptul 


prin tufișuri, spre poncho liner-ul său și către sfârşitul unei zile 
împuţite. Mâine, îşi dădu el seama vag, o să fie o babilonie pe 
cinste. 


Generalul Sinclair, sau cineva de la statul lui major, alesese 
numele după care Dealul 134 avea să fie cunoscut în toate 
documentele: Tabăra Jeb Stuarti=*. Se pare totuși, că patronimicul i- 
a aparținut comandantului, nu numai în cinstea armei cavalerie a 
armatei, al cărei membru se considera, dar și din atașament faţă de 
regiunea unde el și soţia lui trăiau. Poate că soldaţii ar fi preferat ca 
tabăra să poarte numele santinelei anonime care i-a făcut de 
petrecanie lui Stuart la taverna Yellow Horse, dar nu i-a consultat 
nimeni. 


Mosby, uşor mahmur după doza de drog inhalată în seara 
precedentă, ar fi fost mulțumit să stea la soare timp de vreo oră și să 
soarbă dintr-o Bier LaRue de la gheață, până când avea să se 
limpezească la cap. El şi Taliaferro aranjaseră deja cu puştimea din 
Song Nhanh să facă rost de bere și gheaţă. 

În loc de asta, Mosby adoptase ceea ce într-o unitate militară din 
ţară s-ar fi numit „poziție de drepţi”, și-l asculta pe sergentul-major 
Roger Blake, care-i spunea unde greșşise. Degetul subofițerului arăta 
în josul dealului, spre porțiunea de teren unde Blind Pig și noul lui 
servant, Grubb, amenajau poziția pentru mitraliera M-60 a grupei. 

Mosby se bucura nespus că Fritsche îi spusese de unde venea 
Blake, fiindcă ascultând mustrările lălăite, se simţea la fel ca în 
timpul instrucției de bază. 

— Ser'ent Mosby, zise Blake. De ce dracu” ai pus mitraliera grupei 
acolo? Manualul spune că trebuie să-ți amplasezi pușca-mitralieră în 
așa fel, încât să-ţi acoperi întreaga linie de front. 

Mosby holbă ochii la el. Auzise cu urechile lui: individul spusese 
„amplasezi” și „puşcă-mitralieră”. Dumnezeule, gândi el. Ăsta se 
crede la şcoala de instrucţie pentru infanterie. Nu m-ar mira să mă 
întrebe acu și de focul indirect. 

— Am amplasat-o acolo, explică Mosby, fiindcă numai aşa putem 
asigura foc de acoperire de-a lungul drumului și pe ambele părți ale 


pantei. 

— Pușca mitralieră M-60 poate să asigure foc precis până la o mie 
de metri, Mosby. E ceva în neregulă cu mitraliorul tău? 

— Pentru numele lui Dumnezeu! Astea-s rahaturi din manuale. 
Chestia e că nu poți să nimerești nici măcar un bou în cur la peste 
trei sute de metri cu un M-60. Ţevile noastre mai au puţin și se duc 
dracului, cu trepiedele s-au bătut parii pentru corturi, şi nimeni n-a 
mai văzut un mecanism de ghidare de nu știu când. 

Blake își luă un răgaz ca să se ambaleze cum se cuvine, iar Mosby 
își continuă evaluarea. Tipul era frumos. Cumva, salopeta lui de 
camuflaj avea o idee de dungă. Bocancii erau lustruiți oglindă. Lui 
Mosby îi trecu prin cap că, după încă vreo două zile de activitate, 
Blake o să treacă la lustruirea lor cu scuipat. Până și catarama de la 
centură arăta de parc-ar fi fost șlefuită cu ceară Brasso. 

Mosby privi atent spre stânga, încercând să ghicească cum 
recepționa discuția noul comandant de pluton. Locotenentul Wilson 
asculta cu detașarea unui spectator de cinema. Lui Mosby îi mai 
veni inima la loc. 

— Sergent, începu el înainte ca Blake să se ambaleze până la 
punctul critic, n-ai mai fost pân-acu în Vietnam, este? 

— Cine se pricepe, se pricepe. Indiferent unde în lume. 

— Mie-mi spui? Hai să-ți vând un pont. Noi aici nu ne aflăm în 
lumea noastră, ne aflăm în Vietnam. Și nimic nu funcționează aici 
cum ar trebui. Așa că poate-ar fi mai bine să-i asculți p-ăia care au 
făcut ceva vechime prin locurile acestea, înainte să te-apuci tu să te 
joci de-a luptătorul de comando. 

Mosby se hotărâse să iasă la teren deschis. 

— Dom” locotenent, lătră Blake (lui Mosby i se păru că aude 
cuvintele răsunând pe terenul de instrucţie de la Fort Leonard Wood 
sau de oriunde), nu mă-nţeleg cu omul ăsta. Cred că trebuie să-l 
luaţi un pic la frecat, poate-l aduceţi pe calea cea dreaptă. 

Wilson se uită cu blândeţe la Blake. 

— Poate că sergentul Mosby are dreptate când susține că înainte 
să te instalezi, să faci o verificare la fața locului. 

Îi adresă un început de zâmbet şi plecă. Blake se umflă în fălci și 
se dădu câţiva centimetri mai aproape de Mosby. 


— Okay. Acum m-am prins care sunt regulile. Cioroiu' ăla e un 
papă-lapte, Mosby. Aşa că o să rezolvăm asta ca între bărbaţi. Vrei 
să ne dăm mai la o parte, în tufișuri, pentru o mică conferință la 
bustul gol? 

— Du-te-n mă-ta, spuse Mosby plictisit. Uite ce e, băi, sulache: 
înainte să-ncepi să te dai mare, ia pulsul locurilor. Bagă de seamă că 
aici nimeni nu se caftește. Fă tu pe-al dracului și o să se găsească 
vreunul care să-ţi bage o grenadă-ntre buci, să te facă arşice. Aici nu 
suntem la şcoala de instrucție, iar tu nu ești John Wayne 
Regulangiul, sulache. Ca şi noi, ăștialalţii, ai trei sute șaizeci şi şase 
de zile. Şi, cam asta e. 

Blake își îngustă privirea, dar se dădu înapoi. Se uită fioros, apoi 
se întoarse şi porni pe urmele locotenentului Wilson (semăna un pic 
la mers cu Gaby Hayes), lăsându-l pe Mosby să se întrebe ce mama 
dracului îl apucase. Mai mult ca sigur că de vină nu erau tresele de 
pe umăr. Ce mă-sa, poate fiindcă-i era dor de Tho și nu știa ce să 
facă în toată harababura asta. Poate că era mahmureala. Un drac, 
poate că era generatorul pe care fuseseră nevoiți să-l abandoneze la 
Hue Duc, sau irosirea ideii cu clubul acela „de vis” cu care venise 
Casey. Cine naiba să ştie? 

Mosby nu avea chef să se gândească la posibilitatea că el era 
acum Bărbatul, și că, dintr-odată, mai mulți oameni depindeau de 
el. Asta era mult prea dur pentru o strălucitoare dimineaţă de iarnă 
în Vietnam, când temperatura atinsese deja 37° și nici cea mai 
ușoară briză nu se simțea dinspre râu. 

— Ser'ent Mosby! Ser'ent Mosby! Vino aici. Am nevoie de tine, se 
auzi țipătul ascuţit. 

Mosby tresări, dându-și seama că nu va mai apuca niciodată să 
ajungă la berea aia. Se îndreptă spre locul de unde se auzea vocea 
plutonierului major Ramos. 


— Deci, când ajung să trag şi eu cu arma? întrebă Grubb, cu o 
undă de arțag în glas. 

Blind Pig scoase pe îndelete încă două lopeţi de pământ din 
buncărul care se adâncea treptat, înainte să-i răspundă. 

— Ai s-ajungi să tragi cu arma asta, băi ombilic, zise el, când o 


muri Blind Pig sau când o fi prea drogat ca s-o încarce. 

— Fir-ar să fie, cum am să ajung și eu s-o fac? 

Blind Pig se cam săturase. Înfipse lopata în fundul gropii, trase 
aer în piept de șase ori, îşi aprinse o țigară şi-şi șterse transpiraţia de 
pe frunte, după care răspunse: 

— Ascultă, băi, piticot belit. Tu ești aci pentr-o treabă. Adică, să 
cari cartușierele. Plus, dac-o să-l folosim vreodată, scârboșenia aia 
de trepied. Alte chestii pe care trebuie să le faci e să sapi gropi, să 
cureţi cartușierele și s-asculți de taica Blind Pig. Ăsta-i şi-nceputul și 
sfârșitul. Dacă mai ai chef și de altceva, te-alegi cu lopata asta lipită 
de cap. Și-acu' taci în praștia mea și sapă. 

Fruntașul Grubb se uită la Blind Pig, care, nu se știe cum, deși 
stătea în groapă până la piept, iar Grubb pe marginea ei, reuşea să-l 
domine. Grubb își trecu mâna murdară prin părul roșcat și se mânji 
cu noroi pe fruntea plină de pistrui. 

— Și-ncă ceva, spuse Blind Pig în încheiere. Fă bine şi pune-ţi pe 
tine cămașa aia, până nu faci o insolaţie. Ajungi la curtea marțială 
dacă te pârlește soarele. 

Blind Pig decise că nu dorea să intre într-un conflict. La urma- 
urmei, după atâtea și atâtea luni, era pentru prima oară când avea 
ceva pentru care bombănise întruna: un servant la mitralieră. Chiar 
dacă era un lulache cu figură de irlandez de prin Jersey sau de 
aiurea. Blind Pig încercă să facă o glumă. Oarecum. 

— Grubb, cel mai bine e să faci totu’ pe-ndelete. Vietnamul, arma 
asta, soarele. N-ai decât să stai liniștit şi nici n-ai să bagi de seamă 
când o să capeţi un bronz ca al meu. 

Așteptă vreun semnal de recunoaștere. Blind Pig nu făcea prea 
des glume. Grubb însă se holbă la el, se îmbujoră de parc-ar fi crezut 
că este luat peste picior, apucă lopăţica de infanterie și începu să 
încarce pământul dislocat într-un sac de cânepă. Blind Pig săltă din 
umeri, scuipă pe unul din pereţii buncărului și continuă să sape. 

El putea să joace orice joc, propus de orice țuțăr. Ba să-și şi dea 
„aere”. 


Masa de prânz aduse cu ea alte raţii C. Bucătarii companiei 
spuneau că nu avuseseră timp să aranjeze sala de mese. Mosby 


observă totuși că ofițerii serveau mâncare caldă, în vesela metalică a 
companiei. 

Nu era surprins. Cel puţin un lucru bun se întâmplase: obținuse, 
în sfârșit, puţină liniște și berea mult dorită. 

Corecţie. Jumătate de bere, căci Taliaferro a strigat pe 
neașteptate la el: 

— Hei, Mosby. Fă bine și salvează-l pe amărâtul de infirmier. 

Mosby goli restul cutiei de Bier LaRue, puse arma la umăr și se 
duse să vadă ce se mai întâmplase de data asta. 

Catâru' ăla de Casey n-a avut de lucru să dea ortul popii taman 
acu și să-mi lase mie pe cap toată porcăria asta. Pentru şapteşcinci 
de parai în plus, cine are nevoie de aşa ceva? Şi apropo, cum se face 
că sulache ăsta, despre care Hank mi-a zis că-i poponar, a reușit deja 
să intre-n bucluc? 

Mosby dădu la o parte tufişurile de pe culmea dealului, se uită în 
jos şi-l văzu pe infirmier. Nici nu era greu, fiindcă tipul era chiar 
atât de barosan, cum zicea și Fritsche. Dar-ar dracii, un jucător de 
baschet. Și-ntr-adevăr, era în dificultate. 

Din cine ştie ce motiv, individul (Mosby avea impresia că-l 
cheamă Geiger sau cam aşa ceva) ieşise dincolo de singurul colac de 
sârmă concertina care delimita perimetrul batalionului din 
Regimentul 15 la baza dealului, un colac care avea să fie curând 
suplimentat cu zeci de alţi colaci, mine Claymore, conteinere cu 
sticlă pisată și petarde. 

Era înconjurat de cel puţin cincizeci de puști (Mosby găsi răgazul 
să se întrebe de unde naiba răsăreau blestemaţii ăștia de copii în 
pustietatea de aici) și semăna cu o statuie. 

Mosby coborî dealul spre el, frământat în continuare de 
problemele lui. Fir-ar să fie, păi n-avea decât să-i spună lui Ramos 
că nu vroia să fie sergent și Chestia Aia l-ar fi adus bucuros înapoi la 
gradul de specialist patru. Și pe urmă, David? Pe urmă, avea să dea 
grupa pe mâna altcuiva. 

Pe-a cui? Taliaferro? Are vechime în grad. Nicio șansă. Nici 
măcar Ramos nu-i atât de tăntălău. Fritsche e prea deştept ca să 
primească postul, iar Blind Pig ar fi în stare să omoare pe oricine ar 
încerca să-l îndepărteze de mitraliera lui. Așa că or să aducă pe 


altcineva, vreun pifan pe care Blake o să-l joace pe degete. Băga-mi- 
aș, îşi zise Mosby. Toţi parkinsoniștii ăștia au nevoie de mine. Nu c- 
or să mi-o spună vreodată sau or să-şi dea seama măcar. Paștele mă- 
sii, ca din senin am devenit pentru ei scârba de sergent. Când ajunse 
la baza dealului, înaintă către infirmier. Începea să aibă impresia că 
pe lumea asta nu-i nici pic de dreptate. Geiger stătea în picioare, cu 
copiii adunaţi ciorchine pe el. Un băieţel își pusese casca lui pe cap, 
altul își atârnase la umăr trusa de prim-ajutor și vreo cinci-șase îi 
scotoceau prin buzunare. 

Mosby îl cântări din priviri. Hotărât lucru, era ditamai animalul. 
Arăta mai degrabă ca unul care-ar fi trebuit să joace fotbal 
american, nu baschet. Dumnezeule, pe umerii lui ai putea să 
aterizezi cu un Huey! Mosby își dădu seama deodată cu cine semăna 
individul. Cu Jeff Chandler. Nu-i mai trebuia decât o bentiță la cap 
şi să vorbească ca ochi-beliți ăla care rostește cuvintele cu limba lui 
ca de șarpe și asemănarea ar fi fost perfectă. Grozav. Exact asta-mi 
mai lipsea, un poponaut care să mai și semene cu o vedetă de 
cinema. Deodată Mosby realiză că (A) nu putea ști sigur dacă 
Fritsche avea dreptate și (B) ce mama dracului îl interesa pe el 
chestia asta, atâta timp cât tipul știa să repare ca lumea o 
blenoragie. 

În definitiv, crescând în Portland și petrecându-și o groază de 
timp prin docuri, Mosby avea ceva experienţă cu homosexualii. Vreo 
doi sau trei i-au și făcut propuneri și astfel Mosby a aflat, contrar 
părerilor exprimate în șoaptă prin liceu, că imediat ce-i refuzai te 
lăsau în pace. 

Gata cu prostia asta. Mai era de asemenea și un punct (C): Geiger 
nu părea nici măcar vag conștient de faptul că Mosby stătea la nici 
doi pași de el. 

— Cine dracu” te crezi, sfântul Francisc? izbuti Mosby să spună. 

Ţic... tac... tic şi Geiger întoarse capul, cu un zâmbet de 
beatitudine pe față, recunoscându-l în sfârșit pe Mosby. 

— Bună ziua, sergent, spuse el cordial. 

Avea vocea ca tipul ăla de la radio... a, da, Orson Welles. Al 
treilea bărbat. 

— M-am gândit să vin până aici să văd de ce au nevoie copiii 


ăştia. 

Privi radios în jur și Mosby avu pornirea, fie să îngenuncheze 
pentru a primi binecuvântarea, fie să-l buşească cu patul armei. 
Încercă să aplice compromisul militar. 

— Geiger, eu sunt comandantul tău de grupă. Poţi să-mi zici 
Dave. 

Geiger dădu mâna cu el. Mosby realiză dintr-odată, cu oarecare 
uimire, că nu mai dăduse mâna cu cineva tocmai... la naiba, de 
când intrase în armată, atât cât mai putea să-şi aducă aminte. 

— Pe mine mă cheamă Steve, se auzi vocea de bas. 

— Bun... ăă... perimetrul e zonă interzisă, Steve. Și n-ar strica să 
le zici puștilor s-o roiască de pe-aci, fiindc-o să punem în curând 
niște căcățișuri care-o să le facă viaţa amară dac-o să mai umble 
creanga prin zonă. 

Niciun semnal. 

— În tot cazul, zise Mosby, trebuie să mergi la punctul de 
comandă și să vezi pe unde te aciuezi. Ia-ți calabalâcul. 

Geiger dădu din cap ascultător și-și adună obiectele de la copii, 
dându-le în schimb bomboane (de la magazinul militar, nu 
farafastâcurile din rațiile C, observă Mosby) și bătându-i părintește 
pe spate, în timp ce-i trimitea la plimbare. 

— Unde ţi-e arma? 

Geiger întoarse spre Mosby o privire plină de un fel de tristeţe 
paternă. 

— Nu ţi-a spus locotenentul Wilson? Sunt un adversar declarat al 
războiului”. 

— Nu mi-a zis nimic, răspunse Mosby, începând să urce spre 
culme. De unde ești, doctore? 

— Iowa. Dar locuiam în San Francisco când mi-a venit ordinul de 
recrutare. 

— Frisco? Frumos oraș. 

— Este. Oameni minunaţi. Aveam un apartament nemaipomenit 
aproape de marginea Pieței. Colegul meu de cameră și cu mine 
reușisem să-l decorăm perfect când domnul Johnson a decis că eram 
mult prea fericit. 

Mosby bombăni în sinea lui. Nenică, ăștia scutură armata ca pe 


un sac gol și cine nu e agăţat zdravăn alunecă taman până-n 
Vietnam! 

Ceea ce-l făcu să se întrebe de ce el însuşi se mai afla în ţara asta 
şi amuți pentru tot restul drumului. 


Phan Xuan Cung decise că vacanţa se terminase. Sosise timpul să 
plece. 

Într-o armată normală, occidentală, faptul că el supraviețuise 
decimării unităţii sale și că-și croise drum de unul singur străbătând 
kilometri întregi de teritoriu ostil, ar fi fost răsplătit cu medalii. Iar 
după ceremonia de decernare, Cung ar fi primit și o permisie 
consistentă, după care ar fi fost transferat ca subofițer instructor la o 
nouă unitate. 

Dar Frontul de Eliberare Naţională, la fel ca toate unităţile ce 
funcționau după modelul sovietic, exploata oamenii până la ultima 
suflare. Permisia lui Cung însemnase trei zile petrecute într-una din 
taberele din Caracatiţă. E drept, cadrele din eșalonul de ariergardă 
s-au dat peste cap ca să-i facă rost de alimentele și băuturile 
preferate. Lui Cung i s-a îngăduit chiar să se îmbete până la 
inconștiență în două din nopţile cu pricina, bând whisky, o băutură 
foarte rară de altfel. După care, un comisar l-a informat pe Cung că-l 
cheamă datoria. 

Din fericire pentru el, Cung era deja conștient că 
sentimentalismul marxist este îngăduit numai după câștigarea 
bătăliei. Și tot din fericire, trei generaţii petrecute în război l-au 
făcut să nu-și dea seama că lucrurile se mai puteau rezolva și altfel. 
Iar ca să fie totul bine, încredințarea misiunii i-a stârnit atât umorul 
cât şi mândria. 

l-au fost repartizaţi în subordine trei bo doi, soldaţi nord- 
vietnamezi din Divizia 302. Militari din unitatea lor de 
recunoaștere. Cung putea să se și fălească puțin: era o onoare 
deosebită. 

Fiind un om realist, știa că nu avea nimic de câștigat dacă 
continua să jelească trecutul. Batalionul Phu Loi era ca și cum n-ar fi 
existat. Poate că mai târziu Comitetul Central va reconstitui unitatea 
şi-i va povesti istoria unui nou grup de soldați entuziaști. Sau poate 


că nu. Lupta merge înainte. 

Misiunea lui Cung era simplă: să investigheze noua prezență 
americană de pe colina care, pe hărțile americane, se numea Dealul 
134. 

Maiorul NVA care-i încredințase ordinul și harta îl instruise inutil 
pe Cung în ceea ce privește valoarea ei. Cung știa. Dintre toate 
patrulele pe care le condusese, era pentru prima oară când i se 
dădea și altceva decât o schiță sumară sau, și mai rău, un desen în 
nisip care trebuia memorat înainte de plecare. Şi mai bune erau 
rațiile de alimente primite: conserve şi orez proaspăt gătit. Cung ştia 
că misiunea asta avea o importanță deosebită. 

În ultimele săptămâni, el şi soldaţii din subordine au stat pititi 
într-un ascunziș situat imediat peste râu față de deal și au urmărit 
cum își amenajează americanii poziţiile. 

Ascunzătoarea fusese construită cu cea mai mare grijă. Era 
localizată în mijlocul unui pâlc de bambuși, pe o mică ridicătură de 
teren, la numai o sută cincizeci de metri față de podul prin care 
Șoseaua 45L traversa râul. Forţele regionale săpaseră niște tunele 
sub bambuși și construiseră un adăpost pe două niveluri. Cel de sus 
avea ferestre de observaţie, întărite în mod inteligent cu trestie de 
bambus, care le mascau și totodată asigurau și fantele de observaţie. 

Dar, după părerea lui Cung, ideea teribilă a avut-o cel care a pus 
să se taie jumătate din bambusul de deasupra și, la sfârşit, să 
împrejmuiască toată movila cu sârmă ghimpată ruginită, creând 
astfel impresia că movila fusese folosită mai demult de către forțele 
ARVN, după care o abandonaseră. 

Prima patrulă americană care a cercetat zona și-a croit drum prin 
desișul de bambus până a ajuns deasupra postului de observaţie. 
Cung și oamenii săi stăteau ascunși la numai un metru și jumătate 
dedesubt, încercând să nu râdă de americanii care au plecat 
gălăgioşi ca niște bivoli beţi. Următoarele patrule au ignorat movila 
şi pâlcul de bambus, imperialiștii făcându-şi pesemne socoteala că 
era exclus ca cineva să poată sau să vrea să ocupe un astfel de 
obiectiv. 

Cung şi-a valorificat în mod util timpul. Le-a arătat soldaţilor 
nord-vietnamezi modul exact în care imperialiștii își stabilesc 


poziţiile. Cum consideră ei că mașinile lor pot să înlocuiască 
vigilenţa unui om. Și cât de periculoase puteau să fie acele mașini la 
o clipă de neatenție din partea unei unități care încearcă să se 
furișeze în preajma lor. 

A găsit timp, de asemenea, să deplângă puţin şi dispariţia 
singurului cămin pe care-l cunoscuse vreodată. Și, la un nivel mai 
rațional, faptul că era imposibil să pregătească în fiecare zi mâncare 
proaspătă. Se gândi, cu ochii aţintiţi în necuprinderea albastră a 
cerului, la posibilitățile pe care le-ar fi avut dacă le-ar fi fost 
repartizată în formaţie și o tânără și impresionabilă quy chanh, cu 
pielea catifelată, ochii mari și sânii obraznici, tânără care să fi fost 
interesată să asculte povestea eroică a luptei pe viaţă și pe moarte 
duse de frații ei mai mari din Batalionul Phu Loi. Şi care, poate, 
după căderea întunericului, să fi avut propriile ei simțăminte despre 
o anumită dorință ne-doctrinară de a se sacrifica pentru Revoluţie... 

Numai că acum, între vis şi realitate se afla... războiul. Sosise 
momentul plecării. La căderea nopţii, Cung și oamenii lui au părăsit 
ascunzișul, luând cu ei toate gunoaiele și sacii de plastic americani 
în care-și făcuseră nevoile. Chiar dacă ascunzătoarea ar fi fost 
descoperită, nimeni n-ar fi putut să-și dea seama că fusese folosită în 
ultimul an. 

Acum mai rămânea un singur hop. Cung, cercetaș experimentat, 
ştia că avea să fie ușor de trecut. Trebuia să traverseze distanţa de 
câțiva kilometri care separau Dealul 134 de Caracatiţă. În timp ce 
mergea de-a lungul digurilor nesfârșite de orezării, se întrebă ce 
concluzie o să tragă generalul acela NVA din raportul său. 


38. DEALUL 134 


Vo Le Duan a reacționat rapid. Decizia era evidentă, întrucât avea 
la dispoziție puţine opţiuni. Și anume: să ignore prezenţa 
imperialiștilor mai jos de Song Nhanh (o imposibilitate); să încerce 
distrugerea lor (la fel de imposibilă); să creeze ceea ce Duan 
denumise „mentalitatea de fortăreață”, tot așa cum procedase cu ani 
în urmă, la o scară mult mai mică, cu unitatea franceză din Legiunea 
Străină. 

Aceasta din urmă părea singura lui posibilitate. 


La căderea nopţii, genistul Ngo Dinh Cuu le-a făcut cadouri celor 
doisprezece oameni ai săi. Darurile constau dintr-un cocoloş de orez 
tăvălit în zahăr și un pătrățel de peşte afumat. Plus ordinul de a fi 
consumate neîntârziat. Neglijase prevederile regulamentului și-și 
lăsase subordonații să se strângă în jurul lui, chiar dacă avea 
cunoștință că un singur obuz de mortier ar fi distrus întreaga grupă. 
Dar Cuu știa că, după ce soldatul își însușește „procedura standard 
de operare”, menirea acesteia este să fie încălcată. 

Le spusese ce mândru era și cât de onorat se simţea că făceau 
parte din unitatea lui. Considera că era doar o minciună moderată 
şi, ţinând cont de circumstanţe, justificată. La drept vorbind, Cuu se 
simţea foarte mândru de el însuși. Cu numai trei luni în urmă fusese 
detașat ca să ajute comitetul regional din Song Nhanh să-și 
pregătească genişti la fel de buni ca şi cei din unitatea N-10, de la 
care venise. 

Camarazii lui Cuu au făcut mare caz de imposibilitatea ducerii la 
bun sfârșit a unei astfel de sarcini. Song Nhanh? Păi, un astfel de om 
ar fi în stare să pregătească un fitil care să-i dea timp să tragă și un 
pui de somn înainte ca bomba să explodeze. Cuu a zâmbit glacial și 
le-a adus aminte camarazilor săi că și el venea din regiunea Song 
Nhanh. Glumele lor au încetat într-o atmosferă de stânjeneală. Poate 
că vreun ofiţer politic auzise din întâmplare ce spusese Cuu, fiindcă 
atunci când i s-a dat o grupă în primire, după drumul prin 
Caracatiţă, nimeni nu a fost repartizat să verifice dacă-i îndoctrina 


cum se cuvine pe noii geniști. 

Cuu avea certitudinea că rezistase destul de bine încordării la 
care fusese supus. Să fii detașat de la cea mai bună unitate din 
Vietnamul de Sud şi să primeşti sarcina ca, într-un timp scurt, să 
pregăteşti o nouă unitate de elită, era o absurditate. Pentru că N-10 
se ridica la înălțimea părerii propriilor ei membri despre această 
unitate. Staţionată atât înăuntrul cât și în afara Saigonului, cu 
ofițerii operaționali și de informaţii acționând chiar din oraș, N-10 
se specializase în misiuni imposibile, de maximă importanţă. Se 
mândreau cu faptul că bărbaţii și femeile din rândurile lor 
distruseseră ținte precum cluburile de noapte, cât și cazărmi de-ale 
acestora. 

Geniștii erau probabil cei mai bine pregătiți soldați produși în 
ambele regiuni ale Vietnamului. Concepţia cea mai răspândită 
despre ei îi asemăna unor kamikaze înnebuniți de droguri, care nu 
căutau altceva decât moartea. Pierderile atingeau cote înalte în 
rândurile acestor unități, dar nu mai ridicate decât în unități 
americane precum Grupul pentru Operațiuni Speciale sau 
Formațiunea de recunoaștere a Infanteriei Marine. 

Poveștile păreau bazate pe acea idee fixă pe care militarii 
americani au avut-o întotdeauna, și anume că inamicul nu poate fi 
la fel de motivat și de devotat ca și ei. Pentru a-şi schimba punctul 
de vedere, probabil că ar fi fost nevoie să se gândească și la faptul că 
dreptatea nu este întotdeauna de partea lor. 

Cuu se simțea foarte mândru că era genist și tot atât de mândru 
că echipa lui de cincisprezece oameni nu suferise decât patru 
victime în ultimele șase luni. Mândria constituia o emoție cu totul 
nouă pentru Cuu. El era mult mai familiarizat cu teama, rușinea și 
ura, sentimente impregnate în sufletul lui de către preoţi și călugări. 

Ngo Dinh Cuu fusese adunat de pe străzi de bunii preoţi din Duc 
Lap. Pe măsură ce creştea, se întreba de ce fusese adus acolo, de 
vreme ce preoții nu se sinchiseau și nu se arătau interesaţi de alți 
copii pe care el îi văzuse pe străzile satului atunci când i s-a dat voie 
să iasă din orfelinat. 

Prima explicaţie găsită de Cuu a fost că deși orfan, făcuse parte 
dintr-o familie bogată sau influentă. Poate că tatăl lui era un soldat 


vestit care avea să se întoarcă într-o zi să-l salveze. Cuu i-ar fi 
pomenit poate unuia din prietenii săi despre acest vis care se 
schimba în permanenţă, dacă n-ar fi aflat de la trei sau patru dintre 
aceștia că și ei proveneau din familii înstărite. 

Cuu și-a făcut socoteala că, îndeosebi într-un orfelinat, nu puteau 
să existe atât de mulți moştenitori legitimi ai tronului Bao Dai. 
Bineînţeles, niciunul dintre preoţi nu i-a vorbit despre originea lui. 
Erau mult mai interesați de curăţenia urechilor, de măsura 
devotamentului său și de cât de vârtos muncea atunci când îl 
foloseau ca mână de lucru angajată la fermierii din partea locului. 

Cuu le asculta cu atenţie cuvintele despre bunătatea și pacea pe 
pământ. Era încredinţat că înțelegea ceea ce nu era așa cum s-ar fi 
cuvenit să fie, de ce preoții se foloseau cu atâta grabă de bastoanele 
lor de bambus, de ce erau atât de grași, în vreme ce el și ceilalți 
copii erau atât de slabi, de ce statuia Fecioarei Maria avea atâta aur 
pe ea — semn al îndestulării — și de ce el și ceilalți copii își petreceau 
ziua în rugăciuni și ținând post. 

Orfelinatul fusese înființat de către francezi. Imediat după 
plecarea acestora, lacheii lor le-au luat locul. Cuu era convins că, 
într-o bună zi, preoții francezi se vor întoarce, vor lua de la acești 
lachei bastoanele alea de bambus și-i vor croi cu ele pe spinare. 

Al doilea vis spulberat. 

Al treilea, răsărit în mintea lui pe când avea paisprezece ani, era 
că americanii vor schimba lucrurile. Preoţii aveau o mare plăcere să 
le arate copiilor fotografii din reviste americane ferfeniţite, 
fotografii care înfățișau copii fericiți şi grași. Cuu nu-şi dorea altceva 
mai mult decât să vină o zi în care să aibă atât de multă mâncare pe 
masă, încât să o dea la o parte de sătul. 

În 1965 a văzut primii americani. Aceștia au sosit într-un jeep. 
Unul din ei, a constatat el cu surprindere, avea pielea ciocolatie. El 
conducea vehiculul. Al doilea era un bărbat înalt, respectabil, cu 
părul cărunt. Purta pe reverul cămășii o cruce. Cuu știa că acum 
lucrurile aveau să se schimbe. 

Bărbatul respectabil era mai mult decât capabil să biciuiască 
toate dosurile dolofane din zonă. Poate că bărbatul cel negru are să-i 
țină să nu fugă. În loc de asta, bărbatul cel înalt a stat la masă cu 


preoţii, bând, după părerea dezaprobatoare a lui Cuu, mult prea 
mult din vinul preoţilor. Pe urmă le-a dat piaștri, s-a suit în jeep și a 
plecat. 

Cuu s-a agăţat de speranţa că piaștrii aceia vor îmbunătăţi măcar 
mâncarea. Așa a murit ultimul său mit. 

În aceste circumstanţe, Cuu a descoperit prima cale reală de 
evadare, în sensul propriu. În spatele orfelinatului, în porțiunea 
unde cărarea de pe diguri ducea către terenurile agricole ale 
instituţiei, era o gaură în gardul de sârmă ghimpată. De acolo până 
la marginea satului mai erau doar două sute de metri. Cuu și-a făcut 
socoteala că, de vreme ce preoţii condamnau mersul în sat, acolo 
trebuia să fie bine. 

Nimeni nu se sinchisea de adolescentul slăbănog care hoinărea pe 
străzile întunecate chiar și după ce era interzisă circulația. Cuu 
privea cu atenţie. Dacă pe străzi nu se întâmpla nimic, doar când și 
când mai întâlneai câte un soldat beat sau câte-o prostituată, de 
bună seamă că secretele trebuiau să se găsească chiar înăuntrul 
caselor. Înainte s-apuce să fie ciomăgit pentru că trăgea cu ochiul 
prin casele oamenilor, Cuu a avut norocul să se întâlnească cu 
organizaţia Viet Cong. Preoţii vorbiseră foarte limpede: în noaptea 
respectivă în sat avea să se întâmple ceva foarte rău. De aceea era 
foarte important ca toţi copiii să fie prezenţi, preoţii urmând să-și 
petreacă noaptea controlând dacă aceștia se aflau sub păturile lor 
întinse direct pe podea. 

Pe Cuu asta l-a făcut să chicotească întrucât preotul care 
răspundea de camera lor nu putea să stea treaz mai târziu de zece 
seara. Abia începuse să sforăie când Cuu se și îndrepta spre gard. 

„Răul” era o tuyen van giao, echipă de agitație-propagandă. Cuu 
era fascinat. Şeful echipei explica foarte limpede ce era greșit în 
rânduiala vieţii. Și ce spunea el era logic. Aceasta însemnând și ca 
oamenii grași să-i lase să se îngrașe și pe cei ca el, ca să poată munci 
și mai mult. 

Cuu credea că, dacă toată viaţa lui n-ar fi fost altceva decât un 
om gras, puţin i-ar fi păsat de alţii. Firește că francezii au plecat iar 
americanii nu au schimbat nimic. Pentru prima oară înțelegea 
adevărul că, pe întreg cuprinsul pământului, grașii n-or să vrea 


niciodată ca lucrurile să se schimbe. 

Totul era, le explica șeful echipei, foarte bine organizat, de la 
moșierii care nu-i lăsau niciodată pe țărani nici măcar să-și tragă 
sufletul, până la guvern, care-i lua pe tineri în armată, și biserica, 
cea care îi învăța pe oameni că ar trebui să se simtă onoraţi că sunt 
exploataţi. 

Șeful echipei de propagandă era foarte obosit. Şi tot atât de 
obosită era şi cuvântarea lui. S-a uitat pe deasupra torțelor la fețele 
lipsite de expresie ale țăranilor. El și cei din echipa lui se întâlniseră 
deja cu membrii celulei locale, întărindu-le moralul și încercând să-i 
convingă că erau la fel de importanţi pentru mașinăria distructivă a 
Partidului ca și, de exemplu, Ho Și Minh. A urmat Cuvântarea, după 
care venea mica piesă de teatru. La ultimul punct din program, șeful 
echipei avea să aleagă patru voluntari care să se alăture luptei. 

Auzise și el anecdota străveche cu oamenii trimiși la un comitet 
de provincie cu un bilet: „Vă rog să găsiți șase luptători cât se poate 
de entuziaști împotriva imperialismului și pentru libertate. Vă rog, 
de asemenea, să aduceţi înapoi frânghiile.” 

A fost întrucâtva șocat când băiatul slăbănog s-a ridicat din 
mijlocul mulțimii și și-a strigat dorinţa să se alăture luptei. Să fie un 
luptător împotriva imperialiștilor și a marionetelor lor. S-a uitat la 
unul din însoțitorii lui, care și el făcuse ochii mari. Pe urmă și-a 
promis o bere drept recompensă. 

Voluntariatul lui Cuu a fost scânteia, după care alți cinci tineri 
din sat s-au înscris pe loc. Echipa de agitaţie-propagandă a profitat 
de ospitalitatea arareori manifestată a celulei sătești şi s-a îmbătat 
temeinic înainte de plecare. 

Cuu era ca un burete. Pentru el, marxismul explica totul la fel de 
amănunțit ca şi catolicismul, dar fără să facă apel la zei invizibili 
sau la fecioare care nasc. Bineînţeles, nu s-a gândit niciodată dacă 
nu cumva lupta de clasă și dictatura proletariatului, prin caracterul 
lor inevitabil, nu erau și ele niște zeități la fel de invizibile. Lui i-a 
fost de ajuns că-și găsise locul în lume. 

Ngo Dinh Cuu nu a fost niciodată supus metodelor de 
antrenament aplicate „voluntarilor” Viet Cong obișnuiți. În schimb, 
a fost întrebat imediat dacă dorește să se înscrie din proprie 


inițiativă într-un batalion de geniști. Activistul care l-a întrebat 
părea sincer interesat. Nu era ca atunci când vreun preot insista să-l 
facă copil de altar fiindcă-i plăceau bucile lui. 

În grupa lui de pregătire erau zece inși. Prima etapă a 
antrenamentului a durat o lună. El şi colegii lui de ambele sexe au 
învăţat cum să se folosească fie de cuţit, fie de grenadă, fie de un băț 
de bambus ascuţit. Unii dintre ei stăteau de pază, în timp ce alții 
învățau cum să se furișeze pe lângă ei fără a fi descoperiţi. Și, la 
nesfârșit, învățau mai multe despre adevăr. Adevărul despre faptul 
că istoria se îndrepta inexorabil spre victoria comunismului. 

Mâncau bine. În acea primă lună, un singur lucru a lipsit: somnul. 
Cuu putea fi trezit după numai o oră de la stingere pentru a i se 
ordona să intre în gardă. Sau să se târască prin gardul de sârmă 
ghimpată fără să declanșeze dispozitivele de alarmare. Apoi, după 
încă un ceas de odihnă era ridicat din nou în picioare și întrebat 
despre interpretarea corectă a motivului pentru care surorile Trung 
nu au fost în stare să elibereze ţara. 

Cuu şi-a câștigat laude și dreptul la o noapte de somn neîntrerupt 
aducându-și aminte de principiul lui Cristos despre intrarea 
bogaţilor în împărăţia cerurilor. El a arătat că surorile Trung erau 
niște aristocrate și că tocmai de aceea, chiar dacă oamenii îi urau pe 
chinezi și-au dat seama că n-ar face altceva decât să schimbe jugul 
străin cu unul indigen. 

Opt dintre voluntari au rezistat acelei prime luni. Ceilalţi au fost 
trimiși cu regret la o unitate de front, spunându-li-se să nu uite 
niciodată că au avut totuşi norocul să fie luaţi în considerare ca 
potenţiali geniști. 

Următoarele săptămâni au fost ocupate cu învăţarea lucrului cu 
„uneltele”. Unităţile de geniști erau dotate cu automate AK, 
lansatoare de rachete B-40 şi mortiere ușoare. Dar armele principale 
erau materialele explozibile. În momentul încheierii acelei etape de 
instrucție, Cuu și colegii lui puteau identifica orice explozibil folosit 
în Vietnam, de la obuzele de artilerie neexplodate până la minele de 
teren; ştiau, de asemenea, să modifice acele dispozitive pentru 
scopurile lor și să le detoneze folosind de la cele mai sofisticate 
detonatoare imperialiste, până la dispozitive simple, precum cutiile 


de tablă sau beţele de bambus. 

Sala lor de clasă era un luminiș de junglă, iar instructori le erau 
explozivii adevărați. Un singur om a murit când, încercând să 
forțeze o amorsă ruginită de la o mină, a detonat-o. Viet Congul își 
alegea cu foarte mare atenţie recruţii pentru unităţile de geniști. 

La nivel emoţional Cuu ar fi acceptat cu bucurie orice cămin i s-ar 
fi oferit. Dar a ştiut că făcuse o alegere corectă în noaptea de după 
moartea colegului său de clasă, când unul dintre instructori s-a 
ridicat şi a spus că accidentul s-a produs din vina sa și că el, 
instructorul, nu mai era demn să se numere printre geniști. Arată-mi 
şi mie un popă, gândea Cuu, care să spună vreodată că un oma 
căzut în păcat din vina preotului. 

Proba de absolvire a constat în infiltrarea într-o bază de provizii 
americană și sustragerea a cincizeci de kilograme de explozibil 
nesupravegheat. Santinelele imperialiste habar n-au avut că a 
pătruns cineva în perimetrul păzit de ele. 

Cuu se simțea în stare să rezolve orice însărcinare i-ar fi dat 
Comitetul Central. După ce a fost repartizat în batalionul N-10, a 
fost contrariat când a aflat că mai avea încă multe de învăţat. Cum 
să facă recunoașterea de dinaintea misiunii. Cum să construiască o 
machetă a țintei, fie în miniatură, fie la mărime naturală. Fiecare 
om își cunoștea cu exactitate postul şi însărcinările. 

Cuu a supraviețuit un an întreg în rândurile batalionului înainte 
de a fi detașat şi trimis la Song Nhanh. Acum el, împreună cu ceilalți 
geniști experimentați repartizaţi la Song Nhanh aveau aproape o 
sută de oameni pregătiți, cam jumătate din efectivul complet al unei 
unități de geniu. 

S-a simţit deosebit de onorat când unitatea sa a fost cea dintâi 
căreia i s-a spus că făcea parte din edificiul FEN din provincie. Și că 
îndelung promisa ofensivă generală urma să aibă loc în curând. Dar 
prima sarcină, cea pentru care Cuu se pregătise, era atacul asupra 
noilor poziții americane. 

Cu toate că-şi dădea seama de eventualitatea morţii, spera vag că 
o să apuce ziua ofensivei. Poate că, îşi făcea el tot felul de socoteli, 
dacă noua lui unitate se comporta destul de bine, i se va permite să 
se alăture batalionului origine înainte de căderea Saigonului. 


Dar până atunci, îşi redirecţionă el cu severitate șirul gândurilor, 
trebuia să se ocupe de dealul ăsta și de invadatori. Spre amurg, 
străbătuse orezăriile aflate la două mii de metri nord de Dealul 
Santinelei — Tabăra Stuart —- Dealul 134, îndrumându-i pe oamenii 
lui la adăpostul digurilor. Niciunul dintre ei n-a scos o înjurătură în 
timp ce mergeau aplecaţi prin noroiul ce le ajungea până la coapse, 
îndoiți sub greutatea explozibilelor și a armamentului. 

Plutele din bambus fuseseră pregătite dinainte de luptătorii din 
sat și ascunse în păpurișul de la marginea apei. Membrii grupei de 
geniști au traversat râul câte patru o dată, cu ranițele de material 
explozibil legate de plute. 

Drumul a fost trecut târâșş. Cuu ar fi putut să-i trimită pe oamenii 
lui în șir câte unul, mizând pe neatenția adversarului. Dar 
deplasându-se târâş, indiferent dacă imperialiștii aveau sau nu 
aparate de observaţie pe timp de noapte, reduceau la minimum 
şansele de a fi văzuţi. După ce au traversat Şoseaua 45L, doar o sută 
de metri îi mai separau de liziera de pădure la adăpostul căreia 
aveau să se deplaseze către perimetrul vestic al americanilor. La 
ultimul punct de repaus, Cuu a împărţit cadourile. Mai erau patru 
ore până-n zori. 

Înainte de răsăritul soarelui, oamenii lui urmau să-şi ocupe 
poziţiile chiar în faţa perimetrului. După care aveau să dispară. Alți 
genişti făceau și ei același lucru. În cursul zilei următoare, trei 
companii din forţa combatantă principală a Viet Congului urmau să 
ocupe poziţii în liziera pe care oamenii lui Cuu o vor fi părăsit. O 
dată cu lăsarea întunericului, atacul putea să înceapă. 

Cuu le era recunoscător leneșilor de americani care nu 
pregătiseră perimetrul cum s-ar fi cuvenit. Chiar în fața dealului era 
suficient teren „mort” ca să se ascundă o mie de oameni. 

Se furișă către marginea lanului de orez secat, apropiindu-se și 
mai mult de perimetru. În faţa lui se aprinseră rachete de 
semnalizare roșii-portocalii și Cuu zâmbi. Patru mitraliere, exact așa 
cum văzuse și el. Distrugerea lor va fi o excelentă probă de absolvire 
pentru noii geniști. 


De îndată ce Mosby şi-a dat seama că, până nu era împușcat sau 


degradat, el era Bărbatul, următoarea problemă a devenit 
domesticirea „virginilor”. 

Întrucât noua poziţie a batalionului din Regimentul 15 părea să 
fie la fel de ferită de pericole ca și cea a unui eșalon de ariergardă, 
singurul răspuns se referea la patrulele de noapte. Toate unităţile 
americane din Vietnam, indiferent de zona unde-şi aveau amplasate 
poziţiile, organizau noaptea patrule și posturi fixe de observaţie. 
Acestea ieșeau în afara perimetrului la căderea nopţii, stăteau la 
pândă până-n zori și apoi se întorceau. În general, nu se întâmpla 
nimic. Dar patrulele acestea constituiau un prilej de însușire a 
regulilor de mișcare. 

Mosby s-a gândit că dacă tot o face, atunci s-o facă lată. Aşa că a 
început să-și înscrie benevol grupa pentru posturile de observaţie pe 
întuneric, dincolo de sârma ghimpată. Fritsche, Blind Pig sau chiar 
el plecau cu câte un grup de nou-veniţi, rămâneau „pe teren” toată 
noaptea și dimineaţa se întorceau. 

În noaptea asta, ceea ce i-a salvat viaţa lui David Mosby a fost 
faptul că, din momentul în care a decis să organizeze aceste patrule, 
n-a făcut din ele doar niște simple exerciții de simulare. 

Planul era să se plece dincolo de perimetru la o oră fixată după 
căderea nopţii, să parcurgă un anumit număr de metri, fie pe o 
direcţie fixată cu busola, fie către un punct observabil. Patrula 
rămânea pe loc până dimineaţa, după care se întorcea în tabără. 
Bineînţeles, Taliaferro s-a arătat nemulțumit de faptul că Mosby nu-l 
lăsa și pe el să conducă vreunul din posturile de observaţie. 
Sergentul, rămas în urmă cu somnul, deși profita de gradul său și 
făcea de planton doar în primul și ultimul schimb, i-a spus să plimbe 
ursul. Ultimul lucru de care avea nevoie era un virgin îndoctrinat de 
Taliaferro. 

Fiecare dintre nou-veniţi trecea prin programul lui de câte trei 
ori. În noaptea asta urma să-i ia pe Diaz şi pe Arledge. În lumina 
palidă a amurgului, cei doi stăteau posaci pe buncărul lui Mosby. 
Ascultaseră de ordinele primite și-și lăsaseră în tabără căștile de 
oțel, se mânjiseră pe față cu cremă de camuflaj şi nu păstraseră din 
echipament decât două gamele, trei săculeți cu încărcătoare şi șase 
grenade. Îşi scoseseră şi curelele de la arme. Sergentul le mai 


spusese să aducă și ceva bunătăți: bomboane, alune, batoane de 
ciocolată și gumă de mestecat. Fără ţigări și fără chibrituri. 

Acum Mosby stătea ghemuit lângă un buncăr de pe linia de 
apărare. Privea în depărtare la lanurile de orez, la liziera de pădure, 
la râul și la șoseaua din faţa lor, căutând un nou traseu. Să zicem, 
gândea el, că traversăm râul (Mosby învățase deja care erau vadurile 
de trecere unde apa nu ajunge decât până la mijloc) și ne îndreptăm 
spre pâlcu' ăla mic de tufișuri. Mergem la cincizeci de metri mai la 
nord şi ne stabilim lângă digul de orezărie. Nu suna rău deloc. 
Dimpotrivă, îi dădu chiar un mic fior lui Mosby. Bineînţeles că nu 
era niciun Viet Cong pe-acolo, dar poate reușeau totuși să 
hingherească vreun lunetist tâmpit care s-ar apropia de acel pâlc. 

Mosby rânji. Căpătase experiență în a se amăgi singur ca să-și 
alunge plictiseala. Făcu o ultimă verificare cu busola, își puse pe cap 
boneta și porni spre buncărul lui ca să-i ia pe Diaz şi pe Arledge. În 
loc de doi, găsi trei oameni. Al treilea era noul lui comandant de 
pluton, Wilson. Mosby observă că Wilson avea pe cap o beretă, un 
M-16 în locul pistoletului 0,45 și-și pusese „harnașamentul” de 
teren. Bucluc. 

— Ăă, sergent? 

— Da, sir? 

— Îm, căpitanul Edmunds mi-a spus că ai preluat posturile de 
observație, 

— Da, sir. Am o groază de nou-veniţi. E ceva rău în asta? 

— Nu, nu. Ăă... mă-ntrebam dac-aș putea să merg şi eu cu voi. 

Mosby încercă să dea un răspuns diplomatic. 

— Sir, fără nicio supărare, dar cred că dacă ar ieși sub comanda 
dumneavoastră ar fi cam derutaţi. Sir. 

— Mosby, zise Wilson. Eu încerc să-ți spun că sunt un amărât de 
răcan ca și ei. Sunt soldatul Wilson. 

— Scuze dac-am înțeles greșit, sir. 

— Mă cheamă Wilson. 

Hopa hopa! 

— Staţi o clipă aci. Mă duc să le spun lvu’ Arledge și Diaz care-i 
chichirizul. 

Wilson rămase pe loc şi se prefăcu că nu aude instrucţiunile pe 


care Mosby le dădea celorlalți doi. 

— Șase o să meargă cu noi. Asta înseamnă că n-avem voie s-o 
zbârcim. Trebuie să fim spirt. Fiți atenţi să nu dați cu nuca-n perete. 

Se-ntoarse apoi la Wilson. 

— Joe şi Arledge sunt bucuroși să te primească. Apropo, ai al 
doilea planton. 

Întunericul desăvârşit ascunse reacția lui Wilson. În plus, lui 
Mosby i se rupea în paișpe. După un termen și jumătate de serviciu 
militar, văzuse o mulțime de lenți venind și plecând. Rapid. Wilson, 
indiferent ce făcea sau ce era, n-avea să facă prea mulţi purici prin 
zonă. Ori o mierlea, ori era transferat. Şi-ntr-un caz și-n celălalt, n- 
avea importanţă. 

— Oameni buni, adunarea. 

Mosby se întrebă ce-ar fi zis Casey despre instructajul lui. Pe 
urmă se întrebă dacă sergentul mai trăia, era prizonier de război sau 
ce. Îl trecu un scurt fior de durere gândindu-se la Tho. O nouă 
necunoscută, despre care Mosby începea să creadă că nu va fi 
rezolvată niciodată. 

— O să ieșim pe-acolo, prin gardul de sârmă. Chiar în faţa gropii 
lui Fritsche. E o porţiune de concertina care se saltă. Wilson, tu 
mergi în spate. Eu o să fiu în frunte. După ce trecem, pui totu” la loc. 
N-ai decât să agăţi un capăt de sârmă. După ce trecem dincolo, ne 
oprim. Aşteptăm până zic eu să ne mișcăm. După aia mergem direct 
spre râu. Vedeţi pâlcul ăla de tufișuri de colo? Da? 

Mormăieli. 

— Arledge, dar-ar dracii, l-ai văzut? Grozav. Tu ai să mergi după 
Diaz. Okay. Apa n-ajunge decât până la mijloc. Trecem râul în linie 
dreaptă. Diaz, noi doi mergem pe câte-o margine a malului. De 
acolo, o s-o cotim către drum până ajungem dincolo de tufișuri. Pe 
urmă, o luăm la fugă spre copaci. Ne instalăm de-a lungul digului, 
cam pe la mijlocul lui. Să nu care cumva să ridicaţi capul cât nu 
trebuie. Încercaţi să nu vă udaţi la cur. Aţi priceput? 

Mosby bănui că ceilalți încuviințaseră din cap. 

— Okay. Să vă zic programul. Eu iau primul planton. Asta- 
nseamnă pân’ la miezul nopţii. Loc... scuze. Wilson, tu faci de la 
miezul nopţii la două. Joe, tu și Arledge intraţi la două și terminati 


la patru. Pe urmă mă treziţi. E clar? 

Arledge protestă. Era supărat de faptul că Mosby nu avea destulă 
încredere în el ca să-l lase să facă de planton singur. Lui Mosby nu-i 
venea să creadă ce auzea. Exista un răspuns: în urmă cu câteva 
nopţi, Mosby îl prinsese pe Arledge dormind tun când trebuia să 
stea de pază. Nu făcuse decât să-l lovească zdravăn cu casca de 
protecţie. 

La ce dracu” se aştepta Arledge din partea lui acum? Lângă ei se 
afla un ofiţer și dacă Mosby ar fi spus ce-i stătea pe limbă în 
momentul ăsta, Arledge s-ar fi ales cel puţin cu un Articol 15 și ar fi 
avut probabil asigurată o călătorie până la închisoarea Long Binh. 

— Taci dracului din gură, îi dădu Mosby un răspuns diplomatic. 
Diaz, tu iei staţia radio. Noi o să fim Whirlaway 2 Popa Oscar. 
Monitorul e Citation 2. Controlul se face din oră-n oră. O să folosim 
codul „clic”. Voi doi, maimuţoilor, ţineţi minte asta? Bun. E mai 
întuneric ca-ntr-un cur de urangutan. Să mergem. 

Wilson porni în urma celorlalți trei. Încerca să-și amintească de 
codul „clic”. A, da. Apeşi o dată butonul de transmisie de la 
microfonul stației PRC-25, ca să răspunzi la un apel. De două ori 
însemna că ești în regulă. Trei clicuri însemna... că ai nevoie de 
ajutor? Nu cumva era altceva? 

În față, Mosby aproape că începu să râdă de el însuși. Gogoșile 
alea ieftine pe care le turnase adineauri zău că dădeau impresia că 
ştia ce are de făcut. Dar cum se făcea că nimic din ce spusese nu 
părea să provină de la Audie Murphy? 

Cele patru siluete se opriră la sârma ghimpată. Se auziră slab un 
scrâșnet şi un ţăcănit. Wilson tresări, apoi își încărca arma și-i 
acţionă siguranţa. După ce trecu de colacul triplu de concertina și 
agăță sârma la loc, reuși să se taie la deget. 

Siluetele din fața lui aproape se pierduseră în întuneric. 
Grăbindu-se să-i prindă din urmă, nu lipsi mult să se ciocnească de 
Arledge, care se oprise în locul unde malul începea să coboare spre 
râu. 

Hai, tăticu’. Fă-o cum trebuie. Pușca sus, deasupra capului, ţine-ți 
picioarele depărtate și dar-ar dracii, am uitat să scot din buzunar 
scrisoarea de la Marjorie, şi-ai intrat în apă pân” la cur, locotenente, 


iar acum e prea târziu ca să-ți mai faci griji pe chestia asta. leşi 
afară din râu, lipăie şi alunecă prin noroi, în urma lui Arledge, pe 
urmă lasă-te pe vine. Observă că Diaz și Mosby părăsiseră partea de 
sus a malului. De ce Diaz? De ce nu eu? Eu sunt ofițer. Mosby ăsta 
face pe isteţul. 

Ba e chiar și mai îngrozitor dacă avem în vedere toate chestiile 
alea pe care le-a turuit Mosby. Domnu' Wilson, tu n-ai înţeles nici 
jumătate din ce-a spus. Cum naiba o fi știind exact unde să mergem? 
Ar fi trebuit să-l întreb dacă a calculat azimutul. Și cât l-a găsit. De 
fapt, nu ştiu la ce-ar fi servit... e prea întuneric ca să te uiţi pe o 
busolă. 

La un moment dat, Wilson chiar se Iovi de Arledge, care se văită 
nearticulat. Spre dreapta se vedea ceva negru și ameninţător. Wilson 
bănui că era pâlcul de tufișuri. 

Merseră mai departe, plescăind prin lanul de orez. Wilson bănuia 
că dacă s-ar apleca înainte ar putea să vadă siluetele celor din faţa 
lui. De data asta, când Mosby opri patrula pe loc, el era pregătit. Îl 
urmă pe Arledge în timp ce se târau până la jumătatea digului care 
se înălța cam cu vreo şaizeci de centimetri peste nivelul apei din 
orezărie. 

Într-o vreme Mosby răsări lângă el. Își ținu ceasul cu gradaţiuni 
fosforescente în fața lui Wilson. Mișcă un deget slinos peste cadran, 
apoi își împreună mâinile, ca în rugăciunea lui Durer, numai că într- 
o parte. Dormi acum. Wilson încuviinţă din cap. Mosby lipăi prin 
apă întorcându-se la Diaz. 

Foarte încet: 

— Citation 2, Citation 2, aici Whirlaway 2 Popa Oscar. În poziţie. 
Terminat. 

Şi lunga noapte începu. 

Diaz se transformă parcă-ntr-un cadavru. Arledge începu să 
sforăie grav, înecat. Wilson știa că trebuia să doarmă, dar pur și 
simplu se întâmplaseră prea multe. Chiar ajunsese dincolo de liniile 
americane, într-o zonă de luptă, pentru prima oară? Nu putea să-și 
definească prea clar trăirea, dar se simţea întrucâtva dezamăgit. 
Până atunci, totul fusese așa cum mai auzise și mai făcuse la Școala 
de Infanterie. Mai meseriș, cu mai puţin rahat mâncat și cu mai mult 


noroi, dar totuși semăna cu un exercițiu de antrenament. 

Judecata lui Wilson era absorbită de mirosul orezăriei fertilizate 
cu excremente, de îngrijorarea provocată de lipitorile care-și croiau 
drum către prohabul lui, de răceala venită de la uniforma îmbibată 
cu apă, de patul de plastic uşor fragil al automatului M-16 din mâna 
sa, de umflătura rotundă a grenadei care-l apăsa în stomac pe partea 
stângă şi de senzaţia că stând aici, pe peticuţul ăsta de noroi, 
realmente reușea să sesizeze rotirea stelelor de deasupra lui. 

Dar, mai profundă decât toate astea, era uimirea provocată de 
însuși faptul că se afla într-un lan de orez în Vietnam. 

Nu așa fuseseră trasate liniile vieţii lui. 

Părinţii lui Jeff Wilson erau niște oameni care, în sensul pozitiv al 
cuvântului, şi-au planificat viaţa. Bineînţeles că inechitatea exista. Și 
era improbabil ca această inechitate să dispară în timpul vieţii lor. 
Bineînţeles că fuseseră Lincoln, Proclamaţia de Emancipare, W.E.B. 
Dubois şi Mişcarea Niagara, iar pe urmă NAACP®®, Asta era o 
chestie și amândoi soții Wilson au dat atât cât au putut. Telurile 
acestea aveau să se împlinească în cele din urmă, dar numai bunul și 
marele Dumnezeu știa când. Așa încât şi-au luat măsuri de 
siguranță. Amândoi au înţeles că primul segment al Americii care va 
asigura un progres vieţii negrilor era serviciul guvernamental. În 
virtutea acestei convingeri, tatăl lui Wilson a devenit inginer termist 
pentru Primăria din Chicago. Soţia lui preda la un liceu. 

Făceau cu siguranță parte din clasa mijlocie și progresistă a 
comunităţii de culoare. Pentru următoarea generaţie, adică a fiului 
lor, sperau să se producă un nou salt. Jeff Wilson avea să devină 
avocat. 

Colegiul înseamnă o cheltuială considerabilă, mai ales că Wilson 
vroia ca fiul lui să urmeze cea mai bună școală posibilă. Dat fiind că 
talentele de atlet ale lui Jeff erau neglijabile, o modalitate de 
înlesnire a achitării taxelor era ROTC. Planul pus la punct de cei trei 
era ca Jeff să urmeze Pregătirea pentru Ofițerii în Rezervă în locul 
celor patru ani de colegiu. Recompensa avea să vină în ultimul an, 
când începea să primească salariu de viitor ofițer în Armata Statelor 
Unite. De acolo, zicea planul, Jeff avea să se înscrie la Drept. 

După absolvirea Dreptului, avea să-și răscumpere datoria față de 


armată şi să lucreze doi ani ca stagiar în Corpul de Avocaţi ai 
Statului Major. Astfel, va dobândi experiență de tribunal și, se spera, 
își va face relaţii utile pentru perioada de după serviciul militar. 

Problema a fost că Jeff Wilson nu era deosebit de inteligent și, 
mai rău, nici prea iute. Era genul de student care tocea cărțile câte 
două ore pentru fiecare oră de predare la clasă și primea pentru 
strădaniile sale câte-un calificativ mediocru. 

A absolvit la Universitatea din Chicago în jumătatea inferioară a 
promoţiei sale. După care a picat la examenul de admitere la 
Facultatea de Drept. Poate că, în alte vremuri, ar fi putut să se 
pregătească din nou cu un meditator, să se înscrie iar la examen și 
să reușească. Dar nu în 1967. 

Jeffrey Wilson a devenit locotenent al Armatei Statelor Unite. În 
1967, o nevoie imperioasă de ofițeri se manifesta la arma 
infanteriei. Wilson simțea că ar fi fost probabil competent să 
conducă vreo treizeci şi trei de oameni pe timp de pace, probabil 
competent să fie şef peste un mic birou, probabil competent să ducă 
la îndeplinire orice sarcină i-ar fi încredințat cineva. Și uite că, dar- 
ar o mie unu draci să dea, stătea înțepenit în jungla asta, îngrijorat — 
nu speriat, îngrijorat — și singurul model de rol care-i venea în minte 
era Sidney Poitier, supărat nevoie mare și refuzând să conducă un 
camion pentru Jeff Chandler. 

Și apropo, ce dracu legătură avea toată trecerea aceasta în 
revistă a calităţilor sale pe timp de pace cu faptul că stătea cufundat 
în apă până mai sus de genunchi și-l asculta pe un puţoi de sergent, 
pe care-l aștepta probabil un viitor măreț de hippie beneficiar al 
sistemului de ajutor social şi care-i spunea lui ce să facă. 

Wilson trecea de la îngrijorare, prin nemulțumire, la mânie când 
prima rachetă a explodat în spatele lui, în interiorul perimetrului 
care, în această lume nouă și stranie, era singura parte considerată 
de el sigură. 


Ngo Dinh Cuu nu-l auzise niciodată, dar ar fi apreciat pesemne 
sloganul infanteriei americane: „Cucereşte înălțimile”. 

El preţuia talentul imperialiştilor de a-şi cerceta minuţios 
teritoriul de responsabilitate şi de a-și stabili apoi poziţii de luptă, 


pentru a controla fiecare centimetru pătrat din aria cu pricina. 
Terenul „mort”, teren care nu putea fi văzut din aria de bază, avea 
amplasat deasupra lui un cuib de mitralieră. Cuibul era protejat cu 
saci de nisip și chiar înălțat faţă de sol pentru ca, în orice 
împrejurări, soldaţii dinăuntru să poată deschide focul asupra unei 
anumite secțiuni din perimetru. 

Asta însemna totodată că acele cuiburi erau ușor de identificat de 
la distanță. De asemenea, simpla existenţă a lor dădea de înțeles că 
americanii sunt mulțumiți de sine. 

Niciodată nu se osteneau, și Cuu știa asta, să iasă în afara 
perimetrului și să privească linia lor de apărare din punctul de 
vedere al unui potenţial atacator. Nici nu-și trimiteau soldaţii să 
simuleze un atac împotriva propriului perimetru. 

Cuu nu auzise niciodată de liniile Siegfried sau Maginot, nici de 
tunurile îndreptate spre mare din Singapore, altfel ar fi înțeles că 
prostia are caracter de continuitate. 

Genistul a îndurat arșița zilei ghemuit în spatele unui tufiș, la 
zece metri în faţa împrejmuirii de sârmă ghimpată imperialistă și la 
treizeci de metri de buncărul de mitralieră. Își menținea mintea într- 
un soi de plutire controlată: nu, nu pot să dorm, dar nici să stau 
treaz și vioi nu pot. Cum defecase cu puţin înainte de răsăritul 
soarelui, putoarea l-a sâcâit toată ziua. Aproape la fel de 
insuportabilă ca şi cea de la cutiile de conservă goale pe care 
americanii le aruncaseră peste gard. Să fi fost el ofiţer american, 
Cuu ar fi curmat acest obicei tâmpit. 

A urmărit o șopârlă scormonind printr-o astfel de cutie, după care 
reptila s-a târât pe corpul lui. Șopârla i-a gustat un pic transpiraţia, 
lingându-i pielea cu o singură mișcare a limbii, după care s-a târât 
mai departe. Genistul ar fi putut la fel de uşor să zacă în timpul 
orelor acelea pe un mușuroi de furnici, cu mintea plutind și cu 
trupul ca și inexistent. 

O dată cu venirea nopţii, problema era să revină din acea stare de 
plutire înapoi la realitate. Cuu știa că americanii nu se așteaptă să 
fie atacați, dacă se așteaptă la așa ceva, decât la căderea 
întunericului, la 03,00 dimineața sau în zori. Minţi mecanice. De 
câte ori ucidea câte-un imperialist, Cuu era surprins să constate că 


trupul acestuia nu era alcătuit din rotițe și angrenaje, la fel ca 
avioanele și blindatele lor. 

Ora zece. Americanii își schimbă garda acum. Vechile santinele se 
pregătesc de culcare iar cei nou intraţi în post ori sunt încă ameţiţi 
de somn, ori, probabil, beţi. Se vor produce mișcări de oameni între 
buncăre și locurile de dormit. Cu zece minute înainte, Cuu auzise un 
foșnet ușor atunci când unul din tovarășii săi de echipă a asamblat 
ultimele două segmente de țeavă la torpila Bangalore: şi s-a târât 
pe sub sârma concertina. 

Semnalul de atac urma să-l dea unul din camarazii lui Cuu. El și 
cu un alt soldat înconjuraseră tabăra americană și aşteptau acum ora 
convenită. Când secundarul ajungea la zero, prietenul lui Cuu avea 
să tragă o rachetă de semnalizare americană cu cinci stele. Aceasta 
va putea fi văzută de către forțele Viet Cong care înconjurau pe 
jumătate perimetrul american. 

Secundarul de la ceasul lui Cuu își continua deplasarea. Genistul 
se ridică în genunchi. În pofida politicii obişnuite şi, probabil, a 
ordinelor, Cuu era înarmat excesiv pentru misiunea sa. De gât îi 
atârnau săculeţii cu încărcătură, aproape douăzeci de kilograme de 
explozibil. Materialul putea fi detonat fie pe loc, cu ajutorul unui 
fitil acţionat prin tragere, fie prin intermediul unui „creion 
temporizator”. Neavând porniri sinucigașe, Cuu cablase fitilul astfel 
încât să fie nevoie de întreaga lui forță pentru a-l trage. Camarazi 
de-ai lui deveniseră instantaneu eroi ai revoluţiei, fiindcă-și lăsaseră 
fitilul să atârne și reușiseră să-l agaţe, fie sub propria greutate, în 
timpul mersului târâș, fie în sârma ghimpată a perimetrului 
respectiv. 

A doua armă a lui Cuu era un AK-47 cu pat rabatabil. Cea de-a 
treia armă era un RPG-7. Aceasta, succesoarea lui B-40(RPG-2), era 
de curând sosită în dotarea Viet Congului. Dacă ar fi respectat 
politica şi ordinele, Cuu ar fi folosit-o numai pe aceasta ca armă de 
asalt. Dar el nu se simțea niciodată liniștit la gândul de a purta o 
armă cu foc unic, pentru a cărei reîncărcare era nevoie de cel puțin 
cinci secunde. Cuu n-avea niciun chef să moară în timp ce încerca să 
potrivească cuiul percutor într-o crestătură minusculă. 

Cilindrul propulsor din carton fusese deja ataşat la grenadă, iar 


aceasta potrivită în tubul lung al RPG-ului. Pe întuneric, după ce 
dăduse la o parte capsula din vârf și trăsese firul de siguranță, Cuu 
privea prin cătare la buncărul de dincolo de sârma ghimpată, din 
faţa sa. Se auzeau murmure înăbușite. Deodată izbucni o lumină 
puternică, conturând parapetul dreptunghiular de tragere al 
buncărului. Corectă linia de ochire. Spre sud explodă o rachetă de 
semnalizare și buncărul se văzu ca la lumina zilei. Îşi lipi două 
degete de trăgaci. Racheta ţâşni cu o explozie și un recul puternice, 
lăsând în urmă un jet de lumină dublu. Fu orbit pentru a doua oară 
în clipa când torpila Bangalore își croi drum prin gardul din sârmă 
concertina. 

Cuu se ridică și trecu prin gaura făcută în împrejmuirea de 
protecţie. Văzu flăcări izbucnind și explodând în buncărul american. 
Excelentă treabă, gândi el în timp ce-şi fixa automatul în poziție de 
tragere. Porni în susul dealului, în interiorul poziției batalionului 
din Regimentul 15. Îi simţea pe ceilalți în spatele său și știa că alți 
luptători pentru eliberare traversau orezăria pe care o străbătuse și 
el în noaptea trecută. 

Acum, spre tunuri. În fața lui apăru pata albă a unei flanele de 
corp, o faţă și niște mâini întinse implorator către el. Cuu trase două 
gloanţe în mijlocul petei albe şi merse mai departe. 

Zece... cincizeci de pași înainte, dincolo de poziţiile de pe linia 
frontală a americanilor. Coti la dreapta, către linie. Dădu drumul 
automatului și scoase două grenade din săculeţul de la șold. Trase 
firul de detonare al primeia, numără până la doi şi o aruncă spre 
grămada de saci cu nisip — sursa tirului de trasoare. Numără încă o 
dată până la doi și trimise a doua grenadă în aceeași direcţie. Fără 
să mai aștepte să vadă ce efect au avut grenadele, porni înainte. 

Tunurile americane trăgeau rachete de semnalizare spre înaltul 
cerului. Cuu era recunoscător pentru iluminaţie, deși n-avea nevoie 
de ea. Apăru gura întunecată a unui buncăr şi o nouă grenadă porni 
într-acolo. Târându-se pe pământ, grijuliu cu sacul de încărcături 
explozibile, merse înainte, spre zidurile din saci cu nisip apărute în 
faţa sa. O nouă săgeată luminoasă. Se trase într-o parte, la 
adăpostul... 

„„„sacilor cu nisip. Gloanţele sfâșiau sacii dinaintea lui. Adăpost. 


Se furișă pe după marginea parapetului din saci cu nisip. Era 
foarte aproape de tunul pe care și-l alesese drept obiectiv. Scoase de 
la gât încărcătura explozibilă. Tocmai desfăcea fitilul de detonare 
instantanee când își dădu seama că atingea cu brațul un obiect de 
lemn. Făcu cercetări, pe nevăzute. Găsi alte cutii. Urni una din ele: 
plină. 

Evaluare. Cuu se afla în spatele unui parapet din saci cu nisip cu 
trei laturi, la adăpostul căruia se aflau niște cutii. Muniţie pentru 
tunuri. Degetele lui găsiră pe întuneric creionul de temporizare și îl 
sparseră. leși în genunchi din depozitul de muniţie pentru tunurile 
de 105 mm. Se ridică şi începu să fugă aplecat în față. În jur 
oamenii alergau în toate direcţiile. Un trasor verde... un prieten, și 
deodată în fața lui se căscă o groapă. 

Cuu se aruncă în ea exact în momentul când se produse explozia. 
O ciupercă de foc se înălță și un taifun mătură coasta dealului. 
Lumina orbitoare îi oferi prilejul să constate că nu era singur în 
groapă. Cineva bâiguia ceva printre sughiţuri de plâns, într-o limbă 
necunoscută. Cuu își miji ochii, încercând să vadă din nou, în vreme 
ce perdeaua de flăcări se transforma într-un incendiu. 

Văzu două dintre tunuri, unul culcat pe o parte, altul cu țeava 
îndreptată direct spre cer. Goli un încărcător în direcția tunurilor, 
reîncărcă și sări afară din groapă. Auzul îi revenea. Dintr-un motiv 
oarecare, scâncetele individului îl iritau, așa că degetul lui se îndoi 
pe trăgaci și plânsul încetă. 

Se retrase spre gardul de sârmă ghimpată. La buncărul pe care-l 
distrusese, Cuu se opri și luă din nou poziţie de tragere. Număra în 
gând, gata să acopere retragerea acelor camarazi care erau în stare 
să revină. 

Două sute... două sute zece... şi Cuu trecu înapoi prin sârma 
ghimpată, în preajma culoarului, zăceau două cadavre îmbrăcate în 
negru. Va trebui să-și pregătească alți doi oameni pentru grupa sa, 
înainte de ofensiva generală. 


Pentru David Mosby a fost o noapte foarte lungă. 
Gălbejiţii ori îl ignoraseră, ori nu dăduseră peste postul lui de 
observare. Astfel au mai rămas doar doi oameni care au încercat să-l 


omoare... plus propria lui unitate. 

Primul a fost Arledge, care când și-a dat seama că perimetrul 
fusese atacat a încercat să fugă să se adăpostească. Direct spre sârma 
ghimpată. Diaz s-a aruncat pe el și l-a imobilizat. Pe urmă, Wilson a 
vrut să se dea ofițer. Mosby i-a spus să tacă dracului din gură. 

Patrula a stat pe loc, ascultând focurile de armă, ţipetele și 
exploziile. Indiferent ce se întâmpla acolo pe deal, Mosby n-avea 
niciun chef să fie părtaș la evenimente. În cele din urmă, 
împușcăturile și țipetele se mai domoliră. 

Mosby era de-a dreptul încântat de faptul că gălbejiţii nu se 
obosiseră să-l halească nici la aperitiv, nici la desert. 

Pe urmă, Armata Statelor Unite s-a hotărât să-l omoare. Citation 
2 a început să trimită la apeluri, încercând să afle câte dintre 
posturile de observaţie ale batalionului fuseseră capturate. Wilson a 
vrut să răspundă. Mosby a închis stația Prick-25. N-aveau să se 
întoarcă decât după ce se lumina de-a binelea. Cei rămași vii 
înăuntrul perimetrului ar fi lichidat pe oricine făcea vreo mișcare 
prin preajmă. Wilson a lăsat impresia că a înţeles şi chiar era gata să 
zacă nemișcat până când se lămurea situaţia. 

După asta, Mosby a avut parte de Spooky. Elicopterul de asalt 
huruia deasupra lor, rachetele de semnalizare transformând noaptea 
într-un festival de lumini. 

— Să nu faceţi nicio mișcare, spuse Mosby. Cei patru bărbaţi, 
adunați laolaltă, îi recepționară vorbele ca pe un ordin. Au rachete 
de semnalizare, au binocluri cu infraroşii și tot ce-or să vadă 
mișcând pe-aici or să creadă că sunt gălbejiți. 

Arledge începu să înjure... dar fiindcă o făcea aproape în şoaptă, 
Mosby îl lăsă în pace. 

Spooky trase câteva milioane de gloanţe înspre lizieră, așa, de 
dragul Principiilor Generale. În acel moment, combatanții Viet Cong 
erau demult plecaţi. Tot ce-a mai rămas între ei și culmea dealului a 
fost tirul de hărțuire al mortierelor, expediat în afara perimetrului, 
şi faptul că, până dimineaţa, toată lumea de pe deal a executat un 
foc înverșunat în orice umbră care respira mai apăsat. 

Până s-a sfârșit, noaptea nu i-a mâncat lui Mosby decât jumătate 
din viață. Și-a strâns oamenii și a pornit înapoi către drum. Aveau 


de gând să meargă pe mijlocul blestematei ăleia de șosele, cântând 
cât îi ţineau bojocii „Yankee Doodle” şi sperând că poate nimeni n-o 
să-i împuște. 

Au reușit! Linia lui Mosby nu părea să fi fost lovită. Cea mai mare 
parte a distrugerilor se produseseră după toate aparențele pe partea 
cealaltă a dealului, iar dinspre mijlocul perimetrului venea teribil de 
mult fum. 

Lui Mosby i se cam fâlfâia de ce altceva se mai întâmplase. 
Wilson s-a îndreptat spre postul de comandă al companiei fără să 
mai spună nimic, iar Mosby i-a spus lui Diaz să-l ţină pe Arledge cât 
mai departe de el. 

Fritsche desfăcu o cutie de Bier LaRue când îl văzu pe Mosby că 
se apropie, împleticindu-se, de poziţia grupei. El şi Blind Pig se 
uitară la comandantul lor de grupă și începură să-și dea cu părerea. 

— Doamne Dumnezeule, Pig. Nașparliu' ăsta arată de parc-a 
văzut un elefant cântând la banjo. 

— Nea, îl contrazise Blind Pig. E numa” șucărit că nu l-a lăsat 
nimeni să stea pe-aci ca să mai facă rost de-o medalie. 

Mosby mai avu doar atâta energie cât să golească cutia de bere și 
să le răspundă, cu o mișcare de deget semnificativă, înainte de a se 
prăbuși pe patul lui, de unde nu s-a mai sculat șaptesprezece ore în 
şir. 


39. GRUPA 


Cu douăsprezece zile înainte de Crăciun, Batalionul 1 din 
Regimentul 15 Infanterie şi-a numărat morţii şi a început 
reconstrucţia. Muriseră douăzeci şi șapte de oameni, majoritatea din 
sectorul Companiei A, acolo unde Viet Congul străpunsese 
împrejmuirea de sârmă ghimpată. Cincisprezece artileriști au fost 
uciși, iar două dintre tunuri au fost distruse. Peste nouăzeci de 
americani au fost răniți. Au fost găsiți unsprezece combatanți Viet 
Cong morți. Cadavrele au fost percheziționate, dezbrăcate și strânse 
laolaltă. 

Căpitanul Jerry Edmunds stătea lângă grămada de cadavre 
așteptând buldozerul care trebuia să sape tranșeea funerară. Nici nu 
sesiza duhoarea, căci atenţia îi era fixată pe tubul lung, cu priză ca 
de pistol, pe care-l găsise dincolo de gardul de sârmă. 

Era primul lansator de rachete RPG-7 pe care-l vedea într-o 
regiune atât de sudică. O singură dată mai ţinuse în mână aşa ceva 
(în afară de instructajul de familiarizare cu tehnica de luptă a 
inamicului), și asta se întâmplase departe, în nord, în valea A Shau, 
lansatorul acela aparținând unui soldat din armata regulată a 
Vietnamului de Nord. 

Edmunds decise că Dennis Shannon s-ar putea să fie foarte 
interesat să vadă această armă... şi să reflecteze la cât de bine 
echipați trebuie să fie atacatorii lor dacă și-au permis să abandoneze 
un lansator aproape nou. 


Cu unsprezece zile înainte de Crăciun, Shannon a transmis vestea 
mai departe. 

El și colonelul Taylor au rămas până târziu în cortul ce adăpostea 
popota ofițerilor, uitându-se la un ansamblu de exponate. Găseai 
acolo de toate: de la tubul RPG și pachete cu încărcături explozibile 
(dezamorsate între timp), la automatele AK-47, unse cu ulei. Mai la 
o parte erau documentele adunate de la cadavre. 

Era o adevărată pradă. Cu toate acestea, Taylor nu se arătă câtuși 
de puţin încântat. Îi destăinui lui Shannon îndoielile sale. 


Primul element. Unitatea (unităţile) care au atacat batalionul 
erau experimentate. Drumul le-a fost deschis de specialiștii în 
mânuirea încărcăturilor explozive. Shannon era aproape sigur că 
membri ai Batalionului N-10 îi antrenaseră pe acești geniști, dacă nu 
chiar participaseră la atac. 

Prima întrebare: în provincia Song Nhanh se presupunea că nu 
există unități din eșalonul principal Viet Cong. De unde au venit 
acești soldaţi experimentați? 

A doua întrebare: dacă geniștii erau din N-10, ce căutau atât de 
departe în nord? 

Al doilea element. Starea excelentă a armamentului și a efectelor 
militare din prelată sugera că unitatea responsabilă pentru atac, 
indiferent care-o fi fost ea, fusese recent reaprovizionată. 

A treia întrebare: cine a reaprovizionat-o? 

Al treilea element. Cadavrele au furnizat colecția obișnuită de 
scrisori și jurnale personale. Numai că toate fuseseră scrise de/sau 
adresate unor sud-vietnamezi. Patru dintre cadavre n-aveau niciun 
fel de acte de identificare. 

A patra întrebare: de ce îi atacase Viet Congul? 

— Pentru mine, n-are nicio rațiune, spuse Taylor. Chiar și un 
idiot ar fi putut să vadă că n-aveau nicio șansă. De ce nu ne-au lăsat 
în pace? Puteau să blocheze niște drumuri, să atace patrulele, chestii 
de genul ăsta. Să ne buşească acolo unde știau precis că pot să ne 
facă rău. 

Shannon se gândi un timp, apoi își mai turnă un pahar din 
whiskyul comandantului său de batalion. Băutura nu-i fu însă de 
niciun folos. Tot nu știa răspunsul. 

— Poate că încearcă să ne determine să stăm ascunși în 
perimetru, zise Taylor. 

Până s-apuce Shannon să zică ceva, Taylor făcu unul din acele 
salturi logice aiuritoare, cu care Dennis încă nu se obișnuise. 

— Tot mai crezi că în Caracatiţă se ascunde o unitate NVA? 

Shannon nu știu dacă să se burzuluiască sau să schimbe subiectul. 
După două luni de îndoieli, începea să se întrebe dacă într-adevăr 
văzuse acea divizie NVA traversând râul. 

— Motivul pentru care te întreb, continuă Taylor, e că nu pot să 


pricep de ce nu i-a văzut nimeni pe tipii ăştia ai tăi. Şi în mod cert 
NVA-ul n-are atâția oameni în preajma Hanoiului încât să-i lase p- 
ăștia să vină aici numai ca să se ascundă prin tufișuri. 

Genul acesta de înlănțuire logică constituia motivul pentru care 
Shannon devenise profund atașat de comandantul său de batalion, 
determinându-l să se întrebe mereu cum de se împăcase atâta timp 
cu viața insipidă de la statul-major al diviziei, încă dinainte de 
sosirea lui Sinclair. Aici era locul lui, într-o unitate de front. 

Batalionul 1 din Regimentul 15 Infanterie era o unitate 
excepțională, deşi nu purta ecusoane sau uniforme fistichii. Taylor, 
comandantul ei, o făcea să fie așa. În principal pentru că el, 
comandantul, era un om excepțional. Unul din acei ofițeri de carieră 
care cunoșteau armata de jos până sus. 

Ca subofițer, făcuse parte din trupele de comando aeropurtate 
trimise în Coreea. Văzuse începuturile folosirii elicopterelor în 
operațiuni militare. Mai târziu, a citit despre experienţele privind 
mobilitatea aeriană efectuate de francezi în Algeria, de englezi în 
Malaysia și chiar de către armata americană. În clipa în care 
elicopterele au ajuns la faza în care puteau să transporte la fața 
locului o grupă de soldaţi, Taylor a înţeles că absurda parașută 
aparținea trecutului. 

A fost, totuși, îndeajuns de inteligent ca să-și dea seama că lucrul 
cel mai bun pe care putea să-l spere era să-și încheie cariera ca 
plutonier-major de parașutiști. Nu era prea rău, dar asta însemna că 
mai trebuia să-și petreacă încă douăzeci și ceva de ani ascultându-i 
pe tâmpiţii cu grade de ofițeri. S-a hotărât să devină unul dintre ei. 

În anii cincizeci, a părăsit armata și s-a înscris în colegiu, 
specializându-se chipurile, în istorie. În realitate şi-a definitivat 
studiile în ROTC. Patru ani mai târziu, a revenit în Divizia 101 
aeropurtată, ca locotenent. A rămas la parașutiști până a căpătat 
gradul de căpitan, după care s-a transferat. Taylor și-a făcut 
socoteala că în unităţile de elită promovările în grad se fac foarte 
greu. Și, mai important, cei din trupele de elită sunt văzuţi cu 
extremă suspiciune de casta militară conservatoare. 

Ascensiunea lui Taylor a fost constantă, Formularul lui 20 nefiind 
completat decât cu calificative excelente. Acum, în calitate de 


comandant al unui batalion de infanterie, avea ca și asigurate 
petlițele cu vulturi și, pe urmă, promovarea ca general de brigadă. 
Cu o condiţie, fireşte: să nu comită vreo eroare minoră ca, de 
exemplu, să-i fie lichidată unitatea în întregime, să uite când e ziua 
de naștere a comandantului de divizie sau, posibil, să dea ortul 
popii. 

Shannon recapitulă toate acestea în gând în timp ce aștepta ca 
Taylor să se hotărască în privinţa pasului următor. Replica acestuia 
îi făcu mare plăcere. 

— Uite cum facem, maior Shannon. Ce-ar fi să iei elicopterul meu 
şi să te duci să mai tragi pe unul și pe altul de limbă. Vezi dacă 
altcineva a mai auzit cine știe ce. Mai mult ca sigur că G-2 n-o să ne 
comunice situația adevărată. Dacă obţii unele informaţii ca lumea, 
poate ne gândim să trimitem pe cineva în Caracatiţă să-și vâre niţel 
nasul prin zonă. Încep să mă simt de parcă tocmai mi-am dat 
pantalonii jos şi cucoana nu-și mai amintește dacă bărbatu-său se- 
ntoarce în oraș azi sau mâine. 


Mai erau zece zile până la Crăciun și cerul înstelat era o 
adevărată splendoare. 

În această noapte, postul de observare era situat într-o groapă 
îndeajuns de depărtată de Song Nhanh astfel încât aștrii Universului 
să nu fie puşi în umbră de luminile orașului. Groapa cu pricina era 
ocupată de soldaţii Arledge și Grubb. Trecuseră câteva ore de când 
stăteau acolo. Neliniștea provocată de faptul că se aflau într-un 
punct de observaţie de pe perimetru se estompase într-atât încât 
până și Arledge se pomeni ştergându-și ochelarii și privind în sus la 
stelele nefamiliare, în loc să se uite prin tufișuri după gălbejiţii cei 
răi. Arledge arătă cu degetul către o stea strălucitoare care se înălța 
nu foarte sus deasupra orizontului. 

— Hei, ia te uită, Steaua Polară! 

Grubb oftă plictisit la culme. De când poposiseră în groapa asta, 
Arledge își etalase cunoștințele de expert aerospațial. Nu era sigur 
către ce arăta individul, dar, ca o metodă de autoapărare, hotărâse 
că indiferent ce spunea Arledge, era neadevărat. 

— Aia nu-i Steaua Polară, tăntălăule. Orice bou știe că nu poţi să 


vezi Steaua Polară din Vietnam. 

— Păi de ce, că doar e-acolo, nu? 

— Suntem prea la sud, zise Grubb. În plus, e prea aproape de 
linia orizontului. Probabil că-i o planetă. Ştii, ca Venus... Luceafărul 
de dimineață. 

— Du-te-n mă-ta, cu Luceafărul tău cu tot. E miezul nopții, 
tăticu'. Cum dracu’ să se vadă un „luceafăr de dimineaţă” dacă-i 
miezul nopţii? 

— Pentru că suntem prea la sud, răspunse Grubb. 

A spus-o cu un mare semn de întrebare în minte, dar cu o 
convingere absolută în glas. 

— Da? Ei uite că sudul ăsta al tău mi-atârnă chiar aici. 

În întuneric, mâna lui Arledge apucă ceva de sub brăcinarul 
pantalonilor. Grubb decise că avea să fie o noapte foarte lungă. Își 
trecu mâna prin părul roșcat și des, gest liniștitor pe care-l făcea 
inconștient. 

— Ia zi, Arledge, care-i povestea ta? întrebă el, străduindu-se să 
dea o tentă prietenoasă replicii. Sună ca o acuzaţie, dar asta era o 
ciudățenie de care Grubb nu reușea să se dezbare. 

— Tu, Grubb, chiar că ai o rotiță defectă, spuse Arledge. Te dai 
tot timpul măreț, de parcă ţie nu ti-ar pute scârnăvia. Ce ţi-am făcut 
de te rățoiești la mine-așa? 

— Încercam și eu să fiu prietenos, zise Grubb. N-am nimic de 
ascuns. 

Arledge se gândi preţ de o clipă, apoi încuviinţă din cap în 
întuneric. 

Poate că și ticălosul ăsta mic era la fel de cretin ca toţi ceilalți. 

— Ce părere ai de muhaielele astea cu care-am nimerit? 

— Adevărate mubhaiele, confirmă Grubb. Poate în afară de 
barosanul ăla negru, Blind Pig. E okay tipul. Mai ales după ce i-am 
dat de înţeles cine sunt eu. 

Arledge era încă sub impresia copleșitoare datorată stelelor, așa 
că nu se cramponă de replică. În plus, bănuia că iacul diliu de lângă 
el ar începe să se dea rotund cu orice i-ar veni la îndemână, dacă 
Arledge spunea ce nu trebuie. 

— Întotdeauna trebuie să le dai de ştire neamurilor proaste că 


ești și tu prin preajmă. 

După ce emise această adevărată axiomă a vieţii sale, se foi 
neliniștit. 

— Tocmai de-aia, când eram acasă, conduceam o Vette. Maşina 
asta îți sare-n ochi de la o poştă. Da’, ce mă-sa, de rapidă e rapidă. 
Și-apoi, o Vette arată vioi, dacă pricepi ce vreau să spun. 

— Cine mama dracului poa’ să-și permită o Corvette? 

Întrebarea crucială fusese formulată și Arledge se grăbi să nu 
scape prilejul. 

— Păi cine, eu, nu ţi-e clar? Babacu e bancher. Practic, e 
proprietar pe Parcul Langley. Asta-i în Maryland, la marginea D.C. 
o ului. Ştii ce-nseamnă asta... 

— Ştiu unde e, ce dracu’. Bun. Dacă zici că eşti aşa de tare-n 
muşchi, cum se face că hoitul tău zace în acest moment lângă mine? 

— E numai temporar. Am zbârcit-o. Chestii copilărești, să știi. Mi- 
am tras o mașină meseriașă, de stătea cotoiu-n coadă. Și-o logodnică 
şucară, cu o fofoloancă moale ca un teren de golf. Pe urmă, am pus- 
o de-o exmatriculare din colegiu. Statul Mariland, mă-nțelegi? Bursă 
pe bază de base-ball, tot tacâmul. M-am încurcat prea tare cu 
pileala, aşa că m-au dat afară. După care, m-au înrolat. 

— Da” ce s-a-ntâmplat cu babacv’ tău? Parcă ziceai că are pile? 

— Şi de data asta am scrântit-o. Mi-a fost frică să-i spun. Până să 
mă hotărăsc eu, ajunsesem în şcoala de instrucţie. 

— Țapănă povestea, zise Grubb. Şi cum zici că se termină? 

— Du-te-n pompa mea. Ai să vezi tu. Taică-miu se ocupă chiar 
acu’ de problemă. Maxim două săptămâni şi-o să mă scoată din 
văgăuna asta. Are relaţii în Congres, nenică!. Și știi bine ce-nseamnă 
asta. 

— Da, știu. Or să te facă general. 

— Ce? Nu mă crezi? Pot să-ţi arăt nişte scrisori, dacă vrei. 

Grubb izbucni în râs. Arledge era aşa de limbut încât avea 
probabil fotografii și documente autentificate la notariat care să 
susțină cumva această gogoaşă absurdă. Și nu se îndoia că punctul 
culminant l-ar reprezenta poza unei fofoloance la fel de moale ca un 
teren de golf. 

Chestia amuzantă era că Arledge se simţea insultat. Groapa în 


care stăteau, stelele strălucitoare... pentru el toate astea concurau 
spre o împărtășire de gânduri şi experienţe sincere. Simplul fapt că 
toate comentariile lui erau niște născociri nu-l afecta câtuşi de puţin. 
Prin urmare, Arledge se îmbufnă. Era genul de îmbufnare greu de 
ignorat. Se scotoci prin buzunare după ţigări pe care n-avea voie să 
le aprindă. Se trase de testicule ca să și le așeze mai bine în 
pantaloni. Lui Grubb i se făcu milă de el. 

— Ce vrei tu, de fapt, zise el într-un târziu, e un loc frumușel și 
sigur în care să te piteşti vreo treisprezece luni. Cum ar fi în 
ariergardă, corect? 

— Nu sunt un papă-lapte. 

— Am priceput. Da’ tu chiar te bazezi pe gogoașa asta cu 
Congresul, este? 

Arledge stoarse o mică bășicuţă de încredere. 

— Da. Zău că taică-miu scrie scrisori. 

O recunoaștere. 

— N-ai nicio şansă să scapi de armată, decât dacă te declari 
homulică, este? Așa că vrei să mergi pe cartea eșalonului de 
ariergardă. 

Grubb ridică o mână ca să reducă la tăcere orice obiecţie. 

— Nu-i nicio rușine-n asta. N-aș avea nimic împotrivă. Dar 
ascultă la mine, bătrâne, în spate nimic nu e sigur. În chestia asta 
chiar c-ai zbârcit-o. Uite, chiar acu, în vizuina în care ne-a adus 
nenorocita de soartă. Care sunt şansele mele să mă pomenesc cu 
posteriorw” ciuruit de gloanţe? Destul de slabe. Însă, că veni vorba, 
dă-mi voie să-ţi spun că fruntașul Grubb a fost la un fir de păr de a fi 
împușcat, pe când era în eșalonul de ariergardă. 

— Da, da. Am auzit că ai fost șofer de colonel. Păi, ăsta zic și eu 
serviciu dă zece, tăticu”. 

— Ba n-a fost deloc dă zece. 

— Păi ce-ai făcut? Ai luat-o pe sens interzis în Saigon? 

— Nu, nu tocmai, zise Grubb. L-am caftit pe colonel. 

Arledge rumegă informaţia asta vreme îndelungată. 

— În mod normal, pentru o chestie ca asta te spânzură, spuse el. 

Ca un mincinos desăvârşit, Arledge credea fiecare cuvințel spus 
de Grubb. 


— Sau te trimit în bălării, zise Grubb. Nașterea mă-sii, am să-mi 
încerc norocul cu Blind Pig. 

Arledge se gândi că Grubb se afla la o puţă de furnicuţă de o 
„Secţiunea Opt”. Cu înţelepciune, decise să nu-și facă cunoscută 
părerea, pentru moment. În schimb, bombăni un non-răspuns și se 
întoarse la cercetarea stelelor. Într-un fel sau altul, ştia că trebuie să 
existe o cale de a scăpa de armată. 


Cu nouă zile înainte de Crăciun, grupa a intrat pentru scurtă 
vreme în posesia unui pom de Crăciun viu, cu tot cu clopoței și 
globulețe pictate. Mosby a fost cel care a găsit pomul... la noul 
bazar. 

Sergentul nu înceta să se minuneze cât de rapid ajungeau 
afaceriștii vietnamezi mărunți să-şi vâre atât de adânc mâinile în 
buzunarele soldaților. În scurtul interval de timp în care batalionul 
lor se stabilise la Song Nhanh, un mic bazar a răsărit ca din pământ, 
în imediata apropiere a taberei. 

Deși departe de a fi terminat, negustorii bazarului şi-au și instalat 
barăcile și gheretele, oferind de toate, de la obișnuitele suveniruri de 
prost gust, până la pileală și gagici. Pe când se grăbea să intre în 
bazar, observă că cineva reuşise chiar să facă rost de un pick-up care 
transmitea zgomotos muzică rock'n'roll prin intermediul a două 
difuzoare uriașe. 

Mosby îl reperă pe Fritsche şi pe alți doi tipi care beau bere și 
făceau schimb de rahați prăjiți la unul din barurile în aer liber din 
zonă. Datoria îl chema şi Mosby nu era prea încântat pe chestia asta. 
Taliaferro l-a pus în gardă în legătură cu problema arzătoare în 
maniera lui ironică obișnuită. A intrat în coliba lui și l-a găsit întins 
în pat, citind o carte ferfenițită. 

— Sper că nu ai ajuns chiar acu la partea a mai interesantă, 
sergent, zise Taliaferro. 

Mosby se uită la el printre gene. La drept vorbind, tocmai se 
gândea să tragă un pui de somn. 

— De ce? 

— Pentru că dintr-o clipă-n alta, o să fii întrerupt. Rahatul e pe 
cale să lovească un ventilator foarte mare. 


Iritat, Mosby puse cartea deoparte și se ridică în capul oaselor. 

— la nu mai face pe misteriosul, Taliaferro. Ce rahat şi ce 
ventilator? 

Taliaferro chicoti. 

— Unul dintre băieţii ăştia noi e acu în bazar și face tot ce poate 
s-ajungă în pârnaie. La modul la care se poartă, musai să năvălească 
poliția militară pe el ca libărcile pe pasta de dinți. 

— Care din băieţii noi? 

— Puştiul ăla din Rhode Island. Masters. 

Asta îl linişti puţin pe Mosby. Deși nu-l cunoștea prea bine, Dan 
Masters era ultima persoană despre care-ar fi crezut că poate 
provoca vreun bucluc. Genul de om foarte liniștit, care nu părea 
cine știe ce isteţ, dar avea întotdeauna zâmbetul pe buze și 
îndeplinea ceea ce i se cerea fără prea multe bombăneli. 

— Ce dracu” zici că face? 

— E mangă de beat. Urlă, cântă, cardește toate japiţele care-i 
pică-n gheare și zbiară că mai vrea. Tâmpitul e atât de zurbagiu că 
matroana se pregătește să-l arunce afară şi să cheme întăriri. 

Asta chiar părea grav. Fără să mai stea pe gânduri, Mosby își luă 
catrafusele și o zbughi afară din cort. Ultimul lucru de care avea 
nevoie era să atragă atenţia şefilor și rigorile legii asupra unuia din 
membrii grupei sale. Cei de la poliția militară și-ar face socoteala că 
toată grupa e alcătuită din scandalagii și ar sta tot timpul pe capul 
lor. În plus, erau și anumite elemente de confort, unele la limita 
regulamentelor, altele de-a dreptul în afara acestora, facilități pentru 
care se dăduseră cu toţii peste cap, doar-doar le va fi viața mai 
ușoară. 

Mosby nu trebui să caute prea mult ca să dea de Masters. Chiar în 
faţa uneia dintre barăci se adunase un mic grup de vietnamezi 
îngrijorați. Stăteau înghesuiți unul în altul și discutau furioși. 
Dinăuntru, Mosby auzi vocea tunătoare a lui Masters: 

— Să-nceapă balul, să-nceapă distracţia! Danny Masters a sosit! 

Apoi, tot el începu să cânte: 

— Jingle Bells, Jingle Bells, Jingle Bells Rock. Jingle Bells Roll... 

Mosby scoase un geamăt de exasperare, numai de el auzit, şi 
pătrunse în coșmelie. Primul lucru pe care-l observă nu fu nici 


grămada de sticle de bere și tărie goale, care-l înconjura pe Masters, 
nici mirosul provocat de arderea unor substanţe interzise. După cum 
nu dădu atenţie nici celor două curve care se jucau de-a „cine- 
ajunge prima sus“. Privirea devenită... lamă de brici, a 
comandantului de grupă fu atrasă de însuși fruntașul Daniel Masters. 
Omul stătea drept și ţanţoș printre rămășițele a ceea ce se dovedea a 
fi fost un chiolhan monstru. Faptul că în aceste circumstanţe el era 
gol-puşcă nu constituia o noutate pentru Mosby. Dar ceea ce i-a scos 
peri albi a fost felul în care Masters era gol-pușcă. 

Cineva, fie Masters însuși, fie un complice, îl vopsise în culori de 
Crăciun. Trupul era vărgat în dungi verzi. Pe faţă avea stele de mai 
multe culori. Stătea cu braţele întinse, precum Cristos pe cruce, cu 
panglici de beteală atârnându-i pe păr, pe urechi și pe degete. 
Clopoţei minusculi argintii atârnau la umeri, la încheieturile 
mâinilor, la glezne şi în talie, legaţi cu șnururi. Punctul culminant îl 
constituia pântecele. Un testicul era vopsit în roșu, celălalt albastru, 
iar penisul era de un verde fosforescent șocant. 

Masters privi cu ochi înceţoșaţi la realitatea înconjurătoare și-l 
observă pe Mosby. Un zâmbet i se lăţi pe chip, de la o ureche la alta. 

— Uită-te la mine, dom” sergent, sunt copac de Crăciun. 

— Fir-ar să fie, Masters, ce dracu” faci aici? 

— Mă distrez, dom” sergent. Hei, trebuie să-mi dai o mână de 
ajutor. Vreau să ies afară. Să sărbătorim Crăciunul așa cum trebuie. 

Se zgâi la Mosby cu o lucire conspirativă în ochi. 

— Numa'că fetele astea nu vor să mă lase. La naiba, nu vor să mă 
lase nici să le vopsesc. 

Împotriva voinţei sale, Mosby deveni curios. 

— Păi de ce-ai vrea să le vopsești, Dan? 

— Pentru surpriză, fireşte. Am de gând să le fac o surpriză la 
băieții din grupă. Cu pomi de Crăciun. 

Masters aruncă spre „fete” o privire ce se vroia solemnă. 

— Încă nu m-am gândit ce globuri să pun, dar tocmai ajunsesem 
la ele. Ai vreo idee? 

— Dan, distracţia s-a terminat. Trebuie să mergem acasă. 

Masters, ascultător ca-ntotdeauna, se lumină şi mai mult, dacă 
mai era posibil așa ceva sub curcubeul pe care și-l aplicase pe piele. 


— Cum să nu, sergent Mosby. Imediat. 

Și porni spre ușă. 

— Dar-ar dracii! 

Mosby sări și-l trase înapoi. 

— Nu poți să ieși în halul ăsta! Trebuie să te spălăm cumva. Şi să 
te-mbrăcăm. 

Mosby se uită la el lung, cu jale. 

— Și cu pomul de Crăciun cum rămâne, dom’ sergent? Am 
muncit de m-am spetit să-l împodobesc. 

— Nici nu mă-ndoiesc. Dan, îl linişti Mosby. Sunt sigur că băieții 
or să aprecieze cum se cuvine. Numai că acum mă-ngrijorează tipii 
de la poliția militară. Ăştia nu se lasă furaţi de spiritul sărbătorilor 
de iarnă. 

Masters se îmbăţoșă, îşi îndoi braţul ca să-și etaleze bicepsul 
proeminent. Clopoţeii scoaseră clinchete zglobii în momentul când 
venele ieșiră în relief, sub piele. 

— Mă aia pe nasul lor, dom” sergent. N-au decât să vină. Ce mă- 
sa-n cur, pe mine m-a zămislit Providența mult mai al dracu” decât 
cred ei. De bușit, să nu mai vorbim. 

Mosby îşi dădu seama dintr-odată că avea în fața ochilor un caz 
vesel de Jekyll și Hyde. Cel mai liniștit și poate cel mai bun dintre 
noii membri ai grupei sale era Uriașul Verde și Fericit. Nu era 
nevoie decât de o bericică și HOCUS-POCUS! Băieţelul petrecăreţ! 

De bine de rău, Mosby reuși să-l îmbrace pe zurbagiu. Apoi, cu 
chiu, cu vai, izbuti să-i calmeze pe mamasan cea furioasă și pe 
ceilalți guralivi. Și tot cu chiu, cu vai, reuși să-l târască pe Masters 
prin bazar, fără alte incidente, spre locul unde Fritsche număra 
capacele de bere și se punea la curent cu ultimele noutăţi în materie 
de motociclete Harley. 

Fritsche aruncă o singură privire la explozia stelară de pe faţa lui 
Masters și sări în picioare. 

— Fir-aș al dracu”, zise el. 

— Să-l vezi cum arată-n rest, spuse Mosby. 

— Nu-i nevoie. Probabil că are ouăle vopsite-n roșu. 

— Unul roșu, altul albastru, îl corectă Mosby. 

— Sunt un pom de Crăciun! urlă Masters. Un pom de Crăciun viu! 


Hai să ne distrăm! 

— Du-l acasă, îl imploră Mosby pe Fritsche. M-am săturat până 
peste cap de porcăria asta cu șefia grupei. Simt nevoia să beau ceva. 

Lui Fritsche i se făcu milă de Mosby și îl înhăță pe Masters de cot, 
îl săltă îndeajuns ca să-l facă să meargă în vârful degetelor și, 
ducându-l în marș forțat, îl scoase din bazar și o luară spre tabără. 

Mosby comandă o bere și goli jumătate din sticlă pe nerăsuflate. 
În loc să se așeze undeva, începu să se plimbe agitat de colo-colo, 
sorbind pe îndelete restul berii. Ce mama dracului te mai aşteaptă, 
soldat? Să fii comandant de grupă nu era o modalitate prea fericită 
de a petrece un război drăguţ și pașnic. Ei hai, dă-o-n pisici de 
treabă. Masters nu-i chiar așa de rău. N-a fost decât o descărcare 
nervoasă. Auzi, ce i-a dat prin cap, pom de Crăciun! La dracu”, 
probabil că toţi aveau câte-o doagă lipsă. Ce drept avea el, sergent 
David Mosby, să arunce prima pată neagră pe Dosarul 201 al cuiva? 

Termină berea, cumpără alta și-ncepu să se plimbe agale pe aleile 
bazarului. Treptat-treptat se potoli și deveni chiar uşor recunoscător 
că nu se întâmplase nimic grav. Profilul unui bărbat se mișcă în 
mulțime. Mosby se opri în loc. Parcă-l cunoștea. Dintr-un motiv 
neștiut, inima începu să-i bată ceva mai repede. Deodată îi pică fisa. 
Individul purta pantaloni albi, pantofi franţuzești negri şi o cămașă 
hawaiană foarte stridentă. 

— Hei! Domnu” Chi! 

Glasul lui Mosby trecu prin mulțime. Era sigur că cel chemat îl 
auzise, pentru că l-a văzut cum a mișcat capul ușor în direcţia lui, pe 
urmă l-a întors la loc cu fermitate și şi-a văzut de drum. Mosby o luă 
la fugă după el. 

— Chi! Iuhu! Domnu” Chi! 

De data asta Chi se opri iar Mosby se apropie de el gâfâind. Omul 
își mângâie mustaţa stufoasă, încercând să-și mascheze surpriza de 
a-l vedea pe Mosby acolo. Sergentului i se păru că tipul nu era 
tocmai fericit în situaţia creată. Pe urmă Chi îi adresă zâmbetul lui 
mic și fermecător și se prefăcu plăcut surprins că-l întâlnește. 

— Aa, Mosby! Ce surpriză! 

Acum absolut relaxat, Chi se scotoci prin buzunare după pachetul 
de Salem. Îi oferi una lui Mosby, ca un soi de substitut pentru o 


strângere de mână, bănui Mosby. De data asta, Mosby acceptă 
oferta. 

— Ce faci pe-aici, domnu’ Chi? întrebă Mosby, căutând să 
păstreze un ton cât mai indiferent. 

Chi aprinse ambele țigări și trase un fum lung. Dădu apoi fumul 
afară, fără grabă, înainte de a da un răspuns. 

— Ştii cât de mult îmi place batalionul vostru, Mosby, zise el. 
Când tu și ceilalți prieteni ai mei ați plecat din Hue Duc... situaţia... 
n-a mai fost aceeași. 

— Deci, ai venit după noi, spuse Mosby. 

— Desigur. Afacerile trebuie făcute cu plăcere. Altfel nu pot să fie 
afaceri. 

— Mă bucur să văd pe cineva cunoscut pe-aici, minţi Mosby. Sunt 
o mulțime de chestii cu care-ai putea să-i ajuţi pe vechii tăi amici. 

Domnul Chi se lumină la față. 

— O, da. Mai mult ca sigur. Deja am găsit niște mici afaceri. Şi 
femeile... sunt câteva... deși nu se compară cu Tho, Mosby. 

Mosby miji ochii. Acum trebuia să fie foarte, foarte atent. 

— Ce mai face Tho? 

Chi își aprinse o nouă țigară de la Salemul neterminat încă. 

— Îţi transmite toate cele bune, Mosby. A zis să-ţi spun ce bine s- 
a distrat ea la Saigon. 

Domnul Chi îi oferi lui Mosby încă un Salem. De data asta 
întâmpină un refuz. 

— Vrea să știe când poate să te viziteze. 

Domnul Chi rosti cuvintele astea cu capul plecat. Servindu-se de 
pretextul îndepărtării unei scame imaginare de pe pantalonii săi 
imaculați, evită privirea lui Mosby. 

Ai grijă, bărbate, își atrase atenţia Mosby. Asta a fost o 
amenințare, nu o promisiune, "'tu-l în nară. Mosby scoase un hohot 
de râs strident. 

— Păi, mă ştii cum sunt, domnu' Chi. Deja mi-am făcut rost de 
altă fetiță. La fel de frumoasă ca Tho. 

— Are cumva un tată cu care ar trebui să vorbesc în numele tău? 
Cum a fost cu Tho? 

— Nu, zise Mosby. Păpușa n-are niciun fel de familie. 


Mosby își luă rămas-bun politicos şi o şterse imediat din bazar. 
Era aproape sigur că știa ce căuta Chi în Song Nhanh. Dar nu-și 
dădea seama ce avea de făcut în situaţia respectivă. Cu cine să 
vorbească? Sau trebuia să meargă pe șipcă, așa cum îl sfătuise foarte 
explicit Chi? 

Un Crăciun fericit și aproape bulit, Mosby! 


Cu opt zile înainte de Crăciun, Shannon a primit un cadou de la 
Emmett. A sosit într-un plic cu adresa scrisă de mâna perfectă a 
Lisei, astfel că timp de câteva minute i-a fost frică să-l deschidă. 
Ultimul lucru de care avea nevoie acum era o experienţă deprimantă 
provocată de fosta lui soţie. Dar, după câteva momente, o 
curiozitate perversă puse stăpânire pe el şi desfăcu scrisoarea. 
Înăuntru fusese introdusă o singură foaie de hârtie subţire (era de 
așteptat ca Lisa să fie practică în orice împrejurări) și Shannon o 
despături. Pe ea se afla un desen: un soare mare și galben și un cer 
albastru, cu dungile de creion colorat foarte pronunțate. Ca în 
Hawaii, se gândi Shannon. Imediat sub soare, aproape atingându-l, 
își avea conturul un pom de Crăciun, decorat în multe culori și cu 
trăsături energice de creion. În vârful bradului stătea cocoţată o 
siluetă micuță, cu niște punctișoare în loc de ochi și cu o dungă 
curbată în loc de zâmbet. Silueta îi făcea cu mâna. 

Sub siluetă, scris cu mare grijă, se afla cadoul lui: CRĂCIUN 
FERICIT, TATI! CU DRAG, Emmett. 

Dintr-odată i se păru că nu mai suportă spaţiul strâmt al cortului. 
Propriul său miros îi crea o greață ușoară. Trebuia să iasă dracului 
de-acolo. Înainte de asta, împături cu atenţie foița subţire şi o puse 
la loc în plic. Se ridică în picioare, ștergându-și ochii umeziţi. Chiar 
în acel moment, afară, cineva îşi drese glasul. 

Shannon își luă un răgaz lung ca să-și revină. Exista undeva, în 
cuprinsul planetei, o ființă care îl iubea într-adevăr, indiferent cât 
de greșit îndrumate îi erau sentimentele. Cu opt zile înainte de 
Crăciun, Shannon putea afirma că avea cele mai bune păreri față de 
sine însuși. 

— Da! 

Mosby intră în cort. Expresia de pe faţa lui îl calmă imediat pe 


Shannon. Omul arăta... speriat? Ce motiv avea să fie speriat? 
Shannon nu se considerase niciodată o persoană de care altcineva s- 
ar putea teme. Ei, fir-ar să fie. Shannon pricepu numaidecât că 
Mosby avea o problemă personală. Vreo scrisoare prin care drăguţa 
lui îl anunță că-l părăseşte, mama sau tata mort. Ceva de genul ăsta. 
Maiorul simţea că, deocamdată, n-ar putea în ruptul capului să se 
ocupe de o problemă atât de lumească și de delicată. Se rezemă de 
spătar. 

— Care-i treaba, sergent? zise el și-i făcu semn lui Mosby să ia 
loc. 

Mosby trecu direct la subiect. Îi spuse despre Chi, un posibil VC, 
care, într-un fel sau altul, făcuse rost de hârtiile necesare pentru a se 
transfera de la Hue Duc la Song Nhanh. Apoi îl lăsă pe Shannon să 
completeze spaţiile goale. După evenimentele recente, ce mama 
dracului căuta ticălosul ăsta aici? 

— Mai am o singură întrebare, spuse Shannon. Și cred că ştii care 
e. 

Mosby se lăsă moale în scaunul său. 

— Da, ştiu, sir, am deviat mult de la calea ierarhică. 

— Corect, zise Shannon. Hai să zicem că-nţeleg că l-ai sărit pe 
Wilson, dar cum se face că nu te-ai dus la Edmunds? El e 
comandantul vostru. 

— Sir, spuse Mosby, tot ce pot să spun e că... vă cunosc. 

Amândoi își dădură seama că nu era adevărat. Shannon abia 
dacă-l ştia cât de cât pe Mosby. Între ei nu fusese decât un singur 
contact real, mai demult, când... Da. Shannon își aminti de Ba Rei. 

— Să ştii că Edmunds e al naibii de bun, zise Shannon. 

A vorbit cu glas domol, dar îndeajuns de energic ca Mosby să 
priceapă că garanta personal pentru căpitanul negru. 

— Am înţeles, sir. 

Shannon se aplecă spre Mosby. 

— Ce crezi c-ar trebui să facem cu Chi ăsta? Să-i punem fundălăul 
pe jăratic? 

Mosby reflectă la problemă. şi-l închipui pe Chi cu mustața lui 
atent îngrijită, în pantalonii de un alb strălucitor și cămașa în 
culorile curcubeului. Un jeg, bine'nţeles. Dar îi venea greu să-l vadă 


ca pe inamicul prins în cătarea puștii sale. Totuși... 

— E amestecată şi o fată pe care o cunosc, zise Mosby. Dar, vă 
spun cinstit, nu de-asta am venit să vorbesc cu dumneavoastră. E... 
situaţia... în fine, pur și simplu nu știu, sir. 

— Las” că mă ocup eu de domnul Chi, promise Shannon. 

Şi cu asta, basta cu blestemăţia. 


Cu şapte zile înainte de Crăciun, generalul Sinclair l-a avut ca 
invitat la cină pe vechiul său prieten, Nguyen Van Thoan. Bănuind 
că şeful provinciei avea să fie ocupat, Sinclair a făcut pregătiri. Mai 
întâi a refuzat politicos invitaţia făcută de Thoan de a sărbători 
împreună încetarea ostilităţilor, prilejuită de Crăciun. Asta însemna 
că Thoan trebuia să vină la el, în Hue Duc. Pe urmă, a organizat 
pentru cină o asemenea punere în scenă încât Thoan să se simtă cât 
mai în afara elementului său cu putință. 

Sinclair s-a îngrijit personal de pregătiri cu zelul pe care l-ar fi 
depus soția sa pentru cine ştie ce petrecere câmpenească. Atât 
numai că, intenţionat, a inversat ordinea și înfățișarea firească a 
lucrurilor. În loc de fețe de masă imaculate și veselă sclipind de 
curățenie, a ordonat ca toate mesele din popota ofițerilor să rămână 
complet neacoperite. Thoan urma să mănânce direct pe scânduri. De 
asemenea, la fel ca și Sinclair și ceilalți ofițeri, avea să se servească 
de o tavă de inox. Mâncarea, în locul obișnuitelor delicatese care se 
puteau afla pe masa generalului în situații deosebite, urma să vină 
direct din bucătăria popotei. Bogată în calorii, dar sărăcuţă în 
calități gustative. 

Sinclair a decis totodată că de la masă nu vor lipsi numai vinurile 
fine, ci absolut orice fel de alcool. Numai apă și cafea de la popotă. 
Pentru a-l întâmpina pe Thoan, el i-a pus pe toţi ofițerii să se 
îmbrace în uniforme de front, cu tot cu brasarde. Se gândea să-i 
prezinte lui Thoan o imagine cât mai spartană cu putinţă. Thoan 
avea să vorbească unui militar american, înconjurat de alți militari 
americani; iar aceștia vor fi cu toţii, de la primul până la ultimul, 
gata de luptă. Sinclair se săturase să mai lase impresia că încearcă să 
lingușească pe cineva. 

În timp ce Thoan își plimba degetele pe o hartă, arătând satele 


din jurul Song Nhanh-ului suspectate de a adăposti luptători Viet 
Cong, Sinclair se îndoia tare mult că planul lui reușise. 

— Noi am putea să sondăm aici... şi aici, spuse Thoan, 
împungând cu degetul în hartă. 

— Ce anume înțelegeţi prin noi, domnule Thoan? Sugeraţi cumva 
un exercițiu militar comun? 

Thoan se încruntă, ca şi cum ar fi reflectat la o idee care nu-i mai 
trecuse niciodată prin cap. 

— Nu. Oricât de admirabilă ar fi această idee, domnule general, 
ar lăsa orașul neprotejat, zise el. Sunt sigur că nu mă pot dispensa 
de acești oameni. 

— Dar credeţi că eu mă pot dispensa de ai mei? 

Pe faţa lui Thoan se aşternu cel mai galeș dintre zâmbetele sale. 

— Dacă ați putea, ar fi în interesul amândurora. Câteva mici 
raiduri acum şi aproape sigur că i-am prinde pe cei din Viet Cong cu 
garda coborâtă. 

Sinclair știa că era absolut exclus să poată fi de acord. Mai întâi 
de toate, era inutil. Nu lichidase el de curând Batalionul Phu Loi? 
Singurii inamici rămași (și Sinclair știa asta cu certitudine), erau 
câțiva localnici. El considera atacul geniștilor asupra taberei 
batalionului din regimentul 15, din apropiere de Song Nhanh, ca un 
ultim efort disperat din partea rămășițelor unităţii Phu Loi. De 
asemenea, dacă ar fi acceptat să-și pună, practic, soldaţii sub 
comanda acestui bandit, Sinclair știa că ar fi fost pus pe liber în 
modul cel mai corect cu putință. Mai ales că ar provoca violarea 
armistițiului de Crăciun, recent convenit. 

Generalul era deosebit de satisfăcut că Thoan abordase întreaga 
problemă într-un mod stupid. Indiferent cât de sus-puse erau 
relaţiile lui, Sinclair îl putea refuza fără teamă de consecinţe. 

— Domnule Thoan, spuse, îmi este imposibil să vă ajut. Şi v-aş 
sfătui cu toată convingerea să nu cumva să încercaţi să nu abordaţi 
problemele pe cont propriu. Cel puţin deocamdată. 

Slabe speranțe ca mocofanul ăsta să-şi lanseze vreodată propriile 
raiduri. Totuși, n-are niciun rost să-i provoci pe zeii prostiei. 

— Să-nţeleg că-mi respingeţi solicitarea din capul locului? 

Thoan era de-a dreptul iritat. 


— Nu. Nu din capul locului. Vă asigur că vom întoarce această 
idee pe toate feţele. Făcu un gest larg cu mâna ca să-i includă și pe 
ofițerii săi. Era o imagine sumbră, foarte cazonă. Pe urmă, vom 
vedea dacă o să fim în măsură să asigurăm personalul necesar. 

Până și Thoan știa ce însemna asta. Era maniera militărească de a 
spune că problema era definitiv blocată. Șeful provinciei se uită cu 
asprime la Sinclair, de parcă încerca să-l îngenuncheze cu privirea. 
Ghinionul lui. Unul din lucrurile la care Sinclair se pricepea tare 
bine era arta de a reacţiona ca un adevărat general la o astfel de 
privire. 

S' te bag în mă-ta de gălbejit păros! gândi Sinclair, întrucâtva 
uimit de intensitatea propriilor sentimente. Uitătura urâtă a lui 
Thoan se topi şi expresia lui deveni încă o dată amabilă. 

— Eu propun să ne aşezăm și noi la masă, ce ziceţi? spuse 
Sinclair, radiind de bucuria succesului, în timp ce-l conducea pe 
șeful provinciei către înfiorătoarele arome de cantină care-i așteptau 
la mese. 


Cu șase zile înainte de Crăciun, Fritsche fu copleșit de o tristeţe 
de moarte. Nu mai primise nicio scrisoare de luni de zile, situaţie 
care, în mod normal, nu-l deranja. Cine dracu să-i scrie, la urma- 
urmei? Dumnezeule, mai era puţin până la Crăciun! Dar, cel mai 
mult îl deprima gândul că nici el nu avea cui să trimită o felicitare 
sau un cadou. 

Simţindu-se neiubit, uriașul motorist porni să caute compania lui 
Mosby. Fritsche observase că nici Mosby nu primea niciodată nimic 
când sosea corespondenţa. Îl găsi în cortul lui, încercând să-şi înece 
amarul în bere. Fericit în posomorala lui, Fritsche luă loc în faţa lui 
Mosby şi scoase ia iveală o ţigară de marijuana, pe care s-o fumeze 
împreună. Făcură schimb de câteva înjurături corespunzătoare la 
adresa Crăciunului şi Fritsche constată cu încântare că Mosby se 
cufunda și mai adânc în autocompătimire. 

— Ai petrecut vreodată un Crăciun adevărat? 

Mosby se gândi la încercările zadarnice făcute de mama lui de-a 
lungul anilor. Nu-și amintea să fi primit vreodată măcar un singur 
cadou pe care să și-l fi dorit sau la care să fi făcut aluzie. Pentru 


Mosby, Crăciunul însemna un căsoi întunecos, care gemea și se 
simţea în elementul lui atunci când ploua. 

— Nu. 

— Eu da. Acum câţiva ani clubul a făcut-o lată. Da’ lată de tot, 
nenică. 

— Un Crăciun al motocicliștilor? 

Mosby deveni interesat chiar împotriva voinţei sale. 

— Ceva meseriaș, bătrâne. Atunci simți într-adevăr că eşti într-o 
familie. Eşti cu toţi frații tăi, mă-nţelegi? 

Deși nu-l înțelegea, Mosby îl îndemnă să povestească mai departe. 

Pe vremea aceea, clubul lui Fritsche era încă tânăr și creștea ca 
număr de membri. Toată lumea era entuziastă şi plină de idei pentru 
menţinerea prosperității lui. Și, cu puţin înainte de Crăciun, în 
cursul unei ședințe desfășurate în ceață de droguri și aburi de alcool, 
cineva a pus pe tapet problema presei defavorabile de care avea 
parte banda. 

— Ale dracului ziare, întotdeauna ne-au frecăngit la icre, zise 
Fritsche. Noi nu vroiam altceva decât să petrecem. Ei nu vroiau 
decât să ne frigă. Cu tot felul de tâmpenii. Ne acuzau într-una că 
spargem capete şi facem comerţ de droguri. 

— Lucru neadevărat, firește, remarcă Mosby. 

— Nu. Era adevărat, nicio chestie. Dar felul cum o spuneau ne 
ardea la ficați. 

În orice caz, membrii au decis că trebuia schimbată imaginea, 
preferabil într-una cât mai onorabilă. Cineva a pomenit de 
plângerea unui grup de babalâci rablagiţi, care locuiau într-o clădire 
dărăpănată de prin centru. Tipul auzise despre ei la radio, în timpul 
programului „Moţăiala de Seară”. 

— Treb'e să fi fost vreo douăzeci-treizeci de moşulici, spuse 
Fritsche, la care le-ngheţa apa-ntre fălci în clădirea aia. Scârba de 
proprietar le tăiase gazul și lumina, șucărit că nu-i plătiseră chiria. 
Pare-se că o mărise deja de vreo trei-patru ori în ultimul an și 
moșulicii s-au unit și i-au zis să plimbe ursu’. 

Fritsche scoase la lumină ingredientele pentru încă o ţigară și 
începu s-o pregătească. 

— Am hotărât să le organizăm o petrecere. Ştii, motoriștii au 


inima largă. Ca și cum doar ne-am preface că suntem ai dracului. 

— Şi de fapt nu sunteţi? 

Fritsche reflectă. 

— Nu. Ai dracului suntem, dar nu așa cum crezi tu. 

— Nu cred nimic, spuse Mosby cât se poate de serios. 

— Bun. Deci, am pus-o de-o cursă de caritate. Știi, am trecut pe la 
toți negustorii din oraş și am adunat bani, cadouri, și alte chestii 
date pe gratis. 

— Fir-aş al naibii, zise Mosby, sincer uluit. Cum v-aţi descurcat? 

— De milioane, tăticu'. Nimeni, da” nimeni nu ne-a refuzat. Cred 
c-am strâns tot felul de rahaturi în valoare de vreo douăzeci-treizeci 
de mii. 

Mosby medită la această neașteptată revărsare de dragoste din 
partea locuitorilor răi la suflet ai orașului. 

— Şucară treabă. 

— A fost simplu, nenică. Mă și mir că n-a mai încercat nimeni 
înainte. Am umblat la coarda sentimentală. Ne-am împărțit în grupe 
de câte cinci-șase inși, pricepi? Şi uite-așa, fiecare grupă se ducea să 
viziteze câte-un negustor de pe listă. Îl convingea să dea şi el acolo 
câte-un dolar, doi... 

Mosby şi-i imagina pe micii proprietari de magazine confruntați 
cu tunetul motoarelor și tropăitul cizmelor. Mda, de bună seamă că 
şi-au scotocit pungile cu multă convingere. 

— Câte capete a trebuit să bușiți? 

— A, nu mai mult de unu, două. Pe urmă s-a răspândit vestea că 
ce cauză nobilă avem noi și, să n-am parte, oamenii au avut un 
Crăciun pe cinste. 

— Îmi închipui că după asta presa și televiziunea au dat năvală, 
zise Mosby. 

— La naiba, da. Mai ales după petrecere. 

— Cum așa, aţi făcut o petrecere și pentru ei? 

Mosby nu prea reușea să și-i închipuie pe toţi bătrânii ăia 
suferinzi dansând polca cu o bandă de motociclişti pletoși. 

— D'apăi cum? Am făcut un bairam de-am blocat toată strada. 
Băutură, mâncare și droguri cât cuprinde. Am avut şi o ceremonie 
babană, când le-am dat la moșulici cadourile și banii. 


— Doamne, parcă-i şi văd pe toţi reporterii strânşi buluc, spuse 
Mosby. 

— Ei bine, nu chiar atunci. Au apărut abia după ce-am dat foc la 
casă. 

— Ce-aţi făcut? 

— l-am dat foc, tăticu! Vezi tu, când chefuiam noi de zor, 
proprietaru' a trimis niște caftangii plătiți. Au încercat să ne alunge 
de-acolo, că cică stricam atmosfera. Pe noi ne-au cam șucărit, dar pe 
babalâci chiar i-au sictirit. 

Fritsche trase un fum, meditând retrospectiv la incident. 

— Numai fiin'că cineva-i bătrân, zise el, devenind filosof, nu- 
nseamnă că n-are sânge-n boaşe. La drept vorbind, nici n-a avut 
boașe. A fost o babetă. Ea a-nceput să zbiere și să-și agite sticloanţa, 
că le făcusem cadou de Crăciun câte-o butelcuţă, zicând că trebuie 
să mergem cu toţi acolo şi să dăm foc la coşmelie. 

— Fir-aş al dracul 

— A fost un foc foarte vioi, spuse Fritsche visător. Ca de Crăciun, 
pe bune. Cum ardea el acolo în zăpadă. 

— Şi cu proprietarul ce s-a întâmplat? 

— Ei, aici a fost partea cea mai zbanghie. Publicitatea a fost atât 
de rea, că primăria l-a încălțat până la urmă, după vreo şase luni. 
Atunci am făcut un haraiman ca la balamuc. Toată lumea bea, urla 
și scanda, în timp ce-i puneau cătușele și-l aruncau în mașina 
poliţiei. Au dat toată tărășenia la televizor, la ştiri. 

— Şi voi n-aţi păţit nimic? 

— Eh, nu cine știe ce. Ne-au luat sticleţii la secţie și ne-au 
bumbăcit niţel, da” nu foarte tare, mă-nțelegi? Adică, cât de tare să 
te burduşească un polițai după o chestie ca asta? Nu-i trăgea inima 
s-o facă. 

— Ăsta da Crăciun, spuse Mosby. 

— Mda. Cel mai haios Crăciun pe care-am sperat vreodată să-l 
am. 


Când mai rămăseseră cinci zile până la Crăciun, Grubb a fost 
atacat de o plăcintă iar Blind Pig a devenit cel mai popular om din 
grupă. 


— Fir-aș al dracu! 

Replica fu rostită cu un sentiment de teamă amestecată cu uimire, 
în vreme ce Diaz îl urmărea pe Grubb care cerceta cu gingășie un 
pachet primit de acasă. 

Motivul sentimentului cu pricina nu era mărimea coletului, destul 
de mic, cam cât două cărți mai groase, ci forma și mărimea acestuia. 
Cutia învelită în hârtie maro era deformată spre muchii și părea să 
se tot umfle sub acţiunea unei uriaşe presiuni interne. Cât despre 
miros... Diaz se gândi imediat la un lan de orez îngrăşat cu cine știe 
ce fel de excremente, apoi clătină din cap. Nu, era mult mai rău de 
atât. 

— De la cine e? 

— De la mama, spuse Grubb. E darul ei de Crăciun. 

Atrași de miros, ceilalți membri ai grupei, animați de o 
curiozitate perversă, se adunară în jurul lui Grubb. Ce putea să 
trimită mama cuiva, care să pută în halul ăsta? 

— Tu ce crezi că e? vru Godffey să ştie. 

— Mi-a promis o plăcintă cu carne tocată. Maică-mea face cele 
mai grozave plăcinte pe care le-aţi mâncat vreodată. Mai ales cu 
carne. 

Fritsche adulmecă aerul cu suspiciune. Îi trecură prin minte 
câteva comentarii potrivite, dar decise să-și țină gura. Nu era în 
stare, cât era el de Fritsche, să spună ceva rău despre mama 
altcuiva. Mai ales dacă respectiva aparţinea lui Grubb Nebunul. 

— Poate-ar trebui s-o deschizi afară, sugeră Fritsche. 

— Nu. Mirosul vine de la ambalaj. Probabil că s-a murdărit de la 
cine știe ce porcărie, replică Grubb. 

— Când a pus-o la poștă? se interesă altcineva. 

Grubb cercetă noianul de ștampile aplicate pe toată hârtia. 

— Nu-mi dau seama. Se pare că s-a dus la Saigon, şi pe urmă a 
ajuns aci, la dracu-n praznic. 

Grubb începu să desfacă hârtia. 

— Mi se pare că mă cheamă sergentul Mosby, zise Masters, 
pornind către ușa cortului. 

— Hei, stai dom'le aci! Vă zic eu că e ceva de la hârtie. Staţi să 
vedeţi când o să gustaţi din plăcinta mamii. 


Grubb desfăcu ambalajul până la capăt. Mai întâi se auzi un 
fâsâit. Apoi un șuier, urmat de ţipete de oameni, în momentul când 
plăcinta explodă. Toţi aveau carne tocată străveche prin păr. Grubb 
avea pe faţă o pată mare și lipicioasă. De pe sprâncene îi picura o 
pastă vâscoasă. Gura îi rămăsese căscată într-un O mare, semn vădit 
de surpriză. 

— Nemaipomenit, remarcă Fritsche. Propria mamă să-ţi trimită o 
bombă! 

Culese de pe braţ o picătură de murdărie și gustă. Toată lumea se 
holba la el, așteptând să-l vadă căzând secerat. 

— Te-nșeli, Grubb, spuse el într-un târziu. Nu-i de carne tocată. E 
de cireşe. 

— Ho, ho, 'tu-vă-n măsele! tună o voce la intrarea cortului și 
toată lumea se-ntoarse. Blind Pig și Mosby intrau împleticindu-se. 

Abia se târau sub greutatea a două pachete uriașe. Godfrey se 
uită la cutiile de carton, apoi la rămășițele plăcintei explodate. 

— Aviaţie inamică! strigă el și se aruncă la pământ. 

— Dă-te-n bocancii mei că nu-i nimic de râs, zise Grubb și toată 
lumea se uită la nenorocirea de pe fața lui. Până și pistruii lui de 
irlandez își pierduseră buna dispoziţie. 

— Să-mi bag picioarele în ea de armată, oftă Diaz. 

— Ce mama dracului se-ntâmplă aici? întrebă Mosby, 
adulmecând aerul și simțind mirosul înfiorător. 

— I-au nenorocit Crăciunul lui Grubb, spuse Fritsche. 

— Ei, băieţi, zise Blind Pig, ţin să vă spun că atâta timp cât Blind 
Pig e pe-aici, nimeni n-o să aibă un Crăciun nenorocit. 

Dădu drumul cutiei mari de carton pe podea. Mosby o puse și pe 
cealaltă alături. 

— Ăstea-s de la omv’ meu de bază, Deacon Rayburn, spuse Blind 
Pig. Și, cum îl știu eu pe Deacon, o să ajungă la toată lumea. 

După multe hohote de râs, în cort se făcu curăţenie și membrii 
grupei se înghesuiau și se-nghionteau cu voioşie în jurul lui Blind 
Pig, care cerceta cu multă curiozitate conţinutul uneia dintre cutii. 
Înăuntru se afla un sortiment bogat de pachete ambalate în culori 
vii, unele mai micuţe, altele destul de mari. Blind Pig ridică un 
pachet, uitându-se la el gânditor. 


— Ce praştia mea o fi aici? întrebă el, întinzându-i pachetul lui 
Grubb. Tu eşti ajutorul meu, zise Blind Pig, ia fă tu niște mișcări de 
servant. 

Grubb ezită, apoi începu să desfacă hârtia. Câteva secunde mai 
târziu se holbau cu toţii la un aparat stereo portabil, mic și ieftin. 
Ăsta era într-adevăr un cadou ciudat. Să trimiţi așa ceva în Vietnam, 
ţara aparatelor stereo super-ieftine? Era ca şi cum ai fi expediat 
frigidere la Polul Nord. 

— Mă-ntreb ce-o fi fost în mintea lu’ Deacon, zise Blind Pig 
gânditor. Deodată, se lumină la faţă. Ia scutură-l niţel. 

Grubb se conformă. Ceva zăngăni ușor înăuntru. 

— Poate că-i spart, își dădu cu părerea Godfrey. 

— Nu cred, zise Grubb, prinzând din zbor rânjetul satisfăcut al lui 
Blind Pig. Are cineva o şurubelniţă? 

Câteva răsuciri şi adevăratul cadou ieşi la iveală. 

— Nu e doar o sticlă de Rémy Martin, băga-mi-aș, zise Fritsche 
pătruns de reverență. Sunt două! 

Sigur că da, Deacon ascunsese două sticle de coniac în aparatul 
stereo. 

— Bă, știe omv’ meu să ambaleze un cadou sau nu? spuse Blind 
Pig. 

— Crezi că toate sunt la fel? se interesă Godfrey. 

— Pielea de pe tine e neagră-neagră sau ești numai mânjit cu 
rahat? se auzi răspunsul lui Blind Pig, după care: Deschideţi-le și pe 
alelalte. Haideţi. Daţi-i cioroiului o mână de ajutor acilea. 

Urmară numeroase zbierete alternând cu zgomote de hârtie 
sfâşiată, în scurt timp, cortul se umplu cu ambalaje de Crăciun. În 
mijlocul podelei se afla cea mai bizară adunătură de cadouri pe care 
toți cei de-acolo își aminteau să o fi văzut în scurta lor viaţă. 

Borcane de măsline pentru cocteil și ceapă. Numai că siropul 
fusese înlocuit cu gin. O pâine foarte mare și foarte împuţită avea 
vârâtă înăuntru o sticlă de șampanie. Cutii de brânză sau de 
bomboane, toate, dar absolut toate având înăuntru o băutură 
alcoolică oarecare. Ultima cutie conţinea circa cinci duzini de 
„mingiuţe” cu rom. 

— Fiți atenţi la chestiile astea, spuse Grubb în șoaptă, ridicând 


din cutie o sferă foarte umedă. Aici e mai mult Bacardi decât în 
toată Cuba. 

— Ce mai așteptați, invitaţii personale? întrebă Blind Pig și, 
ridicând în aer o sticlă de coniac, urlă: Deacon, oriunde-oi fi, 
Crăciun fericit, 'te-n nară de mamut! 

— Crăciun fericit, 'te-n nară de mamut! răspunseră în cor ceilalți 
bărbaţi. 

După care au trecut la diminuarea grămezii și la amorţirea 
creierelor, însoțindu-și activităţile cu cantități copioase de urale 
specifice Crăciunului. 


Cu patru zile înainte de Crăciun, grupa s-a odihnit. Cei care o 
alcătuiau și-au petrecut ziua într-o mahmureală cețoasă, plină de 
palpitații dureroase. 


Cu trei zile înainte de Crăciun, toată lumea a putut să vadă un 
film, în afară de Grubb și Godfrey. Chestia asta i-a sictirit teribil pe 
amândoi, pentru că la cinematograful de la cartierul general al 
batalionului rula Bătălia cu Vic Morrow și Rick Jason în rolurile 
principale. Nimeni nu prea-l înghițea pe Jason, dar producătorii care 
transformaseră serialul TV în film de lung metraj aruncaseră o bună 
parte din chestiile tari în cârca lui Morrow, sergentul cu limbă de 
şmecher. 

— Îți spun eu, marfă ăla joacă pe bune, ca-n realitate, mormăia 
nemulțumit Grubb. 

Godfrey nu-l contrazise. Vic Morrow se număra și printre 
preferaţii lui. 

— Haide, Grubb, ce mă-sa, zise el. Cineva trebuie să stea și-aci pe 
perimetru. Las” că are el grijă Mosby să-și ia revanșa faţă de noi. 

Grubb oftă. Într-adevăr, ce mă-sa! Totuși, să stea într-o groapă 
chiar lângă marginea perimetrului nu corespundea cu felul cum 
înțelegea el să intre în spiritul sărbătorilor de Crăciun. Nu-l făcea să 
se simtă mai bine nici chiar faptul că erau mulţi alții ca ei, de 
serviciu pe întuneric în niște gropi identice, răspândite de-a lungul 
perimetrului. 

— Ce mă râcâie pe mine la ficaţi, spuse el cu un ultim bombănit, 


e că toată povestea asta e plină de rahat. Nimic n-are să se-ntâmple. 
N-o să facem decât să stăm aci şi să ne mirosim picioarele unul la 
altul. 

În clipa aceea se auzi un urlet. 

LĂBARILOR! VENIȚI AICI, LĂBARILOR! 

Amândoi simţiră că le stă inima-n loc. Din reflex, Godfey trase o 
rachetă de semnalizare în noapte. În alte gropi, oameni la fel de 
surprinși și de speriaţi, traseră și ei rachete de semnalizare. Aerul 
nopții se umplu de lumina sinistră produsă de petardele sfârâitoare, 
care mai scoteau și fum pe deasupra. Și, deodată, drept în faţa lor, 
văzură... 

— Stai, nu trage! E Blake! 

Grubb intervenise la timp pentru că Godfrey tocmai se pregătea 
de un număr de rock'n'roll. În loc de asta, căscă ochii la silueta 
fantomatică a unui bărbat care părea să-și fi ieșit din minţi. Blake 
era echipat complet pentru luptă, se foia agitat de colo-colo și zbiera 
la întunericul de dincolo de sârma ghimpată. 

HAI "TU-VĂ-N NARĂ DE GĂLBEJIŢI! AL DRACU SĂ FIU DE NU 
AM SĂ VĂ CIURUI DOSURILE ALEA JEGOASE! 

Ţinea în mână un obiect pe care-l agita de zor. La început 
Godfrey nu reuși să-și dea seama ce era. Pe urmă, văzu. 

— E o grenadă, fir-aș nebun. O grenadă! 

Mai observă de asemenea că Blake trăsese cuiul și nu ținea prea 
strâns pârghia de siguranţă. În jurul lui alți oameni strigau la Blake, 
care însă nu-i băga în seamă și continua să urle în noapte. Omul era, 
evident, beat. 

— Ăsta ori ne omoară pe noi, ori pe el... 

Glasul lui Grubb se stinse la mijlocul frazei când auziră cu toții 
sunetul inconfundabil al pârghiei care se îndepărta de corpul 
grenadei şi apoi căderea cuiului de detonare. Blake mai avea de trăit 
între cinci şi șapte secunde. 

— Dumnezeule! ţipă Grubb. În clipa următoare fu martorul unei 
scene incredibile. Godfrey sări din groapă și sprintă spre Blake. 
Sergentul încremenise acolo și se holba cu privirea înceţoșată la 
grenada din mâna lui. Nu se știe cum, Godffey a parcurs incredibil 
de repede metrii care-l despărțeau de individ. Odată ajuns la 


distanța optimă, l-a placat printr-un plonjon la joasă înălțime. Lui 
Blake îi ieși tot aerul din piept în momentul când cei doi se 
prăbușiră, grenada scăpându-i din mână. Godffey se rostogoli 
împreună cu celălalt. Pe urmă... 

— A făcut BUM! povestea Grubb mai târziu membrilor grupei, 
cuprinși de uimire admirativă. 

— Şi, după aceea ce s-a întâmplat? 

— Nu ştiu sigur. Mi-am băgat capul la cutie, ca toți ceilalți. Mai 
târziu l-am văzut pe Godfrey ridicându-se în picioare. Eu și încă 
vreo cinci-șase inși care am dat fuga acolo, ne aşteptam să vedem 
mate împrăștiate peste tot, dar n-am găsit nicio picătură de sânge. 
Trebuie să fi căzut exact în locul cel mai ferit, fiin'că nicio schijă n-a 
ajuns la ei. 

— De ce-ai făcut-o? îl întrebă Masters pe Godfrey, care stătea 
posac într-un colţ. De ce nu l-ai lăsat pe amărăștean să-și facă singur 
de petrecanie? 

— Nu știu, șuieră Godfrey. Eu zic s-o lăsaţi baltă, bine? 

Și toată lumea a lăsat-o, conform rugăminţii. După asta, unii nu 
prea mai ştiau cum să se poarte cu Godfrey. Mosby, cel puţin, decise 
să-l ţină pe individ sub o supraveghere atentă. 


Cu două zile înainte de Crăciun, Diaz a desfăcut muntele alcătuit 
de cadourile sale. Toţi membrii clanului Diaz, de pe ambele părți ale 
graniței, și-au adus aminte de el, dovadă că grămada de daruri se 
ridica cu vreo jumătate de metru peste nivelul patului. 

Diaz făcu ceea ce i se păru firesc. Începu să împartă cadouri 
fiecărui membru al grupei. Deşi nu erau genul de cadouri care să se 
poată bea, așa cum primise Blind Pig, erau totuși interesante. 
Familia lui Diaz era alcătuită din două mari ramuri. O mătușă 
conducea pe cea de pe partea Esenada a graniţei. Avea un magazin 
de mărunţișuri, așa că din partea rudelor ei sosiseră o mulțime de 
cadouri mărunte: jucării cu cheiță, portofele, after-shave, curele, tot 
ce vrei și ce nu vrei. 

Un unchi era el patron al ramurii de pe partea San Diego. Era 
proprietarul unei agenţii de asigurări, considerat un om foarte 
prosper. Așa încât toate cadourile dinspre ramura lui a familiei erau 


eminamente practice: cărți, reviste pentru bărbaţi, alimente și 
condimente mexicane de care știa că Diaz le ducea dorul. Unchiul 
lui făcuse armata la infanteria marină, așa că mai era un ultim 
cadou pe care Diaz și-l păstră pentru el. Pachetul era greu al naibii 
și sub ambalajul de Crăciun se afla un strat de staniol. Încet, Diaz îl 
desfăcu. 

— Dumnezeule, exclamă cineva uluit. Ia priviți numai, fraţilor. 

Diaz se uita deja, cu gura căscată. Unchiul lui îi trimisese un Colt 
Python 0,357 Magnum, cu tot cu cartușe. 

— Înseamnă că unchi-miu a vorbit serios despre oferta aia de 
serviciu, spuse Diaz. 

— Cum așa? 

Diaz agită pistolul în aer, cuprins de voioşie. 

— Nenică, a luat măsuri ca acest Diaz să ajungă acasă! 


În noaptea de Ajun, sergentul-bucătar Kerley, cu echipajul lui din 
trei inși și din mulți alți voluntari, a intrat în priză. Până în acel 
moment petrecuseră deja aproape treisprezece ore asudând din greu 
la peste şaizeci de grade, dar știau că-i așteptau cel puţin încă 
douăzeci și patru de ore. 

În ziua de Crăciun, armata se transformă în ceva diferit. Întregul 
ei angrenaj se concentrează pe soldat şi pe starea lui de bine. 
Moralul e mai important decât orice altceva. Toate vechile virtuţi 
ale confortului de acasă sunt subliniate în rapoarte de care uneori 
depind cariere. Cu alte cuvinte, omul trebuie să aibă parte de o 
masă ca la mama acasă. Exigenţele serviciului aveau să fie 
diminuate, perimetrul și alte poziţii cheie urmând să fie asigurate cu 
numărul minim posibil de oameni. Iar hrana va trebui să fie și bună 
și din belșug. 

Sergentul de stat-major Kerley, apevist, era hotărât să obţină cele 
mai bune rapoarte pentru masa de Crăciun pe care-avea s-o 
servească Companiei Charlie. Pentru Kerley și pentru ceilalți 
bucătari de popotă responsabili cu servirea batalionului, convoaiele 
de camioane și avioanele se aflau de câteva zile într-o agitaţie 
continuă. Nu poţi să pregătești o masă de Crăciun, în tradiție 
americană, din proviziile normale de la popotă. 


Pentru început, curcanii. Curcani congelaţi, se-nţelege, dar 
trebuiau să fie mai mulți decât puteau să înfulece toți oamenii. Pe 
urmă, jambonul. Conservat, dar acoperit cu o crustă specială, cu 
care Kerley se mândrea: zahăr ars stropit din belşug cu suc de 
ananas. Curcanii aveau să fie și ei stropiţi cu untură în mod 
constant, timp de câte un minut, la fiecare douăzeci de minute... 
Exersase operaţiunea asta cu subalternii de parcă s-ar fi pregătit 
pentru o paradă militară festivă. Sergentul Kerley nu a servit 
niciodată, dar niciodată, un curcan sau un jambon uscat în ziua de 
Crăciun. 

Dar ăsta nu era decât începutul planurilor sale. Singuri, curcanii 
și jambonul nu alcătuiesc o masă de la care să te scoli gemând de 
sătul. Va mai fi şi sos de afine, cel din cutiile numărul şase, pe care 
le pusese la frigider de îndată ce sosiseră, astfel ca afinele să se 
poată tăia în felii generoase. De asemenea, mazăre și porumb 
conservat, livrate în uriașele cutii numărul zece, la care Kerley 
adăuga un praf de scorţişoară și ghimber, ca să atenueze mirosul de 
conservă. 

— Nu le simţi gustul nici la una, nici la alta, îi plăcea sergentului 
să le spună ajutoarelor sale, nu fac decât să îndepărteze amăreala 
aluminiului. Cam ca MSG:S--ul. 

Vor fi şi cartofi, deshidrataţi, dar cu un adaos consistent de piper 
alb, ca să anuleze senzația de uscăciune. Și îmbunătăţit din plin cu 
lapte praf și margarină, astfel încât să fie „exact ca la mama acasă”. 
Pentru extrem de importantul sos de friptură, Kerley făcuse rost de 
mari cantități de sare, piper şi cuburi de supă de vită („la sosul 
pentru curcan folosiţi întotdeauna supa de vită, nu de pui; puiul are 
un gust de rahat”). Evident, și-a făcut provizii serioase de MSG. De 
asemenea, şi de fasole verde. Numai că sergentul Kerley a prăjit 
şunca, a pregătit un sote cu roșii conservate și a turnat amestecul 
peste oalele uriaşe de fasole verde. 

Abia după toate acestea, venea adevărata lui mândrie. Ca 
majoritatea bucătarilor militari, Kerley se credea cel mai bun patiser 
născut vreodată pe pământ. Bineînţeles, va pregăti cornuri și chifle. 
Dar plăcintele! Doamne, plăcintele! Nimeni, dar nimeni n-ar ști să 
prepare o plăcintă din ingrediente conservate, așa cum știa Kerley. 


La masă se va servi atât plăcintă de dovleac, cât şi de mere. Iar 
Kerley avea secretul lui de a finisa plăcinta cu o crustă, adăugând 
puţină margarină și scorţişoară, „iar un pic de vin de Xeres dă exact 
culoarea cafenie care trebuie”, le spunea el oamenilor săi. Totuși, 
niciodată nu le-a mărturisit care era sursa de aprovizionare sau 
unde-și ţinea vinul cu pricina. Sergentul Kerley era un om ambițios. 
A, da, pe urmă vine îngheţata. Adusă cu elicopterul, cu o noapte 
înainte. Kerley ştia să menţină plăcintele exact cât trebuia de 
fierbinţi, aşa că dacă vroiai să fie „à la mode, o să se topească în 
gură una-două”. 

În ziua de Crăciun, Mosby și restul grupei sale trecură prin fața 
liniei de autoservire a cantinei cu niște rânjete enorme pe fețe. 
Mirosul și cantitatea mâncărurilor erau în stare să-ți pice 
măruntaiele până la genunchi, numai cât te pregăteai. 

— Am de gând să halesc câte trei porţii, anunță Mosby visător. 

— Cu târtiţa aia slăbănoagă a ta, n-ai să poţi, spuse Blind Pig. Era 
mai bine să fi jucat la categoria grea, ca mine-așa. Când eu am să 
halesc a cincea porţie, tu, mocofane, abia ai să ajungi la mazăre. 

— Mânca-v-aş ochii ca pe boabe, spuse Fritsche, ia uitaţi-vă ce- 
avem la capătul liniei... nu... nu-i cafea... păstraţi-vă gamelele 
goale, băieți. 

A fost un sfat foarte înțelept. Edmunds organizase la capătul liniei 
de autoservire un punct special unde stăteau stivuite numeroase lăzi 
cu sticle de vin. Nimeni nu știa, dar fuseseră plătite din buzunarul 
lui. Băutura nu era prea grozavă, dar nici prea rea, astfel că 
Edmunds nu mai prididea cu scosul dopurilor. Fiecărui om ajuns la 
capul liniei, Edmunds îi umplea ochi gamela cu vin. 

— Crăciun fericit, repeta Edmunds întruna. Crăciun fericit. Avem 
roșu sau alb. Vin de calitate, de la PX Saigon. Ce preferați, monsieur? 

— Eu iau roșu, dom” căpitan, spuse Mosby. Şi, Crăciun fericit. 

— Mie puneţi-mi alb, zise Fritsche. 

Blind Pig se opri un moment în faţa lui Edmunds, prefăcându-se 
nehotărât. 

— Roșu sau alb, dom'căp'tan? 

Edmunds râse şi apoi îi turnă cu atenţie lui Blind Pig cantități 
egale din amândouă. 


— Fi, da, acu e frumos, rozaliu ca unchiul Ho, spuse Edmunds. 

— Omu” ăsta nu face discriminări, spuse Blind Pig și-i urmă pe 
ceilalți la o masă pe care și-o aleseseră dinainte. 

Mosby deschise ceremonialul, luând prima înghițitură, pe care o 
savură îndelung. Kerley se descurcase de minune. 

— Mulţumescu-ţi, Tie, Doamne, spuse el după o secundă. Pe 
urmă: Hei, a adus careva niște trabuce? 


In zona Caracatiţei, ziua de Crăciun a fost o zi ca oricare alta. In 
pofida dificultăților, lucrurile se desfășurau normal. 


40. SHANNON 


Până la urmă, sergentul major Williams a terminat-o cu războiul. 
Shannon stătea în picioare lângă patul lui de spital, uitându-se în jos 
la sergentul specializat în misiuni de recunoaștere. O întreagă 
tubulatură i se împăinjenea în jurul brațelor, îi ieșea din fund, îi 
pătrundea în nas. Shannon nici nu vroia să mai știe unde îi mai 
intra. 

Spitalul de Evacuare 93 era un loc nemaipomenit pentru căutarea 
informaţiilor. Williams își deschise ochii, îi închise, apoi îi 
redeschise către realitate. 

— Am îmbârligat-o, rosti el răgușit. 

Ultimul lucru pe care vroia să-l audă sergentul era o încercare de 
liniștire. 

— Pe bune, fu de acord Shannon. 

— Am fost neglijent. Williams respiră, folosindu-se de plămâni și 
de tuburi. Trebuia să-mi dau seama. Ticăloșii ăia din Caracatiţă ne 
așteptau. Ne-am dat jos din elicopter. L-au lăsat întâi să plece și 
dup-aia ne-au înhăţat. Primul lucru pe care l-am simţit... am căzut 
la pământ. O chestie ciudată, dom” maior. Ajungi să uiţi cum e când 
ești bubuit, aşa-i? Pe urmă, am văzut o japiță albă, scuze, dom’ 
maior, care mă apăsa pe piept şi-mi zicea că dacă nu respir am să 
mor. Dom’ maior, a mai scăpat careva? 

Williams închise ochii și reveni în lumea viselor, scutindu-l pe 
Shannon de un răspuns. 

Trei supraviețuitori rămăseseră din echipa de patrulare cu rază 
lungă de acţiune pe care Williams o condusese înainte de Crăciun: 
radiotelegrafistul, Williams și AG-istul. Toţi erau răniți într-o măsură 
mai mare sau mai mică. Singurul motiv pentru care, totuși, patrula 
lui Williams avusese supraviețuitori se datora faptului că prin 
apropiere se învârtea o escadrilă de elicoptere Huey Cobra, în 
căutare de scandal. 

Strigătul de ajutor al lui Williams a fost recepționat. Elicopterele 
au venit şi au mitraliat pădurea din jurul lor, permițând aparatelor 
de evacuare să-i ridice pe supraviețuitori. Șase dintre oamenii lui 


Williams rămăseseră acolo. Preferabil, morţi. 

Shannon îi spuse infirmierei de salon că sergentul de culoare îi 
era un prieten deosebit de apropiat. Și că i-ar fi recunoscător dacă ar 
primi cea mai bună îngrijire posibilă. Femeia, abia catadicsind să-și 
miște buzele, îl informă pe Shannon că toți pacienţii ei primeau cea 
mai bună îngrijire posibilă și, apropo, Williams avea să fie transferat 
la Tabăra Zama din Japonia, chiar în seara asta. 

Era tot ce putea face Shannon pentru Williams. 

Elicopterul Huey al colonelului Taylor se ridică de pe pistă 
îndreptându-se spre perimetrul de dislocare. 


Șase ore mai târziu, Shannon avea un sentiment acut de 
inutilitate. Adunase laolaltă faptele știute, zvonurile auzite și 
rapoartele prietenilor săi. Taylor îi spusese să cerceteze terenul și, în 
afară de a se duce personal în Caracatiţă, tocmai asta făcuse. 
Discutase cu comandantul Forţelor Speciale de la baza din Loc Ninh, 
obținuse informaţii de la tipii care lucrau în contrainformaţii în Ban 
Me Thuot și Saigon și citise rapoarte informative de la absolut toţi 
militarii care avuseră vreo legătură cât de mică cu orice se afla în 
preajma Caracatiţei. 

Supoziţia sa, eşafodată pe informaţiile provenite de la oricine 
fusese în zona Caracatiţei, era că „băieţii cei răi” stăteau, bine mersi, 
la locul lor. Abia începuse ceea ce credea (eroare fatală, semn sigur 
că gândea ca un tembel de pe la statul-major) că era o Evaluare, 
când colonelul Taylor rânji către el. 

— Dă-o-n paștele mă-sii, Dennis. Nu te-am prevenit eu că s-ar 
putea să fie nevoie să mergi la fața locului și să arunci un ochi? De 
ce-mi vii cu tot felul de nimicuri? 

Shannon s-a simţit dezumflat. Pregătise un raport lung, care acum 
nu mai era necesar. 

Stătea în cortul lui și medita. Deodată se lumină la față. Tot îi mai 
rămânea de făcut o cercetare, numai că puțin mai altfel. De data 
asta nu va avea nevoie de hărți şi rapoarte. Nu avea nevoie decât de 
o sticlă de coniac și de mult mai multă inteligență decât necesită în 
mod obișnuit, orice rezolvare a unei situații militare. 


După un tur și jumătate de serviciu, Dave Mosby învățase că 
viaţa, în curgerea ei de la ieri spre mâine, era condiționată de o 
mulțime de axiome indubitabile. Printre acestea, la loc de cinste se 
numărau: armata e o scârboşenie; singurii vietnamezi buni sunt cei 
aflați de partea cealaltă a baricadei; unica persoană pe care te poţi 
baza e cea alături de care ai fost surprins într-o ambuscadă; plus 
câteva elemente minore. 

Unul dintre acestea confirmat după beţia de pomină dinainte de 
Crăciun, era acela că Blind Pig nu se pilea niciodată vizibil. Prin 
urmare, n-a fost deloc încântat când Blind Pig s-a prăbușit şi a 
anunţat că se matolise. Tocmai se întunecase și Mosby se gândea cu 
plăcere la prima sa bere care-l aștepta în răcitorul protejat cu saci de 
nisip. După aia ar fi urmat masa, instalarea santinelelor și poate o 
vizită pe la Fritsche, să vadă dacă-i mai rămăsese ceva din buruiana 
lui ucigătoare. Nici după atâta timp petrecut în armată Mosby nu 
suporta prea bine surprizele. 

— Sifiliticu”' ăla m-a avut, zise Blind Pig. 

Mosby n-avea nici cea mai vagă idee despre cine era vorba. 
Surprinzător, Blind Pig scoase din buzunarul pantalonilor o sticlă de 
400 ml, plină cu coniac Curvoisier și o depuse pe acoperișul 
buncărului. Mosby avu înţelepciunea să înșface sticla și să tragă o 
duşcă înainte de a pune alte întrebări. 

— Cine? 

— Scârba de Shannon. 

Mosby intră în alertă. De ce și pentru ce să vină un ofițer din 
comandamentul batalionului să vorbească cu un mitralior, ocolind 
tot ce înseamnă cale ierarhică. Mosby fu tentat să creadă că poate 
asta avea să fie una din acele zile care aduc nenorociri. Numai că, 
într-un fel sau altul, avea să fie mai rău. 

— Omu” vine pe potecă. lo, mă uitam la lumea din jur şi mă 
gândeam, îl trimesesem pe mocofanu' de Grubb pân” la PX. Şi-apare 
bulangiu'. Cică vrea să stăm de vorbă. Tăticu', maică-mea m-a- 
nvăţat ea, săraca, să fiu cu băgare de seamă. Da’, omv’ ăsta avea 
sticla la el. Așa că am ascultat. 

Mosby era îngrozit. Ceva extrem de grav avea să se întâmple. 
Blind Pig spunea o poveste. Fără bombăneli, fără monosilabe, fără 


scăpare. 

— Mai întâi zice că n-a apucat să-mi mulțumească, de-atunci, de 
la Ba Rei. Pentru ce mă-sa pe gheaţă trebuia să-mi mulțumească, n-a 
zis. Pe urmă, a scos sticla la interval. Ascultă la mine, Mosby, n-am 
mai văzut Curvoisier de când am plecat din Orașul Motoarelor. Ţi- 
am zis vreodată că voi, maimuţoii albi, beţi numa” rahaturi? 

Mosby primi invitaţia de a înșfăca sticla de la Blind Pig. La naiba, 
nu mai băuse Curvoisier decât de vreo două ori în viața lui. 

— P'ormă, Shannon începe să mă întrebe despre mine. Cică nu 
ştie el ce fac eu ca iepure de câmp. Zice că a fost şi el mai demult pă 
la Forţele Speciale şi-ar fi vrut să aibă la mitralieră un elefant la fel 
de rău ca mine. Rahaturile-astea io le-am dat la o parte. Am priceput 
pă loc că vroia ceva individu’. Ei, și p'ormă-mi zice ce s-a întâmplat 
acu’ vreo câteva luni. Gagiu' s-a dus cu o patrulă aproape de 
Cambodgea. Stăteau ei fain frumos pă fâșie și deodată a văzut o 
turmă întreagă de NVA ţopăind peste graniță-ncoa”. Shannon zice că 
se duceau spre Caracatiţă. Cică, d-aia am avut de trecut prin 
nenorocirea cu Phu Loi. Adică, ăștia mascau toată mișcarea. Îs 
vorbele lui, mă-nţelegi? 

Mosby habar n-avea către ce se-ndrepta toată povestea asta, dar 
ştia că nu putea să aducă decât belele. 

— Aşa că-mi zice că, pe când stătea el culcat pă dealu' ăla, se uita 
la gălbejiți cum trece şi el nu zice și nu face nimicuţa. Da, tăticu', 
ploua, era ceaţă, tot balamucu”. Parc-o auzi pe bunicuța spunându-ți 
povești cu strigoi. 

— L-ai întrebat ce s-a întâmplat pe urmă? 

— Da. Şi omv’ nostru o-ntoarce iară. Începe iar că io mi-s ăl mai 
tare mitralior pă care l-a văzut, că aia, că ailaltă, mă rog, verzi și 
uscate. 

Mosby se gândi că, cel puţin în privinţa asta, Shannon avea 
dreptate. 

— Zice că, după cum crede el, nord-vietnamejii ăștia stau la 
pândă undeva, pă la nord. Zice că vrea să mergem să-i găsim. 

— Of, băga-mi-aș! 

Mosby înhăţă sticla și bău. Pe urmă hotărî să fie cu băgare de 
seamă la tot ce debita. Ultimul lucru pe care-l vroia era să-ncaseze 


vreo scatoalcă de la Blind Pig pentru vreo vorbă aruncată aiurea. Se 
gândi că era mai nasol dacă Blind Pig ar fi fost capsat. Puse sticla pe 
sacii cu nisip şi văzu o mână albă înșfăcând-o. Era Fritsche, care se 
apropiase neobservat de Mosby, prea absorbit în ascultarea lui 
masochistă. 

—  Vasăzică, tu și cu el încălecaţi pe bidivii și invadaţi 
scârboșenia aia de Caracatiţă, spuse Mosby cu optimism. 

— Ei, nu-i așa simplu. 

Niciodată nu era. 

— Omu-i dă-nainte, cum crede el că io le am p-astea, și cum 
crede el că tu şi cu restul grupei le-avem p-astea. Că poate-om vrea 
să ieşim pă teren împreună, şi să nu mai târâm pă toţi mocofanii 
după noi. 

— Bulangiu' știe cum să pună problema, zise Fritsche cu 
admiraţie, trăgând o dușcă de coniac și cercetând pe urmă, cu 
regret, sticla goală. 

Blind Pig văzu și el sticla goală şi scoase un mârâit. Mosby ştia că 
o sticlă plină potolește furia mai bine decât un răspuns chibzuit, așa 
că se duse degrabă și-aduse din buncăr sticla de Jack Daniel's pe 
care o păstrase pentru o catastrofă majoră. Dacă stăteai să te 
gândeşti, poate că asta era catastrofa. 

— Tăticu”, încep să mă matolesc, zise Blind Pig după ce înghiţi 
zdravăn trei gâturi, fără să răsufle. 

— Hai, Blind Pig, zi-i mai departe. 

— Shannon spune că vrea să mergem acolo şi să-i prindem pă 
căcănarii ăia din NVA cu nădragii-n vine. Să aflăm unde stau pitiți și 
p'ormă să-i halim cum am făcut cu Phu Loi. Nu ia decât cinci dintre 
noi. 

— "Te-n nară de mălâu, zise Mosby cu profundă convingere. În 
clipa aia i se rupea în paişpe dacă Blind Pig se dădea la el. După 
toate aparențele, lepra de mitralior găsise o nouă modalitate de a-i 
ucide pe toţi. 

— Sigur c-ar fi fain să ieşim pe teren, interveni Fritsche, și să nu 
ne cărăm decât hoiturile noastre, în loc să-i târâm și pe pifanii ăştia, 
ca să ne facă felul. 

Era cât se poate de logic. Fir-ai al dracu’ de motorist tâmpit, fir-ai 


al dracu’ de cercetaș tâmpit! Bine'nţeles că îl interesa să-i facă jocul 
lui Shannon. Mosby gemu exasperat în sinea lui. El însuși simţea 
ecoul acelei tentaţii. Ce mama dracu’, era un soldat meseriaș și 
plecând în misiune fără spatele asigurat, avea toate şansele s-o 
dovedească. 

Tembel, tembel, tembel. Uite-așa sfârşești într-un sac funerar. Mai 
idioată era chestia că Mosby îşi dădu seama că doi dintre prietenii 
săi aveau de gând să marşeze la propunerea asta. Și, dar-ar dracii, 
trebuia să meargă şi el, fie și numai ca să-i împiedice să intre prea 
adânc în rahat. 

— Blind Pig, făcu el o încercare. Dacă vrei să joci jocuri dintr- 
astea, de ce nu te duci nenică, la Forţele Speciale? 

— Sub beretele-alea nu-s decât ţărănoi cu mânere proaste, 
răspunse Blind Pig. 

— Ete lulu”! Bun, și până la urmă, pe cine-aţi mai recrutat tu şi cu 
hahaleră ăla de maior? 

— Io. Fritsche. DeeJay, fiin'că Shannon a zis că are nevoie de ăl 
mai bun transmisionist din zonă. 

— Cum peruca mea ai să-l convingi s-accepte? 

— Nu-ţi face tu griji pentru DeeJay. Dacă cioroiul ăla aschilambic 
e al dracu”, îi bag antena unde ştiu eu. A, da. Mai vrem să-l luăm și 
pe Diaz. 

— Vreţi? întrebă Mosby, blocat pe toată linia, atât ca sergent, cât 
şi în calitate de comandant de grupă. Ai cumva un şoricel în 
buzunar, Blind Pig? 

— Singurul motiv pentru care m-am gândit să mergi și tu a fost să 
ne scapi de buclucuri, zise Blind Pig. 

— Ia ascultă, bulangiule. Ne-ai vârât în șmecheria asta pe mine, 
pe Hank și pe tine. De ce? 

Urmă o ezitare lungă. 

— Of, măi Mosby, se confesă Blind Pig. Așa o gargară avea gagiu' 
ăla-n el, că n-am avut încotro. 


— Domnule căpitan, am o problemă. 
— Te cred, locotenent Wilson, zise Edmunds. Nemernicul ăla nu 
mi-a zis nici mie că-mi fură niște oameni din companie. 


— Sir, nu așa ar trebui să se procedeze în armată. 

— Ai dreptate în chestia asta, Batman. În plus, capsomanul de 
maior putea să mă-ntrebe măcar dacă vreau să merg și eu cu ei. Mai 
ai vreo problemă, locotenente? 

— Nu, sir. 


— Mosby, cum se face că Diaz pleacă și eu nu? 

Ezitare. 

— Al dracu dacă știu, Taliaferro. Dar maiorul Shannon a zis că-l 
vrea pe Diaz. Poate c-a vrut să mai rămână cineva și aici, în situaţia 
în care... știi tu. 

— Oh. În regulă. M-am prins. 


— Nu mi-ai zis, pe bune, care-i şmenv’, dom” maior. 

— Nu, admise cu voioșie Shannon. 

— Dacă-mi spuneai că nu pot să-mi iau pușcociu', crezi că mai 
mă prindeai de fraier? 

— Probabil că nu. Vrei să te retragi? 

— Am să-ţi spun o chestie. Dacă cineva îl bagă pe Blind Pig într-o 
chestie, n-are cine să-l mai scoată decât tot Blind Pig. 

— Atunci termină cu văicăreala și mai încearcă o dată. 

Era exclus ca Blind Pig să poată căra de unul singur, în patrula lui 
Shannon, mitraliera M-60 şi toată muniţia aferentă. Cu toate 
acestea, era nevoie de o armă de foc sănătoasă. 

În schimbul unei cutii de ciorapi de mătase, a două sticle de 
Chanel N°5 (cumpărate de la PX Saigon) și a cincisprezece dolari în 
MPC-uri, Shannon reușise să facă rost de o pușcă Browning 
Automatic, de la soldaţii ARVN din Song Nhanh. 

Pușca BAR!:*: a fost inventată în vederea folosirii în timpul 
primului război mondial, ca o modalitate de a pune la dispoziția 
grupei de infanterie o armă de foc puternică, semiportabilă. Și, dat 
fiind că nimeni din armata americană n-a mai născocit o armă mai 
bună, a continuat să fie folosită până spre mijlocul deceniului al 
şaptelea. Şi asta nu neapărat pentru că BAR-ul ar fi fost bun de ceva. 
Cu încărcătură completă, cântărea cam opt kilograme. 

Folosea o muniţie acum demodată, 0,30-06, din încărcătoare de 


douăzeci de cartuşe. Mânuită cu ajutorul crăcanei de sprijin a ţevii, 
arma se târa înainte, în ciuda strădaniilor pușcașului de a o reţine. 
Acţionată de la umăr, urca irezistibil. De la șold, era și mai rău. 
Totuși, constituia o gură de foc întrucâtva transportabilă, care putea 
asigura un tir automat de calibru greu. 

Chiar și descotorosită de accesorii, fără crăcană, mâner de 
transport, suport pentru sprijin la spate, și așa mai departe, tot 
cântărea aproape șapte kilograme, cu încărcător. Singurii oameni 
care puteau să tragă cu ea precis trebuiau să aibă greutatea 
corporală și musculatura unui elan înfuriat şi convingerea că pot să 
împuște orice. Shannon a apreciat corect că Blind Pig îndeplinea 
toate criteriile. Elogiul nu i-a făcut plăcere lui Blind Pig. Se uită cu 
un ochi prin cătarea rabatabilă la ţinta E proţăpită la o sută de metri 
în afara perimetrului, apoi apăsă pe trăgaci. Arma clănțăni, iar țeava 
încercă să devieze în sus şi spre dreapta. Blind Pig o ţintui din nou 
la pământ și văzu cum gloanţele sale pătrund în ţintă la mijlocul 
pieptului. 

— Fir-aş albastru, dom” maior, mormăi el. Mai bine să vă rugați 
să nu-i găsesc altă folosință la ranga asta când om ajunge-n tufișuri. 


41. CARACATIŢA 


— Cetăţeni, treb'e să vă zic șpilul ăl mai tare, spuse Fritsche, 
după o scurtă cugetare. Nici nu se mai vede c-am fi din armata 
americană. 

— Şi ce mare șmecherie e cu asta? întrebă Blind Pig dintr-un colț 
al cortului, unde şedea și-și lustruia morocănos BAR-ul. 

Imediat după recrutarea celor cinci oameni, Shannon i-a mutat de 
pe linia de apărare a perimetrului într-un cort din apropiere de 
punctul de comandă al Companiei Charlie. Spre furia plutonierului 
major Ramos, a mai ordonat și scutirea lor de la orice corvoadă. Pe 
urmă s-a consumat o săptămână întreagă cu „reglajul fin” al 
patrulei. Dormeau ziua și patrulau toată noaptea. Shannon alegea un 
punct, de regulă la un kilometru-doi dincolo de perimetru. Ruta era 
stabilită pe hartă și, după ce se lăsa noaptea, cei șase porneau la 
drum. De fiecare dată, Shannon desemna câte un alt comandant de 
grupă. Niciunul dintre cei cinci nu știa că Shannon îi supunea unei 
variante „prescurtate” și grăbite a Şcolii de Comando. 

Dincolo de gardul de sârmă nu se vorbea şi nu se fuma. 
Verificările radio se făceau numai prin „codul clic”, desfășurat pe o 
rețea separată. Asta însemna că, indiferent de ruta aleasă de 
Shannon, ea era ferită de surpriza unui tir de „hărțuială și 
interdicție”. 

Singura pauză pe care le-a permis-o Shannon a fost o beţie 
gălăgioasă și prelungită în ajunul Anului Nou, urmată, în dimineaţa 
următoare, de o alergare de o milă pe Şoseaua 45L. Mosby și ceilalți 
se adaptau la o modalitate cu totul diferită de purtare a unui război, 
în care, deloc surprinzător a fost faptul că Shannon s-a mutat în 
cort, alături de ei. 

Și-au schimbat chiar și echipamentul. Spre sfârșitul celei de a 
şaptea zile de antrenament, Fritsche își modela „noua înfățișare”. 
Salopetele de camuflaj fuseseră acoperite cu pete neregulate, 
aplicate cu vopsea neagră. În locul căștilor de protecţie din oţel au 
primit niște bonete moi. La gât şi-au pus prosoape verzi. Au primit, 
de asemenea, cremă de camuflaj, neagră şi verde. 


Până şi partea din împletitură textilă a echipamentului a fost 
schimbată. Shannon a înlocuit ranițele obișnuite cu rucsacuri din 
prelată maro, aflate în dotarea NVA. Fiecare om purta atârnate de 
centură, la spate, câte trei gamele. În față avea un săculeţ cu trusa 
de prim-ajutor plus încă un astfel de săculeţ, din dotarea Forţelor 
Speciale, care conţinea articole niciodată repartizate, în mod 
normal, soldaţilor obișnuiți: seringi cu morfină, tablete de sare şi 
tablete de codeină și dexedrină. Blind Pig şi Fritsche deciseseră deja 
că ultimele două articole aveau să se piardă, într-un fel sau altul, în 
misiune. 

Fiecare avea două huse de gamele, în care intrau mult mai multe 
încărcătoare decât în săculeţele regulamentare, care, pe deasupra, 
mai erau și grele și „zgomotoase”. Pe părţile laterale ale centurii, 
erau atârnați săculeţii de muniţie normali, câte trei de fiecare om. 
Baionetele au fost înlocuite cu cuțite de luptă K-Bar, cu excepţia lui 
Mosby, care avea Randall-ul lui Casey. 

În rucsacuri încăpeau raţii LRRP pentru cinci zile, pudră de crab, 
soluţie contra ţânţarilor și o baterie de rezervă pentru staţia lui 
DeeJay, ambalată în plastic. În locul poncho-urilor și a poncho liner- 
urilor, Shannon le-a făcut rost de hanorace bleumarin din dotarea 
aviației, atrăgându-le atenţia că, odată ajunși în Caracatiţa, vor fi 
prea speriaţi ca să mai simtă frigul. 

Toţi își camuflaseră deja automatele M-16 cu bandă adezivă, așa 
că Shannon nu a adus alte modificări, în afară de eliminarea 
curelelor și de prinderea cu bandă a verigilor de ataşare a acestora. 

AG-ul M-79 al lui Diaz a fost înlocuit cu o versiune redusă ca 
dimensiuni, pe care Shannon a obținut-o de la unul din prietenii săi 
din echipele AiS%. Patul era tăiat chiar în dreptul curburii, cătarea 
frontală îndepărtată, iar ţeava retezată chiar în fața mânerului de 
susținere. Diaz căra numai patru proiectile de câte patru grenade. 
Celelalte douăsprezece, din șorțul atârnat de gâtul lui, erau 
proiectile cu încărcătură multiplă, care transformau AG-ul într-o 
super-pușcă de vânătoare, de 40 mm. Fritsche a refuzat cu fermitate 
ideea ca și pușcociul lui cu ţevile retezate să fie înlocuit cu un M-79 
ca al lui Diaz. 

Diaz avea la el cadoul de calibrul 0,357, primit de Crăciun, iar 


DeeJay un 0,45. Ceilalţi erau de părere că într-o luptă, dac-ai ajuns 
atât de aproape de inamic încât să te folosești de o armă ca asta, ești 
mort oricum. 

Shannon avea să poarte la el neasemuita pușcă Swedish K Carl 
Gustav, care trăgea câte treizeci și şase de gloanţe de 9 mm din 
fiecare încărcător. Mai avea de gând să-și ia și un pistolet, chiar 
dacă era de acord cu soldaţii în privința inutilităţii lui. Era vorba de 
un Colt Woodsman automatic, de calibrul 0,22, cu amortizor, care, 
la origine, fusese conceput și realizat pentru uzul celor din OSS, în 
cel de-al doilea război mondial. Pistolul urma să fie folosit numai în 
cazul unui eșec total, Shannon neavând de gând să lase pe vreunul 
din băieţii răi să afle că el a fost vreodată prin preajmă. Patrula avea 
să intre în zonă, să găsească unitatea NVA şi să spele putina. La 
urma-urmei, șase indivizi intră într-un concurs de tir cu jde mii de 
inamici numai în filmele cu John Wayne. 

Fiecare om mai căra cu el și câte un încărcător de rezervă cu 
gloanțe 0,30-06 pentru BAR, o mină Claymore, două grenade 
explozive şi o grenadă fumigenă prinsă cu bandă adezivă de 
„harnașamentul” din împletitură textilă. 

Deși încă erau prea multe răhăţișuri, încărcătura lor scăzuse la o 
cantitate rezonabilă de circa optsprezece kilograme (fără staţia radio 
a lui DeeJay sau armele personale). 

Fritsche avea dreptate. Nici unul din ei nu mai arăta ca un 
membru al forțelor militare americane. 

— Fi, ia te uită, continuă Fritsche. 

Diaz rânji. 

— Bătrâne, salopeta aia arată de parcă te-ai luptat corp la corp cu 
Earl Scheib. 

Blind Pig se uită la Shannon, aflat în cealaltă parte a cortului. 

— O-ntrebare, dom” maior. 

— Zi. 

— Toate şmenurile-astea, îl costă pe bizonul plătitor de impozite 
mai mult decât chestiile normale? 

Shannon reflectă şi zise: 

— Nu. Nu cu mult, în orice caz. 

— Felul cum ne-ai învățat mata să ne mișcăm? E mai greu să-l 


înveţi pă un răcan, în loc să-l alergi ca pă dilii, cum am păţit noi la 
antrenamentul de infanterie? 

— Poate e un pic mai greu. 

Blind Pig cugetă iarăși şi zise: 

— N-am cum să nu mă minunez de ce mă-sa ne freacă ăștia atâta 
la icre cu raidurile și cercetările pă care le facem cu batalionul, de 
ce ne pun să facem pe cowboy-i înfuriaţi tot timpul, în locu” la ce 
ne-ai predicat mata. Prostiile alea-s dă zero. Mi-aduc aminte că... la 
instrucţia de front... un grangure ne-a zis că-s trei feluri în care poţi 
să faci în latrină. 

Shannon încuviință. 

— Corect, greşit şi ca la armată. 

— Da. Păi, era mai bine să fi lăsat două feluri. 

Blind Pig deblocă mecanismul trăgaciului și introduse la loc cuiul 
de siguranţă. 

— Ascultă la mine, dom” maior. O să pierdem războiu' ăsta. Și-o 
să-l pierdem urât de tot. 


Dennis Shannon înțelesese ceva pe care, aparent, nimeni nu-l mai 
sesizase. Faptul că patrulele de recunoaștere ale Diviziei 12 o luau 
mereu pe cocoașă putea fi atribuit mai multor teorii, de la 
personalul inept, până la cei din Viet Cong foarte capabili, care-i 
așteptau la sol. 

Shannon s-a întrebat dacă nu cumva altul era motivul. De ani de 
zile, vechiul sistem funcționa excelent, trimite două elicoptere 
transportoare deasupra zonei de patrulare, coboară unul la sol și 
debarcă-i pe trupeţi, pe urmă mergi mai departe, cine-i mai deștept 
ca noi. Shannon și-a pus întrebarea dacă nu cumva „băieţii răi”, pe 
care nu făcuse niciodată greșeala să-i considere tâmpiţi, dejucaseră 
această stratagemă pe cont propriu. Ştia că momentele cele mai 
critice pentru o patrulă erau la inserție, la contact și în timpul 
extragerii. 

Shannon a hotărât să abordeze o modalitate nouă. În esenţă, erau 
trei căi de a ajunge în Caracatiţă: 

Prima presupunea să se furişeze până acolo mergând pe jos. Asta 
ar fi mers de minune, dacă Shannon ar fi fost dispus să se împace cu 


probabilitatea de a se înapoia la bază cam când el ar fi ajuns la 
vârsta pensionării. 

A doua cale însemna râul. Variantă abordabilă dacă Shannon și ai 
lui ar fi făcut parte din trupele speciale ale marinei americane. 
Atunci, cu un antrenament adecvat și cu iscusința necesară unei 
astfel de misiuni, poate ar fi reușit să se strecoare în susul vreunuia 
dintre râurile care-și aveau izvoarele în Caracatiţă. Deşi, în sinea lui, 
Shannon nu-și aducea deloc aminte cu plăcere de o astfel de 
experiență când, călătorind cu pluta pe unul din râurile repezi de 
munte, împreună cu un amic beat din trupele de comando, a scăpat 
întreg ca prin urechile acului. 

Așa că, mai bună decât toate căile de acces, rămânea tot cea a 
aerului. Numai că trebuia folosită o modalitate mai șireată. Shannon 
a reflectat la o astfel de metodă în timp ce studia fotografiile aeriene 
de la altitudine medie, pe care le-a obţinut de la unitatea de 
recunoaștere aeriană. Pentru că trebuia să se mai gândească și la 
locul unde urma să fie lăsaţi. 

Caracatița, chiar dacă nu era un masiv muntos abrupt și acoperit 
de o junglă deasă, ar fi necesitat vreo zece ani pentru o investigare 
corespunzătoare. Folosindu-se de fotografii și de suprapunerile de 
contur, a îngustat aria cercetării. Vasăzică, eu caut o divizie nord- 
vietnameză. Este evident că generalul sau ce o fi el, de la comanda 
acelei divizii își ţine trupele ascunse pentru cine știe ce misiune 
secretă. Prin urmare, nu-și va împrăștia prea mult unitatea. Asta 
înseamnă că am nevoie de o zonă unde-ar fi posibil să adăpostesc, să 
zicem, șase mii de oameni. Ăsta a fost primul nivel al cercetării, în 
urma căruia au fost eliminate numeroase văi și platouri mici. 

A doua cerință era apa. Cu speranţa că nu existau prea multe 
izvoare şi pârâuri netrecute pe harta Caracatiţei, Shannon și-a redus 
și mai mult domeniul de investigaţie. 

A treia o constituia reaprovizionarea. Dennis Shannon știa că 
ideea că cineva, fie din Viet Cong, fie din Forţele Speciale sau orice 
altă fiinţă omenească, ar putea să trăiască numai cu ce-i oferea 
jungla, era un incomensurabil rahat cu prune. O fi fost ea jungla 
neutră, dar dacă nu erai băștinaș, îţi făcea de petrecanie urgent. 
Până și oamenii munţilor din partea locului duceau o existență de 


scurtă durată, la limita dureroasă a supravieţuirii. Orice unitate 
obligată să stea în Caracatiță ar suferi un proces lent, dar inevitabil, 
de degradare morală şi fizică, dacă nu era aprovizionată periodic 
din afară. Așa încât canioanele strâmte și cursurile mici de apă care 
nu comunicau cu exteriorul au fost şi ele ignorate din start. 

În sfârșit, deoarece Shannon presupunea că unitatea NVA venise 
dinspre sud-vest, cărându-și tot calabalâcul, era de la sine înţeles că 
trebuia să fi străbătut un teren circulabil. Și acest criteriu a redus 
aria. Shannon și-a zis că ajunsese unde își propusese. 

Bineînţeles, fiind vorba de Dennis Shannon și nu de altcineva, 
avea presimţirea că el și ceilalți cercetași semivoluntari ai săi, după 
ce vor scotoci vreme de cinci zile prin această zonă aleasă cu mare 
grijă, singura „prezenţă militară” pe care o vor găsi va fi un chipiu 
demult putrezit, semn al prezenței Legiunii Străine franceze din 
1952. Dacă vor găsi şi-atât. 

Ei da. Zona lui Shannon arăta într-adevăr promiţător. Și în plus, o 
examinare atentă cu un vizor stereoscopic sugera și o modalitate 
ingenioasă de infiltrare. Unul dintre punctele de pe hartă s-a dovedit 
a fi un Huey prăbușit. Stătea culcat pe o parte, la vreo patru sute de 
metri în susul unui masiv care se profila nedeslușit. 

Dacă Shannon ar fi fost G-2-ul diviziei sau ar fi avut în subordine 
echipele LRRP, următoarea etapă ar fi însemnat o simplă chestiune 
de transmitere a unor ordine, conform algoritmului de desfășurare a 
unor astfel de misiuni. În cazul de faţă, dat fiind că această patrulă 
era, în cazul cel mai fericit, neregulamentară, iar în cel mai 
nefericit, o modalitate prin care generalul Sinclair urmărea să-l 
distrugă pe Shannon, totul trebuia făcut pe căi ocolitoare. 

Una dintre ele a constituit-o o beţie terminată pe sub mese cu 
maiorul Carruthers. Da, un Huey de la Compania 12 de aviaţie a 
dispărut cu vreo două luni în urmă, pe când se-ntorcea de la Tay 
Ninh. Carruthers era recunoscător pentru faptul că elicopterul fusese 
găsit. Întrebându-se dacă-l mai descoperise cineva, s-a uitat cu 
atenţie prin vizor și pe urmă a făcut o grimasă. 

— S-ar părea că au intrat de-a dreptul, ca la punct fix. E șifonat 
rău în bot. Ăă, Denny... e vreo posibilitate să mergem acolo... să 
recuperăm măcar cadavrele? 


După aceea, operaţiunea a devenit mult mai complexă. 
Carruthers nu trebuia decât să asigure șase elicoptere transportoare 
model D, o escadrilă de Cobra şi, o da, un Shithook:**. 

— De ce mama dracu’ să mai ridicăm de-acolo măgăoaia aia? E 
foiţă de staniol deja. 

Shannon i-a explicat. N-a putut să-și dea seama dacă maiorul 
Carruthers i-a acceptat planul. Fiindcă Shannon i-a promis să 
recupereze orice cadavru or găsi acolo? Fiindcă era un pretext 
pentru el ca să-și ducă elicopterele de asalt într-o zonă de tir liber 
precum această Caracatiţă? Sau numai pentru că planul lui Shannon 
era atât de viclean? Cel puţin Shannon așa îl credea. 


Nu se crăpase încă de ziuă când cele două plutoane din Compania 
A așteptau tremurând în apropierea minusculei zone de aterizare de 
la Tabăra Stuart. Printre ei se aflau și Shannon şi oamenii săi, care-și 
consumau rația de bancuri porcoase legate de felul caraghios în 
care-i îmbrăcase mămica lor de dimineață. Niciunul dintre soldaţii 
din Compania A nu vorbea prea în serios. Toţi erau speriați de 
moarte fiindcă mergeau în Caracatiţă, habar neavând de ce fuseseră 
trimiși tocmai ei şi nesperând altceva decât să scape dracului de 
acolo şi să rămână măcar unii dintre ei, fără a fi făcuţi strecurici. 

Rotoarele elicopterelor huruiră în aerul umed al dimineţii și 
aparatele veniră câte două deodată, decolând după ce încărcau 
unsprezece oameni. Se aranjară în formaţie deasupra Song Nhanh- 
ului, pe urmă cotiră spre est. Așezat în scaunul din dreapta al 
aparatului din fruntea formaţiei, Shannon zări silueta greoaie și 
întunecată a elicopterului CH-47 apropiindu-se de ei dinspre sud. 
Aparatul Chinook ocupă poziţia de la coada formaţiei, în vreme ce 
escadrila de elicoptere Cobra luă poziţiile de acoperire din lateralele 
elicopterelor transportoare de trupe. 

Sub ei se vedea Caracatiţa. Shannon ridică vizorul căștii şi se uită 
cu atenţie în jos. La viața lui văzuse destule peisaje înfricoșătoare: 
Bad Tolz, Valea A Shau, plantaţia Michelin, Munţii Superstiţiilor, 
arborii sequoia din California învăluiţi în ceaţă deasă. Dar nimic de 
genul ăsta. Fir-ar să fie, gândi el. N-ar mai fi nevoie decât de vreun 
puţoi care să bată-ntr-un gong și-ar fi ca la prezentarea unui film 


horror de trei lulele. Bun venit în Transilvania, doomnule Shannon. 
N-aţi vrea să-mi vizitaţi cripta? 

Intercomul păcăni, trezindu-l la viaţă. 

— Şi chiar ai de gând să te preumbli pe-acolo, pe jos? întrebă 
Carruthers. 

— Ai vreo idee mai bună? 

— La naiba, da. Ia să vedem dacă putem obține o Lumină de Arc 
nucleară. Pe cinstea mea, dealurile la care ne uităm sunt mai 
înspăimântătoare ca alea din Virginia de Vest. 

— Faci adevărate minuni pentru moralul meu. 

— Scuze pentru prostiile astea. Ţin-te bine. Am în vizor obiectivul 
tău. 

Dealul răsări din ceața care învăluia canioanele de sub ei. În 
lumina crescândă a zorilor, copacii se vedeau ca niște siluete 
întunecate și nemișcate. Păreau a fi în stare să adăpostească orice 
coșmar pe care și-l putea închipui mintea unui copil și orice realitate 
fioroasă pe care Vietnamul o putea oferi. 

Aparatele Cobra efectuară două treceri pe deasupra elicopterului 
Huey prăbușit pe la jumătatea coastei dealului. Niciun foc de 
răspuns de jos. Carruthers ordonă coborârea transportoarelor. 

Elicopterele Huey se lăsară în jos pe panta abruptă, încercând să- 
și mențină măcar una din patinele saniei de aterizare pe sol. Soldaţii 
debarcară în goană și ocupară un perimetru defensiv în jurul 
aparatului prăbușit. 

Shannon apăsă butonul microfonului. 

— Pe curând, Carruthers. 

Pe urmă își dădu jos casca de aviaţie, îşi puse pe cap boneta de 
camuflaj, deschise ușa din dreapta și sări jos, urmat de Mosby și 
ceilalți. 

Coborâră vreo cincizeci de metri pe panta dealului, trecând 
ghemuiţi prin perimetrul plutonului. Shannon văzu în față un desiș 
impenetrabil și le făcu semn celor cinci oameni ai săi să intre acolo. 

Ultimul, Diaz, dispăru din vedere. Shannon cercetă solul. Nicio 
urmă. 

Duduitul elicopterului Chinook răzbătu de deasupra lor. Auziră 
strigăte, de bună seamă, ale celor din Compania A care agățau 


cârligele de nava avariată. 

Shannon își urmă echipa în desiș. Zgomotul palelor de rotor spori 
în intensitate. Apoi, alte strigăte, mai multe elicoptere apropiindu-se 
şi un tunet prelungit când transportoarele se ridicară de la sol 
împreună cu Chinook-ul. Shannon aruncă o privire fugară în sus. 
Văzu masivul transportor de mărfuri câștigând altitudine, cu 
aparatul Huey prăbușit legănându-se sub el. În urma lui și mai jos 
veneau transportoarele de trupe. În sfârșit, escadrila de aparate 
Cobra făcu o ultimă trecere. Shannon ar fi fost în stare să bage 
mâna-n foc că unul din elicoptere atinsese cu sania de aterizare 
desișul în care se ascunseseră ei. După aceea preț de aproape zece 
minute, se lăsă liniștea. 

Nu dură mult și se auziră trosnete, foșnete și voci de vietnamezi. 
Ca niște rațe care se coţăie, gândi Shannon, ascuns în inima 
desișului. Alte voci. Dezamăgire - nu se vedeau imperialiști pe care 
să-i surprindă într-o ambuscadă. De ce-or fi aterizat aici? Explicaţie, 
după găsirea rămășițelor dezastrului aerian. Râsete. Pe urmă pașii se 
întoarseră și coborâră dealul, de data asta mai liniștit. Nu se auzeau 
voci. Dacă ne prind acum, suntem ca şi morți. 

Nu i-au prins. 

În cele din urmă, vocile și zgomotele provocate de vietnamezi se 
stinseră cu totul. Shannon mai lăsă să treacă încă o oră şi zece 
minute. Luă microfonul staţiei de la DeeJay. 

— Citation 6, Citation 6. Aici Whirlaway Zulu, recepţie. 

— 6 Actual. Zi! 

La celălalt capăt al legăturii radio era colonelul Taylor. 

— Zulu, șopti Shannon. Ne mișcăm. Clic. Terminat. 

Închise, sperând ca indiferent cine s-o afla în Caracatiţă să nu 
folosească o staţie cu baleiaj de frecvenţă, fiindcă legătura cu 
comandamentul batalionului se făcea pe o cu totul altă frecvență 
decât cele obișnuite. 

Spre iritarea lui Fritsche, Shannon porni în fruntea formaţiei, 
ieșind din desiș și continuând coborâșul dealului. Toate prostiile, de 
la statul-major la ex-soţii în concediu și până la strategie, fură date 
uitării. Acum era momentul pentru „ascunde-te și cercetează”. N-ar 
fi teribil, Dennis, dacă așa s-ar desfășura războiul? Fără blestematele 


de arme. Dacă-i găsești tu înainte să te găsească ei pe tine, pedeapsa 
să fie... achitarea consumaţiei la bar. 

Shannon preluă conducerea. Pasul delicat, foarte încet, ridică 
piciorul și coboară-l pe vârful degetelor, amortizând șocul pantei, 
mâna săltând mărăcinii înainte de a se agăța de uniformă, lăsând 
ritmul lent de 2/4 al stepului cu saboţi să acapareze universul. În 
spatele lui, liniște. Nimic din înjurăturile, clănțănelile și bufniturile 
pe care ajunsese să le asocieze cu soldatul american plecat în 
misiune. 

Mamă, da’ buni suntem, gândi el fericit. Când vrem să fim. 

Maimuţa se holbă indignată la el, lăsând să-i scape fructul pe 
jumătate mâncat. Chestiile pe două picioare n-ar trebui să se miște 
atât de liniștit. Fu prea înspăimântată ca să mai dea vreun semnal de 
alarmă până când ultimul om trecu de ea. 

Găsiră un simulacru de potecă pe care Shannon o folosi ca să-i 
conducă în canion. Astăzi nimic nu putea să meargă rău. Dădură 
chiar și de o poieniţă în care Shannon avu posibilitatea să ia niște 
repere pentru o triangulaţie exactă. Ai grijă, Dennis, își reaminti el. 
Chestia asta merge mult prea ușor. Probabil că în viitorul cuiva va 
apărea o capcană. 

Shannon se opri cam la o sută de metri mai sus de fundul 
canionului și-i făcu semn lui Mosby să treacă în frunte. Încă o dată, 
Fritsche își arătă nemulțumirea. Shannon se uită la el încruntat. 
Doar îi spusese că vrea să-l păstreze pentru când s-o-mpuţi situația. 
Stai pe-aproape, dom’ Fritsche. O să ai parte de șansa să te sinucizi 
la fel de bine ca oricare dintre noi. Le arătă pe hartă unde se aflau și 
că vroia ca patrula să se deplaseze de-a lungul pereţilor canionului 
până la... şi arătă spre o crăpătură cam la un kilometru în fața lor. 

Mosby avea o senzaţie tare ciudată în timp ce mergea în frunte. 
Drace, poate că Blind Pig avea dreptate, în sensul că așa trebuia 
luptat un război, nu fuga-fuga cu elicopterele și vreo cinci sute de 
trupeţi ciocnindu-se unul de celălalt și făcând o hărmălaie ca la un 
concurs de demolare. 

Fiecare tufiş care-i răsărea în faţa ochilor era un dușman și un 
prieten în același timp. Fiecare poieniţă trebuia evitată. Pășește. 
Oprește. Pășește din nou. Așteaptă şi ascultă. La fiecare n minute 


oprește-te și așteaptă un timp mai lung. Dacă vezi un loc unde te 
poate aștepta vreo ambuscadă, opreşte-te şi ascultă. Ai mai mult de 
pierdut decât ei. Dacă, după grămada aia de bolovani stă cineva la 
pândă, ăia or să tragă un vânt, or să-şi aprindă o ţigară sau or să 
tușească înaintea ta. Mosby începea să înțeleagă ce înseamnă să fii 
Viet Cong. 

Patrula parcursese probabil un kilometru și jumătate înainte să se 
lase întunericul. Totul, conform planului. Shannon le-a arătat o 
stâncă mare, cam cu cinci sute de pași înainte de a ajunge în poziția 
pentru popasul de noapte. În cazul în care erau atacați în timpul 
nopţii, acela avea să fie punctul lor de joncțiune - PJ-ul. Locul de 
staționare, a decis Shannon, avea să fie cam la douăzeci de metri de 
un pârâu care cobora dinspre dealuri. 

Trecură de punctul respectiv cu vreo două sute de metri, reveniră 
pe potecă şi ocupară poziții de ambuscadă. Nimic. Nu fuseseră 
urmăriți. După căderea deplină a întunericului, se întoarseră în locul 
hotărât pentru bivuac. 

Ora de control radio era 21,00. Shannon o depăși cu doar câteva 
secunde. Staţia radio șopti: 

— Whirlaway Zulu, aici Citation. 

Shannon apăsă de două ori butonul microfonului apoi închise. 

Perimetrul era extrem de restrâns. Cei șase bărbați stăteau întinși, 
cu picioarele aproape atingându-li-se. Adăugară apă la rațiile de 
hrană și mâncară, fără să-și dezlipească ochii de bezna din faţa lor. 

Mosby era de-a dreptul uluit. În tot acest timp, noaptea fusese 
inamicul lui. De câte ori până atunci nu tresărise speriat, văzând 
cum câte-un tufiș îşi pregătea baioneta sau amorsa o grenadă și 
venea către el? Dar asta se-ntâmpla, reflectă el, pentru că- 
ntotdeauna ei știau unde te afli. Iar acum, noi suntem aici și niciun 
crăcănat gălbejit n-avea habar de chestia asta. 

Așa speri tu, soldat. Așa speri, mâncaţi-aş. 


Shannon făcu de planton înainte de venirea zorilor. Încă o dată, 
efectuă comunicarea de control cu batalionul prin intermediul 
codului „clic”, după care nu-i mai rămase altceva de făcut decât să 
aștepte să se lumineze de ziuă. Exact ca atunci, la graniță. Îl încercă 


dorinţa să-și fi adus cu el un aparat de fotografiat. Poate că așa 
Sinclair s-ar lăsa convins. Da, dar de ce fel de fotografii ar avea el 
nevoie? Singura imagine care l-ar mișca pe Sinclair ar fi probabil 
una cu un ofiţer NVA prinzându-i unui soldat medalia de Erou al 
Uniunii Sovietice, cu trei comisari ruși chicotind în fundal. 

Zorii veniră învăluiți de o ceaţă cenușie și oamenii lui Shannon se 
treziră. Dennis căscă și se gândi că niciunul din trupeţii ăștia nu-și 
dădeau seama cât de norocoși erau. Nimeni n-a sforăit, nimeni n-a 
trebuit să-şi facă nevoile puturoase pe loc și, până acum, pe niciunul 
nu l-a apucat sughițul. Toţi oamenii lui erau fascinați de noutatea 
operaţiunii și de faptul că se aflau implicați într-un război de 
gherilă, aşa cum se şi cădea să fie. În regulă. Venise momentul 
plecării. 

Traseul lor urmă canionul, care se transformă într-o vale după 
care deveni iarăși un canion. Pereţii stâncoși se ridicau abrupt 
deasupra lor, iar torentele se revărsau în cascadă pe fiecare versant. 
Shannon le sugeră cu propriul exemplu să se deplaseze deasupra 
fundului văii, peste rămășițele unor alunecări de stânci vechi de 
când lumea. 

Acum se mișcau încet, poate cu o sută de metri pe oră. Pășeşte și 
ascultă. Păşeşte şi ascultă. Respiră de două ori la fiecare pas. În 
liniște. 

Shannon începea să se îngrijoreze. Jungla joasă pe care o 
străbăteau era părăsită şi într-o stare de așteptare. Lipsa animalelor 
sugera prezența oamenilor și până acum nu văzuseră niciunul. 

Făcură un popas pentru masă într-un loc unde un torent cobora în 
cascadă dealul, poposea într-o mică baltă după care pornea mai 
departe către râul din vale. Fritsche surprinse o vidră care pescuia în 
băltoacă. Blind Pig se uită stăruitor la Shannon. Îşi apucă BAR-ul de 
pat. Mimă legarea unei undițe, adăugarea unei „muște” și apoi 
aruncarea ei în baltă, ca şi cum ar fi pescuit. Unde naiba o fi auzit 
copilul ăsta al străzii de pescuitul „cu musca”? Un gând necesar ca 
să evite să se gândească la mizeria pe care o înfuleca. 

O oră și iată-i porniţi din nou la drum. 

DeeJay mergea în fruntea formaţiei. Spre surprinderea lui 
Shannon, fu primul care observă urmele slabe care duceau în jos, 


către fundul văii. Membrii patrulei flancară semnele lăsate pe sol. 
Shannon rămase un pic pe gânduri, apoi determină coordonatele 
punctului în lumina strălucitoare a soarelui. Dacă harta e corectă... 
suntem aici. Stătu și ascultă cu atenţie, ţinând microfonul staţiei în 
punga etanşă de pe umăr. Niciun sunet, în afară de zumzetul 
adormitor al unei după-amieze în junglă. 

— Citation 6, Citation 6, aici Whirlaway Zulu, recepţie. 

Răspunsul sosi imediat, aceasta însemnând că Taylor avea lângă 
el pe cei mai buni radiotelegrafiști ai batalionului. 

— Aici Citation 6, recepţie. 

— Citation, aici Zulu. Poziţia prezentă față de Mike Alpha: sus, 
şase; stânga, două; Am indicii. Traseu de aici către Mike Delta. 
Receptie. 

— Zulu, aici Citation. Repet, poziție prezentă Mike Alpha; şase, 
sus; două, stânga; direcția către Mike Delta; recepție. 

— Zulu, confirmare, terminat. 

Urmele deveniră o potecă, apoi o cărare, apoi un drumeag din 
pământ bătătorit, care ducea într-un sătuc cuibărit în apropierea 
râului. Satul părea abandonat și bombardat. Acoperișurile din stuf 
erau arse şi sfâşiate. Shannon cercetă cu privirea jur-împrejur, 
căutând ceva. Ardei roșii pe araci, așteptând să fie culeşi. Vreo vatră 
de foc, cu cenușă. 

Nu văzu nimic. 

Îşi dădu jos rucsacul și harnașamentul. Arătă spre Fritsche, care 
făcu acelaşi lucru. Merseră înainte pe potecă, cu ochii la pământul 
bătătorit din faţa lor, cu ochii la colibe, încercând, de fapt, să fie 
atenţi în toate direcţiile. 

Satul era într-adevăr părăsit. Numai că satul nu era sat. Fiecare 
dintre colibele bombardate fusese întărită cu grijă şi transformată în 
buncăr de reaprovizionare. Podelele din pământ bătătorit fuseseră 
săpate la cinci metri adâncime. Acoperișurile aveau o structură de 
rezistență din bușteni de mahon. 

Shannon luă un pumn de țărână pe care-l prefiră printre degete. 
Găsi nişte boabe de orez. Gustă unul. Își păstrase gustul amărui și 
tăria învelișului. 

Un imens depozit de provizii, camuflat sub înfățișarea unui sătuc 


bombardat. Și care fusese golit destul de recent. Întrebare: de ce? 
Shannon făcu semn întregii grupe să se apropie. Asumându-şi un 
risc, îi dispuse pe cei cinci în jurul unei colibe și le explică ce aveau 
în faţa ochilor. 

Blind Pig evaluă primul situaţia. Sprijinindu-și BAR-ul de un 
picior, ridică mâinile, cu palmele desfăcute. Apoi schiță un semn de 
întrebare. Cât de departe suntem de ei? Shannon ridică din umeri. 
Cine dracu să ştie? Pe urmă arătă cu degetul. Cărarea pe care 
trebuiau s-o urmeze, ducea de-a lungul văii, spre inima Caracatiţei. 
Acum îl puse pe Fritsche în frunte. Hai, bătrâne, de mult vrei asta. Ia 
să vedem dacă-ți meriţi solda. 

Fritsche, poate chiar mai mult decât Shannon, simţea ritmul 
junglei. Odată ce l-ai învăţat, poate chiar riscându-ţi viaţa pentru 
asta, era simplu. Devenea ceva firesc, exact ca atunci când, în 
sfârșit, ai priceput ce pinioane şi ce raport de echilibru să foloseşti 
ca să poți circula cu orice viteză ai de gând. 

Linişte. Cu excepţia zumzetului. Fritsche se ridică, păși și se 
deplasă. O imagine în care semăna cu Davy Mann sau cu fustălăul 
ăla franţuz. Totul la locul lui, nimic care să nu se încadreze în 
mișcare. Spera să nu dea peste vreun gălbejit sau peste vreo mină. 
Pur și simplu nu s-ar fi potrivit. Pentru o astfel de eventualitate, ar fi 
vrut să aibă la el cuțitul lui Casey, pe care-l avea acum Mosby, sau 
pistolul ăla cu amortizor al lui Shannon. Zumzetul acelui miez de zi 
era prea perfect. 

Poteca coti la stânga. O poiană luminată de soare se deschise 
înainte. Fritsche verifică dacă exista vreo intersecție, dacă era cineva 
în zonă. Întreaga lume era adormită. Se ghemui, pregătindu-se să 
traverseze poiana pe lângă potecă. 

Șarpele cobra se înălță. 

Fritsche se transformă într-un sloi de gheaţă în bătaia soarelui. 
Șarpele se ridică la un metru deasupra solului și-și umflă încet 
capișonul. Gura i se căscă și limba-i sensibilă ieși şi se retrase 
fulgerător. 

Între șarpe şi motorist era ceva mai mult de un metru distanță. 
Cobra se pregătea să atace, Fritsche ridică pușca în poziție de 
tragere și, clic-clic o armă. Cei doi rămaseră, probabil, într-o 


admiraţie reciprocă. 

Pentru Fritsche cobra era o chestie de ambianţă în această poiană 
adormită. Era frumuseţea pisicii sale, lingându-și blana dimineaţa. 
Un lung șir de motociclete șerpuind pe un drum de munte. Degetele 
lui Clapton în piesa „White Room”. Perfecţiunea vieţii din sânul 
morții. 

Fritsche se gândi că poate cel mai bun lucru care i s-ar putea 
întâmpla vreodată ar fi ca şarpele să-l atace. 

Da, exultă mintea lui. Asta-i imaginea. Dacă nimeni n-o să-mi 
vină de hac într-alt fel, reptila asta o să-mi amintească de Vietnam. 
Asta e, trebuie să rezolv problema, își mai zise, dându-și seama că 
nimeni din spatele lui nu mișca și nu făcea absolut nimic. Dacă 
puţoiul ăla de Taliaferro ar fi aici, ar trage în șarpe și ne-ar băga pe 
toți în adâncul latrinei batalionului. 

Fritsche nu vroia să apese pe trăgaci. 

Cobra (lui Fritsche îi trecu prin minte gândul nebunesc că poate 
dormise şi tocmai se trezise din somn) își dezumflă capişonul și se 
descolăci. Urmă un gând la fel de nebunesc, în timp ce șarpele se 
lăsă la pământ, şuieră o dată și se făcu nevăzut pe sub tufișuri, că ar 
fi vrut să-l mângâie pe cap. 

O zgâlţâială. 

Shannon se apropiase de el. Priviri întrebătoare. 

Fritsche se scutură și reveni în lumea reală. Nicio problemă, dom” 
maior. Așteptam numai. Shannon încuviinţă din cap, în sensul de... 
excelent, camarade, n-ai tras, n-ai intrat în panică. Fritsche își dădu 
seama că n-avea nici cea mai mică idee de ce tocmai lui i se 
întâmplase. În timp ce se târa din nou înainte, hotărî, că dacă va 
ajunge vreodată înapoi în ţară, va pune să i se picteze câte o cobră 
pe fiecare din rezervoarele de benzină. 

Poteca se transformă într-un drum și pe lume mai apărură alți 
oameni. Cei șase americani se făcură una cu pământul, auzind 
tropăitul pașilor care se apropiau. Mosby săltă capul și văzu 
alergând prin dreptul lor doi vietnamezi în uniforme kaki, care 
transportau un rănit bandajat pe o targă. În urma lor alergau alți 
patru soldați cu căști de protecţie și cu K-urile la umăr. 

DeeJay îi zări şi el. Se ghemui ca un făt în jurul staţiei radio. Aici 


e DeeJay, raportez elemente de trafic intens pe Calea Giap. Sunt 
indivizi și trosnete acolo. Asta n-am de gând să mărturisesc, dar 
suntem toţi parteneri pe calea undelor, nu-i așa? Tocmai am făcut 
un FCC în pantaloni fiindcă, ce se întâmplă acum nu face parte din 
hit-urile care te îndeamnă să-ți dai drumul pe tine. Și nici din lumea 
pentru care încerc să rămân în viaţă ca să pot face parte din ea. Și 
Blind Pig, scârba de cioroi, de n-ar fi de mărimea unui Hindenburg, 1- 
aş toca mărunt-mărunt. Ei da, gândi el. Bill Drake n-a trecut 
niciodată prin așa ceva. Nenică, eu vreau să fiu disc-jockey, nu un 
nenorocit de supraveghetor de trafic de elicoptere. Elicopterele și, se 
temea el, cei din ginta DeeJay, au o înclinaţie deosebită pentru 
prăbusșiri. 


În noaptea aceea, Shannon îi ţinu pe loc, lângă intersecţia de 
poteci. Punctul PJ urma să fie în „satul” ruinat. Ai îmbulinat-o, 
maiorule. Începi să te scufunzi adânc, foarte adânc. 

Diaz socotise el, că va ajunge să vadă, odată și-odată, un Viet 
Cong de aproape. Și, drept urmare, avea să-l ucidă cu cuțitul, cu 
pușca sau, de când cu cadoul de Crăciun, cu pistoletul Magnum 
0,357. Niciodată nu-i trecuse prin cap că o să stea culcat pe burtă, în 
inima junglei și-o să se uite la comuniști cum trec prin faţa lui. Trec 
prin faţa lui, așteaptă după colț... Joseph, începi s-o iei razna. Es 
verdad, y porqué, Maria mi madre y la madre de los todos: m-ai lăsat 
să intru în postura asta dementă, în primul rând? Mamă, ce mai 
plasator de asigurări ar fi ieșit din mine! Joseph, Joseph, mai întâi 
de toate, de ce ai admis ca nenorocitul ăsta de gringo să te convingă 
să iei parte la patrulă? Și, pentru numele sfânt al lui Dumnezeu, 
dacă tot trebuie să facem asta, de ce ne ţine aici, toată noaptea, 
blestematul de maior? Nu e îndeajuns de macho!** ca să vrea să iasă 
afară la lumina zilei, este? 

Shannon nu era macho. El știa doar că nimeni, din indiferent ce 
tabără, nu se putea deplasa noaptea în linişte. Și, totodată, începea 
să devină mânios. De ce dracu’ mai trec din nou prin toată chestia 
asta, când am mai făcut-o o dată? M-am dus și le-am spus-o foarte 
clar că sunt o groază de soldaţi NVA în teritoriu, m-am dus și le-am 
strigat-o în ureche. Iar acum am s-o mierlesc. În zori, când se trezise, 


visase că soţia lui Sinclair tocmai îi mărturisea soțului ei că îl 
părăsește fiindcă ar vrea să se pună capră pentru o bandă de soldați 
negri la Fort Knox. 

Cu Blind Pig în fruntea formaţiei, porniră mai departe, mergând 
pe lângă potecă, menţinându-se la douăzeci de metri în desiș. 

Ziua trecu foarte încet pentru David Mosby. Literalmente, avură 
nevoie de zece ore ca să parcurgă trei sute de metri. Cu fiecare pas 
înainte, devenea tot mai convins că fusese mare prost să-și închipuie 
că locul lui era în junglă. 

Punctul culminant al zilei, gândi Mosby cu ironie, a fost când a 
avut ocazia să cerceteze postul de mitralieră de mare calibru al 
armatei nord-vietnameze. A, da. Aia e mitraliera Degtiarev. Ce 
formă neobișnuită are. Parc-ar fi fost construită ca armă antiaeriană. 
Desigur, mai ales când te uiţi la orientarea ei. Ai vrea să-i vezi și pe 
cei cinci gălbejiți foarte vigilenţi care stăteau în jurul ei? Sau 
proiectilele alea ce păreau să aibă aproape un metru lungime, cum 
intrau în mașinărie? Nu, Mosby. Tu nu vrei decât să continui să te 
târăști prin tufișul ăsta, după nenorocitul de maior nebun, care nu se 
ştie cum a reușit să te bage-n ciorba asta. La dracu’, Mosby, până la 
urmă o să se facă întuneric și-ai să fii în siguranţă. 

Cândva, n-o să mai trebuiască să-ţi faci griji decât pentru faptul 
că te afli în mijlocul unei tabere NVA. Și pentru ce-ar putea să iasă 
la iveală din plăcinta aia cu frunze de stejar, ca să înrăutăţească și 
mai mult lucrurile. 


În cele din urmă, se lăsă și întunericul. Mirosul focurilor de 
mangal și murmurul vocilor venite din vale se stinse și Dennis 
Shannon, nefiind probabil în toate minţile, se gândi ce să facă în 
continuare. 

Dac-ar fi fost un război rațional, și-ar fi retras patrula. Găsise, în 
fond, o forță inamică de mari dimensiuni. Patrula lui ar fi trebuit 
scoasă din dispozitiv, și alte patrule trimise să identifice unitatea, să 
obțină ceva informaţii despre puterea şi, de sperat, despre intenţiile 
ei. Sau, în altă ordine de idei, atacuri aeriene și de artilerie masive 
ar fi dirijate în zonă ca să distrugă dispozitivul cu pricina. 

Pentru acest gen de acţiune, nici Shannon și nici comandantul său 


de batalion nu dispuneau de influenţa necesară. Sinclair ar vrea mai 
multe elemente înainte să  catadicsească să trimită acolo 
bombardierele B-52 din Guam. Şi chiar dacă ar face-o, cine putea 
afirma cu certitudine că Lumina de Arc ar lovi valea care trebuie, la 
momentul oportun? 

Dennis Shannon vroia mai multe dovezi... și deveni nu tocmai 
întreg la minte căci nu ştia sigur în ce ar putea consta acestea. Capul 
comandantului NVA? O scrisoare de la Ho Şi Min, spunând că toți 
imperialiștii miros ciudat? 

Deci, în timp ce peste tabăra din vale se lăsa liniștea, Shannon 
porni în căutare. Fără cuvinte, îşi scoase patrula din ascunzișul 
tufișurilor și o ordonă în flancuri pe lângă poteca ce ducea în 
mijlocul taberei. 

Semnale făcute cu mâna la câţiva centimetri de faţa fiecărui om 
în parte. Tu, Blind Pig, la stânga acestei poteci. Tu, Diaz, pe cealaltă 
parte. Vei ști ce să faci. Tu, Fritsche, mai jos de Blind Pig și într-o 
parte. Tu, DeeJay, lângă Blind Pig şi rămâi pe recepţie. Atenţie, nu 
răspunzi la controalele periodice făcute de Citation. Tu, Mosby, jos 
harnașamentul. Cuţitul. 

Mosby, cuprins de febrilitate, scoase cuțitul bowie din teacă, lăsă 
jos centura pistolului și rucsacul și-l urmă pe Dennis Shannon de-a 
lungul potecii. 

Maiorul își vârâse pistoletul în cămașă și ţinea cuțitul într-o 
mână. Coborî pe potecă, mișcându-se ca un gibon curios către 
terenul orizontal. Văzu într-o parte profilul întunecat al 
amplasamentului de mitralieră. Cu Mosby în spatele lui, Shannon, în 
mâini și genunchi, ocoli un tufiș, ridicând pe rând mâinile și 
genunchii, așteptându-se dintr-o clipă-n alta ca vreun melc în dungi 
„de raliu” să treacă pe lângă el ca vântul. Înseamnă că nu ești chiar 
aşa nebun, Shannon, dacă mai poţi să faci glume. 

Mosby se opri cu puţin înainte să se lovească de dosul lui 
Shannon. Acesta se înălță, nu foarte diferit de cobra văzută cu o zi 
înainte, și mătură cu privirea pe deasupra tufișului din fața lor, 
asemenea unui radar. Se întoarse. Îl bătu pe Mosby pe mână o dată. 
Flutură un deget în faţă. Pe urmă o zbughi înainte, traversând un 
spaţiu deschis. 


Neavând de ales, Mosby îl urmă. Își dădu seama uluit că nu era 
nici măcar vag speriat. Întreaga situaţie depășea atât de mult 
limitele realităţii, întrecând așteptarea oricărui soldat, încât nu 
exista un rezervor pentru teamă care să mai funcționeze în condiţiile 
de față. Dumnezeule mare, gândi el în timp ce alerga, te pomenești 
că sifiliticu' ăsta de Shannon crede că ar trebui să-mi ţin cuţitu” între 
dinţi. 

Shannon căzu, aproape la propriu, peste ceea ce căuta: un buncăr 
jos, săpat sub acoperișul din frunze, până la circa un metru și 
jumătate. Se furișă pe treptele de lemn, făcându-i semn - așa i se 
păru lui Mosby - să-i acopere spatele. 

Înăuntru se auzea un cor de sforăituri, venind dinspre cealaltă 
extremitate a buncărului. Degetele lui Shannon, de o precizie 
chirurgicală, pipăiră podeaua de pământ. Găsiră o rogojină de paie. 
Se furișă peste partea de jos a rogojinei, negăsind căldura vreunui 
trup adormit. Îşi mișcă mâinile în sus. Ceva aspru. Cânepă. 
Mișcându-se independent, degetele lui găsiră catarama rucsacului și 
scotociră înăuntru. Hârtii. Acestea trecură în buzunarul lui. 

Încă o rogojină neocupată. Încă un rucsac, ăsta având și mai 
multe hârtii. Unele mai moi... scrisori. Altele mai tari... fotografii. O 
hârtie mare, împăturită. Și ceva textil. 

Shannon reveni la raționalitate. Ajunge, Dennis. Dacă nici asta nu 
e, maior Shannon, atunci ce dracu’ te poate mulțumi pe tine? E 
timpul să mergem acasă. Urcă târâș treptele buncărului, oprindu-se 
doar atât cât să scoată din salopetă obiectul textil, cu cozoroc, un 
chipiu „model Mao” și să i-l pună pe cap lui Mosby. 

E timpul să mergem acasă, băiete. 


Vien Sang patrula în postul său de gardă într-o manieră foarte 
milităroasă, bosumflat nevoie mare. Își făcuse datoria fără greșeală. 
În cadrul grupei sale fusese activ. Și atunci, de ce trebuia să-l pună 
caporalul de santinelă în noaptea asta, la marginea taberei, cu 
ordinul de a se plimba în permanenţă încolo și-ncoace, preț de 
jumătate de noapte? 

Hotărî în sinea lui că asta era ultima oară când își mai consulta 
un superior cu privire la viața sa personală. 


Mergi de la copacul ăla până la celălalt, după care faci cale 
întoarsă, şi-o iei de la capăt. Ce mai stupizenie, de parcă 
imperialiștii ar putea, cine știe cum, să se infiltreze în inima acestei 
tabere, ca niște strigoi de animale. Sang avea curajul să parieze că 
era imposibil ca cineva să pătrundă atât de departe, mai ales 
noaptea. Ştia că acolo, în depărtare, mișunau tigrii și vietăţile 
înspăimântătoare ale junglei. Tot ce putea să facă era să meargă de 
colo până colo, jelindu-şi, deprimat și plictisit, copilul pe care 
simţea că nu-l va vedea niciodată. 

Din acest motiv, fu surprins când Phum Phuong apăru pe 
neașteptate lângă el. Nu lipsi mult să-și coboare AK-ul și să-l someze 
pe individ. Asta chiar că ar fi fost o prostie, căci era convins că 
Phuong îl considera nimic altceva decât un mucos plângăreţ. 

— Tovarăşe, șopti Phuong. În seara asta, la masă, mi s-a părut că 
ești bolnav. 

— Nu, mă simt excelent. 

— Aha, înseamnă că m-am înșelat. Poate că arătai abătut numai 
fiindcă în ultimul timp nu i-ai mai scris nevesti-ti. 

Asta aşa era, gândi Sang cu amărăciune. Ce impresie aveau să 
creeze cuvintele sale după ce vor fi străbătut lungul drum spre nord? 
Și, de asemenea, cum or să li se pară ele comisarilor care-i vor citi 
scrisorile alea? 

— Eu am învăţat, tovarășe, continuă Phuong, ca atunci când sunt 
supărat de ceva, să scriu o scrisoare lungă cuiva. Nu am, ca tine, 
avantajul unei soţii, așa că-i scriu unei fete frumoase pe care am 
cunoscut-o demult, și care-i moartă acum. Asta mă ajută să-mi 
limpezesc gândurile. 

Sang se minună -— niciodată nu s-ar fi gândit să găsească un astfel 
de sfat la Phuong. Gângăvi ceva, ca şi cum ar fi înţeles. 

— Du-te acum și scrie scrisoarea aia, zise Phuong. Rămân eu în 
locul tău de pază. Altfel, de ce-am mai zice că suntem tovarăși? 

Scăpat de încă patru ore de întuneric pe afară și pe dinăuntru, 
Sang fu de acord și plecă spre buncărul grupei lor. 

Phuong se bucură de liniștea învăluitoare a nopţii. Sang ăsta era 
ieșit din comun de prost. Mai întâi şi-a petrecut lungi săptămâni 
obositoare vorbind despre vaca aia de nevastă-sa, despre care 


Phuong ştia că se întindea, probabil, sub oricine apărea prin 
preajmă, cu condiţia să aibă stea roșie la bonetă și ceva cum trebuie 
în pantaloni. În condiţiile astea, tâmpitul de Sang ar fi extraordinar 
de surprins, dacă se va întoarce vreodată acasă, să descopere că 
nevastă-sa a născut trei copii de când plecase el. Phuong își făcea de 
asemenea socoteala că în acel moment Sang va ajunge să creadă în 
partenogeneză. 

Slăbiciunea lui Sang îi dădea tărie lui Phuong. Și mântuire. 
Pentru prima oară de când făcuse greșeala să participe la miting, 
ovaționând îndeajuns de tare ca să fie remarcat și recrutat în Armata 
Populară, Phuong avea sentimentul că era pe cale să-și controleze 
destinul. 

Îşi dăduse seama că divizia sa avea să fie prima care va participa 
la ceea ce Phuong era încredinţat (în pofida faptului că până atunci 
nimeni nu-i înștiinţase oficial despre asta) că va fi ofensiva generală. 
Încă din copilărie, auzise despre vitejia unităţilor Viet Minh la Lang 
Song și Dien Bien Phu. Fusese singurul care-l întrebase pe tovarășul 
învățător câţi dintre acei viteji eroi supraviețuiseră. Phuong 
presimțea că ajunsese în postura unui potenţial viteaz erou şi nu 
avea niciun interes să fie menţionat, postum, în rapoartele oficiale. 
Din acest motiv era extrem de important să reuşească să scape din 
această grupă de infanterie în care fusese forțat să intre. 

Avea un plan. Mai întâi, faptul că Vien Sang se afla pe lista de 
reeducare prin muncă a bunului caporal şi a locotenentului Lam, 
crease un punct slab. Dacă Phuong încuraja această gândire, Lam va 
insista ca Sang să fie prezent pentru a-și înțelege datoria marxistă în 
luptă. Mai ales dacă tovarășul Sang se dovedea neglijent în 
îndeplinirea unei sarcini simple, precum păzirea postului de gardă. 

Phuong știa că nu peste mult timp tovarășul caporal sau chiar 
locotenentul Lam aveau să controleze acest post. N-ar fi ei surprinși 
să-l găsească pe credinciosul Phuong patrulând prin postul cu 
pricina și cunoscând perfect situaţia de la faţa locului? Când 
unitatea avea să pornească în ofensiva generală. Phuong știa că unii 
membri ai Diviziei 302 vor trebui lăsaţi în urmă, ca ariergardă. Și 
atunci, cine ar putea să fie mai motivat și mai capabil pentru asta 
decât tovarășul Phuong? 


Era un plan perfect, fără cusur. 

Iată de ce Phuong fu cât se poate de surprins când călcă pe ceva 
despre care își dădu imediat seama că era piciorul unui om. Piciorul 
unui om viu. 

Tocmai se pregătea să-şi exprime zgomotos surpriza și indignarea 
față de faptul că tovarășul caporal se apropiase de el pe furiș, în 
situaţia în care ei se aflau într-o zonă de luptă, când cuțitul lui 
Shannon îi pătrunse sub stern, tăindu-i respiraţia. Pe urmă noaptea 
neagră se făcu roșie și iar neagră. Shannon prinse cadavrul și-l lăsă 
să cadă fără zgomot pe pământ. 

Apoi scoase cuțitul afară, îl șterse cu un gest reflex de uniforma 
lui Phuong și-i făcu semn lui Mosby. Alergând aplecaţi de mijloc, cei 
doi făcură cale întoarsă în susul dealului, spre locul unde-i aștepta 
restul patrulei. Tocmai atunci se întâmplă ca tovarășul locotenent 
Lam să controleze, într-adevăr, posturile de santinelă. 


Blind Pig abia de prinse ceva din agitația frenetică provocată de 
întoarcerea grăbită a lui Shannon și Mosby şi pricepu imediat că 
afacerea fusese compromisă. Așa funcționa lumea și n-aveai ce să-i 
faci. 

Racheta de semnalizare pe care locotenentul Lam a tras-o după ce 
s-a împiedicat de trupul lui Phuong şi a dat de umezeală pe 
pântecele cadavrului, dumirindu-se că, într-un fel sau altul, 
imperialiștii se strecuraseră printre ei, n-a fost decât un indiciu 
suplimentar că dacă te aventurezi în sălbăticie, ai toate șansele să te 
scufunzi în rahat. 

Junglele se aseamănă între ele și Blind Pig își aminti de prima 
oară, când Deacon Rayburn l-a folosit într-o misiune de acoperire. 
Atunci i-au făcut de petrecanie unui mărunt distribuitor de droguri. 
În locul junglei dese acţiunea s-a desfășurat pe o străduță îngustă cu 
clădiri placate cu gresie. Dar forfota fusese la fel cu cea provocată de 
cei doi bărbaţi care se apropiau. Lipsea, ce-i drept, băiatul împușcat 
în burtă care ţipa pe treptele clădirii. Blind Pig se supără puţin când 
Shannon se opri lângă el și-i șopti să nu deschidă focul. 

Ce mă-sa, atâta lucru ştia şi el că nu trebuia să-şi trădeze poziția. 
Firește că atunci, pe stradă, altfel stătuseră lucrurile. Un încărcător 


de carabină întreg golise trăgând înspre ușa deschisă a clădirii, în 
timp ce ei trei o ştergeau în mare grabă de la faţa locului. Dar, când 
ai intrat în horă, trebuie să joci, își dădu el seama, auzindu-i pe 
Shannon și pe Mosby cum își pun pe umeri harnașamentul. După 
care patrula o luă înapoi pe potecă. Spinări negre aplecate în lumina 
tot mai slabă a rachetei de semnalizare. 

“Tu-l în ștaif pe Shannon, de data asta s-a păcălit. Păi, nenică, am 
un pușcoci la mine, de puteam să fac prăpăd pe potecă. Or să treacă 
ore-n șir pân-or să vină gălbejiții după noi. Păcătosul ăsta de 
Shannon mă pune-ntr-o situație imposibilă, continuă el în gând, în 
timp ce se întoarse pe călcâie și, rămas ultimul din formaţie, asigură 
ariergarda în timpul urcușului. 

Prima regulă era întreruperea contactului cu inamicul. 

În spatele lor, Shannon auzi hărmălaie și zări lumini răzlețe 
aprinzându-se pe măsură ce tabăra NVA se trezea la viaţă. 

lar asta înseamnă mișcare, dar-ar dracii! Motiv pentru care 
Shannon se şi afla în frunte. Încălca sistematic toate regulile care 
guvernau deplasarea unei patrule. Îi ţinea pe potecă, obligându-i să 
se miște aproape în fugă. Fritsche bombănea în spatele lui. Poate că 
Shannon o să-i ducă drept într-o mină capcană... dar asta ar fi fost 
mai puțin periculoasă decât unitățile NVA care, nu-ncăpea discuţie, 
aveau să pornească pe urmele lor. 

Parcurseseră, după estimările lui, cinci sute de metri faţă de 
perimetrul NVA când Shannon opri patrula. Haide, acum calmează- 
te. Am nevoie de o secundă, două, ca să pot gândi. Unde suntem? 
Poteca ducea în sus, pe lângă marginea junglei. Ce era deasupra lor? 
Încercă maiorul să-şi amintească. Aha. O formațiune stâncoasă. 
Stâncoasă și solidă, îşi aminti el de indicaţiile hărţii. Un loc 
nemaipomenit pentru o ultimă „redută”. Nu departe de ea se 
deschidea o altă culme de deal, loc ideal pentru o operaţiune de 
extragere efectuată pe timpul panicii generale. Sub ei se afla râul. 
Niciun om întreg la minte nu s-ar fi îndreptat spre fundul văii. 

Shannon le făcu semn să pornească în jos. 

Copacii făcură loc unui desiș de arbuști. Solul deveni rocă de 
granit plină de crăpături. În faţa piciorului cu care Shannon 
investiga terenul nu se afla decât aerul și tunetul râului. 


Se întoarse și se prelinse, cu faţa spre stâncă, pe deasupra 
marginii. Găsi un punct de sprijin. Îl exploră. 

Solid. 

Un prag stâncos. Profilat pe cenușiul albicios al stâncii, le făcu 
semn celorlalți, care-l urmară. Ajunși aici, el îi instrui pe tăcute... 
pragurile stâncoase mai mari au tufișuri pe ele, sper, și simţi 
mângâierea frunzelor pe mâna exploratoare, ridicată la nivelul 
taliei. Alte explorări. Credea că pe pragul acela se găsea un pâlc 
mare de tufișuri. Suficient, spera el, ca să-i poată ascunde până-n 
zori. Shannon le ordonă oamenilor săi să se oprească pentru a 
poposi acolo. 

Diaz intuia vag cam ce își pusese Shannon în cap să facă, pentru 
că de vreo două ori se jucase de-a v-aţi ascunselea ca să-și treacă 
prietenii sau rudele peste graniță. Când cei de la Imigraţie se află pe 
urmele tale, trebuie să-ți pui mintea la contribuţie. 

Înainte de orice, să presupui că cel care te urmărește... Diaz știa 
că NVA, la fel ca și naziștii de la Imigraţie, lucrau în echipă, dar cel 
mai bine era să ţi-l închipui pe „nenea rău” ca pe o singură 
persoană. Pe urmă, poate că reușeai să-l păcălești. 

Și-l închipuia pe cel care conducea urmărirea ca pe un om stând 
într-un cort bine iluminat, ţinând în mână o hartă foarte bună. El își 
va face socoteala, continuă Diaz raționamentul, că într-un interval 
de timp dat, era posibil să acoperi o anumită distanță. Singura 
modalitate pe care o ştia pentru evitarea unei astfel de urmăriri 
logice era să fii ilogic. Ori fugi ca vântul, și te mişti mai repede ca 
plasa care se întinde, ori te ascunzi în interiorul plasei. După aia n-ai 
decât să tragi nădejde că plasa goală îi va descuraja pe cei aflați pe 
urmele tale, care se vor lăsa păgubaşi. 

Diaz se ghemui pe proeminența stâncoasă, încercând, ca și 
ceilalți, să se transforme pe cât posibil într-un tufiș cât mai 
nevinovat. Îi era foarte recunoscător unchiului său pentru pistolul 
trimis. Se gândea în mod corect că, dacă erau găsiți, viitorul lor avea 
să fie ori scurt şi neplăcut, ori foarte lung și foarte neplăcut. Joe 
Diaz prefera să dea ortul popii conform primei variante. 

Aproape de zori, Mosby auzi forfotă de oameni deasupra lui. Se 
cutremură. Forfota trecu mai departe. 


Înainte de a se face lumină, Shannon îi instrui, folosindu-și 
degetele, pe hartă și pe ceas. DeeJay ar fi vrut să strige după 
ajutor... stația radio era singura legătură cu viaţa și civilizaţia. 
Shannon, veteran al mai multor patrule eşuate lamentabil, avu de 
data aceasta înțelepciunea să n-o facă. Gândeşte ca un iepure, ar fi 
vrut el să spună. În jurul tău nu sunt decât şoimi şi vulpi. Nu-l striga 
pe Marele Tătic Iepure să vină să-ți salveze pielea, că nu faci decât 
să înrăutăţeşti lucrurile. 

Shannon a fost deosebit de inspirat când a ales pragul acela 
stâncos. În timpul zilei nimeni nu-l băgă în seamă. Pe de altă parte, 
se dovedi a fi un adevărat cuptor. 

Fritsche duse cea de-a doua gamelă la gură. Spera să mai fi rămas 
măcar câteva picături în ea. Era uscată. Se întinse, cu spatele la 
soarele arzător. Pușca îi era ațintită în sus, spre marginea stâncii de 
deasupra lor. Dacă vreun gălbejit îi descoperea, avea să fie ultimul 
lucru văzut de el în viață. Sugând o pietricică, îşi îndepărtă mintea 
de la sunetul râului de sub el. Începu să depene gândul sumbru la ce 
s-ar întâmpla dacă un Viet Cong i-ar repera pe pragul ăla și ar da 
drumul unei grenade? Nu face asta, se mustră el. Gândește-te la 
altceva. Gândește-te la motocicleta pe care-o să ţi-o faci când o să te 
întorci în Lume. Ştii, dacă iei motorul ăsta nou, ca de excavator, 
făcut de ăștia de la Harley, și-l montezi pe un șasiu înalt, ar fi o 
şmecherie. Da. Bagi niște rezervoare ULH, pui amortizorul XA pe 
care-l ai, și mergi pe roți de douăzeci și unu de ţolii“: și bare de 
protecţie. Cum crezi c-ar arăta dacă i-ai vopsi amortizoarele din 
spate la fel ca șasiul, în loc să le cromezi? 

Într-o stare de toropeală combinată cu o teroare desăvârșită, ziua 
trecu cu o viteză de melc. 

Calea de scăpare lesnicioasă a lui Shannon fii distrusă pe la 
jumătatea după-amiezei, când auzi soldați mișcându-se pe cărarea 
de deasupra lui. Okay, gândi el. Ei cred că ne aflăm încă în 
interiorul plasei. Următorul lucru pe care-au să-l facă o să fie 
cercetarea amănunțită a perimetrului stabilit. După ce, în prealabil, 
vor da soldaţilor o pauză. Lasă-i să se relaxeze. 

Or să-și facă socoteala că ne vom mișca numai după căderea 
întunericului şi-or să aştepte orice zgomot, cât de mic. 


Pe cât pariezi, gălbejitule? 

Shannon îi înghionti pe ceilalți cinci, scoțându-i din letargie. 
Acum. Ne mișcăm. Jos. 

Se lăsă primul peste marginea stâncii, agăţându-se cu degetele și 
catarama centurii. Priză cu mâinile... sprijin pe picior. Acum. Trei 
metri mai jos. Oprire. Urmându-l, ceilalți reușiră şi ei să coboare 
peste marginea stâncii în crăpătura unde se afla Shannon. 

Încă o dată. 

Patrula se furișă în jos, către râu. 

Ajunseră la malul neted și noroios şi se ghemuiră în spatele unui 
copac scund. În faţa lor nu mai era decât torentul vijelios al râului. 
De bună seamă că acesta era rece, adânc și ud. Dac-aș fi avut o 
echipă din Forţa mobilă de asalt, l-am fi traversat cu o plută făcută 
dintr-un poncho. Dac-aș fi avut o echipă A, probabil că am fi 
construit vreun pod improvizat, în stilul Ranger-ilor. 

Da, Dennis, și ce bine-ar fi dac-ai fi un îngeraș şi n-ar trebui decât 
să-ți întinzi aripile. Ia gândește-te un pic, domnule maior, nu ţi se 
pare că eşti cam arogant? Ai luat o gașcă de trupeţi și i-ai aruncat 
direct în groapa cu rahat și uite ce bine se descurcă. Poate că ar 
trebui să-ți scoţi capul și să ţi-l bagi în râu, ce zici? 

Shannon chiar asta făcu... și găsi calea de traversare a râului. La 
mică distanță de suprafaţa apei se aflau bolovani de stâncă, aranjați 
astfel încât să se poată păși pe ei. Ar fi trebuit să-i vezi mai din timp, 
Dennis, fiindcă seamănă cu un fel de dig. Podul din pietre era tipic 
pentru ingeniozitatea Viet Congului: o cale de traversare a unui 
torent aparent de netrecut, dar care nu va putea fi observată 
niciodată de aviaţie, de patrulele neglijente sau în fotografiile 
aeriene. 

Shannon își ţinu oamenii pe loc până în momentul când soarele 
care se lăsa spre zenit trecu în partea cealaltă a râului. Acel moment 
neașteptat de obscuritate avea să-i orbească, nădăjdui el cu degetele 
încrucișate, pe eventualii observatori. 

În regulă băieți, uite-așa se traversează un torent: te mişti lateral, 
cu faţa la curent, găsești un punct de sprijin pentru picior și te prinzi 
de frânghia pe care-o ţine omul de lângă tine, sperând că n-o să-și 
piardă echilibrul dacă te-o prinde curentul. Trişă un pic, aranjând 


ca, în timpul traversării, să-și vâre capul sub apă, lăsând curentul 
vijelios să înmoaie puţin jegul, sarea și sudoarea uscată adunate pe 
trupul său, știind că va trebui să pună cam o tonă de ulei WD-40 pe 
orice obiect metalic, ca să nu ruginească. Ce-are-a face, continuă el 
să-şi vorbească, probabil c-or să ne omoare oricum, înainte să mai 
apuce ceva să ruginească. 

Ajunseră la malul opus și, cu gamelele pline, se ascunseră în 
desiș. Okay, gândi Shannon. Am reușit. Am traversat râul în timp ce 
ei haleau. Excelent. Ce să mai facem noi ca să lăsăm perplexă 
mintea rafinată a orientalilor? 

Spera ca operațiunea de căutare a nord-vietnamezilor să se 
limiteze la celălalt mal al râului. Presupunere. Și, mai departe? Ori 
A) intrăm mai adânc în Caracatiţă și încercăm să ne facem de cap, 
până-i înnebunim, ori B) încercăm să ieșim de-aci. Mmm. Dacă 
mergi mai adânc, s-ar putea să dai de ceva într-adevăr muy 
grandei:*. Pe Shannon îl încerca senzaţia că ar fi fost de preferat să 
nu dea peste postul de comandă al acestei unități NVA și să-ncerce 
justificarea că tocmai s-a rătăcit. Iar, la nivel visceral, vroia să iasă 
din munţii ăștia, cu norii lor ameninţători plutind la joasă înălțime 
şi cu jungla care părea să se prăbușească peste ei. 

Gândurile lui Mosby se trăgeau din același filon. Ala care spune 
că se simte în junglă ca la el acasă, e un dobitoc mincinos, decise el. 
Homo Mosbius. Habitatul natural... la naiba, unde-ar putea să fie? 
La blonda aia de acasă... cum dracu” o chema? Denise. Cu mașină și 
apartament proprietate personală. Sau poate la Caravelle, cu Tho. 
Nu aici, pe malul ăsta de râu, uitându-te la lipitorile care se caţără 
pe tine și abţinându-te să nu-ţi miroși propria duhoare. Ce mai 
fundătură împuţită. Doamne, gândi Mosby, dacă ăsta e pământul 
natal pe care-l vor gălbejiţii ăștia, de ce oare nu-i lăsăm să și-l ia? 

Eu vreau cearșafuri de mătase și să văd la televizor, în transmisii 
dintr-alea „șoc” cum alţii-și bagă pielea la saramură. Și să ştii că nu- 
ți dă nicio satisfacție gândul că dacă ieși din chestia asta cu bine, o 
să ai la activ o poveste de război pe cinste. Eu vreau să merg la 
Berkeley, să fumez droguri și să organizez o comună, aia vreau eu. 
Mosby era prea speriat ca să mai simtă vreo supărare față de 
Shannon sau Blind Pig, care-l vârâseră în situaţia asta idioată. 


Maiorul acţionă butonul microfonului. 

— Citation 6, Citation 6, aici Farmer Bravo, recepţie. 

Trecuse pe un cod prestabilit, sperând că cei care ascultau la 
stația din Tabăra Stuart își vor aminti de el. 

Shannon și Taylor plănuiseră cu ingeniozitate instrucţiunile 
pentru operațiuni speciale. Cel puţin așa spera Shannon. Întrucât 
patrula folosea o frecvenţă liberă, s-a gândit că, în cazul în care ar fi 
intrat în contact și ar fi fost descoperiţi, ar fi simpatic dacă ar 
schimba semnalele de apel. În eventualitatea în care frecvenţa lor ar 
fi fost monitorizată, Shannon vroia să lase impresia unei „echipe de 
acţiune civică” cuminte și liniștită, aflată undeva departe de 
Caracatiţa. 

— Aici 6 Actual, Farmer. Care-i situaţia șeptelului, recepţie? 

La capătul celălalt se afla Taylor. Farmer era semnalul de apel 
stabilit pentru cazul când Shannon ar fi descoperit unitatea NVA. 

— Aici Farmer, tărăgănă Shannon, încercând să pară că avea la 
dispoziţie tot timpul din lume. S-ar părea că băieţii ăștia au un bivol 
şi o turmă de porci. Toţi sunt bine sănătoși. 

Codul era simplu: un pui de găină însemna un pluton Viet Cong; 
un porc echivala cu o companie Viet Cong. Un bivol era un 
regiment. 

— De asemenea, mi-au zis că au în folosință un elefant tare bun. 

Adică, o divizie NVA. 

— Farmer, Farmer, aici Citation 6. Confirmare, un bivol, câţiva 
porci, un elefant, recepţie. 

Pe Shannon îl încercă dorința nebunească de a cânta: „Am un 
drug de fontă... am un drug de fontă/ Și drumul spre Rock Island 
e al naibii de bun...” dar se mulțumi să acţioneze de două ori 
butonul microfonului. 

Instinctul îi țipa în urechi: gălbejiții ne-au auzit, și chiar acum 
stabilesc coordonatele. Să mergem, dar-ar dracii! 

Abia se îndepărtaseră la o jumătate de kilometru de desiș când 
primul obuz de mortier explodă în spatele lor. În regulă, secăturilor, 
sunteți tari, recunoscu Shannon. Micul meu șiretlic n-a mers. Să 
vedem dacă ne puteţi întrece la fugă. 

Undeva, deasupra lor, era o cărare, Shannon știa asta. Dar se 


mulțumi să-și țină patrula în tufișuri, mișcându-se atât de repede și 
de liniștit cât era el în stare. Dacă n-a mers să rămânem înăuntrul 
plasei lor, acum o să fugim mai repede decât ei. Epuizarea se furişa 
în oasele lor, pe măsură ce un tufiș care-i ţinea pe loc se transforma 
în următorul, și argila lunecoasă devenea nisip, care devenea iarăși 
argilă, iar plămânii aprinși încercau să respire liniștit. Străduieşte-te 
să fugi fără să faci niciun zgomot, dacă poți. Cu puţin înaintea 
zorilor, auziră ropot de pași în alergare pe cărarea de deasupra lor. 
Trecură de ei. 

Shannon se supără. Mai încearcă o dată, își zise el, cu trupul 
cuprins pe de-a-ntregul de dureri. 

Îi duse în sus, spre cărare. Îi făcu semn lui DeeJay. Scoate afară 
mina Claymore. Scoate-o și înfige-o în pământ, cu detonatorul la 
locul lui. Fitilul de anclanșare prin tragere înșurubat. O sârmuliță 
de-a curmezișul potecii. Acum firul de nailon, legat în jurul unei 
țigări, şi strâns peste mânerul unei rachete de semnalizare. Shannon 
trase cuiul rachetei. Firul de nailon ţinea pârghia la locul ei. 

Mosby fu cât pe ce să-l împuște pe Shannon când îl văzu că se 
apleacă, cu mâinile făcute căuș, și aprinde ţigara. Nu știu ce se- 
ntâmplă, dar creierul lui blocă mișcarea de apăsare a degetului pe 
trăgaci. 

Ţigara se aprinse, Shannon îi chemă după el, mergând de-a 
lungul cărării acum, în direcția unde se duseseră pașii. Shannon 
număra în gând. Cu mult, mult timp în urmă calculase exact în cât 
timp ardea o ţigară până la capăt, fitilul cel mai sigur pe care-l 
puteau folosi în condiţiile date. 

Secundarul Rolex-ului trecu de gradaţia pentru un minut. Își 
ascunse din nou patrula în tufiș. Zece secunde mai târziu (de bună 
seamă că ţigara arsese până la punctul la care lăsa să alunece firul 
de nailon) mânerul rachetei de semnalizare se deblocă. În spatele 
lor, în noapte, izbucni brusc o lumină albă și strălucitoare. 
Instantaneu, în faţa lor se auzi forfotă de pași și clănțănit de arme 
pregătite pentru tragere. Așteaptă... așteaptă... așteaptă... acum! A 
trecut și ultimul om şi sper că n-a rămas nimeni în urmă. Shannon 
își conduse patrula de-a dreptul pe potecă într-o fugă epuizantă, în 
timp ce, în spatele lor, cineva se împiedică de sârmă și mina 


Claymore explodă într-un cor de ţipete şi în sarabanda 
împușcăturilor. 

Poteca şerpuia necontenit, urmând conturul văii, în vreme ce 
patrula mergea împleticindu-se, cu plămânii cuprinși de flăcări, 
către câmpia dinspre est. 

Spre marea sa uimire, DeeJay constată că mai era în stare să 
meargă şi după ce corpul său spusese „ajunge”. Cui îi pasă? Lasă-i să 
te prindă. Hei, continuă mintea lui, mirată că acest îngrozitor acum 
era alcătuit din teamă şi oboseală, din chestia asta ai putea să scoţi 
un rijf tare: „Lume, lume, mintea mea şi departamentul meu de 
poliție îmi zic că n-aş putea să pun discul cu tipul meu preferat, 
Smokey, de trei ori la rând, dar corpul meu tocmai a preluat 
controlul asupra braţului pick-up-ului...” 

Shannon îi duse înapoi la râu, cu puţin înainte de revărsatul 
zorilor. Scoase un pachet cu hrană și bătu cu degetul în el. Ceilalți 
clătinară din cap. Nu aveau decât o sete cumplită. Mosby îşi simţea 
stomacul ca o nucă. Ca scurtcircuitat, se prăbuși la pământ și începu 
să soarbă apa cu lăcomie. Îl durea undeva în acel moment dacă 
Iosua ar fi considerat asta o tactică nelalocul ei. 

Îl bag şi-n mă-sa. El n-avea pe cap decât o gașcă de filistini. 
Gălbejiţii ăştia, raționă el în stilul lui Blind Pig, e răi. 

Shannon complota cu toată seriozitatea în plan dublu. Calculase 
azimuturile cu ajutorul celor două piscuri muntoase pe care le putea 
zări. Spera din răsputeri ca harta să fie cât de cât exactă. Acum, să 
încercăm mișcarea noastră următoare. 

Mintea lui refuza să funcţioneze. Nu-i mai transmitea decât 
dorinţa de a se întinde la pământ și de a dormi. Membrii patrulei se 
uitau la el, așteptând. 

— „Ei vă droghează când dansaţi obraz lângă obraz”, fredonă 
şoptit Fritsche şi scoțând din săculeţ punga cu dexedrină, înghiți 
două pastile. 

Shannon dorea să-și termine șirul gândurilor. Se mulțumi să 
încuviințeze din cap. Pot drogurile să lămurească mai bine decât 
West Point modul de gândire al gălbejiților? Chiar că eşti drogat, 
domnule maior. 

Blind Pig își scoase propria mină Claymore, o amorsă și o plantă 


în spaţiul dintre doi copaci printre care tocmai trecuseră. 

— I-ai convins că suntem dăștepți, dădu el o jumătate de 
explicație, în timp ce pregătea capcana. Dă data asta să fim mai 
proști? 

Shannon se prinse şi făcu semn patrulei să se miște spre malul 
râului. Spera să-i fi convins pe nord-vietnamezi că urmăreau niște 
militari experimentați, care știau al naibii de bine că manevra 
răsuflată de a călători în vâltoarea unui curs de apă, cu atât mai 
puţin în josul lui, e de domeniul absurdului, chiar dacă ei o încercau 
acum. 

O oră mai târziu, auzind plescăituri în spatele lui, se gândi că 
poate cei din NVA nu se pricepeau așa cum ar fi trebuit la 
raționamentele cu pistă falsă. 

Încă o încercare. leșiră din apă și începură să urce spre potecă. O 
nouă tentativă de a ajunge la înălțimi. Shannon lăsă o urmă vizibilă 
de la cărare spre culmea de deal de deasupra, apoi împărţi patrula 
în două și făcură cale întoarsă pe lângă marginile potecii, către baza 
NVA. 

Nu făcu decât circa o sută de metri și-i duse la adăpost, mai într-o 
parte. Acum regretă că luaseră drogurile — jumătate din membrii 
patrulei ar fi trebuit să doarmă, în timp ce restul avea să vadă dacă 
nord-vietnamezii se mai ţineau după ei. 

Prea târziu. 

DeeJay, ochi aprinşi pe o față ciocolatie, îi făcu semn să se 
apropie. Îi murmură în ureche: 

— Citation încearcă să ne prindă din zece-n zece minute. 

Shannon decise să riște. 

— Citation 6, aici Whirlaway Zulu. În contact. Zero morţi, zero 
răniți. Necesar extracţie gata de intervenţie. Localizare prezentă faţă 
de Romeo: jos, trei; sus, unu virgulă cinci. Monitorizare, terminat. 

Urmă șoapta calmă, venită de la loc sigur. 

— Aici Citation. Poziţia voastră față de Romeo: jos, trei; sus: unu 
virgulă cinci. Avem elicoptere și o escadrilă roz la un minut de 
poziţia voastră, gata de intervenţie. Citation, terminat. 

Shannon se simţi ușurat. Acum nu mai trebuia decât să scape de 
acești insistenţi soldaţi nord-vietnamezi, să găsească un teren neted 


și Marele Tătic o să vină să-l salveze. Nu mai avea acum nevoie 
decât de John Wayne, care să apere eroic o ultimă poziție, de Natty 
Bumppo care să-l conducă și de un batalion de infanteriști marini 
care să construiască o pistă de aterizare. 

Nişte flecuștețe, pe bune. Oboseala, plus teama, plus dexedrina 
produc o uluitoare cantitate de „rupere-n paișpe”. Urmată, în 
general, de o moarte subită, se avertiză singur Shannon. Când s-o- 
ntuneca, o să-ncercăm din nou. 

Cu puţin înainte de căderea întunericului, nord-vietnamezii se 
puseră în mișcare. De data asta, în teren deschis. Blestemându-și 
curiozitatea, Shannon se zgâi printre tufișuri în jos și văzu ceea ce 
estimă a fi două plutoane complete de soldați NVA deplasându-se 
de-a lungul potecii. 

Un sergent, sau poate un ofițer, Shannon nu-și putu da seama în 
lumina slabă a înserării, opri coloana în loc. Trimise doi oameni 
într-o parte, apoi ordonă coloanei să meargă mai departe. Cu puţin 
înainte să treacă de cotitura potecii, dispărând din vedere, alți doi 
oameni fură detaşaţi și postați ca santinele. Okay, Dennis, să te văd! 
Ştii acum că au un soi de goniometru. Ei cunosc cam pe unde te afli. 
Vor să te țină pe loc în noaptea asta și mâine dimineaţă să cerceteze 
zona cu tot ce au la dispoziţie. Șansele tale vor fi cât un zero de 
mari. 

Lui Shannon îi veni o nouă idee. Nădăjdui din tot sufletul ca 
această unitate NVA să fie măcar atât de bună pe cât credea el că 
este. Verificarea avea să se producă la ora 20,00. 

Și, într-adevăr, se produse în momentul când patru oameni urcară 
pe cărare, se opriră lângă cele două santinele, apoi plecară mai 
departe. Shannon îi cronometră. Trecură circa douăzeci de minute 
până când făcură cale întoarsă pe potecă. La fiecare două ore vă 
controlați posturile de gardă, așa-i? Domnul să binecuvânteze 
mentalitatea militară. Mimă ceea ce avea să se întâmple în 
continuare. Blind Pig se înflăcără. El era pregătit. Hai s-o facem, 
tăticu'. 

O oră și cincisprezece minute mai târziu, Shannon conduse 
patrula în jos, pe potecă. Își alinie soldaţii și le ordonă să 
mărşăluiască înainte. Isuse Cristoase, gândi el, dacă ne reușește 


chestia asta, am să mă întorc la biserică. N-am să mă mai întreb 
niciodată dacă Dumnezeu e, într-adevăr, acolo sus. 

Așa, Dennis, fă promisiuni. Să știi că lui Dumnezeu nu-i pasă dacă 
vorbeşti ca un puști de zece ani, cuprins de panică la gândul bătăii 
pe care urmează s-o încaseze. Dumnezeu e obișnuit cu asta. 
Dumnezeu e mare, Dumnezeu e bun și, fir-ar să fie, tocmai am 
trecut pe lângă ceea ce cred că au fost două santinele, cu pistolul 
pregătit și cu degetul negru întins în întuneric. În faţa lui văzu niște 
umbre la marginea drumului și scânteierea unei țevi de mitralieră. 

O frază liniștită venită din partea umbrelor, o frază terminându- 
se, aşa spera Shannon, într-un semn de întrebare. Răspunse ceva 
șuierând, o aiureală bălmăjită într-un mod neinteligibil, încheiată cu 
o răsteală cu sonoritate de comandă. Tăcere dinspre postul de pază. 
Ţeava RPG-ului rămase nemișcată. După care trecură mai departe... 
poteca urcând și ajungând pe un teren plan. 

Într-un fel sau altul, Shannon știu că lăsaseră în urmă plasa cu 
ochiuri fine aruncată de comandantul NVA pentru prinderea lor. Nu 
mai rămânea acum decât să evite contactul cu unitățile Viet Cong 
staționate la marginea Caracatiţei, să găsească o zonă de aterizare 
convenabilă, să stabilească coordonatele poziţiei, să cheme 
extragerea și să spere că elicopterele vor ajunge acolo înaintea 
gălbejiților. 

Absolut nicio problemă, gândi la unison patrula ai cărei membri 
aveau repartizate în proporţii egale bravura, toxinele produse de 
epuizare şi amfetamina. 

Nu-i mai despărțea de alinarea suferințelor decât un zbor cu 
elicopterul... 


Shannon ascultă zgomotele scoase de Blind Pig, care-și golea în 
afara cortului măruntaiele, şi reflectă la gesturile inutile. Propria sa 
minte fiindu-i pustiită și cuprinsă de vârtejul drogurilor, era un 
subiect la fel de bun ca oricare altul, în timp ce aștepta ca 
organismul său să încheie operaţiunile de întrerupere a funcționării. 

Blind Pig termină de vomitat, se întoarse împleticindu-se în cort, 
se uită la Shannon, mârâi ceva și se prăbuși pe patul lui. 

Gesturi inutile... În cel de-al doilea război mondial, înainte de a 


pleca în misiune, aviatorii sau cei angrenaţi în misiunile de spionaj, 
primeau la masă câte două ouă. O adevărată delicatesă într-o Anglie 
în care ouăle erau aproape de negăsit. Se întâmpla în mod frecvent 
ca ouăle acelea să nu fie mâncate sau să fie vomitate înainte de 
decolarea avionului. Rămânea însă importanţa gestului. 

Orice comandant preocupat de problema cheltuielilor ar fi anulat 
programul și ar fi hrănit în continuare cu furaje mieii ce aveau să fie 
măcelăriți în curând. Colonelul Taylor înțelegea și el importanța 
unui gest aparent inutil. 

Elicopterul care i-a extras din inima Caracatiţei a fost întâmpinat 
la aterizare de către Taylor și un camion. Mosby și ceilalți au fost 
duşi imediat la popota ofițerilor. Bucătarul lui Taylor pregătise deja 
fripturile la grătar şi cartofii prăjiți. 

Shannon li s-a alăturat mai târziu, după ce l-a pus la curent cât de 
cât pe Taylor şi a aranjat ca documentele găsite de el în tabăra nord- 
vietnameză să fie traduse „în secret” de un prieten de-al său de la 
divizie. 

Majoritatea fripturilor au rămas nemâncate, căci oamenii s-au 
arătat mai interesaţi de alcool. Taylor se îngrijise şi de asta: două 
lăzi de Budweiser și mai multe sticle de I.W. Harper așteptau la 
gheaţă în cortul patrulei. 

Fritsche a reușit să bea o jumătate de sticlă înainte de a da în 
primire. DeeJay şi Mosby au băut cam câte un pahar de căciulă. Nu 
se ştie cum, DeeJay a reușit să se dezbrace și să facă un duș. Diaz n- 
a pus nicio picătură în gură înainte de a se prăbuși în pat. 

Numai Blind Pig cel blindat a consumat dintr-un foc câteva 
fripturi şi a ras patru beri îmbunătăţite cu bourbon, trăncănind de 
zor cu Shannon ca un malaxor de ciment supraturat, până când 
reacţia şi-a făcut efectul și asupra lui. 

Și  uite-aşa, am rămas doar eu, ultimul dintre nobilii 
supraviețuitori. Acum trebuie să mă gândesc, își zise Shannon, cum 
am să mânuiesc aceste informaţii „fierbinţi”. 

Cumva, îi veni în minte ideea că general-maior Lee Sinclair n-o să 
aprecieze faptul că-şi băgase nasul unde nu-i fierbea oala. Pe de altă 
parte, documentele alea s-ar putea să nu fie decât niște poezii de 
dragoste. Frecţii, Dennis, frecţii. Ai văzut harta. Probabil că Sinclair 


o s-o ignore. Ei şi? Ce, îți pasă? Nu mai continuă raționamentul. 
Mintea i se încețoșă deodată și maiorul Dennis Shannon se lăsă 
moale într-o parte, pe jumătate dezbrăcat, în uitare. 


42. SHANNON 


General-maior Lee Sinclair se jucă preţ de o clipă cu tancul 
minuscul din bronz, apoi își ridică privirea către maiorul Shannon, 
care fusese convocat în rulota comandantului. Când a intrat, a avut 
o tresărire nervoasă. În afară de macheta de tanc, singurele lucruri 
de pe biroul lui Sinclair erau fotocopii ale hărții şi documentelor pe 
care Shannon le subtilizase din tabăra NVA, însoţite de traducerile 
dactilografiate. 

— George Patton ar fi ştiut ce să facă cu dumneata, presupun, 
zise Sinclair în sfârșit. 

— Da, sir. (Absolut neutru.) 

— Ori te-ar fi eliberat din funcţie și te-ar fi trimis cu primul 
transport în Anglia, ori te-ar fi degradat. Ştii, domnule maior, cam 
singurul lucru pe care-l înveţi pe măsură ce îmbătrâneşti, e ceea ce 
nu ești. De-a lungul anilor, a trebuit să mă împac cu gândul că nu 
sunt un Patton. 

Conversaţia nu se îndrepta în niciuna din direcţiile anticipate de 
Shannon, care rămase tăcut. 

— Ia-ţi o clipă de răgaz, domnule maior și privește lucrurile de pe 
poziţia mea. Acum câteva luni, ai venit ud până la piele din pricina 
musonului, arătând ca o sperietoare de ciori, ca să mă informezi că 
tocmai ai văzut o întreagă divizie nord-vietnameză. Informaţia 
dumitale nu a fost verificată de nicio altă sursă. Greşesc? 

— De nimic de gradul unu, admise oarecum Shannon. 

— Dar ai continuat să baţi toba. Ăsta a fost unul din motivele 
pentru care te-am transferat, după cum probabil ţi-ai dat seama. 
Așadar, până la urmă, l-ai convins pe Taylor să te lase să conduci o 
altă patrulă. Domnule maior, ca ex-G-2 al meu, nu crezi că n-a fost 
un lucru înţelept din partea dumitale să participi personal la această 
misiune? 

— Nu, sir. 

Sinclair zâmbi glacial. 

— Dacă ar fi fost sau nu posibil ca cineva să extragă informaţii de 
la dumneata, în cazul în care ai fi fost capturat, e un alt subiect. Am 


să trec peste asta. Ai dus la bun sfârșit această patrulă, din fericire 
fără nicio pierdere, apropo, felicitările mele. Și ai adus aceste 
informaţii. 

Mâna lui Sinclair trecu pe deasupra documentelor. 

— Informaţii care par să indice că, pentru a nu spune mai mult, 
am fost neglijent prin faptul că nu am dat ascultare raportului 
dumitale iniţial. Corect? 

Era absolut exclus ca Shannon să fie sau să nu fie de acord în 
această problemă. 

— Avem aici scrisori adresate unor bărbaţi, doi la număr, un 
soldat și un ofițer. Amândouă provin din surse nord-vietnameze, 
amândouă au o vechime de minimum șase luni. Harta arată niște 
poziţii care indică prezența unei forțe militare de mărimea unui 
regiment, cel puţin, unitate care face parte dintr-o divizie. În sfârșit, 
avem jurnalul acestui ofițer în care omul menţionează cât este de 
mândru să se afle sub comanda unui anume general Duan, și cât de 
nemaipomenită este Divizia 302, din Armata Populară Vietnameză, 
şi-așa mai departe, şi-aşa mai departe. 

Mâna lui Sinclair deveni pumn, dădu să coboare şi deodată se 
opri. Degetul arătător bătu jurnalul. 

— Maior Shannon, am avut posibilitatea să-i distrug când s-au 
aflat în teren deschis. Şi am tras-o-n vânt! 

Shannon tresări surprins... nu credea ca Sinclair să mai fi folosit 
vreodată în viața lui verbul cu pricina. Sinclair mătură documentele 
cu mâna, adunându-le grămadă. Reuși în cele din urmă să-și vină în 
fire, depășind accesul de mânie. 

— Domnule maior, cum îți spuneam, nu știu ce-ar fi făcut Patton. 
Dar, chiar dacă e tardiv, îmi cer scuze. Ar fi trebuit să te ascult de 
acum câteva luni. Nu mi-am propus să consum timpul gândindu-mă 
la ce ar fi trebuit să fac atunci. Spre informarea dumitale, iată ce am 
de gând să fac în continuare. Avem Divizia 302 blocată în 
Caracatiţă. Până la acest An Nou vietnamez... 

— Tet, sir. 

— ... mai sunt cinci zile. Vom respecta armistițiul. Dar, în decurs 
de o săptămână, vom pleca pe urmele Diviziei 302. Prima oară ne- 
au scăpat. Acum cred că s-au vârât singuri în capcană. Va fi vorba 


de o operaţiune de mare amploare, domnule maior. Mâine 
dimineață am o întâlnire cu cei din MAC-V, ca să începem discuţiile 
referitoare la operațiune. 

Sinclair își drese glasul și continuă. 

— În linii mari, presupunând că voi obţine aprobarea pe cale 
ierarhică, aș vrea să trimit întreaga Divizie 12 la sud și la vest de 
Caracatiţă. O altă divizie, posibil Prima Divizie de Cavalerie 
Aeriană, ar trebui să închidă orice posibilitate de retragere spre 
nord. A treia divizie va acţiona ca o nicovală pe latura estică. Cum 
spuneam, o operaţiune de foarte mare amploare. 

Shannon încă mai avea probleme cu admiterea faptului că 
Sinclair nu era generalul „cap pătrat” pe care-l crezuse el și că 
maiorul Dennis Shannon nu urma să fie numit în funcţia de 
responsabil cu aprovizionarea magazinului de efecte militare al 
diviziei. 

— Această discuţie trebuie să rămână confidențială. E o 
rugăminte şi totodată un ordin. L-am informat deja pe colonelul 
Taylor cu privire la planurile mele, atunci când mi-a adus 
documentele. Aș dori ca niciunul dintre voi să nu discute în 
particular. Sau să înceapă să pregătească în vreun fel batalionul 
pentru ofensivă. O să fie timp suficient pentru orice demers după 
Tet. Asta e tot, domnule maior. 

Sinclair se înșela profund. 

Nu mai rămăsese timp deloc. 


43. SONG NHANH 


30 ianuarie 1968. 

Tet. 

Anul Nou Lunar. 

Începutul Anului Maimuţei. 

Deși Anul Nou Lunar aparţine calendarului chinezesc și nimeni 
nu poate să-i urască pe chinezi mai mult decât vietnamezii, Tet a 
intrat în tradiţie. 

O tradiție neobișnuită, care celebrează nu numai noul, ci și 
vechiul. 

Acesta era momentul pentru prieteni noi și pentru haine 
îmbrăcate prima oară. Dar și un moment de cinstire a prietenilor din 
trecut şi a îndelungatei tradiții care dădea prilejul unui om să 
privească la anii de luptă trecuţi, ca și la anii de luptă viitori. Şi să-i 
accepte. 

O perioadă în care se sărbătorește viaţa prezentă, viața trecută, 
viaţa dispărută. 

O perioadă de pace. 

Sau cel puţin o perioadă de pace în Vietnam de la primul 
armistițiu Tet, declarat unilateral de către comuniști în 1963. Tot ei 
au proclamat armistiţii cu ocazia Crăciunului şi a Anului Nou. În 
1965, atât Saigonul cât și forțele militare ale Statelor Unite au 
respectat și ele opțiunea Nordului. Așa că, pentru Anul Maimuţei, ce 
urma să vină, armistițiul Tet era de la sine înţeles. La urma-urmelor 
nu era o noutate, ambele tabere respectaseră armistițiile de Crăciun 
şi de Anul Nou. 

Tet avea să fie o sărbătoare a păcii și a belșugului. 

Vreme de o săptămână, Moartea nu avea să mai stăpânească 
peste propria ei împărăție. 

Notă: în 1789, Quang Trung a atacat Hanoiul în perioada Tet cu 
sute de elefanţi și mii de soldați. Atacul a stabilizat relaţiile cu 
China. 

Notă: în 1960, în perioada Tet, soldaţii FEN au atacat cu succes 
capitala provinciei Tay Ninh, acţiune de proporții despre care unii 


aveau sentimentul că marcase începutul celui de-al doilea război din 
Indochina. 

Cu ocazia acestui Tet, Moartea şi-ar putea găsi propriul tron. 

Începând cu câteva săptămâni înainte de Tet, negustorii s-au 
străduit din răsputeri pentru ca fiecare familie să-și poată oferi 
daruri și haine noi pentru sărbătoarea ce va să vină. 

Proprietarul magazinului de biciclete, Nghi și tovarășii săi au 
avut și ei de lucru, asigurându-se că reședințele și identitățile 
tuturor colaboraţioniștilor imperialiști, ale despoţilor locali şi ale 
celorlalți șerpi veninoşi, erau cunoscute şi înregistrate. 

Vânzătorii de la tarabele de pe stradă au creat toate condiţiile 
pentru ca fiecare familie din Song Nhanh să dispună de provizii 
suficiente de focuri de artificii, ca să alunge spiritele rele din anul 
care bătea la ușă. 

Și Frontul de Eliberare Naţională s-a îngrijit să asigure cantități 
suficiente de „focuri de artificii” pentru alungarea spiritelor rele. 
Numai că aceste spirite nu erau personaje ale miturilor luate în 
zeflemea, ci oameni cât se poate de adevăraţi, îmbrăcaţi în uniforme 
de camuflaj. Aceștia nu aveau să fie alungaţi decât pentru câteva 
zile, timp suficient însă pentru ca demult reprimata furie a 
poporului să se amplifice și pentru ca masele să prindă curaj și apoi 
să se ridice la luptă. 

Americanii și-au retras soldaţii din orașele și satele vietnameze, 
astfel încât localnicii să poată sărbători cum se cuvine. Trupele Viet 
Cong și NVA le-au luat locul, pentru a se bucura într-o manieră 
întrucâtva diferită. 

Înserarea s-a lăsat asupra oraşului Song Nhanh cu puţin înainte 
de ora 19. Acum urma să înceapă Tet. După tradiţie, cu orchestre, 
petarde și tineri celebrând viața. Pe străzile Song Nhanh-ului puteai 
întâlni orchestre și explozii de petarde... Tinerii erau absenţi, dintr- 
un motiv oarecare. 

Lucrul acesta, iarăși, prea târziu, ar fi putut oferi un indiciu. 

A oferit... dar numai pentru un singur om. 

Căpitanul Charles Drew fusese invitat acasă la un prieten, pentru 
a cinsti cum se cuvine Tet-ul. Fredona fericit, în timp ce se îmbrăca 
cu uniforma lui cea mai bună. Dintr-o cu totul pură întâmplare, s-a 


uitat afară pe fereastră la oamenii de pe stradă și a observat ceva. 
Cei aflați în stradă erau fie foarte bătrâni, fie de vârstă mult prea 
fragedă. Unde erau tinerii zvăpăiați și doamnele? 

Drew s-a mustrat pentru gândul ridicol, zicându-și că probabil 
aceștia așteptau să înceapă cu adevărat distracţia. 

Dar în loc să plece la petrecerea de la prietenul său, s-a dus la 
parter, de unde și-a luat o ladă de raţii C, şase grenade și o cutie de 
lemn cu cartușe de 0,45. A proptit în ușă biroul din lemn de tec, de 
care era foarte mândru și pe care plănuia să-l trimită înapoi, în 
State. A pus un încărcător plin cu treizeci de cartușe în automatul 
său arhaic, marca Thompson, și s-a pus pe așteptat. 

S-a consolat cu sorbituri mici din sticla de Cutty Stark, pe care 
plănuise să i-o ducă prietenului său. Ca să se simtă și mai bine, a dat 
drumul la pick-up, reducând cât mai mult volumul sonor. 

„Paranoia lovește adânc”, intona Stephen Stills. „În inima ta se va 
furișa...” 

Paranoia lui Drew avea să-i salveze viaţa în cursul următoarelor 
zile, când o mare parte a orașului Song Nhanh avea să moară. 


Generalul Vo Le Duan știa că imperialismul s-a autodistrus o dată 
cu la belle époque. 

Văzuse tablouri cu ofițeri francezi cu sabia în mână, cu platoșele 
scânteind în soare, cu câte-o picătură de sânge eroic pe mânecă, 
dând semnalul de atac. Văzuse tablouri cu ofițeri britanici în kaki, 
iarăşi cu sabia în mână, cu mitraliera Gatling jos, pregătindu-se să 
întâmpine atacul negrilor. Văzuse chiar și picturile americanului 
Remington, unde soldaţi în uniforme pătate de sudoare rezistau 
atacului pieilor roșii. 

Toate acestea erau extrem de nelalocul lor. 

Dar, fir-ar să fie (alesese în mod conștient engleza ca limbă în 
care să înjure), fiind general, ar trebui să se bucure de anumite 
privilegii. Ăsta era momentul culminant al vieţii sale. Ştia că filosofii 
războiului ar râde, dar cumva, s-ar fi dorit în fața unei mulțimi de 
soldaţi entuziaști. Ei ar trebui să poarte armuri din bambus lustruit — 
mintea lui trecu brusc în alt registru - și să înalțe deasupra capului 
steaguri strălucitoare. Momentul potrivit ar fi exact la apusul 


soarelui. 

Duan ar fi ținut ridicat steagul zdrenţuit al surorilor Trung și, cu 
urale napoleonice, întrucât, experiența a dovedit-o, moralul e de trei 
ori mai important decât fizicul, soldaţii săi ar fi pornit la atac. 

Când imaginile acestea pline de patos revoluționar și de avânt 
patriotic îi dispăruseră de pe retină, se trezi la realitate. Stătea pe un 
dig de orezărie, la un kilometru nord față de Song Nhanh, 
ștergându-și baliga de bivol de pe bocanci. În spatele lui se aflau 
transmisioniștii şi curierii, comisarul Thuy, sergentul Lau și grupa de 
soldaţi ce alcătuiau garda personală. 

Divizia sa, divizia pe care o purtase cu dragoste de-a lungul 
Cărării Ho Şi Min, o trecuse cu inteligență graniţa şi o ascunsese la 
loc sigur, în Le Noir Massif, era pregătită de atac. Fără alte gesturi 
dramatice, urmări secundarul ceasului de la mână, care se îndrepta 
spre partea de sus a cadranului. 

— Să mergem, ordonă el scurt și porni către Song Nhanh. 

Ofensiva generală a început. 


PARTEA a IV-a 
TEI 


O, Doamne! Tu știi cât de ocupat trebuie să fiu astăzi: 
Dacă eu am să Te uit, Tu să nu mă uiţi. 
— Sir Jacob Astley, 
23 octombrie, 1642 


Ce dracu” se-ntâmplă? 
Eu credeam că învingem în războiul ăsta! 
— Walter Cronkite, 
februarie, 1968 


44. CHI 


Primul Viet Cong care avea să moară a fost Bui Vo Chi. 

Domnul Chi se strecură cu delicateţe la coborârea din autobuz, în 
apropiere de centrul oraşului Song Nhanh, având grijă să nu-și 
murdărească pantalonii albi de la cuștile cu pui de găină. Se dădu 
într-o parte în timp ce o bătrână își convingea porcul să coboare cele 
patru trepte de la ușa mașinii, pentru a-l duce apoi, legat cu funia, 
în aglomeraţia din piață. 

Privi în jurul lui la ţăranii care sporovăiau de zor. Aveau brațele 
încărcate de coşuri pline cu orătănii și tot felul de produse agricole. 
Zâmbi. Pentru prima oară în ultimele săptămâni, domnul Chi se 
simţea un om fericit. 

Amărâţii ăștia ignoranțţi și proști, gândea el, habar n-au că niște 
evenimente măreţe sunt pe cale să pună stăpânire pe vieţile lor. 
Nişte vieţi așa de mărunte și de stupide. Trăncăneala din jurul lui 
avea ca obiect numai și numai prețurile, recoltele și planurile de 
cheltuire a profiturilor visate. Dincolo de toate acestea, se resimțea 
totuşi şi o agitaţie pricinuită de sărbători, iar Chi se întrebă într-o 
doară câte profituri dintr-un an obişnuit ar fi făcute praf în prima 
noapte Tet. 

Deși auzise fel de fel de păreri ale superiorilor săi privind viitorul, 
știa că Anul Maimuţei n-avea să fie nicidecum un an obișnuit. 

Începu să-şi croiască drum prin aglomeraţie, cercetând în treacăt 
cu privirea aleile și străzile neprietenoase. Orașul Song Nhanh încă 
nu-i devenise familiar și Chi respectase cu mare băgare de seamă 
indicaţiile care-i fuseseră strecurate cu câteva nopți mai devreme. 
Cu toate că nu era nici pe departe impresionat de partea veche a 
așezării, n-avea atâta lipsă de experienţă încât să se rătăcească și să 
nu ajungă la timp la locul fixat. 

Chi trebuia să-l întâlnească pe şeful celulei sale la o anume 
ceainărie, spre a primi instrucţiunile finale, în vederea rolului ce-l 
avea de jucat în săptămânile următoare. Mesajul reușise să-l scoată 
din letargie. Domnul Chi fusese, de la bun început, profund 
dezamăgit de ordinul de a se muta de la Hue Duc în noul bazar. 


Întotdeauna considerase repartizarea sa la Hue Duc ca pe un fel de 
ucenicie în perspectiva unor lucruri măreţe ce aveau să vină. Și nu 
făcuse el o treabă excelentă prin urmărirea trupelor americane 
precum și chestiunea, de mai mică importanţă, de identificare 
precisă a sătenilor mai dificili? 

Informaţiile sale, era sigur de asta, fuseseră întotdeauna demne 
de încredere. Chi își făcuse socoteala că, la momentul potrivit, el va 
fi transferat într-un post mai important, în Hue sau chiar în Saigon. 

Dar, până la urmă, s-a pomenit cu ordinul de a pleca pe urmele 
batalionului din Regimentul 15. Săptămâni în șir își sondase sufletul 
ca să priceapă de ce fusese supus unei asemenea degradări, de la 
spionarea unei divizii, la cea a unui simplu batalion. Totuși, își zise 
el acum, nu lâncezise nici în noua misiune. Pătrunsese cu mult 
aplomb în lumea negustorilor din noul bazar și câștigase cu uşurinţă 
încrederea barbarilor de militari americani, care forfoteau întruna. 

Ce oameni dezgustători, americanii ăștia, gândi Chi. Nu pricepea 
în ruptul capului cum de puteau fi respectaţi în vreun loc din lume, 
cu atât mai puţin în Vietnam. Erau mai răi decât porcii. Cel puţin 
porcii sunt cât de cât inteligenţi, întreabă pe cine vrei. În schimb, 
americanii se lăsau inimaginabil de ușor păcăliți. Chi știa că nici 
măcar o singură dată nu fusese suspectat că ar fi agent Viet Cong. Și 
nu se sfiise nicicând să poarte cămăşșile sale înflorate, pantalonii albi 
şi pantofii lustruiți oglindă, cu aceeași ușurință cu care-şi afișa 
zâmbetul. 

Domnul Chi ajunse fără probleme lângă un obelisc ce marca 
prima cotitură. Nu-i observă nicio clipă pe cei doi oameni care îl 
urmară pe alee. După cum nu observă nici faptul că aceasta era 
neobișnuit de pustie. 

Cei doi vietnamezi care-l urmăreau continuară să pălăvrăgească 
vrute şi nevrute până când ajunseră chiar în spatele domnului Chi. 
Pe urmă grăbiră pasul, unul din ei depășindu-l puţin și întorcându-se 
să-l întrebe pe domnul Chi încotro era piaţa. 

Chi îi zâmbi și începu să-și ceară scuze pentru ignoranță. Și el era 
venit de curând în oraș. În acel moment, celălalt bărbat scoase din 
buzunar un fel de baston textil. Era umplut cu nisip. 

Îl lovi puternic pe domnul Chi chiar la baza gâtului. Chi se 


înmuie și căzu fără să scoată un icnet măcar, în braţele primului 
individ. 

— Hai, repede, spuse al doilea. Mașina ne-așteaptă la colț. 

Primul bărbat încercă să-l ţină drept pe domnul Chi. În acest 
moment, procedura de operare standard a echipei Phoenix era 
ajutarea lui Chi, aflat într-o stare aparentă de ebrietate, să se urce 
într-o mașină și transportarea lui, în mare viteză, într-un loc liniștit, 
unde puteau să-i facă tot felul de chestii neplăcute, până când se 
hotăra să vorbească. 

Era cert că avea ce să vorbească. Și că avea să vorbească. 
Anchetatorii de la PRU erau foarte competenţi în privinţa asta. Din 
nefericire, omul cu bastonul de nisip ori nu era pe deplin stăpân pe 
meșteșugul lui, ori nu se simţise în apele lui când îl lovise pe Chi. 

Primul bărbat își încreți nasul dezgustat în timp ce Chi își golea 
măruntaiele. Lăsă cadavrul să cadă la pământ. 

— L-ai lovit prea tare, se plânse el însoţitorului său. 

— Ce vrei să spui? Al doilea bărbat se aplecă deasupra lui Chi. E 
mort! Abandonară cadavrul pe locul unde căzuse și se grăbiră să 
părăsească aleea. Amândoi se gândeau cu înfrigurare cum să pună 
povestea cu moartea lui Chi într-o lumină cât mai favorabilă. 

Era puţin probabil că relatările lor or să concorde. 


45. SONG NHANH 


La miezul nopţii, de parcă până atunci ar fi purtat niște măști 
medievale, adevăratele fețe apărură în piața din Song Nhanh. 
Vitrinele prăvăliilor se deschiseră și bărbaţii tineri năvăliră afară. 
Pereţii din tablă ai micilor tarabe din bazar fură dărâmate, pentru a 
fi scoase la iveală armele și materialele explozive aduse acolo 
clandestin. 

Militarii care hoinăreau pe străzi, dându-se drept soldați ARVN, 
își smulseră însemnele de grad și ecusoanele unităților militare și, în 
strigăte entuziaste, își puseră stelele roșii. 

În preajma pieţei se aflau și soldați ARVN adevăraţi, care au 
murit însă, înainte de a li se da șansa să treacă în tabăra adversă. 

Furnicile negre, devenite acum furnici agresoare, se năpustiră 
asupra țintelor lor, conform unui plan prestabilit. 

Comandamentul poliției a fost capturat în linişte. Nu atât din 
pricina ordinelor, cât mai ales pentru că niciunul dintre combatanții 
Viet Cong sau soldaţii NVA nu vroiau ca șoarecii albi să moară ușor. 
Puținele focuri de armă au fost estompate de valul focurilor de 
artificii aprinse în stradă. 

Grupe de intervenţie au venit în urma soldaţilor pentru a sustrage 
dosarele poliţiei. 

Sarcina numărul doi era cucerirea postului de radio al provinciei. 

Și acesta a căzut relativ uşor. Redactorii pe care Frontul de 
Eliberare îi avea trecuţi pe lista colaboraţioniștilor nu se aflau 
înăuntru când soldaţii au luat cu asalt clădirea. Tehnicienii radio au 
fost calmaţi sub amenințarea armelor. Ofensiva generală urma să 
aibă nevoie de toți oamenii competenţi pe care-i putea găsi, 
convingându-i că, dintr-un motiv nefericit, nu se aflau în tabăra 
celor care doreau cu adevărat binele țării. 

Postul de radio continuă să transmită muzică. Încă nu sosise 
momentul ca FEN să preia controlul emisiunilor de știri și 
comunicate. 

Sarcina numărul trei consta în încercuirea cazărmilor care 
adăposteau garda de corp a lui Thoan, o companie de trupe speciale 


şi garnizoana ARVN. Și de data asta, soldaţii implicaţi în acţiune 
rămaseră în expectativă. 

Semnalul aşteptat pentru întreg personalul lui Nguyen Van Thoan 
era începutul Anului Nou. 

Acesta veni la puţin timp după miezul nopții. 


46. THOAN 


Nguyen Van Thoan își turnă coniac din sticla de argint în 
căpăcelul cât un degetar, folosit acum drept ceașcă. Încăpea în el 
preţ de o înghiţitură modestă. Îl duse la buze cu o mişcare 
controlată, apoi îl dădu pe gât. Coniacul se așeză cum trebuie în 
stomacul său deja încălzit. 

Cu un zâmbet enigmatic pe buze, șeful provinciei își aștepta 
răbdător amanta la intrarea sediului administrativ. Thoan avea chef 
să se distreze. Trecuse mult timp de când nu se mai simţise așa, cam 
de când fusese exilat de la Saigon. Era tare dificil, medită el, să legi 
o conversaţie cu localnicii, în noaptea asta însă, avea să fie altfel. 
Îndeosebi, pentru că i se făgăduise o companie stimulatoare la 
petrecerea „de încălzire”, prima din șirul prilejuit de sărbătorirea 
Anului Nou. 

Vărul cel tânăr al lui Thoan, reîntors de curând dintr-un mare 
turneu european care indusese și Parisul, îi acceptase invitaţia de a- 
şi petrece vacanţa în Song Nhanh. Vărul se afla în grațiile familiei, 
astfel că, cel puţin în aparenţă, acceptarea invitaţiei a fost 
surprinzătoare. Thoan era îndreptăţit să creadă că în spatele ei se 
ascundeau mai multe necunoscute. Altfel, ce l-ar putea determina pe 
un om de calibrul vărului său să-și petreacă Tet-ul în Song Nhanh? 
Poate că Thoan urma să fie rechemat la Saigon. Poate. Gândul i-a 
creat o dispoziție excelentă, pe care a onorat-o cu o cantitate 
apreciabilă de coniac. Ca să meargă toate din plin, vărul lui își 
adusese bucătarul personal, pretinzând, nici mai mult, nici mai 
puţin decât că individul avea pregătire franțuzească. Da. Noaptea 
asta va fi o noapte minunată. 

Se întoarse când auzi țăcănitul ascuţit al tocurilor care anunțau 
venirea amantei sale, Tram. Era îmbrăcată din cap până-n picioare 
în alb! Până și bijuteriile erau albe și îi atârnau la urechi, 
dezmierdându-i gâtul. Thoan își aminti că el îi cumpărase setul de 
perle. Costase foarte mult. Totuși, cea mai frumoasă dintre toate era 
rochia de mătase care-i învăluia trupul, mulându-se pe el exact 
acolo unde trebuia. Era despicată până aproape de talia ei 


minusculă. Tram se opri chiar în fața lui. Avea pe chip o privire 
copilăroasă, de parcă i-ar fi implorat aprobarea. 

— Îmi cer scuze dac-am întârziat, spuse ea cu o voce firavă. 

Thoan îi simţi mirosul de mosc plutind în hol. Îi adresă zâmbetul 
lui cel mai blând. 

— A meritat să aştept, răspunse cu o voce intenționat răgușită. 

O trase lângă el şi o sărută. Avea buzele moi și umede. Thoan se 
dădu înapoi. 

— Ei da, draga mea Tram, spuse el. Acum știu că noaptea asta va 
fi într-adevăr deosebită. 

Ea îi zâmbi senzual. 

— 0? Ai cumva niște planuri de care n-am aflat încă? Sunt și eu 
implicată în ele? 

Thoan chicoti. Ce femeie deosebită! Ce amantă minunată! Fusese 
cu adevărat inspirat când o alesese. Atenţia cu care o trata pe femeia 
asta nu era irosită absolut deloc. Ea îi aprecia numeroasele gesturi 
de bunăvoință. Cadourile. Postul de secretară personală pe care i-l 
oferise. Thoan era încredinţat că nu s-ar fi rușinat cu o amantă ca 
Tram, nici dacă s-ar fi aflat la Saigon. Mă rog, poate că nu și la 
Saigon. Erau acolo niște femei care... 

— Poate că am, într-adevăr, nişte surprize pentru tine, spuse el. 

O conduse către ieșire. Afară îi aștepta jeepul lui. Thoan era 
întotdeauna cel care șofa. Desigur, din rațiuni de siguranță, nu pleca 
niciodată singur, în urma lui aveau să vină alte două mașini pline cu 
soldaţi înarmaţi până-n dinţi. O conduse afară, apoi o luă de braţ și 
o duse spre jeep. Tram ezită. Se întoarse către el. 

— Cât timp o să fim la petrecerea aia, zise ea pe un ton ațâțător, 
vreau să știi că am să mă gândesc. 

— Şi la ce-ai să te gândești, Tram? 

— Ei, ştii tu, spuse ea, revenind la tonul copilăros. Tu ştii 
întotdeauna la ce mă gândesc. 

— Poate c-o să plecăm devreme, îi șopti Thoan. Poate că nici n-o 
să mai ajungem acasă. 

Tram chicoti. 

— La marginea drumului? 

Unul din lucrurile care-i plăceau la amanta lui era imaginaţia ei 


bogată. În mod deosebit îi plăcea spontaneitatea în viaţa lor intimă. 
Şi-i plăcea ca el să vină mereu cu idei noi, bizare, idei care puteau 
sau nu să rodească. 

— Lenjeria ta intimă, sugeră Thoan. Ai putea să o dai jos chiar 
acum. Pe urmă... nu se știe niciodată. 

Încă un chicot delicios. 

— O, dar asta-nseamnă că tu chiar ai planuri deosebite pentru 
noaptea asta, zise Tram, cu glas extrem de ademenitor. 

— Câteva. 

— Fi, zise ea, dacă ai astfel de gânduri, atunci va trebui să mai ai 
răbdare câteva clipe, dragul meu. 

Se desprinse de lângă el și se grăbi să se întoarcă în palat. Thoan 
nu ceru explicaţii pentru această întârziere de scurtă durată. Un 
gentleman nu pune astfel de întrebări. În schimb, se urcă la volanul 
jeepului. Avea obiceiul să încălzească bine motorul înainte de a goni 
cu mașina ca un italian la granița elveţiană. Tram alergă de-a lungul 
holului şi coti brusc pe o ușă laterală. Se descotorosi rapid de 
pantofii eleganțţi și stupizi și sprintă în direcția porţii. Un bărbat în 
uniformă ARVN aștepta. O santinelă tânără, printre atâtea altele. 
Numai că, jur-împrejur stăteau întinse cadavrele paznicilor 
adevărați. 

— Hai, repede, șuieră bărbatul în uniformă ARVN şi-i deschise 
poarta. 

Tram abia apucă să iasă din clădire când Thoan întoarse cheia de 
contact şi bomba de nouăzeci de kilograme explodă în jeepul lui. 
Explozia ucise totodată și soldaţii din cele două vehicule aflate în 
spatele lui. 

Așa a început Anul Maimuţei. 


47. SONG NHANH 


Genistul Ngo Dinh Cuu detonă următoarea explozie când în piaţa 
Song Nhanh-ului abia se stingeau ecourile deflagraţiei care-l ucisese 
pe Thoan și distrusese mare parte din clădirea administrativă. 

Declanșă încărcătura orientată spre cazarma ARVN folosindu-se 
de o instalație americană. Foarte bine, observă el satisfăcut pe 
deplin. Femeia aia, Mo, și cu mine, am calculat corect încărcătura, 
își zise, timp în care cele trei livre de explozibil „plastic” 
american aruncau cât colo sacii cu nisip, sârma ghimpată şi ușa 
baricadată a clădirii cazărmii. Exact atât trebuia. 

Cuu încă mai credea că soldaţii-marionetă ar fi trebuit uciși în 
timp ce ieșeau pe ușă împleticindu-se, pe jumătate beţi, bătând aerul 
cu mâinile. Dar comisarul îl corectase: niciun om, niciun criminal nu 
trebuie să moară fără să aibă șansa să-și îndrepte greșelile. 

Cuu își dădu seama că mai avea destule lucruri de învăţat despre 
revoluţie. Poate că fusese influențat prea mult de catolicii lui 
înfumuraţi. Din cazarmă nu ieșiră decât doi oameni cu armele 
asupra lor și Cuu observă că unul dintre ei era prea beat ca să-și dea 
seama ce face. 

Pe urmă se învioră. Poate că se înșela. 

Dar acum următorul obiectiv îl constituia cazarma soldaţilor 
BBDQ, cu eșarfele lor roşii. Datoria față de cei care avuseseră 
proasta inspiraţie să-şi tatueze pe trup cuvintele „Sat Cong” avea să 
fie plătită din plin. 

Şi așa a fost. 


— Dai-uy? se auzi întrebarea, după bătăile puternice în ușă. 

— Ong can chi? bolborosi Drew, cu cel mai plauzibil accent de 
american beat, trăgând înapoi pârghia de armare a pistolului său 
mitralieră. 

— Ong co ranh khong? sosi întrebarea. 

Spre ghinionul sergentului NVA și al celor patru oameni care 
stăteau, cu armele pregătite, lipiţi de zidul de lângă ușa camerei 
sale, căpitanul Charles Drew avea suficiente aptitudini de lingvist ca 


să recunoască diferența dintre asprimea accentului nordic și 
moliciunea sudică, mult mai familiară. 

— Co no gi? bolborosi el din nou. 

Fără să mai aștepte răspunsul, îndreptă pușca lateral, cu mâna 
stângă încleștată pe curea, și apăsă pe trăgaci. 

Alicele cartușelor trecură prin zidul încăperii, ajungând în hol. 
Drew trase cu sete până când arma clănțăni în gol, ţintind la nivelul 
taliei. Dinspre hol răzbătură ţipete şi gemete de răniți. Drew se 
ridică din poziţia în care stătea, scoase o grenadă, întredeschise ușa 
până ce aceasta se opri în birou și aruncă grenada afară. 

Urmă explozia și pereţii se umflară ușor înăuntru. Gemetele de 
afară încetară. Într-o liniște în care doar aerul se simțea cum 
vibrează, Drew vâri într-un buzunar câteva grenade, un încărcător 
nou în pușca M-1A1, patru încărcătoare în celălalt buzunar, mări 
volumul sonor al pick-up-ului și sări afară pe fereastră. 

Când atinse solul, amortiză căderea, rostogolindu-se. Se ridică 
sprinten şi porni în noaptea luminată de trasoare și explozii, 
auzindu-l, deasupra şi în spatele lui, pe Steve Stills încercând din 
nou: 

„Ceva se-ntâmplă aici / Și nu-i tocmai limpede ce anume...” 


48. SHANNON 


Tatăl lui Shannon îi trimisese clandestin o sticlă de Ancient Age. 
O ascunsese într-un colet cu cărți pe care scria „Corpul RAND”, 
însoțind-o cu un bilet: „A se întrebuința cu grijă într-o noapte 
fericită”. Shannon se uită încă o dată la bileţel, apoi la sticlă și-și 
cântări sentimentele. Afară se auzeau pocniturile focurilor de 
artificii declanșate în cinstea Anului Nou vietnamez. 

În timpul primului termen de serviciu, sunetul acesta îi crease o 
stare de încordare. Nu învățase încă să facă distincţia dintre calibru 
și tihnă. De data asta, detonaţiile energice îl determinau să se 
gândească la petrecere și la nevoia de companie, chiar dacă nu era 
sărbătoarea lui. Venise timpul să desfacă sticla și simțea nevoia să 
fie împreună cu cineva. Se întrebă cui i-ar face plăcere să deguste 
alături de el aroma aspră, ușor afumată, de Ancient Age? 

Edmunds era de serviciu, pe perimetru. Taylor? Mda. Oare nu 
sosise momentul să afle ce se ascundea de fapt în mintea lui Taylor? 
Poate că şi colonelul simțea același lucru ca şi Shannon: aștepta ca 
evenimentele să-i răscolească viaţa. Prinse între două degete sticla 
de bourbon și ieși din cort. Noaptea în Vietnam era ceva cu care 
Shannon încă nu se obișnuise. Puteai să vezi cu ușurință pata de 
lumină a orașului din apropiere, Song Nhanh. Era o lucire blândă, 
iluminând cerul precum o lumânare, spre deosebire de strălucirea de 
neon a orașelor americane. 

Licăreau atât de multe stele pe cer încât luminau cărarea dintre 
corturi. Putea să vadă limpede pe cel al lui Taylor. Colonelul încă nu 
se culcase. Shannon își croi drum către cort, bănuind în jurul lui 
prezenţa, întru totul prietenoasă, a multor oameni. Se simţea liniștit 
gândindu-se la linia neagră care marca împrejmuirea din sârmă, la 
puţini metri depărtare. Acolo, niște oameni destoinici, gândi el cu 
căldură, păzesc noaptea. 

Cu puţin înainte de a ajunge la cortul lui Taylor văzu Song 
Nhanh-ul cuprins de feeria incredibilă a focurilor de artificii. Câteva 
secunde mai târziu, se auzi bubuitul unei explozii. Sunt cam grăbiţi 
dumnealor, nu? gândi el. În același moment, fu cuprins de o senzaţie 


de frig îngrozitoare. Urmă un nou fulger luminos și fu zguduit iarăși 
de un bubuit asurzitor. Shannon rămase perplex de grandoarea 
acestei demonstraţii pirotehnice. 

De bună seamă că șeful provinciei se întrece pe sine de data asta, 
nu crezi? Taylor ieși în goană din cort. 

— Ce mama dracului?... 

În mod reflex amândoi priviră vâlvătaia de pe cerul de deasupra 
orașului. Imediat, cu un gest la fel de reflex, se întoarseră spre 
împrejmuirea din sârmă. 

Pe perimetru, cineva trase o rachetă de semnalizare. Urmă încă 
una. Și încă una. Petardele înfloriră pe cer mult prea aproape de 
orizont. 

Într-o imagine înceţoșată, printr-o pâclă de fum, Shannon şi 
Taylor văzură ceea ce li se păru a fi sute de oameni postați în 
imediata apropiere a gardului. 

— Dumnezeule, mai reuși să îngaime Shannon. 

În clipa aceea, Blind Pig deschise focul cu mitraliera. Îi răspunse 
ceea ce păru un cor alcătuit dintr-o mie de arme. 

Shannon își aminti că era neînarmat. La naiba cu asta... ce mama 
dracului se-ntâmplă? 

E Tet... iar noi suntem atacați. 

Canistrele cu gaz lacrimogen explodară de-a lungul perimetrului 
şi înfloriră apoi către agresorii vietnamezi. 

Taylor și Shannon porniră în goană către fulgerele luminoase ale 
focurilor de armă. 


49. MINH 


Sergentul Minh și ceilalți trei sute de oameni din Regimentul 69 
ocupaseră o poziţie pe un deal situat lângă Song Nhanh, la șase 
diviziuni mai jos de tabăra americanilor. Chiar şi noaptea, imaginea 
era spectaculoasă. 

Minh și ceilalți priviră cu fascinaţie cum niște sfere uriașe de 
lumină explodară deasupra a ceea ce îşi închipuiau că trebuie să fie 
orașul, apoi mai aproape de ei, nişte puncte de foc care proveneau 
de la bătălia purtată cu infanteria imperialistă. 

Minh era un om teribil de dezamăgit. Era sigur că Lau, stârvul ăla 
nenorocit, își adjudeca toată gloria şi, mai important, jaful unui 
întreg oraș. Când toate astea se vor termina, Lau putea să se 
considere un om foarte bogat. Minh nu avea niște sentimente prea 
filosofice în legătură cu povestea respectivă. El era cu siguranţă un 
subofițer destoinic al Regimentului 69, unitate cu adevărat de frunte 
din divizia generalului Duan. Și i se încredințase o sarcină 
importantă. 

Toţi s-au gândit că reacţia militarilor ARVN va fi instantanee. 
Minh și vedea coloana de blindate sud-vietnameze adunându-se în 
momentul ăsta undeva, la sud de ei, așteptând să pornească în mare 
grabă la drum ca să salveze Song Nhanh-ul. 

Ambuscada pregătită de Regimentul 69 era perfectă. Se postase 
pe un deal din imediata vecinătate a șoselei ce ducea în oraș. 
Coloana de blindate va trebui să treacă podul de peste râu, după 
care urma un altul, situat la câteva sute de metri. 

Regimentul 69 urma să-i prindă între cele două poduri. De pe 
deal aveau teren absolut liber pentru tirul armelor, întrucât între 
regiment şi șosea nu era decât o orezărie de mult părăsită. În orice 
caz, grija lor principală nu o constituiau soldații ARVN, pe care 
aveau să-i omoare ca pe niște muște strânse pe o baligă de bivol. 

Însă trebuiau să fie cu băgare de seamă. La fel ca și ceilalţi ofiţeri 
și subofițeri ai regimentului, Minh primise instrucțiuni precise cu 
privire la această parte a operaţiunii. Trebuiau să distrugă forța 
atacatoare şi să aducă înapoi în Song Nhanh cât mai multe tancuri și 


transportoare blindate. 

Între timp, îl pisa într-una același gând negru, împuţita aia de 
ordonanţă a generalului avea să pună laba pe toată prada de război 
a orașului. Exista, totuşi, şi un aspect consolator: la atâta bogăţie, 
Lau se va simţi obligat să-i plătească cele opt beri pe care i le 
datora. Minh retractă ceea ce enunțase până atunci: la drept 
vorbind, ordonanța generalului îi datora șase beri, întrucât vipera 
asta de Lau reușise totuși să-i dea banii pentru două. 

Minh se mai uită o dată în josul drumului, imaginându-și cât de 
bune vor fi berile acelea. 


50. SINCLAIR 


— Când toţi cei din jurul tău își pierd capul... 

Generalul Sinclair își întrerupse fraza, nevenindu-i să creadă cât 
haos se instalase pe neașteptate în centrul de comandă. Două 
respiraţii adânci. la să vedem, despre ce e vorba? Cineva atacă 
puternic batalionul din Regimentul 15. Toate comunicațiile cu Song 
Nhanh-ul întrerupte. Circuitele ne sunt spionate. Sinclair se uită la 
noul său G-2, așteptând o analiză, ceva. 

Locotenent-colonelul DeFrance avea o privire rătăcită. 

Exact în acel moment, general-maiorul avu în minte singura 
imagine limpede care avea să-i fie îngăduită vreodată. Se făcea că se 
afla la cartierul general al COSVN și se uita la harta lor uriașă. Da. 
Mai întâi ataci aici... pe urmă acolo... iar acum asiguri întăririle. 
Ajuns aici, Sinclair simţi atingerea umilinţei. 

Lee, prietene, ai face bine să-ncetezi să mai visezi la gradul cu 
patru stele, la JES:2: şi la toate aiurelile alea. Nu știi decât să lovești 
tare și cu forță, în afară de data asta. Da, spuse cu îndârjire mintea 
lui, în afară de data asta. Acum am tot timpul de pe lume. 

— Ai auzit vreodată, îi spuse el pe un ton amical colonelului 
DeFrance, povestea lui Churchill despre omul care s-a dus la 
veterinar cu un taur bolnav? 

DeFrance rămase cu gura căscată. 

— Veterinarul a diagnosticat boala după care i-a dat omului o 
pastilă uriașă şi un tub, precizându-i că trebuie să vâre tubul pe 
gâtul taurului, să pună pastila în tub şi pe urmă să sufle cu putere. 
Cam după o săptămână, veterinarul se plimba pe strada mare și-l 
vede la un moment dat pe individ, care mergea clătinându-se, 
arătând de parcă atunci se sculase de pe patul de moarte. 
Veterinarul îl întrebă ce s-a-ntâmplat, pentru numele lui Dumnezeu. 
Tipul îi spune: „[ineţi minte cum mi-aţi spus să fac ca să-i dau 
pastila taurului meu?” Bineînţeles, a zis veterinarul. „Păi, uite asta 
mi s-a întâmplat. Am făcut exact așa cum mi-ați zis, dom” doctor... 
dar al dracului taur, a suflat el primul.” 

Sinclair aşteptă o reacţie din partea celui căruia-i povestise. 


DeFrance se uita de parcă generalul ar fi început pe neașteptate 
să vorbească în japoneză. 

— O, bâigui el. Da. Bună snoava, sir. Înţeleg. 

Ba nu-nțelegi nimic, tâm... În clipa aceea Sinclair își dori să fi 
avut posibilitatea să revoce schimbările făcute. Shannon, irlandezul 
ăla incorigibil, ar fi priceput ce vroia el să spună. 

Destul. 

Acum, ordinele. 

— Domnule colonel, anulăm armistițiul Tet. Toţi oamenii să fie 
sculați din somn și pregătiţi pentru luptă. Vreau ca Batalionul 2 din 
Regimentul 11 să ajungă în așteptare, pe pistă, până-n zori. Să se 
elaboreze un ordin de operaţiuni. Vom duce blindatele pe șoseaua 
aia... cum îi zice? 

DeFrance trebui să consulte harta. 

— 45L, sir. 

— În noaptea asta trebuie să am gata de drum unitatea de 
blindate. Mai întâi despresurăm batalionul din Regimentul 15. Pe 
urmă intrăm în Song Nhanh. Nord-vietnamezii lui Shannon or să 
afle că fermierul poate să sufle de mai multe ori. 

Iarăşi perplexitate. 

— Mișcă-te colonele, mișcă-te! mârâi Sinclair. 


51. CUU 


Probabil că singurii care-ar fi putut să înțeleagă sfârșitul 
soldaţilor din trupele speciale ARVN ar fi fost generalul Duan și 
sergentul Lau. La Dien Bien Phu ei au văzut cum mulți au preferat să 
moară în loc să se predea sau să se retragă. Dar ei doi se aflau încă 
la cinci kilometri distanţă de oraș când ultimul ranger s-a ridicat în 
capul oaselor şi a scuipat o gură plină de sânge în sanitarul care 
îngenunchease lângă el. 

Geniştii lui Cuu au condus asaltul asupra cazarmei trupelor 
speciale, încărcăturile explozive plasate în fața și în spatele clădirii 
au marcat începutul luptei... Doi dintre cei mai buni „ucenici” ai lui 
Cuu au murit înainte de detonarea încărcăturilor. 

Dinăuntrul cazărmii, trupele BBDQ au deschis focul. Mai întâi o 
perdea de gloanțe, apoi împușcături bine ţintite, căci cei nouăzeci și 
ceva de oameni ai companiei îşi economiseau muniţia. S-au auzit 
apeluri la predare din partea comisarilor pricepuţi la vorbe 
mieroase. 

Ignorate. Mai rău decât ignorate, folosite ca ţinte. Probabil că cei 
atacați ştiau că ofertele de amnistie și iertăciune erau mincinoase. 
Poate credeau în propria lor viziune despre pace, război, prizonierat, 
moarte. Sau poate că lumea Song Nhanh-ului, o lume a unui viitor 
în care imperialiștii vor fi dispărut, era o lume în care nu puteau să 
creadă. 

Nu era exclus ca toate astea să fi fost niște prostii, deoarece 
soldaţii din trupele speciale se condiţionaseră în așa fel încât să 
moară fără să crâcnească. 

Oricum, au făcut-o destul de onorabil. Două grupe au năvălit din 
cazarma ruinată şi au ocupat poziţii de luptă! Au ţinut piept unei 
companii aproape complete care a încercat un atac frontal, lunetiștii 
trăgând cu predilecție în factorii de decizie. 

Comandantul Viet Cong a luat decizia să se retragă și să distrugă 
cazarma cu ajutorul rachetelor sol-sol. 

Alți ranger-i au murit în timp ce clădirea în care se adăposteau a 
fost dărâmată. Dar ruinele au asigurat poziţii de luptă mai 


favorabile. 

Prima companie NVA din Regimentul 67, care urma să intre în 
piața din Song Nhanh, a primit ordinul să-i distrugă pe soldaţii 
BBDQ. În această acţiune a pierdut jumătate din efectiv. Compania 
s-a retras în clădirea administrativă, ca să se regrupeze. În acel 
moment, un pluton de ranger-i a ieşit la atac. Aceștia au reușit să 
traverseze bulevardul şi să intre în incinta obiectivului vizat înainte 
de a muri. 

Contraatacul lor a distrus jumătate din acea companie NVA. Până 
când următorul val de combatanți Viet Cong a intrat în acţiune și a 
atacat. Au fost întâmpinați iarăși de o salvă compactă de gloanţe, 
trasă de data asta cu automatele AK și cu carabinele semiautomate 
SKS luate de la cadavrele din preajma ruinelor, căci de-acum 
muniția pentru armele ranger-lor se terminase. Soldaţii sud- 
vietnamezi cedau teren pas cu pas, sfârşitul lor fiind previzibil. 
Lansatoarele de rachete RPG au executat un foc nemilos până când 
părea că nu mai rămăsese nimic în care să se tragă. 

Încă o dată, liniște. 

Pe urmă, dintr-un nor de fum și ceață, ieşiră patru oameni, cu 
eșarfele roșii legate la gât și negri precum sângele care le acoperea 
trupurile. 

Patru oameni în avântul disperat al atacului. 

Au străbătut astfel vreo douăzeci de metri, în vreme ce soldaţii 
NVA priveau cu un amestec de teamă și admiraţie. O rafală de 
gloanţe i-a secerat. 

Se terminase. Ruinele au fost luate cu asalt. Alți zece soldați NVA 
au murit. Ranger-ii răniți au ascuns grenade sub ei și au tras cuiele 
de detonare, până să-și dea duhul. Alţii, în pragul morţii, au decis să 
mai ia şi pe câte cineva cu ei. 

Dar se terminase. 

Ultima rezistență dinăuntrul orașului Song Nhanh a fost anihilată. 
Localitatea putea fi declarată acum, în mod deschis, zonă eliberată. 
Etapa întâi a ofensivei generale în provincia Song Nhanh a fost o 
reușită deplină. 

Ngo Dinh Cuu privea fumul care se ridica la cer şi se întreba ce-i 
determinase pe acești duşmani ai poporului să facă ceea ce făcuseră. 


Decise că trebuie să fi fost drogurile sau influențarea acestora de 
către imperialiști. El n-avea să înţeleagă în ruptul capului. In plus, 
rămăseseră de făcut treburi importante. 


52. DUAN 


Generalul Duan intră în Song Nhanh cu o rugăciune pe buze: 
„Mică Floare, la această oră, arată-ţi puterea.” 

Era o rugăciune de copil adresată sfintei Theresa, ocrotitoarea 
familiei sale. Mama lui o considera o sfântă nespus de bună, o 
persoană la care să faci apel ori de câte ori norocul sau nenorocul 
bântuiau prin preajmă. Deşi se dezisese de catolicism de mulți ani, 
devenind un comunist devotat, mica rugăciune îi venea instantaneu 
în minte atunci când era supus vreunei încercări mai dificile a vieții. 

Intonând rugăciunea, tovarășul general își conduse trupele 
dincolo de ultimele mlaștini, intrând în străvechea capitală a 
provinciei. 

Abia se iviseră zorii. Era momentul la care visase cu luni în urmă, 
într-o dimineaţă asemănătoare, când trecuse râul Cham, venind din 
Cambodgea. 

Deși se mai auzeau încă focuri de armă răzlețe, știa că orașul îi 
aparţinea. Întrebarea care-i stăruia acum în minte era cum să facă 
să-l păstreze. Cucerirea și menţinerea orașului Song Nhanh 
constituiau axul central al planurilor sale. La suprafaţă, totul părea 
să meargă bine. Oraşul fusese cucerit, şi reușise să țintuiască pe loc 
batalionul din Regimentul 15, singura speranță imediată de salvare, 
la vreo zece kilometri mai jos de localitate. 

Duan se închipui în toiul unui joc de șah, sport la care 
întotdeauna fusese extraordinar de bun. Şahul este o artă, își 
reaminti el vorbele unui mare maestru, pe care-l cunoscuse în 
adolescenţă, o artă care-ţi cere să păstrezi în minte un portret bine 
conturat al inamicului. Altfel, enigma va rămâne veşnic nerezolvată. 

În acest caz, adversarul era Sinclair. Duan era încântat de faptul 
că nu-l subestimase pe omul ăsta, în pofida rapoartelor care-l 
descriau ca fiind un general occidental de modă veche, mult mai în 
largul lui conducând o coloană de tancuri prin Germania decât în 
relieful accidentat al unei țări subdezvoltate. Uite cum a procedat 
Sinclair cu Batalionul Phu Loi. E-adevărat, omul căzuse în plasa 
întinsă de tactica disperată a lui Duan și făcuse o mare risipă de 


resurse ca să ia ceea ce credea că e o tură, când, de fapt, el nu-i 
oferise decât un pion. Totuși, în adâncul fiinţei lui, era impresionat 
de felul cum Sinclair abordase problema. Tot timpul, într-un colțișor 
al minţii, Duan sperase că mulți oameni din Batalionul Phu Loi vor 
supravieţui. Numai că norocul fusese de partea americanilor. 

Norocul? Duan șuieră un avertisment adresat lui însuși. Un 
general trebuia să știe cum, ce și când să facă pentru a avea de 
partea lui norocul. Acesta era motivul pentru care manifesta 
precauţie în privinţa lui Sinclair. 

Duan avea de îndeplinit câteva obiective destul de dificile, iar 
eșecul în numai unul din ele putea să primejduiască restul. 

Mai întâi, orașul. Pe urmă, batalionul de americani. Apele păreau 
să curgă în favoarea sa. Când ordonase atacul, Duan îi pusese în 
gardă pe ofiţerii săi că, așa cum lăsau să se înțeleagă rapoartele de 
contrainformaţii, aveau de luptat cu o forță de circa șase sute de 
soldaţi. Motiv pentru care Tabăra Stuart a fost atacată de o mie 
patru sute de oameni. 

Intenţiona să îngenuncheze tabăra cu pricina de la primul atac. 
Dar nu plănuise o misiune sinucigașă. Dacă apărătorii se mențineau 
ferm pe poziţie, oamenii lui aveau ordinul să se retragă şi să 
imobilizeze batalionul în perimetrul taberei, dându-i astfel răgaz lui 
Duan să-şi desfășoare restul planului. 

Song Nhanh juca un rol important în strategia globală a ofensivei 
generale. În ultimă instanţă, trebuia să fie un punct de tranzit sigur 
în transferul proviziilor din nord spre sud, operațiune necesară în 
perspectiva luptei finale cu inamicul. 

Pentru asta, Duan avea nevoie de mai mulți oameni decât 
dispunea în prezent. Va trebui să recruteze câteva mii de luptători 
din rândurile populației provinciei. Cerinţă vitală pentru 
desfășurarea şi izbânda Insurecţiei generale, o adevărată definiție 
axiomatică a izbânzii. 

Poporul, acea uriașă masă de patrioţi, se va ridica pentru a se 
alătura luptei împotriva opresorilor americani. Duan avea nevoie de 
minimum șase mii de asemenea patrioți. Comisarii lui se pregăteau 
deja să pornească la treabă prin oraș și prin zonele adiacente, ca să 
recruteze bărbaţi şi femei pentru cauză. 


În timp ce el se ocupa de lucrul acesta, ce putea să facă inamicul? 

Duan presupunea, în mod logic, că ARVN-ul va trimite imediat o 
mare unitate de blindate pentru eliberarea oraşului. Tocmai de 
aceea își plasase un regiment întreg din oamenii săi cei mai buni 
într-o ambuscadă pe șosea. Era o ambuscadă care nu putea să dea 
greș, ținând cont nu numai de elementul surpriză, dar și de calitatea 
deplorabilă a oricărei forțe militare ARVN. 

Duan era totodată sigur că până ce Sinclair va fi capabil să 
reacționeze la dezastrul ARVN, el va fi pregătit să apere orașul. 
Generalul american va arunca regiment după regiment, mai întâi 
acolo unde unitatea NVA îi va fi surprins în ambuscadă pe militarii- 
marionetă, apoi pentru despresurarea batalionului din Regimentul 
15 Infanterie, ignorând ocuparea Song Nhanh-ului, până când va fi 
imposibil de cucerit. Având în vedere că însăși natura ofensivei 
generale prevedea ca americanii să lupte pe toată întinderea 
Vietnamului de Sud, erau slabe speranţe ca Sinclair să fie în stare să- 
şi împrospăteze forțele cu oameni sau echipament nou. 

Pe orice tablă de șah, Americanul avea soarta pecetluită. Gândul 
acesta îi oferi lui Duan motive temeinice de liniște sufletească în 
timp ce intra în oraș. 

Nu greşea decât într-o singură privință: portretul pe care-l avea în 
minte despre oponentul său era eronat. 

Sinclair nu juca șah, ci dame. 


53. GODFREY 


Ochii soldatului NVA urmăriră cu fascinaţie ţeava puștii lui 
Godfrey lăsându-se în jos şi oprindu-se în dreptul pieptului său. 
Godfrey savura fiecare moment al acestui joc macabru: inamicul 
împușcat chiar în stern, lumina strălucitoare a dimineţii, mirosul de 
praf de pușcă şi de carne de porc gătită. 

— Dac-atingi trăgaciu”' ăla, o să fie ultima mișcare importantă pe 
care-ai s-o faci, băi, labă. 

Mârâitul ameninţător nu se potrivea cu zorii de zi. Tot așa cum 
nu se potrivea ceea ce Godfrey văzu când se întoarse: Blind Pig 
privindu-l fioros, cu mitraliera M-60 sprijinită pe un genunchi, cu 
ţeava ca un tunel uriaș și invitându-l să renunţe la ce-și pusese în 
cap. 

— Hei, omule. Tipul ăsta n-o să scape cu viaţă. 

— N-ai impresia cumva că te crezi Dumnezeu. Avem deja destui 
maimuţoi care suferă de fumuri dintr-astea. Ascultă, bă maţe-fripte, 
ori te dai la o parte, ori fă ce-oi face. 

Degetul lui Al Godfrey părăsi trăgaciul, împinse selectorul pe 
poziţia „siguranţă” și Godfrey se îndepărtă grijuliu de soldatul NVA 
rănit. Se răsuci pe călcâie și se grăbi să se întoarcă în buncărul lui. 

Blind Pig se afla la comanda câmpului de luptă. Sau a abatorului. 
Privi în depărtare, prin gardul de sârmă ghimpată, la covorul 
alcătuit de cadavrele soldaţilor NVA. Mai bine, gândi el, încearcă să 
pricepi chestia asta de neînțeles. Toţi gălbejiţii ăștia vine peste noi 
deodată. Numai o dată. Dar vine de parcă n-ar fi doar o-ncercare, ci 
chiar ar vrea să ne halească poponelurile noastre tinere la gustarea 
de seară. Noi îi bușim înapoi și ei pleacă. Nu așa are obiceiul soldaţii 
ăștia nord-vietnamezi. Se-ntâmplă o chestie ciudată. 

Blind Pig decise că singurul lucru care-i displăcea mai mult decât 
să nu priceapă mișcările băieţilor răi era faptul că grupa părea să 
aibă un ucigaș în rândurile ei: Godfrey. Blind Pig, în ciuda faptului 
că omorâse destui oameni atât în Detroit cât și-n Vietnam, era şocat. 
Se gândi că poate n-ar strica să vorbească cu Mosby despre rahatul 
ăsta. Pentru o față palidă, n-avea nici loc de întors, dar încerca să-și 


facă. 

— Grubb, spuse el. Tu ești acum mitraliorul. Dacă vreunul din 
cadavrele astea se ridică, faci cum te-am învăţat. 

Ignorând ce se întâmpla între Blind Pig și Godfrey, Grubb avu 
atâta minte încât să încuviințeze din cap şi să se așeze în spatele 
mitralierei. Blind Pig desfăcu cureaua de prindere de la tocul 
pistolului 0,45 şi porni în căutarea cuiva care să-l ajute să priceapă 
ce se întâmpla cu adevărat. 


54. THUY 


În jurul orei 09,00, piaţa din Song Nhanh era înțesată de oameni. 
Comisarul Thuy îl lăsă pe cel care în Occident s-ar fi numit „omul de 
încălzire”, adjunctul șefului Comitetului Central al provinciei Song 
Nhanh, să pregătească mulțimea pentru discursul său. Nutrea o 
compătimire sinceră faţă de locuitorii acestui oraș. Trăiseră atât de 
mult timp sub stăpânirea guvernului-marionetă încât fusese nevoie 
ca soldaţii să-i adune mai mult cu sila de pe la casele lor și să-i bată 
la cap că nu aveau de ce să se teamă. Aceasta era ziua eliberării. 

Tovarășul său sud-vietnamez încheie cu lozincile: 

— Song Nhanh e liber! Trăiască eroii Revoluţiei! Trăiască Ho Și 
Min! 

Mulțimea ovaţionă cu putere și în mod corect, observă Thuy. Îl 
lăsă pe tovarășul său să lase locul liber și numără până la treizeci. 
Cu gesturi cumpănite, urcă treptele. Thuy avea sentimentul că 
prezenta o înfățișare adecvată: uniformă kaki, eșarfa și pistolul 
automat AK în bandulieră. Așteptă să se facă linişte și cercetă din 
priviri mulțimea. Thuy fusese instruit să nu se adreseze niciodată 
unui mare număr de oameni. Izolează din mulțime o persoană și 
vorbește cu ea ca și cum ar fi singură. Nu uitase. Numai că acum 
destinul, iată, îi forţa mâna. 

Pentru orice eventualitate, însă, ochii lui iscoditori găsiră 
persoana. Era un bărbat solid, ceva mai înalt decât media, care 
stătea aproape de partea din față a mulțimii. Faţa lui deschisă 
reflecta, după părerea lui Thuy, cinstea sa, precum și cinstea 
țăranilor. Omul ăsta și, spera el, alți zece mii ca el, erau ceea ce 
vroia Thuy. 

— 'Tovarăși, începu el, mă aflu în faţa voastră ca avangardă a 
forțelor libertăţii. Astăzi, noi cei din nord, împreună cu tovarășii 
noștri, prietenii și colegii voștri de muncă, am înlăturat jugul 
marionetelor din Song Nhanh. Este primul pas spre libertate, spre 
viziunea alungării imperialiștilor din această ţară. Este începutul 
sfârşitului terorismului! 

Ovaţiile se dezlănțuiră de bunăvoie și Thuy putu distinge și 


scandări ale unor sloganuri corecte: „Afară cu americanii!”... „Să 
luptăm împotriva bombardamentelor”... „Să luptăm împotriva 
guvernului marionetă”. 

— Să luptăm, dragi tovarăşi... Noi am luptat cu toţii. Acum va 
începe lupta noastră cea mai măreaţă. Pe tot întinsul iubitei noastre 
patrii tovarășii noștri se ridică la luptă într-un val de neoprit, 
cuprinși de o mânie îndreptăţită. Cu ajutorul oamenilor din nord și 
al eroilor de pe pământurile voastre, care au luptat împotriva 
imperialismului cea mai mare parte a vieţii lor, sfârșitul se 
întrezărește. 

Noi ovaţii. Thuy observă cu plăcere că tânărul ţăran spre care se 
uita când vorbea, ovaționa mai puternic decât toţi cei din jurul său. 

— Dar lupta nu s-a sfârșit încă. Aceasta e ziua bătăliei, ziua în 
care vom avea nevoie de fiecare dintre voi. Avem nevoie de bărbați 
și femei care, cu arma în mână, nu se vor teme să-i înfrunte pe 
soldaţii imperialiști. Avem nevoie de bărbaţi și femei care să-i ajute 
pe tovarășii din tranșee. 

Thuy își drese glasul și continuă: 

— Tovarășul Ho și tovarășul Giap au avut dreptate când ne-au 
numit Armata Populară. Iar acesta este Războiul Poporului. Acum 
este timpul ca voi să dovediți adevărul mărețelor lor idei, 
alăturându-vă nouă în acest moment. Este loc și pentru bunică, și 
pentru nepot. Este loc și pentru școlăriță, şi pentru fermier. Cine-o 
să iasă primul în faţă? 

Și Thuy întinse mâna direct către tânărul ţăran. 

Acesta se uită radios la Thuy și strigă din răsputeri: 

— Da! Da! Să iasă în față primul erou! 

Dar nu făcu nici măcar o mișcare. 

Thuy își mască reacţia și privi atent mulțimea. Se auzeau, într- 
adevăr, ovaţii. Dar mulțimea - ca entitate — nu se urni din loc cel 
puţin un pas. 

Ceva nu mersese așa cum trebuia. Poate că nu folosise niște 
cuvinte potrivite. Poate că echipele de agitaţie-propagandă ale 
Comitetului Central nu  pregătiseră  cuvântarea în mod 
corespunzător. Era clar că ofensiva generală - Khoi Nghia — nu intra 
cu viteza dorită în Song Nhanh. 


55. ȘOSEAUA 45 L 


General-maior Lee Sinclair a acţionat stângaci, cu tot entuziasmul 
său. Rapoartele întocmite după încheierea acţiunii nu vor reflecta 
câtuşi de puţin șirul de erori care, din prima zi a ofensivei generale, 
au marcat distrugerea Diviziei 302 nord-vietnameze. 

Stângăciile norocoase au început chiar de la ieșirea din Hue Duc. 
După trecerea de împrejmuirea de sârmă ghimpată, Sinclair a văzut 
zidul de refugiaţi vociferând deja în jurul perimetrului diviziei. În 
acel moment și-a dat seama că șoseaua spre nord avea să fie înțesată 
de civili pribegi. Sinclair, calculând imaginea pe care trebuia s-o 
ofere trupele sale, s-a gândit că divizia nu trebuia văzută de parc-ar 
fi fost tancurile germane dând buzna prin Franţa, în 1940. O 
părticică a minţii lui, era îndeajuns de sincer ca s-o recunoască, ar fi 
vrut ca el să aibă libertatea oferită de statutul cuceritorului. Civilii 
păreau să-şi petreacă întreaga viaţă punându-se în calea războiului. 
Dar erau o realitate. 

Sinclair a luat o decizie rapidă. În loc ca propriul său tanc să 
conducă coloana, a pus în faţă două jeepuri pline cu „șoareci albi”, 
poliţişti ARVN. În spatele lor venea un camion de trei sferturi de 
tonă cu polițiști militari americani. Toţi aceștia, firește, erau 
îmbrăcaţi în uniforme de front. După care şi-a pus în mișcare 
divizionul de cavalerie blindată, pornind spre nord ca să elibereze 
Batalionul 1 din Regimentul 15. Era tot atât de nedumerit ca și 
Blind Pig de faptul că batalionul „lui” fusese atacat doar o singură 
dată în noaptea aceea. Sinclair și-a făcut socoteala că undeva, pe 
ruta spre nord, îi aștepta o ambuscadă. 

Ideea i se păru lui Sinclair formidabilă. Comuniștii n-au văzut 
până acum de ce suntem în stare cu adevărat atunci când ni se oferă 
şansa. Dar, or să vadă acum. 

Cu peste treizeci de kilometri pe oră, tancurile se deplasau spre 
nord, către Song Nhanh. Coloana era alcătuită din cincisprezece 
blindate, însoţite de două companii de infanterie, îmbarcate pe 
transportoare M-113. De la soldat la general, erau pregătiți cu toţii. 
Rolul mașinilor grele în Vietnam era o glumă. În cea mai mare parte 


a timpului, se plimbau de colo-colo pe şosele, tancurile nefiind prea 
compatibile cu orezăriile și tocmai de aceea sfârșind prin a fi 
aruncate în aer. Sau erau folosite ca artilerie semimobilă pentru 
sprijinirea infanteriștilor. Dat fiind că tanchiștii nu sunt mai 
inteligenţi decât colegii lor de la infanterie, oamenii repartizați în 
unitatea de blindate a Diviziei 12 Infanterie în loc să fie 
recunoscători că nu aveau ocazia să fie lichidaţi aproape la fel de 
regulat precum „iepurii de câmp”, considerau că serviciul militar era 
o pierdere amarnică de timp. 

Din punct de vedere tehnic, tancurile M-48A3 erau depășite, chiar 
dacă figurau drept cele mai bune blindate construite de americani în 
anii șaizeci. Cele patruzeci și şapte de tone de oţel erau puse în 
mișcare de un motor Diesel de 850 CP. Echipajul, alcătuit din patru 
oameni - comandantul tancului, conducătorul, trăgătorul și 
încărcătorul — avea la dispoziţie, drept forță de distrugere, şaizeci 
până la șaptezeci şi cinci de proiectile pentru tunul principal al 
tancului, cel de 90 mm. Trăgând coaxial cu tunul, ceea ce însemna 
că linia de ochire coincidea în linii mari cu a acestuia, mitraliera de 
7,62 mm se folosea, îndeosebi, împotriva infanteriei inamice. Pe 
turela tancului mai era montată și o altă mitralieră, de calibrul 0,5. 
În plus, majoritatea echipajelor își montaseră un al doilea M-60 de 
7,62 mm pe turelă. 

Fiecare transportor de infanterie M-113 avea o mitralieră de 0,5, 
plus una sau două M-60-uri, precum și armele grupei de infanterie 
care era dispusă pe platforma din spate. 

O listă a puterii de foc poate părea impresionantă... şi, în aceeași 
măsură, la fel de lipsită de semnificaţie, datorită în principal 
faptului că nicio armă nu funcționează dacă nimeni nu e dispus să 
tragă cu ea. 

Din nefericire pentru sergentul Minh și Regimentul 69, 
ambuscada lor a funcționat perfect. 


Soldaţii NVA fuseseră preveniţi chiar de convoi. Norii de praf 
învolburaţi oferiseră tuturor un răgaz mai mult decât suficient 
pentru a-și ocupa poziţiile. 

Comandantul sergentului Minh privea prin binoclu la curba 


strânsă care ducea către primul pod. Un jeep își făcu apariţia. 
Ocupanții săi erau fără doar și poate sud-vietnamezi. În urma lui 
venea o mașină de același fel. 

Probabil că ultima șansă a comandantului regimentului ar fi fost 
să poată descifra numerele și literele albe de pe bara de protecţie a 
jeepului. 

Sau să fi ştiut că existau și câteva unități ARVN care aveau în 
dotare jeepuri M-151. N-a putut şi n-a știut. 

Era prea ocupat cu numărătoarea inversă ca să-şi dea seama că 
cei din camionul de trei sferturi de tonă, din interiorul tancurilor și 
al transportoarelor de infanterie care veneau în urma jeepurilor, 
erau americani. Asta ar fi fost probabil o imposibilitate căci, după 
atâția kilometri de mers prin praf, toți aveau pielea ciocolatie. 
Coloana s-a oprit înainte de trecerea peste primul pod. Nimeni n-a 
coborât ca să verifice dedesubtul acestuia. Minh a zâmbit. Nişte 
marionete inepte. Vehiculele porniră huruind înainte. 

Minh își dori ca el să se fi aflat la comanda regimentului. Ar fi 
îngăduit unităţii să se îngrămădească pe curba dintre cele două 
poduri, și pe urmă ar fi lăsat jeepurile să se oprească, înainte de 
trecerea celui de-al doilea pod, exact cum făcea ofițerul lui. 

A urmat o pauză mai lungă. Minh și-a ţinut respirația. Pesemne 
că se pregăteau să coboare ca să verifice al doilea pod. Nu că asta ar 
mai fi contat în acel moment, dar putea să împiedice ca ambuscada 
să fie o creaţie artistică perfectă, așa cum începea să devină. La o 
sută cincizeci de metri depărtare de poziţia lui Minh, jeepul porni 
înainte, pe pod. Al doilea jeep... camionul... apoi primul tanc. 
Acum, se rugă în gând Minh. Te rog, fă să fie acum, repetă el, în 
timp ce se ridica în genunchi. Degetul i se strânse pe trăgaciul RPG- 
ului. Își reaminti că trebuie să ţintească la o lungime de vehicul în 
faţa transportorului de infanterie. 

Ambele poduri au sărit în aer. În acelaşi moment şi degetele lui 
Minh s-au îndoit pe pârghia de armare. Racheta a țâșnit şi s-a înscris 
pe o traiectorie ușor descendentă, a ricoșat de solul din fața 
transportorului și, în sfârșit, a explodat deasupra șenilei. Minh n-a 
avut timp să-și facă griji pentru ratarea țintei. Pregătise deja un al 
doilea RPG când regimentul lui a năvălit dinspre copaci spre 


tancurile prinse în capcană. 

Aflat în turelă, Sinclair s-a aplecat în faţă în momentul când 
podul a explodat, la mică distanţă în spatele său. Pe urmă, a început 
să strige ordinele, asurzindu-l pe conducătorul blindatului. Tancul 
M-48 s-a rotit pe loc și a pornit prin norul de fum, trecând prin albia 
puţin adâncă a râului Song Nhanh. 

Rapoartele de după acţiune aveau să consemneze că trăgătorii de 
pe tancuri şi comandanții lor au avut la dispoziție „ţinte lesnicioase” 
în momentul în care nord-vietnamezii au ieşit la atac peste orezăria 
secată. Mai corect, chiar dacă la fel de lapidar, momentul ar fi putut 
să fie descris ca un masacru. Din punctul de vedere al tanchiștilor, a 
fost ceea ce ei numesc o adevărată stare de extaz. În sfârșit, într-un 
fel sau altul, aveau acum ceva în care să tragă. Ceva care răspundea 
cu focuri de armă și care avusese tupeul formidabil să-i atace. 

Sergentul Minh a fost ucis de patru ori până să apuce să parcurgă 
douăzeci și cinci de metri: un comandant de transportor a tras o 
rafală cu mitraliera de 0,5 şi, aproape simultan, un servant de pe 
tanc a mânuit pârghia de armare a mitralierei coaxiale. Alţi doi 
trăgători îmbarcaţi pe un blindat au apăsat butoanele de tragere, 
toate acestea fiind îndreptate spre omulețul cu lansatorul de rachete, 
arma mortală pentru tancuri. 

Primele proiectile trase de blindate au fost obuze cu putere mare 
de explozie, menite să distrugă orice ţintă expusă în raza lor de 
acţiune. Următoarele proiectile trase erau obuze-canistră. Canistrele 
aveau o istorie străveche și întrucâtva dezonorantă, la origine 
constând într-o încărcătură de praf de pușcă îndesat pe ţeava 
tunului, peste care se puneau toate mărunțișurile metalice 
disponibile. Canistrele existau ca obuze pentru tunurile de 90 mm 
ale tancurilor M-48. Rezultatul era o adevărată pușcă de vânătoare 
uriașă, cu o țeavă de 3,5 țoli în diametru. 

Efectul produs de obuzele cu pricina, trase de cele zece tancuri 
blocate prin aruncarea în aer a podurilor, tancuri care acum se 
îndreptau ca un tăvălug către soldații NVA atacatori, a fost 
nimicirea. Oamenii nimeriți de acele obuze au încetat să existe altfel 
decât ca nişte împroșcături de roșu şi cenușiu. Cei surprinși de 
părțile periferice ale exploziilor au mai apucat să-și vadă câte un 


picior sau un braț dispărând, înainte să-și dea duhul. 

În decurs de cincisprezece minute, întregul Regiment 69 din 
Divizia 302 a Armatei Populare a Vietnamului, a încetat să mai 
existe. 

Cei răniți aveau să moară aproape cu toţii. Cei fără răni fizice 
erau într-o stare apropiată de catatonie. A fost o victorie categorică. 
Nu foarte diferită de sentimentul satisfacţiei pe care ar putea-o avea 
cineva care toarnă benzină într-un mușuroi de furnici și aruncă un 
chibrit aprins. 

Restul coloanei urma să se ocupe de curăţire. Sinclair a ordonat 
avangardei coloanei să pornească la drum spre nord. 

Peste câţiva ani, generalul avea să povestească cu satisfacție 
această bătălie. La urma-urmei, susținea el, nu diferea prea mult de 
ceea ce-i făcuseră comuniștii chinezi unităţii sale în Coreea, în 1951. 

Dar, din cine știe ce motiv, el şi-a pierdut gustul de dinainte 
pentru sezonul de vânătoare la rațe. 


56. NGHI 


Poetul îl așteptase pe Nguyen Truong Nghi. Ușa de la vila sa era 
deschisă. Pe masă se aflau un ibric cu ceai și un castron cu fructe 
proaspete. Ignoră pistolul Tokarev, pe care Nghi îl ţinea îndreptat 
spre el. Și pe cele două ajutoare ale sale, înarmate cu automate AK. 

— Deci, dumneata? întrebă el, dând de înţeles că se așteptase să 
fie vizitat. 

Poetul urma să fie al cincisprezecelea om ucis de Nghi în acea 
primă zi de Tet. Unii au ţipat, alții au încercat să fugă. Au fost și 
dintre cei care au implorat pentru milă și înţelegere. Nghi se afla la 
al treilea grup de ajutoare din ziua aceea şi mai rămăseseră câteva 
ore bune până la căderea serii. 

Poetul turnă ceai în două cești și-i făcu semn lui Nghi să ia una. 
Nghi acceptă. Măcar atâta lucru putea să facă. Probabil că acest om 
înțelesese cu adevărat de ce era necesar ca el, la fel ca atâţia alți 
colaboraţioniști și marionete din Song Nhanh, să moară. La drept 
vorbind, era păcat într-o oarecare măsură, gândi Nghi. În faţa lui se 
afla unul dintre cei mai respectaţi scriitori din Sud. Era, cu 
siguranță, un om care nu putea fi nicidecum acuzat că ar fi sprijinit 
guvernările rușinoase suportate de Saigon şi de Vietnamul de Sud. 

lar pentru scrierile sale fusese pedepsit de către autorități cu 
închisoare şi cu exilarea la Song Nhanh. Nghi se întrebă de ce acest 
individ respingea cauza eliberării, scriind despre ea la fel de caustic 
ca şi despre regimul din Sud. Dintre toate ființele, se gândi Nghi, un 
om care scrie poezii ar trebui să priceapă că nu există loc pentru cei 
care stau cu fundul în două luntre. 

— Câţi mai ai pe lista aia a dumitale? întrebă poetul. 

Nghi nu răspunse, căci asta nu privea pe nimeni în afară de 
Comitetul Central al provinciei. 

— Am stat aici, spuse poetul, timp de două zile, încercând să 
scriu un epigraf adecvat. Fără niciun rezultat. Cred că am citit prea 
mulți poeţi ruși și americani proști. 

Nghi nu pricepu decât prima parte a spuselor sale. 

— Două zile? Cine te-a informat despre ofensiva generală? 


— Un om din piață. Mi-a zis că nu se mai găsește whisky 
american. Destul cu toate astea. Un poet ar fi în stare să-l 
zăpăcească și pe Buddha. Nghi ridică pistolul. 

— O singură rugăminte, tovarășe Nghi. Poate-ţi faci timp să 
citeşti asta. Poetul arată o foaie de hârtie, cu ceva mâzgălit pe ea. Pe 
urmă, fără să i se ordone, se întoarse cu fața într-o parte faţă de 
pistol. Glonţul îi pătrunse în cap pe la spate și-i desprinse aproape 
toată partea frontală a craniului. Poetul se crispă, apoi se prăbuşi. 
Nu era nevoie să-i mai fie controlat cadavrul. Nghi luă foaia de 
hârtie şi citi: 


UN HAIKU 

Bao Dai, Ngo Diem 

John Kennedy, unchiul Ho... 

Ce stupid să te înscrii pe o astfel de listă. 


Nghi clătină din cap. Poetul ăsta era fără doar și poate nebun. 
Mototoli hârtia și ieși pe ușă. Se făcuse târziu și nu-și îndeplinise 
misiunea decât pe jumătate. 


57. DEALUL 134 


În filme, băieţii buni știu că vor fi salvaţi de sub asaltul indienilor 
atunci când aud cornul sunând și văd caii apărând pe culmea 
dealului. Tot în filme, bărbaţii epuizați, plini de sânge, se 
regrupează pentru a mai trage câteva focuri în hoardele inamice 
după care-şi aruncă în aer, cu entuziasm, bonetele prăfuite. 

Era o scenă la care e posibil ca Sinclair să fi visat încă din 
copilărie. Arareori se întâmplă așa ceva într-un război. Urmarea? 
Atunci când Sinclair a „salvat” Dealul 134, oamenii au început să-și 
pună întrebări serioase în privinţa asta. 

Mai întâi de toate, ce era de salvat? Nu avusese loc decât un 
singur atac important, după care inamicul se retrăsese, lăsând doar 
câţiva trăgători care mai deranjau liniștea locurilor. Pușcașii din 
Viet Cong se dovediseră niște țintași notorii pentru nepriceperea lor. 
În viaţa infanteriștilor ei nu contau decât ca niște motive de iritare 
minore. Pentru că, totuşi, nu toată lumea privea lucrurile din 
această perspectivă a realităţii, emoţiile erau amestecate. Deși toţi se 
așteptau în noaptea aceea la un nou atac în masă. Acţiunea lui 
Sinclair făcuse din asta o imposibilitate. 

Dar, pe de altă parte, lucrurile deveneau teribil de aglomerate. 
Tabăra construită pentru un batalion se umplea în mare grabă cu 
unitățile de avangardă ale unei divizii. Elicopterele debarcau trupele 
cu o viteză năucitoare. Oamenii se înghesuiau pe dealul acela mic 
până când riscau să se apropie de factorul critic al imposibilității de 
a se putea întinde pe pământ. 

Totuși, exista și o latură amuzantă a lucrurilor. Luptătorii din 
batalionul de infanterie avură prilejul să urmărească de pe margine 
cum un roi de elicoptere de asalt pregăteau intrarea triumfală a lui 
Sinclair. O sumă enormă din banii Unchiului Sam! erau cheltuiţi 
cu o fantastică ușurință numai ca să se tragă mii de proiectile în cei 
câţiva trăgători răzleţi. 

Până și Taylor se bucura de spectacol. În jurul taberei rămăseseră 
„copaci” și „tufișuri” de care nu avusese timp să se ocupe. 
Elicopterele de asalt se descurcau de minune în operaţiunea de 


îndepărtare a acestora. Taylor auzise cel dintâi despre marea-breșă 
realizată de Sinclair, urmată de distrugerea unui întreg regiment 
NVA. Șarja de cavalerie a generalului înfruntase și învinsese pe cei 
mai buni şi pe cei mai deştepţi. 

Cu toate acestea, așa cum le-a mărturisit lui Shannon și Edmunds, 
Taylor privea iminenta lor salvare cu sentimente împărţite. Ce avea 
să facă Sinclair în continuare? Răspunsul logic l-a făcut pe Shannon 
să aibă senzaţia că tocmai i se strecurase în stomac un şarpe, hotărât 
să moară acolo. 

Afară, în apropierea gardului de sârmă, Blind Pig și Fritsche 
ajunseră la aceeași concluzie. În orice caz, ideea nu le veni decât 
mult mai târziu, când văzură ivindu-se în zare coloana de tancuri. 
Tancul lui Sinclair se afla în frunte, iar generalul stătea drept în 
turelă, ca toată lumea să poată să-l vadă. 

— Mânca-mi-ai, face-ţi-aș, băga-mi-aș... intonă Fritsche. 

— Dg’ ce-ai păţit, Fritsche? Vezi ceva ce eu nu văd? Doar suntem 
salvaţi! 

— Nt, suntem invadaţi. De nenorociţii ăștia cu grade mari. 

Blind Pig reflectă la problemă și pe urmă sesiză înțelepciunea din 
spusele lui Fritsche. Batalionul lor avea să devină în curând o 
companie de comandă, cu tot ce decurgea din asta. 

— Răhăţoiu” ăla o să ne pună să ne lustruim bocancii. 

Cei doi făcură tot posibilul să se ascundă în timp ce tancul lui 
Sinclair se apropia de ei. Aveau deja un precedent încununat de 
succes în „a o da cotită” față de acest general şi nu era momentul să- 
şi schimbe acum norocul. Fritsche avu chiar prezența de spirit să 
rânjească drept răspuns și să execute un salut într-o doară, de 
şobolan în vizuină. 

— Ce mă fac eu acu'? gemu Blind Pig. 

Era sigur că Sinclair se uita drept la el. N-avea de unde să știe că 
Sinclair era atât de transportat încât nu vedea decât niște siluete 
vagi. 

— Fă-l pore-de-câine, zise Fritsche. 

Blind Pig se execută și-i arătă lui Sinclair un deget cam îndoit și 
neputincios. Totuși, nimeni nu-l observă și generalul îi răspunse la 
salut fluturând din mână. 


— Răhăţoiule, pun eu mâna pe tine. De ce faci poante de-astea cu 
mine? 

Fritsche avu înțelepciunea să nu se-ndoaie de râs. La urma-urmei, 
se afla între un general și Blind Pig. Așa că se mulțumi să spună: 

— Uite ce e, moşule, dacă n-ai nevoie de sfatul meu, nu-l mai 
cere. 

Blind Pig era prea şocat de ceea ce tocmai făcuse ca să-l ucidă pe 
Fritsche. De asemenea, trecuse printr-un incident dintre acelea care-l 
fac pe om să mediteze la viitor. Se prăbuşi în tăcere, gândind. 
Liniştea se prelungi atât de mult încât până și Fritsche deveni 
neliniștit. Oare era luată în considerare chiar moartea? Nu știai cum 
o să iasă când îl sictireai pe puiul ăsta de lele. 

— Bătrâne, am făcut-o de oaie, lăsă Fritsche să-i scape, în chip de 
ofertă de pace. Nu mai face pe șucăritul cu mine. 

— Asta ce vrea să fie? insistă Blind Pig să obțină niște scuze. 

— Că ești un pui de căţea nesătulă. 

Fritsche nu se umilea niciodată de două ori. 

— Mă gândesc, anunţă Blind Pig. 

Fritsche evită returul evident. Încă mai avea sentimente 
diplomatice. 

— Zău? 

— Ce-o să facă plouatu ăsta amărât cu vieţişoarele noastre 
tinere? 

— Păi, ai spus-o deja. O să ne pună să ne lustruim bocancii. Să ne 
spălăm după urechi. Să ne taie berea. Să nu ne mai lase la curve. 
Rahaturi dintr-astea. 

Fritsche măsură posomorât pe scara timpului viitor o posibilă 
lungă perioadă de trezie şi de castitate. Nu era prea sigur ce-avea să- 
i lipsească mai mult. Probabil că berea. Curvele de prin împrejurimi 
ştiau să-și facă meseria cu tot embargoul. 

— Nu, nu, nenică, nu. Pe lângă toate astea. 

— Ce-ar putea fi mai rău decât asta? 

— Tâmpituţule, chiar nu pricepi? Suntem doar la vreo zece 
kilometri de Song Nhanh. 

Fritsche se prinse. 

— Paştele mă-sii! Nenișoru” o s-atace orașul! 


Blind Pig clătină capul în semn de negatie. 

— Te-nșeli, frățioare! Noi o să atacăm orașul! 

— Of, băga-mi-aș! 

Amândoi aveau destulă vechime în armată ca să ştie ce însemna 
acest lucru. Ei vor fi nevoiţi să cucerească Song Nhanh-ul uliţă după 
uliţă, alee după alee, stradă după stradă. În luptele de oraș, sângele 
curge în lacuri minore. Fritsche, omul care mergea întotdeauna în 
fruntea formaţiei, nu vedea cum ar mai putea să-și facă treaba. Căci 
aveau să lipsească semnele liniștitoare de pe cărare, mirosurile 
aduse de vânt, sunetele nelalocul lor. 

— Cristoase, ce ne facem? 

Blind Pig săltă din umeri. 

— Nu cred că omv’ o să ne ceară părerea. 

Fritsche decise să înfrunte inevitabilul evident și schimbă 
subiectul. 

— Ce ştii despre lupta în oraș? 

Blind Pig se gândi la asta, trecându-și în revistă talentele. Pe 
urmă chicoti. 

— Song Nhanh nu-i nimic. Ce mă-sa, nenică, astă-vară am cucerit 
Detroit-ul! 


Tarpy stătea înghesuit lângă Mead. Îi repugna atât de mult 
situația deoarece, cu tot mirosul de kerosen din elicopter, putea să-i 
inspire vânturile trase dinadins. 

Elicopterul se înclină, împingându-l şi mai aproape de trupul 
dolofan al corespondentului de la Copley. Îl simţi pe Mead trăgându- 
se de lângă el. Gândul că ura era reciprocă îl liniștea pe Tarpy. 
Pentru el, iadul ar fi însemnat ca Mead să-și închipuie că-ţi era 
prieten sau coleg. Spera că nu va avea parte niciodată de o astfel de 
soartă. 

Mda. Dar dacă o zbârcise mergând spre nord în loc să rămână în 
Saigon? Ce s-ar întâmpla dacă Tarpy ar încurca-o atât de rău încât 
cei de la AP l-ar pune pe liber? 

Cliff Tarpy avu brusc un coșmar. Se făcea că-l implora pe Ron 
Mead să intervină cu o vorbă bună la șeful lui şi să-i ceară o slujbă, 
numai atât cât să poată termina de relatat nenorocitul ăsta de 


reportaj. N-avea importanţă că și Mead putea să se afle pe aceeași 
pistă greşită ca și el. Copley ierta ignoranţa prin concediere și 
reangajare pe post de consultant. 

În plus, Mead era în siguranţă câtă vreme bătrânul Copley făcuse 
parte din Marina Militară. Copley ar fi în stare să ierte orice eroare 
jurnalistică săvârșită de un om care făcuse supremul sacrificiu față 
de Dumnezeu, Patrie și Reţeaua de Ziare, pentru a relata despre 
acești cetățeni de rând care se aflau în armata de uscat, în loc să 
facă parte din Flotă. 

Dumnezeule, gândea Mead, individul ăsta e băut. Își dădea seama 
datorită roșeţei din obrajii lui Tarpy dar și după mirosul de băutură 
simţit de fiecare dată când își întorcea faţa către el. 

La rândul său, Mead era sictirit fiindcă ştia sigur că Tarpy se 
băgase ca musca-n lapte în showul lui. De îndată ce la Saigon s-a 
aflat că amicul lui, Sinclair, călcase în picioare o uriașă forță 
inamică pentru a salva batalionul din Regimentul 15, Mead a fost 
conștient că i-a căzut în mână un excelent subiect de articol. La 
naiba, ce articol? Putea să mulgă chestia asta vreme de o săptămână 
și mai bine, după care să scrie mai multe materiale, ba poate chiar și 
un editorial, sau trei... cu publicare garantată în cele douăzeci și trei 
de cotidiene și mulțimea de săptămânale aflate în proprietatea 
bunului său prieten și patron, căpitanul Copley. 

Cei doi bărbaţi auziră mormăiala de rutină a pilotului în timp ce- 
şi croia drum prin traficul radio militar şi primi permisiunea de 
aterizare în tabăra batalionului din Regimentul 15. Mead își strânse 
la piept sacul B-4. 

Tarpy scoase din buzunar un blocnotes și o sticlă. Trase o dușcă 
zdravănă, apoi mâzgăli câteva însemnări. Judecând după manevrele 
nehotărâte ale elicopterului și după sporovăială continuă din căștile 
radio, existau șanse ca instinctele sale să nu-l fi înșelat. Poate că, 
într-adevăr, avea să dea peste un subiect ca lumea aici. 

Cei doi ziariști se hotărâseră să pornească spre nord după 
informarea la care participaseră cu câteva ore în urmă la sediul 
MAC-V. 

MAC-V era cunoscut sub numele de Pentagon Est. De aici soldaţii 
şi gradaţii erau puși la curent cu toate „ştirile calde” provenite din 


mediile de informare în masă. Erau circa cincizeci şi ceva de oameni 
care, sub comanda unui general, răspundeau de furnizarea către 
presă a informaţiilor zilnice privind acţiunile americane. Informările 
aveau loc dimineața și după-amiaza. Cu excepţia unor împrejurări 
excepționale, asistența era ca şi inexistentă. 

Iar în Anul Domnului nostru 1968 se spuseseră atât de multe 
minciuni, încât, aproape nimeni nu lua parte la ședințele de după- 
amiază, fixate la patru și jumătate. Oricine se sinchisea sau era 
îndeajuns de fraier, tot ajungea acolo în jurul orei cinci. Până și Ron 
Mead fusese de acord cu felul în care colegii săi de la Fourth Estate 
botezaseră informarea de după-amiază: Varieteul de la ora cinci. 

Sala principală destinată presei se prezenta deosebit de sobru: un 
mic podium şi câteva scaune pliante. Nu avea nici măcar o priză 
electrică pentru cei de la televiziune. Aceștia trebuiau să-și întindă 
cablurile pe toată lungimea holului. De asemenea, erau rare ocaziile 
când se foloseau materiale vizuale demonstrative: niciun fel de hărți 
sau diagrame prinse în pioneze pe vreo tablă de lemn, nimic care să 
servească drept ancadrament pentru măruntul funcţionar militar 
care avea să „livreze” searbădele informaţii zilnice. 

Până și pe Mead îl iritau aceste informări. El avea de demonstrat 
o chestie și arareori se întâmpla ca Armata să-i pună la dispoziţie 
vreun element ajutător. Atunci când împopoţonau podiumul ca 
pentru o aniversare mexicană, cu casete colorate sugerând bombele 
aruncate, cu hărţi și ace cu gămălie prezentând adevăratele progrese 
înregistrate de americani, era clar că Statele Unite tocmai pierduseră 
o bătălie. 

Ron Mead nu era un admirator pătimaș al Varieteului de la ora 
cinci. Astăzi participase totuși, căutând cu disperare un subiect, fără 
să fie sigur că are să-l găsească. Informările constau, în principal, 
din niște declaraţii seci, cu iz de rapoarte de poliție, scrise fără grija 
că, într-o bună zi, formulările acestea, uneori bombastice, alteori 
voit sforăitoare sau, dimpotrivă, tăioase ca o lamă de brici, vor 
trebui să se transforme în documente pentru tribunal. 

Mead era sictirit fiindcă un alt tip de la Copley, însoţit de un 
fotograf cu normă întreagă, fusese însărcinat cu relatarea bătăliei de 
la Khe Sanh. Culmea era că nici reporterul, nici fotograful nu se 


apropiaseră măcar de locul evenimentelor. 

Ca orice ziarist cu capul pe umeri, acesta scria de la loc sigur, din 
Da Nang. N-avea niciun rost să-ţi asumi niște riscuri când publicul 
putea fi informat tot atât de bine din perspectiva rece a gândirii din 
spatele liniilor. Totuși, sursa era indicată a fi Khe Sanh. Asta conta. 

Mead nu concepea ca un trepăduș mai tânăr să-l pună în 
inferioritate. Auzise zvonuri despre succesul repurtat de Sinclair în 
apropiere de Song Nhanh. Spera ca, ajutat de șansă, cu puţină 
muncă de scotoceală și datorită relaţiei speciale cu generalul, să-l 
impresioneze pe Copley. Mead devenea tot mai conștient că începea 
să se apropie de sfârșitul misiunii sale, mai ales de când cu 
aglomeraţia asta de maimuţoi precum tipul de la Khe Sanh. Un 
articol frumuşel realizat chiar aproape de final l-ar plasa cu uşurinţă 
într-un post de, să zicem, șef de birou în Sacramento. 

Politichie californiană. Ei, asta era ceva la care Mead se pricepea 
într-adevăr. Puteai să obţii niște „adiționale” prestigioase pe chestia 
asta. Un articol, două în California Journal. Ceva consultanță pentru 
Field Poll. Chestii acceptabile. Mead era un Reporter. Nu putea fi 
cumpărat. 

Când tânărul căpitan s-a urcat pe podium și a început să mormăie 
despre ultimele statistici și celelalte misiuni, Tarpy a fost sigur că se 
îndreptase într-o direcție greșită. 

Ca şi Mead, auzise aceleași zvonuri despre un anumit raport, 
numai că motivațiile sale erau cu totul altele. A ascultat răbdător, în 
timp ce căpitanul, sorbind des din carafa cu apă, a continuat să 
bălmăjească despre așa-zisele activități ale zilei. În sală se aflau 
circa o duzină de reporteri care au pus întrebări sporadice, 
umplându-și blocnotesurile cu ceva, numai bun de aruncat la gunoi. 
Televiziunea nu a participat. 

Tarpy l-a zărit pe Mead și a știut că individul urmărea, în esenţă, 
acelaşi subiect, numai că pe o nuanţă mult diferită: Sinclair. Mead 
avea să vadă în distrugerea unui regiment NVA (în acel moment, 
Tarpy nu putea decât ghici că nu era vorba de Viet Cong, ci de NVA) 
o măreaţă victorie obținută de un strălucit ofițer tanchist. Avea să 
fie o poveste desprinsă din tradiţia marilor manevre de învăluire 
efectuate cu tancurile în cel de-al doilea război mondial. Parcă 


vedea introducerea concepută de Mead. Ar fi picat foarte bine într- 
unul din ziarele lui Hearst din 1944. 

Căpitanul şi-a continuat discursul monoton, până când a ajuns la 
partea despre Song Nhanh. A confirmat teoretic ceea ce auzise 
Tarpy: o forță copleșitoare atacase un avanpost izolat, situat la o 
azvârlitură de băț de capitala unei provincii. Un întreg regiment 
lichidat de o coloană de blindate. Salvarea batalionului din 
Regimentul 15. 

Tarpy epuizase deja subiectul în trei paragrafe. Sursele pot să 
spună o mulțime de lucruri, dacă ai imaginaţie. Nu-l interesa breșa 
spectaculoasă a lui Sinclair. Chestia după care bâjbâia Tarpy era Tet. 
Trecuse prin prea multe armistiţii. 

În adâncul fiinţei sale de om de presă, Tarpy era convins că Anul 
Nou vietnamez avea să prevestească un moment istoric. La dracu’ cu 
„prevestească”. Cuvinte ca astea foloseşti la rubrica de opinii, când 
încerci să obţii o reducere a impozitelor. „Să regularisească” era 
mult mai potrivit, deși inacceptabil, fie și din punct de vedere 
gramatical. 

Minciunile rostite ca pe apă ale căpitanului au confirmat ideile lui 
Tarpy. Acolo, în nord, se petrecea ceva. Mai multe orașe importante 
erau deja atacate. Să se fi angajat în sfârșit Hanoiul cu fermitate? 
Auzise şi citise speculaţiile referitoare la ofensiva generală, de 
câteva săptămâni. Dacă așa stăteau lucrurile, putea unchiul Ho să 
iasă basma curată? Încă un „dacă așa”. Cheia enigmei s-ar putea să 
fie în Song Nhanh. 

Când căpitanul și-a încheiat discursul, majoritatea ziariștilor s-au 
îmbulzit la ieșire, pentru a da buzna în cel mai apropiat bar. Tarpy a 
observat că Mead își întârzia plecarea. Fir-ar să fie, și-a zis el, 
mitocanul vrea să scrie despre Sinclair. Ca să se împace cu sine, 
Tarpy își reaminti că până și Copley îl considera pe Mead de 
„categorie ușoară”. Mead era genul de ziarist care, atunci când era 
călcat pe coadă, spunea „nu mă sictiri”, în loc de „să te bag în mă- 
ta”. 

Așa s-a făcut că cei doi oameni s-au pomenit înghesuiți într-un 
elicopter care se îndrepta spre tabăra batalionului din Regimentul 
15, la zece kilometri de Song Nhanh. După sporovăiala neîncetată a 


pilotului, Tarpy şi Mead sesizară că traficul era deosebit de intens. 
Trupe și materiale de tot felul, armament, muniţie și tehnică de 
luptă, în cantităţi fantastice, erau deplasate cu repeziciune. 
Aterizarea avea să se efectueze cu dificultate. 

Elicopterul lor se roti un timp, până găsi un loc pe dealul 
minuscul de la Tabăra Stuart. 

Atât Mead cât şi Tarpy coborâră grăbiţi, fiind convinși că 
puseseră mâna pe subiectele de care aveau nevoie. 


58. DUAN 


Tovarășul general și-a ales drept sediu clădirea trezoreriei. 
Alegerea era logică. Ca Bancă Centrală pentru capitala provinciei, 
francezii o construiseră joasă și puternică. Avea ziduri extrem de 
groase şi armate cu oţel. Fiecare dintre planșeurile structurii de trei 
niveluri era din ciment de cea mai bună calitate. 

Când a ales-o, Duan a avut două argumente. Pe de o parte, 
clădirea avea o poziţie centrală, iar pe de alta, se afla, faţă de piaţa 
orașului, la o distanţă care o ferea să fie o ţintă potenţială pentru un 
atac terestru. În privința asta, Duan nu trebuia să-și facă griji decât 
din pricina unui atac aerian sau de artilerie. Așa încât și-a pus 
echipa în mișcare pentru transformarea clădirii într-o fortăreață. 

Se plimba încolo și-ncoace prin biroul mare de la parter, 
urmărindu-i pe oameni în timp ce munceau. Îi vedea clar, geamurile 
mate de la ușa biroului fiind îndepărtate. 

De altfel, peste tot în jurul lui, oamenii scoteau geamurile de la 
uși și de la ferestre, precum și de la luminatoarele din tavanul de la 
ultimul etaj. Experienţa demonstrase că în cazul unei puternice 
deflagraţii, geamurile echivalează cu schijele. Era un adevăr 
menționat în manuale, pe care Duan și-l amintea foarte, foarte bine. 

Clădirea trezoreriei mai avea și alte câteva caracteristici ideale. 
Dispunea, de exemplu, de o pivniţă adâncă și solidă. În acel 
moment, oamenii lui o transformau într-un buncăr protejat cu 
întărituri. Auzi bufniturile zgomotoase de deasupra, unde alte 
echipe așezau saci cu nisip peste planșeul primului etaj. În cazul 
unui eventual atac aerian, molozul căzut de la etajul al doilea avea 
să asigure o protecţie suplimentară. Duan observă de asemenea că 
mai multe echipe îndepărtau ipsosul de pe tavane. Odată căzut, 
acesta avea prostul obicei să deregleze coerenţa în gândire. 
Totodată, putea să provoace și răniri nu tocmai uşoare. 

Generalul Duan a fost surprins, dar nu întru totul zguduit de 
vestea distrugerii, de către Sinclair, a regimentului său trimis să 
execute ambuscada. 

Conștient de dimensiunea eșecului, a acceptat blamul pentru 


eroarea săvârşită. Se așteptase la o reacţie și tocmai de aceea ar fi 
trebuit să înţeleagă natura oponentului său. Sinclair făcea parte din 
cavalerie. În derularea istoriei, succesele cavaleriei aveau la origine 
atacuri gen „acum ori niciodată”. În plus, probabil că posibilitatea 
unei reacţii din partea ARVN era neglijabilă. Când forțele lui Duan 
atacaseră Song Nhanh-ul, cei mai mulți dintre soldaţi fuseseră 
plecaţi în permisie cu ocazia Anului Nou. Avusese de înfruntat cam 
o treime din forța disponibilă. 

De ce crezuse el că celelalte unități ARVN aveau să fie într-o altfel 
de situație? 

Ei, lasă, acum. Să vedem cum putem transforma eșecul în 
victorie... Să-l considerăm un sacrificiu de pion? Să privim situaţia 
ca pe un joc „de mijloc”? N-ar putea oare să-şi obosească partenerul 
până la epuizare? 

Ia să-ncercăm așa: următoarea mișcare a lui Sinclair va fi să-și 
aducă majoritatea forțelor pentru asaltul asupra orașului. De bună 
seamă că Song Nhanh constituia o tentaţie irezistibilă, așa cum era 
situat, la numai zece kilometri de fortăreața lui Sinclair, aflată, prin 
afluirea trupelor, într-o spectaculoasă creștere a potenţialului de 
luptă. Informaţiile secrete spuneau că generalul american putea să 
aducă maximum nouă mii de oameni pentru atacarea orașului. Duan 
era capabil să-i opună șase mii de oameni antrenați și circa trei mii 
de recruți. Cei care ar fi trebuit să se înscrie voluntari din rândurile 
populaţiei din Song Nhanh nu o făcuseră, dar Duan nu-și învinuia 
comisarul. Fusese doar un eşec în înţelegerea naturii acestor țărani, 
care, de câteva generaţii, aveau de-a face cu războaiele neîntrerupte 
și cu trecerea dintr-o tabără în alta. Totuși, rămâneau nouă mii 
contra nouă mii. 

Regula de bază a atacării unui oraș, lucru pe care Sinclair îl 
cunoștea cu siguranță, stipula că raportul de forțe trebuie să fie de 
trei la unu în favoarea atacatorilor. Un simplu calcul matematic 
spunea că pentru a repurta un succes, Sinclair ar avea nevoie de 
douăzeci și şapte de mii de oameni. 

Se mai adăugau la ecuaţie alți câțiva factori. Trupele din 
subordinea lui Duan nu erau integrate temeinic în divizie. Avea 
voluntari, câţiva soldați rămași din Batalionul Phu Loi și soldaţii 


Viet Cong activaţi. După socotelile lui, pregătirea acestora lăsa de 
dorit. Pe de altă parte, fiecare om străbătuse cu piciorul toată zona 
de nisip a Song Nhanh-ului. Oamenii lui cunoșteau terenul și, cel 
puţin așa spera el, erau în măsură să-și îndeplinească sarcinile. 

Găsi răgazul să privească puţin situaţia și la nivelul întregii ţări. 

Insurecția generală avea să cuprindă întregul Vietnam. Sinclair va 
ataca fără doar și poate. Dar cât timp îl vor lăsa superiorii săi să 
insiste pe punctul ăsta? Însuși Saigonul va fi atacat. Când 
Westmoreland își va da seama că altul este obiectivul numărul unu 
al operațiunilor concertate îl va retrage pe Sinclair și-și va îndrepta 
atenția asupra unui obiectiv mult mai important decât o 
neînsemnată capitală de provincie situată atât de departe, spre nord. 

Prin urmare, Duan nu trebuia să apere orașul decât pentru câteva 
zile. Putea s-o facă? Luă în calcul forțele de care dispunea și 
caracteristicile terenului. Îi rămăseseră cinci regimente. Cum să le 
plaseze? 

Gândeșşte-te la Song Nhanh ca la o insulă. Mlaștini în trei direcţii, 
un râu la vest. Sinclair nu putea să vină la el decât traversând 
principalele poduri antice de la intrarea în oraş. 

Și deodată îi veni în minte... Era una din acele idei minunate, 
care ţi se relevă ca niște minuni călăuzitoare. 

Song Nhanh chiar era o insulă. Duan avea să-și configureze 
defensiva după modelul oferit de acel mare tactician japonez care a 
apărat Iwo Jima, forțându-i pe americani să plătească un preţ 
incredibil pentru cucerirea ei. 

Oare cum îl chema? Ciudat cum poţi să pui așa niște întrebări în 
momente din astea. A, da. Generalul Tadamichi Kuribayashi. 

Duan se simţi foarte bine pentru că-şi adusese aminte. 

Deci, ca şi Iwo Jima, Song Nhanh va fi o insulă. 

Cinci regimente. Cum să le desfăşurăm? 

Simplu: Două vor acţiona ca forțe de blocare la nord şi la est. 
Unul îl va păstra ca rezervă mobilă. Pe ultimele o să le plaseze 
direct peste râu față de locul unde va ataca Sinclair. 

Asta însemna că va întârzia aruncarea în aer a celor două poduri. 
Da, le va avea pregătite şi gata de distrugere. Dar va aștepta până 
când Sinclair va trimite înainte, să zicem, o companie, pentru 


tatonarea terenului. Pe urmă, Duan va ordona distrugerea podurilor, 
trântind astfel ușa în spatele companiei. Îi va măcelări pe toți. 

Rezolvarea acestei ecuaţii deloc simple îl va preocupa în 
exclusivitate pe Sinclair, ținând cont și că va avea nevoie de câteva 
zile ca să-şi aducă la fața locului întreaga forță disponibilă. 

Tovarășul general concepuse o tactică absolut corectă. Nu exista 
nicio eroare în gândirea sa. Tragedia lui Duan a constat pur și 
simplu într-o înțelegere greșită a situaţiei. 


59. SINCLAIR 


Generalul Sinclair ciocăni în stâlpul de la intrarea în cortul lui 
Taylor imediat după ora patru dimineaţa. Colonelul îi convocase 
deja pe Shannon și pe Edmunds și făcuseră împreună pregătirile de 
ultim moment, reușind să fure și câteva minute pentru o cafea 
fierbinte. 

Deplasarea în Song Nhanh avea să înceapă o dată cu prima geană 
de lumină. Afară noaptea se umpluse deja de forfota oamenilor care 
se pregăteau, de ordinele strigate şi de huruitul neîntrerupt al 
elicopterelor. 

— Domnilor, spuse Sinclair de cum intră, am veşti de la Saigon. 
M-am gândit că aţi vrea să fiți primii care să le aflați. 

Shannon se uită la general cu o nedisimulată curiozitate. Vocea 
lui era solemnă, dar mai era și altceva... Să fi fost oare o scânteie de 
amuzament în ochii lui? 

— Tocmai au atacat ambasada Statelor Unite. 

Sinclair lăsă un răgaz ca anunţul său să-și facă efectul, turnându- 
și între timp cafea. 

— Dumnezeule! exclamă Taylor. 

— Da, confirmă Sinclair. După toate aparențele, situaţia e cam 
albastră. Vieţile diplomaților sunt amenințate și-așa mai departe. 
Inclusiv cea a domnului ambasador. 

Sinclair își îngădui în sfârșit un rânjet. Edmunds nu se mai putu 
abţine. 

— Ei, să vadă și domnia-sa cum e, murmură el. 

Toată lumea, inclusiv Sinclair, izbucni în râs. Generalul se ridică 
puţin pe marginea unui cufăr, așteptând până când hohotele de râs 
se stinseră. Apoi, redeveni serios. 

— Bineînţeles, adoptând un punct de vedere egoist, asta ne 
creează câteva probleme. Comunicatiile cu Saigonul sunt, am putea 
spune, folosibile când și când, în cel mai bun caz. 

Shannon își imagină că „isterice” ar fi fost un cuvânt mai nimerit, 
dar Sinclair nu putea să spună așa ceva. El intui totodată și 
principala dificultate a comandantului său. 


— Nicio şansă pentru sprijin aerian, zise el, neputând să se 
abțină. 

— Întoemai, confirmă Sinclair. Nimeni n-o să se sinchisească de 
micul nostru război de-aici, când se pare că toată ţara e pe cale să 
explodeze. Și, pentru ca situaţia să devină și mai învăluită în ceaţă, 
n-am reușit să iau legătura cu nimeni care să fie dispus să accepte 
utilizarea propriei noastre artilerii cu intensitatea pe care aş fi dorit- 
o. 

Cei de față reflectară în liniște, preţ de un moment. Song Nhanh 
era o capitală de provincie străveche. Nu exista niciun temei al 
judecății umane care să-i slujească drept argument lui Sinclair 
pentru a da frâu liber tunurilor sale mari ca să bombardeze zonele 
strategice ale unui oraș istoric ca acesta. O astfel de decizie trebuia 
luată numai la cel mai înalt nivel. 

Generalul ridică din umeri, ca şi cum ar fi fost vorba doar de o 
dezamăgire minoră. 

— Și așa n-am fost cu adevărat sigur că o voi obţine, spuse el. 
Sper că planurile pe care le-am conceput să corespundă situaţiei 
nou-create. De asemenea, ținând cont că Saigonul a ieșit practic din 
circuit, noi avem mână liberă aici. S-ar putea ca asta să fie în 
favoarea noastră. 

Generalul își lăsă jos ceașca și se ridică în picioare. Începu să se 
plimbe încolo și-ncoace, revizuindu-și strategia cu glas tare, fapt 
care-l ajuta să gândească. 

Taylor, Edmunds și Shannon erau familiarizați cu planul de 
ansamblu, Sinclair fiind adeptul informării ofițerilor săi până la 
ultimul detaliu. Acum i se păru însă că era util să mai audă o dată 
totul, ca să-și clarifice rolurile individuale. 

— Întreaga operaţiune se bizuie pe unul și același lucru, spuse 
Sinclair. Viteză, viteză și iarăși viteză. Trebuie să ne aducem 
întreaga forță de care dispunem ca să acţionăm asupra Song Nhanh- 
ului. 

— Dar asta o să ne lase fără rezerve, sir, spuse Taylor, preluând 
instantaneu rolul de avocat al diavolului, de care Sinclair avea 
nevoie chiar atunci. 

— Adevărat. Dar dacă nu cucerim orașul în doar câteva zile, 


oricum n-o să mai fie timp pentru rezerve. În plus, inamicul are 
avantajul unei forțe echivalente, cu care apără poziţii în interiorul 
orașului. 

— Trebuie să-i lovim acum, spuse Shannon, înainte ca el să poată 
să-şi fortifice poziţiile. 

— Exact, domnule maior, zise Sinclair. Aș putea paria, totodată, 
că oponentul nostru habar n-are cât de rapid își poate deplasa o 
armată modernă trupele și proviziile. Dac-aș fi în locul lui aș trage 
de timp cât mai mult. Și asta, domnilor, n-am să-i îngădui s-o facă. 

Generalul trecu de la strategie la tactică. Avea să atace pe șosea, 
folosind și subunități din Batalionul 1 al Regimentului 15, menite să 
asigure securitatea periferiei de la vestul orașului, din imediata 
apropiere a podurilor. 

Vor amenaja rapid o zonă de aterizare pentru elicoptere, după 
care vor transporta restul Batalionului 1 și Batalionul 2 din 
Regimentul 11. Aceste unităţi vor ataca trecând peste râu. 

Sinclair presupunea că Duan va arunca în aer podurile, așa că-şi 
chemase deja unităţile de genişti de la Hue Duc. 

Spre est şi spre nord, elicopterele aveau să aducă rapid cea de a 
treia componentă a forței sale, Batalionul 1 din Regimentul 29, pe 
care avea să-l plaseze la marginea mlaștinilor, pentru cazul când 
Duan s-ar fi decis să întrerupă contactul şi să dea bir cu fugiţii. 

— Cred cu tărie că omul ăsta, Duan, nu-i așa? şi-a construit sieși 
o minunată capcană, zise Sinclair. 

Shannon putea să vadă în mintea lui harta, ca şi cum ar fi fost 
atârnată pe peretele centrului de comandă. Da, din punctul de 
vedere al lui Sinclair, generalul NVA se afla în capcana pe care 
singur și-o construise. Dar, din punctul de vedere al lui Duan, avea 
să fie practic o fortăreață împotriva căreia Sinclair va trebui să 
desfășoare un asediu potențial costisitor. În mod deosebit, ca vieți 
omenești. 

— Ar putea să fie destul de riscant, sir, spuse Shannon. Imediat ce 
vom trece râul, vom fi nevoiţi să cucerim orașul stradă după stradă. 

— Ai absolută dreptate, domnule maior, răspunse Sinclair. Dar, 
vezi dumneata, eu m-am pregătit pentru genul ăsta de lupte toată 
viața. Mă îndoiesc că acest Duan a mai apărat vreodată un oraş în 


lunga și aparent onorabila sa carieră. 

Sinclair se îndreptă spre deschizătura cortului, pregătindu-se să 
plece. Shannon se gândi că fața lui semăna foarte mult cu a unei 
vulpi pe cale să salte gâscă cea grasă a ţăranului. 

— Acum el joacă pe terenul meu, zise, cu gândul cine știe unde, 
comandantul diviziei. 

În timp ce generalul ieșea grăbit afară, Shannon aproape că-l 
compătimi pe comandantul vietnamez. Pe urmă se gândi la ziua 
următoare, la Song Nhanh și la atacarea orașului. Toate gândurile de 
compasiune i se risipiră. 

Presimţea că fermierul ar putea să înhaţe o bună parte din blana 
vulpii. 


60. GRUPA 


La început, Mosby crezu că cele patru cadavre din curte erau ale 
unor copii. Nişte siluete mici, contorsionate, cu pielea desprinsă de 
pe carne, de parcă oamenii aceia fuseseră jupuiţi de vii. 

Pe urmă, își dădu seama și se uită în altă parte. 

Căpitanul Jerry Edmunds nu luase decât trei oameni cu el la 
cercetarea ruinelor fumegânde ale mânăstirii: Mosby, Blind Pig și 
Fritsche. Două indicii îl preveniseră cu privire la ce se putea aștepta 
în timp ce Batalionul 1 din Regimentul 15 se deplasa pe șosea către 
orașul Song Nhanh: niciunul dintre refugiații care se îngrămădeau 
pe drum nu-și întorcea privirea spre clădirile împrăștiate pe culmea 
dealului, iar un fum negru încă se mai furișa spre cer dintre 
acoperișurile ruinate. 

Între zidurile mânăstirii nu se simţea nicio mișcare. 

În momentul acela, Edmunds ar fi trebuit să-i cheme înapoi. 

Dar toți patru au trecut prin curte și au intrat în capelă, cu armele 
atârnând în jos, cuprinși parcă de o uitare de sine. 

Stelajele metalice de la stranele prefăcute în așchii încă mai erau 
încinse. 

Blind Pig îngenunche lângă un cadavru. Îl întoarse într-o parte, 
cu gesturi delicate. 

Sub stiharul incendiat se puteau vedea bandajele. Blind Pig le 
dădu la o parte. 

— Gălbejiţii a venit aci primii, șopti el. 

Fritsche închise ochii. 

— Nenorociţii dracu’! 

Se duse lângă perete şi vărsă fiere. Se întoarse. 

— Au avut timp să-și pună bandajele înainte să... dar-ar dracii! 
Haide, Pig. Am văzut destul. 

Blind Pig lăsă cadavrul să cadă la loc și se ridică în picioare. 

— Cred c-ar trebui să ne gândim la plata datoriilor, bătrâne. 

Fritsche puse mâna pe patul puștii sale, de parcă atunci ar fi 
descoperit-o prima oară. 

— Ştii ceva, nenică? spuse el. La dracu” cu gălbejiţii ăștia. Tare-aș 


vrea să știu cine a ordonat raidul ăsta aerian. 

Blind Pig puse mâna pe umărul lui. 

— Ai dreptate. Dar ar fi mai ușor să le iei maul la niște gălbejiți 
decât să-i cauţi pă împuţiţii de pe avioane. 

— Hai, băieţi, spuse Edmunds, sunetul vocii sale fiind înăbușit de 
pereţii înnegriţi. N-avem ce să mai căutăm pe-aici. 

Mosby n-avea să știe niciodată care parte a minţii lui ar fi vrut să 
spună „Mulţumim, domnule președinte”, în vreme ce ieşeau cu toţii 
din mănăstirea incendiată cu napalm, încercând să nu-și lase 
memoria să înregistreze ceea ce ochii lor văzuseră aici. 


61. SONG NHANH 


Pentru soldatul obișnuit, a fi cercetaș echivala cu o invitaţie la 
sinucidere. 

Phan Xuan Cung se uită la camarazii săi, știind că nu chiar așa 
stăteau lucrurile. Cel puţin un cercetaș poate să aleagă dacă să se 
sinucidă sau nu. Camarazii ăștia ai lui nu aveau la dispoziţie 
opțiunea negativă. Se întrebă dacă ei își dădeau seama că fuseseră 
anume desemnaţi drept momeală. Era foarte posibil că nu. Oamenii 
fuseseră aleși dintre noii luptători voluntari din Song Nhanh și din 
unităţile Viet Cong locale. Pentru ei, misiunea reprezenta poate un 
moment de glorie. 

Pentru Cung însă, era o invitație la moarte. 

Împreună cu alți zece oameni stătea ascuns în preajma celor 
câteva colibe îngrămădite pe malul vestic al râului Song Nhanh. În 
faţa lor se întindea mahalaua de pe malul vestic și, la capătul unui 
drum de ţară brăzdat de făgașe, intersecţia cu Șoseaua 45L, pe unde 
aveau să-și facă apariţia imperialiștii. 

În orice caz, așa spera Cung. 

Dacă el s-ar fi aflat la comanda americanilor, ar fi părăsit șoseaua 
în locul unde se îndepărta de râu la o jumătate de kilometru mai jos 
de ei şi s-ar fi deplasat direct de-a lungul malului. Dar americanii, cu 
mașinile lor greoaie și soldaţii lor leneşi, iubeau ceea ce era drept și 
neted. Ştia că avea dreptate în privinţa asta, căci, în ultimele zece 
minute, elicopterele americane descriseseră „opt”-uri mari înspre 
poziţia grupei, venind dinspre sud-est. 

La cincizeci de metri în spatele lui Cung, platforma largă din 
piatră a podului numărul doi se întindea pe deasupra râului, spre 
oraș. Către sud, ruinele primului pod zăceau prăbușite în albia 
mâloasă. La o sută cincizeci de metri mai sus de podul numărul doi, 
se afla cel de-al treilea, încă intact. Cung își dădu seama că și acolo 
aștepta o grupă, care primise aceleași ordine ca şi ei. 

Văzu la capătul străzii o pâlpâire neagră-verzuie. Cung evaluă un 
moment situația. Vasăzică, mai întâi intră cu infanteria. Încă o 
pâlpâire. Doi imperialişti traversară în goană capătul străzii, unul 


din ei cărând o mitralieră. 

Cung încuviinţă în gând: se pare că-și trimiseseră înainte una 
dintre cele mai bune trupe de avangardă. Poate că era chiar cea pe 
care Cung o spionase anterior, pe dealul din apropierea Song 
Nhanh-ului. În continuare, ar trebui să apară oameni mișcându-se 
alternativ, pe ambele părți ale drumului. Da, da. Acum o să iasă la 
iveală şi mitraliera. Imediat o să urmeze o pauză, până când 
probabil va apărea unul din vehiculele lor blindate pentru 
recunoaștere. Uite-l. 

În acest moment, Cung încălcă ordinele primite. Ar fi trebuit să 
treacă imediat podul înapoi, dar aşteptă până când transportorul 
american lovi mina. Bubuitura răsună satisfăcător de puternic, iar 
pereții metalici ai transportorului se umflară corespunzător. Fumul 
ieșea din vehicul. Cung își dorise dintotdeauna să vadă un astfel de 
blindat distrus. Acum se puse în mișcare, neluând în seamă ploaia 
de gloanţe trase dinspre stradă. Ordinele prevedeau să raporteze la 
centrul de comandă al diviziei în momentul când primii imperialiști 
se apropiau de pod. 

Numai că el se săturase să-și vadă oamenii supunându-se 
ordinelor. 


— Haide, Grubb, n-ai murit încă. 

Vocea venea dintr-un tunel. Grubb zăcea lat într-un șanț cam la 
vreo cincisprezece metri de transportorul M-113 incendiat. 

Deasupra lui stăteau ghemuiţi Geiger și Masters. Explozia îl 
aruncase pe Grubb într-un șanț de drenaj de la marginea drumului. 
Grubb își pipăi trupul cu atenţie, apoi se ridică în picioare și scuipă 
sânge. Masters îi întinse un bidonaș. Grubb gâlgâi cu recunoștință, 
apoi făcu ochii cât cepele şi scoase un șuierat. 

— Fi, iepurache, se minună el. Vrei să te iau de nevastă? 

Masters se mulțumi să zâmbească și puse bidonașul deoparte. 
Fusese plin cu whisky Old Crow. Grubb se ridică în genunchi tocmai 
când vietnamezul de la capătul străzii deschise focul. Toată lumea se 
culcă la pământ. Grubb se aruncă cu nasul în ceva ce semăna la 
miros cu aerul din apropiere de Perth Amboy. 

— Hai, dar-ar dracii! Să tragem și noi câteva gloanţe, ţipă Blake. 


Docilă, grupa execută foc de voie în josul străzii. Pe urmă, 
apărură şi ţintele, în momentul când șase... opt... nouă siluete 
îmbrăcate în negru ieșiră la iveală și apoi se retraseră peste pod. 

— Înainte, strigă Edmunds. Grupa se ridică în picioare, în vreme 
ce un tanc apăru de după colț și împinse la o parte din drum, însoţit 
de scrâșnete metalice, transportorul cuprins de flăcări. Compania 
Charlie năvăli către râu. 


Membrii grupei Viet Cong au murit în timp ce treceau podul. Era 
de așteptat ca imperialiștii să se năpustească în urmărirea acestei 
momeli, intrând în inima orașului. 

Numai că Compania Charlie fusese păcălită de prea multe ori în 
felul acesta. Soldaţii coborâră pe malurile râului, se împrăștiară și se 
aranjară în linie. Mosby găsi o căruţă răsturnată după care se 
adăposti. Înaintea lui se întindea podul acela larg de zece metri, 
arcuindu-se grațios deasupra râului și ademenindu-i să intre în oraș. 

Mosby ştia că dacă va pune piciorul pe pod, va muri. La câţiva 
pași mai încolo, Edmunds deţinea postul de comandă al companiei. 
Acum vorbea prin staţia PRC-25. 

— Afirmativ, Citation. 

După câteva secunde, veni răspunsul: 

— Whirlaway, aici Citation 6 Actual. Big 6 zice să ieşiţi la atac. 

Edmunds își înăbuși reacția. Staţia se auzi din nou: 

— Avem pe drum vehicule rapide, Whirlaway. Ca atare, este 
mare nevoie de podurile alea. 

Edmunds se ridică şi strigă la comandantul tancului M-48A3: 

— Haide. Ca la Remagen. 

După care porni în traversarea podului larg, urmat, după un prim 
moment de uluială, de compania lui. 

Mosby simţea totul foarte acut, înainte de toate noroiul de sub 
tălpile sale, devenit un pavaj fin, neted. Vedea balustradele de piatră 
de pe marginile podului și-și imagină că acesta arată ca unul dintr- 
alea din Paris. Ar fi frumos să le văd și eu cândva. Se întreba dacă 
luminile funcționau. Dădu naibii astfel de gânduri și reveni cu 
picioarele pe pământ. Auzea clănțănitul șenilelor cam la zece metri 
în spatele său. 


Podul părea să fie lung de câţiva kilometri... o veșnicie... dar asta 
nu împiedică grupa să sprinteze ca şi cum la sosire i-ar fi aşteptat 
cine ştie ce bucurie. Spre capătul celălalt se înălța orașul. Între 
clădirile care se zăreau foarte bine era una mare, din piatră de 
culoare cafeniu-deschis, cu ferestre arcuite. 

Acolo sunt, se gândi Mosby. 

La una din ferestre, desluși o figură arămie, în uniformă neagră, 
cu mâinile încleștate pe mânerul unui detonator. Mosby ştia că sub 
tălpile lui erau, de bună seamă, vreo zece tone de trinitrotoluen, 
încărcătură care urma să explodeze exact când el va ajunge la 
mijlocul podului. 

Avea dreptate doar în parte. 

Sub arcul central și cei doi piloni din mijloc erau cablate circa opt 
tone şi jumătate de TNT. Dar persoana care aștepta nu stătea în 
vechea clădire a percepţiei din imediata apropiere a podului. 

Vo Thi Mo se afla ghemuită chiar sub contrafortul podului, pe 
malul vestic al râului. Ea auzise pașii târşâiți de deasupra, apoi 
huruitul unui tanc. Nu era de ajuns. Mo așteptă. Calmul întruchipat. 

Nu se știe cum, Mosby şi restul Companiei Charlie reușiră să 
treacă râul Song Nhanh. Instantaneu s-au organizat într-un 
perimetru improvizat. Edmunds luă microfonul. 

— Citation 6... aici... aici Whirlaway. Am trecut. Și-am vrea să 
ne trimiteţi sprijinul de care dispunețţi. 

— E pe drum. 

Un pluton de șenilate apăru de după colț și porni în viteză către 
pod. Mo auzea zgomotul motoarelor. Acum era momentul. 

Al Godfrey era sictirit: de ce-i ordonase Mosby să se culce la 
pământ? Ce mă-sa, că doar îi văzuse și el pe gălbejiții ăia 
retrăgându-se. Nenică, păi ar fi trebuit să alerge după ei. Godfrey 
auzi și el uruitul formaţiei care se apropia de pod. Din curiozitate, se 
uită într-acolo. Văzu pe cineva atârnat de una din grinzile podului. 
Scoase un strigăt şi în același timp ridică arma și trase. 

Glonţul o lovi pe Mo în picior, rupându-i în mare parte carnea de 
pe coapsă. Fu aruncată în spate. Detonatorul îi scăpase din mână. 
Începu o cădere lungă... în timp ce deasupra ei se auzea cum 
huruitul motoarelor umplea lumea întreagă. 


Pe malul celălalt, Godfrey urla şi arăta cu degetul. Locotenentul 
Wilson, cel mai apropiat de el, a fost primul care a văzut micul 
obiect care se mișca sub pod, în vreme ce două... trei... patru 
tancuri trecură de secțiunea centrală. 

Între speranţele cât de cât realizabile din lumea pământeană a lui 
Mo nu mai rămăsese decât un singur lucru: micul detonator atârnat 
de capătul firului, la doar câţiva centimetri sub corpul ei, care tânjea 
neîncetat să se arunce în apa brună, ademenitoare. Degetele ei se 
întinseră, în vreme ce gloanţele din cupru ricoșau de oțel. În sfârșit 
prinse dispozitivul și încleștă degetele pe întrerupător. 

În momentul exploziei, unul dintre tancuri ajunsese la mijlocul 
deschiderii. Tonele de oţel se înălțară, rămaseră o clipă suspendate 
în aer, apoi se prăbușiră o dată cu cele ale podului în apele mâloase 
ale râului Song Nhanh, zgomotul deflagraţiei intrând în rezonanţă 
cu ecourile exploziei provocate la următorul pod, numărul trei. 

Astfel, cinci tancuri M-48A3 ca şi cei nouăzeci și trei de oameni ai 
Companiei C, Batalionul 1, Regimentul 25 Infanterie, rămaseră 
prinși în capcană, pe malul vestic al râului Song Nhanh. Moment în 
care cu o oportunitate exemplară, cei peste trei sute de oameni din 
Regimentul 67, Divizia 302, Armata Populară a Vietnamului, 
închiseră capcana. 

Una din companii veni direct pe strada care lega podul de piața 
orașului. Alta, dinspre nord, atacă în porțiunea cuprinsă între 
vechea clădire cu trei nivele, unde Mosby „văzuse” un genist în 
așteptare, și malul râului. 

Asaltul principal a venit dinspre sud, dinspre depozitul lung și 
șoproanele înșirate pe mal, direcție din care două companii au 
năvălit ca o maree kaki. 

Plutonul trei al Companiei Charlie, lichidat anterior în bătălia de 
pe Dealul 957, era alcătuit, în principal, din „prospături”. Ei au 
văzut valurile de militari nord-vietnamezi venind asupra lor. 
Pregătirea, convingerile lor de americani precum și propriul curaj i- 
au dus spre moarte. Lucru care nu trebuia să se întâmple. Cei mai 
mulți dintre ei nici n-au apucat să riposteze. Iar cei care au deschis 
totuşi focul au tras de parcă s-ar fi aflat la un poligon de 
antrenament, la o ședință oarecare de instrucție. 


Au murit. 

La fel de rapid a fost anihilat și tancul care sprijinea acea parte a 
flancului. Un trăgător iscusit, ascuns pe acoperișul depozitului, a 
lansat o rachetă care și-a nimerit ţinta între turelă și carcasă. 
Explozia obuzului și a muniției din interiorul mașinii blindate a 
aruncat tancul, ca pe-o jucărie, la vreo doisprezece metri în sus, 
făcându-l să cadă apoi la sol, unde a trecut ca un tăvălug peste pavaj 
și răniți, pentru a se înțepeni în nămolul de lângă mal. 

Plutonul întâi, norocos prin tradiţie, și-a păstrat șansa, toți 
membrii săi orientându-se instinctiv în căutarea adăpostului. Au 
sărit peste parapetul podului distrus, coborând în mlaștini. Au rămas 
ascunși lângă malurile zidite ale râului, la doi metri sub nivelul 
drumului. 

Grupa şi plutonul lui Mosby s-au adăpostit în mare grabă în 
clădirea veche a percepţiei. A fost o mișcare foarte neinspirată, 
pentru că aveau de înfruntat, pe flanc, o întreagă companie de nord- 
vietnamezi. Au rămas în viaţă dintr-un singur motiv. Tancul care le 
asigura sprijinul s-a întâmplat să aibă, contrar ordinelor, tunul de 90 
mm încărcat cu obuze-canistră și turela îndreptată spre nord, paralel 
cu râul. Obuzul canistră a explodat și i-a pus pe fugă pe soldații 
NVA. 

Mosby n-a știut nimic din toate astea. N-a fost conștient decât de 
faptul că s-a aruncat la pământ și s-a lovit de peretele de cărămidă 
al clădirii. S-a întors și s-a uitat într-o parte. Chiar după mai mulți 
ani, memoria lui nu-i aducea în actualitate decât niște secvențe 
bizare, înlănțuite atunci în mintea lui chinuită; fotografii văzute 
doar în copilăria lui, când răsfoia numere vechi ale revistei Life. 

Deasupra, tubul metalic ieşind din fereastra de la primul etaj al 
clădirii percepţiei şi un nor negru şi neclar explodând la gura ţevii. 

Fulgerul luminos de la tunul tancului care trăgea a doua oară. 

Oameni morţi, oameni muribunzi, oameni țipând, oameni 
alergând pe caldarâm. 

Pe urmă, o imagine cu totul unică: 

Trăgătorul vietnamez care executa foc de la fereastra de deasupra 
lui Mosby murind datorită reculului lansatorului de rachete, în 
vreme ce proiectilul lui bine ţintit, lovea puntea din spate a tancului 


M-48. 

Obuzele modeme, destinate distrugerii blindatelor, funcționează 
în diferite feluri. Cel mai adesea și cel mai eficient, ele aruncă 
asupra tancului o cantitate bine calculată de material exploziv. 
Acesta face o gaură minusculă prin blindaj, apoi transformă metalul 
în oțel topit, împroșcându-l în interiorul compartimentului 
echipajului. 

Mosby a auzit o explozie înfundată în momentul când racheta 
RPG a detonat pe puntea din spate a tancului. A văzut trapa 
deschizându-se și pe conducătorul vehiculului ieșind dinăuntru. 

Urma o nouă imagine, când tancul a luat foc și a explodat. 

Comandantul echipajului tocmai întorcea mitraliera de 0,5 către 
cel care adineauri trăsese în el, în momentul când tancul a sărit în 
aer. Mosby a văzut un con de flăcări izbucnind brusc prin trapă... 
silueta în raze X a unei ființe omeneşti... şi oasele i se vedeau negre 
pe fondul roșu, ca de Halloween... iar vâlvătaia transforma viața în 
ceva negru, viață smulsă cu violenţă în momentul când un craniu 
rânjind, sfărâmat, căzu în faţă, carnea transformându-se în cenușă. 
Totul, sub privirile lui. 

Acesta a fost momentul când Compania Charlie ar fi trebuit să 
moară până la ultimul om, cu un pluton decimat, un al doilea pluton 
împins către mlaștini și cel de-al treilea pluton prins în capcană la 
teren deschis. 

Numai că în acele momente dramatice, s-a întâmplat că maiorul 
Oreste Carruthers, comandantul Companiei a douăsprezecea de 
Aviaţie, a riscat trimiterea în fața curții marţiale, dobândind 
decorația Service Cross şi recunoştinţa veşnică a tuturor „animalelor 
de linie” de la faţa locului. Carruthers, cu trei modele foarte vechi 
de elicoptere de asalt, s-a apropiat, zburând la joasă altitudine și cu 
viteză mică, pe deasupra malului de râu, nerespectând flagrant 
regulile și fără să aibă aprobările necesare. 

Elicopterul UH-1B avea un echipaj alcătuit din patru oameni: 
pilotul, copilotul şi doi trăgători care acționau de lângă ușă. Era 
echipat cu două mitraliere M-60 care-și ițeau ţevile în afară, câte 
şase rachete de 70 mm pe fiecare parte, două mitraliere de calibrul 
0,60 în tecile de sub burta aparatului precum și un lansator automat 


de rachete de 40 mm. Teoretic, dacă tot arsenalul ăsta ar fi fost 
acţionat simultan, elicopterul s-ar fi prăbuşit la sol. Era un caz 
teoretic arareori testat, dat fiind că nu se găsea aproape niciodată o 
țintă care să necesite o asemenea opţiune. 

Carruthers, cu „ciclicul” împins la maximum înainte și cu manșa 
colectivă trasă la refuz, se întreba ce avea să se întâmple. 

Elicopterul Huey a pornit în picaj spre sol. 

Dacă ar fi fost un avion, motorul s-ar fi calat. Fiind însă un 
elicopter, deci un aparat cu comportament total diferit în situații- 
limită, n-a făcut decât o tentativă de „cabrare”, după care şi-a lăsat 
botul în jos. În acel moment, Carruthers nu dădea doi bani pe 
evoluţia bizară a aparatului, căci era atent la ceea ce nu a putut să 
descrie decât ca fiind o coloană de foc, pogorâtă din iad asupra 
soldaţilor NVA de sub el. 

Din fericire pentru Carruthers, minitunurile au rămas fără 
muniție înainte ca elicopterele să fi pierdut mai mult de douăzeci de 
metri altitudine. Dat fiind că nu se aflaseră la mai mult de treizeci 
de metri de sol, asta însemna că patinele săniilor de aterizare au 
trecut razant peste caldarâmul de pe mal. Dar piloţii de elicoptere, 
în special cei de pe aparatele de asalt, nu sunt normali. Totul s-a 
terminat perfect. 

În loc de curtea marţială, Carruthers a primit de la Sinclair 
decorația Service Cross. Și ori de câte ori intra în vreun bar militar 
şi pomenea în treacăt de Song Nhanh, nu mai trebuia să-şi cumpere 
singur de băut. 

Din acea zi, pentru tot restul carierei militare, i-a rămas drept 
poreclă semnalul de apel radio: 

Splatteri7%6. 

Era binemeritată. 

Cel care-ar dori să-i copieze isprava ar trebui să găsească o 
porţiune însorită de pavaj, traversată de trei coloane de furnici. Să 
presare peste coloane nişte pocnitori și să le împroște cu benzină. Și 
să dea foc furnicilor acelea cu praful de pușcă dintr-un cartuș de 
vânătoare. 

Numai că, acum furnicile acelea sunt infanteriști nord-vietnamezi. 
Oameni. 


Mosby se pomeni gâfâind în interiorul clădirii, cu un cadavru 
căzut pe umărul lui. În încăperea cu birouri se aflau camarazii săi de 
grupă, locotenentul Wilson, Blake și aproape tot restul Plutonului 
doi. 

Se trase ușor într-o parte, jumătate din trup și cea mai mare parte 
din minte simțindu-se ca sub efectul novocainei. Geiger îl ajută. 
Mosby observă că leșul îi aparţinea căpitanului Edmunds. Mai mort 
de-atât nici că se pomenise. 

Se poate să i se fi tras de la vreun fragment dintr-un proiectil B- 
40, sau o schijă de la atacul aerian. Indiferent de cauză, partea 
inferioară a craniului lui Jerry Edmunds lipsea aproape cu totul, iar 
gura îi rămăsese căscată, cu maxilarul proptit pe piept. 

Mosby simţi pe uniformă o umezeală siropoasă. 

Dar-ar dracii! se gândi el. Dar-ar dracii, de ce vă uitaţi toți așa la 
mine? Fir-ar să fie, că doar n-am o privire mai fioroasă decât oricare 
dintre voi. Şi nici n-arăt mai speriat decât alţii. E numai sângele ăsta 
blestemat. 


— În regulă, zise Taylor. A meritat riscul. Ce facem acum ca să-i 
scoatem de-acolo? 

Răspunsul lui Shannon fu întârziat de sosirea elicopterului lui 
Sinclair. Se aflau pe zona de aterizare cea mai apropiată de râu, 
zonă amenajată prin arderea rapidă a colibelor de lângă ramificaţia 
spre oraş a șoselei. Tot așa fuseseră improvizate și alte heliodroame 
iar aparatele Huey, care asigurau transportul batalioanelor din 
regimentele 11 și 29, aterizau și decolau într-o navetă neîntreruptă 
de la și înspre Hue Duc. 

Sinclair cobori din elicopter și se apropie de ei. 

— Geniștii de la Regimentul 12 sunt pe la jumătatea drumului, 
începu el, fără niciun preambul. Domnule colonel, câți oameni ai pe 
malul celălalt? 

— Nu știu sigur, sir, mărturisi Taylor. N-am reușit încă să luăm 
legătura cu ei. Am pierdut toate cele patru tancuri și, bănuiesc, 
jumătate din efectivul Companiei Charlie. Din câte pot să-mi dau 
seama, am cea mai mare parte dintr-un pluton aproape de malul 


râului. Și mai avem și clădirea de colo. Nu știu câţi sunt în ea. 

— Chiar acum, zise Sinclair, încerc să obțin de la ARVN 
aprobarea pentru artilerie şi sprijin aerian. Ăștia ne ţin pe loc. 
Colonele, se poate face ceva ca să-i ajutăm pe soldaţii dumitale? 

Taylor și Shannon se uitară unul la celălalt. Da, cum să nu. O 
bombă nucleară. Un miracol. A Șaptea de Cavalerie a lui John 
Wayne. Sinclair le desluși expresiile. 

— Geniștii vor ajunge aici pe la ora 18,00. Până-n zori, or să 
poată amenaja un pod peste râu. Să sperăm că oamenii noștri or să 
reziste. 


Sergentul Roger Blake, locţiitorul comandantului de pluton, se 
uita în jos de la fereastra sa la cele două cadavre. În vreme ce 
umbrele înserării puneau stăpânire pe împrejurimi, el încerca să-și 
imagineze felul în care muriseră cei doi. Da, se gândi la început. 
Tipul de colo s-a prăbușit din cauza bucății ăleia de oțel care l-a 
lovit în piept. Celălalt a murit împușcat, în timp ce încerca să i-o 
scoată afară. 

Pe urmă, i se schimbă modul de percepţie a situaţiei. Poate că cei 
doi bărbaţi se urau unul pe celălalt. Poate că al doilea individ i-a 
înfipt bucata de metal în piept primului. Poate că tipul ăla îi făcea 
felul nevestii ăstuilalt. 

Poate că amândoi alergau. Poate că bucata aia de oţel l-a ucis mai 
întâi pe primul bărbat, apoi s-a înfipt în pieptul celuilalt. 

Blake zgâria cu unghiile zidăria din faţa lui, încercat de 
sentimente contradictorii, aşa cum fusese întotdeauna. 

Roger Blake nu era un om al marilor evenimente. Născut în alte 
condiţii, ar fi fost un excelent membru al cluburilor Rotary, 
proprietarul unui aprozar din Midwest, un Babbitt? dintre cei mai 
onorabili și mai utili. Dar nu în Texasul de Vest. Și nu ca odraslă de 
dijmaș. 

În Texasul de Vest, a auzit o mulţime de lucruri despre eroii de la 
Alamo'Z:. În special ca al treilea fiu al unui dijmaș, după cel de-al 
doilea război mondial, a auzit o mulţime despre Audie Murphy. 

Așa încât s-a înrolat în armată în 1949, fără să ştie ce dracu’ se 
întâmplă, sau ce dracu” ar trebui el să facă; dar, orice era mai bine 


decât să încaseze mereu scatoalcele rătăcite, din fiecare seară de 
sâmbătă, atunci când bătrânul, beat mort, încerca s-o bumbăcească 
vârtos pe mama lui Blake. 

Fără talente, fără pregătire școlară, fără prea multă tragere de 
inimă, Blake s-a pomenit în Coreea. Începutul războiului şi prima 
retragere l-au găsit într-un buncăr de mitralieră din regiunea 
Naktong. 

Blake nu-și dădea seama ce caută el în spatele acelei mitraliere și, 
mai rău, nici cum să scape de acolo. Singurul lucru pe care-l știa era 
că toţi prietenii din jurul lui muriseră. 

În faţa lui se aflau mulți oameni îmbrăcaţi în cafeniu, alergând. 

În spatele lui se găseau acei oameni care, cu excepţia ochilor 
migdalați, îi aminteau de locul de unde venea el însuși. Nu avea de 
ales, decât să ţină apăsat trăgaciul mitralierei 191944. A oprit 
asaltul nord-coreenilor şi, până să se prăbușească și el din pricina 
rănilor, în faţa lui se strânsese o grămadă de cadavre. 

În Japonia, în spital, Douglas MacArthur i-a prins de pernă Steaua 
de Argint. Această decorație i-a restrâns drastic aria opțiunilor. 
Acum, era mai bine să rămână în armată decât să se întoarcă în 
groapa aia plină de praf din Texasul de Vest. 

Dat fiind că armata este foarte îngăduitoare cu eroii, a izbutit să 
parcurgă în slalom încă optsprezece ani de serviciu. Niciodată mai 
mult decât „suficient” în executarea atribuţiunilor sale, Blake a 
reușit să urce în ierarhie până la gradul de sergent-major. 

De n-ar fi existat Vietnamul și-ar fi încheiat cei douăzeci de ani în 
cine știe ce post lipsit de importanţă și s-ar fi pensionat rămânând 
într-una din acele locuințe mobile de lângă Fort Benning, pentru a 
se înscrie la concursurile de povestiri „vânătorești” ale Legiunii 
Americanei“*. Numai că cineva a observat Steaua de Argint din 
dosarul lui și a decis că sergentul-major ar fi un excelent subofițer- 
instructor la Şcoala de Pregătire Avansată pentru Infanterie de la 
Fort Ord. La secţiunea „mitraliere”. 

Blake a rezistat șaptesprezece săptămâni. Pe urmă, a fost găsit 
beat criță în curtea din spate de la Fort Ord, cărând după el o 
mitralieră M-60 şi jurându-se că ieşise să vâneze o căprioară pentru 
cină. 


Bineînţeles, fiind un erou decorat cu Steaua de Argint, n-a primit 
nici măcar o mustrare. În schimb, a fost expediat în grabă în 
Vietnam, cu un plic sigilat în dosarul său 201. Blake, spuneau 
instrucțiunile semnate de colonelul aflat la conducerea secțiunii 
pentru mitraliere, avea nevoie de o însărcinare pe front. 

A primit-o: Batalionul 1, Regimentul 15 Infanterie. 

Datorită gradului său, Blake a fost numit locţiitor de comandant 
de pluton. O poziţie privilegiată pentru el pe care n-a deținut-o 
niciodată și nici nu se gândea s-o deţină vreodată. 

Sergentul-major Roger Blake asculta cum i se rupeau unghiile și 
încerca din răsputeri să se abțină să nu sară pe fereastra aceea și să 
alerge, să alerge oriunde putea să respire măcar două secunde în 
liniște. 

Curios, deși era bărbat în toată firea, iacă-tă, nu vroia să facă 
decât ceea ce făcuse mereu după ce primea câte-o bătaie: să dea 
fuga în șopron, să-și ia în braţe câinele cu urechi lungi și să plângă, 
fără să scoată vreun sunet care l-ar putea trezi pe taică-său. 

— Nenică, mormăi Blind Pig în timp ce dădea jos ultimele cioburi 
de sticlă din fereastră, vezi cum ne-au tras pe sfoară marțafoii ăia de 
la Hollywood? 

Grubb, care tocmai se apucase să desprindă bucăţi din grilajul 
ferestrei lor de la primul etaj al clădirii, se uită perplex la Blind Pig. 
Începuse să înveţe că trebuia să-i lase omului răgazul să-și explice 
punctul de vedere. 

— Ai văzut și tu filmele alea cu cavaleriști când erai mic, nu? 

Grubb bănuia că văzuse. 

— Și tot nu te-ai prins? Nenică, voi irlandejii sunteți mai nătângi 
decât credeam io. Păi, înseamnă că nu analizezi situația, moșule. 

Grubb nu-i răspunse. Își dădea seama că, într-un fel sau altul, 
Blind Pig îl promovase de la „lăbar” și „pifan” la „moșule”. 

— Stăm acilea-ntr-o clădire care arată ca-n Vestul Sălbatic. 
Nenică, păi m-aștept în orice clipă să-mi apară Henry Fonda pe 
scările alea. 

Grubb văzu clădirea percepţiei cu alți ochi. Da. Trei niveluri de 
gresie, cu zăbrele la ferestre. Ei, fir-ar să fie, îşi dădu el seama, asta 
era o bancă. 


— Nu, drăguță, zise el, aici e locul unde bulangiul cu mustață, 
cum dracu-l chema? Donlevy, parcă, le spune băieţilor răi să se ducă 
și să închidă ferma văduvei. 

Blind Pig reflectă. Irlandezul avea dreptate. Râse în hohote. 

— Mamă, mamă, zise el cuprins de o veselie exuberantă. Stăm 
acilea, numa’ douăj” dă inși, în partea cea mai nenorocită a orașului, 
îi aşteptăm pă gălbejiţii ăia să vină să ne facă felu” și nu putem să ne 
gândim decât la John Wayne. Gagiule, ascultă la mine, suntem într- 
o ureche. Da’, rău de tot 

Regimentul 67 atacă din nou, trecând peste cadavrele împrăștiate 
în piaţă. Blind Pig își așeză mitraliera pe crăcana-suport. 

Taca-taca-taca... și s-a zis cu individul ăla care arăta ca un ofițer. 
Taca-taca-taca... tipul din spatele lui, trebuie să fi fost sergentul- 
locţiitor de comandant de pluton... perfect, perfect... apleacă-te un 
pic... taca-taca- taca-taca... exact în şirul ăla de lăbari-criminali- 
ordinari care vor să-mi facă de petrecanie. Nenică, cred că sunt un 
cadavru. Dar asta-i exact ca acasă. 

William Jefferson -— Blind Pig — nu se amăgise niciodată cu iluzia 
că va ajunge la o vârstă înaintată. Şi nici nu vroia așa ceva. Cine 
mama dracu”, declara el, nesilit de nimeni, vrea s-ajungă un cioroi 
ramolit care stă pe lângă club, așteptând să-i facă cineva cinste c-o 
berică. Să trăieşti din pomana albilor... nu, nenică. Mai bine o 
mierleşti când ești tânăr şi-n puteri. 

Blind Pig se dovedise dintotdeauna un element negativ 
irecuperabil. Pe străzi, era cât se poate de limpede încă din 
copilărie, puştiul, nu se sinchisea de vreo durere... a lui sau a ta. Fă- 
te mic în preajma tipului ăsta, altfel ai să regreți. 

Prima opțiune a lui Blind Pig a fost boxul. A ajuns până la 
Mănușa de Aur, dar a fost eliminat încă din primele tururi „la masa 
verde” nu numai pentru că și-a făcut chisăliță, de două ori, 
adversarul, dar și fiindcă l-a lovit pe individ după ce i se ordonase să 
se ducă într-unul din colțurile neutre. Poate că suspendarea ar fi fost 
temporară dacă Blind Pig nu s-ar fi repezit să-l ia la pumni și pe 
arbitrul meciului. 

Nu-i nimic, s-a resemnat el. Asta și-așa nu m-ajuta să-mi plătesc 
chiria. Dar am numele. Sunt o mulțime de blind pigs, baruri 


clandestine, care au nevoie de ceva mușchi, este? 

Așa a fost... De unde și porecla lui Jefferson. 

Din nefericire și, în cele din urmă, din fericire, William Jefferson 
n-a învăţat niciodată să se facă mic. 

În speluncă erau patru muhaiele, care făceau mare tămbălău. 
Blind Pig a decis că ajunge atâta bulibășeală. Trei dintre ei au comis 
greşeala să scoată la iveală cuţitele. Unul a murit, altul a rămas... 
făr'o doagă, iar ultimul avea să șchioapete până la sfârșitul vieţii. 

Al patrulea individ era Deacon Rayburn, unul dintre pungașii de 
elită din Detroit care şi-au dat seama că banii şi prestigiul nu mai 
veneau din meseria de peşte, ci din cea de traficant de droguri. De- 
acum, el era „domnul Jones”. 

Rayburn l-ar fi putut mătrăși pe Blind Pig pentru curajul de a-i fi 
cotonogit pe cei din garda lui personală și de a-i fi stricat cheful în 
seara aceea. Dar, întotdeauna un excentric, s-a gândit că 
întâmplarea a fost amuzantă. 

Două zile mai târziu l-a angajat pe Blind Pig ca om de încredere. 
Și l-a învăţat că un pistol nu numai că rezolva mai repede o 
problemă, dar nici nu te lăsa cu martori sau încheieturi zdrelite. 

De necrezut, dar Rayburn, om cu influenţă, credea în cooperare. 
Și-a spălat banii cu mare grijă, apoi i-a menţionat în declaraţiile de 
impozitare. A fost unul dintre primii traficanţi de droguri care 
umbla prin oraș într-un Mercedes şi nu într-una din „sorcovele” 
specifice peștilor. 

— Pig, spunea el sfătos, trebuie să-nțelegi, barosanii cu feţe 
palide nu dau doi bani pă ce se-ntâmplă aci. Ei nu vor să se 
confrunte cu realitatea. E exact ca-n Sud. Noi n-avem decât să stăm 
în lumea noastră, să facem ce ne taie capul, că ăia ne lasă-n pace. 
Dar nu treb'e să uiţi că fiecare din albii ăștia vrea să ne facă felu”. 
Alde Kennedy, Johnson, Stoke... nenică, ăștia toţi s-a aliniat la 
mișcarea care zice că noi, cioroii, am face bine să nu le stăm ca 
sarea-n ochi. Așa că regula pă care-am învăţat-o io şi-ncere să te- 
nvăţ şi pă tine e să-ți trăieşti viaţa ca un submarin mare și negru. 
Submarinele nu-s bușite decât atunci când ies afară să ia aer. 
Pricepi? 

Jefferson a auzit, acesta fiind de fapt, principalul motiv pentru 


care s-a prezentat la încorporare când a primit ordinul de recrutare. 
În plus, așa cum i-a explicat Rayburn, gaborii ăștia's dispuși să te 
plătească numai ca să-n-veţi cele mai faine metode de ucidere. Asta 
e ca şi cum cineva te-ar plăti să te duci la... paştele mă-sii, cum îi 
zice la școala aia pentru albi? Harvard. Da, bătrâne. Pentru lupta de 
stradă, Vietnamul cam asta e. 

Blind Pig n-a fost el prea sigur că a-nţeles, dar i-a urmat ordinele 
lui Rayburn. Şi până acum, Rayburn nu se înșelase. L-a menţinut pe 
statul de plată. S-a îngrijit ca, în permisiile şi învoirile de dinaintea 
plecării în Vietnam, să fie tratat regește. I-a trimis în mod regulat 
cecuri mamei lui și, în general, a procedat cinstit în toate cele. 

Blind Pig își dădu seama că probabil va muri chiar acum, în 
clădirea asta izolată, de la dracu-n praznic, într-un oraş de care nu 
auzise nimeni. Dar dacă nu murea, avea niște idei foarte ambiţioase 
despre ce urma să se întâmple după întoarcerea în lume. 

Deacon avea perfectă dreptate... dar rămăsese un pic în urma 
vremurilor. Blind Pig se gândea că, după un an sau doi de la 
întoarcere, s-ar putea ca în Detroit să apară un nou și foarte 
impunător „domn Jones”... 


Pe celălalt mal al râului, Shannon îl urmărea pe Sinclair cum 
jongla cele trei staţii radio. Preocuparea generalului îi amintea de 
secvenţa telefonului din filmul ăla... cum îi zicea? Cum să reușești în 
afaceri fără mari eforturi. Da. Dar cum dracu-l chema pe actor? Era 
un bun subiect de meditaţie. Shannon și Taylor încercau să nu se 
gândească la moartea lui Edmunds, fiindcă toate se terminau într-o 
tragedie. 

Da, avea să înţeleagă mai târziu Shannon, noi l-am trimis pe Jerry 
la moarte. Dar ce altceva putea să-l aștepte? A vrut să fie soldat, iar 
soldații sunt uciși. Însă... acum... ce pierdere teribilă. De ce 
pierdere? Soldaţii mor, nu? Sigur că mor. Dar nu pentru un motiv 
stupid precum recucerirea Song Nhanh-ului, oraș despre care nu se 
va pomeni nici măcar în notele de subsol ale cărților de istorie. 

S-ar putea ca atunci să fi fost prima oară când Dennis Shannon să 
se fi gândit la el însuși ca angajat în conducerea unei uriașe 
mașinării distructive care se rostogolea la vale, către propria ei 


compromitere morală și fizică. Şi a scopului pe care ar fi trebuit să-l 
aibă Forţele Armate ale Statelor Unite ale Americii. Dar asta urma să 
vină mai târziu. 

La radio, Sinclair încerca să ajungă prin cartierul general al MAC- 
V, la înaltul comandament al ARVN. De acolo dorea să obţină 
permisiunea de a folosi artileria asupra orașului Song Nhanh. 

La a doua staţie, el se străduia să obţină sprijin aerian pentru 
divizia sa, într-un moment când evenimentele Tet subțiaseră foarte 
mult disponibilitățile militare. În sfârşit, la a treia, ordona tot felul 
de dispozițiuni unităţilor din propria sa divizie — cea mai mare parte 
a bateriilor și divizioanelor de artilerie autopropulsate cât și lunga 
coloană de camioane de cinci tone care se îndreptau, la nord, 
dinspre Hue Duc. 

Shannon se întrebă dacă, în cazul în care tunurile soseau și 
Sinclair încă nu obținea aprobarea, generalul va avea curajul să 
ordone folosirea artileriei. Spera să nu aibă ocazia să afle răspunsul. 

— Sir, încercă Shannon să-l abordeze pe Taylor, într-o oră, două 
se-ntunecă. 

— Și? 

— Sunt destui bușteni ca să facem niște plute, începu Shannon. 

— Negativ, domnule maior. Aici nu suntem la Point du Hoc. Și eu 
n-am în subordine o trupă de Rangers și pe niciunul dintre noi nu-l 
cheamă Darby. Las-o baltă, maior Shannon. 

Ceea ce s-ar fi putut transforma într-o adevărată muștruluială fu 
întrerupt de unul din transmisioniștii lui Taylor. 

— Avem restabilită legătura cu Whirlaway, sir. 

Printre paraziții electrostatici răzbătu o voce contorsionată fonic. 

— Whirlaway, aici Actual 6. Locotenent... Wilson, corect? 

— Da, sir. 

— Rămâi pe poziţie, Whirlaway. Încercăm să traversăm ca s- 
ajungem la voi. Am nevoie acum de efectivul tău, recepţie. 

Vocea lui Wilson deveni ceva mai sigură. 

— Aici Whirlaway. Am efectiv de optsprezece, trei Whiskey India 
Alpha, număr necunoscut de Kilo India Alpha, recepţie. 

— Care-i situaţia ta, Whirlaway? 

— Ăăă... poziţia e sigură. Adineauri i-am respins din nou. Cu 


muniția... acum l-am pus pe locţiitorul meu să vadă cum stăm. Sir, o 
să puteţi să ne scoateţi de-aici? 

— Aici Actual 6. Rămâi pe poziţie, locotenente. N-am lăsat 
niciodată pe nimeni de izbeliște. Și n-am să-ncep cu tine o nouă 
tradiție! 

Shannon se întrebă dacă, în pielea lui Taylor fiind, ar fi avut 
puterea să adopte tonul ăla tărăgănat şi liniștit pe care-l folosea 
colonelul. Își imagină cam ce se întâmpla în clădirea de gresie de 
peste râu. 

Probabil că totul era noroi, sânge şi panică, la doar două degete 
de suprafață. Un comandant, locotenentul Wilson, se afla la prima 
lui bătălie adevărată. Și încă una care semăna mult prea mult cu cea 
de la Bastognei2:. Un sergent locţiitor, îl chema Blake, își aminti 
Shannon, care nu dădea semne că ar fi altceva decât un papă-lapte. 
Comandanții de grupă... şi Shannon văzu aici o scânteie de 
speranță. Mosby era acolo. Dacă nu murise, poate că el va reuși să 
țină lucrurile sub control. 

Shannon își dorea cu disperare să se fi aflat în clădirea aceea. 
Fiindcă, fără ajutor, se temea tare mult ca cei dinăuntru să nu moară 
până la ultimul. 


Mosby îl văzuse pe Blake ghemuit lângă fereastra aia de la etaj și 
nu simţise nici mânie, nici ură. Se gândea că omul reacționa destul 
de raţional, cum îi era firea, la o situaţie imposibilă. 

Mosby se întreba de ce propriile sale reacţii erau de-a dreptul 
ilogice. Uite-l cum trecea pe la fiecare om. Zâmbitor. Cu o voce 
destul de calmă. Mosby, nasolule, ai să mori dintr-o clipă-n alta, și 
toți cei de-aici or să se prăpădească împreună cu tine. N-o să se știe 
niciodată cum ai murit. Ce gând idiot. Nimeni nu moare vreodată 
„bine”. Întotdeauna se-ntâmplă câte-o scârboșenie. Numai că unii o 
mierlesc mai repede decât alții. Atunci, de ce mă comport ca-ntr- 
unul din filmele alea cretine despre maimuţoii de soldaţi britanici, 
cu buza de sus ţeapănă, în „In-gia”? 

În clădirea percepţiei se aflau ceva mai mult de o duzină de 
necunoscuţi de la celelalte grupe ale plutonului. Mosby nu știa dacă 
erau soldaţi buni, proști sau niște amărâţi de pifani aduşi aici de 


soarta nemiloasă. 

Făcu inventarul oamenilor săi. 

Blake, într-un colț de la primul etaj; Arledge, aproape de fereastra 
de la parter, Blind Pig și Grubb stăteau bine postați la etaj, 
acoperind zona deschisă din faţa clădirii; Wilson și Diaz, în fața ușii 
de la parter. 

Geiger şi Diaz aveau și ferestrele dinspre râu, iar Taliaferro și 
Masters acopereau, de la parter, zona de nord. 

Fritsche era singur la etajul al doilea. Împușca dezinvolt orice 
gălbejit ieșea la iveală, ca un om care ar fi posedat fulgerele lui 
Zeus. Godffey se fâțâia când ici, când colo, peste tot, la primul etaj. 

În mod surprinzător, muniţie aveau din belșug. Mosby se gândi că 
asta se întâmpla deoarece, fiind atacați prin surprindere, nimeni nu 
avusese o reacţie atât de rapidă ca să golească un încărcător. 

Singura problemă care nu-i convenea lui Mosby consta în faptul 
că erau înțepeniți aici, pe celălalt mal al râului, atacați de toți 
gălbejiţii de pe lume, plus prietenii acestora. Mai mult chiar, nu 
exista nicio șansă ca restul batalionului să poată trece la timp peste 
râul Song Nhanh ca să le salveze pielea. 

Cel puţin, bine că Wilson nu se făcea de băcănie. Avea o voce 
calmă, echilibrată și părea să cumpănească cu mare grijă fiecare 
cuvânt pe care-l rostea. 

Mosby ştia răspunsul. Wilson, pifanul, n-avea cum să-și dea 
seama cât de adânc erau ei cufundaţi în tot rahatul părţii ăsteia de 
Asia. 


Mosby se înșela amarnic. 

Wilson era cât se poate de conştient de ceea ce, cu mare 
probabilitate, avea să se întâmple. Dar, totodată, era al naibii de 
hotărât să nu mai dea greş. Două dezamăgiri erau de ajuns. Wilson 
începea să înțeleagă că într-o foarte mare măsură fusese „copilul lu’ 
mămica” și că nereușita de la examenul de admitere la Facultatea de 
Drept se înscrisese în biografia lui ca o înfrângere uriașă. 

În plus, mai era și Marjorie. 

În timp ce mintea lui analiza toate astea, Wilson era recunoscător, 
într-un mod nedeslușit, pentru că, în clipa aceea, nord-vietnamezii 


declanșaseră al treilea lor asalt. 


Eșecul de fond al comunismului, ca al oricărei alte birocraţii 
închistate, se poate explica şi prin aceea că o astfel de societate 
răsplătește și promovează acordul. 

Vo Le Duan avea dreptate să considere Regimentul 67 ca fiind un 
corp de elită. Soldaţii săi devotați erau în stare să moară până la 
ultimul în îndeplinirea misiunii încredințate, indiferent de natura ei. 

Numai că devotamentul cu pricina necesita totodată și o 
direcționare. Splatter 6 aranjase lucrurile în așa fel încât cea mai 
mare parte a structurii de comandă a regimentului să piară, ceea ce 
se și întâmplase de altfel după primul lui raid. Acum, ofițerul cu 
gradul cel mai mare din Regimentul 67 era un căpitan de 
intendenţă. Misiunea primită de la Duan avea drept unic scop 
distrugerea prezenței americane pe malul râului. Și asta urma să se 
facă. 

Pentru îndeplinirea ordinului, ar fi existat căi mai lesnicioase. 
Putea fi adusă, de exemplu, artileria, care să facă una cu pământul 
impunătorul edificiu al percepţiei. Sau, după căderea întunericului, 
regimentul s-ar fi putut strecura în clădire și s-o cucerească printr-un 
asalt surprinzător. 

De regulă, ofițerii de intendență nu sunt instruiți în materie de 
tactică, cel puţin nu în cea cu aplicare mai puţin imediată decât 
hrănirea și echiparea oamenilor. Prin urmare, comandantului de 
facto al Regimentului 67 nu i-a trecut altceva prin minte decât să 
atace la nesfârșit clădirea, trecând peste un teren deschis. 

Aceasta e o modalitate acceptabilă de câștigare a unui război și a 
unei bătălii. Grant a distrus armata Virginiei de Nord prin atacuri 
frontale repetate. Dar strategia nu se preta la Song Nhanh. Unioniștii 
din 1863 dispuneau de un număr nelimitat de soldați de care să se 
poată dispensa. Armata Populară a Vietnamului avea nevoie de 
fiecare suflet din componenţa sa. Și astfel, regimentul 67 a început 
să se distrugă singur, atacând clădirea cu trei niveluri, apărată de o 
jumătate de pluton de americani. 


62. GRUPA 


În amurg, vietnamezii declanșară al patrulea atac, de data asta cu 
lansatoarele RPG şi grenade. Patru rachete B-40 explodară în 
preajma intrării. Imediat, cinci geniști se furișară la adăpostul 
tancului cuprins încă de flăcări, și aruncară o ploaie de grenade 
asupra clădirii. Detonaţiile îi făcură pe DeeJay și pe Wilson să fugă 
împleticindu-se de lângă ușă. Profitând, o grupă de soldați NVA 
pătrunse în clădire. 

Mosby zări scânteierea unei baionete de AK. Lovi puternic cu 
cuțitul bowie primit de la Casey. Lama de oţel se înfipse în mânerul 
din lemn al automatului și cuțitul îi fu smuls din mână. Nord- 
vietnamezul făcu o rotaţie incompletă. Mosby avu timp să vadă cum 
teava armei se îndreaptă spre el, propria sa pușcă ridicându-se prea 
încet. Deodată Fritsche, urlând ca un taur în călduri, înfipse lama 
lopeţii de infanterie în ceafa individului. Smulse apoi unealta și 
trase cu arma de vânătoare într-un alt soldat, transformându-l într-o 
masă de sânge. 

Mosby stătea acum într-un genunchi și trăgea înverșunat în 
direcţia dreptunghiului de lumină tot mai slabă de peste drum de 
clădire, auzind împușcăturile altor două puști lângă el. Blind Pig 
cobori până la jumătatea scării, cu ţeava mitralierei rezemată de 
balustrada sfărâmată şi expedie aproape o cartușieră întreagă în 
atacatori. Asaltul NVA șovăi. Ca şi cum ar fi dat lovitura de graţie, 
de la fereastra primului etaj, Grubb aruncă asupra lor grenada Willy 
Peteri?%, 

Mosby văzu proiectilul şi se rostogoli ca să se adăpostească. 
Grenada explodă într-un nor de fum alb și de flăcări. Fosforul alb, 
Willy Peter, arde instantaneu, precum napalmul. Cei norocoși sunt 
uciși de detonație. Ferească-i Dumnezeu însă, pe cei răniți! Fosforul 
se combină la nivel micromolecular cu atomii de carbon, respectiv, 
cu organismul uman. Să fii rănit de WP înseamnă o moarte 
înfiorătoare. Asaltul devastator al fosforului nu poate fi oprit decât 
prin imediata cufundare în apă. Cei câţiva nord-vietnamezi aflați în 
preajma epicentrului exploziei s-au repezit orbește spre râu... și au 


murit în timp ce alergau împleticindu-se. 

Mosby schimbă încărcătorul, apoi găsi automatul AK zăcând pe 
podea și-și recuperă cuțitul bowie. Observă absent că lama nici nu 
se ciobise. 

Auzi un glas hârâit în preajma lui. Era DeeJay. Mosby se lăsă pe 
vine lângă trupul transmisionistului. Sângele se prelingea de pe fața 
acestuia, care era toată numai o rană, iar aerul îi șuiera din piept. 
Cu gesturi automate, degetele lui Mosby scoaseră de la centură unul 
din săculețele de prim-ajutor. Întinse şi apăsă cu forță folia care 
împacheta trusa pe gaura provocată de schijă în pieptul lui DeeJay. 
Pe urmă, în ciuda gemetelor inconștiente ale rănitului, îl ridică în 
capul oaselor, îi petrecu bandajul peste folie, apoi peste umeri și 
strânse cât putu de tare. 

DeeJay își pierduse deja cunoştinţa. Geiger coborâse pe scări 
neobservat și-i injectă morfină în braţ. Împreună, reușiră să-l care pe 
transmisionist la etaj, în colțul unde Geiger îşi amenajase postul de 
prim-ajutor. 

— Probabil, zise Geiger după ce-l întinseră pe DeeJay jos și-l 
acoperiră cu un poncho liner, ar fi trebuit să mai aștepți. 

— De ce? 

— Oricine vrea să fie disk jockey ar trebui să fie în stare să fluiere 
din plămâni „Gornistul Companiei C”. 

Mosby găsi răgazul să-l bage pe Geiger în mă-sa fie și printr-un 
semn cu degetul, înainte să reintre în jocul morţii și să-și verifice 
soldaţii din subordine. 

La etajul al doilea, Fritsche avea o stivă de automate AK-47. Le 
încerca pe rând în timp ce afară ultimele urme de lumină dispăreau. 

— Ştii, tăticu”, cătările de la puștile gălbejiților ăștia nu fac cât o 
ceapă degerată. 

Din câte-și dădea seama Mosby, pe Fritsche nu-l deranja câtuși de 
puţin faptul că erau prinși în capcană. Omul arăta ca un rănit de 
război: şuvoiul de sânge de la soldatul NVA îi încleiase pantalonii 
uniformei iar lama lopeţii de infanterie de lângă el era neagră. 

Mosby plecă grăbit. Ardea gazu’. Jos era comandantul lui pe care, 
deja, trebuie să-l fi apucat pandaliile. 

Locotenentul Jeff Wilson luase în calcul toate variantele posibile. 


După ce şi-a dat seama că n-avea nicio șansă să ajungă avocat 
militar, dar că urma să devină comandantul unei subunități de 
infanterie, credea că se gândise la toate grozăveniile posibile: să 
încremenească sub focul inamic; să fie nevoit pe neașteptate să preia 
comanda în toiul unui atac; ba chiar, să sară, nu se știe cum, peste 
cinci niveluri de comandă și să se afle la conducerea unui batalion. 
Dar să fie imobilizat, fără putință de scăpare, într-o clădire din 
gresie, la periferia unui oraș de care nu auzise niciodată, având în 
subordine resturile însângerate ale unei companii, nu se numărase 
printre coșmarurile de la trei dimineaţa. 

Poate că tocmai de aceea locotenentul se descurca atât de bine. În 
timp ce cobora treptele spre parter, Mosby îl auzi pe Wilson vorbind 
prin staţie cu Shannon. 

— i-am înțeles ultimul mesaj, Whirlaway. Deci, care sunt 
opțiunile tale? 

— Putem, fie să ieşim când se linişteşte, fie să-ncercăm o breșă 
spre râu. În cazul ăsta ar trebui să-i abandonăm pe cei răniți. 
Recepție. 

Wilson îl zări pe Mosby şi-i aruncă o privire întrebătoare. Mai e și 
altceva? Mosby clătină din cap. 

— Aici Citation. Poţi să rezişti până dau zorii? Îi avem aici pe 
oamenii de la poduri. 

Încă o privire întrebătoare. Mosby făcu o evaluare mentală. Nici 
pomeneală de-așa ceva. Nu mai aveau decât câte două, trei 
încărcătoare de fiecare om. Cele două mitraliere M-60 nu dispuneau 
de mai mult de câte o cartușieră şi jumătate fiecare. Nicio șansă ca 
„zdrenţele” Companiei Charlie să reziste până-n zori. 

Dar să se retragă... Mosby știa că Wilson avea dreptate. Fir-ar să 
fie, era exclus să-i părăsească pe răniți. Pe lângă astea, își cunoșteau 
posibilitățile. Nişte rangers sau cei din Forţele Speciale poate că ar fi 
reușit să se strecoare cu succes. Dar nu o ceată de infanteriști 
precum Mosby. Dă-o în mă-sa, bătrâne. Ai putea la fel de bine să 
rămâi și să dai ortu’ popii aci. 

Blind Pig era de altă părere. EI îl târâse pe sergentul-major Roger 
Blake de lângă fereastră și acum îl supunea unui interogatoriu. 

— Îmi treb'e nişte informaţii, neam prost şi leșinătură albă ce 


ești, începu el cu diplomaţie. Acu’ treb'e să vorbești. Și nu te mai 
ghemui ca viermele, că te-arunc afară pe fereastra aia, să ştii! 

Blake reveni de prin locurile unde mintea lui umbla cu sorcova și 
reuși să încuviințeze din cap, amortit. 

— Te-ntreb de tancuri. Puşcociu' ăla de colo (și Blind Pig făcu cu 
mâna spre fereastră, al cărei dreptunghi era conturat de flăcările 
tancului care-și dădea duhul în piaţă) când căcănarii ăia vor să pună 
arma pe pământ, au ceva pentru asta, vreun trepied sau vreun rahat 
asemănător? 

Blake făcu niște ochi cât cepele, apoi pricepu. 

— Da. Da. Trepiedul... în turelă. 

— Paștele mă-sii! Turela e crocantă acu, tăticu. Nu ne-ajută cu 
nimic. 

Blake își aminti ceva. 

— Stai așa. Când am fost în Germania... şi când plecam pe teren, 
cu încărcătura completă, îndesam chestiile astea într-una din cutiile 
de pe șenile. 

— Ce mușchii mei mai e și alea? 

— Lângă turelă. Nişte cutii lungi pe fiecare parte. 

— Okay. Ies afară. Uite ce faci, dom” sergent. Te duci și le zici la 
toți că Blind Pig a ieşit dincolo de gard. Așa că, să nu tragă nimeni. 

Adică, să fac ceva? Blake se ghemui din nou. 

— Fă bine de te mişcă. Fi'n'că dacă trage careva, mă-ntorc și te- 
mpănez ca pe miel la protap. 

Se pare că ameninţarea lui Blind Pig i se păru mai urgentă lui 
Blake decât orice moarte i-ar fi putut provoca nord-vietnamezii de 
afară. Făcu așa cum i se ceru. 

La parter, Mosby era probabil prea absorbit de gândurile legate 
de planurile de luptă. Fiindcă nu-l văzu pe Blind Pig coborând 
vijelios scările, traversând în goană holul și apoi sărind peste 
birourile răsturnate, care blocau acum intrarea dinspre treptele din 
afara clădirii. 


Pe partea americană a râului Song Nhanh, era forfotă de mașini 
cu lumini orbitoare. Dincolo de râu, orașul era liniștit, exceptând 
câte-o explozie răzleață de grenadă sau șuierul vreunui trasor. 


Dennis Shannon stătea ghemuit lângă un zid dărâmat, urmărind 
cum batalionul de geniști descărca secțiunile de pod din camioanele 
de cinci tone venite din Hue Duc. De o parte și de alta, tancurile își 
ambalau caii-putere pe loc. 

Deși nu obținuse încă aprobarea să tragă asupra orașului, Sinclair 
înclinase balanţa opțiunilor: tancurile și escadrilele de elicoptere 
care orbitau deasupra zonei primiseră ordinul să deschidă focul 
asupra oricărei ţinte observate. Numai că acestea lipseau. 

Shannon ar fi vrut să facă ceva. Să ţipe la geniștii care lucrau 
metodic, încet, cu atenţie. Să aibă niște tancuri-amfibie ca să treacă 
râul. La naiba, să fie acolo el însuşi. În loc de asta, era nevoit să 
aștepte zorile, când podul urma să fie gata și avangarda diviziei 
avea să traverseze râul. Știa de data asta. Că nu era nicio șansă ca 
Regimentul 7 Cavalerie să ajungă la timp. 


Pe cealaltă parte a râului, un soldat NVA se holba la o umbră. Se 
mișcase, sau nu? Clătină din cap, mustrându-se că se comporta ca un 
recrut cu caș la gură. Dar se înșela amarnic. 

Umbra aceea era Blind Pig. leșit din câmpul vizual în spatele 
tancului incendiat, privea fioros spre locul unde trebuia să fie nord- 
vietnamezii. Degetele ciocolatii deschiseră capacul greu al cutiei... 
pipăiră cutii cu raţii C, poncho-uri și poncho lines, până când, în cele 
din urmă, dădură de metal. Metal... 

Scoase trepiedul din cutie și-l puse pe pământ. Pe urmă degetele 
lui îi aduseră aminte creierului. Material textil, de la o bandulieră. 
Reveni la cutia metalică și scoase de acolo o mină Claymore. Blind 
Pig formulă un plan. De circumstanță, în orice caz. Înșurubă 
detonatorul în capacul minei și o fixă, cu fața în jos, pe carcasa 
încinsă a motorului din spatele tancului. Pe urmă redeveni o umbră. 
Alergă înapoi, trăgând după el firul minei Claymore, cu trepiedul în 
brațe, plus două cutii cu cartuşe. 

Acum urma chestia mai grea. Încă o dată se furișă afară și încă o 
dată ajunse neobservat la tanc. Se cățără pe șenilă, simțind prin 
uniformă dogoarea metalului. Blind Pig se ridică în genunchi și se 
prelinse în turelă. 

Cadavrul comandantului de tanc se preschimbase de-acum într-o 


efigie din cenuşă neagră, sfărâmicioasă. Scuze că te deranjez, 
frăţioare, vorbi gândul lui, în vreme ce degetele i se fixară pe 
bulonul care fixa mitraliera de 0,5 de pivot şi îl traseră afară, da? am 
și io nevoile mele. Nu se știe cum, fără să fie văzut, Blind Pig ridică 
de pe pivot cele cincizeci şi șapte de kilograme ale mitralierei Ma 
Deuce şi, cu mâinile încinse și spunându-le n-am timp pentru 
smiorcăielile voastre, coborî înapoi de pe turelă. Pe urmă, sări și 
alergă spre treptele clădirii percepţiei. 

În acel moment santinela NVA decise că nu-și închipuia doar că-l 
atacă nişte umbre. Deschise focul. Gloanţele ajunseră foarte sus, prin 
cadrul ușii, în vreme ce Blind Pig, hohotind de râs, se arunca peste 
baricada alcătuită din birouri, în interiorul clădirii. 

Mosby, cu o zi mai târziu şi depășit de evenimente, abia își 
dăduse seama că nu știu ce rahat avea să pice de undeva de sus și 
aştepta. Blind Pig încă mai râdea. 

— Ei şi-acum, bătrâne, o să-i trimitem pe gălbejiții ăștia într-o 
lume a durerii. Dă la o parte birourile alea. 

Afară, pe cadavrul tancului M-48, plasticul de pe mina Claymore 
începu să se topească. 


Se poate ca mașinaţiunile lui Blind Pig să fi scos întrucâtva din 
încurcătură Compania Charlie. Dar, adevărata ei salvare a venit de 
la faptul că tactica adversarului a fost puţin cam prea bine 
planificată. 

Nord-vietnamezii au stat pe loc, urmărind luminile 
constructorilor de poduri care avansau de-a curmezișul râului. Până 
în acel moment, bătălia se desfășura în deplină concordanţă cu 
planul. 

La ora 04,30, fasciculul luminos mai avea doar zece metri până la 
malul Song Nhanh-ului. Moment în care, conform strategiei 
adoptate, soldaţii NVA au atacat din nou clădirea percepţiei. 

Conform acțiunilor concepute de comandantul Regimentului 67, 
fostul ofiţer de intendenţă al unităţii, acţiuni aprobate de cartierul 
general al lui Duan, infanteriștii încercuiți trebuiau atacați cu puţin 
înainte de terminarea podului. Lucrurile nu s-au desfășurat așa, din 
mai multe motive. Printre ele şi faptul că imperialiștii încercuiți 


dispuneau acum de o mitralieră grea, iar Blind Pig montase o mină 
Claymore. Motivul determinant l-a constituit însă faptul că, ori de 
câte ori situaţia se-mpute, soldații americani găsesc singuri ce au de 
făcut. 

Primul val de infanteriști NVA a asaltat clădirea cu mare zarvă. 
Un al doilea val s-a năpustit dinspre depozitele înșirate pe mal. Cele 
două valuri ar fi trebuit să-și reunească forțele, numai că joncțiunea 
lor a fost spulberată de focul nimicitor al Plutonului unu. 

Regimentul 67 a ezitat și Blind Pig a deschis focul. Harnica 
mitralieră de calibru 0,5, de la intrarea în clădirea percepţiei, își 
croi pârtie printre atacatori ca un ferăstrău mecanic printr-un pâlc 
de arbuști. Primul val al regimentului a pierit aproape în totalitate. 
Al doilea a ieșit din ascunziș și a pornit înainte. Blind Pig a 
declanșat atunci mina Claymore. În mod inexplicabil, în timpul 
nopţii mina nu se încinsese până la punctul la care ar fi trebuit să 
explodeze. Deflagraţia, orientată în jos, spre resturile aproape 
incandescente ale motorului, a aruncat în aer întreaga mașinărie 
blindată și motorina din rezervoare. 

Patruzeci de tone de oțel au explodat în mica piață. 

Sfera de flăcări a trecut ca un pârjol prin valul nord- 
vietnamezilor, ucigându-i pe ultimii doi ofiţeri ai regimentului. 
Soldaţii NVA au rupt-o la fugă disperaţi, căutând în zadar să se 
adăpostească. 

Câteva clipe mai târziu, accesul peste apă era materializat și, 
după ce ultimul dintre geniști a părăsit structura alcătuită din 
pontoane, un M-48 A3, cu farurile aprinse, și-a făcut intrarea 
zgomotoasă pe platforma podului. 

În continuare a fost declanșată următoarea fază a capcanei NVA. 
Al doilea regiment al lui Duan, ţinut până atunci ascuns, a ocupat 
poziţii de luptă şi a deschis focul asupra podului din pontoane, ca la 
un concurs de tir sportiv. Mosby, Wilson, Blind Pig și ceilalți au 
devenit spectatori ai bătăliei, ignoraţi acum, când miza crescuse atât 
de mult. 

Vo Le Duan își făcuse socoteala că imperialiștii vor reacționa cu 
încetineală la o ameninţare nouă şi masivă, venită dintr-o direcție 
neașteptată. S-a înșelat. Forţele lui Sinclair, desfășurate de-a lungul 


malului vestic, își petrecuseră noaptea sperând în ivirea unei ţinte și 
imaginându-şi că măcar una le va da ocazia să acționeze. 

Săgeţile luminoase produse de rachetele B-40, de obuzele de 
mortiere și de gloanţele puștilor puneau malul într-o lumină 
favorabilă. În cealaltă parte a râului, soldații americani aveau exact 
ce-și doriseră: ceva în care să tragă. 

Încălcând încă o dată ordinele, escadrilele de elicoptere de asalt 
ale lui Carruthers au venit la fața locului. Mai mult chiar, cele trei 
avioane rapide F-4 pe care Sinclair reușise să le obțină cu mari 
eforturi de la MAC-V şi-au găsit ţintele. 

Bombele lansate din avioane şi obuzele trase de tunurile de peste 
râu au explodat în mijlocul nord-vietnamezilor. Pentru prima oară 
în istoria sa, o unitate a Diviziei 302 din Armata Populară a 
Vietnamului a rupt rândurile și a fugit către siguranţa oferită de 
inima orașului. 

Al doilea tanc care a traversat râul a urcat până la jumătatea 
treptelor clădirii din gresie a percepţiei. În spatele lui, în fruntea 
unei grupe de infanteriști, alerga maiorul Shannon. 

Așteptându-se la ce era mai rău, ofițerul intră în clădire. 

Chipul acoperit cu o mască de pudră neagră al lui Blind Pig, care 
nu-și părăsise postul din spatele mitralierei de 0,5, îi aruncă o 
privire fioroasă. 

— Nenică... cine mușchii mei ţi-nchipui că ești? Miss Victoria- 
1968? 


63. DREW 


Momentul ales de căpitanul Drew ca să cadă pe capul lui Duong 
Huong Ly și al familiei sale era cât se poate de inoportun. 

Casa era întoarsă cu susul în jos. Ly se certa cu soția și cu părinții 
acesteia pe tema bunurilor care ar fi trebuit să le care de-acolo pe 
bicicletă. 

Cantitatea de obiecte ajunsese deja la o fază ridicolă: mijlocul de 
transport avea să cedeze sigur sub greutatea acestora. Ly se 
dondănea zgomotos cu rudele sperând ca, din pricina controverselor 
bine ticluite, acestea să piardă din vedere lucrul cel mai important 
dintre toate: banii. 

În cazul lui Ly era vorba de monede de aur. El îngropase o 
comoară uriașă în curtea din spate, sub un lămâi care nu mai 
înflorise de cincisprezece ani. 

Toţi cei din jurul lui vedeau circumstanţele de moment ca pe o 
urgență supremă. Firește, aveau dreptate. Era timpul să plece. Ceea 
ce nu pricepeau ei era că Ly intenționa cât se poate de serios să se 
întoarcă într-o bună zi. Doar nu-şi irosise jumătate din viaţă pentru 
edificarea unei afaceri, numai ca s-o părăsească. 

Mai devreme sau mai târziu, îi spunea mintea lui de negustor 
versat, dificultăţile prezentului vor deveni amintiri. După care se va 
reveni la ceaiul de dimineaţă şi la starea normală a lucrurilor. 

Va avea nevoie de aurul îngropat ca să poată profita de 
consecințele acestei perioade. Duon Huong Ly nu fusese niciodată 
un om care să se bazeze pe prezent. Întotdeauna se mândrea cu 
faptul că privea spre ziua de mâine. Aurul însemna viitorul lui. Nu 
se punea problema să-l care cu ei. 

În ultimă instanţă, Ly nu se sinchisea cu adevărat de care parte 
avea să se situeze victoria. Fire practică, el a înţeles că preţiosul 
metal era singurul pașaport real, indiferent cine stăpânea. 

Prin urmare, când Charles Drew a deschis ușa cu o lovitură de 
picior, el urla cu vigoare și multă convingere despre niște lucruri 
care-l interesau prea puţin. 

Întreaga familie s-a întors cu ţipete de spaimă în clipa în care ușa 


s-a izbit de perete. În acel moment, toți se aşteptau să moară. Nu-i 
liniștea deloc faptul că omul care stătea în prag, mișcându-și pușca 
dintr-o parte în alta, era un american. 

— Potoliți-vă! strigă Drew. 

Tăcerea se lăsă instantaneu, deşi cei din casă nu înţeleseseră 
direct ce li se poruncise. Drew se uită pe rând la fiecare, până când 
îl zări pe Ly. Ăsta e capul familiei, decise el. Îi făcu semn cu puşca. 

Vorbind în vietnameză, îi spuse omului ce vroia și cât de repede 
vroia treaba cu pricina. 

Ly lătră niște ordine și, în câteva clipe, americanul stătea pe vine 
neliniștit, scormonind cu mâna într-un castron cu orez şi pește. 
Pușca Thompson o ţinea la îndemână, pe genunchi. Drew râgâi și un 
copil ţipă. Ly se uită la american, ridicând din umeri neajutorat: 
Cine poate să ţină-n frâu un copil? Drew se mulțumi să-i răspundă 
printr-o încuviințare din cap. Continuă să mănânce. 

Râgâi din nou. Își șterse degetele de pantaloni și apucă arma cu 
amândouă mâinile. Arătă cu ţeava spre ușa din spate. Teama îl 
cuprinse în ghearele ei pe Ly. Ăsta știe de aurul îngropat în curte. Ly 
se ridică în picioare, cu tâmplele pulsând dureros. Va trebui să-i 
arate. 

Drew mârâi către el să se oprească. Ly se lăsă iarăși la podea, 
uluit. Ce vroia omul ăsta? Drew îi explică. Căuta o cale de scăpare 
ferită. Întreba de anumite străduţe de legătură. De asemenea, vroia 
să ştie ce erau sunetele pe care le auzea. Era cineva pe afară? 

Ly îi dădu asigurări că de câtăva vreme fusese linişte. Arătă spre 
mormanul de obiecte personale și-l lămuri că el și familia sa tocmai 
se pregăteau să profite de această acalmie și să fugă. 

Drew reflectă îndelung, pe urmă se ridică și se duse la ușa din 
spate. O întredeschise și se uită cu atenţie afară, mai mult ascultând 
decât privind. Pe urmă o închise la loc și se întoarse către ei, 
ridicând arma. 

N-o să rămână niciun martor, se gândea Ly, care se aştepta să 
moară. 

De fapt, Drew se gândea exact la acest lucru. Dacă îi lăsa vii, ce s- 
ar fi întâmplat dacă se duceau să anunţe prima patrulă NVA 
întâlnită în cale? Pe urmă îi veni o idee mai bună. 


Spre imensa ușurare a lui Ly, porunci familiei să-și strângă 
lucrurile. Urmau să plece cu americanul, care se va ascunde printre 
ei ca un tovarăș de băjenie. 

Pentru prima oară în ultimele ore, Ly începu să nădăjduiască. 
Într-un fel, aveau să călătorească însoţiţi de o escortă înarmată. 
Aurul avea să fie în siguranţă. 


64. LAU 


Hotelul, zugrăvit în albastru, asemenea unui ou de pasăre, avea 
trei niveluri. Nu era cel mai drăguţ din Song Nhanh dar, cu 
siguranţă, se număra printre cele mai solicitate. 

Sergentul Lau stătea pe aleea din spatele clădirii, gândindu-se la 
felul în care o să se prăbușească. Avea de îndeplinit o sarcină 
interesantă, dar era prea supărat ca să se mai poată bucura de ea. 

Lau avea în subordine echipe care lucrau înăuntru și afară. În 
mod normal, treaba n-ar fi trebuit să dureze atâta. O săpătură ici, 
câteva tăieturi colo, şi nişte cabluri electrice întinse până la cutia de 
detonare de dincolo de alee. 

Ngo Dinh Cuu ieși pe ușa din spate și se apropie de el, făcând o 
grimasă de mânie. 

— Ăştia se mişcă, spuse el, ca seva de cauciuc înainte de răsăritul 
soarelui. 

Ceea ce însemna că nu se mișcau deloc. 

Lau înjură și dădu să plece spre ușă. Cuu îl opri, apucându-l de 
braţ. 

— Eu nu te-aș sfătui, sergent Lau, zise el. 

— Ce? De ce vrei să mă-mpiedici să le trag câteva șuturi râturilor 
ăstea de porc? 

— Nu sunt râturi de porc, zise Cuu. Sunt înspăimântați. 

Lau înjură din nou, scoase o ţigară meșterită de el însuși și o 
aprinse. Tuși din pricina fumului aspru, se uită dezgustat și o aruncă 
jos, strivind-o sub talpă. 

Și el era înspăimântat, dar nu pentru el și, în mod cert, nu din 
pricina trupelor americane care avansau. Lau era speriat pentru 
soarta lui Duan. Generalul îi ordonase personal să supravegheze 
operaţiunea asta. 

Lau înțelegea importanţa ei. Ca și lipsa de subofiţeri, motive care- 
l siliseră pe Duan să-i dea acest ordin. Dar misiunea îl lăsa 
neprotejat pe general. Sergentul avea deseori coşmaruri în care un 
atac fulger al americanilor lua prin surprindere punctul de comandă. 
Cine-o să fie acolo ca să-l ajute? 


Mai rău, Lau era măcinat de o neliniște crescândă legată de 
oamenii din subordinea lui Duan. Mulţi dintre ei erau pifani. Ca să 
nu mai spună și că existau prea mulți civili. Lau îi avea pe unii 
dintre ei chiar în această misiune. Pe câţiva fusese nevoit să-i 
amenințe. 

Ceea ce aveau de făcut era o sarcină simplă care ar fi trebuit 
terminată în următoarele câteva ore. Numai că lucrătorii lui se 
mișcau mult prea încet. Și, din privirile pe care i le aruncau unii 
dintre ei, Lau era convins că s-ar fi răzvrătit imediat împotriva lui, 
dacă s-ar fi ivit vreo șansă cât de mică. 

Tovarășşul general nu-și dădea seama, Lau era sigur de asta, că 
pericolul cel mai mare nu venea în mod necesar din partea 
americanilor. 

— Încearcă așa, îi sugeră Lau lui Cuu. Spune-le... spune-le că 
dacă nu termină într-o jumătate de oră, am să mă ocup personal să 
le fac capetele chisăliță de ardei. 

Cuu râse. 

— Ce, te gândești că n-au să creadă? întrebă Lau. 

— Păi, ar face bine să creadă, nu-i așa? zise Cuu. 

Lau încuviință din cap energic. Ar face bine să creadă, fir-ar 
mama lor a dracu”. El trebuia să se întoarcă la Duan. 


65. DUAN 


Pe Lau l-ar fi liniștit prea puţin faptul că tovarășul general și 
comisarul Thuy își făceau puţine iluzii cu privire la poziţia în care se 
aflau. După cum, cei doi bărbaţi nu-şi pierdeau timpul cu auto- 
recriminări. 

Duan atinse cu degetul harta de pe peretele biroului, urmărind 
liniile roşii, de curând trasate, ale forțelor americane aflate în 
ofensivă. 

— Acest general Sinclair, spuse el, are un noroc ceva de speriat. 

— Asta-i tot ce are, rosti Thuy dispreţuitor. De-ndată ce insurecția 
generală izbucneşte... 

— ... Dac-o să izbucnească vreodată, murmură Duan. 

Thuy rămase mut. 

Ca şi generalul, începea să înțeleagă că ceva era în mare 
neconcordanţă cu realitatea. Nu îndrăznea să o spună cu glas tare... 
dar într-un colțișor al minţii se întreba: va avea loc vreodată... o 
insurecție generală? 

— Vă îndoiţi? întrebă el. 

Îi păru rău că vocea îi sunase atât de aspru. Ce voise să spună era 
că el avea îndoieli. 

— Nu, zise Duan. N-au fost decât niște întârzieri. Sarcina noastră 
e să ne modificăm planurile în așa fel încât să recuperăm din mers 
aceste... ăă... inexplicabile, sunt sigur... întârzieri. 

Asemenea lui Thuy, regreta mult că nu poate să vorbească 
deschis. Spre deosebire de acesta însă, știa că defectul pe care-l 
aveau amândoi putea să însemne... Nu. Și asta trebuia să rămână 
negândit. 

— Noi am avut sarcina ușoară, spuse Duan, cât mai calm posibil. 
Nu trebuia decât să ne deplasăm forțele într-o poziţie strategică... 
Şi, pe urmă. Să aşteptăm momentul oportun. 

Thuy se entuziasmă iarăşi. Încuviință din cap cu mişcări 
viguroase. 

— Desigur, zise el. Insurecția generală, noi am înțeles 
dintotdeauna asta, necesită un efort la scară naţională. Întotdeauna 


au fost multe lucruri... 

Care puteau să meargă prost, vru să completeze Duan în locul lui. 
În loc de asta, spuse: 

— ... Care necesită o privire de ansamblu dincolo de 
circumstanţele noastre prezente. 

— Deci, ce propuneţi? 

Thuy detestă întrebarea. Nu vroia să arunce întreaga povară pe 
umerii lui Duan. Ar trebui s-o împărtășească și el, nu-i așa? Doar 
fusese implicat în vâltoarea evenimentelor de la început, nu? Era 
comisarul diviziei. Totuși... trebuia să întrebe. 

— Ce propun eu, spuse tovarășul general, este să ne facem 
planuri luând în calcul certitudinea insurecției generale. În decurs 
de cel mult o zi, ea va da roade. 

A spus asta cu tărie. A spus-o cât de ferm a putut. Pentru că asta 
era ceea ce amândoi trebuiau să creadă. 

Duan urmări din nou harta cu degetul, observând micșorarea 
treptată a cercurilor concentrice roșii. 

— Generalul Sinclair trebuie să fie un om foarte fericit în acest 
moment, spuse el. De data asta, luptăm războiul lui. Sunt sigur că și- 
a petrecut o viaţă întreagă pregătindu-se pentru genul ăsta de 
desfășurare a ostilităţilor. Cu toate acestea... 

Se opri în fața hărţii, hipnotizat de propriile gânduri. Thuy se 
îndreptă în scaun, fiind sigur că tăcerea asta însemna că generalul 
văzuse dintr-odată un plan care avea... să-i salveze? 

Liniştea se prelungi. 

— Da? zise Thuy. 

Duan tresări la auzul vocii sale. Se uită parcă surprins să-l mai 
afle pe comisarul lui acolo. Oare la ce se gândise? Nu. Nu se 
gândise! spusese! 

— Stalingrad e răspunsul nostru, zise Duan. Ţi-aduci aminte de 
Stalingrad? 

Thuy își amintea. Era una dintre cele mai importante bătălii ale 
Marelui Război Patriotic. Rușii avuseseră de înfruntat forțele armate 
copleșitoare ale Germaniei naziste. Ca să câștige, sau măcar ca să 
supraviețuiască, trebuiau să tragă de timp. Rușii au luptat cu 
germanii pentru fiecare palmă de pământ, pentru fiecare clădire în 


parte, până când timpul s-a epuizat... pentru fascişti. 

— Soluţia noastră, spuse Duan zâmbind cu blândeţe către 
comisar, e să folosim tactica de la Stalingrad. Să-l înfruntăm pe 
Sinclair la fiecare colț de stradă. În fiecare piață. În fiecare... 

...Gaură din pământ pe care-o vom putea săpa, completă el 
gânditor. 

— Când va veni insurecția generală, îl vom da gata, zise Duan. Va 
fi presat din spate de forțele noastre loiale... 

Da. Da, fu de acord Thuy în sinea lui. Asta era calea. Nu trebuie 
decât să câştigăm timp până când insurecția generală izbucnește cu 
adevărat. 

Ca tactician politic, Thuy aproape că-l compătimea pe generalul 
Sinclair. Superiorii lui nu vor putea să-și permită menţinerea unei 
forțe însemnate atât de departe de principalele scene ale 
evenimentelor. El va fi silit să se retragă și să-i expedieze pe 
imperialiști în locuri mai importante. Nu urmărise Thuy personal 
ştirile de la Saigon? Insurecția era atât de aproape încât nu puteau 
să renunțe tocmai acum. Nu trebuiau decât să-i dea răgazul să se 
închege. 

În noaptea aceea, Thuy a dormit profund. 

Tovarășul general s-a plimbat de colo-colo, neliniștit. 


66. GRUPA 


Dacă războiul ar avea vreo logică - și, bineînţeles, nu are — 
rămășițele Companiei Charlie ar fi trebuit retrase peste râu, astfel 
încât să nu mai aibă nimic de a face cu bătălia pentru Song Nhanh. 

Și dacă infanteriștii ar avea vreo logică — și, bineînţeles, nici ei nu 
au -— soldaţii ar fi trebuit să întâmpine cu mare bucurie 
despresurarea şi să vrea să fie scoși din luptă. 

Sergentul David Mosby ştia că era un mare tâmpit pentru că 
stătea acolo, cu ochii și mintea împăienjenite de numai trei ore de 
somn, ascultându-l pe maiorul Shannon care le aducea la cunoștință 
intenţiile sale privind mișcările ulterioare în câmpul tactic. Ar fi 
trebuit să întrebe dacă nu cumva grupa, plutonul şi compania lui nu 
pătimiseră destule. Ultimul lucru pe care-l vroia era să pătrundă în 
inima acestui oraş primejdios. Dar Mosby trecuse de linie. După ani 
de zile, îşi va aminti că s-a uitat pe rând la ceilalți membri ai grupei, 
cu ochii duși în fundul capului şi încărcaţi de o privire rătăcită. Şi se 
va întreba de ce mama dracului nu a văzut, chiar atunci, pe loc, că 
niciunul nu mai era zdravăn la cap. 

Ar fi trebuit să-l întrerupă pe Shannon și să-i spună, ne-am săturat 
de războiul ăsta, domnule maior. De ce paștele mă-sii nu se mai 
găsește nimeni care să vrea să facă porcăria asta? Armata nu spune 
niciodată că va trebui să faci astfel de lucruri. Aici nu e nici 
Bataan®®, nici Chosin:!* și nici Bastogne. Sunt cinci sute de mii de 
soldaţi pe teritoriul ţării, care ar trebui să fie aici, și mi se rupe mie- 
n paişpe de ofensiva asta Tet și de cine-i prea ocupat la Saigon. 
Singurul război de care-mi pasă e ăla care-mi afectează viaţa mea 
sictirită. 

În loc de asta, Mosby se sprijini în pușcă și-l ascultă pe Shannon 
explicându-i lui Wilson cum va intra în oraș Compania Charlie în 
fruntea întregului batalion. Ţinând cont că Edmunds murise, 
Shannon avea să preia comanda subunităţii pentru manevrele din 
ziua respectivă. 

Într-un fel, în acel moment de epuizare, vorbele lui părură a fi 
exact ceea ce-și dorea Mosby să audă. Locotenentul Wilson arăta și 


el mulțumit, părând a nu avea nici măcar un resentiment vag fiindcă 
nu-i fusese încredințat postul de comandă. 

Compania Charlie, cu Compania B în spatele lor, porni de-a 
lungul străzii cu caldarâm acoperit de pământ, îndreptată spre inima 
orașului Song Nhanh. Compania C ar fi trebuit să aibă un pluton de 
tancuri... numai că aprobarea pentru acestea, ca și pentru artilerie și 
pentru sprijin aerian, încă nu fusese primită. 


Ngo Dinh Cuu stătea ascuns în spatele mitralierei RPD, 
urmărindu-i pe imperialiștii care veneau pe stradă către el. 

Îşi dorea mai multe lucruri. Dacă restul Batalionului N-10 s-ar fi 
postat în clădirile administrative de pe ambele părți ale drumului, i- 
ar fi distrus pe americani in toto, înainte ca aceştia să ajungă la 
hotelul unde se afla Cuu. Îşi dorea artileria promisă de NVA pentru 
ofensiva generală. Chiar mai mult, își dorea și blindatele despre care 
crezuse că, într-un fel sau altul, vor fi aduse în sud pentru această 
bătălie. 

Dar, în special, își dorea mai mulți soldați. Admira ceea ce reușise 
să facă sergentul Lau cu hotelul, în pofida lipsei de tragere de inimă 
a voluntarilor sud-vietnamezi leneși. Dar câte s-ar fi putut realiza în 
plus dacă s-ar fi găsit o companie întreagă de voluntari instruiți cât 
de cât, capabili să ocupe această poziție? Hotelul albastru ar fi putut 
fi apărat săptămâni în șir. 

Cuu se concentra pe alegerea liniei de tragere. Bătălia avea să 
înceapă după ce imperialiștii vor fi trecut de automobilul Citroen 
2CV incendiat, situat cam la două sute de metri de hotel. 

Zări primii cercetași americani mișcându-se de la o ușă la alta, 
adăpostindu-se după mașina distrusă. Strada era liniștită, luminată 
de soarele blând al dimineţii. Cuu își dori ca americanii să nu 
observe nimic. Cercetașii porniră mai departe. 

Și-a fixat linia de ochire a mitralierei pe automobilul înnegrit de 
fum. Una. Cinci... zece... uite și grupul de comandă. Cuu se întrebă 
de ce, cu toată capacitatea lor tehnică uluitoare, americanii nu 
găsiseră o modalitate de a construi staţii radio fără antene care să se 
bălăbăne în aer? 

Ar fi vrut să discute despre asta cu un imperialist. Care era 


problema? Să fie așa cum spunea propaganda, că muncitorii din 
America se împotriveau acestui război colonial? Sau ofiţerii erau 
prea tâmpiţi ca să-și dea seama că, în felul acesta deveneau niște 
ținte atât de lesnicioase? 

Patru dangăte se auziră dinspre acoperișul situat cu două niveluri 
mai sus și Cuu avu alte lucruri la care să se gândească. Mortierele de 
82 mm trăseseră asupra țintelor prestabilite. Alte două obuze 
fuseseră introduse pe ţevile lor după care piesele de artilerie au fost 
distruse. Echipele lor de servanţi au coborât pe scările hotelului, 
ieșind prin spate, spre o nouă poziţie. 

Cuu văzu bombele explodând în stradă înaintea lui. Și o 
ucigătoare grindină de schije în spaţiul dintre clădiri. 

Trase o înjurătură în timp ce toate siluetele verzi, culcate la 
pământ, se mișcară din nou. Mortierele făceau prea multă zarvă, 
prevenind inamicul. Americanii erau prea experimentați. N-avea 
importanţă. Ei continuau să pătrundă într-o capcană infailibilă. 


— Haideţi, băieţi, strigă Ramos. Să-i frigem! 

Nimeni din Grupa întâi nu se mișcă. Mosby și Fritsche stăteau 
întinși la sol într-un cadru de ușă, la douăzeci de metri în fața 
mașinii arse. 

— Ce părere ai? 

— Scârba aia de hotel, șopti Fritsche (când sunt atacați, 
infanteriștii vorbesc în mod stupid în șoaptă, indiferent de câte 
explozii asurzitoare se produc în jurul lor), arată prea al dracu de 
prezentabil. 

Shannon se gândea și el că acea clădire cu trei niveluri, la o sută 
cincizeci de metri în faţa lor, era o ţintă prea tentantă. Bineînţeles că 
obuzele de mortiere de acolo veniseră, dar fără niciun fel de tir de 
susținere? 

— Hai, Compania Charlie! Hai să-i frigem pe bandiții ăia! 

Ramos ieşise din ascunziș şi se îndrepta spre hotel. Unii din 
oamenii subunităţii se ridicaseră și ei şi începură să tragă. Ramos a 
trăit mai mult decât ei, deși a fost primul care a atacat. Focurile de 
armă trase de la primul etaj al hotelului i-au ciuruit pe acei soldați 
din Companiile C și B care nu învăţaseră că, într-o luptă, un vierme 


trăiește mai mult decât un șoim. 

Ramos auzi focurile trase de deasupra sa, dar continuă să alerge. 
Pușca lui M-16 ţăcăni în gol şi subofițerul scoase o grenadă de la 
centură, trase inelul și se pregăti să o arunce prin golul ferestrei din 
zidul hotelului. 

Cuu cobori ţeava armei și trase. 

Rafala îl nimeri pe Ramos în piept, făcându-l să se prăbușească pe 
caldarâm. Nu simţi nicio durere. Privi inert cum grenada îi cade din 
mâna amorţită şi se lovește de o cărămidă din faţa lui. 

Uite ce-nseamnă să mori prosteşte, mai apucă el să gândească 
înfuriat. Grenada explodă și zdrobi cea mai mare parte a capului 
plutonierului major Ramos. Muri la numai zece metri de ușa 
hotelului. 

Mai sus de cadavru, la primul etaj, Cuu măsură prin cătarea 
mitralierei strada, căutând alte ţinte. Nu găsi niciuna. Sau cel puţin 
niciuna care să însemne, în mod cert, moartea unui imperialist. 

Americanii ăștia nu erau așa de răi. Cuu nu-și făcea griji. Până la 
urmă, tot aveau să iasă de la adăpostul oferit de intrările în clădiri și 
de ruine. Uciderea lor nu va fi decât puţin întârziată. 


Shannon se mișca în susul străzii ca un şobolan într-o groapă de 
gunoi, trecând ca fulgerul de la un ascunziș la altul. Lângă fiecare 
dintre oameni, arăta cu degetul. 

— Vezi fereastra aia? Nu. Cealaltă. Da, te-ai prins. Când ne 
mișcăm, să tragi în ea în dușmănie. Să nu-ţi faci griji de nimic 
altceva. 

Wilson stătea pitit în spatele lui, dorindu-și să știe ce dracu’ avea 
de gând maiorul și, mai ales, nu care cumva să-i ordone să rămână 
înțepenit pe loc. 

Shannon se uită în cealaltă parte a străzii și-i zări pe Fritsche și 
Mosby. Trase aer în piept și ieși din ascunziș, traversă în fugă strada 
și se aruncă în cadrul de ușă unde se ascunseseră cei doi. Cu 
întârziere, gloanţele vietnamezilor mușcară din caldarâm în urma 
lui. 

Fritsche scormoni în istoria grupei, scoțând la iveală salutul: 

— Hai noroc, general Custer! Cine-s toţi amicii ăştia ai tăi 


indieni? 

Mosby era mult prea speriat şi mult prea concentrat ca să mai 
poată zice ceva... ca și Shannon de altfel. Maiorul trase aer adânc în 
plămâni. 

— O să-i frigem, spuse el în sfârşit. 

— O să-i frigeţi? Da’ ce, ai vreun şoarece în buzunar? 

Fritsche, la fel de speriat ca și ceilalți doi, făcea pe grozavul. 

— Taci dracului din gură. Uite care-i mișcarea. Gălbejiţii-s 
pregătiţi. Clădirea aia e o capcană. Toată şandramaua e aranjată. N- 
avem decât să-i tragem în piept. 

Shannon scoase de la centură două grenade fumigene. Îi întinse 
una lui Fritsche. 

— Când îţi zic eu, arunci cât poți de departe scârboșenia aia. 

— În ce direcţie? 

— Vreau s-ajungă cât mai aproape de ușa de colo. 

Fritsche cântări în mână grenada, observă că era un Willy Peter, 
aprecie distanţa și clătină din cap. 

— Ai nevoie de un aruncător de ciocan, nu de mine, tăticu”. 

Shannon continuă explicaţia. 

— Eu am să arunc fum, și când am s-o fac, pornim... Okay, Hank! 

Fritsche trase cuiul grenadei Willy Peter şi o aruncă. Grenada cu 
fosfor lovi caldarâmul, sări cât colo şi se rostogoli, la mai puţin de 
douăzeci de metri de hotel, apoi explodă și flăcări albe, pâlpâitoare 
se înălțară până la al doilea nivel. Shannon trase cuiul grenadei 
fumigene convenţionale și ieși în mijlocul străzii. Fumul verde 
începu să se împrăștie rapid și Shannon începu să tragă din alergare. 
Nu se ştie cum, dar Mosby și Fritsche alergau și ei către hotel. Cu 
coada ochiului, Mosby văzu că și restul grupei pornise la atac. De 
undeva, din față, se trăgea cu mitraliera și cu puștile, dar ca printr-o 
minune, niciunul dintre camarazii lui nu fu lovit. 

Mosby nu știa că Shannon ordonase și celor din Compania B să 
atace la vederea fumului verde. 

Tactica elementară impune ca atunci când o unitate este atacată 
cu focuri de armă, elementele de avangardă să rămână pe loc și să 
înceapă să tragă, lăsând „elementele de manevră” din spatele lor să 
desfășoare asaltul propriu-zis. 


Shannon i-a păcălit, prin tactica aplicată, pe cei din hotel. 

Cinci oameni din Compania B au fost loviți de gloanţe, dar grupa 
lui Mosby, neatinsă, a reușit să se adăpostească la baza clădirii, într- 
o zonă „moartă”. Un Viet Cong s-a aplecat pe fereastră, ca să tragă 
în jos, pe direcţie verticală, dar Grubb, întins pe spate, a expediat 
trei gloanţe în pieptul individului. 

Grupa întâi se afla în siguranță. Numai că siguranța era cât se 
poate de temporară și la doar o aruncare de grenadă distanță de la a 
deveni fatală în același timp, era și un fel de siguranță apăsătoare, 
care măcina nervii. 

— Uite c-ajunserăm aici, cum ziseși mata, dom’ maior, zise Blind 
Pig, cu capul și ţeava mitralierei M-60 proptite în stomacul lui 
Shannon. Mai departe, ce-ai mai vrea? 

— Clădirea asta. 

Membrii grupei văzură cum maiorul scoate din raniță o 
încărcătură explozivă cu detonare prin tragerea fitilului și se 
pregăteşte s-o arunce către intrarea în hotel, aparent liberă, aflată la 
doar doi metri de ei. Mosby îi salvă viața lui Shannon și foarte 
probabil pe a lui, sesizând că intrarea aceea „liberă” era blocată de 
fapt de un perete din lemn, la mică distanţă de prag. Dacă Shannon 
ar fi aruncat încărcătura, aceasta ar fi ricoșat afară și... 

Shannon încuviință din cap, în semn de mulțumire și se gândi la 
o altă modalitate de atac. Fritsche o şi găsise deja. Până să apuce 
Shannon să mai facă vreo mișcare, el smulse încărcătura din mâinile 
maiorului, trase fitilul și o aruncă sus, pe fereastra de la primul etaj. 

Explozia dislocă în mare parte zidul de deasupra. Cărămizile 
începură să cadă în cascadă peste ei. 

Pentru militarii NVA şi Viet Cong dinăuntru, explozia constitui 
semnalul de punere în mișcare. Ei coborâră pe bârnele prinse cu 
scoabe în spatele clădirii, retrăgându-se pe o nouă poziţie de luptă. 

Ngo Dinh Cuu se poate să fi fost uluit pe moment de explozie... 
sau, mai probabil, se poate să fi vrut să mai ucidă un imperialist. A 
fost singurul bo-doi care nu s-a retras. De jos se auzi explozia unei 
alte grenade. După care, imperialiștii pătrunseră în hotel, la parter. 

Cuu își mută mitraliera RPD de la fereastră. Americanii aveau să 
urce în curând scările. Ceea ce și făcură... dar nu așa cum ar fi fost 


de așteptat. Trei grenade explodară în casa scărilor. După 
deflagraţie, Taliaferro şi Godfrey au urcat rapid treptele şubrede, în 
timp ce Blind Pig trăgea în direcţia palierului din faţa lor. Taliaferro 
coti pe palierul de la etaj. Avu șansa să-l zărească pe Cuu cum ridică 
ţeava mitralierei. Acţionă fulgerător AG-ul. 

Grenada trasă de M-79 nu se armează până când nu parcurge 
câțiva metri, dar cântărește aproape o jumătate de kilogram și se 
deplasează mai rapid decât un bătac de base-ball aruncat cu toată 
forţa. Grenada lui Taliaferro s-a înfipt în pieptul lui Cuu, 
răsturnându-l pe spate. Probabil că lovitura singură ar fi fost fatală, 
dar Godffey trase o rafală de zece gloanţe în genist, pentru mai 
multă siguranță. 

Hotelul era al lor. 

O clipă de triumf. Până-și dădură seama că erau ca niște ţinte 
într-un poligon de tragere. Întregul zid din spatele clădirii cu trei 
niveluri fusese demolat de Lau și de oamenii lui și, în loc să-și fi 
asigurat o poziție temporar sigură, oamenii din Compania Charlie 
erau acum mai expuși ca oricând. 

Taliaferro și Godfrey coborâră rostogolindu-se pe scări chiar în 
clipa când din clădirea băncii aflate chiar în spatele hotelului începu 
să se tragă asupra lor. Îi găsiră pe ceilalți căutându-și cu înfrigurare 
adăposturi. Vietnamezii deschiseseră într-adevăr spatele hotelului, 
dar nu chiar aşa de bine. Mai rămăseseră destule mobile, birouri 
răsturnate și moloz ca să asigure americanilor un adăpost temporar, 
până când or hotărî ce să facă în continuare. 

Unul din membrii grupei le-o luase înainte celorlalți. Mosby privi 
contrariat cum Arledge, întins pe burtă, își dădu jos cu băgare de 
seamă ochelarii, apoi scoase din toc pistolul de calibru 0,45 și 
zdrobi cu mânerul lentilele. Ridică apoi niște ochi bulbucați și spuse 
pe un ton plângăreţ: 

— Sergent. Sergent Mosby. Mi s-au spart ochelarii. Nu pot să 
merg mai departe! 

Mosby tocmai încerca să se concentreze la ce aveau de făcut în 
continuare când desluși huruitul unui tanc, care venea dinspre 
centrul orașului aflat sub stăpânirea trupelor NVA. 

Sergentul-major Roger Blake fu primul care auzi, dar și care 


confundă, zgomotul. Stătea aproape de intrarea în hotel, încercând 
să-şi amintească ce senzaţii avusese, cu ani în urmă, la Naktong. Și, 
deodată, îl auzi. 

Zgomotul provenea, de fapt, de la un tanc ușor american, M-24. 
Un model mai vechi, cedat cu mult timp în urmă celor din ARVN. 
Întreţinerea blindatului se rezumase la curățirea și vopsirea sa, 
precum și la menţinerea în stare de funcționare a motorului. 
Detaliile minore, ca înlocuirea izolaţiilor din cauciuc de pe șenile, 
fuseseră neglijate. 

Unul din elementele importante de diferenţiere între tancurile 
europene și cele americane este faptul că europenii nu folosesc 
izolarea cu cauciuc a șenilelor, astfel că blindatele lor huruie ca 
niște tractoare pe șenile. Tancul M-24 care se apropia de hotel 
scotea un zgomot identic cu tancurile T-34 ruseşti, care-l făcuseră pe 
Blake să se chircească de groază cu ani în urmă. Așa că acţionă fără 
să mai stea pe gânduri. 

Până să apuce să mai gândească rațional, Blake ţâșni pe ușă cu 
arma antitanc LAW în mâini. Deschizând și extinzând cu degete 
înfrigurate tubul, trase cuiul de siguranţă și ţinti spre tancul care se 
apropia de el. 

Tancurile M-24 fuseseră preluate de către NVA o dată cu orașul. 
Trei voluntari formaseră echipajul acestei mașini de luptă. Până la 
acel moment, manevrarea tunului îi depășea, dar erau destul de 
familiarizați cu modul de funcționare a mitralierelor. De îndată ce 
conducătorul a deprins manevrele de deplasare a tancului, cei trei 
oameni au introdus vehiculul blindat în luptă. 

Blake îngenunche în mijlocul străzii în vreme ce tancul M-24 se 
apropia scrâșnind din încheieturi. Luă linia de ochire și apăsă pe 
trăgaci. Nu se întâmplă nimic. Așa cum spusese și Fritsche, M-72- 
urile erau nişte arme extrem de nesigure. 

Blake se ridicase în picioare (gata să fugă? gata să găsească altă 
LAW?), când gloanţele mitralierei îl secerară. Se prăbuşi peste o 
grămadă de pietre de caldarâm. 

Fritsche se afla la primul etaj al hotelului. Continua să ignore cu 
nonşalanţă focurile trase de pe poziţiile Viet Cong din clădirea 
băncii. Tancul se afla la numai trei metri sub el, șenilele sale 


transformându-l pe Blake în pastă de hamburger, când Fritsche îl 
nimeri pe servantul de la mitralieră. 

Lipsit de indicaţiile celor din turelă, conducătorul opri tancul pe 
loc. Lui Fritsche nu-i trebui mai mult. Căută din priviri şi-şi dădu 
seama că Shannon, inversând rolurile, tocmai îi întinsese o grenadă 
fumigenă. Cu cuiul tras afară, urcă pe puntea din spate uleioasă a 
tancului, acolo unde se vedeau orificiile de răcire a motorului. 
Flăcări mici izbucniră. Fritsche zăbovi atât cât să mai arunce două 
grenade explozive în mijlocul flăcărilor, pe urmă decise să se facă 
una cu pământul. 

Se dovedi o decizie înțeleaptă. Tancul M-24 explodă câteva 
secunde mai târziu. Un nor de fum umplu strada, îndeajuns ca să 
învăluie hotelul, îndeajuns ca să salveze, cel puţin momentan, viețile 
membrilor Grupei întâi, prinși în capcană. 


67. SINCLAIR 


Platforma blindatului ușor care adăpostea postul de comandă al 
lui Sinclair era înțesată de antene. Fuseseră stabilite legături radio 
cu batalioanele ce încercuiau Song Nhanh-ul, cu elicopterele care 
orbitau în preajma orașului, cu escadrilele de avioane Phantom ce se 
roteau deasupra. Exceptând circuitul de legătură cu Batalionul 1 din 
Regimentul 15 Infanterie, toate erau în așteptare. 

Alte două staţii radio, una pentru MAC-V, cealaltă pentru 
Cartierul General de la sud de Hue Duc, erau foarte solicitate. 

Sinclair se străduia din răsputeri să-și păstreze cumpătul. Dacă un 
comandant nu trebuie să-și piardă niciodată calmul, atunci și mai 
puţin rost ar avea să și-l piardă cu un microfon de staţie radio în 
mână. 

Comandantul diviziei nu primise încă permisiunea să intre cu 
tancurile în oraș, să folosească piese de artilerie mai mari decât 
mortierele din dotarea batalioanelor şi, bineînţeles, nici ca vreuna 
din unităţile de aviaţie să participe la confruntare. 

Soarele după-amiezei târzii se reflecta în rampa coborâtă a 
transportorului de infanterie. Sus, pe cer, se văzură niște fulgere 
luminoase ce semnalau că încă unul din avioanele cu reacţie F-4 
rămăsese fără combustibil, urmând să se întoarcă acasă, spre a fi 
înlocuit de altele. 

Colonelul Taylor nutrea sentimente de înţelegere față de general. 
Era pentru prima oară când Sinclair se confrunta cu adevărata 
natură a acestui război. 

— Pentru numele lui Dumnezeu, ce se-ntâmplă cu Saigonul? 
murmură Sinclair. Am prins aici în capcană o întreagă nenorocită de 
divizie și nu putem să mergem s-o radem? 

Taylor clătină din cap, deși ar fi putut să ofere un număr de alte 
teorii posibile: că palatul era prea ocupat cu propriile probleme, dat 
fiind că jumătate din Capitală fusese ocupată de Viet Cong; că 
nimeni nu era dispus să-i spună lui Thieu că toate rapoartele 
precedente despre pașnicul Song Nhanh fuseseră contrafăcute; sau, 
conform propriei teorii a lui Taylor, că cineva încerca să găsească o 


modalitate de a-şi umfla contul din Elveţia fie acordând, fie 
neacordând permisiunea de folosire a forței de foc. 

Nu avea de gând să ofere niciuna din aceste presupuneri. Pe 
Sinclair nu l-ar fi interesat şi, în plus, Taylor trebuia să fie atent la 
ce spune, cu cretinul ăla de Ron Mead prin preajmă, în căutarea 
unei povestioare „de dreapta” simpatice, care lui i-ar fi adus un titlu 
de editorial iar sus-citatului ofițer un transfer în arhipelagul Guam. 

Sinclair se uită în sus și rămase cu gura căscată. Zburând la o 
altitudine foarte joasă, se vedea apropiindu-se o escadrilă de patru 
avioane A-1E Skyraiders, bombardierele uşoare propulsate cu elice, 
vechi de pe vremea războiului din Coreea. Totuși, erau în stare să 
transporte încărcătura de bombe a două avioane cu reacţie. 

Americanii  porecliseră acest aparat aproape indestructibil, 
Spad:&*. Piloții vietnamezi îl porecliseră trau dien, Bivolul furios. 

Piloții de pe Spad-uri se numărau printre puţinii militari sud- 
vietnamezi pe care adversarii îi respectau, cât de cât, pentru curaj. 

Colonelul Taylor nutrea și el un sentiment aparte pentru oamenii 
aceștia, încă de pe vremea când, în 1962, un pilot trădător şi-a 
aruncat încărcătura de bombe asupra palatului lui Diem, înainte de 
a fugi în Nord. 

Adăugă alt plus în favoarea lor atunci când avioanele Skyraider 
trecură pe deasupra postului de comandă, la numai zece metri 
înălțime și Ron Mead căzu ca o plăcintă în noroiul din preajma 
tancului folosit ca punct de comandă. 

Taylor tocmai se pregătea să-i ceară permisiunea lui Sinclair să se 
întoarcă la batalionul lui când atenţia îi fu atrasă de aparatele Spad 
care, trecute peste râu, se ridicară ușor deasupra clădirilor, zburând 
razant peste Song Nhanh. 

Cele patru avioane ar fi trebuit să se înalțe deasupra centrului 
Song Nhanh-ului, să efectueze o întoarcere bruscă şi să se înscrie pe 
o orbită situată între elicopterele de asalt și avioanele Phantom. Pe 
neașteptate, un nor de fum cafeniu izbucni în jurul aparatului din 
fruntea formaţiei, exact în momentul când avionul își începea 
virajul. 

Chiar și un Spad poate fi doborât, mai ales atunci când se 
ciocneşte cu o salvă de obuze de 23 mm. 


Virajul Skyraider-ului se transformă într-o întoarcere ascendentă, 
apoi într-o spirală strânsă. Avionul trecu la orizontală, se întoarse cu 
burta în sus și carlinga se deschise. Taylor văzu cum pilotul se 
chinuie să părăsească avionul. O pată albă - pilotul reușise probabil 
să-și tragă firul parașutei — înflori brusc pe cer. Parașuta fu absorbită 
înapoi și se înfășură pe stabilizator, exact în momentul când motorul 
aparatului A-1 cedă şi uriașul bombardier plonjă, cu botul înainte, 
spre sol, dincolo de râu. 

Taylor auzi explozia. Nu există piloți temerari și bătrâni, își zise 
el. Pe urmă, își îndreptă atenţia spre problemele curente. Acestea 
erau numeroase. Batalionul lui se afla pe celălalt mal al râului și 
fusese atacat. Și încă serios. Locul lui era alături de ei. 

Încă o dată se pregăti să-i ceară lui Sinclair permisiunea să plece, 
când observă chipul livid al lui Mead. Reporterul scotocea furios 
prin ranița personală, care stătuse, neobservată, în spatele 
transportorului blindat de comandă. 

— S-a-ntâmplat ceva? 

Mead vru să dea un răspuns tăios, dar se abţinu. Da. Se-ntâmplase 
ceva foarte grav. Plănuise să scoată la iveală o sticlă de Jack 
Daniels, adusă cu mare băgare de seamă, ca să jelească împreună cu 
generalul Sinclair moartea unui pilot tânăr. Parcă și vedea 
introducerea pe care avea s-o scrie la reportajul cu pricina. 

Numai că-n raniță nu era nicio sticlă. Fusese prădat. Doar câteva 
minute îi trebuiră ca să-și dea seama cine era hoțul. Firește că ar fi 
putut să fie unul dintre transmisioniști sau vreun oricare alt soldat 
din garda personală a lui Sinclair, militari care, își dădea seama, îl 
detestau. Dar nu se poate să fi fost atât de proști. 

Hoţul fusese, fără doar şi poate, mojicul de Tarpy. El șezuse lângă 
raniţa lui Mead în timpul zborului spre nord. În plus, dăduse dovadă 
de multă solicitudine când îl ajutase pe Mead să-şi pună raniţa în 
spinare, la aterizarea elicopterului. 

Dumnezeule mare şi bun, gândi Mead. Pe vremuri nu s-ar fi 
întâmplat așa ceva. Ce naiba s-a petrecut cu meseria de 
corespondent de război? 

America se schimbă, și nu-mi place în ce fel. Ăştia-i dau ascultare 
lui... Dumnezeule, păi mi-ar fi furat mie sticla de whisky un Wally 


Cronkite sau un Ernie Pyle? Era cât se poate de logic ca Mead să nu 
pomenească decât numele a doi jurnaliști pe care nu-i cunoscuse 
niciodată după porecle și totodată să nu-și dea seama că răspunsul 
era „da, ce dracu”... 

Sinclair vorbea în continuare prin radio, încercând să obțină 
aprobările necesare. Avea să le primească în decurs de o oră. Orașul 
Song Nhanh urma să fie declarat zonă deschisă pentru trageri. 

Lee Sinclair a presupus că motivul pentru care i s-a dat 
permisiunea să cucerească Song Nhanh-ul prin orice mijloace, a fost 
acela că, în sfârşit, generalul Westmoreland și guvernul Vietnamului 
de Sud se conectaseră la realitate. Se înșela profund. Singurul motiv 
pentru care Divizia 12 a primit în cele din urmă carte blanche, 
împreună cu ordinul de a cuceri orașul Song Nhanh cât mai repede 
posibil, l-a constituit prăbușirea avionului Skyraider sud-vietnamez. 

Pilotul era fiul prea-iubit al unuia dintre cei mai respectați 
miniștri ai lui Thieu, un tânăr nebun care insistase să participe la 
misiunile de luptă ale aviaţiei, în pofida avertismentelor tatălui său. 

Și, din pricina acelei catastrofe aviatice, Divizia 12 a avut 
posibilitatea să atace cu toate forţele. 


68. TARPY 


Fără să cunoască parola, Cliff Tarpy îşi anunță sosirea la 
Compania Charlie imediat după apusul soarelui. 

Compania se regrupase și atacase clădirea băncii, traversând 
terenul liber care o separa de hotel. Acum, soldaţii stăteau pe 
pardoseala de la parter, privind amorţiţi în gol și zicându-și: da, 
trebuie să ne mișcăm hoiturile obosite și să ne pregătim pentru 
noapte; da, trebuie să ne gândim cum facem rost de mâncare; da, 
trebuie să ne preocupe cum o să ne împrospătăm proviziile. 

Tarpy își anunţă sosirea cu un dăngănit și un clinchet. Zgomotul 
dogit venea de la o marmită de douăzeci de litri, plină cu apă. 
Clinchetul — de la sticla de Jack Daniels a lui Mead. Mosby mai-mai 
că-l sărută pe reporter. Nu știa de ce-l ardea setea mai tare: de 
whisky sau de apă. Luă mai întâi sticla de la Tarpy şi o vâri în 
buzunarul lateral al uniformei. Și numai după aceea îl îmbrăţișă pe 
omul de la Associated Press. 

— Ce mama dracu” cauţi aici? 

— Pe bune dacă ştiu. Cred că am obosit la eșalonul de ariergardă. 
Să-mi bag picioarele, ascultă ce-ţi zic. Când s-o termina tot circul de- 
aci, am de gând să-mi găsesc un post liniștit și sigur. Să scriu 
explicaţii la pozele din National Geographic, sau ceva de genul ăsta. 

Mosby reuşi să zâmbească, deși se simţea în al nouălea cer. Îi 
dădu drumul lui Tarpy şi constată că lângă el se afla un Dennis 
Shannon oarecum nedumerit. 

— A, da. Dom’ maior, el e Cliff Tarpy, Reporter. 

— Fără bancuri! 

Shannon și-l amintea pe Tarpy de la conferința de presă la care 
respectivul ins încercase să-l ardă la ţurloaie pe Sinclair. 

— Bine-ai venit pe front, Cliff! 

— Repet ce-am zis adineauri, interveni Mosby. Ce faci prin 
locurile astea? 

— Caut un subiect de reportaj. Am auzit că voi, cei de-aici, aveţi 
zile grele. 

— Mai bine să nu-ţi doreşti să ştii, oftă Mosby. 


— Mda. Am discutat cu un tip din grupa voastră. Mi-a zis că azi 
ați ţinut piept la două, poate trei companii NVA. 

Mosby avea suficientă încredere în Shannon ca să insiste pe 
subiectul ăsta. 

— Cine dracu” ţi-a spus una ca asta? 

Tarpy scoase un blocnotes din buzunar și începu să-i răsfoiască 
paginile. 

— Un fruntaș, pe numele lui... Arledge... a zis... 

Mosby râdea şi era foarte recunoscător pentru prilejul care i se 
oferise să se destindă. 

— Bezmeticu' ăla? Cliff, răhăţoiul de care vorbim s-a apucat și şi- 
a spart singur ochelarii, când am fost atacați, ca să poată fi evacuat 
cu elicopterul de-aci. 

Tarpy nu zâmbi, dar păru întrucâtva ușurat. 

— Atunci, cred că nu v-aduc nicio veste proastă. 

Shannon și Mosby se uitară unul la celălalt, întrebându-se dacă 
nu cumva Tarpy gustase pe drum din sticlă. 

— Veşti proaste? 

— Da. Arledge ăsta... a fost în primul elicopter sanitar care a 
plecat. Aparatul a fost lovit de un B-40 și s-a prăbușit. Niciun 
supraviețuitor. 

— Ei, fi-mi-ar pupat să-mi fie curulețul meu de irlandez! zise 
Shannon, crezând încă o dată, preț de o clipă, în „păcatul catolic” de 
modă veche. 

Mosby își revenea și el, conștient de responsabilităţile sale de 
comandant de grupă. Tocmai se pregătea să le spună soldaţilor să se 
alinieze ca să-și primească raţia de apă, când îi văzu că-și părăsesc 
poziţiile şi-şi umplu gamelele din marmită. Mosby decise să 
exploreze banca şi să-ncerce să determine ce surprize le-ar putea 
aduce noaptea. 

Dar, mai întâi, scoase sticla la iveală. Intenţiona să tragă o dușcă 
zdravănă, dar se opri. Auzi slab vocea lui Casey, întrebând dacă va 
ajunge la toată lumea. Scârbit, Mosby puse atâta bourbon pe limbă 
cât să-i simtă tăria. După care, îi întinse sticla lui Shannon și porni 
în cercetare prin clădire. 


Desluși râsetele încă înainte de a ajunge în încăperea trezoreriei. 
Înăuntru dădu peste Fritsche, Taliaferro, Geiger și Diaz. Geiger poza, 
ținând în fața lui un teanc mărișor de bancnote de diferite valori în 
piaștri. 

— Dragii mei, spuse ironic, nu credeți că mi-ar ieși o minunată 
rochie de gală din bucăţile astea caraghioase de hârtie? 

Fritsche chicoti. 

— Iubito, arăţi trăsnet, să fiu nebun dacă nu. Te-aș face cât ai 
zice pește! 

Mosby observă că în toiul nebuniei, grupa lui găsise totuși ceva 
de care să râdă. Geiger scoase o ţigară din buzunar. 

— Dra-hgă, dacă cineva mi-ar trimite un ţigaret, aș arăta ca 
Franklin. Sau ca Eleanor. Sau ca Tallulah. 

Fritsche îi aprinse ţigara lui Geiger cu o bancnotă de o mie de 
piaștri. Numai Taliaferro nu pricepea. 

— Ce mama dracului faceţi, măi băieți? Ăştia-s bani de-ai 
gălbejiților, ce mă-sa! 

— Păi sigur că sunt, zise Fritsche. Atât că nici unu” dintre noi n- 
are să trăiască să-i poată cheltui. 

Era un lucra nu foarte inspirat de spus, căci realitățile Song 
Nhanh-ului reveniră brusc asupra lor. Mosby se bucură când îl văzu 
pe Blind Pig ieșind pe una din ușile interioare ale trezoreriei, 
clătinând din cap. 

— Ce-ai găsit pe-acolo, dragule? întrebă Mosby. 

— Nu-i nimic decât un conţopist gălbejit mort, care-mpute tot 
peisajul p-acolo. 

Mosby nu observă că, în timp ce-i răspundea, Blind Pig îi ocolea 
privirea. 


Locotenentul Wilson, plecat într-un control al posturilor, îl găsi 
pe Blind Pig ghemuit lângă mitraliera M-60, cu Grabb trăgând la 
aghioase în spatele lui. 

— Cum merge treaba, Jefferson? 

— Se mișcă, dom” lent. Da’ încet. 

— Mda. 

Blind Pig îi întinse comandantului de pluton ţigara ascunsă în 


căușul palmei. 

— Dom” lent, începu el cu precauţie. Vroiam să te-ntreb ceva. 
Wilson se înecă cu fumul de ţigară. Ultimul lucru la care se aștepta 
era ca Blind Pig să vrea ceva de la el. 

— Ăă... dă-i bătaie. 

— Ştii, zise Blind Pig, te-am văzut de când veniși încoa. Și-am 
văzut că n-ai nicio treabă cu manevrele, șmenurile și-alte chestii de- 
astea. Da” chestia pă care vroiam să te-ntreb e ce-o să fie după? 

Wilson habar n-avea despre ce vorbea Blind Pig. Avu atâta minte 
încât să tacă. 

— Mai devreme sau mai târziu, răzbelu' ăsta o să se termine. 
Poate că unii dintre noi o s-apuce până la capăt. 

— Eu sper s-apucăm toti. 

— Bine gândit. Da’, nu ăsta-i mersul lumii. Da’, io cred că unii 
dintre noi s-or întoarce. Întrebarea e, dacă nu vrem să fim ce 
credeam c-o să fim, ce facem? 

Jeff Wilson avea cam tot atâtea cunoștințe despre dialectul străzii 
cât despre limba etruscă. Dar, cumva, reuși să prindă înţelesul 
întrebării. 

— Păi, e Poliţa soldatului. 

— Zău? Ce-i aia? 

— Poţi să te duci la colegiu. Să-ţi cumperi o casă. Pe bune, am 
înțeles că poţi să-ți cumperi și o fermă. 

— Cât? 

— Nu știu, mărturisi Wilson. Pentru colegiu, am auzit... vreo 
patru sute de dolari pe lună. 

— Păi, asta-i un fâs. 

— Da, nu-i mare lucru. Dar poate să te ajute. 

— Okay, dom” lent, zise Blind Pig. Mie tot nu mi-e clare lucrurile. 
Dacă m-aş întoarce la Deacon, aş încasa patru sutare pă zi. Dar, să 
zicem că merg pă altă cale. Să zicem că eu sunt tu. Ai de gând să 
foloseşti polița asta? 

— Cum dracu” să n-o folosesc? zise Wilson, surprins el însuși de 
fermitatea sa. Păi da, poate că puţină muncă postuniversitară îi va 
rezolva măcar o parte din probleme. 

— Şi ce-o să te faci? 


— Avocat. 

— Aud că ai tăi sunt bogaţi. Ce te-a oprit să nu te ferești de 
războiu” ăsta scârnav și să-ți tragi un costum la patru ace? 

— Ai mei nu sunt bogaţi. Şi (Wilson n-avea să înțeleagă niciodată 
de ce a făcut mărturisirea asta), fata cu care vreau să mă-nsor e 
albă. 

— Să te-nsori? 

— Mda. 

— Vas'zică, o piţipoancă de-a albilor, ai? urmă o pauză. Blind Pig 
își analiză cuvintele şi reveni: Îmi cer scuze, dom/lent. 

Wilson își ponderă și el elanul. 

— Mda. 

— Acu, o-ntrebare personală, pă bune, zise Blind Pig. Io po’ să zic 
că curv... femeile albe cu care-am fost încurcat e moarte după 
ștangă. Muierea asta e altfel? Te sprijină? Îţi scrie regulat? 

Wilson ar fi putut să-i răspundă. Nu, Marjorie nu-i scria regulat. 
Nu, scrisorile ei nu lăsau impresia unei persoane care-l așteaptă 
iubitoare. În schimb, erau pline de concertele rock pe care le văzuse, 
de marșurile la care participase purtând lozinci și de întrebări 
despre cum reușea Wilson să suporte războiul ăsta imperialist. Un 
prilej nemaipomenit pentru el să vadă că sentimentele față de 
Marjorie se înscriau în cu totul alte coordonate. De fapt, 
locotenentul Jeff Wilson începea să se întrebe exact ce anume 
simţea el pentru femeia asta. 

Wilson preferă să se uite prin deschizătura din fața mitralierei lui 
Blind Pig. 

— N-are-a face. Hai să fim atenţi afară, să vedem dacă nu cumva 
suntem atacați. 

Plecă mai departe. Blind Pig se întoarse ca să privească întrebător 
în urma locotenentului. 


Aparent, Shannon și Tarpy împărțeau frățește ce mai rămăsese 
din sticlă. În realitate priveau afară, în noapte, prin spaţiul gol al 
ușilor explodate din clădirea băncii şi vorbeau. Mica imagine despre 
starea lucrurilor, pe care şi-o făcuse Shannon, căpătase întrucâtva 
proporţii mai mari. Aflase de la reporter că întreaga ţară era în 


flăcări. 

Se întrebă dacă era cazul să-i spună lui Tarpy că nimic din toate 
astea nu era surprinzător. Avea senzaţia stresantă că se află în 
tabăra care urma să fie înfrântă. Chiar, mai mult decât atâta, 
începea să priceapă că el și restul armatei Statelor Unite luptau de 
partea cui nu trebuia. Ăsta era un gând tâmpit, de om epuizat. Ştia 
ce s-ar fi întâmplat dacă comuniștii ar fi preluat controlul țării. Dar, 
ar fi oare diferit de ceea ce făcea, deja, dictatura lui Thieu? Singura 
diferenţă ar fi constat poate, în micșorarea numărului de obuze trase 
aiurea, care să omoare oameni nevinovați. 

Nu era exclus ca, în toiul nopţii, Shannon să fi spus lucrurile 
astea. Dar, înainte să poată rosti vreun cuvânt, se auzi un ropot de 
pași pe caldarâmul din fața clădirii. 

Se ridică în picioare, cu automatul M-16 pregătit. 

Să tragă o rachetă de semnalizare? Nu putea fi nimeni în afara 
gălbejiților. 

În toată clădirea, auzise zgomotul și restul Companiei Charlie. 
Toţi își încărcară armele și se pregătiră pentru orice. 

Orice, în afară de vocea aceea joasă: 

— Am niște prieteni aici. 

Shannon, cu degetul pe trăgaci, stătu pe gânduri. Era o voce de 
bas. Pronunţia era perfectă. 

Shannon, care avea să crească în ochii lui Dumnezeu pentru asta, 
decise să răspundă, în loc să tragă sau să arunce o grenadă. 

— Cine mama dracului ești tu? 

— Charles Drew. Căpitan. Infanteria americană. 0256-985. West 
Point. Promoţia '64. 

Shannon știa că erau destui militari Viet Cong sau NVA care 
vorbeau o engleză perfectă, dar asta era parcă prea mult. 

— Ce-i aia o vacă? 

— Ăă... un animal de lapte, de povară... pentru numele lui 
Dumnezeu, daţi-ne voie să intrăm! Gălbejiţii sunt pe urmele noastre! 

Shannon observă că Blind Pig se afla lângă el, cu mitraliera M-60 
la șold. Okay. Fă-te de râs, domnule maior. 

— Un om. Înainte. 

Din umbră, cu mâinile ridicate, cu pușca Thompson în 


bandulieră, ieși Charles Drew. La doi metri de intrarea în bancă, 
Shannon identifică înălțimea și uniforma zdrențuită și murdară pe 
care o purta consilierul. 

— Ce dracu” s-a... 

— Lasă prostiile, zise Drew. Am cu mine o târlă-ntreagă de 
oameni. 

— Păi, adu-i înăuntru, fir-ar să fie! 

Drew făcu un semn cu mâna spre umbrele din spatele lui și o 
coloană de oameni se puse în mișcare. 

O târlă-ntreagă de oameni era un eufemism. Drew, în raidul său 
către liniile americane, adunase mulți alți refugiaţi pe lângă familia 
lui Ly. Anturajul său consta din optzeci și şase de bărbaţi, femei și 
copii vietnamezi. 

Shannon și Drew îi dirijară pe ușă, spre o siguranță vremelnică. 
Cliff Tarpy stătea deoparte, minunându-se. Ştia el că cei din Forţele 
Speciale erau tari... dar asta era de-a dreptul ridicol. Şi, totodată, 
avea să fie un reportaj pe cinste. 

A fost unul dintre cele două subiecte grozave pe care omul de la 
Associated Press nu va mai trăi ca să le scrie. 


69. DUAN 


Duan stătea întins pe patul lui de campanie, silindu-se să scape 
din mrejele unui vis care se agăţase de el, trăgându-l mereu înapoi. 
În cele din urmă, se trezi de-a binelea. Rămase așa multă vreme, 
tremurând. Toate încheieturile îl dureau din pricina încordării din 
vis. Pielea i se acoperise cu o peliculă fină de transpiratie. 

În mod ciudat, în pofida imaginilor haotice derulate pe retina 
adormită a memoriei lui, nu-și putea aminti despre ce fusese vorba, 
ci doar faptul că avusese loc. Se gândi să încerce să adoarmă din 
nou, în ultimele câteva zile având foarte puţin timp pentru odihnă. 
Duan decise să nu se mai culce, căci se temea de vis. 

Tovarășşul general oftă și se ridică în capul oaselor, trecându-și 
picioarele peste marginea patului. Se frecă la ochi, ca să alunge 
senzaţia de usturime. 

Deși nu-și putea aminti exact conţinutul trăirilor din somnul 
zbuciumat, îi știa tema: trădarea. Iar trădătorul era Duan. La fel ca 
majoritatea foştilor buni catolici, tovarășul general era încredinţat 
că fie şi gândul la un păcat echivala cu comiterea acelui păcat. Se 
simțea ruşinat că-i putuse trece prin cap o asemenea idee. Dar ştia 
că era o decizie care trebuia luată în decursul următoarelor ore. 

Duan se întrebă cum va reacționa Thuy când va aduce subiectul 
în discuţie. Oare o să ordone eliberarea imediată din funcţie și 
împușcarea lui? Poate, medită el, va fi nevoit să-l omoare el mai 
întâi pe Thuy. O posibilitate. Într-o atare situație, își reaminti el, va 
trebui să se asigure că sergentul Lau nu va fi implicat. 

Se auzi o bătaie în ușă. 

— Intră. 

Omul la a cărui moarte tocmai se gândea. 

Duan fu șocat de înfățișarea lui Thuy. Avea uniforma murdară. 
Ochii îi erau duși în fundul capului din pricina epuizării. Pe faţă îi 
rămăseseră smocuri de păr, le omisese în graba cu care se bărbierise. 

— Da, tovarășe colonel? spuse generalul cu blândeţe. 

Thuy stătea într-o poziţie de drepți perfectă, cu ochii ațintiţi pe o 
zonă situată chiar deasupra umărului stâng al lui Duan. Tovarășul 


general așteptă pe durata unei frământări interioare prelungite. 
Observă respiraţia aspră și repezită a celuilalt, broboanele de 
sudoare ivite precum şi paloarea pielii. 

În acel moment, Duan îndepărtă din gând ideea uciderii 
comisarului. 

— Da, tovarășe? spuse el din nou. 

Thuy era ca un arc întins, gata-gata să se rupă. 

— Tovarășe general, spuse Thuy, vă rog să mă eliberați din 
funcţie și însărcinări. Am înșelat încrederea... partidului nostru... 
am dat greș... în misiunea noastră. 

După asta, omul se lăsă moale un timp scurt, apoi se îndreptă cu 
o tresărire, așteptând interogatoriul care avea să-i decidă soarta. 

În loc de asta, Duan spuse: 

— Trebuie să recunoaștem că am pierdut. 

Urmări plecăciunea lui Thuy, care-și lăsase moale o clipă coloana 
vertebrală, ca să se îndrepte imediat la loc. 

— Insurecția generală, tovarăşe general... Vocea lui Thuy 
căpătase o tonalitate mai joasă... Dintr-o oră-ntr-alta... 

— ... N-o să mai aibă loc, zise Duan. 

Avea vocea răgușită din pricina lacrimilor. Făcu un semn către 
patul lui. 

— Ia loc, tinere, spuse el, până pun eu de niște ceai. 

Thuy ezită, apoi făcu câţiva pași spre locul indicat. Genunchii i 
se-ndoiră și șezu. Duan se prefăcu că nu observă și-și făcu de lucru 
cu aprinderea primusului și umplerea ibricului. 

Hmmm. Norocul era o chestie tare ciudată. Thuy devenise acum 
aliatul lui potenţial. Singura întrebare se referea doar la modul cum 
avea să pună problema. 

Visul îl trase iarăși de mânecă. La fel ca și sentimentul de 
vinovăţie. Duan știa că avea să fie pedepsit pentru ceea ce se 
pregătea să facă. Da, dar cum s-o facă... cum s-o spună? 

— Am de gând să ordon o retragere, spuse el. 

În mod intenţionat Duan omise să completeze „dacă ești de 
acord”. Luă pe loc decizia să-l îndepărteze pe Thuy din primele linii 
ale luptei. Era uşor uluit de faptul că Thuy nu se crispă, și nici nu 
protestă în vreun fel. Omul era la fel de înfrânt ca și el. 


— Nu va mai avea loc o insurecție generală, spuse Duan. 

Thuy nu-i puse la îndoială afirmaţia. Totuși, Duan simţi că era de 
datoria lui să continue. 

— Tovarăşe, spuse el, evenimentele au depășit înţelegerea 
noastră. Am avut niște instrucțiuni. Le-am îndeplinit. Restul... 

Flutură o mână în aer. 

— Oamenii care ne-au dat instrucţiunile cu pricina s-au înșelat, 
spuse el. 

Urmări cu atenţie reacţia lui Thuy. După un lung moment, 
colonelul încuviinţă din cap. 

— Nu te învinui singur, tovarășe, zise Duan. Ai să te ocupi mai 
târziu de asta. Avem acum lucruri mai importante de făcut decât să 
ne punem cenușă pe cap. 

— Dacă rămânem în orașul ăsta, spuse Thuy dintr-odată, toţi 
oamenii noștri vor pieri până la unul. 

Duan era ușor surprins. În lungile luni ale călătoriei lor pe 
Cărarea Ho Și Min, niciodată nu fusese convins că lui Thuy i-ar păsa 
de tinerii soldaţi. Poate că la început nu-i păsase. Dar, după atâtea 
ore de distracție, după ședințele de autoexaminare... deodată Duan 
avu o nouă revelaţie. Thuy se hotărâse să moară în locul lor. Ce 
nătărău! Apoi, un gând tainic, numai de el știut: Şi eu sunt tot atât 
de nătărău! 

Duan știa că era exclus să supraviețuiască ordinelor pe care 
tocmai se pregătea să le dea. Nu exista termen de limbaj pentru 
retragerea din fața inamicului. Și, tocmai asta trebuia să ordone, 
pentru ca Sudul să mai păstreze vreo speranţă să devină liber. Avea 
în subordine un grup de tovarăși temeinic pregătiți, cât se poate de 
capabili să-i înfrunte pe imperialiști în aproape orice circumstanţe. 
Și, în cele din urmă, să-i înfrângă. 

Dar nu în niște împrejurări ca acestea. Încercă să-i înfăţișeze lui 
Thuy situaţia, într-o lumină mai blândă. 

— Dacă ne-am putea strecura în afara orașului, spuse el, și să ne 
ascundem în Caracatiţă, oamenii noștri ar fi disponibili... 

— În loc să moară, îl întrerupse Thuy. 

— Da, în loc să moară. Pe urmă, când va izbucni insurecția 
generală... 


Thuy își ridică privirea spre el, în căutare de ajutor. 

— Chiar credeţi, tovarășe general? Credeţi că va avea loc într- 
adevăr... 

Duan râse. 

— Firește, tovarășe colonel. Sunt la fel de convins de asta ca de 
voința poporului nostru. 

Era o minciună blândă, dar totuși o minciună. 

— Atunci ar trebui să luăm legătura... 

— Nu luăm legătura cu nimeni, spuse Duan cu toată fermitatea 
posibilă în împrejurările date. 

— Dar... 

— Dac-o facem, zise Duan, permisiunea ne va fi refuzată. Nu 
pricepi, ei nu pot, sub nicio formă, să ne îngăduie să ne retragem. 

Thuy acceptă această afirmaţie. 

— Lasă-mă pe mine să-mi fac griji în privința mea. Cât despre 
dumneata, am o propunere. 

Ceea ce-i oferi era însuși visul comisarului: să preia comanda unei 
unități combatante. Pentru prima oară, Thuy avea ocazia să-i 
înfrunte pe americani față în față. Duan îi înfăţișă rapid elementele 
planului. 

Thuy avea să comande un grup care va fi una din unităţile ce vor 
avea sarcina să-i întârzie pe americani. Duan trimisese deja cercetași 
care să găsească cele mai sigure căi pentru retragerea diviziei. 
Colonelul fu de acord cu el aproape la toate punctele, adăugând ici- 
colo, câteva elemente de fineţe, pe care Duan se grăbi, la rândul lui, 
să le accepte. 

Generalul se întrebă dacă n-ar fi fost mai onest din partea lui să-l 
fi împușcat pe Thuy. 


70. CUNG 


Phan Xuan Cung ieși din umbrele orașului, alergând aplecat de 
spate. În jurul și în spatele lui auzea gâfâielile camarazilor. Aproape 
că trecuseră de prima lor spaimă teribilă. Deși oraşul era întunecat, 
fulgerele luminoase ale bătăliei puteau să scoată în evidență o 
siluetă umană pe fondul mlaștinilor. 

Pradă sigură pentru un trăgător de elită. 

Pe toată durata deplasării, Cung nu încetă să se gândească la 
lunetist. Asta nu era o noapte în care să ieși afară. Mai întâi, li se 
ordonase să pornească spre est, către Caracatiţă. În oricare alt loc, 
principala primejdie ar fi venit pentru ei de la iluminarea bruscă 
produsă de luptele din oraș. Dar, odată ajunși în mlaștini, ar trebui 
să fie în siguranţă. 

Aici, conturul abia întrezărit al siluetelor putea să se contopească 
ușor cu umbrele și tufișurile din mlaștină. Nu trebuia decât să te 
miști cât mai încet ca să te pierzi în decor. 

Cu toate acestea, noaptea asta era cum nu se poate mai rea 
pentru o misiune de cercetare. Luna lumina mai puternic decât 
felinarele folosite la animarea jocurilor de umbre. În timp ce 
mergeau lipăind spre intrarea în mlaștină, Cung știa că umbrele lor 
erau conturate la fel de vizibil precum oricare dintre păpușile văzute 
de atâtea ori jucându-și rolurile în acele distracţii organizate la sate. 

Generalul Duan nu ţinuse seama de avertismentele cercetașului. 
Nu aveau timp să aștepte o noapte mai potrivită. Trebuiau să afle 
neîntârziat ce opoziție urmau să înfrunte către est. Nimeni nu 
pomenise față de Cung cuvântul retragere și, la drept vorbind, nu 
era ceva de care i-ar fi păsat dacă ar fi auzit. 

Cung nu avea niciun fel de pretenţii cu privire la rolul lui de 
cercetaș. El avea să caute și să spere din răsputeri să ajungă unde 
trebuie. 

Cung se gândi la lunetist. 

Nu era un om superstițios. Dar ştia că într-o noapte cu lună plină 
puteau să apară diavolii. 

Ca să se deplaseze rapid, cei șase oameni trebuiau să străbată 


porțiunea înaltă de teren, bine cartografiată, acoperită de mlaștini. 
Cung putea să vadă în minte respectiva hartă. N-ai tu nicio treabă cu 
nordul, sudul sau vestul, se apostrofa el, misiunea ta e spre est. 
Harta avea desenată pe ea numeroase simboluri de mlaștină: trei 
linii șerpuitoare ce se odihneau pe niște bare orizontale. 

Echipa urma să treacă prin mlaștină şi să controleze teritoriul din 
imediata ei apropiere. Trebuia raportată orice activitate inamică în 
şi dincolo de pământul cuprins de ape. 

Se gândi la lunetist. 

Cung se afla în fruntea formaţiei în fuga lor de peste mlaștină. 
Profita de fiecare posibilitate, oricât de mică, pentru a se ascunde. 
Aplecându-se... lungindu-se la pământ... ascunzându-se... tot timpul 
mișcându-se repede. 

Cung își dori să fi fost singur. 

Străbătuseră cam două treimi din cea de-a doua mlaștină când 
văzu cum omul din dreapta lui se-mpiedică și căzu. Cung trase în 
gând o înjurătură la adresa stângăciei individului. Pe urmă auzi 
pocnetul strident al puștii şi-şi dădu seama că omul nu se 
împiedicase. 

Lunetistul îi găsise. 

În clipa aceea, Cung părăsi brusc poteca şi se aruncă în apa până 
la gât. În orice alt moment s-ar fi simțit ca un prost. Acum însă îşi 
cufundă capul în nămol, ca o broască ţestoasă. Se auziră și alte 
zgomote scoase de oameni care se împiedicau, urmate de pocnituri 
stridente. Nu-l lăsa să mă găsească, Doamne, se rugă el smerit. 

Cung ajunsese să-l iubească pe lunetistul lui. Îl cunoștea pe omul 
cu pricina ca pe un membru al propriei sale familii. 

Era înalt și brunet, ca majoritatea americanilor pe care-i studiase 
de la depărtare. Fuma un tutun atât de aromat încât te făcea să 
pluteşti. Mânca numai bunătăţi și bea un whisky atât de tare, că 
simţeai cum îţi iau foc maţele ghiorăitoare. 

Lunetistul lui nu era niciodată singur. Întotdeauna avea lângă el 
minimum doi inși: unul care să-l repereze pe bietul Cung cel nătâng 
şi altul care să-i doboare pe toţi cei la fel de nătângi trimiși de Cung 
ca să-l flancheze pe lunetist. Ceilalți doi oameni aveau pregătire 
mixtă, adică fiecare dintre ei era capabil să fie strigoiul care-l 


hăituia pe el. 

În mintea lui, Cung putea să vadă arma pe care o avea omul lui 
precum și felul în care lua linia de ochire. Era o pușcă M-14, de 
calibrul 7,62 mm. Cu amortizorul atașat, îi ajungea lui Cung puţin 
deasupra ochilor dacă o ţineai vertical, cu patul proptit de sol. 
Tragerea glonțului era atât de bine armonizată încât nimeni nu 
putea să vadă fulgerul exploziei. Singurul zgomot scos de glonţul 
supersonic se împrăștia divergent în faţa și în spatele acestuia, astfel 
încât oricine nu constituia ținta propriu-zisă nu putea să-și dea 
seama unde era poziționat lunetistul. 

Cea mai grozavă dintre toate era însă luneta cu vedere de noapte 
fixată pe pușcă. Cung aproape că se vedea pe sine prin aparatul 
acela teribil de ochire. Silueta lui trebuia să fie de un verde palid, 
ușor de distins pe fondul negru-negru. 

Auzi încă o pocnitură și încă un om muri. Știu că lunetistul lui 
nu-l găsise încă. 

De rămas, a rămas acolo tot restul nopţii. Dimineaţa a auzit 
elicopterele de asalt patrulând pe deasupra ariei. În mod miraculos, 
niciunul din gloanțele trase nu l-a nimerit. 

A așteptat şi mai mult. La apus s-a furișat mai departe. Trecând 
de lunetistul lui. 

Cung nu s-a mai întors niciodată în Song Nhanh ca să dea 
raportul generalului Duan. 


71. SONG NHANH 


Cuvântul „încercuit” sugerează ceva de genul bătăliei de la Little 
Big Horn, cu inamicul stând umăr lângă umăr, în șiruri concentrice, 
până spre marginea din zare a câmpului de luptă. 

Dar nu şi într-o confruntare modernă. Dacă un observator s-ar fi 
plasat deasupra Song Nhanh-ului și ar fi văzut forțele NVA, în negru 
şi cele trei batalioane ale Diviziei 12, în roșu, zona i-ar fi apărut 
marcată de niște blocuri compacte de negru și mai multe pete de 
roșu. S-ar fi observat porțiuni întinse prin care, s-ar fi gândit 
observatorul în cauză, nord-vietnamezii prinși în capcană ar fi putut 
scăpa cu ușurință. 

Numai că acele sectoare erau fie expuse tirului elicopterelor care 
patrulau prin preajmă, fie de netrecut. Divizia 302 fusese cu 
adevărat și temeinic prinsă în capcană, iar Sinclair strângea tot mai 
mult laţul. Batalioanele din regimentele 29 și 11 se apropiau de oraș 
dinspre nord și est, în vreme ce batalionul Regimentului 15 înainta 
cu hotărâre sumbră spre inima orașului. 

Câmpul de luptă cel mai dur era în oraș. O unitate angajată într-o 
confruntare în localitate are șanse foarte mari să fie distrasă, mai 
ales dacă se confruntă cu un inamic hotărât și bine pregătit. 
Secretele luptelor de stradă sunt greu învăţate și arareori exersate. 
Armata Statelor Unite nu avea în 1968 nicio școală care să dezvăluie 
aceste secrete. Dar Compania Charlie le-a deprins în decurs de 
douăzeci și patru de ore. 

Echipamentul personal al combatanţilor ei suferise modificări. 
Căştile au fost abandonate și înlocuite cu eșarfe legate pe cap în stil 
babușca. Alte eșarfe erau folosite pe post de măști împotriva 
prafului. Au jefuit un atelier de optică, de unde și-au luat ochelari 
de protecţie împotriva schijelor. lar acum erau încărcați sănătos. 
Raniţele le aveau pline cu grenade, încărcătoare de rezervă și 
încărcături explozive, câţiva centimetri de fitil și sisteme de 
detonare prin tragere, gata instalate. Fiecare dintre ei purta cel 
puţin două din mult dispreţuitele arme ușoare antitanc M-72, 
deasupra raniţei. 


Au dobândit noi deprinderi. Înainte de a ataca o clădire, trăgeau 
asupra ei preț de o încărcătură de bază de muniţie, plus vreo două 
LAW, pentru mai multă siguranță. Cea mai mare parte a muniției 
era irosită, fiind trasă în clădiri neocupate, dar aceasta era foarte 
ieftină. 

Acum erau sprijiniți îndeaproape de tancuri, de tunurile 106 fără 
recul și de mortierele batalionului. Au învățat să solicite şi să 
ghideze sprijinul artileriei la doar câțiva metri în fața poziţiilor lor. 

Sinclair îşi dorise o arenă pe care să-și regizeze atacul. Tet i-o 
pusese la dispoziție. Orașul a fost distrus în timpul atacului. 

Mosby și Fritsche s-au prins de faptul că, atunci când atacai o 
clădire învecinată cu alta, care tocmai fusese cucerită, nu era nevoie 
să ieşi la teren deschis. Mosby s-a specializat în găsirea unor 
scânduri lungi, prin care se stabilea legătura între ferestrele de la 
etajele superioare. Fritsche a inventat în mod independent, ceea ce 
în cel de-al doilea război mondial era cunoscut ca „metoda găurilor 
de șoarece”: o încărcătură explozivă era plasată pe propriul tău zid 
și detonată. Prin gaura astfel obținută, o a doua încărcătură era 
aruncată spre clădirea pe care vroiai s-o ataci. Când și zidul acela 
era aruncat în aer, două LAW și vreo cinci-şase grenade pătrundeau 
şi ele prin gaură. Pe urmă, trei oameni se aruncau prin pasajul 
format, cu armele pe foc automat. 

Manevra era pe cât de costisitoare pe atât de periculoasă pentru 
proprietăţile imobiliare, muniţie, NVA și pentru bieţii civili care se 
adăposteau în clădirile acelea. Dar salva vieți omenești. lar ăsta era 
singurul lucru de care se sinchiseau Shannon și soldaţii lui cu feţe 
înnegrite, cu priviri abulice. 

Timpul — şi percepțiile - s-au oprit în loc. Mosby s-a pomenit 
coborând, împleticindu-se, un șir de trepte pe jumătate distruse, cu 
pușca într-o mână și cu cuțitul lui Casey în cealaltă. Cuţitul era roşu 
până la plăsele, dar Mosby habar n-avea ce se putuse întâmpla în 
capul scărilor. Totuși, a observat cu un soi de indiferență că 
rămăsese fără nicio grenadă și a sperat să-şi poată împrospăta cât 
mai curând muniţia. De asemenea, vroia apă. Toate „animalele de 
linie” purtau la ei gamele de rezervă, pe care le-au golit însă după 
câteva minute. 


Divizia 12 își continua mersul de tăvălug, direct către generalul 
Duan și centrul orașului Song Nhanh. 


72. DUAN 


O părticică din mintea lui Vo Le Duan găsea împrejurările 
amuzante. O mare parte din viaţă și-o petrecuse urcând în ierarhia 
militară, de la simplu bo-doi, trecând prin gradul de căpitan de 
artilerie până la cel de comandant de divizie. Imperialiștii îl 
degradaseră în câteva zile. 

Elementele alcătuitoare ale diviziei sale angrenate în confruntare 
se luptau acum ca unități independente, dat fiind că transmisioniștii 
lui Duan arareori aveau posibilitatea să opereze. Cei mai mulți 
dintre curierii săi fie nu mai apucau să se întoarcă, fie erau uciși de 
cum plecau. Artileria lui Duan fusese zdrobită. Îi mai rămăseseră 
doar câteva tunuri fără recul, de 75 mm. Mortierele de 82 și 120 
mm erau în mare parte scoase din uz. 

Generalului i se raportase că americanii aveau dispozitive radar 
pentru detectarea bateriilor de artilerie, dar, ca majoritatea 
militarilor cu experiență de front, nu crezuse că o asemenea 
minunăţie putea să funcționeze. 

Se înșelase amarnic. Dispozitivele grafice de localizare de pe 
ambele maluri ale râului Song Nhanh au determinat rapid poziţiile 
artileriei nord-vietnameze și au dirijat acolo tirul, înainte ca vreo 
piesă grea să mai poată fi mutată. 

Duan reveni la chestiunea de bază. 

Examină cu atenţie fiecare cartuș de calibrul 7,62 mm, apoi şterse 
uleiul de pe ele. Controlă resorturile fiecăruia dintre încărcătoarele 
încovoiate de pe podea, apoi le încărcă cu cartușe. AK-ul era deja 
curățat lună și stătea pe podea, în faţa lui. 

Trecutul catolic și prezentul comunist al lui Duan se combinau 
fără greș: da, avea să moară și da, misiunea lui fusese un eşec. 

Cumva, în trecutul său, în gândirea sa, se strecurase o eroare care 
făcuse ca lucrurile să ajungă aici. Bineînţeles, reuşise să se convingă 
în sfârşit că palavrele lui Vo Nguyen Giap despre ofensiva generală 
n-aveau niciun temei. Omul îşi propune, dar Dumnezeu și progresul 
omului dispun. 

Și astfel, lui Vo Le Duan nu-i mai rămase nimic decât un AK-47 și 


disponibilitatea de a-și înfrunta moartea. 

Plus, își dădu seama el deodată, sergentul Lau. 

Duan, pierdut în propriile gânduri, nu-l zărise pe sergent când 
intrase și se așezase, cu picioarele încrucișate în fața generalului. 

— V-aduceţi aminte de filmul ăla la care m-aţi dus? începu Lau, 
complet irelevant. 

— Care dintre ele? 

— Ăla vechi de tot. Ăla la care filmul tot sărea de pe role şi 
aproape că au trebuit să-l miște cu mâna. Ăla cu americanii ăia 
doi... unul gras și transpirat, celălalt slab ca dumneavoastră. Purta o 
pălărie din fetru... 

Duan îi fu recunoscător pentru întrerupere. 

— Stan și Bran. Da. Mi-aduc aminte. 

— Mai ţineţi minte ce i-a spus unul din ei celuilalt, în toiul nu 
ştiu cărei catastrofe? întrebă Lau, aproape zâmbind. I-a spus că aia 
era încă o încurcătură pe cinste în care celălalt îl băgase. 

Duan pricepu... și izbuti să mai găsească în adâncurile fiinţei sale 
o rămășiță de râs. 

— Pe mine mă-nvinuieşti pentru asta? 

— Şi de ce nu? 

Duan râse în hohote. 

— Sergent Lau, spuse el cât se poate de sincer, pentru asta ţi-aș 
da o medalie. Dar nici Hanoiul, nici rudele tale n-au să audă nimic 
despre ea. 

— Nu fiţi defetist, tovarășe general, spuse Lau. La următoarea 
şedinţă de kiem thao, am să mă aştept să dedicați o parte din atenţia 
dumneavoastră atitudinii pe care o aveţi în acest moment. 

— Crezi că o să mai apucăm vreo kiem thaol 

— Cu siguranţă. 

— Eşti un visător. 

— Greșiţi, tovarășe general. Spun asta cu cel mai mare respect 
pentru gradul dumneavoastră. Aţi uitat de elefanţi. 

Duan își aminti cum îl salvase Lau după atacul comandoului 
francez. Se minună de spusele lui Lau. 

— Tu chiar crezi în elefanţi? Tovarășe sergent, te lași amăgit prea 
ușor. Chiar crezi c-o să apară un alt sergent Lau? 


— De ce nu? Eu nu sunt decât un soldat-țăran, aşa m-a învățat 
unchiul Ho. Unul din câteva milioane. De ce n-ar apărea un altul... 
şi vă sunt recunoscător pentru compliment... și poate-mi faceţi 
cinste când s-or termina toate astea... 

Duan puse un încărcător în AK-ul său, le băgă pe celelalte în 
buzunare și se ridică în picioare. 

— Nu-i un gând prea rău de ţinut în minte când mori, observă el. 

— Nu. Nu-i rău deloc. 

Și sergentul Lau îl urmă pe generalul Duan afară din clădire, spre 
poziţiile de luptă. 


73. PARCUL 


Parcul era mărginit de bulevarde uriașe, construite în tradiția 
franțuzească. În vremuri normale, străzile largi erau frumoase și 
curate, cu semafoare de control al traficului la intersecţii. Ele 
conturau perfect marginile parcului. 

Din punctul de vedere al lui Shannon, perimetrul verde era 
sinistru. În acea zi însorită parcul se înfățișa în toată splendoarea 
lui. Conceput în manieră tipic franțuzească, cu întinderi largi de 
gazon, numeroase pâlcuri de copaci şi arbuști atent îngrijiţi și alei 
şerpuitoare, invita la plimbare familiile și cuplurile de duminică. Nu 
lipsea, observă Shannon, nici estrada din mijloc pentru orchestră, 
fir-ar să fie. 

În acelaşi timp, nu se vedea nimeni în parc. Deloc ciudat, având 
în vedere circumstanţele. Înfiorător, cu toată întinderea aia de gazon 
înconjurată de locuri de refugiu, dar nu ciudat. Ceea ce-i făcea însă 
dinţii să clănțăne şi îi strângea stomacul ca o gheară, era faptul că 
parcul fusese de curând împrejmuit cu un gard din sârmă ghimpată. 
Cine paștele mă-sii fusese în stare să împrejmuiască un parc. Și de 
ce? 

Grupa lui Mosby ocupă poziții de acoperire în vreme ce membrii 
altei grupe tăiară o poartă în gardul de sârmă. Câteva clipe mai 
târziu, Shannon își împrăștia oamenii pe întinderea parcului. Mosby 
și oamenii săi porniră în frunte, flancaţi de alte două grupe. În 
scurtă vreme terminară de cercetat parcul. 

Nimic. La început, ușurare. Dar pe Shannon tot îl frământa o 
neliniște. Dacă ar fi fost el un Viet Cong, ar fi pus la cale măcar 
câteva surprize, începând cu vreo două-trei ambuscade cu 
mitraliere. la nu mai fi atât de paranoic, maior Shannon. Primește 
darurile zeilor, atunci când poţi să ajungi la ele. Pe urmă, își aminti 
că singurul motiv pentru care avea măcar o speranţă de a ajunge la 
respectabila vârstă de treizeci de ani îl constituia faptul că se 
născuse paranoic. În luptă, să fii încredinţat că cineva te pândește cu 
intenţia de a te ucide e un lucru foarte, foarte sănătos. 

Shannon luă legătura prin radio cu Taylor și-i raportă starea 


lucrurilor. Din punctul de vedere al colonelului, situaţia era 
perfectă. Îi ordonă lui Shannon şi oamenilor lui să-și sape 
adăposturile individuale pentru noapte și să aștepte să fie ajunși din 
urmă de restul trupelor. 

Cei mai mulți dintre soldaţi erau prea obosiţi ca să mai bombăne 
nemulțumiți când sosi ordinul să-și desfacă lopeţile de infanterie și 
să se-apuce de săpat. Ce Dumnezeii mă-sii, mereu trebuiau să sape 
undeva, este? Pe de altă parte, Taliaferro nu obosea niciodată să 
cârtească. Înfipse lopăţica într-o porțiune a întinderii de gazon. 

Francezii s-au priceput întotdeauna să construiască parcuri care 
să dureze. Amestecul de semințe de iarbă folosit de ei produce un 
strat de gazon gros, des şi permanent verde, indiferent de anotimp. 
De asemenea, rădăcinile tind să se unească într-o reţea care ajunge 
până la șaptezeci-nouăzeci de centimetri adâncime. Când Taliaferro 
săpă şi încercă să disloce bucata de pământ, iarba opuse rezistenţă. 
Înjură ca un apucat şi încercă din nou. Era ca şi cum ar fi intenţionat 
să ridice câteva tone. Își dădu seama că îl aştepta o febră musculară 
şi un ocean de sudoare. 

— Îmi bag picioarele în porcăria asta! anunţă el, aruncând 
dezgustat lopăţica de infanterie. 

Nu prea departe de el, Diaz tăiase cu pricepere gazonul, 
secționând treptat lujerii rădăcinilor. Ştia că, până la urmă, va fi în 
stare să-și sape adăpostul cu relativă ușurință. 

— Ce necaz ai? dori Diaz să ştie. 

— E o tâmpenie, zise Taliaferro. Până când terminăm de săpat 
porcăria asta, e foarte posibil s-o mierlim. 

— Băi, da' neam de traistă mai ești, îl apostrofa Diaz. Oi fi eu 
prospătură, da” uite că nu-s mort. Știu prea mulți cabrones atât de 
leneși încât pariez că n-or să scape. Mămica mea le trimite flori la 
mămicile lor. 

Taliaferro se zbârli la replica asta. 

— Nu sunt leneș, tărăgănă el. Sunt deosebit. 

— Şi de ce, mă rog, ești deosebit? Fiin'că n-ai săpat niciodată 
pământ cu iarbă? Asta-i floare la ureche, nenică. Să vezi cum e când 
sapi un loc într-adevăr tare, ca alea pe care le primesc mexicanii ca 
să le lucreze. Îs date dracului. Asta-i mizilic. 


Taliaferro își luă lopăţica de infanterie și plecă hotărât în 
căutarea unui alt loc, mai prielnic. Doar nu era să primească lecţii 
de la o hahaleră de californian. Mai ales că respectivul californian 
era suspect de ciocolatiu la ten. 

În timp ce căuta o porțiune mai ușor de săpat, Taliaferro avu 
numeroase gânduri deloc amabile la adresa colegului său. El îl 
considera pe Diaz un fund de găină jegos; probabil că hombre:&* 
acesta se înrolase în armată, ca să poată face rost de cetățenie. Asta, 
din punctul de vedere al lui Taliaferro, era de-a dreptul caraghios. 
Probabil că urmașul lui Montezuma avea să fie omorât înainte să 
apuce să se facă american. Ideea îl aduse pe Taliaferro într-o 
dispoziție mult mai bună, motiv pentru care fu în stare să vadă cu 
alți ochi terenul din jurul său. Se opri brusc. 

— Dumnezeule! rosti el răgușit, uluit de propriul său noroc. 

În faţa şi în jurul său erau numeroase șanțuri, pe care cei ce le 
săpaseră le umpluseră la loc. Era visul oricărui soldat: metri întregi 
de pământ bătătorit, gata pentru următorul săpător. În afară de 
varianta în care nu se săpa deloc, asta era chestia cea mai tare. 

— Ia uitaţi-vă ce-am găsit! strigă el. 

Alți membri ai grupei se dădură mai aproape. Taliaferro începuse 
deja să sape într-una din acele tranșee. Oamenii se uitau la el cu 
oarecare fascinaţie, dar din cine știe ce motiv, nu se apucară imediat 
să-l imite sau să-l ajute. 

— Da” ce mușchii mei aţi păţit, măi băieţi? ţipă Taliaferro. 

Arunca afară pământul ca o cârtiță urmărită de niște chestii care 
consideră acele biete animăluţe numai bune pentru masa de seară. 

— Nu cred că-i bine ce faci, opină Fritsche. 

— Şi de ce praștia mea nu? se răsti Taliaferro, în timp ce continua 
să sape. 

— Păi... soldaţii nu sapă gropi ca să le umple la loc pe urmă, zise 
Fritsche. 

Toată lumea încuviinţă din cap. Taliaferro își întrerupse eforturile 
ca să analizeze problema. Îi plăcea să se creadă un om logic. În cele 
din urmă conchise: 

— Probabil, vreun nemernic de sergent gălbejit i-a pus să facă 
chestia asta. 


Continuă să sape, satisfăcut de perfecțiunea logicii. Toate 
tranșeele aveau ceva mai puțin de nouăzeci de centimetri adâncime. 
După ce săpă vreo patruzeci de centimetri, Taliaferro află de ce 
fuseseră săpate și umplute la loc. 

— Madre mia£%, intonă Diaz. 

— "Tu-i Dumnezeii mă-sii, zise Fritsche. 

Grubb vomită. 

Masters se întoarse ca să strige: 

— Ser'ent Mosby! 

Când se auzi strigătul, Mosby tocmai supraveghea o discutie- 
interviu între Geiger şi Tarpy. El le făcuse cunoștință la cei doi, 
ştiind că Geiger era un fenomen pe care Tarpy îl va găsi fantastic. La 
vremea aceea, homosexual era sinonim cu laș. „Fătălău” era mai rău 
decât „papă-lapte”. 

Geiger nu era nici una, nici alta. Era un bărbat în toată puterea 
cuvântului și, într-o exprimare argotică, avea niște fudulii imense. 
Mosby îl văzuse făcând unele chestii la care el însuși n-ar fi avut nici 
măcar curajul să se gândească. Dar era evident că îi plăceau 
bărbaţii. Și asta nu pentru că Geiger ar fi făcut propuneri celorlalți 
bărbaţi tineri din pluton. La drept vorbind, avea foarte mare grijă să 
rămână în banca lui de infirmier și să nu sugereze nimănui să se 
joace de-a doctorii. 

Pentru un bărbat tânăr, avea viitorul destul de bine aranjat. 
Mosby a intuit că Geiger, spre deosebire de cei mai mulţi dintre ei, 
își făcuse o oarecare idee despre evoluţia lui viitoare. Şi erau o 
evoluție și o viață de invidiat. O viață organizată, plină de 
numeroase evenimente interesante și o muncă la fel de interesantă. 
Ceea ce n-avea de unde să ştie era că, în clipele de după strigătul lui 
Masters, Geiger avea să devină o „pierdere de război”. Ceva 
echivalent cu situaţia în care ar fi fost rănit mortal. Geiger tocmai îi 
povestea lui Tarpy despre San Francisco. 

— E un oraș în care omul poate într-adevăr să se angajeze în niște 
chestii ca lumea. Nu ca New York-ul. Un oraș teribil de pustiu, care 
te-ndeamnă să fugi de-acolo cât mai rapid. Avem nişte teatre 
grozave. Erau două sau trei sute de teatre ultima oară când am fost 
acolo. Cu idei interesante. Nu idioţeniile de pe Broadway. Dacă 


Eugene O'Neill ar trăi astăzi, şi-ar pune în scenă piesele în San 
Francisco. 

Continuă să pălăvrăgească cu mult entuziasm despre restaurante, 
despre Haight, despre viaţa străzii, despre Fillmore. Oamenii citeau 
chiar și cărți în San Francisco. 

— Trebuie să-ţi spun, zise în cele din urmă Tarpy, care așteptase 
momentul oportun ca să-şi întrerupă intervievatul, că ai fi un 
subiect de articol nemaipomenit. Dar nu există vreun birou de presă 
pe lumea asta, cu atât mai puţin AP-ul, care să-i dea „semnal verde”! 

— În San Francisco s-ar găsi, zise Geiger. 

În vreme ce Tarpy medita la spusele lui, auziră strigătul 
înspăimântat al lui Masters. 

— Mosby! Ser'ent Mosby! 

Mosby porni în fugă spre grup. Tarpy şi Geiger alergară în urma 
lui. 

Taliaferro continua să sape cu gesturi mecanice, de automat 
cuprins de o fascinaţie teribilă. Cu fiecare lopată de pământ 
întoarsă, scotea la iveală cadavru după cadavru. Mosby și ceilalți 
priveau acum la cinci cadavre descoperite aproape în întregime. 
Toate erau ale unor vietnamezi. Aveau mâinile legate la spate cu 
sârmă. Picioarele le erau legate și ele. Multe prezentau semne 
evidente de brutalitate, dincolo de simpla împușcătură în ceafă. 

— Oh, Doamne, șopti Geiger. 

Sări în tranșee lângă Taliaferro și începu să examineze fiecare 
cadavru, de parc-ar mai fi existat vreo speranţă ca vreunul din ele să 
mai fie în viaţă. 

Tarpy înșfăcă unul din aparatele Nikon atârnate la gâtul lui și 
începu să facă fotografii una după alta. Luă mai întâi câteva imagini 
de ansamblu cu grupa îngrozită, încadrând spectacolul sângeros din 
faţa ei. Pe urmă, se mută mai aproape, fotografiind cadru cu 
cadru... Taliaferro săpând... infirmierul pipăind pulsuri care 
încremeniseră demult. 

Of, fir-ar să fie, își zise Mosby. Cum naiba să oprească chestia 
asta? Se răsuci către Tarpy, transformat într-un automat cu clinchet. 
Mosby îi făcu un semn. 

Nerăbdător, Tarpy lăsă aparatul jos şi se întoarse să vadă ce vroia 


Mosby. 
Glonţul veni de jos, orientat pe o traiectorie ascendentă. Îl nimeri 
pe Cliff Tarpy drept în gură și explodă prin creștetul capului său. 
Mosby văzu obiectivul care fusese Tarpy prăbușindu-se... 


În timp ce fotograful american cădea la pământ, Thuy semnaliză 
mitraliorilor săi postați la marginile parcului să deschidă focul. 
Simţea cum i se urcă tensiunea. Niciodată în viaţa lui, Thuy nu se 
simţise atât de minunat. 

El a observat că Tarpy devenise o ameninţare mai gravă chiar 
decât soldații americani în momentul în care a început să 
fotografieze ceea ce Thuy știa că erau, conform legilor, niște 
atrocități. Și-a dat seama imediat că fotografiile lui Tarpy puteau 
aduce prejudicii serioase Mișcării, aşa că i-a spus caporalului de 
lângă el să-l ucidă pe jurnalist. Thuy abia dacă a avut răbdare să 
vadă rezultatul înainte ca și el să înceapă să tragă, împușcăturile 
AK-ului său fiind acoperite de lătratul mitralierelor RPD. 

Compania Charlie a întâmpinat fără întârziere atacul așezându-se 
în V, cu cei din apropierea mormintelor în vârful dispozitivului. 

Mosby văzu gazonul din jurul lui explodând și se aruncă în 
tranșee, lângă Geiger şi Taliaferro. Se pomeni privind direct în ochii 
unui cadavru. Nu era timp pentru niciun fel de reacţie. Malul de 
pământ de deasupra lor explodă și Mosby se vârî mai adânc printre 
cadavre. 

Cineva din apropierea lui înjura și plângea. Era Masters. Avea 
faţa plină de sânge. Scalpul îi atârna într-o parte. Cu o claritate 
înfiorătoare, Mosby privi cum fața rotofeie a camaradului său 
alunecă spre... pieptul lui. 

Mâinile lui Masters bâjbâiau după un încărcător nou. Îl scăpa 
mereu din mână. El îl lua și încerca să-l introducă în automatul M- 
16. Mosby se târî înainte și apoi îl văzu pe Geiger zvârcolindu-se și 
trecând pe deasupra lui. Îl apăsă pe Masters cu spatele de pământ și 
îi luă cu blândeţe arma din mâini. 

Îi șopti ceva în timp ce-i înfigea în mână acul seringii cu morfină. 
Masters se relaxă instantaneu. 

Mosby avea să se întrebe mereu ce putuse să-i spună Geiger. 


Restul Companiei Charlie se retrase în spatele și în jurul estradei 
pentru orchestră, lăsându-i pe Geiger, Masters și Mosby prinși în 
tranșee ca într-o capcană. 

Blind Pig urlă niște obscenităţi la adresa lumii în general, în timp 
ce trăgea de zor spre inamici, încărcându-și singur cartușierele în 
armă. Grubb zăcea mort lângă el şi Blind Pig era furios pe soarta 
care îl necăjise doar cu perspectiva de a avea un servant cu „normă 
întreagă”, după care îl lăsase iarăși singur. 

Taliaferro trăgea de zor cu un M-16, dorindu-și ca fiecare 
proiectil să ajungă într-un mitralior RPD. Pe urmă, sesizând oportun 
impasul în care se afla Blind Pig, făcu un salt și o rostogolire 
laterală. Odată ajuns unde-și propusese, începu să alimenteze 
mitraliera M-60. 

Shannon, în disperare de cauză, strigă din răsputeri câteva ordine 
şi recăpătă controlul asupra Companiei C. Drept urmare, oamenii se 
așezară rapid în niște poziții improvizate, ripostând serios la tirul 
inamic. Reacţia lor fu atât de intensă încât urmă un moment de 
pauză scurtă dinspre tabăra opusă. 

Mosby şi Geiger profitară de situaţie și, târându-l pe Masters după 
ei, fugiră din tranșee la adăpost. 

Mosby se lungi în cealaltă parte a lui Blind Pig exact în clipa în 
care Taliaferro dădu glas unui nou: „Of, băga-mi-aş!” 

Piciorul lui drept fu inundat de sânge iar el prinse a geme și a 
înjura, apoi își destinse trupul chircit momentan de durere şi-şi luă 
AG-ul ca să mai tragă câteva proiectile până ajungea Geiger la el. 

— Fir-ar mama lui a dracu' de ghinion! se văicărea Taliaferro, 
care nu vroia ca Geiger să pună mâna pe el. 

El dorea să-i omoare pe ticăloşii ăia mici. Cât mai mulţi, cu atât 
mai bine. 

Mosby înșfăcă cureaua M-60-ului și îi luă locul lui Taliaferro. 

Rafala lui Blind Pig îl expedie pe caporal în Thuy. Comisarul căzu 
pe spate, se ridică și apoi alunecă cu fața în jos, ducându-și mâinile 
la pântece. 

Una din mitralierele de lângă Thuy rămase tăcută pentru o clipă, 
în timp ce trăgătorul căzuse la pământ. Thuy se târî peste cadavru 
ca să se alăture echipei și, după o secundă, răpăitul armei reîncepu. 


Mai încolo, soldatul Sang trăgea calm în americani. Abia avu 
timp să-l vadă pe omul de lângă M-60 căzând după care fu nevoit să 
reîncarce. Făcu asta rapid, cu gesturi sigure. Sang simţea norocul 
care coborâse asupra lui. Nu avea nici pic de teamă. Învăţase să 
devină aproape la fel de calm ca o mașină, numai gândindu-se la 
fotografia din buzunar și apoi, proiectând imaginea, reușind aproape 
să-şi vadă tânăra soție şi copilul. 

Deodată, locotenentul Lam strigă ceva iar Sang își ridică iarăși 
automatul AK-47, trăgând o nouă rafală de gloanţe. 

În cealaltă parte a parcului, Shannon urlă și el nişte ordine și 
toată subunitatea se trezi la viață. 

Primul se ridică Godfrey, care porni înainte, trăgând de la șold. 

După el, Compania Charlie înaintă în salturi, menținând un baraj 
de foc constant. 

Blind Pig îşi petrecu cureaua mitralierei peste umăr şi înaintă 
câțiva metri, deschizând drumul celorlalți. Pe urmă se aruncă la 
pământ şi trase o nouă rafală, ca să-i acopere pe camarazii care abia 
îl depășiseră. 

Mosby se ascunse la rădăcina unui copac tânăr, exact în clipa 
când o grindină de gloanţe aproape că reteză în două arborele. Trase 
cu furie spre poziţiile inamice, de parcă văzuse un camarad căzând 
la pământ. 

Lam fu doborât peste trupul soldatului Sang, ţintuindu-l la sol pe 
tânărul bărbat. Sang se zvârcoli, se zbătu și dădu din picioare ca să 
poată ieși. Tocmai când credea că a reușit, a mai avut timp să-l vadă 
pe uriașul american plonjând asupra lui. Individul arăta ca o stâncă. 
Sang nu putea să rateze o asemenea ţintă. Îndreptă pușca în sus... 

Fritsche trase ambele cartușe în Vien Sang. Alicele îi zdrobiră 
umărul și braţul, și-i terciuiră faţa. Fără să se oprească, Fritsche își 
continuă alergarea, desfăcându-și pușca și introducând două cartușe 
noi. 

În acel moment, comisarul abia mai avu timp să gândească, d- 
apoi să se mai simtă șocat. Mitraliera cu care se ajutase până atunci 
era la fel de moartă ca și oamenii din jurul ei. 

Începu să tragă cu revolverul în orice ţintă își închipuia că vede. 
Simţea vag cum contraatacul se prăvălise asupra lor ca un talaz 


uriaș și de neoprit. Era ceva căruia nu i te puteai împotrivi. Trase un 
glonţ jalnic... știind că nu nimerise. 

Thuy ar fi vrut să-i ridice pe toți oamenii o dată cu el şi să-i 
arunce împotriva americanilor. 

Simţi că piciorul stâng i se îndoaie și se prăbuși la pământ. Trupul 
lui Thuy deveni foarte rece. Ciudat, dar acum putea să gândească. 
Părea să fie timp berechet pentru asta. Putea să simtă mirosul 
puternic și cald al gazonului netăiat din parc. 

O tristețe copleșitoare îl cuprinse. Nu pentru el. Nu... nu... nu 
pentru mine... pentru... 

Blind Pig își așeză mitraliera chiar lângă cadavrul unui om și 
începu să tragă, în timp ce Compania Charlie trecea peste ce mai 
rămăsese din inamic. 

Mulţi ani mai târziu își va aminti vag acest moment. A rămas cu 
impresia că şi-a proptit M-60-ul pe cadavrul cuiva îmbrăcat într-o 
uniformă de ofițer NVA. Un ofițer? 

Un gând simpatic în orice armată. 

O fi el simpatic gândul, dar tu eşti plin de rahat, domnule 
Jefferson, îşi zise el. 


74. DR. QUOT 


Doctorul Nguyen Van Quot era și mai supărat ca de obicei. Pentru 
a doua oară în viaţă se afla prins într-o capcană. 

Spitalul lui de campanie se găsea cam la un kilometru de centrul 
orașului Song Nhanh, exact în drumul americanilor care înaintau. Îl 
blestemă pe generalul ăla din nord, Duan, fiindcă fusese un ignorant 
şi-l pusese într-o poziţie atât de riscantă. Era cât se poate de 
conștient că insurecția generală nu avusese loc, lucru care nu-l 
surprindea câtuşi de puţin. După părerea lui, comuniștii nu erau în 
stare să prezică nici măcar căderea ploilor în timpul musonului. 

Quot înțelegea destul de limpede înfrângerea de la Song Nhanh 
și-și analiza opţiunile. Nici nu-i trecea prin minte să înșface o armă 
şi să facă ceva teribil de eroic și teribil de stupid. Pe de altă parte, n- 
avea de gând nici să încerce o retragere pe cont propriu, deși 
presupunea că americanii încercuiseră orașul și aveau să ucidă pe 
oricine ar fi fost tentat să evadeze. 

Atunci Quot s-a gândit să se predea. Dar, dacă proceda astfel, 
oare guvernul lui Thieu n-ar fi trecut imediat să-și pună în practică 
răzbunarea întârziată asupra lui? Quot prefera să moară împușcat, 
dacă nu se putea altfel, decât într-o cușcă de tigri, de deshidratare. 

Un nou gând îi veni în minte... Ajunsese acum ofițer în cadrul 
FEN. Dacă se preda americanilor și-și anunţa intenția de a se dezice 
în mod public de foștii săi aliaţi, n-ar fi devenit o unealtă 
propagandistică prețioasă? Îndeajuns de valoroasă ca să fie lăsat să 
trăiască, să capete acces la unul din conturile sale secrete și să-și ia 
tălpășița din ţară? 

Era o posibilitate doar, dar singura de a rămâne viu, la care se 
putea gândi Quot, în locul certitudinii morții. 

Deși n-ar fi recunoscut niciodată, îl mai frământa și grija pentru 
pacienţii săi, răniții din clădirea joasă pe care o alesese drept spital. 
Ei aveau nevoie disperată de tratament, de o asistență medicală pe 
care numai americanii cei detestați o puteau asigura. Proviziile 
sanitare aproape că se terminaseră și chiar dacă, printr-un miracol, 
ar putea fi evacuați în regiunea Caracatiţa, majoritatea lor ar muri. 


Să se predea? Da, dar cum? Fără doar și poate, Quot nu avea de 
gând să iasă pur și simplu în întâmpinarea americanilor, ca să fie 
confundat din greşeală cu vreun bo-doi şi împușcat. 

Ochii îi căzură pe traista cu trusa medicală. Bineînţeles că un 
asemenea obiect era cunoscut de toată lumea, inclusiv de cretinii cu 
ochi rotunzi. Quot se simţi încântat de modul său de gândire. Își luă 
traista cea prețioasă și se pregăti de plecare. Tocmai atunci se auzi 
explozia unei grenade. Probabil că americanii erau la câţiva metri 
depărtare. Cu mâinile ridicate, ţinând într-una din ele traista, Quot 
porni spre ușă. 


Steve Geiger, încă șocat de pe urma evenimentelor din parc, 
mergea înainte cuprins de o stare de amorțeală. Când armata pusese 
mâna pe el își zisese cu hotărâre că, într-un fel sau altul, rațiunea și 
sensibilitatea lui vor supraviețui. Dar vederea cadavrelor, a morţii 
lui Tarpy și a măcelăririi oamenilor din jurul lui îl zdruncinaseră. 
Fără să-şi dea seama că era la fel de profund șocat ca oricare dintre 
„animalele de linie”, Geiger a decis că singura cale de a repune 
lucrurile pe făgaşul lor bun era să se răzbune. Nu se știe de unde, a 
luat o pușcă și trei grenade. 

Iar răzbunarea își făcu apariţia. Din clădirea din fața lui ieşi un 
om care ţinea într-o mână o traistă. Geiger știa ce era: o încărcătură 
explozibilă portabilă. 

Automatul M-16 din mâinile sale trase. Rafala îl făcu pe doctorul 
Quot să se îndoaie înainte, cu zâmbetul îngropat în sânge. 

Geiger se întoarse, scoase o grenadă de la centură, trase cuiul și o 
aruncă în clădirea din care ieșise „genistul”. O explozie... şi Geiger 
intră în urma detonaţiei. Grenada lui îi ucisese pe cei mai mulți 
dintre răniții din clădire. 

Se dădu înapoi, mai-mai să cadă peste cadavrul „genistului”. Se 
uită în jos la „încărcătura portabilă” și își dădu seama că era o trusă 
de chirurgie. Hemostatice și scalpeluri se împrăștiaseră pe caldarâm. 

Ochii lui Geiger se încețoșară şi mâinile i se mișcară. Mosby 
ajunse la el exact în clipa când își proptea ţeava puștii în bărbie. Îi 
trase un pumn care-l trânti pe Geiger la pământ. 

Mosby văzu instrumentele, văzu masacrul din clădire, văzu faţa 


lui Geiger și strigă către un transmisionist să cheme elicopterele de 
evacuare. 


75. GRUPA 


În timp ce se uita la prietenii din jurul lui, pe faţa lui Blind Pig se 
aşternu un zâmbet larg. 

— Vă daţi seama, măi tăticilor, că arătăm cu toţii ca balaurii ăia 
de care ne zicea babacii noștri să ne ferim? 

Mosby izbuti să surâdă. Blind Pig avea perfectă dreptate. După 
zilele petrecute în oraș, cei cinci bărbaţi ascunși în spatele zidului 
arătau la fel de înnegriţi, aveau aceeași privire goală și miroseau cu 
toții ca un ţap în ziua de duminică. 

— Pig a pus degetul pe rană, nene, zise Fritsche după o pauză. 
Întotdeauna am fost mândru că ăi din care mă trag puţeau mai urât 
decât mine. Păi, armata asta nenorocită îți dă educaţie aleasă, ce 
mușchii mei. 

Mosby observă că cei cinci bărbaţi de față — el însuși, Blind Pig, 
Diaz, Shannon și Fritsche — nu numai că arătau și miroseau identic, 
dar începuseră să și vorbească la fel. Ochii li se mișcau în 
permanenţă dintr-o parte în alta. Aveau gândurile incoerente și 
exprimarea le era foarte înceată. Făceau câte o pauză înainte de a 
deschide gura, fără să spună însă ceva cu noimă. 

La dreapta și la stânga grupului se zăreau rămășițele Companiei 
C, susținute de două tancuri. De cealaltă parte a zidului se găsea 
bulevardul, care se deschidea după vreo douăzeci și cinci de metri, 
înspre centrul orașului. 

Locotenentul Wilson, aflat la capătul îndepărtat al liniei, nu-și 
dădea bine seama dacă era sictirit fiindcă fusese exclus de la 
reuniunea „celor cinci”, sau încântat că i se încredințase comanda 
liniei în timpul „conferinței”. 

— Dom” maior, se interesă Diaz, presupun că mâine dimineață o 
să atacăm, așa-i? 

— Mda. 

—  O-ntrebare, sir. De ce suntem ţinuţi de-atâta timp în 
avangardă? Chiar am rămas singurii soldaţi din Vietnam? 

Shannon nu avea ce să-i răspundă. Se simţea iarăși ca un 
locotenent aflat la conducerea unei patrule din cadrul unei echipe A. 


Numai că lucrurile stăteau altfel. Întregul ţinut al Vietnamului era 
o zonă de luptă acum, în timpul perioadei Tet. Shannon se întreba și 
el ce mama dracului căuta acolo, după ce se degradase singur la 
funcția de comandant de companie, și de ce oamenii săi petrecuseră 
atât de mult timp punându-și pielea la saramură. 

Diaz avea dreptate. Erau mii de americani în spatele liniilor, 
ocupându-se de hoteluri, de mașinile de scris, de popotele ofițerilor 
şi de jeepuri. De ce spuneau cei din fruntea ierarhiei că 
angajamentul americanilor în Vietnam era total și, totuşi, nu 
trimiteau niciodată pe vreunul din chelnerii infanteriști în primele 
linii ale frontului? 

Mosby, deşi mintea îi rătăcea cine știe pe unde, era și el sensibil 
la toate cele din jurul lui. Surprinse mișcarea din cap a lui Blind Pig 
și reacționă. 

— Scuzaţi-mă, sir. Dar trebuie să-mi verific oamenii. 

Nici lui Shannon nu-i scăpase gestul lui Blind Pig, dar nu-l băgă 
în seamă. Spera că acesta nu vroia să-i spună lui Mosby că se 
săturase și că solicita o evacuare pe bază de Secţiunea 8. Shannon 
ştia că era exclus să poată găsi până la asaltul de a doua zi un 
mitralior la fel de bun ca Blind Pig. Dumnezeule, poate că va fi 
obligat să-l forțeze pe Fritsche să preia mitraliera. Oamenii lui erau 
terminaţi. În afară de cazul în care America dorea să desfășoare 
războiul acesta cu cheltuieli minime, nu exista niciun motiv care să 
împiedice scoaterea din luptă a Companiei Charlie și a întregului 
batalion. 

Shannon se întrebă cum de putuse vreodată să-l ia în serios pe 
John F. Kennedy. Dacă tatăl lui îl învățase vechea zicală care spunea 
că războaiele sunt prea importante ca să fie luptate de generali, 
Shannon aflase pe pielea lui că politicienii puteau să înrăutăţească şi 
mai mult starea lucrurilor. Mă-ntreb, se gândea el, după ce-şi luase 
rămas-bun de la băieți și se îndrepta spre postul de comandă, ce-ar 
gândi scârbă ăla dac-ar vedea în ce ne-a băgat. 

Blind Pig avea într-adevăr o problemă. După ce se asigură că nu-i 
urmărea nimeni, își deschise raniţa de la şale și-i arătă lui Mosby 
conținutul. Holbându-se, acesta rămase cu gura căscată. Mica raniță 
era aproape plină cu monede mari, din aur. 


— De unde dracu'...? 

— Ăă... mai ştii banca aia pă care-am ocupat-o? Când am ieșit io 
din cămăruţa aia și v-am zis că nu-i nimic acolo? 

Vag. 

— Ei bine, am minţit. Uite-aşa o stivă de saci cu aur e acolo. 

Mosby luă o monedă din raniță. Cântărea aproape treizeci de 
grame, după aprecierea lui și avea gravat anul 1915. Era o monedă 
de o sută de coroane, de pe vremea Imperiului Austro-Ungar. 

— Motivu' pentru care te-ntreb e că io habar n-am care-i treaba 
cu aurul. Cam cât zici că valorează bucata asta? 

— Al dracu” dacă știu, spuse Mosby cu sinceritate. Dar... mamă 
Doamne, ești bogat, nenică! 

— Mdea. Dac-oi reuși să duc răhăţișul ăsta în Lume. Altă chestie 
mai vroiam să te-ntreb, Mosby. Cum plasez io auru' ăsta? 

Mosby pipăi moneda între degete. 

— Dacă ești cu băgare de seamă, îl sfătui el, și nu vrei să scapi de 
el dintr-odată... poate la ăștia care se ocupă de monede. Dihăniile 
astea par să fie rare. 

— Păi, exact așa mă gândeam și io, zise Blind Pig. Poate că n-o să 
mai am nevoie de Deacon de-acu”. 

Fără să zică mulţumesc, Blind Pig se întoarse la arma lui. 

Discuţia îl binedispuse pe Mosby. Poate că Blind Pig o să scape 
viu și după ziua de mâine și-o să se întoarcă la Detroit bogat. 

Cineva trebuie să iasă în faţă și de pe urma războiului ăsta. 


76. MEAD 


Era una din rarele ocazii din viaţa sa în care Ron Mead se simţea 
ca un rahat în ploaie. Tocmai aflase ce i se întâmplase lui Tarpy. 

Un coleg jurnalist murise cu vitejie sub gloanţele inamicului. 

Chiar dacă nu fusese decât un membru insignifiant al speciei 
umane, moartea sa îl afecta profund pe Mead. Și regreta mult faptul 
că ultimul gând pe care-l avusese despre el fusese acela că 
nemernicul îi furase sticla de Jack Daniels. 

Deosebit de stânjenitor a devenit acest gând ceva mai târziu, când 
Mead a găsit un fel de angajament de plată mâzgălit de Tarpy, prin 
care îi promitea să-i returneze îndoit contravaloarea obiectului 
furat. Când a mai citit-o şi pe-asta, Mead l-a făcut pe ticălos în toate 
felurile. 

Acum mai-mai să nu-și poată stăpâni lacrimile. Se strădui să-și 
păstreze starea asta, fiindcă întotdeauna fusese mândru de 
priceperea sa de a scrie când îl podidea plânsul. Cititorii 
publicaţiilor Copley se-nnebuneau după chestia asta. 

Da, un jurnalist, nu, un reporter, murise pe câmpul de luptă. Un 
membru al presei mondiale. Al Breslei Gazetarilor. Ei da, mai și bea, 
mai și minţea, mai și fura câte-un pic. În definitiv, Tarpy a fost un 
om în toată puterea cuvântului, nu? 

Mead avea să publice reportajul. Un reportaj din miezul acţiunii. 
Pe urmă, luă o altă decizie, total mărinimoasă. Dreptul de a publica 
articolul n-avea să aparţină exclusiv celor de la Copley. Când un 
reporter moare pe câmpul de luptă, toate agenţiile de știri şi toate 
ziarele din Lumea Liberă acordă atenţie evenimentului. Mead își și 
vedea numele în josul articolului. 

Acum se simțea parcă mai bine. Mead începu să-şi planifice 
acțiunile ulterioare. Își dădu seama că, dintr-odată, nutrea un 
sentiment foarte cald față de Tarpy. Un sentiment care avea să-l 
urmărească tot restul carierei sale. 

În propria sa viziune, Mead fusese ales în calitate de purtător de 
stindard. Era de datoria lui să vegheze ca moartea lui Tarpy să nu fi 
fost zadarnică. 


Sinclair se pregătea pentru ultima mutare. A doua zi, dis-de- 
dimineață, avea să fie lansat asaltul asupra centrului orașului. Iar 
Mead ştia că toţi, dar absolut toţi cei implicaţi, de la Sinclair până la 
ultimul infanterist, ardeau de nerăbdare să înceapă lupta. 

El, jurnalistul, avea să se îngrijească de relatarea faptelor lor 
vitejeşti. Avea s-o facă pentru Tarpy. 


77. SONG NHANH 


Hărțile și confruntările simulate nesocotesc și distrug realitatea 
unei bătălii. În acest sens, o simulare, realizată la West Point, a 
atacului Diviziei 12 asupra Diviziei 302 nord-vietnameze ar fi 
extrem de edificatoare. 

lată aici, ascuns undeva, în jurul laturilor estică și nordică ale 
pieţei, se afla punctul de comandă al Diviziei 302. Iar aici, mai jos 
de piaţă, cel al lui Sinclair. 

În urma dispoziţiilor provenite din cele două focare, avea să se 
desfășoare bătălia. 

În jurul acestor puncte-cheie, harta ar reprezenta unităţile mai 
mici prin niște semicercuri. Cei din FEN grupaţi într-o „configurație 
C”, cu formațiunile combatante poziționate tactic chiar în piață. 

Unităţile americane ar încadra și ele, ca niște paranteze, propriul 
lor post de comandă. Aici ar fi grupate companii ale Batalionului 15 
Infanterie, acolo tancurile şi, la o stradă în spatele punctului de 
comandă, artileria autopropulsată a lui Sinclair, tunurile de 8 țoli: 
şi de 105 mm montate pe șenile. 

Toate piesele jocului ar fi foarte vizibile pe suportul didactic. Un 
student novice în arta războiului ar putea presupune că harta cu 
pricina oferă un simulacru al bătăliei reale și că, dac-ar avea un post 
de observaţie „ceresc”, ar putea să vadă poziţiile. 

În realitate, observatorul aerian ar fi putut vedea, spre sud și vest, 
vehiculele blindate grupate într-un teren de parcare. Pâlcuri de 
soldaţi care se adună, se despart și iar se adună la loc. În cealaltă 
parte, absolut nicio mișcare: Frontul de Eliberare Naţională era 
invizibil. 

Dacă se adaugă la toate acestea fumul provenit de la 
bombardamentele aeriene și exploziile obuzelor de artilerie, plus 
casele incendiate, Song Nhanh-ul arată mai puţin ca zona unei 
confruntări armate iminente şi mai mult ca o copie la indigo a 
orașului San Francisco, după cutremurul de pământ și incendiile din 
1906. 

Imaginea nu avea nimic spectaculos. Ca și ordinul de declanșare a 


atacului final. 

Nici dac-ar fi vrut, Sinclair n-ar fi putut să zbiere „la atac!” peste 
zgomotul obuzelor de artilerie. Sau să pozeze cu ostentaţie în faţa 
soldaţilor săi cu platoșe şi coifuri argintii, fără să fie împușcat pe loc 
de vreun lunetist. Mesajul a călătorit de-a lungul liniei ofensive 
repetat de vocile monotone ale subofițerilor transmisioniști. 

— Splatter, pornim înainte... Bombard, rămâi în așteptare pentru 
misiuni de tragere... toate unităţile Whirlaway, aici Citation... 
porniţi acum... 

Tunurile autopropulsate ale lui Sinclair au fost pregătite, ţevile 
lor fiind ridicate aproape la maximum. Ca la un semnal, acestea au 
tras primul baraj sincronizat pe ţintă (toate obuzele calculate să 
lovească în același timp), orientat de-a curmezișul pieţei orașului. 
Apoi şi-au schimbat poziția, gata să asigure barajele predeterminate 
pe care subunitățile aflate în ofensivă le-ar fi putut solicita. 

Mortierele Batalionului 1 din Regimentul 15 Infanterie au început 
și ele recitalul de explozii cavernoase, expediindu-și obuzele chiar în 
faţa companiilor de pe linia de atac. 

Într-un film de război, generalul Sinclair, după ce ar fi dat ordinul 
de atac, s-ar fi cățărat eroic în tancul său și-ar fi pornit înainte. 

De fapt, chiar așa avea să scrie Ron Mead reportajul. 

În realitate, în momentul când a pus piciorul pe una din roțile 
intermediare ale tancului M-48A3, Lee Sinclair a observat că i se 
desfăcuse un şiret de la bocanc. S-a aplecat ca să și-l înnoade. 

Tot așa, în relatarea acestui moment, făcută de Mead, nu avea să 
apară faptul că Taylor, după ce şi-a primit ordinele şi a trimis 
trupele din subordine la atac, a găsit un ultim răgaz ca să urineze pe 
un galet al blindatului lui Sinclair. 

Exact în acel moment, obuzele expediate de mortierele NVA de 
120 mm au explodat în preajma celor două tancuri. Capul și pieptul 
lui Taylor au dispărut, iar restul trupului s-a aplecat înainte și s-a 
prăbușit peste şenilele tancului. 

Explozia l-a aruncat pe generalul Sinclair în spate cam un metru 
și jumătate. Câteva fragmente de schije i s-au înfipt în șold. În timp 
ce Sinclair aluneca pe caldarâm și cădea, greutatea proprie a capului 
plus cea a căștii îl făcură să se prăbușească în inconștiență. 

O altă schijă l-a nimerit pe Mead. Faţa și o parte a trupului i s-au 
umplut de sânge. Mead s-a uitat la el însuși ușor surprins. Da. Mă 
aflam pe puntea vasului Bismarck Sea. Atunci când am fost atacați 
de un kamikaze. Pe urmă, a trebuit să mă comport ca un ofițer. A 
trebuit să le spun oamenilor ce să facă. 

Mead şi-a dat seama că acum lucrurile erau diferite. Nu avea pe 
cine să comande. Atunci se întrebă, de ce se simţea recunoscător? 
Găsi o grămadă de moloz pe care se așeză. Era extrem de relaxant. 
Ştia că, probabil, ar fi trebuit să facă ceva, dar i se părea mult mai 
potrivit să stea pur şi simplu acolo unde se afla, să asculte urletele și 
să-i privească pe oamenii care alergau de colo-colo. 


Cocioabele şi bazarurile din piața centrală a Song Nhanh-ului 
încă se mai ţineau, cu chiu cu vai, în picioare, aduse în pragul ruinei 
de către obuze. Mosby putea să vadă, pe deasupra lor, clădirile 
solide ocupate în continuare de trupele NVA. Mare scofală! Dar, mai 
întâi, trebuia să treacă prin porcăria asta. 

Făcu semn celor rămași din grupa sa să înainteze, după care își 
aminti că era acum locţiitorul comandantului de pluton. Mașina de 
luptă de lângă el porni înainte şi asaltul începu. 

Tancul M48 era poreclit de către soldaţi Zippo®%. Nu era greu de 
ghicit proveniența poreclei. În locul tunului obișnuit, avea montat 
pe turelă un aruncător de flăcări. 

Mosby îi văzu pe Blind Pig și Fritsche, împreună cu alți soldați, 
urnindu-se din loc. Porni şi el înainte, cu gloanţele vâjâindu-i pe la 
urechi. 

Tancul trase o salvă incendiară și un nor de flăcări preschimbă în 
cenușă coliba de unde se trăsese până atunci înspre ei. 

Mosby avu prilejul să se revanșeze mai târziu, când văzu un 
soldat NVA îngenunchind lângă un căruţ răsturnat și îndreptând un 
B-40 spre tanc. Trase rapid trei gloanţe și soldatul se prăbuși. Mosby 
tușea încontinuu. Fumul provenit din centrul orașului îl îneca și, 
totodată, îl învăluia proteguitor. 

Atacul continua. 


Sergentul Lau îi invidia pe americani. 


Putea să-l liniştească pe general cât era ziulica de lungă cu 
poveşti despre elefanți. Asta se întâmplase cu mult timp în urmă. Își 
dori ca, măcar preţ de vreo zece minute, să se afle la comanda unei 
turme de tancuri incendiatoare, dintr-alea pe care americanii le 
trimiteau acum înainte. 

Ce faci, ţărane, visezi? Păi, nu tot așa visai să dispui de avioane 
ca francezii, în timp ce mânai împuțţiţii ăia de elefanţi spre Dien 
Bien Phu? Așa e. Mai bine mulțumește-te cu ce ai. 

Iar Lau ţinea în mâinile sale o cutie de detonare americană, de la 
care plecau niște cabluri verzi, ce șerpuiau printre ruinele bazarului. 
Așteptă până când tancul incendiator, scoțând fum și flăcări pe nări, 
ajunse în punctul cel mai prielnic, apoi răsuci mânerul cutiei. 

Explozia fu extrem de nesatisfăcătoare — evident că încărcătura 
folosită fusese ori umedă, ori veche. Detonaţia se auzi ca un fâsâit 
sulfuros într-o zi caldă şi singurul ei rezultat fu acela că una din 
şenilele tancului se desfășură de pe roţile de angrenare și zbură, 
şerpuind în aer, spre el. 

De ajuns însă ca să imobilizeze măcar unul dintre monștri. Lau le 
făcu semn oamenilor săi. În ordine, aceştia se retraseră cu toţii spre 
următoarea poziţie pregătită dinainte. 


Ţipetele venite pe calea undelor îl aduseră pe Shannon înapoi de 
la Compania Charlie la Avangarda Diviziei. 

Păși într-un coșmar haotic și însângerat. Taylor era mort. Sinclair, 
jumătate din statul-major, reporterul acela și șapte transmisioniști 
ajunseseră fie în saci funerari, fie la spital. 

Maiorul Dennis Shannon înțelese dintr-odată că, după un singur 
atac de mortiere, FEN decapitase Divizia 12 Infanterie. În alte 
împrejurări, fără decimarea provocată de luptele pentru înaintarea 
în oraș, fără necesitatea de a menţine baza de la Hue Duc, înnoirea 
grupului de comandă ar fi fost posibilă. 

După câteva ore necesare pentru regrupare, șocul unei atari 
situaţii ar fi devenit suportabil, pe măsură ce ofițerii nou-numiţi ar fi 
sosit pe calea aerului ca să substituie grupul de comandă distrus. 

Maiorul Dennis Shannon ar fi trebuit să-l înlocuiască temporar pe 
Taylor la comanda batalionului din Regimentul 15. Ar fi putut să 


continue atacul și, dacă s-ar fi comportat meritoriu, ar fi fost 
confirmat în funcţie de către noul comandant de divizie. 

Dar nu acum, în plină desfășurare a atacului. 

Văzând feţele șocate ale celor câțiva ofițeri rămași în statul-major 
al diviziei, preluă comanda Marii Unităţi. Într-un moment de derută, 
gândi el, omul care lasă impresia că știe ce face va fi ascultat. Și, 
probabil, va fi împușcat în zori pentru prostia sa incurabilă. 

Ce maica mă-sii, Shannon. La urma-urmei, Sinclair te-a bușit 
pentru că încercai să te comporți ca și cum erai comandantul 
diviziei, nu? Doar tu erai maimuţoiul care căutai întotdeauna să-l 
critici, nu-i așa? 

Okay, Shannon. Afară gardul ţi l-ai vopsit. Să vedem dacă și 
leopardul e înăuntru. 


Vo Le Duan, pe de altă parte, se pomeni luptând într-o postură de 
care se dezobișnuise de ani de zile. Ce mai rămăsese din divizia sa 
combătea în jurul orașului. Stațiile radio din dotare încetaseră să 
mai funcționeze. Curierii plecaseră pe teren și nu se mai întorseseră. 
Din toată Divizia 302 nu mai rămăseseră direct sub comanda lui 
Duan decât oamenii din perimetrul trezoreriei. 

Duan le dădea ordine ca şi cum ar fi fost un comandant de 
batalion. Aiurea de batalion, de companie! Constată că pușca din 
mâinile sale era mai mult decât un simplu accesoriu. Fusese 
întotdeauna de părere că un militar combatant n-are cum să se 
dezobișnuiască de pușca sa. Era ceva ca şi mersul pe bicicletă. 
Numai că Duan avu prilejul să constate că-și pierduse deprinderile 
de trăgător. Văzuse ţinte în care trăsese şi pe care le ratase, spre 
imensa lui tristeţe. Nu se simţea în largul lui cu pușca aceea în 
mâini. 

Pe de altă parte, generalul era impresionat de oamenii săi. Şi, 
bineînțeles, de el însuși, căci el îi pregătise și le fusese comandant. 
Până în acest moment americanii ar fi trebuit să cucerească centrul 
orașului. Surprinzător însă, înaintarea lor se făcea și acum cu viteză 
de melc. 

Vai, ce minunat, gândi el. Uite că devii la fel de optimist ca și 
sergentul Lau. Care-i undeva prin preajma orașului și sper să mai fie 


încă în viață. 

Duan se ascunse iarăși după sacii de nisip ce baricadau intrarea, 
în momentul când o nouă escadrilă de avioane americane se năpusti 
asupra poziţiilor nord-vietnameze. 


— Citation 6, Citation 6, aici Whirlaway 6, recepţie. 

Vocea de la celălalt capăt al circuitului radio îi aparținea lui 
Wilson. Shannon era uşor impresionat de faptul că, după toate 
aparențele, Wilson preluase comanda Companiei Charlie fără să i se 
ordone asta. 

— Aici Citation 6, spuse el. Zi! 

— Dom” colonel... încercăm să înaintăm. Dar am rămas în vreo 
două grupe de oameni. Trebuie întăriri. Recepție. 

Shannon tocmai se pregătea să ia microfonul stației PRC-25 și să-i 
spună lui Wilson să-și pună pofta-n cui când observă vreo douăzeci 
și cinci de oameni, înșirați de-a lungul unui zid. Păreau să facă parte 
dintr-o subunitate rămasă fără comandă și să nu aibă, deocamdată, 
niciun obiectiv precis. 

— Aici Citation, spuse el. Îţi trimit imediat nişte prospături. 
Terminat. 

Alergă până la cei vizaţi. 

— Cine sunteţi voi, băieţi? 

— Ăă... (Purtătorul de cuvânt era un căpitan tânăr.) Suntem 
geniști din eșalonul de avangardă, sir. Avem ordinul să raportăm 
comandantului de divizie. 

— Îl aveţi în faţa ochilor, zise Shannon, fără să ia în seamă 
privirea neîncrezătoare aruncată de căpitan frunzelor de stejar 
înnegrite de fum de pe petlițele lui Shannon. 

— Vreau ca dumneata - și Shannon își desfăcu harta -— să-ţi iei 
oamenii şi să ajungi... aici. Hai, mișcarea. Îl căutaţi pe un locotenent 
Wilson. Îi spuneţi că voi sunteți întăririle pe care i le-am promis. 

— Dar, sir... 

— Executarea, căpitane! 

— Da, sir! 

Un alt transmisionist, de data asta cel ce menținea legătura 
extrem de importantă cu MAC-V, îi făcu semne cu mâna. Shannon se 


înapoie alergând la punctul său de comandă. Îi spun unuia să vină, 
şi vine, îi spun altuia să plece, și moare... 


Tac... tac... tac... Mosby se târî către locul de unde se auzea arma 
trăgând. Blind Pig stătea ascuns în spatele unei grămezi de pepeni. 
Mosby se bucură tare mult să constate că era nevătămat, chiar dacă 
avea hainele îmbibate cu zeamă de pepeni. Ajuns lângă el, îi dădu 
lui Blind Pig cele două cartușiere de mitralieră pe care le adusese cu 
el. 

— Ia zi, nenică, de ce nu ne mișcăm? 

— Pentru că n-avem cu cine să ne mișcăm, d-aia, mârâi Mosby. 

— Okay, acceptă Blind Pig impasibil. Atunci stăm pe loc şi-i 
căsăpim. 

— Unde-i Fritsche? 

— Uite colo. 

Blind Pig arătă cu mâna în cealaltă parte a aleii, unde se vedea 
ţeava unui M-16 ițindu-se dintr-un cadru de ușă. 

Mosby făcu repede cale întoarsă. Nu prea pricepea el ce mama 
dracului se-ntâmpla acolo, dar atâta timp cât cei doi oameni ai lui 
de bază se aflau pe poziţie, gălbejiții n-aveau să vină pe strada asta. 
Se deplasă ghemuit, până se văzu într-o alee, după care se ridică şi o 
rupse la fugă. Se strădui să ajungă la locul unde bănuia că ar trebui 
să fie punctul de comandă al companiei. 

Punctul de comandă era o înșiruire de cadavre. De bună seamă că 
Wilson pornise la atac și fusese surprins în teren deschis. Probabil că 
mitraliera RPG secerase, dintr-o rafală, întreaga linie. 

Un soldat mort, Mosby nu-l recunoscu pe Wilson, iar în spatele 
lui, transmisionistul. 

Staţia radio era deschisă. 

Mosby privi în jur cu atenţie. Probabil că mitraliorul NVA plecase 
în altă parte. Nimeni nu trase în el în timp ce ieși rapid din 
ascunzătoare. Verifică dacă Wilson era mort într-adevăr și înșfăcă 
staţia radio. 

— Whirlaway 6, Whirlaway 6, mă auzi pe stația asta, recepție? 

— Aici... e... Whirlaway. Mosby gâfâia în microfon. Șase e mort. 
Aici e Whirlaway... la dracu’, am uitat. Aici e Mosby. Recepție. 


Mosby auzi strigătul... evident, transmisionistul lăsase microfonul 
deschis. 

— Dom” maior, l-am prins pe Whirlaway. 

Pe urmă se auzi vocea lui Shannon. 

— Wilson, aici Citation. 

Mosby se răsti fără să-şi dea seama. Taylor murise și el, fără doar 
şi poate. Pe urmă îi dădu raportul lui Shannon. Wilson era mort şi ce 
mai rămăsese din pluton erau fie uciși, fie răniţi, ori în 
imposibilitate de a se mișca din locurile unde se aflau. 

— Potolește-te, Mosby. 

Să mă potolesc, rahatule? Iar ai început să faci pe marele zeu. 
Gura! Poţi să vorbeşti mult mai regulamentar decât el. Mosby își 
formula în gând răspunsul când auzi un strigăt. 

Îşi ridică privirea şi văzu vreo douăzeci şi ceva de soldaţi aşezaţi 
în linie. Arătau speriaţi, plini de praf, dar nevătămaţi. Mosby nu 
cunoştea pe niciunul dintre ei. În fruntea lor se afla un căpitan, care- 
i făcea semn cu mâna. Dă-l în mă-sa. Rezolvăm problemele pe rând. 

— Citation 6, aici Whirlaway 6. Recepție, zise Mosby în microfon, 
sperând să fi vorbit cu lipsa de emoție specifică transmisioniștilor 
buni. 

— Okay, Mosby. Am trimis niște oameni spre tine. Vreo douăzeci 
şi cinci de geniști. Sunt conduşi de un căpitan. Ştii care-i situaţia ta 
acum? 

— Citation 6, aici Whirlaway, răspunse Mosby. La fel de bună ca 
a celorlalți, sir. Recepție. 

— Okay, Whirlaway. lei oamenii ăia și-i pui unde vrei. Dacă-ţi 
face probleme căpitanul, să mi-l dai să vorbesc eu cu el. Imediat ce 
ajung la tine geniștii, vreau să porniţi mai departe. Aici Citation 6. 
Terminat. 

La câtăva vreme după aceea, Mosby avea să povestească cum i-a 
spus el unui căpitan ce trebuie să facă şi cum căpitanul cu pricina a 
făcut exact ce i s-a comunicat. N-avea niciun rost să strice farmecul 
poveștii explicând că ofiţerul genist auzise convorbirea purtată prin 
radio, sau că el și cei douăzeci și cinci de oameni din subordinea sa 
erau mai mult decât dispuşi să asculte de oricine dădea impresia că 
ştia ce face. Probabil că Mosby nu a fost conștient imediat de 


lucrurile astea, dat fiind că era preocupat de ordinul lui Shannon de 
continuare a atacului. 

Blind Pig se pomeni cu un nou servant la mitralieră. Bărbatul 
care-l ajuta să încarce cartușierele purta o salopetă de camuflaj, o 
beretă ponosită, care se poate să fi fost cândva verde și avea pe față 
un zâmbet larg. 

— Cine dracu’ mai eşti și tu? 

— Ce dracu te freacă grija? replică la fel de fioros căpitanul 
Charles Drew. 

Bine gândit, își zise Blind Pig. 

— Cine-i urâtu' ăla de colo? întrebă Drew. 

— Ăla-i omw meu. Fritsche. 

— Bun. Uite ce-o să facem. 

Îi explică planul lui Blind Pig și, deodată, până să apuce acesta să- 
i zică să plimbe ursul, o zbughi spre cealaltă parte a aleii, urmărit 
îndeaproape de o rafală de gloanţe. 

Blind Pig n-avea niciun gând să se miște din loc. Dar îl văzu pe 
Fritsche dând din cap în semn de aprobare. Of, băga-mi-aș. 
Cimpanzeu' ăla de motorist o să-mi vrea acum s-o facă pe eroul. O 
să ronțăie coceanul și-o s-o mierlească, dac-o să-l asculte pe tâmpitul 
ăsta de beretar care-a apărut din pământ. 

Blind Pig, simțindu-se mai mult decât idiot, se și ridică și porni la 
atac în momentul când Fritsche şi Drew, urlând ca niște nebuni, o 
rupseră la fugă spre poziţiile inamice. 

Soldaţii NVA, deși prinși în vizorul unei acțiuni nebunești, și-au 
păstrat sănătatea mintală și s-au retras. 

Drew sări în cealaltă parte a baricadei părăsite şi râse zgomotos. 
Avea propria sa unitate de manevră. 

Destul de repede, cei trei fură întâmpinați de un tir suficient de 
intens, capabil să-i convingă până și pe Drew și Fritsche să rămână 
pe loc până aveau să fie prinși din urmă de restul subunităţii. 

Zece minute mai târziu, îl văzură pe Mosby aducând cu el 
rămășițele grupei/plutonului/companiei, plus cei douăzeci și cinci 
de geniști. 

După o scurtă dar necesară reorganizare, reluară ofensiva. 
„Atacul” sugerează imaginea unor eroi care se ridică și pornesc într- 


un iureș înainte. Genul acesta de asalturi impetuoase înseamnă trei 
metri înainte pe hărțile militare și doi metri sub pământ pentru 
atacatori. 

În loc de așa ceva, „compania” de adunături a lui Mosby era 
împrăștiată pe întinderea unei intersecţii de drumuri din bazarul 
minat. Astfel fu primit ordinul de atac. 

Mosby se târî într-o parte şi-i spuse căpitanului de geniști că 
trebuiau să pornească la atac și că se baza pe el să transmită vestea 
de-a lungul dispozitivului de luptă. Se târî apoi spre celălalt capăt al 
șirului, anunțându-i pe soldați că urmau să pornească din nou 
înainte. Se întrebă, preţ de o clipă, de ce paștele mămicuţii lui 
căpitanul ăla din Forţele Speciale stătea în flancul drept și se purta 
de parc-ar fi fost simplu soldat, în loc să-i dea lui Mosby o mână de 
ajutor. Sau, şi mai bine, să preia el comanda. 

Se întoarse la staţia radio și se uită la hartă. Îl avea pe Bombard 
pe circuit și solicită trei salve de artilerie, încercând să precizeze cât 
mai exact coordonatele. Artileria grea americană avea obiceiul să 
tragă foarte, foarte aproape de liniile atacatoare. 

Până la urmă obţinu legătura cu mortierele Whirlaway, le spuse 
unde se afla şi le mai ceru să deplaseze tirul înainte la fiecare al 
patrulea obuz. Cel puţin în mortierele batalionului avea încredere, 
despre măgăoaiele alea de la Bombard neștiind absolut nimic. 

Cineva trebuia să se afle în frunte și Mosby intuise că el avea să 
fie omul acela. Se ridică în picioare și porni înainte. 

Mosby n-avea să-și dea seama niciodată că era destul de simplu să 
pornești la atac atunci când altcineva dădea ordinul. Fierbințeala 
luptei şi tot răhăţișul de rigoare. 

Mosby, comandantul cel fără tragere de inimă, împreună cu cei 
rămaşi din Compania Charlie şi subunitatea de geniști, cuprinși de 
aceeaşi stare de spirit, au susținut atacul asupra pozițiilor inamice. 

Iar trupele NVA au cedat. Mai întâi la nivel individual, apoi pe 
grupe și plutoane, forțele FEN s-au retras, părăsind clădirile 
fortificate, părăsind și trezoreria, spre ruinele palatului din 
apropierea mlaștinii din estul orașului. 

Bătălia pentru provincia şi orașul Song Nhanh s-a terminat. 

Ofensiva generală a fost un eșec. 


Patruzeci la sută din orașul Song Nhanh a fost transformat în 
ruine. 

Mai bine de zece mii de civili au murit sau au dispărut. 

Două unităţi de elită, Divizia 302 și Batalionul Phu Loi, au fost 
distruse. 

Peste cinci mii de soldaţi din Frontul de Eliberare Naţională și-au 
pierdut viaţa într-un perimetru întins ce cuprindea Cele Trei Surori, 
plantaţia de cauciuc, Caracatiţa și orașul Song Nhanh. 

Trei sute șaizeci și nouă de americani au murit, iar nouă sute 
treizeci și doi au fost răniți. 

Dar orașul Song Nhanh a fost cucerit. 

N-a mai rămas decât de făcut curăţenie. 


78. DUAN 


Tovarășul general şi-a stabilit ultimul post de comandă printre 
ruinele anticului palat de vară. Și-a găsit apoi refugiul într-o 
văgăună formată din doi bolovani uriași și statuia răsturnată a lui 
Buddha Cel Zâmbitor. 

Capul de piatră enorm, separat față de trup, era singurul lui 
tovarăș în singurătatea văgăunii. 

Marile tunuri bubuiau și zdruncinau pământul de afară, în timp 
ce americanii trimiteau o ploaie de obuze asupra palatului. Tirul 
constant lumina capul lui Buddha, creând un spectacol de umbre 
pâlpâitoare. 

Duan se uită stăruitor la companionul lui. Privit un timp 
suficient, chipul de piatră părea viu. Zâmbetul apărea și dispărea la 
fiecare explozie a obuzelor. 

Priveşte la lucrarea mea, Atotputernicule. La a cui lucrare? A 
americanilor? A Frontului Naţional de Eliberare? A unchiului Ho? A 
generalului Giap? Sau a lui Vo Le Duan? 

Tovarășul general nu se îndoia câtuși de puţin de cine râdea 
Buddha. 

Duan analiză situaţia. Nu simţea niciun fel de teamă. Dimpotrivă, 
privea lucrurile de la o mare distanță. Nu avea nicio hartă, nicio 
staţie radio și niciun curier care să-l ţină permanent informat despre 
dispunerea trupelor inamice. Nu avea nevoie de acestea ca să-şi 
imagineze ce se întâmpla. 

Generalul Sinclair nu numai că-l încercuise, dar strânsese lațul 
așa de tare, încât Duan simţea parcă nodul ucigaș apăsându-i 
beregata. Cei mai mulți dintre oamenii săi fie muriseră, fie încercau 
să fugă. Duan știa că mai rămăseseră doar câteva cuiburi de 
rezistenţă. Îi părea rău pentru ce avea să se întâmple cu ei. Cum îi 
părea rău și pentru cei care încercau să scape prin fugă. Se îndoia că 
americanii le vor îngădui să se predea. 

Deci, general Sinclair, ce vei face dumneata acum? Răspunsul nu 
era dificil. Toată noaptea artileria va lovi neobosită iar elicopterele 
de asalt vor menţine o ploaie de obuze constantă. Era o ultimă 


perioadă de acalmie relativă, înaintea declanșării atacului final, care 
va avea loc a doua zi de cu zori. 

Buddha îi zâmbi din nou și Duan se simţi animat de un imbold 
straniu de a-l liniști pe Sinclair. Ar fi vrut să-i spună că nu mai avea 
de ce să se teamă în privinţa atacului iminent. Pierderile lui Sinclair 
vor fi foarte mici. 

— Aa, dar văd că v-aţi găsit un prieten, tovarășe general, se auzi 
o voce. 

Duan tresări și își îndreptă atenţia de la Buddha la sergentul Lau, 
care stătea la intrarea în văgăună. 

Se bucură mult la vederea ordonanţei sale, despre care nu mai 
ştia sigur dacă mai trăia. 

Lau intră. Din spate izbucni o lumină puternică. Sergentul se 
ghemui lângă el și-i așeză în faţă un obiect care se ciocni de piatră. 
La următorul fulger luminos se văzu despre ce era vorba. 

— Coniac, spuse Lau. 

Duan își aminti de promisiune. Nu spuse nimic în timp ce Lau 
desfăcu sigiliul și-i întinse sticla. Luă o înghiţitură mică, doar nu era 
momentul pentru huzureală. Lau sorbi și el la fel de puţin. 

— Maiorul Vinh a murit, spuse Lau. 

— Cum? 

— Mortiere. Le aruncă încontinuu, ca pe grindină. 

Între cei doi se lăsă o liniște prelungită. Amândoi se gândeau la 
anii mulți petrecuţi împreună și la ultimul marş lung. 

— Cel puţin avem coniacul, spuse Duan. 

— De ce-ar mai putea un bărbat să aibă nevoie, tovarășe general? 

Întregul cer deveni orbitor de alb. Pământul se zgudui și 
bolovanii gemură, neliniștiți parcă de iureșul obuzelor de artilerie în 
curtea palatului. 

Capul lui Buddha se mișcă. Apoi, căzu încet într-o parte. 

Lau se ridică și se duse la el. Se opinti şi reuși să-l ridice la loc, 
apoi îl mângâie proteguitor. 

— Sper că n-ai fost deranjat prea tare, prietene, spuse el. 

Se întoarse la Duan. Luă o gură de coniac și-i întinse sticla. 
Generalul închină către Buddha Cel zâmbitor. 

— Viaţă lungă, toastă el. 


În timp ce bea, simţea căldura răspândindu-i-se în stomac. 

— Ar mai fi ceva, tovarășe general? 

Duan se gândi un moment. 

— Nu, spuse el în sfârşit. Nu cred. 

— În regulă, atunci. Am să fac eu primul de planton. 

Nu lumina dimineţii îl trezi pe Duan, ci mirosul ceaiului care 
dăduse în clocot. 

Deschise ochii și-l văzu pe Lau ţinând o ceașcă aburindă în fața 
lui. Pentru numele lui Dumnezeu, de unde reușise...? 

Păcat că nu era cafea, gândi el. Una tare, cum le plăcea 
francezilor. Totuși, se uită zâmbind la sergent și se sili să ia o 
înghițitură. Ochii i se măriră când simţi aroma de coniac din ceai. 

— Nu v-a plăcut niciodată ceaiul, nu-i așa, tovarășe general? 

Deci, Lau știa. 

— Asta îmi place foarte mult, spuse el. 

Se ridică în picioare și se uită afară. În depărtare se auzeau 
zgomotele obuzelor explodate şi ale luptelor care se dădeau. Totuși, 
barajul de artilerie se oprise. 

Sinclair avea să vină în curând. 

Lau îi puse în faţă altceva. 

— Ce-i asta? 

— Micul dejun, tovarășe general. 

Și Duan văzu că era un castron de orez. Cu ardei mici și iuți ca 
focul, din regiunea Râului Roșu, atât de prețuiți de către Lau. 

Se sili să înghită un ardei întreg. 

— Zău c-ar trebui să-l mestecaţi, tovarăşe general, spuse Lau. 
Numai așa vă puteţi bucura de toate foloasele lui. Buna și bătrâna 
mea mamă spunea că nu te prinde răceala niciodată dacă mesteci 
temeinic ardeii. 

Încercând să nu se înece, Duan mestecă ascultător și cât putu de 
temeinic următorul ardei. 

Dintr-odată răzbătu un huruit. Şi, imediat, un clănţănit. 

Amândoi se întoarseră să se uite spre intrarea în văgăună. Duan 
așeză jos castronul cu orez și-și ridică arma. Fără un cuvânt, cei doi 
bărbaţi se strecurară afară. 

Se auzi un scrâşnet asurzitor care-l făcu pe Duan să se cutremure. 


Văzură un tanc pătrunzând în curte. 

Trăgea obuz după obuz, ca un vas de război antic. 

Duan și Lau se aplecară în momentul când un obuz trecu pe 
deasupra și explodă în spatele lor. 

— la uitaţi-vă! strigă Lau. 

Duan îl văzu pe unul din soldaţii lui ridicându-se şi îndreptând un 
lansator RPG către colosul care se apropia. Se rugă în gând pentru 
el, dar mitraliera de pe tanc deschise focul și-l seceră pe soldatul 
temerar. RPG-ul se rostogoli la pământ. Până la ei, tancul mai avea 
vreo douăzeci de metri. 

Duan îl văzu pe Lau alergând să recupereze RPG-ul. 

După câţiva metri, Lau execută un salt lung și intră în posesia 
lansatorului. Se rostogoli și... 

Tunul tancului trase orizontal. 

Înainte ca unda de şoc și o schijă să-l lovească pe Duan, mai 
apucă să vadă trupul subordonatului său ridicat în aer şi azvârlit cât 
colo. 

Era ultima oară când avea să-l vadă pe sergent. 


79. GRUPA 


După-amiază târziu, ceața se ridică dinspre mlaștini și se întinse 
peste palatul distrus de două ori şi peste Song Nhanh. 

În spatele lui, Mosby auzea împușcăturile răzlețe care semnalau 
reducerea la tăcere a ultimelor cuiburi de rezistență NVA. 

De drept, ar fi trebuit să se afle și acum în acel talmeș-balmeș de 
pietre și sânge. Dar David Mosby luase decizia că terminase de 
luptat în acest război. Să-i mai lase și pe alţii să-și facă griji din 
pricina gălbejiților rătăciţi ici-colo printre ruine. 

Fritsche căzuse grămadă în apropiere. Mosby se uită la omul lui 
din avangardă. Spera să nu arate la fel de rău ca motoristul. 
Uniforma acestuia arăta ferfeniță și devenise scorţoasă precum 
prelata, din pricina transpirației amestecate cu praf. Prin pânza 
sfâşiată se ițea pielea rozalie a genunchilor. Cracii pantalonilor 
atârnau mai jos de tocurile bocancilor. 

Ochii de pe fața lui Fritsche, acoperită cu o mască de pulbere 
arsă, priveau în gol. 

Mosby mai găsi un dram de energie ca să întrebe: 

— Cum merge treaba, apărător al frontierelor libertăţii? 

— Nu prea rău, reuși să îngaime Fritsche. Dar tu, capitalist 
violator de copii ce ești? 

— Mă simt de parcă cineva a vrut să tragă în mine și nu m-a 
nimerit. Pe urmă, s-a deșertat frumuşel pe mine și m-a nimerit, 
mărturisi Mosby. 

— Mda. 

Fritsche cercetă cu privirea ruinele din jurul lor. 

— Nenică, pe bune c-am scărmănat locul ăsta de i-au mers fulgii, 
este? 

— Dacă s-o mai face înc-o eliberare ca asta, puse punctul pe „i” 
Blind Pig, apărut din spatele lor, raionu” o s-arate ca Detroit. 

— Pe unde mușchii mei ai umblat? 

— Într-un mic control. 

— Ţi-a picat măcar ceva ca lumea-n labă? 

— Nimic bun de furat. Mi-am umplut buzunarele cu stele roșii de- 


ale lu” taica Ho. 

Mosby îl reperă pe Shannon, care ieșea dintre ruine, abia 
târându-și picioarele. Maiorul îi văzu pe cei trei, își schimbă direcţia 
şi-şi găsi un loc pe pământ, lângă ei. 

— Blegomanilor, ar trebui să știți că nu-i bine să vă îngrămădiţi 
așa, ca oile, spuse el în loc de bun găsit. 

— Mare şmecherie. Ce-o să ne facă? Să ne-mpuște? Nenică, păi 
nu mi-ar strica vreo câteva Împuşcături. 

— M-am gândit eu c-așa trebuie să vă simţiți. 

Shannon scotoci în rucsacul lui, de unde scoase o sticlă de coniac 
golită pe jumătate. 

— Păi de ce n-ai început cu asta, nenișorule? 

Mosby nu credea că mai are vreo putere de reacție, dar reuși să 
înhaţe sticla înaintea lui Fritsche și a lui Blind Pig. 

— Am găsit-o pe lângă niște angarale de la o popotă, zise 
Shannon. M-am gândit că ăla care a lăsat-o acolo ar fi mulțumit să 
ştie c-a ajuns în mâinile unor tipi merituoși ca noi. 

Mosby scoase dopul cu dinţii și-l scuipă într-o parte. 

Dădu să ducă sticla la gură, dar se opri. 

— Ar trebui să bem pentru ceva, spuse el. 

— Ştii tu ceva pe pământul ăsta împuţit pentru care să merite să 
toastezi? întrebă Fritsche. 

Cu toată sinceritatea, sergentul David Mosby se văzu nevoit să 
admită că nu ştia. 

El și ceilalți trei bărbaţi se mulțumiră să bea. 


80. DUAN 


Toată noaptea, ceața a învăluit ca un giulgiu Song Nhanh-ul, 
ridicându-se abia în dimineaţa zilei următoare, devreme. 

La acea oră, generalul Vo Le Duan se afla deja de o oră în 
mișcare. Rănit și încă neîntremat de pe urma șocului, rămase ascuns 
într-un pâlc de arbuști din mlaștină, de unde a lăsat patrulele 
americane să treacă pe rând pe lângă el, în drum spre oraș. 

Când se crăpă de ziuă, se urni din loc. 

Încet, foarte încet. 

Avea gura uscată. 

Duan luă apă în căușul palmei, apoi porni mai departe prin 
noroiul din mlaștină. 

Undeva, înaintea lui, se afla Caracatiţa. 

Decise că se putea odihni câteva minute şi se lăsă pe vine. Atunci 
observă că ceața se ridica de la pământ. 

Uitându-se în spate, apoi la dreapta și la stânga, văzu mici 
grupuri de soldați NVA, care se îndreptau cu toţii către locul de 
refugiu. 

Dimineaţa era foarte liniștită și Duan îi savură frumuseţea. 

Liniştea fu deranjată pe neașteptate de un uruit venit de undeva, 
de sus. Tovarășul general se ridică în picioare. 

O escadrilă de trei elicoptere Huey Cobra străpunse ceața, palele 
rotoarelor provocând în urma lor vârtejuri de condensare. 

Nu avea unde să se ascundă. 

Luă arma de la umăr în momentul când unul din elicoptere viră și 
plonjă înainte. 

În timp ce trăgea în elicopter, generalul Le Duan se simţea 
întrucâtva recunoscător că fusese ales drept ţintă. 


EPILOG 


Toţi frații mei sunt morţi, da, morți acum. 
Am reușit să scap cu viaţă deși, nu prea știu cum. 
Eram Roșu, da, Roșu în noiembrie. 
Dar acum e ianuarie. 
— Bertolt Brecht, Tobe în noapte, actul IV 


În ţara mea, sunt în ţară străină, 
Sunt tare, dar mai slab decât o pană, 
Câştig vârtos, dar pierd fără măsură, 
Zic „noapte bună” zorii când se-ngeană, 
Întins pe jos, mă tem că pic din strană. 
— Francois Villon, Balada lui Villon 


Americanii 


SHANNON: 

A primit Distinguished Service Cross®® și alte decorații pentru că a 
preluat comanda Diviziei 12 Infanterie. A fost trimis la Şcoala de 
Comandă și Stat-Major. A mai efectuat un termen de serviciu în 
Vietnam. S-a pensionat timpuriu, ca locotenent-colonel. Conduce 
acum o firmă de management pentru situaţii de criză, cu sediul în 
Londra. 


MOSBY: 

Recomandat de către Shannon pentru Medalia de Onoare a 
Congresului. Nu a primit decât DSC. Supraviețuieşte turului de 
serviciu în Vietnam. Acum este profesor de folclor contemporan 
american la Colegiul Humboldt State din California. 


BLIND PIG: 

Termină și el turul de serviciu nevătămat. Întors în Detroit, îl 
găseşte pe Deacon Rayburn ispășind o sentință de douăzeci de ani la 
închisoarea din Atlanta. Cu ajutorul monedelor de aur și a ajutorului 
acordat de către guvern militarilor, își plătește studiile la colegiu și 
Facultatea de Drept. În prezent este avocat în Detroit, specializat în 
probleme de protecţia consumatorului. 


CASEY: 
Dispărut în acţiune (MIA); declarat oficial în 1979 ca ucis în 
acțiune (KIA). 


TALIAFERRO: 

Rana de la picior se dovedeşte a fi o rană glorioasă în orașul lui 
natal. Preia de la tatăl lui reprezentanța Ford. Fost comandant al 
filialei locale a Legiunii Americane, fost președinte al Camerei de 
Comerţ, fost preşedinte al grupului civic JayCee al tineretului, ales 
printre cei „Zece tineri remarcabili” ai statului său. Căsătorit. Soţie 
renumită pentru aventurile extraconjugale. 


FRITSCHE: 

În cele din urmă, norocul îl părăsește în timpul unui raid 
desfășurat după bătălia de la Song Nhanh, când se împiedică de 
cablul unei mine ascunse. Rănit superficial, își termină turul de 
serviciu ca instructor la şcoala de pregătire a Diviziei 12 de pe 
teritoriul Vietnamului, unde-i învață pe soldați cum trebuie să 
meargă în fruntea formaţiei. În prezent, deţine o reprezentanță 
Harley-Davidson/Yamaha/Suzuki într-un oraş important din 
Midwest. Deşi călătorește acum cu o motocicletă standard, n-a uitat 
să-şi picteze câte o cobră pe fiecare parte a rezervorului de benzină. 


GEIGER: 

Lăsat la vatră în urma unei lungi şederi la secţia de psihiatrie a 
Spitalului General Letterman. Îşi completează studiile în medicină. 
În prezent este psihiatru practician în San Francisco. 


DIAZ: 

Rănit mai târziu, își încheie turul de serviciu în Vietnam ca 
sergent de  intendență al Companiei Charlie. Acum este 
vicepreședinte la rețeaua independentă de agenţii de asigurare a 
unchiului său. Căsătorit, are şase copii. 


MASTERS: 
Işi revine de pe urma rănilor. Urmează o carieră militară. 
Actualmente este plutonier-major la Fort Polk, Louisiana. 


CARRUTHERS: 

Colonelul Oreste Carruthers, comandant al celei de a șaptea 
Companii de aviaţie a armatei, și-a găsit moartea într-un zbor de 
antrenament de rutină în apropiere de Graz, Germania, în 1980. 


GODFREY: 

După Song Nhanh, se înscrie voluntar în patrulele LRRP ale 
Diviziei 12 Infanterie. Efectuează trei tururi de serviciu. Eliberat din 
armată cu gradul de sergent. Vreme de câţiva ani ocupă locuri de 


muncă temporare. Ultima oară familia sa a auzit de el în 1982, când 
i-a anunţat că are un nou serviciu de paznic la o conductă de petrol, 
undeva, în Orientul Mijlociu. 


DREW: 
Colonelul Charles Drew conduce acum Școlile de Evadare şi Fugă 
din cadrul U.S. Army. 


DEEJAY: 

În timpul convalescenţei, se îndrăgostește de o infirmieră adeptă 
a creştinismului evanghelic. Acum este director de programe la un 
post de radio religios cu o putere de cincizeci de mii de waţi, care 
emite din Texas. 


FULLER: 
Moare din pricina rănilor căpătate, în Tabăra Zama, din Japonia, 
în 1967. 


BUELLTON: 
Administrează un spital nou din Munţii Apalași. 


MEAD: 

Autorul best-seller-ului Tarpy: moartea unui reporter este acum 
consultant pentru un centru de cercetări politice de orientare 
conservatoare, cu sediul în apropiere de Washington. 


SINCLAIR: 

Primește cea de-a treia stea în cursul ultimei misiuni încredințate 
de Pentagon. Se retrage din armată. Candidează la nominalizarea 
pentru Senatul american din partea Partidului Republican. Înfrânt 
cu ușurință. Divorțat, își scrie memoriile. 


Vietnamezii 


LAU: 

Nu a fost ucis de explozia obuzului, aşa cum a crezut Duan. Îşi 
petrece o jumătate de zi îngropat în minele templului, apoi este 
salvat de către un simpatizant și dus în Caracatiţă. O operaţie 
chirurgicală de urgenţă îi salvează viața, dar rămâne fără un braţ și 
fără un picior. Acum este şef al satului său natal, localitate renumită 
pentru îndeplinirea tuturor normelor. N-a fost niciodată anchetat 
pentru păstrarea unor documente oficiale. Căsătorit de două ori, 
șapte copii. 


THO: 
Moare de malnutriție în tabăra pentru refugiaţi de la Ubon 
Ratchathasni, Thailanda, în 1978. 


NGHI: 
Rănit și capturat în ultimele ore ale bătăliei, este predat poliţiei 
RVN. Moare „în timpul anchetei”. 


THUY: 

În ciuda rănilor suferite, reuşeşte să fugă în timpul ultimelor faze 
ale bătăliei. Acum este un înalt funcționar la Hanoi. Supus unui 
tratament împotriva insomniei cronice. 


LY: 
Pe jumătate pensionat, îi ajută pe cei doi fii ai săi să ducă mai 
departe afacerile sale prospere din Song Nhanh. 


CUNG: 

După ce, în 1975, călăuzeşte unitățile NVA în Saigon, în 1977 
fuge din Vietnam cu o barcă. Acum este patronul unei mici băcănii 
din Fresno, California. 


TRAM: 


Domnișoara Tram revine în ilegalitate şi evită purificările post- 
Tet, făcute de către guvernul sud-vietnamez. In prezent este şefa 
provinciei Song Nhanh. 


PRECIZĂRI 


Bineînţeles, provincia și orașul Song Nhanh nu există în realitate. 


Orașul Song Nhanh a fost imaginat astfel încât să semene 
întrucâtva cu Da Lat, centrul orașului fiind o viziune mărită a 
centrului localităţii Kontum. 


De asemenea, nu există nici Hue Duc, deși foarte multe sate au 
suferit schimbări și influențe nesănătoase datorate prezenţei 
americane din timpul războiului. 


Ba Rei este şi el o ficţiune, cu toate că multe cătune, precum Bau 
Bang sau Ben Suc, au fost rase de pe fața pământului în mod similar. 


Singurul lucru real din întreaga provincie Song Nhanh este 
Șoseaua 13, aşa cum, din nefericire, pot confirma mulți americani. 


Toţi sud-vietnamezii menţionaţi sunt şi ei personaje întru totul 
imaginare. 


Soldaţii NVA şi Viet Cong din această carte sunt și ei imaginari. 


Nu există o Divizie 302 a Armatei Populare. Toate celelalte 
unități NVA sau Viet Cong pomenite sunt și ele creaţii ale autorilor, 
cu două excepții: 

- unitatea de geniști N-10 a existat şi a fost distrusă în timpul 
ofensivei Tet, ea operând, în principal, în jurul Saigonului și în 
imediata apropiere a orașului, spre vest. 

— batalionul Phu Loi a existat, de asemenea, în realitate fiind cel 
puţin la fel de bun precum încearcă această carte să-l creioneze. A 
fost distrus în timpul ofensivei Tet, chiar dacă nu în împrejurările 
create de noi. 


Toţi americanii, de la generali la soldaţi, sunt imaginari și nu au 


dubluri în viaţa reală. Iarăşi cu două excepții: 

- maiorul Archimedes Patti, ofițerul OSS, a fost prezent, în 1945, 
împreună cu Ho Și Min și generalul Giap, la Doc Lap. 

- sergentul Casey a făcut parte din Regimentul 504 de infanteriști 
parașutiști în timpul celui de-al doilea război mondial, fiind ucis în 
1944, în timpul ofensivei din Ardeni. Este descris amănunţit în 
strălucita carte a lui Ross Carter, Those Devils în Baggy Pants?®%, carte 
care, din păcate, nu s-a mai reeditat. 

Am folosit personajul Casey deoarece cartea menţionată a avut o 
mare influenţă asupra deciziei unuia dintre noi de a se arunca din 
avioane, precum și a înțelegerii de către celălalt a faptului că era o 
nebunie desăvârşită. De asemenea, am avut nevoie de un personaj 
într-o oarecare măsură misterios care să ne ajute în abordarea 
problemei MIA. 


Divizia 12 Infanterie nu există. Cu toate acestea, s-ar putea ca 
subunitățile ei să prezinte o identitate numerică cu alte unităţi din 
U.S. Army. N-am avut nicio intenţie să facem vreo comparaţie între 
batalioanele și celelalte unităţi inexistente, imaginate de noi și orice 
altă unitate care poartă același număr. 


În cartea noastră am strecurat în mod intenționat două 
inadvertenţe: 

- Într-o divizie adevărată ar fi existat un comandant al celei de-a 
doua brigăzi, prin care s-ar fi transmis ordinele lui Sinclair. Am 
ignorat acest lucru pentru a nu face și mai confuză structura militară 
de comandă care, pentru civili, este o noţiune întrucâtva obscură. 

- Din același motiv am comis greșeli intenționate și în privința 
transmisiunilor radio. În realitate, parolele de apel ale diferitelor 
unități sunt schimbate de mai multe ori în cursul unei singure 
operaţiuni. 

Pentru claritate (sperăm), le-am lăsat nemodificate. 


Toate celelalte erori sau stupidități s-au produs din vina autorilor. 


MULTUMIRI 


Pentru răbdarea şi sprijinul lor, le mulţumim în mod deosebit lui 
Kathryn, Karen și Jason. 


Locotenent-colonel Dennis Foley (U.S. Army - pensionat) pentru 
că ne-a scos mereu din încurcătură. 


Pentru ajutorul, îngăduința şi încurajările lor: Russ Galen, Scott 
Meredith, Neil Nyren, Tom Stewart și Lawrence McIntyre. 


Pentru  consultațiile tehnice nepreţuite și pentru sprijin: 
locotenent-colonel Jim Channon (U.S. Army - pensionat), fruntaș 
Gaylord Courchesne (U.S. Army - lăsat la vatră), colonel Rolf 
Schmitz și sergent-major Lucien Sias de la Oficiul pentru Probleme 
cu Publicul al U.S. Army, Mike Kerley, Brett Sadovnick de la Robert 
Mandel, Danny și lan de la Martin B. Retting, Charles Cole, Bert 
Armus, Alex Kilgour, Bob Gaddes, Dave Klesura, adevăratul Cliff 
Tarpy, Centrul Istoric al U.S. Army și Lancer Militaria. 


Pentru că au făcut ca această carte să fie măcar vag posibilă: 
Arthur și Margaret Macrae, Owen Lock, Lee Dintsman, Al Godfrey, 
Jeff Freilich, Chris Trumbo, Nick Alexander, Frank Lupo, Stu Segall, 
Norman Spinrad, Jill Sherman, Phil Fehrle, Mark Pariser, Luz Tapia, 
Ken Kleinberg, Bob Urich, Jack Klugman, Jim Rush, Marshall 
Caskey, Genevieve Hinds, Stan Lee, Tony Pastour și Trupa de la 
Marvel, Ron Taylor, Peter Thompson, băieţii de la Wolff's Liquors, 
Drew Cole, Philip Bunch, Mike Hodel, Chris și Liz Frye și librăriile 
Hay on Wye, și Manetti și Clarence Moretti de la Far Western Steak 
House din Guadelupe, California. 


În sfârșit, ţinem să mulțumim celor trei instituţii caritabile care 
ne-au sprijinit financiar: NBC, CBS și ABC. 


Chris Bunch şi Allan Cole sunt scriitori independenţi și locuiesc în 


Los Angeles. Ca ziariști, au acumulat împreună o experienţă de 
aproape treizeci de ani. Prieteni încă din liceu, scriu în colaborare 
de zece ani. Unul dintre ei a fost în Vietnam. Celălalt n-a fost. 


TET, VIETNAM. 1968, ANUL MAIMUȚEI. TRUPELE 
GENERALILOR LE DOC DUAN ȘI LEE SINCLAIR SUNT 
FAȚĂ ÎN FATĂ. ÎN IANUARIE, VIETNAMEZII AU 
PIERDUT O BĂTĂLIE, IAR AMERICANII AU PIERDUT 
RĂZBOIUL. CHIAR ÎNAINTE DE ÎNCEPUTUL LUPTEI, 
SOLDAȚII DIVIZIEI 302 ȘI-AU TATUAT CUVINTELE: 
"M-AM NĂSCUT ÎN NORD... CA SĂ MOR IN SUD..." 


TREI LUNI FIERBINTI POVESTITE ÎN ACEST ROMAN 
IMPRESIONANT DESPRE OFENSIVA TET. 
UNUL DINTRE AUTORI A FOST ACOLO... CELĂLALT NU.. 


TEMIA PREŢ 7843 + 
ISBN 973-569-112-4 eta 157 T.L. = 8000 LEI 


1! Traducere de Ion Vinea (n.red.). 

12} Organizaţie vietnameză condusă de comuniști, ale cărei forțe au luptat împotriva 
japonezilor şi, mai ales, împotriva francezilor din Indochina; a existat oficial între anii 
1941 și 1951 (n.tr.). 

ia Înjurătură la adresa armatei (n.tr.). 

{t Abreviere pentru Post Exchange —- magazin al armatei unde se comercializează efecte 
militare diverse (n.tr.). 

tForte militare și de gherilă conduse de comuniști și sprijinite de Vietnamul de Nord, care 
acționau în Vietnamul de Sud (n.tr.). 

{6} Abreviere pentru Long Range Recon Patrol — Patrulă de recunoaștere cu rază lungă de 
acțiune (n.tr.). 

17: pădure în nordul Franței, la nord-vest de Château-Thierry, unde, în 1918, Marina 
Statelor Unite a câştigat o bătălie (n.tr.). 

{8} Porecla lui Dwight David Eisenhower, general şi om de stat american; șef al Statului- 
Major între 1945-1948; al 34-lea președinte american în perioada 1953-1961 (n.tr.). 


{9 Termen argotic pentru un boxer lipsit de talent și experiență (n.tr.). 
{10} 


u1} 
12} 


Membru al unităților de comando aeropurtate din armata Statelor Unite (n.tr.). 
Abreviere pentru North Vietnamese Army — Armata Vietnamului de Nord (n.tr.). 
Denumirea argotică a staţiei radio PRC-25; în limba engleză, prick înseamnă și penis 


(n.tr.). 
413) 


ua 


Bar clandestin; termen argotic în lb. engleză, în original (n.tr.). 

Termen argotic pentru comunist (n.tr.). 

15: în original, Frog, poreclă dată de englezi și americani francezilor, presupuşi 
consumatori de batracieni (n.tr.). 

116) „Hai, iubito, aprinde-mi văpaia/Să-ncercăm să dăm foc la noaptea asta” — versuri dintr- 
un celebru cântec al formaţiei Doors (n.tr.). 

Ha Agency for International Development - diviziune a Departamentului de Stat, care 
coordonează diferitele programe de ajutor internațional cu politica externă a Statelor Unite 


(n.tr.). 
418) 


119) 
{20} 


Cuvânt vulgar, sinonim cu testicule (lb. spaniolă, în orig.) (n.tr.). 
Sora mea (lb. spaniolă, în orig.) (n.tr.). 
Râu în partea de nord-vest a Statelor Unite, unde, în 1876, trupele conduse de 


generalul Custer au fost înfrânte de indieni (n.tr.). 
{21} 


{22} 
{23} 


Marina Militară a Statelor Unite (n.tr.). 
Persoană specializată în împăierea animalelor vertebrate (n.tr.). 


Prescurtare pentru „Viet Cong” (n.tr.). 


{24} 
125) 


Cartagina este dărâmată — lat. (n.tr.). 
Ce rahat, dom'le. 


— De acord, generalul meu. Sunt cu morcovu-n cur! (lb. franceză, în orig.) (n.tr.). 
126) 


{27} 
{28} 


Iniţialele expresie argorice „Cover Your Ass” — (aprox.) „apăra-tți pielea” (n.tr.) 
Varietate de fasole cu sămânţa mare și aplatizată (n.tr.). 

În original, pound cake, chec sau tort din ingrediente a câte o livră fiecare; o livră = 
0,454 kg (n.tr.). 

{29} Light Antitank Weapon — Armă antitanc ușoară (n.tr.). 

BO Hells Angels - grup rock californian care, la începutul anilor optzeci, a lansat drogul 
„praful îngerilor” (n.tr.). 


BD viteză (nutr.). 
132) 


{33} 
{34} 
{35} 
{36} 


Swiftsure — cuvânt compus din swift = iute, rapid, și sure = sigur (n.tr.). 

Secătură (lb. spaniolă, în orig.) (n.tr.). 

Ouă (lb. spaniolă, în orig.) (n.tr.). 

Logodnica (lb. spaniolă, în orig.) (n.tr.). 

Abreviere pentru Reserve Officers’ Training Corps — Corpul de pregătire pentru ofițerii 


de rezervă (n.tr.). 
437 


138) 


În original, snow — denumire argotică pentru cocaină sau heroină (n.tr.). 

Aluzie la generalul William Westmoreland, comandantul Forțelor Armate Americane 
din Vietnam și Thailanda în perioada 1964-1968 (n.tr.). 

139 în orig. mouse deer, rumegătoare de talie foarte mică, din familia Traqualidae, care 
trăieşte în Africa, Asia tropicală, Peninsula Malacca (n.tr.). 

{40} Numărul Mach — număr egal cu raportul dintre viteza unui obiect printr-un mediu și 
viteza sunetului prin acelaşi mediu (n. tr.). 

141} Ambarcațiune de mici dimensiuni din Orientul îndepărtat, propulsată de o singură 


vâslă la pupa și prevăzută cu un acoperiș din rogojini (n.tr.). 
{42} 


{43} 
{44} 
145) 
146) 


Nimic (lb. spaniolă, în orig.) (n.tr.). 

Formulă codificată pentru „Wounded In Action” — rănit în misiune (n.tr.). 

Formulă codificată pentru „Landing Zone” — zonă de aterizare (n.tr.). 

Formulă codificată pentru „Estimate Time of Arrival” — Timpul de sosire estimat (n.tr.). 
Formulă codificată pentru „Killed In Action” — „Decedat în misiune” (n.tr.). 

147 pe fapt, Purple Heart, medalie militară americană decernată pentru răni dobândite în 
timpul unei acțiuni împotriva inamicului (n.tr.). 

{48} Formulă codificată pentru Time On Target - bombardament sincronizat asupra țintei 
(n.tr.). 


149! încă unul, ţapule (lb. spaniolă, în orig.) (n.tr.). 


150 insulă în nordul Oceanului Pacific pe care se află instalată o bază aeriană americană 


(n.tr.). 
151) 


152) 


Doamne, ce imbecili! (lb. spaniolă, în orig.) (n.tr.). 

Abreviere pentru Public Information Office — Biroul pentru Informaţii Publice (n.tr.). 
1531 Stil de artă abstractă în care formele şi spațiul sunt organizate astfel încât să provoace 
iluzii optice de natură ambiguă (n.tr.). 

154% Lindon Baines Johnson, 1908-1973, președinte al Statelor Unite în perioada 1963-1969 
(n.tr.). 

i55} Thanksgiving Day, sărbătoare oficială în S.U.A., în amintirea primilor colonişti din 
Massachusetts (se sărbătoreşte în ultima joi din noiembrie) (n.tr.). 

156: James Ewell Brown („Jeb“) Stuart, 1833-1864, general al Confederației sudiste în 
timpul Războiului Civil american (n.tr.). 

157 în orig., conscientious objector, persoană care refuză să efectueze serviciul militar din 
motive morale sau religioase (n.tr.). 

{158} Abreviere pentru National Association for the Advancement of Coloured People — 
Asociația Națională pentru Progresul Populaţiei de Culoare (n.tr.). 

159 Tub metalic umplut cu material explozibil şi dotat cu un mecanism de detonare, folosit 
in special la distrugerea împrejmuirilor de sârmă ghimpată, a câmpurilor de mine etc. 
(n.tr.). 

160: District of Columbia - Districtul Columbia, în care se află capitala Statelor Unite, 
Washington (n.tr.). 

{61} Abreviere pentru monosoditim glutamate, sare cristalină folosită la condimentarea 


mâncărurilor (n.tr.). 
{62} 


163) 
164) 
165) 


Abreviere pentru Browning Automatic Rifle (n.tr.). 

Unităţile operaţionale ale Forțelor Americane din Vietnam (n.tr.). 

Este vorba de elicopterul transportor de mare tonaj CH-47 „Chinook” (n.tr.). 

Și-atunci, de ce, Sfântă Marie, mama mea și mamă a tuturor (lb. spaniolă, în orig.) 


(n.tr.). 
166) 


167) 
168) 
169) 


Expresie spaniolă cu sensul de bărbat curajos (lb. spaniolă, în orig.) (n.tr.). 
Aproximativ cincizeci și trei de centimetri (n.tr.). 

Foarte mare (lb. spaniolă, în orig.) (n.tr.). 

Joc de cuvinte intraductibil; în original, pig iron (fontă brută) este alcătuit din cuvintele 
pig (porc) și iron (fier) (n.tr.). 

1704 Aproximativ 1,25 kg (n.tr.). 

1 Joint Chiefs of Staff - Consiliul reunit al şefilor de stat-major, organ consultativ 


prezidenţial în S.U.A. (n.tr.). 


172) 
173) 
174 


Nume argotic dat Statelor Unite ale Americii (n.tr.). 

Împroşcare, stropire (n.tr.). 

Persoană mulțumită de sine, care aderă și se conformează cu ușurință ideilor și 
idealurilor clasei mijlocii, în special cele referitoare la succesul material (n.tr.). 

175: Misiune franciscană din San Antonio, Texas, asediată de mexicani pe 23 februarie 
1863, în timpul războiului pentru independenţă al Texasului, și cucerită pe 6 martie 1863, 
după uciderea întregii garnizoane (n.tr.). 

176: Societate înființată în 1919, compusă în prezent din veterani din primul și al doilea 
război mondial și din cel coreean (n.tr.). 

{77} Termen argotic pentru droguri (lb. engleză, în orig.) (n.tr.). 

4784 Oraș în sud-estul Belgiei, unde trupele americane au fost asediate în timpul 


contraofensivei germane din decembrie 1944 (n.tr.). 
179) 


{80} 


Denumire argotică pentru White Phosphorus Grenade — grenadă cu fosfor alb (n.tr.). 
Peninsulă în Filipine unde, pe 9 aprilie 1942, trupele americane s-au predat japonezilor 


(n.tr.). 
181) 


182) 


Chosin sau Chosen, numele dat de japonezi Coreei (n.tr.). 
George Custer (1839-1876) — general american evidenţiat ca luptător împotriva 


indienilor (n.tr.). 
183) 


184 
185) 
186) 


Cui, ştift de care se agaţă firul de plumb (n.tr.). 
Omul (lb. spaniolă, în orig.) (n.tr.). 

Măiculiță (lb. spaniolă, în orig.) (n.tr.). 
Aproximativ două sute de milimetri (n.tr.). 
{87} Marcă de brichete (n.tr.). 

{88} Medalie din bronz decernată ofițerilor și subofițerilor din armata de uscat a Statelor 
Unite (U.S. Army) pentru acte de eroism deosebit în acţiuni împotriva unui inamic înarmat; 
denumire abreviată: DSC (n.tr.). 

189 Cea mai înaltă decorație militară americană decernată în numele Congresului unui 
soldat aparținând oricăreia dintre arme, care, într-o acțiune de luptă efectivă împotriva 
inamicului se distinge, cu riscul vieţii, prin acte de vitejie și curaj ce depășesc cu mult 
limitele impuse de datorie (n.tr.). 


190: „Acei diavoli în pantaloni bufanți” (n.tr.). 


